
„Și suflete neancorate pot pluti în voia ăstor valuri 
Mai stranii decât orice mai cunoscut-au acei bărbaţi vreodată, 


Distruse fiind apoi de adieri ce n-ar putea clinti nicicând vreun fir 
de păr... 


William Ashbless 


„Odaia mirelui deschisă-i 

Și neam de-aproape-i sunt; 
Masa e-ntinsă, lumea strânsă - 
N-auzi zarvă şi cânt?” 

„A fost un vas”, zice, ţinându-l 
Cu mâna lui osoasă... 


Samuel Taylor Coleridge 
Balada bătrânului marinar] 
PROLOG 


Cu toate că în timpul traversării îi înghețase spatele, vântul serii 
încă nu-şi începuse misiunea nocturnă, încă nu spulbera dintre 
mănunchiurile de lujeri și dintre trunchiurile palmierilor de pe insulă 
aerul umed rămas în urma zilei, şi faţa lui Benjamin Hurwood lucea de 
sudoare când negrul abia dacă-l călăuzise pe primii doisprezece metri 
din junglă. Strângea maceta în mâna stângă, singura sa mână, 
cântărind-o în palmă, şi scruta neliniștit întunericul ce părea să 
se-ngrămădească dincolo de vegetaţia luminată de torță din jurul lor şi 
de deasupra capetelor, pentru că toate poveştile despre canibali și 
despre șerpi uriași pe care le auzise i se păreau acum plauzibile şi, în 
ciuda recentelor sale experienţe, îi venea greu să se considere în 
siguranță bazându-se pe colecția de cozi de bou, pungi de pânză și 


' Traducere de Leon Leviţchi, din Antologie de poezie engleză de la începuturi până 
azi, vol. II, ed. Minerva, 1981. 


statuete mărunte atârnate la brâul celuilalt bărbat. În jungla aia 
virgină, nu-ţi era de folos să te gândești la ele numindu-le gardes2, 
arrets3 şi drogues4 mai degrabă decât fetișuri, sau la însoțitorul lui 
numindu-l bocor5 mai degrabă decât vraci sau șaman. 

Negrul gesticulă cu torța și îl privi peste umăr. 

— Stânga acum, rosti el, vorbind cu prudenţă în engleză. Pășeşte 
cu atenție peste pârâiaşele strecurate în multe locuri pe sub potecă, se 
grăbi apoi să adauge, într-unul dintre dialectele stâlcite ale limbii 
franceze folosite în Haiti. 

— Atunci mergi mai încet, să văd unde-ţi pui piciorul, răspunse 
Hurwood, iritat, în franceza sa fluentă, învățată din manuale. 

Se întreba cât de mult avusese de suferit accentul lui până 
atunci desăvârşit după expunerea din ultimele câteva luni la atât de 
multe variațiuni bizare ale limbii. 

Poteca deveni mai abruptă și se văzu în curând nevoit să-şi pună 
maceta în teacă, eliberându-și astfel mâna ca să se poată trage 
agățându-se de crengi, iar inima îi bătu o vreme atât de alarmant de 
tare încât își închipui că avea să-i explodeze, în ciuda unui drogue 
protector pe care i-l dăduse negrul când ajunseseră deasupra nivelului 
junglei din jur. Apoi se porni să sufle briza mării, iar el îşi strigă 
însoțitorul, cerându-i să stea locului ca să-şi tragă răsuflarea în aerul 
proaspăt şi să se bucure de răcoarea pe care i-o aducea în părul alb, ud 
leoarcă, şi sub cămașa umedă. 

Crengile palmierilor de sub ei pârâiau şi foșneau în bătaia brizei, 
iar prin golurile dintre copacii mai rari din jurul lui zărea apa - un 
segment pătat de lumina lunii din Limba Oceanului traversată de ei 
amândoi în după-amiaza aceea, venind din insula Noua Providenţă. Își 
amintea că remarcase proeminența pe care stăteau acum și că îl uluise 
în vreme ce se străduia să țină vela pe direcţia corectă, spre satisfacția 
călăuzei sale arțăgoase. 

Pe hărți era numită insula Andros, dar oamenii pe care-i asocia 
cu ea în ultima vreme o numeau de obicei Isle de Loas Bossals, ceea ce 


2 Paznici, în lb. franceză. 
3 Piedici, în lb. franceză. 
4 Leacuri, în lb. franceză 
5 Vraci voodoo răuvoitor din Haiti 


însemna, după cum dedusese el, Insula Stafiilor (sau, după cum se 
părea uneori, a Zeităților) Neîmblânzite (sau, poate, într-o traducere 
mai fidelă, Demonice). În sinea lui, o numea țărmul Persefonei, unde 
spera să descopere, în cele din urmă, cel puțin o fereastră către 
tărâmul lui Hades. 

Auzi un gâlgâit în spatele lui şi se întoarse la timp ca să-şi vadă 
călăuza punând la loc dopul uneia dintre sticle. Simţi, în aerul 
proaspăt, mirosul înțepător al romului. 

— La naiba, se răsti, asta-i pentru stafii. 

Bocor-ul ridică din umeri. 

— Ai cumpărat prea mult, îi explică. Dacă e prea mult, vin prea 
multe. 

Bărbatul ciung nu răspunse, dar îşi dori din nou să fi avut mai 
multe cunoştinţe, în loc de aproape suficiente, ca să se descurce de 
unul singur. 

— Aproape c-am ajuns, spuse bocor-ul, îndesând sticla la loc, în 
traista de pânză care-i atârna de umăr. 

Îşi reluară mersul uniform pe pământul jilav al potecii, dar 
Hurwood simţi că se schimbase ceva: acum li se dădea atenţie. 

Simţi şi negrul, care îi adresă un rânjet peste umăr, 
dezgolindu-şi gingiile aproape tot atât de albe ca dinții. 

— Au simţit mirosul romului, spuse el. 

— Eşti sigur că nu-s doar amărâții ăia de indieni? 

Bărbatul din fața lui îi răspunse fără să se mai uite în urmă. 

— Aia mai dorm încă. Cei pe care-i simţi privindu-ne sunt loa-ii. 

Deși ştia că încă nu putea fi nimic extraordinar de văzut, ciungul 
se uită în jur şi i se păru, pentru prima oară, că decorul nu era de fapt 
chiar atât de nepotrivit, că palmierii şi briza nu se deosebeau probabil 
prea mult de ceea ce ar fi găsit în Mediterană, că insula din arhipelagul 
Caraibelor pe care se aflau ar fi putut fi foarte asemănătoare cu o alta, 
unde Ulise apelase aproape la același procedeu pe care intenționau ei 
să-l pună în practică în noaptea ce se lăsa. 

Hurwood își dădu seama abia după ce ajunseră în luminișul din 
vârful dealului că se temuse tot timpul de asta. Decorul - petecul liber 
de țărână bătătorită, cu o colibă într-o margine și având în centru cei 
patru stâlpi susținători ai micului acoperiş de paie de deasupra unei 


lăzi - n-avea aparent nimic sinistru, însă Hurwood ştia că în colibă se 
aflau doi indieni arawak drogațţi, iar de-a lungul peretelui opus al 
acelui adăpost minuscul se întindea un șanț lung de un metru optzeci, 
căptuşit cu o pânză uleiată. 

Negrul traversă către cutia din adăpost - tronul, sau altarul - și 
aşeză acolo câteva statuete pe care şi le desprinse cu grijă de centură. 
Se înclină, se retrase de-a-ndăratelea, își îndreptă spatele şi se întoarse 
către celălalt bărbat, care îl urmase în centrul luminișului. 

— Îţi dai seama ce urmează? îl întrebă. 

Hurwood ştia că e pus la încercare. 

— Împrăştiem romul și făina în jurul șanțului, răspunse, 
străduindu-se să pară sigur de sine. 

— Nu, zise bocor-ul, ce urmează acum. Înainte de asta. 

În voce îi apăruse o anumită suspiciune. 

— A, ştiu ce vrei să spui, făcu Hurwood, trăgând de timp în 
vreme ce mintea îi alerga nebunește. Credeam că asta se-nţelege de la 
sine. 

La ce naiba se referea individul? Ulise făcuse ceva mai înainte? 
Nu - nimic care să fi fost consemnat. Dar bineînţeles că el trăise 
demult, când magia era simplă... şi relativ nepervertită. Asta trebuia să 
fie - acum, pentru o acțiune care sărea atât de evident în ochi, era 
nevoie de un ritual de protecţie, care să țină la distanță monștrii atraşi 
de agitaţie. 

— Vorbeşti despre înălțarea unui scut. 

— Şi cum se face asta? 

Ce mijloace de apărare se foloseau în emisfera estică pe vremea 
când vrăjile puternice încă mai dădeau rezultate? Pentagrame și 
cercuri. 

— Prin semnele de pe Pământ. 

Negrul dădu din cap, liniştindu-se. 

— Da. Cu verver-ul. 

Îşi lăsă cu atenţie torța pe pământ, apoi căută pe bâjbâite în 
traistă, unde găsi o punguţă din care scoase între degete cenușă. 

— Noi o numim făină de Guineea, explică el, apoi se ghemui și 
începu s-o presare în țărână, alcătuind un model geometric complicat. 

La adăpostul unei poziţii care sugera încrederea în sine, albul își 


permise o ușoară relaxare. Ce multe erau de învăţat de la oamenii 
ăştia! Primitivi, fireşte, dar în contact cu o putere vie care, în zonele 
mai civilizate, nu mai era decât istorie, istorie distorsionată. 

— Aici, spuse bocor-ul, desprinzându-şi punguţa şi aruncând-o. 
Poţi să aranjezi făina şi romul... şi acolo, înăuntru, sunt și bomboane. 
Loo-ii sunt amatori de câte-o bucăţică de ceva dulce. 

Hurwood se apropie cu punga de șanțul puţin adânc - umbra 
aruncată de torţă i se întindea înainte, către mănunchiurile de frunze 
care mărgineau luminișul - și o lăsă să cadă pe pământ. Se aplecă să ia 
sticla de rom, îi scoase dopul cu dinţii, apoi se îndreptă și ocoli încet 
șanțul, împrăștiind licoarea aromată în țărână. Când încheie circuitul, îi 
rămase destul rom ca să umple o cană; îl bău înainte de a arunca sticla 
cu o mişcare lejeră. În traistă mai erau şi săculeţe cu făina şi batoane 
dulci; le presără şi pe acestea în jurul șanțului, stânjenitor de conștient 
că gesturile lui semănau cu ale unui semănător care irigă și 
însămânţează un ogor. 

Un scârțâit metalic îl făcu să se-ntoarcă spre colibă şi spre ceea 
ce se apropia de el traversând luminișul: era bocor-ul, împingând cu 
muşchii încordaţi o roabă în care căzuseră două trupuri inconștiente, 
cu pielea întunecată; imaginea îi provocă spaimă și speranță 
deopotrivă. Pentru o clipă îşi dori să nu fi fost nevoie de sânge 
omenesc, să se fi putut rezolva totul cu sânge de oaie, ca în zilele lui 
Ulise; strânse din fălci și-l ajută pe bocor să basculeze trupurile în 
țărână, astfel încât să le ajungă capetele convenabil de aproape de şanţ. 

Bocor-ul avea un cuţit pentru cojit crengi și i-l întinse ciungului. 

— Vrei s-o faci? 

Hurwood clătină din cap. 

— Sunt ai tăi, răspunse, cu voce răgușită. 

Îşi întoarse privirea şi se uită cu insistenţă la flacăra torţei în 
timp ce negrul se ghemuia deasupra trupurilor; câteva minute mai 
târziu, când auzi ceva împroșcând pânza uleiată din şanţ și apoi 
revărsându-se peste ea, închise ochii. 

— Acum cuvintele, zise bocor-ul. 

Începu o incantaţie într-un dialect în care se amestecau limbile 
vorbite în Franţa, în regiunea Mondongo din Africa și de către indienii 
din Caraibe, în timp ce albul, cu ochii încă închiși, prinse să 
psalmodieze în ebraica veche. 


Incantaţia articulată în contrapunct, la întâmplare, deveni din ce 
în ce mai sonoră, de parcă s-ar fi străduit să acopere noile zgomote ale 
junglei: sunete ca niște chicoteli și plânsete înăbușite, foşnete prudente 
ale crengilor dinspre vârfurile copacilor şi o zgrepțănare chitinoasă, ca 
şi cum cineva ar fi frecat una de alta nişte piei lepădate de șerpi. 

Cele două litanii psalmodiate deveniră pe neașteptate identice și 
cei doi bărbați prinseră să vorbească pe de-a-ntregul la unison, 
suprapunându-și silabele - deşi albul continua s-o facă în ebraica 
veche, iar negrul în bizarul său amestec de limbi. Uluit, deși participa el 
însuși la cele petrecute, Hurwood simţi primele vibrații ale venerațţiei 
față de coincidenţța prelungită, incredibil de îndelungată. Peste vaporii 
înţepători ai romului turnat şi peste duhoarea de rugină a sângelui se 
revărsă brusc un miros nou, mirosul de metal încins al vrăjii, însă mult 
mai puternic decât îl simţise vreodată... 

Apoi se treziră pe neaşteptate că nu mai erau singuri: luminișul 
era acum plin de siluete cu formă umană, aproape transparente în 
lumina torței, cu toate că o parte dintre ele o estompau, 
suprapunându-i-se în față; toate acele făpturi lipsite de substanță se 
îngrămădeau către groapa cu sânge, plângând și implorând cu voci 
mărunte, ciripitoare, ca de păsări. Cei doi bărbaţi îşi încetară 
incantațţia. 

Îşi făcuseră apariţia şi alte creaturi, care însă nu traversau liniile 
de cenușă trasate de bocor în jurul luminişului, ci priveau pur și simplu 
dintre trunchiurile palmierilor, sau stând ghemuite pe crengi; 
Hurwood zări un vițel cu orbitele ochilor în flăcări, cu capul 
atârnându-i în aer şi cu un pendul oribil de măruntaie dezgolite 
legănându-i-se sub gât, mai multe făpturi minuscule care aduceau mai 
degrabă a insecte decât a oameni; și, în timp ce stafiile din interiorul 
conturului trasat cu verver sporovăiau fără încetare cu glasuri 
stridente, toți privitorii din exterior păstrau tăcerea. 

Bocor-ul ţinea fantomele la distanță de șanț descriind cercuri 
largi cu micul său cuțit. 

— Grăbeșşte-te, gâfâi el. Găseşte-o pe aia care te interesează! 

Hurwood se apropie de marginea șanțului și cercetă cu atenţie 
siluetele ceţoase. 

Sub privirile lui, câteva deveniră ceva mai vizibile, aidoma 
pieliței unui ou în apă din ce în ce mai fierbinte. 


— Benjamin! strigă una dintre acestea, înălțându-și vocea 
firavă, distonantă, deasupra fundalului de bolboroseli. Benjamin, sunt 
eu, Peter! Ți-am fost cavaler de onoare la nuntă, nu mă mai ţii minte? 
Spune-i să mă lase să iau cina! 

Bocor-ul se uită întrebător la celălalt bărbat. 

Hurwood clătină din cap și cuțitul negrului fulgeră, retezând în 
două stafia imploratoare; creatura se risipi ca fumul, cu un strigăt slab. 

— Ben! se auzi țipătul strident al alteia. Fii binecuvântat, fiule, ai 
adus răcoritoare pentru tatăl tău. Știam eu... 

— Nu, spuse Hurwood. 

Gura i se strânse într-o linie dreaptă în timp ce cuțitul fulgeră 
iarăși şi un alt vaiet de moarte se pierdu în depărtare, purtat pe aripile 
brizei. 

— Nu le pot ţine la distanţă o veșnicie, gâfâi bocor-ul. 

— Încă puţin, se răsti Hurwood. Margaret! 

Într-o margine se stârni o agitație cumplită; vânzoleala scoase 
apoi în față o siluetă cețoasă. 

— Benjamin, cum ai ajuns aici? 

— Margaret! Strigătul era mai degrabă de durere decât de 
triumf. Ea e, se răţoi la bocor. Las-o să vină încoace. 

Negrul renunță să mai măture în jur cu mâna în care-și ținea 
cuțitul și începu să împungă umbrele, îndepărtându-le pe toate, în 
afara celei indicate de Hurwood. Stafia se apropie de șanț, se estompă, 
micşorându-se, şi redeveni vizibilă, conturându-se clar, îngenuncheată. 
Întinse mâna către sânge, dar se opri şi atinse pur şi simplu pasta din 
făină amestecată cu rom de pe margine. Pentru o clipă, deveni opacă în 
lumina torţei și mâna i se materializă îndeajuns cât să poată rostogoli 
cu câțiva centimetri unul dintre batoanele dulci. 

— N-ar trebui să fim aici, Benjamin, spuse, cu voce acum ceva 
mai sonoră. 

— Sângele, ia sângele, strigă ciungul, căzând în genunchi de 
cealaltă parte a șanțului. 

Fără să scoată nici un sunet, silueta fantomatică se destinse, 
preschimbându-se în fum și pierind în vânt, cu toate că lama rece a 
cuţitului nu ajunsese nicidecum în apropierea ei. 

— Margaret! tună bărbatul şi se repezi dincolo de șanț, în masa 


de spectre; i se retraseră din drum ca pânzele de păianjen dintre 
copaci; mușcă din țărâna bătătorită. 

Țiuitul din urechi aproape că-l împiedică să audă corul vocilor 
înspăimântate ale stafiilor pierzându-se în tăcere. 

După câteva secunde se săltă în capul oaselor și se uită în jur cu 
ochi îngustaţi. Lumina torței era mai strălucitoare, nemaifiind filtrată 
prin trupurile fantomatice. 

Bocor-ul se holba la el. 

— Sper c-a meritat. 

Hurwood nu-i răspunse; se mulțumi să se ridice în picioare 
încet, cu mișcări obosite, frecându-şi bărbia zgâriată și îndepărtându-și 
de pe față părul alb și umed. Monştrii continuau să stea în picioare, 
ghemuiți sau atârnaţi imediat dincolo de liniile de cenușă; era evident 
că nici unul dintre ei nu se mişcase, că nici măcar nu clipise cât timp se 
petrecuse totul. 

— V-aţi distrat, nu? le strigă el, în engleză, amenințându-i cu 
singurul său pumn. Oare să mai sar încă o dată peste șanț, ca să nu vă 
simţiţi înșelați? 

Avea vocea încordată, stridentă; și făcu un pas către marginea 
luminișului, clipind des și arătându-l cu degetul pe unul dintre 
privitori, un porc imens cu un ciorchine de capete de cocoș răsărindu-i 
din gât. 

— Ah, tu de acolo, domnule, continuă el cu falsă prietenie, fă-ne 
favoarea de a ne împărtăși opiniile tale sincere. Ar fi fost mai bine dacă 
m-ar fi sfătuit cineva să vă ofer un număr de jonglerie? Sau să folosesc, 
poate, niște vopsea de față şi un nas fals... 

Bocor-ul îl prinse de cot din spate, îl răsuci și îl privi cu uimire și 
cu ceva care părea aproape milă. 

— Încetează, îi spuse cu blândețe. Cei mai mulți nu te pot auzi; 
nu cred că-nțelege vreunul engleza. La răsăritul soarelui se vor 
îndepărta şi atunci vom pleca şi noi. 

Hurwood se desprinse din strânsoarea celuilalt, se întoarse în 
mijlocul luminișului şi se aşeză destul de aproape de cadavrele 
secătuite de sânge. Mirosul de metal încins al vrăjii dispăruse, dar 
briza nu reușise să împrăștie în prea mare măsură duhoarea sângelui. 

Soarele trebuia să răsară abia peste nouă sau zece ore; şi, cu 
toate că urma să rămână acolo până atunci, avea să-i fie imposibil 


s-adoarmă. Perspectiva așteptării îndelungate îl înnebunea. 

Îşi aminti ce spusese bocor-ul: „Sper c-a meritat." 

Îşi înălță privirea spre stele şi le provocă rânjind cu sarcasm. 
Încercaţi să mă opriţi acum, se gândi, deși s-ar putea să-mi ia ani întregi. 
Acum știu că e adevărat. Se poate face. Da - chiar dacă va trebui să pun 
să fie uciși o duzină de indieni ca s-o aflu, și o duzină de oameni albi, și o 
duzină de prieteni... o să merite, oricum. 

CARTEA ÎNTÂI 


Mările și vremea sunt așa cum simt; corăbiile noastre se deprind 
să le facă faţă sau se scufundă. 


Jack Shandy 


Capitolul unu 

Strângând în mâini una dintre parâmele verticale bine întinse și 
aplecându-se cu mult peste copastie, John Chandagnac așteptă o clipă, 
până ce un talaz săltă imensul edificiu scârțâitor al pupei şi al punţii de 
deasupra, pe care se afla, apoi azvârli biscuitul cu toată forța. La 
început păru o aruncare lungă, dar, când se prăbuși sub un unghi 
ascuţit și continuă să tot cadă în loc să împroaște apa, văzu că, de fapt, 
nu-l trimisese prea departe; însă pescărușul îl zărise şi veni atingând 
în treacăt valurile verzui, pentru a-l înhăţa din aer în ultima clipă, 
parcă ostentativ. Biscuitul se rupse când pasărea fâlfâi din aripi, 
înălțându-se la o altitudine liniștitoare, însă, după toate aparențele, își 
umpluse deja bine ciocul. 

Chandagnac scoase un alt biscuit din buzunarul hainei şi pentru 
o vreme se mulțumi să privească pescărușul planând, admirându-l cu 
un aer absent fiindcă părea să nu aibă nevoie decât de cel mai firav 
curent ascendent și, când şi când, de câte o bătaie din aripi, ca să se 
mențină exact deasupra felinarului de la pupa tribord al Guralivului 
Carmichael. Adulmecă mirosul firav al uscatului pe care-l aducea briza 
încă din zori. Căpitanul Chaworth spusese că aveau să vadă munții 
înveșmântați în purpuriu şi verde din Jamaica la începutul 
după-amiezii, apoi rotundul Cap Morant înainte de cină, urmând să 
amareze la docul din Kingston înainte de lăsarea întunericului; dar, în 
timp ce descărcarea mărfii de pe Carmichael însemna sfârşitul grijilor 
care-l făcuseră pe căpitan să slăbească vizibil în ultima săptămână, 
debarcarea reprezenta abia începutul misiunii lui Chandagnac. 

Și nu uita, îşi spuse sieşi cu răceală în vreme ce scotea biscuitul 
din buzunar, că atât Chaworth cât și tu purtaţi, fiecare, cel puţin câte o 
jumătate de vină pentru propriile probleme. De data asta aruncă 
biscuitul cu mai multă putere și pescărușul îl prinse coborând nu mai 
mult de doi metri. 

Când se întoarse către măsuţa pentru micul dejun la care le 
permitea căpitanul pasagerilor să mănânce ori de câte ori manevrarea 
vasului din orele dimineţii era o simplă rutină, fu surprins să vadă că 
femeia tânără stătea în picioare, cu ochii ei căprui strălucind de 
interes. 

— l-a prins? întrebă ea. 

— Cu siguranţă, îi răspunse, apropiindu-se de masă. Își dorea să 


se fi bărbierit. Să i-l arunc și pe-al dumneavoastră? 

Ea își împinse scaunul într-o parte şi spuse, surprinzându-l încă 
şi mai mult: 

— O să i-l arunc chiar eu... sunteţi sigur că pe el nu-l deranjează 
viermii? 

Chandagnac se uită la pasărea care plutea în aer. 

— Cel puţin n-a zburat de aici. 

Tânăra luă biscuitul „populat” şi, după o ezitare trădată de cea 
mai ușoară înfiorare cu putință, se apropie de copastie cu pași mari. 
Chandagnac observă că în dimineața aceea avea un mers mai 
echilibrat. Ea se trase puțin înapoi când ajunse lângă margine și se uită 
în jos, fiindcă puntea pupa era la aproape patru metri deasupra mării 
agitate. Se agăță cu mâna stângă de balustradă şi trase de ea, de parcă 
ar fi vrut să se convingă că nu era desprinsă. 

— Detest să cad în apă, spuse, cu o uşoară nervozitate. 

Chandagnac veni lângă ea şi o prinse de antebraţul stâng. 

— Nu vă faceți griji, o linişti. 

Inima începu să-i bată cu mai multă putere și se supără pe sine 
însuși fiindcă reacţiona astfel. 

Ea îşi înclină brațul spre spate și aruncă biscuitul, iar pescărușul 
alb cu gri cobori îndatoritor după el, prinzându-l încă o dată înainte de 
a atinge suprafața apei. Râsul ei, auzit acum de Chandagnac pentru 
prima oară, era limpede şi vesel. 

— Aş face pariu că se ține după toate vasele care merg în 
Jamaica, ştiind că oamenii de la bord sunt gata să-și arunce proviziile 
învechite peste copastie. 

Chandagnac încuviință dând din cap, în timp ce se întorceau la 
măsuţă. 

— Nu am un buget prea generos, dar mă tot gândesc la cina de 
deseară, din Kingston. Friptură de vită în sânge, legume și bere care nu 
miroase a smoală fierbinte. 

Tânăra se încruntă. 

— Aş vrea să pot mânca şi eu carne. 

Chandagnac îşi mută taburetul cu vreo jumătate de metru mai la 
stânga, astfel încât arcul tensionat al randei să-i umbrească fața, 
ferindu-i-o de soarele dimineţii. Dorea să poată desluși expresia feţei 


acelei femei, dintr-o dată interesantă. 

— Am observat că, după câte s-ar părea, nu mâncaţi decât 
vegetale, remarcă, luându-și alene în mână șervetul. 

Ea dădu din cap. 

— Alimente și medicamente, așa le numeşte medicul meu. 
Spune că am o febră cerebrală în fază incipientă, ca urmare a aerului 
nesănătos dintr-un soi de mănăstire din Scoţia, unde am mers la 
şcoală. El e expertul, aşadar presupun că are dreptate - deși adevărul e 
că mai simțeam mai bine, mai plină de energie, înainte de a începe să 
urmez dieta pe care mi-a prescris-o. 

Chandagnac reuşise să tragă de un fir din şervetul său, 
scoțându-i în afară o buclă, și începu să se ocupe de altul. 

— Medicul dumneavoastră? întrebă, cu nonşalanţă, nedorind să 
spună ceva care să spulbere buna dispoziție a tinerei, 
retransformând-o în pasagera taciturnă şi lipsită de grație din ultima 
luna. E cumva tipul... masiv? 

Ea râse. 

— Bietul Leo. Numeşte-l gras. Numeşte-l corpolent. Da, el este. 
Doctorul Leo Friend. Un bărbat stângaci, după părerea mea, dar tata 
jură că nu există nici un medic mai bun în întreaga lume. 

Chandagnac desprinse privirea de şervetul la care lucra. 

— Și ați evitat... să vă luați medicamentele? Azi păreți mai 
veselă. 

Șervetul ei zăcea pe masă, aşa că el îl luă şi începu să tragă şi de 
firele lui. 

— Păi, da. Azi noapte am aruncat farfuria, cu totul, prin hubloul 
cabinei mele. Sper că sărmanul pescăruș n-a gustat nimic - nu era 
nimic altceva decât un set dezgustător de ierburi şi de buruieni, 
cultivate de Leo într-o ladă din cabina lui. Zâmbi cu sfială. Îmi doream 
cu disperare ceva care să aibă un gust. 

Chandagnac ridică din umeri. 

— Asta nu-mi sună rău. 

Trăsese de fire, formând câte trei bucle pe fiecare dintre 
şervetele pe care le pliase în formă de clopote și acum își trecu câte 
trei degete de la fiecare mână prin bucle, forțând acele bucăţi pătrate 
de material să stea în poziţie verticală şi să se apropie unul de altul 


simulând mersul într-un mod foarte realist. Îl puse pe unul să se 
încline, în vreme ce al doilea făcea o plecăciune respectuoasă, ca și cum 
şi-ar fi îndoit genunchii; cele două siluete mărunte de pânză - dintre 
care una părea cumva, în mod subtil, feminină - dansară în jurul mesei, 
executând rotiri, salturi şi piruete sofisticate. 

Tânăra bătu încântată din palme și Chandagnac apropie 
şervetele de ea, punându-le să facă o nouă plecăciune și să se încline în 
stilul gascon, cu un gest larg, înainte de a le lăsa să-i cadă de pe 
vârfurile degetelor. 

— Vă mulţumesc, domnişoară Hurwood, spuse, pe tonul unui 
maestru de ceremonii. 

— Vă mulţumesc, domnule Chandagnac, răspunse ea, așa cum le 
mulțumesc şi șervetelor dumneavoastră animate. Dar nu fiți 
protocolar - spuneţi-mi Beth. 

— Bine, acceptă Chandagnac, iar eu sunt John. 

Îşi regreta deja impulsul care-l îndemnase s-o scoată din 
cochilie - n-avea timp și nici nu-și dorea cu adevărat să-nceapă o nouă 
relaţie cu o femeie. 

Se gândi la câinii de pe străzile oraşelor, pe care-i chemase doar 
ca să-i vadă dând din coadă și apropiindu-se și care îl urmăriseră 
adesea cu înflăcărare ore întregi. 

Se ridică şi-i adresă un zâmbet politicos. 

— Ei, spuse, acum aş face bine să plec. Am două probleme de 
discutat cu căpitanul Chaworth. 

De fapt, acum, după ce se gândise la asta, chiar ar fi putut să se 
ducă în căutarea căpitanului. Carmichael înainta lin, cu vânt din pupa, 
n-avea nevoie de cine ştie ce supraveghere; ar fi fost plăcut să stea 
pentru ultima oară amândoi la o bere, înainte de debarcare. Voia să-l 
felicite pe Chaworth pentru aparentul său succes repurtat evitând 
asigurarea - deşi, în afara cazului când ar fi fost absolut singuri, 
trebuia s-o facă în termeni extrem de voalați - și să-l avertizeze apoi cu 
asprime, ca să nu mai încerce niciodată un asemenea truc nesăbuit. La 
urma urmelor, Chandagnac era, sau fusese, un om de afaceri de succes 
şi ştia foarte bine care e diferenţa dintre asumarea unui risc calculat cu 
atenţie şi abandonarea unei întregi cariere şi reputații la bunul plac al 
unei aruncări cu banul. Fireşte că intenționa să-l mustre pe un ton 
glumeț, pentru ca bătrânul să nu regrete cumva că făcuse confidenţe la 


beţie. 

— Oh, spuse Beth, evident dezamăgită fiindcă el nu putea 
rămâne să stea de vorbă. Ei, poate c-o să-mi mut scaunul lângă 
copastie și-o să privesc oceanul. 

— Ți-l duc eu. 

Se ridicară, iar Chandagnac îi luă scaunul şi se îndreptă către 
balustrada de la tribord, unde îl așeză la câţiva metri distanţă de unul 
dintre micile tunuri montate pe suporţi; îi auzise pe marinari 
numindu-le tunuri pivotante. 

— Aici e umbră numai din când în când, spuse el, cu îndoială, și 
vei fi în bătaia brizei. Eşti sigură că nu te-ai simți mai bine jos, sub 
punte? 

— Leo ar fi cu siguranță de părerea asta, răspunse ea, 
așezându-se cu un zâmbet de mulţumire, dar aș vrea să-mi continui 
experimentul de azi-noapte, să văd de ce soi de maladie te 
îmbolnăveşti mâncând normal şi stând la soare şi la aer curat. În plus, 
tata e ocupat cu cercetările lui și sfârşeşte întotdeauna acoperind în 
întregime podeaua cabinei cu hârtii, pendule și diapazoane și cu nu 
mai ştiu ce. După ce aranjează totul, nu se mai poate ieși de-acolo. 

Chandagnac ezită, curios împotriva voinţei sale. 

— Cercetări? Ce fel de cercetări? 

— Ei... nu sunt sigură. A fost extrem de implicat în domeniul 
matematicii și, simultan, în al filozofiei naturale, dar, de acum șase ani, 
de când a renunţat la catedra de la Oxford... 

Chandagnac nu-i văzuse tatăl decât de câteva ori pe toată durata 
de o lună a călătoriei; bătrânul respectabil, care avea o singură mână, 
nu părea dornic de compania celor de la bordul navei; nici el nu-i 
dăduse cine ştie ce atenţie, dar acum pocni entuziasmat din degete. 

— Oxford? Benjamin Hurwood? 

— Exact. 

— Tatăl tău este... 

— Un vas cu pânze! veni un strigăt de sus, din mijlocul 
alambicatei pânze de păianjen în care se împleteau sarturile catargului 
principal. Drept înainte, la babord! 

Beth se ridică și amândoi traversară în grabă puntea, către 
balustrada de la babord, unde se aplecară în afară, lungindu-și gâturile 


ca să vadă dincolo de cele trei grupuri de greemente înșirate în fața 
ochilor lor. E mai rău, se gândi Chandagnac, decât să-ncerci să vezi 
scena de sus în timpul unui episod aglomerat dintr-un spectacol de 
marionete. Gândul îi aminti mult prea limpede de tatăl său şi se sili să-l 
alunge, concentrându-se ca să vadă mai bine, cu ochii mijiți. 

În cele din urmă reuşi să distingă pe orizontul pe care tresălta 
uşor o pată albă minusculă și i-o arătă lui Beth Hurwood. O priviră 
câteva minute în șir, dar nu părea să se-apropie și vântul dinspre mare 
era mai rece în partea aceea, în ciuda soarelui neacoperit de nori, așa 
că se întoarseră la scaunul ei de lângă balustrada de la tribord. 

— Tatăl tău este autorul... am uitat titlul cărţii. Cea care-l 
combate pe Hobbes.6 

— Reabilitarea liberului arbitru. 

Beth se sprijini de balustradă, cu fața către pupa, lăsând vântul 
să-i sufle părul lung și negru către spate. 

— Aşa e. Cu toate că, din câte-am înţeles, tata și Hobbes au fost 
prieteni. Ai citit-o? 

Chandagnac îşi dori din nou să-și fi ținut gura, fiindcă lucrarea 
lui Hurwood făcuse parte din vastul program de lecturi către care îl 
îndrumase tatăl său. Toate aceea poezie, istorie, filozofie, artă! Un 
soldat roman idiot îşi înfipsese sabia în Arhimede, iar o pasăre 
aruncase o carapace fatală de broască țestoasă în capul chel al lui 
Eschil, confundându-l cu o piatră utilă pentru spargerea respectivei 
carapace. 

— Da. M-am gândit că a reușit efectiv să desființeze teoria lui 
Hobbes despre cosmosul-mecanism. Continuă, înainte ca ea să aibă 
când să-l aprobe sau să-l contrazică: Dar la ce-i folosesc pendulele și 
diapazoanele? 

Beth se încruntă: 

— Nu ştiu. Nici măcar nu ştiu de ce... domeniu... se ocupă acum. 
A devenit îngrozitor de retras în anii scurși de la moartea mamei. 
Uneori cred că a murit și el, sau cel puţin acea parte din el care... ştiu 
eu, cea care râdea. Și e mult mai activ în acest ultim an, deși... de cânda 


$ Thomas Hobbes (1588-1679), filozof politic englez; cea mai importantă dintre 
scrierile sale, „Leviathan” (1651), reprezintă fundamentul filozofiei statale moderne. 


făcut o primă vizită dezastruoasă în Indiile de Vest. Clătină din cap, 
încruntându-se nedumerită: E ciudat că pierderea unui braț i-a adus 
atâta vitalitate. 

Chandagnac înălță din sprâncene: 

— Ce s-a-ntâmplat? 

— Îmi cer scuze, credeam c-ai auzit. Corabia pe care se afla a 
fost luată în stăpânire de piratul Barbă Neagră şi un glonte de pistol i-a 
sfărâmat braţul. Sunt oarecum surprinsă fiindcă a decis să se-ntoarcă 
aici - deși de data asta are o duzină de pistoale încărcate și poartă 
întotdeauna cel puțin două asupra lui. 

Chandagnac rânji în sinea sa la gândul că un membru al 
consiliului de la Oxford își rotea pistoalele pe degete, așteptând să dea 
peste un pirat pe care să-l împuște. 

Peste albastrul apei se rostogoli o bufnitură puternică, 
găunoasă, ca atunci când cade pe pavaj un pietroi imens. Curios, începu 
să traverseze din nou puntea, ca să mai arunce încă o privire asupra 
vasului care se apropia, dar nu apucă să facă nici măcar doi pași 
înainte ca atenţia să-i fie atrasă de brusc de o coloană albă de apă 
împroşcată la o sută de metri în faţa lor, în partea dinspre tribord. 

În prima clipă se gândi că poate cealaltă corabie era un vas de 
pescuit și că trâmba marcase locul săriturii unui peşte mare; pe urmă îl 
auzi pe bărbatul din vârful catargului strigând, de data asta mai 
strident: 

— Piraţi! Cu un singur slup, ticniţii! 

Beth era acum în picioare. 

— Dumnezeule din ceruri, spuse, cu voce scăzută. E adevărat? 

Chandagnac se simțea mai degrabă năucit decât speriat, deși 
inima îi bătea cu putere. 

— Nu ştiu, răspunse, grăbindu-se să traverseze împreună cu ea 
puntea, către balustrada de la babord, dar, dacă e, atunci are dreptate, 
sunt nebuni - un slup e abia cu puțin mai mare decât o barcă cu pânze, 
iar pe Carmichael avem trei catarge şi optsprezece tunuri grele. 

Fu nevoit să-și ridice vocea ca să se facă auzit, pentru că 
dimineața, până atunci tăcută în afara scârțâielilor și clipocelilor, 
devenise instantaneu zgomotoasă, umplându-se de ordine strigate, de 
lipăitul picioarelor goale pe punțţile de jos și de huruitul parâmelor pe 
tamburele rotite în viteză; se mai auzea și un alt sunet, îndepărtat dar 


cu mult mai deranjant - un zăngănit metalic sâcâitor şi un răpăit 
accentuat de disonanţele sălbatice ale unor trompete de alamă în care 
se sufla pentru a face gălăgie, nu muzică. 

— Chiar sunt pirați, spuse Beth, încordată, încleștându-și 
mâinile de balustradă, alături de el. Tata mi-a descris zgomotul ăsta. Or 
să şi danseze - își numesc dansul „fanfaronadă” - e menit să ne 
înspăimânte. 

În privinţa asta sunt eficienţi, se gândi Chandagnac; dar lui Beth 
îi spuse, zâmbind: 

— M-ar înspăimânta dacă ei s-ar afla pe o corabie mai bună, iar 
noi pe una mai proastă. 

— Voltă! se auzi un strigăt autoritar de pe una din punțţile de jos 
şi, sub el și în dreapta, Chandagnac îi văzu pe timonier și pe un alt 
bărbat împingând cu putere echea către tribord; în aceeași clipă, 
deasupra capetelor lor se stârni un vacarm de ţiuituri stridente și de 
scârțâieli când vergile lungi, orizontale, ale trincheţilor și pânzele 
bombate pe care le susțineau se răsuciră lent în jurul catargelor, cele 
de sus descriind arce mai largi decât cele de jos. 

Pe toată durata dimineţii, corabia fusese ușor înclinată către 
tribord; acum se îndreptă, ajungând în poziție orizontală; apoi, fără 
nici un răgaz, se aplecă atât de tare către babord încât Chandagnac își 
aruncă un braţ în jurul lui Beth, înconjurând cu celălalt una dintre 
frânghiile tensionate ale greementului vertical, cu degetele încleştate 
de grijeaua destinsă, şi își încordă genunchii, proptindu-i în copastie, 
când puntea se înălță în spatele lor și masa pentru micul dejun alunecă 
şi apoi se răsturnă, ca să se izbească apoi de balustradă la un metru 
distanță de Beth. Farfuriile, tacâmurile și șervetele deformate se 
răsuciră în umbra brusc aruncată de cocă și împroşcară apa chiar sub 
locul unde erau agățați Chandagnac și Beth. 

— Să fiu al naibii! scrâşni cel dintâi printre dinţii încleştaţi, în 
vreme ce corabia rămăsese înclinată şi el se uita drept în jos, la 
neastâmpărul valurilor. Nu cred că pirații ne pot ucide, dar ai noștri se 
străduiesc, cu siguranță! 

Se văzu nevoit să-şi lase capul pe spate ca să se uite în sus, către 
orizont, și, făcând-o, avu cu atâta putere senzaţia că stomacul i se 
preschimba în sloi de gheață, încât peste câteva clipe își desprinse 
privirea, coborându-și-o din nou spre apă - dar ochii lui cuprinseseră 


întreaga perspectivă, de la dreapta la stânga, și observase că vasul 
pirat, acum câtuși de puţin departe, se răsucea cu prova ieșind în 
evidenţă pe fundalul peisajului marin, ajungând din ce în ce mai mult 
să se apropie exact din travers; cu toate că îl văzuse mai degrabă din 
poziție frontală, remarcase că era într-adevăr un slup, o corabie cu un 
singur catarg, cu greement latin, cu două pânze triunghiulare uzate, 
pline de petice, una ascuţindu-se spre înapoi, de-a lungul ghiului, iar 
cealaltă înaintând pe lângă provă, către capătul bompresului extrem 
de lung. Pe copastie se înghesuiau indivizi zdrențăroși, care păreau 
într-adevăr să danseze. 

Nava se redresă, cu puntea apăsându-i tălpile pantofilor, cu 
orizontul prăbușindu-se, cu vântul şi cu soarele bătând acum asupra 
tribordului din travers. Continuând s-o înconjoare cu braţul, 
Chandagnac o grăbi pe Beth spre scara care cobora spre cabine. 

— Trebuie să te scot de aici! strigă. 

Când ajunseră acolo, tatăl ei tocmai se cățăra pe scara dinspre 
dunetă și Chandagnac se holbă la el până și în acel moment de criză, 
pentru că bătrânul purta o vestă protocolară și o haină lungă, având 
chiar şi o perucă pudrată. Se trăgea în susul scării agățându-se de 
trepte cu patul pistolului pe care-l strângea în singura sa mână, și mai 
avea cel puţin încă vreo alte șase, înfipte în ochiurile unei eşarfe 
trecute peste umăr. 

— O duc eu jos! tună, ridicându-se în picioare pe puntea pupa și 
înghiontind-o pe Beth cu genunchiul către scară. 

Ea începu să coboare, cu bătrânul urmând-o îndeaproape și 
privind-o peste umăr. 

— Ai grijă! strigă el. Ai grijă, fir-ar să fie! 

Preţ de o clipă de iraționalitate, Chandagnac se întrebă dacă 
bătrânul Hurwood își găsise timp să topească plumb și să toarne 
gloanţe de pistol în cele două minute scurse de când se dăduse alarma, 
pentru că mirosea cu siguranță a metal încins... însă cei doi dispărură 
dedesubt, iar el se văzu nevoit să traverseze puntea înapoi, în salturi, 
ferindu-se din calea mai multor marinari care urcau pe scară în grabă. 
Se retrase lângă masa pentru micul dejun, acum ieșită ca un perete 
despărțitor în afara balustradei în care se înfipsese, şi speră că nu 
stătea în drumul nimănui, întrebându-se tot timpul ce avea să simtă în 
clipa tragerii cu ghiulelele de câte cinci kilograme și jumătate şi de ce 


amâna căpitanul momentul tirului. 

Puntea de sub picioarele sale fu zguduită de trei bubuituri 
distincte. Fuseseră ghiulele? se întrebă, dar, când se răsuci să se uite 
peste balustradă, către babord, nu văzu nici fum, nici apă împroșcată. 

Nu zări decât slupul piraţilor - care tocmai se răsucise scurt 
către est, purtat de vântul de bulină constant - schimbându-și direcția 
şi continuând să-i ocolească, astfel încât acum venea spre babord 
dinspre pupa. 

De ce naiba, îşi spuse, din ce în ce mai neliniștit, n-am tras când 
veneau drept spre noi, sau când au virat spre est și și-au expus flancul? 
Se uită la bărbații preocupaţi care alergau pe lângă el, remarcă silueta 
masivă a căpitanului Chaworth pe duneta de dedesubt, la o distanță 
destul de mare de scara din teugă, şi simţi dintr-odată un gol în stomac 
când văzu că şi el era surprins de tăcerea tunurilor. Ocoli masa și se 
îndreptă cu iuțeală spre balustrada din dreptul scării, să vadă mai bine 
ce se petrecea jos, pe puntea centrală. 

Îl zări pe Chaworth alergând spre scara de tambuchi de pe 
puntea tunurilor exact în clipa când de acolo se revărsă un talaz de fum 
negru, gros, şi auzi strigătele disperate ale marinarilor: 

— lisuse, un tun a sărit în aer! 

— Au sărit trei, jos sunt morți toţi! 

— La bărci! O să explodeze și praful de pușcă! 

Detunătura unui pistol se desprinse din bolboroseala tot mai 
zgomotoasă;  Chandagnac îl zări pe bărbatul care susținuse 
abandonarea navei ricoşând de tamburul cabestanului și căzând 
răşchirat pe punte, cu capul zdrobit, despicat cu sălbăticie de un glonț 
de pistol. Luându-și privirea de la cadavru, Chandagnac văzu că 
pistolul fumegând era în mâna de obicei blajinului Chaworth. 

— O să mergeţi la bărci când o s-ordon eu! urlă căpitanul. N-a 
sărit în aer nici un tun, şi nu e nici un foc! Nu e decât fum... 

Parcă vrând să-i confirme spusele, din fumul de pe scara de 
tambuchi ieșiră în goană o duzină de bărbaţi care tușeau violent, cu 
hainele şi fețele înnegrite de ceva asemănător cu funinginea. 

— Şi nu e decât un slup, continuă căpitanul, așa că mergeţi la 
pivotante şi luați-vă muschetele şi pistoalele! Pregătiţi-vă săbiile de 
abordaj. 

Un marinar îl împinse pe Chandagnac deoparte, făcându-și loc 


către unul dintre tunurile pivotante, și el se grăbi să se-ntoarcă la 
adăpostul relativ al mesei înțepenite, simțindu-se delirant de 
dezorientat. Să fiu al naibii, îşi spuse, uluit, ghemuindu-se în spatele ei, 
asta e o luptă pe mare? Dușmanul dansează și suflă din corn, bărbaţi cu 
feţe înnegrite dau buzna de sub punte, ca într-o scenă dintr-o comedie, 
iar singurul glonţ adevărat e tras de căpitanul nostru, ca să-și omoare 
un om din propriul echipaj? 

Lângă el stăteau acum mai mulţi marinari, încordaţi și gata să 
manipuleze velele și fungile, iar alţi doi alergaseră la cele două tunuri 
pivotante montate pe balustrada dinspre babord a punţii pupa, câte 
unul de-o parte și de alta a lui Chandagnac; verificară încărcăturile şi 
capsele și rămaseră pur și simplu în aşteptare, privind vasul pirat și, o 
dată la fiecare câteva secunde, suflând asupra capetelor fitilurilor care 
ardeau mocnit. 

Chandagnac se ghemui, ca să se uite mai degrabă printre stâlpii 
de susținere decât peste balustradă, urmărind și el cu privirea 
ambarcaţiunea joasă, cu pescaj mic, care ajungea din urmă corabia. 
Slupul avea mai multe tunuri de o mărime într-adevăr considerabilă, 
dar pirații dansatori le ignorau, cântărind în mâini pistoale, săbii de 
abordaj şi spade, precum și ancore cu gheare de pisică. 

Probabil că vor să-l captureze pe Carmichael intact, se gândi 
Chandagnac. Și, dacă vor reuși cumva, mă întreb dacă vor ști vreodată 
ce norocoșşi au fost fiindcă, datorită unui soi de catastrofă, tunarii 
noştri au ajuns să nu mai fie buni de nimic. 

Benjamin Hurwood se întoarse cu mari eforturi pe puntea pupa, 
pur şi simplu gemând de pistoale - continua să aibă șase în eșarfă și 
unul în mână, dar acestora li se adăugaseră altele, încă o jumătate de 
duzină, îndesate în centură. Uitându-se peste muchia mesei și zărind 
expresia hotărâtă de pe fața profesorului ciung, Chandagnac se văzu 
silit să accepte că, în situația aceea primejdioasă, măcar părea într-o 
mult mai mare măsură demn decât ridicol. 

Înșfăcând bila din capătul mânerului lung, soldatul de la tunul 
pivotant dinspre pupa îl răsuci către înapoi și îi cobori ţeava, ca să 
poată privi în lungul ei. Îşi ridică fitilul cu mare atenţie. Se afla la numai 
un metru și jumătate de Chandagnac, care îl urmărea cu o încredere 
plină de încordare. 

Încerca să-şi imagineze tunul trăgând, toate tunurile pivotante 


trăgând, odată cu muschetele și cu pistoalele, lovind mica şi înghesuita 
corabie a piraţilor cu plumbi și cu schije, poate două sau trei salve la 
rând, până ce, înclinată și neajutorată, avea să fie acoperită de un nor 
de praf de puşcă, prin care să se întrezărească doar câţiva indivizi 
târând leșurile lovite sau sfâşiate ale camarazilor lor, în vreme ce 
Carmichael îşi relua cursul, continuându-și călătoria întreruptă. 
Chaworth avea să fi tras o spaimă urâtă, cu gândul la şmecheria prin 
care evitase asigurarea, dar urma să fie mai dornic ca niciodată de o 
bere. 

Însă împuşcătura se auzi din spatele lui Chandagnac, marinarul 
pe care-l privea fu azvârlit cu capul înainte, peste micul tun, şi, înainte 
de a cădea peste copastie, îi zări gaura însângerată, proaspăt apărută 
între umeri. Pe punte răsunară un alt pocnet metalic zgomotos și o altă 
împuşcătură, urmată instantaneu de un pocnet similar. 

Chandagnac se întoarse şi aruncă o privire peste dreptunghiul 
din lemn de stejar, la timp ca să-l vadă pe bătrânul Hurwood luând un 
al treilea pistol și trăgând direct în fața uluită a unuia dintre cei doi 
bărbaţi care mânuiau randa. Marinarul căzu, arcuindu-se de spate și 
pocnindu-se de punte cu ceafa capului sfărâmat, iar celălalt bărbat 
scânci, se lăsă în jos şi alergă spre scară. Hurwood înșfăcă un alt pistol, 
după ce-i dăduse drumul celui cu care trăsese și care căzu zăngănind, 
cu țeava încă fumegândă. Următoarea împușcătură despică în două 
cavila în jurul căreia era înfăşurată randa şi parâma desprinsă șerpui 
în sus și în jos printre scripeţii robuști, apoi vela înaltă de trei metri, 
scăpată de sub control, se curbă și își balansă ghiul greu către babord, 
rupând parâmele greementului vertical de parcă ar fi fost din sfoară 
putredă; funiile de catarg și grijelele brusc eliberate zburară în sus, 
corabia se cutremură când artimonul se înclină către tribord, iar de 
deasupra se auzi trosnetul vergilor suprasolicitate, care cedau. 

Bărbatul care manevrase celălalt tun pivotant zăcea cu faţa în 
jos pe punte, fiind, după toate aparențele, ținta celui de-al doilea glonț 
tras de Hurwood. 

Bătrânul nu-l observase pe Chandagnac în spatele mesei; scoase 
un alt pistol, se plasă în capul scărilor și îl îndreptă calm către 
învălmășeala de pe dunetă. 

Fără să stea pe gânduri, Chandagnac se ridică, acoperi distanța 
care-l despărțea de el din doi pași uriași şi îl izbi cu umărul în şale 


exact când apăsa pe trăgaci. 

Împuşcătura nu făcu nici un rău, ratându-și de departe ţinta, iar 
cei doi bărbaţi căzură în josul treptelor. 

Chandagnac își strânse genunchii la piept, dându-se peste cap în 
aer, şi ateriză pe tălpi, iar când izbi puntea se rostogoli şi se lovi cu 
putere de un marinar, trântindu-l. Sări în picioare și se uită în spate, să 
vadă cum căzuse Hurwood, dar nu reuși să-l zărească în îmbulzeala 
marinarilor intraţi în panică. Detunăturile armelor de foc se auzeau la 
intervale inegale şi gloanţele ricoșate sileau pe toată lumea să lase 
capul în jos şi să se ghemuiască, dar Chandagnac nu putea să vadă cine 
trăgea şi în cine se trăgea. 

Apoi, precedată de un pocnet al parâmelor de deasupra, o vergă 
groasă se desprinse, răsucindu-se în aer, se rupse când izbi puntea, 
zdruncinând întreaga navă şi făcând țăndări o porțiune de balustradă 
de lângă Chandagnac înainte de a ricoşa peste copastie; chiar alături de 
el, spre interior, un bărbat căzut de deasupra lovi cu putere puntea, cu 
zgomotul unui braț de cărți mari aruncate jos; însă cel de-al doilea 
obiect care îi căzu în preajmă îl smulse din năucirea în care-l aruncase 
spaima: o gheară de pisică veni în zbor peste copastie, smucită înapoi 
în timpul căderii, astfel încât se agăță de balustradă, fără să fi atins 
puntea. 

Un marinar se repezi s-o desprindă înainte de a se agăța de ea 
vreo greutate, dar îl dobori un glonţ venit din spate şi Chandagnac, 
care era la un pas în urma lui, se împiedică şi căzu peste el. Săltându-se 
şi rămânând ghemuit lângă copastie, se uită cu frenezie în jur, 
căutându-l pe Hurwood, cu certitudinea că bătrânul ciung îl omorâse 
pe marinar; dar, când un glonţ tras din față smulse așchii din punte 
lângă picioarele sale și capul îi zvâcni, rotindu-se ca să vadă de unde se 
trăsese, dădu cu ochii de Leo Friend, medicul gras şi dichisit al lui Beth, 
stând pe puntea înălțată a teugei, la vreo zece metri distanţă, și 
îndreptând exact spre el un pistol încărcat. 

Chandagnac plonja, îndoit de mijloc, de-a curmezișul punţii 
pline de sfărâmături, în timp ce glonțul găurea copastia în locul unde 
se sprijinise, se rostogoli ca să se ridice în picioare, îşi lăsă capul în jos 
şi fugi prin mulțime până la balustrada de la tribord. 

Alături de el zăcea un marinar, încovrigat într-o baltă de sânge 
cu forma într-o continuă schimbare; îl rostogoli în grabă ca să-i ia cele 


două pistoale încărcate, ale căror paturi se zăreau ieşindu-i de sub 
centură. Bărbatul deschise ochii și încercă să vorbească printre dinţii 
sparţi. Dar Chandagnac îşi pierduse pe moment capacitatea de a se 
înduioşa. Luă armele, dădu din cap liniştitor către muribund, apoi se 
întoarse către teugă. 

Avu nevoie de câteva secunde ca să-l localizeze pe Friend, 
fiindcă vasul avea vânt din travers și ruliu, aşa că era nevoit să-și târâie 
picioarele ca să-și menţină poziţia verticală. În cele din urmă îl 
descoperi pe grăsan sprijinit de balustrada teugei dinspre mijlocul 
punţii superioare, aruncându-şi pistolul descărcat şi luând calm un 
altul din cutia pe care-o ţinea în îndoitura braţului. 

Chandagnac îşi impuse să se relaxeze. Se ghemui uşor ca să-și 
țină mai bine echilibrul și, când corabia se opri pentru o clipă, în finalul 
unei legănări către babord, ridică unul dintre pistoale, ținti cu atenţie, 
cu un ochi întredeschis, uitându-se pe deasupra încheieturii degetului 
mare la mijlocul trunchiului bombat al lui Friend, apoi apăsă pe 
trăgaci. 

Arma se descărcă și reculul aproape că-i luxă încheietura, dar, 
după împrăştierea fumului usturător, medicul gras era în același loc, 
trăgând cu meticulozitate în mulțimea de marinari de dedesubt. 

Chandagnac aruncă pistolul descărcat, îl ridică pe cel rămas în 
ambele mâini, traversă - nu tocmai conștient de ceea ce făcea - 
jumătate de punte în direcţia lui Friend și trase drept în stomacul lui, 
de la o distanţă de nici un metru și jumătate. Nevătămat, grăsanul se 
întoarse pentru o clipă, cât să-i adreseze un zâmbet batjocoritor, apoi 
alese un alt pistol din cutie, cu care ţinti pe altcineva de dedesubt. 
Printre mirosurile de praf de puşcă ars, de sudoare izvorâtă din 
spaimă și de lemn proaspăt sfărâmat, Chandagnac simţi din nou izul de 
metal încins, adus de o adiere. 

O clipă mai târziu, Friend puse totuși pistolul la loc, în cutie, fără 
să fi tras, fiindcă lupta se încheiase. O duzină de pirați se cățăraseră la 
bord şi alții se avântau peste copastie, iar marinarii supraviețuitori își 
aruncaseră armele. 

Chandagnac lăsă pistolul să-i alunece dintre degete și se 
întoarse încet către balustrada de la tribord, țintuind piraţii cu priviri 
neîncrezătoare. Erau veseli, cu ochii şi cu dinţii galbeni scânteindu-le 
pe fețe care, dacă n-ar fi fost însufleţite, ar fi semănat a lemn de mahon 


lustruit; câțiva continuau să cânte melodia din timpul urmăririi. Erau 
îmbrăcaţi, medita năucit Chandagnac, ca niște copii întrerupţi pe când 
jefuiau dulapul cu costume dintr-un teatru; şi, în ciuda pistoalelor și a 
săbiilor lor evident uzate și a cicatricelor palide presărate asimetric pe 
multe dintre feţele și membrele lor, alcătuind modele întâmplătoare de 
cute și ciupituri, i se păreau, în comparație cu răutatea rece şi metodică 
a lui Hurwood și Friend, de o sălbăticie la fel de inocentă ca a păsărilor 
de pradă. 

Unul dintre pirați făcu un pas înainte şi sări pe scara dinspre 
cabinele pasagerilor, ajungând pe puntea pupa, cu atâta suplețe încât, 
în momentul când se întoarse și își împinse spre spate tricornul, 
Chandagnac fu surprins la vederea ridurilor adânci de pe obrajii lui 
întunecați și a părului cărunt. Îi trecu în revistă pe bărbaţii de sub el şi 
rânji, îngustându-și ochii şi dezgolindu-și o grămadă de dinți. 

— Prizonieri, spuse, întrerupând murmurul tumultos de glasuri 
cu vocea lui aspră, plină de bună dispoziţie, sunt Philip Davies, noul 
căpitan al acestei corăbii. Acum vreau să v-adunaţi acolo, lângă 
catargul principal, şi să-i lăsaţi pe flăcăii noştri să vă percheziționeze în 
căutarea... armelor ascunse, eh? Skank, tu şi Tholemew și încă doi, daţi 
fuga jos și scoateţi-i afară pe toţi cei care mai sunt acolo. Fiţi cu băgare 
de seamă, azi s-a vărsat destul sânge. 

Cei opt supraviețuitori din echipajul vasului cucerit își târâră 
picioarele către centrul punţii. Chandagnac li se alătură, grăbindu-se 
către catarg şi sprijinindu-se apoi de lemnul lui solid, cu speranța că 
mersul lui nesigur avea să fie pus mai degrabă pe seama legănării 
punţii decât pe a fricii. Privind pe lângă şeful piraţilor, văzu că 
pescăruşul, evident liniștit de încetarea focului, cobora fâlfâind din 
aripi pentru a se așeza pe unul dintre felinarele de la pupă. Îi venea 
greu să creadă că, în urmă cu mai puţin de o jumătate de oră, el și fiica 
lui Hurwood îi aruncau alene biscuiţi păsării. 

— Maestre Hurwood! strigă Davies. Și adăugăm după o clipă: 
Știu că n-ai fost ucis, Hurwood... unde eşti? 

— Nu, se auzi o voce gâfâită, de după două cadavre prăbușite la 
piciorul scării către cabinele pasagerilor de pe puntea pupa. N-am 
fost... ucis. Hurwood se ridică, fără peruca lui imensă şi cu hainele în 
dezordine. Dar aș vrea să... fi avut o vrajă... împotriva căderilor. 

— Ai avut un Însoţitor Veghetor care să te ferească de răni, 


preciză Davies, cu indiferenţă. Nici unul dintre flăcăii ăştia n-a avut. Îşi 
flutură mâna către cadavrele împrăștiate şi către răniți. Sper c-a fost o 
cădere zdravănă. 

— Fiica mea e sub punte, spuse Hurwood, cu voce din ce în ce 
mai insistentă, pe măsură ce i se limpezea mintea. E păzită, dar 
spune-le oamenilor tăi să nu... 

— Nu-i vor face nici un rău. Șeful piraţilor își îngustă ochii, 
aruncând în jur o privire critică. Ne-ai adus o corabie care nu-i rea 
deloc, zise el. Presupun că ai ținut cont de tot ce ţi-am spus. Payne, 
Rich, veniţi încoace! Luaţi câțiva flăcăi sus, tăiați tot lemnul, toate 
parâmele și toate pânzele stricate și refaceți greementul atât cât e 
nevoie ca să traversăm Bancul Bahama Mare7. 

— Da, Phil, răspunseră doi dintre pirați, repezindu-se către 
sarturi. 

Davies cobori pe scara către dunetă şi, preț de câteva clipe, se 
mulțumi să fixeze cu privirea grupul de bărbați dezarmați de lângă 
catarg. 

— Patru dintre oamenii mei au fost uciși în timpul abordării, 
remarcă el, cu blândeţe. 

— lisuse, şopti marinarul de lângă Chandagnac, închizând ochii. 

— Dar, continuă Davies, mai bine de jumătate dintre voi au fost 
omorâți şi am să consider asta o despăgubire suficientă. 

Nici unul dintre marinari nu scoase vreo vorbă, dar Chandagnac 
auzi mai multe răsuflări bruște, mai multe tălpi târşâindu-se. Înţelese 
cu întârziere că fusese la un pas de condamnarea la moarte. 

— Sunteţi liberi să plecaţi cu barca de salvare a corabiei, adăugă 
Davies. Insula Hispaniola e la est, Cuba la nord, Jamaica la sud-vest. 
Veţi primi mâncare, apă, hărți, sextant şi compas. Sau, completă el cu 
veselie, oricine şi-o doreşte poate să rămână și să ni se alăture. Pe 
mare e o viață mai uşoară decât oricare alta, toată lumea primește o 
parte din profituri şi după fiecare călătorie sunteţi liberi să vă 
retrageți. 

Nu, mulţumesc, se gândi Chandagnac. De îndată ce-mi duc la bun 


7 Una dintre cele două platforme de calcar, despărțite de canale, deasupra cărora e 
situat arhipelagul Bahamas. 


sfârșit... misiunea... din Port-au-Prince și ajung din nou acasă, nu vreau 
să mai aud de nici un alt afurisit de ocean în toată viaţa mea. 

În ultimele câteva minute, bătrânul Chaworth își plimbase încet 
privirea în jurul vasului al cărui proprietar fusese până de curând şi 
Chandagnac înțelese că, deşi se împăcase cu ideea pierderii 
încărcăturii, căpitanul nu-și imaginase până în momentul acela că avea 
să-şi piardă şi corabia. La urma urmelor, piraţii erau o specie de apă 
puțin adâncă, evitând întotdeauna să fie capturați ca urmare a 
alunecării dincolo de zona bancurilor de nisip și aventurându-se 
rareori atât de departe încât să piardă din vedere uscatul. O corabie 
făcută să navigheze în ape adânci, cum era Carmichael, le-ar fi fost de 
folos tot atât de puţin ca un tun de asediu unui hoț de drumul mare. 

Fața bătrânului era cadaverică şi lui Chandagnac îi trecu prin 
minte că, înainte de acea întorsătură a lucrurilor, Chaworth nu fusese 
ruinat cu desăvârșire; dacă n-ar fi pierdut corabia, ar fi putut s-o vândă 
şi, poate, după ce i-ar fi despăgubit pe acționari și pe coproprietari, i-ar 
fi rămas destui bani ca să compenseze pierderile proprietarilor 
încărcăturii; fără îndoială că ar fi rămas falit, dar ar fi putut măcar să 
ascundă secretul pe care i-l încredințase lui Chandagnac într-o seară 
de beţie - costul asigurării depășind cea mai mare marjă de profit la 
care putea spera, făcuse gestul disperat de a o include în prețul cerut 
de la deținătorii mărfurilor... pe care n-o asigurase. 

Unul dintre pirații coborâţi sub punte își făcu apariția în capul 
scării dinspre cabine şi, privind în urmă, gesticula arătând în sus cu un 
pistol. De pe trepte urcară în lumina soarelui bucătarul - care se 
conformase evident unui obicei de multă vreme apreciat şi făcea față 
dezastrelor în plină desfășurare pe ocean îmbătându-se cât mai repede 
şi mai tare cu putință -, cei doi băieți însărcinaţi cu toate comisioanele 
de pe vas şi Beth Hurwood. 

Tânăra era palidă şi avea mersul puțin cam țeapăn, dar îşi 
păstră calmul aparent până când își zări tatăl ciufulit, cu hainele în 
dezordine. 

— Papa! strigă, alergând către el. Te-au rănit? 

Nu aşteptă răspuns și se întoarse spre Davies. 

— Cei de teapa ta i-au făcut destul rău ultima oară, spuse, cu un 
amestec straniu de furie şi de implorare în glas. Întâlnirea cu Barbă 
Neagră l-a costat un braţ! Indiferent ce le-ar fi făcut oamenilor tăi azi a 


fost... 

— A fost extrem de apreciat, domnişoară, completă Davies, 
adresându-i un zâmbet larg. Tăticul tău a respectat înțelegerea de anul 
trecut, dintre el și Thatch8 -îi poți spune Barbă Neagră dacă preferi — 
şi mi-a livrat corabia asta excelentă. 

— Ce vrei să...? începu Beth, dar Chaworth o întrerupse cu o 
înjurătura stridentă, după care sări asupra celui mai apropiat pirat 
profitând de surpriza acestuia ca să-i smulgă sabia din mână, îl 
îndepărtă din cale îmbrâncindu-l şi se repezi spre Davies, înclinându-și 
brațul spre spate, gata să-l spintece dintr-o lovitură. 

— Nu! strigă Chandagnac, făcând un pas înainte. Chaworth, nu... 

Davies scoase calm un pistol din eșarfa lui de lână ţipător 
colorată, îl înclină şi trase în pieptul lui Chaworth; impactul cu glonţul 
de calibrul cincizeci opri atacul căpitanului și îl trânti pe spate cu atâta 
forță încât stătu pur și simplu o clipă în cap înainte de cădea cu o 
bufnitură surdă, întinzându-se cu desăvârșita moliciune a morţii. 

Chandagnac era năucit și nu reuși să respire adânc. Timpul 
părea să se scurgă cu încetinitorul - ba nu, numai că fiecare eveniment 
devenise dintr-odată distinct, nu mai făcea parte dintr-o succesiune 
comună. Beth ţipă. Fumul răbufnit din ţeava pistolului se învolbură, 
înaintând cu încă un metru. Țipă și pescărușul realarmat, şi se înălță în 
fâlfâit de aripi. Sabia căzută se răsuci de-a latul punţii şi mânerul ei de 
alamă se izbi de glezna lui Chandagnac. El se aplecă și o ridică. 

Apoi, fără s-o fi decis în mod conștient, se năpusti el însuși către 
căpitanul piraţilor şi, cu toate că picioarele îl purtau înainte cu zgomot 
şi braţul său ținea lama grea întinsă în faţă, în minte legăna cu abilitate 
tija şi crucea, făcând marioneta Mercutio, care atârna de ele, să se 
avânte către marioneta Tybalt, executând mișcarea numită 
întotdeauna de tatăl său coupe-fleche. 

Surprins şi amuzat, Davies îi aruncă unui însoțitor pistolul 
descărcat şi, retrăgându-se cu un pas, îşi scoase spada și se relaxă 
aplecându-se în poziţia en garde. 

Făcând ultimul pas, Chandagnac aproape că simţi sfoara 
marionetei smucindu-se în sus în timp ce vârful sabiei zvâcnea pe 


8 Pirat englez care a operat în Marea Caraibelor și pe coasta Atlanticului din 
America de Nord (m. 1718). 


deasupra celeilalte lame și se întindea din nou spre centrul pieptului 
lui Davies; era atât de obișnuit ca păpuşa Tybalt să riposteze parând cu 
o mișcare laterală încât reacționa cu aproape prea multă repeziciune 
lăsându-și sabia să cadă sub arma reală, nepregătită să o facă, dar șeful 
piraţilor îi luase fenta în serios și parase, aşa că, în ultimă instanţă, 
sabia lui eliberată se îndreptă spre flancul neapărat al acestuia, și îşi 
lăsă inerția propriului avânt s-o împlânte și să-i smulgă mânerul din 
strânsoarea lui neexperimentată, pe când trecea el însuși pe alături. 

Sabia căzu pe punte zăngănind şi, pentru o clipă îndelungată, 
totul încremeni. Davies, încă în picioare, dar răsucit de lovitură, se uita 
uluit la Chandagnac, care, cu mâinile goale și crispându-se în 
aşteptarea unui glonţ ce putea veni oricând și de oriunde, își ținea 
răsuflarea și se holba neajutorat în ochii piratului rănit. 

În cele din urmă, Davies își puse cu grijă sabia în teacă şi, cu la 
fel de multă grijă, se lăsă în genunchi, într-o linişte atât de deplină încât 
Chandagnac auzea realmente răpăitul picăturilor de sânge care izbeau 
puntea. 

— Ucideţi-l, spuse piratul, cu voce clară. 

Chandagnac se întorsese pe jumătate către balustradă, cu 
gândul de a face un salt peste ea ca să-ncerce să ajungă înot în 
Hispaniola, când se auzi o voce sarcastică: 

— Pentru că stăpâneşte arta duelului mai bine decât tine, Phil? 
Într-adevăr, e și ăsta un mod de a-ţi păstra supremaţia. 

Afirmația stârni o grămadă de mormăieli în rândurile piraţilor şi 
Chandagnac se opri plin de speranţă. Se uită din nou la Davies și se 
rugă ca piratul să sângereze până la moarte înainte de a-și repeta 
ordinul. 

Însă căpitanul se uita la piratul care vorbise și, după câteva 
secunde, zâmbi cu cruzimea unui lup, arătând către rana adâncă din 
lateralul coastelor sale. 

— Ah, Venner, crezi că asta o să-mi vină de hac? Tăietura asta? 

Se aplecă în față, îşi propti palmele deschise pe punte și își 
aduse sub el, cu mare efort, un picior cu cizmă, apoi pe celălalt. Se uită 
din nou în sus, către Venner, încă zâmbind, apoi se ridică încet în 
picioare. Zâmbetul nu-i dispăru nici o clipă, deși pălise sub bronzul 
pielii şi fața îi lucea de sudoare. 

— Eşti... nou, Venner, spuse, cu voce răgușită. Ar trebui să-i 


întrebi pe Abbot sau pe Gardner cât de groaznică trebuie să fie o rană 
ca să mă-ncetinească. 

Respiră adânc, apoi se legănă și fixă puntea îndelung cu privirea. 
Pantalonii lui bufanți aveau o strălucire întunecată, cu sângele 
scurgându-se în josul gambei, spre locul unde erau îndesaţi în cizmă. O 
clipă mai târziu, îşi ridică ochii. 

— Sau, adăugă, făcând un pas nesigur înapoi și trăgându-și din 
nou spada, ţi-ar plăcea să... afli pe pielea ta cât de neputincios m-a 
făcut asta? 

Venner era scund şi îndesat, cu ciupituri de vărsat pe fața 
roşcovană. Se uită la căpitan pe jumătate zâmbind, cu privirea 
meditativă pe care i-o arunci unui adversar de la jocul de cărți cărui 
beţie poate fi simulată, sau cel puţin exagerată. În cele din urmă își 
desfăcu braţele. 

— Să fiu al naibii, Phil, ripostă, calm, știi că n-am vrut să spun 
nimic provocator. 

Davies dădu din cap şi îşi permise să-nchidă ochii pentru o clipă. 

— Bineînţeles că nu. Îşi aruncă sabia și se-ntoarse spre 
Chandagnac. Venner are totuși dreptate, scrâşni el, și mă bucur... că nu 
te-a ucis nimeni... fiindcă numai aşa pot învăţa fenta aia. Îşi îngădui să 
se sprijine de peretele cabinei celei mai apropiate de pupa. Dar, pe 
sângele lui Dumnezeu, omule, izbucni apoi, cu voce sonoră, cum naiba 
de ştii o asemenea mişcare hoțească, deși alergi ca o rață şi ţii sabia ca 
un bucătar toarta oalei? 

Chandagnac încercă fără succes să se gândească la o minciună 
potrivită, apoi mărturisi fără tragere de inimă adevărul. 

— Tata avea un teatru de păpuși, spuse, cu voce ezitantă, iar eu 
sunt... am fost păpușar în cea mai mare parte a vieţii mele. Am... dat 
spectacole în toată Europa și, când în scenarii erau dueluri - l-am jucat 
foarte mult pe Shakespeare - tata se consulta cu maeștri de scrimă, ca 
să pară totul cât mai realist. Așa că, ridică el din umeri, am memorat un 
mare număr de lovituri și le-am interpretat de sute de ori... dar numai 
cu păpușile. 

Ţinându-se cu mâna de coaste, Davies se uită la el. 

— Păpuși, spuse. Ei, eu... să fiu al naibii! Păpușşi. 

Se lăsă să alunece încet în josul peretelui, până când ajunse să 
stea așezat pe punte. 


— Unde dracu e Hanson? 

— Aici, Phil. 

Unul dintre pirați se grăbi să vină lângă el, deschizând un 
briceag mic. 

— Trebuie să te întinzi, spuse el. 

Davies se întinse supus pe spate, dar se propti în coate ca să se 
uite la Chandagnac în vreme ce Hanson, care le servea evident piraților 
drept chirurg, începu să-i taie cămașa îmbibată de sânge. 

— Ei, Venner a sugerat c-am fost prea... aspru când am ordonat 
să fii ucis şi noi... au, fi-ți-ar sufletul afurisit, Hanson, fii atent! Davies 
închise ochii pentru o clipă, apoi respiră adânc şi continuă: Noi am 
căzut de acord că, în afara cazurilor când suntem în timpul unei acțiuni 
importante, toate ordinele se pot supune discuţiei, și ținem cont de 
asta. Însă tu m-ai înjunghiat, aşa că nu pot să... te las pur şi simplu să 
pleci cu barca. Se uită în jur, la însoțitorii lui. Propun să-i dăm de ales. 

Unii înclinară satisfăcuți din cap, alţii scoaseră strigăte de 
aprobare. 

Davies se uită în sus, la Chandagnac. 

— Alătură-te nouă, adoptă toate ţelurile noastre, însușește-ți-le, 
sau o să fii ucis chiar acum, acolo unde stai în clipa asta. 

Chandagnac se întoarse spre Beth Hurwood, dar ea îi șoptea 
ceva tatălui său, care nici măcar nu părea conștient de prezența ei. 
Uitându-se dincolo de cei doi, văzu fața lată a lui Leo Friend 
încruntându-se - poate dezamăgit că încă îl mai vedea în viață. Nu se 
mai simţise niciodată atât de lipsit de prieteni şi de apărare. Dorul de 
tatăl său îl cuprinse brusc, cu o intensitate cumplită. 

Se răsuci spre Davies. 

— O să rămân cu voi. 

Piratul dădu din cap, cu un aer meditativ. 

— E decizia standard, comentă el. Nu eram pe de-a-ntregul sigur 
c-o să fie şi a ta. 

Hanson se ridică şi se holbă cu îndoială la bandajul cu care-și 
încinsese șeful. 

— Asta-i tot ce pot face pentru tine, Phil, spuse. Cere-i lui milord 
Hurwood să se-asigure că se-oprește sângerarea și că nu se 
cangrenează. 


Chandagnac se uită la Hanson cu surprindere. Vorbești despre 
Leo Friend, fără-ndoială, se gândi. Filozofia nu bandajează răni. 

Auzindu-și numele, Hurwood ieși din reverie, clipi şi se uită în 
jur. 

— Unde e Thatch? întrebă, cu voce prea sonoră. Ar fi trebuit să 
fie aici. 

— Anul ăsta e în întârziere, răspunse Davies, fără să se 
ostenească nici măcar să-şi întoarcă faţa spre Hurwood. În momentul 
de față e în Charles Town, face rost de proviziile pe care le-ai cerut. O 
să ne-ntâlnim cu el în Florida. Acum vino-ncoace și fă ceva ca să 
te-asiguri că n-o să mor din cauza găurii ăsteia. 

Beth începu să spună ceva, dar Hurwood își flutură mâna spre 
ea, cerându-i să tacă. 

— Te-a lăsat să iei indicatorul? întrebă el, evident câtuşi de 
puţin încântat. 

Davies se strâmbă. 

— Capul de câine mumificat? Fireşte. Şi e cât se poate de sigur 
că ieri a-nceput să şuiere şi să se rotească în găleata lui cu rom, și s-a 
oprit pe la amiază, sau cam așa ceva, arătând direct spre sud-est și 
schimbându-și poziția numai când ne schimbam cursul, prin urmare 
am mers exact în direcţia în care se uita el. 

Ridică din umeri, atât cât reuși s-o facă. 

— Ne-a condus la voi, e foarte adevărat, dar e cu siguranță un 
gunoi urât. Ne-am străduit din greu să-mpiedicăm șobolanii să-l 
ronţăie. 

— Să-l ia naiba pe lunatecul ăla de Thatch, răbufni Hurwood, 
fiindc-a lăsat niște briganzi de duzină să transporte un instrument 
sofisticat. Dacă s-ar fi atins de indicatorul ăla, șobolanii v-ar fi devorat 
cu totul, Davies, ţi-o promit. Idiot neglijent, cât de des crezi că se nasc 
câini cu două capete? Trimite imediat un om pe corabia ta, după el. 

Davies zâmbi şi se întinse din nou pe punte. 

— Ei bine, nu! făcu el. O să primeşti înapoi cealaltă jumătate a 
perechii tale oribile imediat ce pun piciorul pe insula Noua Providenţă, 
la fel de sănătos cum eram acum o oră. Dacă nu-mi revin cu totul între 
timp, flăcăii mei or să ardă blestemăţia aia. Am dreptate? 

— S-a făcut! strigă unul dintre pirați, iar ceilalți încuviințară 


dând încântați din capete. 

Hurwood aruncă o privire aspră în jur, dar traversă puntea 
către locul unde zăcea Davies şi îngenunche alături de el. Se uită la 
bandaj, apoi îl săltă și examină rana de dedesubt. 

— La naiba, spuse, ţi-ai putea reveni foarte bine şi fără ajutorul 
meu, dar, de dragul indicatorului, o să m-asigur de asta. 

Începu să se caute în buzunarele adânci ale hainei lungi până la 
genunchi. 

Chandagnac se uită în dreapta și în spatele lui. Trupul lui 
Chaworth, evident fără viaţă, aluneca liber încoace și încolo sub razele 
soarelui, după cum se legăna corabia, iar o mână îndepărtată de corp 
oscila într-o parte și într-alta, cu palma în sus și apoi cu palma în jos, 
într-un gest bizar de filozofic. Ca şi cum ar fi spus că totul vine și 
pleacă: binele și răul, viața şi moartea, bucuria și groaza, şi nimic n-ar 
trebui să fie o surpriză. 

Lui Chandagnac i se părea jenant de nepotrivit, de parcă mortul 
ar fi fost lăsat fără pantaloni, și își dori să fi mutat cineva mâna într-o 
altă poziţie. Îşi îndepărtă privirea. 

Fiindcă nu văzuse niciodată o rană tratată de un medic, ceea ce 
părea să fie Hurwood, Chandagnac se apropie ca să privească; și, preț 
de o clipă de uimire, se gândi că bătrânul avea de gând să înceapă prin 
a pune la punct înfățișarea lui Davies, fiindcă obiectul pe care-l scosese 
din buzunar semăna cu o măturică din fire de păr. 

— Această coadă de bou, spuse Hurwood cu vocea pe care-o 
folosea probabil ca să se adreseze auditoriului, a fost tratată pentru a 
concentra atenţia făpturii numite de voi Însoţitor Veghetor. Dac-ar fi 
fost o creatură mai mare, ne-ar fi putut acorda atenţie tuturor 
simultan, dar, aşa cum este, nu poate veghea pe de-a-ntregul decât 
asupra a doi oameni în același timp. În încăierarea abia încheiată, ne-a 
ținut în viață pe mine şi pe domnul Friend și, fiindcă primejdia în care 
ne aflam noi a trecut, o să te las să-i captezi atenţia. 

Strânse obiectul zbârlit grămadă, în josul părții din față a 
cămășii verzi ca lămâia purtate de Davies. 

— Să vedem... Se scotoci din nou prin buzunare. Aici, adăugă el, 
scoțând la lumină o punguţă de pânză plină cu ceva, se află un drogue 
care face măruntaiele să se poarte aşa cum trebuie. În privința asta, în 
clipa de față eşti din nou într-o primejdie mai mare decât mine - dar o 


să-l vreau înapoi. 

Luă pălăria lui Davies și o lăsă pe punte, îi așeză punguţa în 
creștet, apoi îi puse pălăria la loc. 

— Asta e, spuse, ridicându-se. Să nu mai pierdem timpul. 
Urcaţi-i în barcă pe cei care pleacă şi să mergem. 

Noii proprietari ai lui Carmichael desprinseră barca din gruie și 
o coborâră la tribord, împroșcând cu neglijență apa, apoi întinseră 
către ea o împletitură de sarturi şi de grijele, pe care se putea ajunge 
jos. La următorul val, barca se lovi de coca vasului și luă o mulțime de 
apă, dar Davies strigă câteva ordine cu voce obosită și corabia se roti, 
greoaie, până ce vântul ajunse să sufle asupra tribordului din travers şi 
legănarea se domoli. 

Căpitanul se ridică în picioare, crispându-se, iritat. 

— Toţi cei care vor să plece s-o facă, tună el. 

Chandagnac urmări meditativ echipajul inițial al corabiei 
Carmichael târşâindu-şi picioarele către copastie, o parte dintre 
marinari susținându-și camarazii răniți. Cu o glugă neagră peste 
buclele ei arămii, Beth Hurwood începu să înainteze, apoi se întoarse şi 
strigă: 

— Tată! Vino cu mine în barcă! 

Hurwood își ridică privirea şi râsul lui păru un ultim zdrăngănit 
de maşinărie neunsă. 

— N-ar fi încântați de compania mea! Jumătate dintre morţi se 
află în starea asta mulțumită colecției mele de pistoale și a mâinii mele. 
Nu, draga mea, eu rămân aici, la bord - așa cum o să faci şi tu. 

Declaraţia lui o făcu să se clatine, dar îi întoarse spatele și o luă 
spre balustradă. 

— Opriţi-o, se răsti nerăbdător bătrânul. 

Davies dădu din cap şi mai mulţi pirați păşiră rânjind în calea ei. 

Hurwood îşi permise să dea drumul unui alt hohot de râs, care 
se transformă însă într-o tuse cu icnete de vomă. 

— Să mergem, orăcăi. 

Chandagnac se uită din întâmplare la Leo Friend şi se simți 
aproape bucuros că fusese silit să rămână la bord, fiindcă doctorul 
clipea cu mare iuțeală, buzele lui proeminente erau umede și ochii i se 
lipiseră de Beth Hurwood. 


— Întocmai, spuse Davies. Veniţi încoace, idioţilor, şi-aruncaţi 
leșurile astea peste copastie - aveţi grijă să nu le-azvârliţi în barcă - și 
s-o luăm din loc. Se uită în sus. Cum e, Rich? 

— Nu putem schimba cursul, se auzi un strigăt de sus, dacă nu 
mai avem randă. Dar cred că briza asta şi marea sunt destul de bune ca 
s-o-ntoarcă pe direcția vântului, dacă urcăm toți flăcăii pe grandee. 

— Bine. Elliot, ia doi oameni şi du slupul înapoi, acasă. 

— Da, Phil. 

Beth Hurwood își mută privirea de la tatăl ei la Leo Friend, care 
zâmbi şi făcu un pas înainte - Chandagnac observă pentru prima oară 
că dintre zorzoanele medicului grăsan făcea parte o pereche de pantofi 
ridicoli, cu tocuri roșii şi catarame gen „moară de vânt”. Îi oferi fetei un 
braț ca o pernă bogat împodobită şi prea tare umplută, dar ea traversă 
puntea către Chandagnac și rămase lângă el, fără să scoată nici un 
cuvânt. Îşi ţinea buzele strânse cu aceeaşi fermitate, dar el îi întrezări 
strălucirea lacrimilor cu o clipă înainte de a-și șterge grăbită ochii cu 
manşeta. 

— Să te conduc sub punte? o întrebă, cu voce scăzută. 

Ea clătină din cap. 

— N-aş suporta. 

Davies le aruncă o privire. 

— Încă n-ai primit nici o îndatorire, îi spuse lui Chandagnac. 
Condu-o undeva unde să nu stea-n drum. Și, dacă tot te ocupi de asta, 
ai putea să-i aduci nişte rom. 

— Nu prea cred... începu el, băţos, dar Elizabeth îl întrerupse. 

— Ba da, pentru numele lui Dumnezeu. 

Davies rânji spre Chandagnac și își flutură mâna, făcându-le 
semn să se îndepărteze. 

Câteva minute mai târziu, erau pe teugă, lângă ancora de la 
tribord, feriți de vânt de vela mare, bine întinsă, din spatele lor. 
Chandagnac fusese în cambuză, umpluse două căni de lut cu rom şi îi 
dăduse una lui Beth. 

Parâmele începură să huruie iarăși printre scripeţi și vergile 
scârțâiră în timp ce pânzele, din nou puse la punct și complete, erau 
întoarse pentru a prinde cel mai bine vântul constant din est; corabia 
descrise un arc larg rotindu-se mai întâi către nord, apoi către 


nord-est, iar Chandagnac urmări cu privirea barca de salvare 
aglomerată care se îndepărta, dispărând în cele din urmă în dincolo de 
pupa înaltă. Slupul, aflat încă alături, la babord, ținea pasul cu Guralivul 
Carmichael. Din locul unde se sprijinea acum de balustradă, sorbind 
din romul cald, Chandagnac zărea catargul și velele vasului mai mic și, 
pe măsură ce corabia lor prindea viteză şi acesta se îndepărta treptat, 
făcându-i loc, începea să-i vadă şi coca lungă şi joasă. Clătină uşor din 
cap, încă nevenindu-i să creadă. 

— Ei, amândoi am fi putut avea parte de ceva mai rău, remarcă 
el, cu voce scăzută, adresându-se lui Beth, dar încercând să se convingă 
pe sine însuși în aceeași măsură în care încerca s-o convingă pe ea. 
După câte s-ar părea, eu am fost iertat pentru atacul asupra șefului, iar 
tu eşti protejată împotriva acestor creaturi datorită... poziţiei pe care-o 
ocupă tatăl tău printre ele. 

Dedesubt și în stânga lui, unul dintre pirați mergea în susul și în 
josul părții centrale a punţii superioare, fluierând şi presărând nisipul 
dintr-o găleată pe numeroasele pete şi bălți de sânge de pe punte. 
Chandagnac se uită în altă parte şi continuă: 

— Când vom reuși să scăpăm din situaţia asta, toți marinarii din 
barcă vor depune mărturie că am rămas aici împotriva voinţei noastre. 

Era mândru de fermitatea vocii sale și mai luă câteva înghiţituri 
lacome de rom ca să calmeze tremurul post-criză pe care-l simțea 
luându-i în stăpânire braţele și picioarele. 

— Dumnezeule, spuse Beth, năucită, nu pot decât să sper c-o să 
moară aici. Nici măcar nu se poate întoarce. Nu-l vor duce la balamuc - 
îl vor spânzura. 

Chandagnac dădu din cap, gândindu-se că până și 
spânzurătoarea era o pedeapsă prea ușoară pentru ceea ce făcuse tatăl 
ei. 

— Ar fi trebuit să-mi dau seama că-nnebunește, continuă ea. 
Ştiam că a devenit... excentric, că aceste cercetări ale lui par o mică 
nebunie... dar nici măcar n-am visat vreodată c-o s-o ia razna ca un 
câine turbat, c-o să-nceapă să omoare oameni. 


Chandagnac se gândi la marinarul de la tunul pivotant, pe care-l 
văzuse căzând ucis, și la cel pe care-l împușcase Hurwood în față, o 
clipă mai târziu. 

— Domnişoară Hurwood, n-a fost un soi de... turbare, spuse el, 


scurt. Era calm, metodic, ca un bucătar care strivește furnici pe masa 
din bucătărie, ștergându-şi apoi mâinile şi ocupându-se de următoarea 
însărcinare. lar grăsanul era în capătul opus al corabiei, ținând pasul 
cu el la fiecare împuşcătură. 

— Friend, da, zise ea. A avut întotdeauna ce va care sugerează 
ura. Nu mă-ndoiesc că el l-a atras pe bietul meu tată în aranjamentul 
ăsta, indiferent despre ce-ar fi vorba. Dar tata e nebun. Ascultă-mă, 
acum o lună, chiar înainte de plecarea din Anglia, a stat afară toată 
noaptea și s-a-ntors dimineața plin de noroi pe de-a-ntregul și fără 
pălărie, strângând la piept o lădiță de lemn împuțţită. N-a spus ce e - 
când l-am întrebat, s-a uitat la mine de parcă nu m-ar mai fi văzut 
niciodată - dar de-atunci nu s-a mai despărțit de ea. Acum e în cabina 
lui, şi jur că îi vorbeşte pe șoptite în fiecare noapte. Dumnezeule, dar 
i-ai citit cartea! Era de o inteligență atât de sclipitoare! Ce altceva, în 
afară de nebunie, ar putea explica de ce-a-ngăimat autorul Reabilitării 
liberului arbitru toate aiurelile alea despre cozi de bou şi despre câini 
cu două capete? 

Chandagnac remarcă nota de încordare și de îndoială mascată 
de rostirea ei controlată cu grijă. 

— Nu te pot contrazice în privinţa asta, cedă el cu delicateţe. 

Ea își termină romul. 

— Poate c-o să mă duc jos. Oh, ăă, John, mă poți ajuta să fac rost 
de mâncare? 

Chandagnac se holbă la ea. 

— Acum? Da, cred că da. Ce ai...? 

— Nu, nu acum, la orele de masă. Cred că în condiţiile astea o 
să-mi fie şi mai greu să evit regimul prescris de Friend şi îmi doresc 
mai mult decât oricând să nu-mi pierd vigilenţa. 

Chandagnac zâmbi, dar se gândi din nou la consecinţele 
aruncării resturilor pentru câinii vagabonzi. 

— O să fac tot ce pot. Dar numai Dumnezeu știe ce mănâncă 
demonii ăștia. S-ar putea să preferi ierburile lui Friend. 

— Tu nu le-ai gustat. Beth o porni către scară, dar se opri ca să 
se uite înapoi. Ai dat dovadă de foarte mare curaj, John, provocându-l 
pe pirat aşa cum ai făcut-o. 

— N-a fost o provocare, a fost doar... un soi de reflex. 


Descoperi că devenea irascibil. 


— Bătrânul Chaworth ajunsese să-mi placă. Îmi aducea aminte 
de... un alt bătrân. Nici unul dintre ei n-avea nici un strop de rațiune. Și 
presupun că n-am nici eu, fiindcă altminteri aş fi fost acum în barcă. 
Dădu peste cap restul de rom. Ei, ne vedem mai târziu. 

Se uită înainte, pe lângă bompres, către orizontul albastru, şi, 
când îşi întoarse privirea înapoi, ea plecase. Ceva mai relaxat, urmări 
noul echipaj la lucru. Se cățărau pe greement, agili ca niște păianjeni, şi 
se-njurau din când în când unii pe alții în engleză, franceză, italiană şi 
în vreo alte două limbi pe care Chandagnac nu le mai auzise niciodată 
şi, cu toate că gramatica piraţilor era mizerabilă, trebuia să admită că, 
în ceea ce privea obscenităţile, blasfemiile și insultele alambicate, 
luaseră tot ce era cu putință din toate limbile înțelese de el. 

Zâmbi şi avu timp să se-ntrebe de ce nu-şi dăduse până atunci 
seama că zeflemelele acelea poliglote înfricoșătoare îndrugate cu 
bonomie erau identice cu ceea ce auzea în tavernele din Amsterdam, 
Marsilia, Brighton şi Veneţia; în amintire i se amestecau toate, 
contopindu-se într-o singură tavernă arhetipală dintr-un port, în care 
tatăl lui stătea mereu la o masă de lângă foc, bând specialitatea casei şi 
făcând schimb de noutăţi cu ceilalți călători. Tânărului Chandagnac i se 
părea uneori că marionetele erau un grup de aristocrați din lemn ce 
călătoreau însoțiți de doi servitori plămădiţi din carne şi sânge, iar 
acum, la șapte ani după ce părăsise viața aceea, se gândi că păpușile nu 
fuseseră nişte stăpâni răi. Plăţile se făcuseră la intervale inegale, 
pentru că zilele de glorie ale teatrelor de păpuși din Europa se 
încheiaseră în 1690, anul nașterii lui Chandagnac, când Germania 
ridicase interdicția clericală de zece ani în privința spectacolelor 
interpretate de ființe omenești, însă uneori fuseseră totuși generoase; 
mâncărurile fierbinți de la cină și paturile călduroase din acele 
perioade deveniseră și mai plăcute în comparație cu încăperile 
îngheţate și cu mesele de care nu avuseseră parte în lunile precedente. 

Piratul cu găleata cu nisip părea să-și fi terminat treaba, dar, în 
timp ce se îndrepta spre pupă călcând apăsat, călcâiul îi alunecă prin 
dreptul catargului principal. Aruncă o privire aspră în jur, de parcă ar 
fi îndrăznit cineva să râdă, apoi aruncă tot nisipul rămas pe traseul său 
alunecos şi se îndepărtă cu paşi mari. 

Chandagnac se întrebă dacă sângele pe care alunecase fusese al 


lui Chaworth. Îşi aduse aminte de o noapte din Nantes, când tatăl său 
scosese cuțitul împotriva unei bande de indivizi grosolani care îi 
aşteptaseră pe cei doi Chandagnac, pere et fils, la ieşirea dintr-un 
magazin de vinuri și îi încolțiseră, cerându-le banii. În seara aceea, 
bătrânul Francois Chandagnac avea o sumă mare asupra lui, şaizeci şi 
cinci de ani și dubii în privinţa viitorului, așa că, în loc să le întindă 
banii gheaţă, cum făcuse mai înainte, în alte două rânduri când i se 
întâmplase să fie jefuit, îşi scosese din buzunar cuțitul cu care sculpta 
fețele şi membrele marionetelor şi îl agitase ameninţător către hoți. 

Chandagnac se sprijini de unul dintre tunurile pivotante de la 
tribord, unul cu care nu se trăsese, și savură căldura soarelui care-i 
cuprindea spatele, beţia uşoară care-l cuprindea și faptul că nu simțea 
nici o durere. 

Cuţitul fusese aruncat din mâna tatălui său cu o primă lovitură 
disprețuitoare de picior, după care în beznă rămăseseră pur şi simplu 
numai pumni, dinţi, genunchi și cizme, iar când se îndepărtaseră, 
râzând și bucurându-se în vreme ce numărau banii din punga 
neașteptat de grasă, tâlharii își închipuiseră cu siguranță că lăsară pe 
alee, în urma lor, două cadavre. 

În anii scurși de atunci, Chandagnac îşi dorise uneori ca 
presupunerea aceea să fi coincis cu realitatea, fiindcă nici el, nici tatăl 
lui nu-şi mai reveniseră niciodată cu adevărat. 

Reușiseră în cele din urmă să se întoarcă în camera lor. Tatăl lui 
își pierduse dinţii din față și sfârşise prin a-şi pierde și ochiul stâng, se 
alese cu mai multe coaste rupte şi, probabil, și cu o fractură de craniu. 
Tânărul John Chandagnac nu mai putuse să-și folosească mâna 
dreaptă, din cauza tocului greu al unei cizme, mersese vreme de o lună 
în baston şi abia după un an îi dispăruseră cu desăvârșire urmele de 
sânge din urină. Mâna rănită, asupra căreia își recăpătase în final 
aproape tot controlul, se dovedise o scuză foarte bună pentru 
abandonarea acelei cariere nomade și, ca urmare a unui insistenţe 
insuficient mascate, reuşise să-și facă rost de bani de drum și să se 
mute la o rudă din Anglia; înainte de a-și sărbători a douăzeci și doua 
aniversare ajunsese contabil la o firmă engleză producătoare de 
îmbrăcăminte. 

Cu o sănătate care se înrăutățea fără încetare, tatăl lui 
continuase de unul singur să se ocupe de spectacolul de marionete 


vreme de încă doi ani, înainte de a muri, la Bruxelles, în iarna anului 
1714. Nu aflase niciodată de banii care deveniseră ai lui, bani care i-ar 
fi putut prelungi şi însenina atât de spectaculos viaţa... şi care îi 
fuseseră furaţi cu abilitate de propriul frate mai mic, Sebastian. 
Chandagnac se uită peste umărul drept, privind orizontul estic cu ochi 
îngustați, până când reuși să deslușească o linie uşor mai întunecată, 
care ar fi putut fi Hispaniola. Ar fi trebuit s-ajung acolo peste vreo 
săptămână, se gândi, cu furie, după ce-mi deschideam un credit la banca 
din Jamaica. Cât o să dureze acum? Nu muri, unchiule Sebastian. Să nu 
mori înainte de-a ajunge eu acolo. 


Capitolul doi 

Chiar şi în lumina apusului, cu focurile la care se gătea începând 
să puncteze plaja din ce în ce mai întunecată, bancurile pestriţe de 
pești din port se vedeau limpede, iar ambarcaţiunile care veneau de 
dincolo de colțul îndepărtat al insulei Hog se zăreau schimbându-și 
frecvent cursul în timp ce străbăteau apa de un albastru întunecat în 
drumul lor dinspre larg către Noua Providenţă. Cea mai mare parte a 
vaselor din aşezare erau deja amarate pentru noapte, fie în port, fie 
de-a lungul cheiului învechit, câteva, mai mici, fuseseră trase direct pe 
nisipul alb, iar populaţia insulei începuse să fie preocupată de 
pregătirea cinei. La ora aceea, duhoarea așezării purta cea mai intensă 
luptă cu briza proaspătă, pentru că la obişnuitul său amestec de fum de 
catran, sulf, mâncare veche și nenumărate latrine improvizate se 
adăuga adesea înfiorătorul spectru olfactiv datorat bucătarilor lipsiţi 
de experiență: mirosul fulgilor arşi ai puilor lăsați nejumuliţi de 
bărbaţi prea nerăbdători, al fierturilor bizare cu prea multă mentă, 
prea mult coriandru şi prea mult muștar chinezesc, toate luate cu japca 
şi adăugate de mâini entuziaste de amatori ca s-ascundă gustul 
cărnurilor dubioase și al experimentelor stranii și uneori explozive ce 
țineau de arta fabricării punciului. 

Benjamin Hurwood îi luase pe fiica sa și pe Leo Friend de la 
bordul lui Carmichael cu patru ore mai devreme, la scurt timp după 
încheierea acțiunii laborioase de remorcare a vasului, de virare şi de 
manevrare a parâmelor cu ajutorul scripeţilor, cu mult înainte a-ncepe 
piraţii să careneze corabia. Strigase către prima barcă ajunsă alături de 
vas, cerându-le bărbaţilor din ea să-i ducă la mal, și fusese nu numai 
ascultat, ci şi recunoscut, după cum i se păruse lui Chandagnac. 


Carmichael zăcea în mod bizar pe o parte, cu toate pânzele 
strânse, fixate de vârfurile catargelor, dând la iveală parâmele întinse 
pe sub chilă și legate de piloni solizi de pe partea expusă vederii, cu o 
întreagă jumătate din lungimea sa de treizeci și patru de metri afară 
din apă, sprijinită de nisipul alb de pe țărmul în pantă al unui golfuleţ 
cu apă convenabil de adâncă, aflat la o sută de metri distanţă către sud 
față de principalul grup de corturi; Chandagnac, clătinându-se atât din 
cauza oboselii cât şi din cauza noutăţii reprezentate de pământul ferm 
de sub picioare, trudea din greu pe plajă, alături de piraţii care îl 
anunțaseră cu veselie că, în calitate de membru abia cooptat al 


echipajului, trebuia să muncească pentru doi. 

— Ah, să fiu al naibii, remarcă tânărul fără dinţi care păşea 
apăsat alături de el, simt miros de haleală zdravănă. 

Chandagnac dedusese că numele lui era Skank. 

Corabia de sub ei gemu zgomotos în timp ce i se obișnuiau 
grinzile cu noile solicitări, iar din jungla întunecoasă se auziră 
croncănituri şi țipete de păsări - el presupuse că asta trebuiau să fie. 

— Zdravănă e cuvântul potrivit, încuviință, dând din cap și 
gândindu-se că, judecând după flăcările, mirosurile și zbieretele care 
veneau de undeva, din fața lor, se părea că haleala pregătită era nu 
doar încă vie, ci se mai şi împotrivea zdravăn. 

În stânga, zărindu-se pe deasupra frunzişului palmierilor, era o 
colină rotunjită, stâncoasă. 

— Fortul, spuse însoțitorul lui știrb, arătând într-acolo. 

— Fort? 

Chandagnac își îngustă ochii și reuși într-un târziu să distingă 
zidurile și un turn, construite din aceeași piatră ca dealul însuși. Chiar 
şi de acolo de jos, de pe plajă, putea zări mai multe deschideri cu 
margini zdrenţuite pe linia neuniformă a pereţilor. 

— Aţi construit un fort aici? 

— Nu, l-au construit spaniolii. Sau poate englezii. Au făcut cu 
schimbul ani de zile, pretinzând că locul ăsta le aparține, dar, când a 
venit Jennings şi s-a hotărât să dea naștere aici un oraş al piraţilor, pe 
toată insula nu era decât un singur om, o epavă veche, smintită. 
Englezii își imaginează acum că au luat-o în stăpânire - regele George a 
trimis chiar şi un om care se îndreaptă încoace, urmând să ofere o 
amnistiere oricăruia dintre noi dacă renunţă la fărădelegi și se înhamă 
la muncă. Nu știu la ce, la lucrul pământului, sau cam așa ceva - dar 
asta n-o să dureze la nesfârșit. 

Ajunseseră printre focurile la care se gătea, acum şerpuiau 
printre grupurile de oameni aşezate pe nisip. O mare parte dintre 
meseni se sprijineau de butoaie sau de vergi în poziţie verticală și le 
strigau cu toţii urări de bun venit nou-sosiţilor, fluturând sticle și 
bucăţi de carne arsă. Chandagnac se uită nervos la feţele luminate de 
foc şi observă surprins că în jur de o treime erau ale unor femei. 

— Jenny e amarată acolo, spuse Skank, fluturându-și mâna cu un 
aer nefericit. Au făcut un foc şi, cu puţin noroc, au căpătat şi câte ceva 


de pus în oală. 

Chandagnac încă mai avea senzaţia că i se legăna pământul sub 
picioare şi, când păşi peste o movilă joasă de nisip, se clătină ca şi cum 
ar fi încercat să-și ţină echilibrul pe o punte legănată de valuri; reuși să 
nu cadă, dar izbi un picior de pui din mâna unei femei. 

Iisuse, se gândi, brusc înspăimântat. 

— Îmi cer scuze, se bâlbâi el. 

Dar ea se mulțumi să-i răspundă cu un râs de bețiv, înşfăcă o 
altă bucată de pui de pe o farfurie după toate aparenţe din aur veritabil 
şi murmură ceva într-un amestec nedeslușit de franceză și italiană; 
Chandagnac era aproape sigur că fusese o invitaţie la sex, pe jumătate 
sarcastică, dar jargonul era prea nefamiliar și verbele prea trunchiate 
ca să nu aibă nici o îndoială. 

— Ăă, se grăbi să i se adreseze lui Skank când își reluă mersul 
legănat, Jenny? 

— E slupul cu care vi l-am luat pe Carmichael, îl lămuri piratul 
tânăr. Da, adăugă, uitându-se atent în fața lor când se urcară pe o altă 
culme nisipoasă, au pe foc o oală cu apă de mare și aruncă în ea niște 
bucăţi de carne sărată, sau cam aşa ceva. 

Skank o rupse la fugă, poticnindu-se prin nisip, ceea ce făcură și 
ceilalți oameni ai lui Davies. Chandagnac îi urmă cu mai puţină grabă, 
uitându-se atent înainte. Pe plajă era un foc şi pe scândurile în flăcări 
se odihnea un vas înalt aproape până la brâu. Văzu mai mulţi pui 
descăpățânațţi și cu măruntaiele scoase, dar altminteri nepregătiți în 
nici un fel, azvârliți cu boltă din întuneric și împroșcând lichidul din 
vas, apoi un bărbat se apropie clătinându-se și aruncă înăuntru fluidul 
plin de cocoloașe dintr-o găleată. Chandagnac își stăpâni un icnet, apoi 
rânji când îi trecu prin cap că se temea mai puţin de oamenii aceia 
decât de mâncarea lor. 

Un bătrân scund și îndesat, chel dar bărbos ca un palmier, se 
aplecă deasupra focului, îşi vâri brațul drept, tatuat, în fiertură și o 
amestecă. 

— Încă nu e destul de fierbinte, bodogăni. 

Scoase un pui, se îndepărtă de foc şi mușcă dintr-o aripă. Fulgii 
dădeau un spectacol uimitor în barba lui și Chandagnac auzea 
zgomotul oaselor ronţăite acoperind vorbăria generală. 

— Dar are savoare, decise bărbatul, aruncând înapoi în oală 


pasărea căreia îi făcuse ravagii. 

— Să cântăm, strigă cineva. Cât avem de aşteptat. 

Se auziră urale, dar în lumina focului păşi o siluetă uscăţivă, 
zâmbitoare. 

— La naiba cu cântecele, spuse Philip Davies, uitându-se drept 
la Chandagnac. Să vedem un spectacol cu păpuși. 

Disprețul amestecat cu o notă de amuzament din vocea lui 
înfierbântă obrajii lui Chandagnac. 

Poate că Davies glumea, dar ceilalți pirați îmbrăţişară ideea cu 
nerăbdare. 

— Are dreptate, strigă un bărbat, cu singurul său ochi aproape 
ieşindu-i din cap de entuziasm, flăcăul ăsta de pe Carmichael ştie să 
umble cu păpușile. Hristoase! O să ne ofere un spectacol, nu-i așa? 

— O s-o facă, răbufni un bărbat beat criță aşezat în apropiere. O 
s-o facă sau... o să-i trag nişte șuturi în cur. 

Toţi păreau să creadă că ideea era bună și Chandagnac se 
pomeni împins în porțiunea liberă din fața focului. 

— Ce... dar... 

Se uită în jur. Amenințarea bețivului nu părea să fi fost o glumă 
şi îşi aminti cu câtă nonşalanţă fusese ucis Chaworth. 

— O faci sau nu, băiete? întrebă Davies. Ce s-a-ntâmplat, 
spectacolele tale sunt prea faine pentru noi? 

Un negru cu ochi mari se holbă la Chandagnac, apoi se uită în 
jur, la camarazii săi. 

— A spus că sunt câine, nu-i așa? 

— O clipă! spuse Chandagnac, cu voce sonoră, ridicându-și 
mâinile. Aşteptaţi, da, o s-o fac. Dar îmi trebuie... ăă... o mulţime de 
sfoară, un ac solid, un cuțit ascuţit și o bucată de lemn foarte moale, de, 
să zicem, dimensiunile unui ulcior de zece litri. 

Mai mulți pirați care stătuseră jos săriră în picioare, strigând 
încântați. 

— Oh, adăugă Chandagnac, și vreo două bucăţi de pânză ar 
prinde bine, și niște pioneze, sau niște cuie mici. Şi am văzut pe-aici 
nişte sticle date din mână-n mână - ce-ați zice de ceva de băut pentru 
păpuşar? 

Câteva minute mai târziu, stătea lângă foc, ghemuit asupra 


uneltelor lui grosolane, alternând lucrul cu sorbiturile lacome dintr-o 
sticlă cu un rachiu foarte bun, și, în timp ce cioplea cu iuțeală bucăţi 
dintr-o porțiune crăpată a unui trunchi de palmier, menite să devină 
membre, trunchi, pelvis și cap, se întreba ce soi de spectacol ar fi 
gustat publicul lui. Shakespeare nu părea potrivit. Cu ani în urmă, după 
ce credea că tânărul John se dusese sus, la culcare, tatăl lui interpreta 
în cârciumi vreo două schimburi scurte de replici vulgare, iar el bănuia 
că făcuseră parte din repertoriul profesional al bătrânului pe vremuri, 
în anii neproductivi dinainte de interzicerea spectacolelor cu actori în 
Germania. Dacă reușea să și le reamintească, aveau să meargă probabil 
foarte bine. 

Cu o îndemânare pe care n-ar fi crezut c-o mai avea, crestă 
părțile din faţă ale celor două capete, creând chipuri grosolane, dar cu 
trăsături precise; pe urmă tăie benzi mici de pânză care, bătute-n cuie, 
să-i servească drept balamale, apoi bucăți mai mari, de forme mai 
complicate, pentru haine. Nu avu nevoie de mai mult de un minut ca să 
asambleze, tot cu cuie, cele două marionete, apoi tăie bucăţi de sfoară 
şi le țintui de urechile, mâinile, genunchii și spatele lor, fixându-le 
capetele opuse de o cruce pe care o strângea într-o mână. Manevrarea 
simultană a celor două păpuși îi impunea să renunțe la bagheta 
separată care controla genunchii fiecăreia dintre ele, dar învățase cu 
mult timp în urmă să folosească în schimb primele două degete de la 
fiecare mână, întinse și ţepene. 

— Bun, îi dăm drumul, spuse în cele din urmă, încercând să pară 
încrezător în sine, aşa cum îl sfătuise tatăl lui să facă ori de câte ori 
avea un public potenţial ostil, cum era cu siguranţă al său. Toată lumea 
să stea jos. Se poate să-mi arunce cineva... butoiul ăla stricat de-acolo, 
vă rog? E mai bun decât nimic pentru o scenă. 

Spre surpriza lui, unul dintre ei i-l aduse şi i-l așeză cu grijă în 
față. Chandagnac se uită o clipă la butoiul fără capac, primit pe 
neașteptate, apoi sfărâmă cu o lovitură de picior toată partea din față, 
îndepărtă capetele sparte ale doagelor și singurul cerc care mai 
rămăsese și se retrase cu un pas înapoi. Dădu din cap. 

— Scena noastră. 

Cei mai mulți dintre pirați se așezaseră și îşi încetaseră 
zbieretele, așa că el luă crucile de manevrare și își strecură degetele în 
bucle. 


— Eroul nostru, spuse, săltând marioneta cu picioarele 
acoperite de pantaloni grosolani, apoi adăugă, arătând-o pe cealaltă, 
pentru care încropise o rochie: Și femeia peste care se nimereşte să 
dea. 

Publicul păru să considere asta suna promiţător. 

Păpușa femeie fu adusă brusc în partea deschisă a butoiului, iar 
cealaltă - bărbatul - începu să se apropie agale, de la o distanță de un 
metru. 


Chandagnac era extrem de conştient că stătea pe o plajă din 
partea greşită a lumii, în fața unei mulțimi de ucigași beți. 
Interpretarea unui spectacol cu păpuși în asemenea circumstanţe era 
bizar de nepotrivită, ca niște ghirlande de mai pe o spânzurătoare... 
sau, îi trecu prin minte, ca dansul și melodiile cântate din instrumente 
muzicale în timpul abordării unui vas comercial şi al uciderii a mai 
bine de jumătate din echipajul său. 

Venind din direcţia celorlalte focuri, în lumina flăcărilor își făcu 
apariția bărbatul cu cea mai ciudată înfățișare pe care o văzuse 
Chandagnac de când părăsise Anglia. Barba și părul lui lung, cleios, 
aveau culoarea oaselor vechi, iar fața părea o piele întunecată, bine 
întinsă peste craniu. Chandagnac nu reuși să ghicească din ce rasă 
făcea parte, dar, când mai mulți pirați îl întâmpinară spunându-i 
„guvernatorule” şi îi făcură loc să se așeze, presupuse că trebuia să fie 
„epava veche, smintită” despre care amintise Skank, singurul locuitor 
al insulei din momentul descoperirii sale de către pirați. 

Păpușa bărbat ajunsese în dreptul butoiului și părea pe punctul 
de a trece pe lângă el, dar femeia se aplecă prin deschiderea 
asemănătoare cu o uşă și-și înclină capul pe-o parte. 

—"Nă seara, domnule, spuse Chandagnac, cu voce ascuţită, 
simțindu-se ca un idiot. N-aţi vrea să-i faceţi cinste unei doamne cu 
ceva de băut? 


— Poftim? vorbi Chandagnac pentru cealaltă păpușă, parodiind 
cât se putea de evident accentul englezilor din clasa de sus. Sunt foarte 
tare de... 


— Vă rog să vorbiți cu mai multă vlagă, domnule, îl întrerupse 
femeia. N-aud prea bine. 

— ... de urechi. 

— Ce spuneţi, domnule? Vorbiţi despre ceva vechi? Temeri 


vechi? Cred că știu la ce vă referiţi, dar, domnule, cu mine nu trebuie să 
vă temeți de nimic. Vă garantez... 

— Nu, nu, am spus urechi, urechile mele. 

— Acadele? Vă plac dulciurile? Ce e cu acadelele? 

— Ziceam că-s tare de urechi, așa se spune despre cineva care 
n-aude, și eu sunt foarte tare de... 

— Oh! Oh, bine, minunat, domnule, minunat, foarte tare, așa 
sunteţi, bun, să trecem la afaceri și să nu mai vorbim despre dulciuri, şi 
apoi să... 

— E o cursă! strigă un pirat din public. O să-l ducă drept în 
brațele unei patrule de recrutori. Pe mine așa m-au înhățat în Marina 
Militară! 

— Cu o femeie? strigă un altul, cu neîncredere. Eu am primit 
ceva de băut - şi nu dădusem de dușcă nici măcar jumătate când mi-au 
tras una-n cap, şi m-am trezit la bordul unei corăbii. 

Davies râse, destupând o sticlă ne-ncepută. 

— Pe mine m-au prins cu o bomboană. Aveam cincisprezece ani 
şi mă-ntorceam acasă de la un atelier de dulgherie unde-mi făceam 
ucenicia. 

Înclină sticla şi sorbi prelung. 

— Nu se poate! se amestecă altcineva. E ilegal! Ucenicii care 
n-au împlinit op'şpe ani sunt scutiți. Ar fi trebuit să-i spui căpitanului, 
Phil, şi te-ar fi dus înapoi, la țărm, ba ţi-ar fi cerut şi iertare. 

— Regina Anna a dat legea asta în 1703, iar pe mine m-au 
înrolat cu patru ani înainte. Davies zâmbi, îşi înclină din nou sticla, apoi 
își şterse mustața și adăugă: Și nu se aplică retroactiv. Se uită la 
Chandagnac. Da, pune-o să-l dea pe mâna unei patrule de recrutori. 

— Ăă... bine. 

Chandagnac văzuse patrulele de recrutori în acțiune în mai 
multe țări, dar vârsta lui, sau cetățenia, sau poate câte o mită 
ocazională, strecurată discret de tatăl lui, îl feriseră să le cadă-n 
gheare. 

— Pe aici, domnule, spuse păpuşa femeie, ispititoare, 
strecurându-se în butoi. 

Capul celeilalte păpuşi tresăltă prostește. 

— Poftim? 


— Spuneam că eu cunosc locul ăsta. Putem să bem aici ceva. 

— Pute? Da, pute. Pe legea mea, nu e de mirare, uită-te la 
băietanii ăștia neciopliți. Nu sunt sigur că... 

Bărbatul o urmă înăuntru, iar Chandagnac zgâlțâi apoi păpușile 
şi lovi sacadat cu vârful cizmei în partea din spate a butoiului. 

— Au! strigă apoi, cu voce grosolană. Atenţie! Prindeţi-l! 
Puneţi-l la pământ! Și gata, domnule! Îngăduiţi-mi să fiu primul care vă 
felicită fiindc-o să-ncepețţi o viață nouă, în largul mărilor! 

Chandagnac sperase c-avea să readucă povestea pe făgașul ei 
obișnuit, dar spectatorii îi cerură să-l urmărească pe nefericitul 
protagonist la bordul unui vas militar, așa că se văzu nevoit să culce 
butoiul pe-o parte, ca să-i servească drept corabie, și se grăbi să taie şi 
să însăileze fusta femeii, transformând-o într-o pereche de pantaloni, 
astfel încât păpușa să poată juca diverse roluri de bărbați. 

La îndemnul spectatorilor care-şi aduceau aminte prin ce 
trecuseră, Chandagnac o făcu pe păpuşa care-l întruchipa pe 
ghinionistul personaj principal - și care-şi pierduse între timp accentul 
aristocratic - să primească tot felul de pedepse, după bunul plac al 
temuților şi disprețuiţilor ofițeri. I se tăie o ureche fiindcă răspunsese, 
după primirea unui ordin, pe un ton considerat sarcastic de unul 
dintre aceștia, rămase fără dinţii peste care fusese pocnit cu o cavilă 
pentru o altă ofensă, după care se alese cu o „biciuire în toată flota”, 
ceea ce însemna, după toate aparențele, să fie îmbarcat pe rând, în 
mod ceremonios, pe o serie de corăbii, fiind biciuit apoi la bordul 
fiecăreia. 

În cele din urmă, publicul îi îngădui să sară peste bord într-un 
port tropical şi s-ajungă la mal înaintând cu greu prin apă. În acest 
punct, o serie de spectatori îşi pierdură interesul și începură să cânte, 
iar doi se încinseră într-un duel cu bețe în afara cercului. 

Chandagnac continuă în ciuda neatenţiei, punându-l pe fugar să 
se-ascundă în junglă în așteptarea unui vas de pirați care oferea de 
lucru pentru încă un marinar, însă „epava bătrână” sări apoi în 
picioare. 

— Izvorul! strigă. Până și apa țâșnită din pământ e scârboasă! 

— Ai dreptate, guvernatorule, zise Skank, dar întrerupi 


spectacolul. 

— Feţele dintre stropi! Almas de los perdidos!9 

— Tacă-ţi gura, Sawney! strigă cineva. 

— Ah! Bătrânul se uită în jur cu ochi mari, apoi clipi. Oțetul, 
spuse apoi, atât de plin de sine încât ai fi crezut că tocmai le dezvăluise 
parola de intrare în împărăția Cerurilor, o să gonească păduchii de pe 
trupurile voastre. 

— Nu sunt câine! strigă negrul care contribuise la intimidarea 
lui Chandagnac când i se ceruse să dea spectacolul. 

Şi se uită drept la el, ca și cum totul ar fi degenerat într-un 
adevărat haos. 

— De vestea asta are nevoie echipajul lui Charlie Vane, 
guvernatorule, nu al nostru, spuse Davies. Îi întinse bătrânului sticla de 
care se ocupase până atunci, încă pe mai mult de jumătate plină. Ce-ar 
fi să te duci să-i spui? 

Guvernatorul Sawney sorbi prelung și se îndepărtă agale, 
reîntorcându-se în întuneric, cu două pauze în care zbieră fragmente 
dojenitoare din Vechiul Testament. 

În clipa aceea, spre ușurarea lui Chandagnac, cineva strigă că 
mâncarea era gata. Îşi lăsă păpușile în butoi şi se alătură năvalei către 
oala în care se gătise, unde i se înmână o scândură pe care se afla un 
pui fierbinte, umed şi parcă umflat. Însă mirosea destul de bine, fiindcă 
în găleata pe care-o văzuse golită în oală se aflase niște curry 
considerat de alte echipaje prea picant pentru a fi mâncat, aşa că-și 
scoase puiul din pielea desprinsă de carne, îl înfipse într-un băț și-l 
tinu deasupra flăcărilor. Alți pirați, de asemenea nu prea entuziasmați 
de puiul pe jumătate fiert, îi urmară exemplul şi, după ce mâncară cu 
toţii, turnând rachiu pe urmele mâncării încă dubioase, cineva propuse 
ca păpușarul să devină bucătarul lor oficial. 

Ideea fu întâmpinată cu strigăte de aprobare, și Davies, el însuși 
unul dintre cei care-și pregătiseră puiul imitându-l pe Chandagnac, se 
săltă în picioare ameţit de beţie. 

— Ridică-te, cățeluşule, îi spuse lui Chandagnac. 

El se supuse, deşi nu reuși să zâmbească, hotărându-se să 


9 Sufletele osândiţilor, în lb. spaniolă. 


considere că diminutivul apăruse fiindcă îndeletnicirea lui de păpușar 
te ducea cu gândul la o creatură jucăușă 10. 

— Cum te cheamă, căţelușule? 

— John Chandagnac. 

— Shandy şi mai cum? 

— Chandagnac. 

O scândură din foc trosni zgomotos, aruncând scântei către cer. 

— La naiba, băiete, viața e prea scurtă pentru soiul ăsta de 
nume. Te numești Shandy. Şi e un nume foarte potrivit pentru un 
bucătar. 

Se întoarse către restul piraților, întinşi pe nisip ca niște victime 
căzute-n luptă. 

— El e Jack Shandy, spuse, cu voce destul de sonoră ca să 
acopere murmurele neîntrerupte. E bucătarul nostru. 

Toți cei care reuşiră să-l înțeleagă părură încântați, iar Skank 
cocoță unul dintre puii fierți nerevendicați pe un tricorn și-l făcu pe 
Chandagnac să-l poarte în timp ce dădea peste cap o cană de rom. 

Pe urmă, pentru noul bucătar seara se preschimbă într-o 
nesfârşită pată cețoasă, punctată ici şi colo de impresii clare: la un 
moment dat sărea în valuri, împroșcând apa, fiindcă lua parte la un 
dans complicat, iar muzica era un răpăit de tobe, contrapunctat de 
rostogolirea valurilor, de foșnetul vântului printre palmieri şi chiar de 
bătăile propriei sale inimi; ceva mai târziu, după ce scăpase din 
mijlocul dansatorilor şi alergase pe mal, hoinări vreme îndelungată 
între mare și junglă, ocolind focurile și șoptind „John Chandagnac” 
iarăși şi iarăși, pentru sine însuși, fiindcă, odată ce primise un nou 
nume, îşi imagina că s-ar fi putut să-l uite pe cel vechi, acolo, în acea 
lume a crimei şi a romului și a insulelor minuscule, strălucitoare; iar 
după o vreme văzu un grup de copii despuiaţi care-i găsiseră păpuşile 
şi le puneau să danseze, dar nu le atingeau în nici un fel, își făceau doar 
palmele căuș în apropierea lor, şi fiecare capăt de cui din alcătuirea 
marionetelor săltărețe strălucea într-un roșu mat; se pomeni, în cele 
din urmă, aşezat în nisipul moale, care ar fi fost încă și mai confortabil 


10 Joc de cuvinte intraductibil: cuvântul „pup” (căţeluș) coincide cu începutul 
cuvântului „puppeteer” (păpușar). 


dacă s-ar fi întins pe el. Se lăsă pe spate, își dădu seama că încă mai 
purta pălăria, şi-o scoase pe bâjbâite, afundându-și din întâmplare 
mâna în burta puiului rece, se îndoi de mijloc ca să vomite, asta cu vreo 
doi metri mai în josul povârnișului, apoi se lăsă să cadă din nou pe 
spate şi adormi. 


Capitolul trei 

Vara anului 1718 nu era una tipică pentru republica proscrișilor 
de pe insula Noua Providenţă. Tradiţia le cerea piraţilor din Caraibe 
să-și careneze vasele mai mari primăvara şi, cocile odată curățate de 
alge şi de lipitori și toate scândurile și parâmele putrede odată 
înlocuite, să-și umple calele cu mâncare, cu apă şi cu cea mai valoroasă 
parte a prăzii din timpul iernii şi să navigheze spre nord-vest, plutind 
în jurul insulelor Berry și Bimini și lăsându-se apoi ajutaţi de eternul 
Curent al Golfului în timp ce-și croiau drum către coasta Americii de 
Nord. Guvernatorii coloniilor engleze îi considerau de obicei 
bine-veniți, fiind recunoscători pentru prosperitatea adusă de bunurile 
oferite la preţ redus, iar, la vreme de vară, arhipelagul Caraibelor era 
un teren cețos de reproducere a viruşilor malariei și febrei galbene, și 
ai oricărui soi de molimă, ca să nu mai vorbim de uraganele care 
preferau cel mai adesea să sosească în acest anotimp, înaintând în 
susul pantelor, către vest, dinspre largul Atlanticului, de dincolo de 
insulele Barbados, despicându-se în jurul Cubei şi urcând către golful 
Mexic ca niște bucăţi rotitoare de burghiu croindu-și drum prin sticlă, 
creând și spintecând insule în drumul lor, sau chiar distrugându-le în 
întregime. 

Dar acum erau deja în iulie şi portul din Noua Providență 
continua să fie ticsit de slupuri, de goelete şi de brigantine, cărora li se 
adăugau chiar şi două corăbii cu câte trei catarge, focurile la care se 
gătea continuau să mânjească aerul de deasupra colibelor, a barăcilor 
şi a corturilor din pânză de vele, iar târfele şi angrosiştii amatori de 
mărfuri pentru piața neagră continuau să se foiască printre echipaje şi 
să pândească nerăbdători apariţia unor corăbii; se zvonea că regele 
George îl numise guvernator al insulei pe Woodes Rogers, care putea 
să sosească oricând, escortat de marina militară, aducând atât amnistia 
oferită de rege tuturor piraţilor dornici să renunţe la piraterie, cât și 
pedepsele stabilite de lege pentru toți ceilalți. 

Filozofia cea mai des întâlnită printre rezidenții din Noua 
Providenţă în primele săptămâni ale lunii iulie era de obicei rezumată 
prin cuvintele „aşteaptă şi vezi”. Câţiva, ca Philip Davies, erau hotărâți 
să plece înainte de sosirea lui Rogers, iar alții, la fel de puțini, și mai 
ales Charlie Vane și echipajul lui, se hotărâseră să rămână şi să se 
opună cu toată forța incursiunii autorităților de dincolo de Atlantic; 


dar cei mai mulți dintre pirați erau înclinați să accepte oferta de 
amnistiere, eliminând din viitorul lor spectrul vâslei de argint 
ceremoniale cărate de călău când escorta un pirat condamnat la 
spânzurătoare, pe al preotului şi pe al mulțimii, precum şi pe al 
ultimului nod cu care avea de-a face osânditul. La urma urmelor, dacă 
viața sub noul regim n-avea să li se pară mai bună, puteau fura oricând 
o barcă, lăsându-se purtaţi de vânt către o altă insulă. Cu două sute de 
ani în urmă, spaniolii își făcuseră o datorie din popularea tuturor 
insulelor lor cu porci şi vite, iar unui om i se puteau întâmpla lucruri 
mult mai rele decât traiul pe un țărm neluat în evidenţă, unde avea să 
se hrănească din belșug cu fructe, cu peşte și cu carne uscată pe un 
buccan11, deasupra focului; era un stil de viață dispărut efectiv cu un 
secol în urmă, când spaniolii îi alungaseră pe toţi gitanii-de-plajă 
inofensivi de pe insulele lor, silindu-i să plece pe mare - şi aceiași 
spanioli aveau s-o regrete în curând, pentru că buccanerii izgoniți se 
transformaseră repede în prădători marini - iar insulele erau încă 
acolo. 

Portocalele punctau acum jungla aidoma unor monede de aur 
strălucitor presărate pe satin verde și pe catifea mototolită; până şi 
oamenii care crescuseră în Anglia urmau exemplul celorlalte rase și 
dădeau savoare hranei lor simple adăugându-i fructe de tamarind, 
papaya şi mango; de copaci atârnau fructe de avocado dolofane, de un 
verde întunecat, căzând adesea pe nisip cu un zgomot înfundat și 
făcându-i să tresară pe piraţii care nu erau obișnuiți să le vadă în 
anotimpul când se coc. 

Gătitul începuse de fapt să ocupe o parte mai mare a vieţii 
zilnice din așezarea Noua Providenţă, atât pentru că sosirea iminentă a 
lui Woodes Rogers însemna cel puțin o amânare a aventurilor 
piratereşti, lăsându-le tuturor mai mult timp în care să fie preocupaţi 
de ceea ce mâncau, cât și fiindcă bucătarul corabiei Guralivul 
Carmichael se dovedise nu numai foarte priceput, ci mai începuse și să 
prepare porții suficient de mari ca să hrănească mai multe echipaje în 
schimbul ajutorului oferit când era vorba să facă rost de provizii. De 
exemplu, în cele trei săptămâni scurse de la sosirea lui Carmichael, 


u Grătar de lemn, în limbajul din Caraibe. 


avuseseră loc şapte „expediţii bouillabaisse”12 în timpul cărora 
absolut toată lumea, pirați, târfe, negustori de pe piaţa neagră și copii, 
intraseră în apa din port la ora refluxului înarmaţi cu plase și găleți și 
trăseseră afară din mare suficiente viețuitoare de un soi sau altul 
pentru ca bucătarul să pregătească o cantitate enormă de tocană și, 
când aceasta clocotea în mai multe vase imense pe focul de pe plajă, 
răspândind un miros picant de usturoi, ceapă şi şofran, spuseseră cu 
toţii orice corabie care se apropia avea să-i simtă aroma cu mult 
înainte de a zări insula. 

Pe măsură ce trecea luna şi zilele deveneau tot mai lungi, la ora 
cinei se scurgeau din ce în ce mai mulți oameni spre locul unde se 
adunau echipajele lui Davies în jurul lui Jenny, slupul amarat care 
trebuia să plece din Noua Providență odată cu Carmichael, într-o 
sâmbătă, pe data de douăzeci și trei, luându-l și pe bucătar. 

În după-amiaza zilei de vineri, acesta vâslea către port, venind 
cu barca din golful adânc în care se afla Carmichael, corabia fusese 
readusă în obișnuita ei poziţie verticală şi trasă aproape pe 
de-a-ntregul înapoi, în apă, iar Jack Shandy, din barca propulsată 
mulțumită vâslelor manevrate de mușchii brațelor sale maronii, o privi 
pe când pierea în depărtare și văzu cum cădea răsucindu-se schelăria 
lovită cu securile şi desprinsă de cocă bucată cu bucată, împroșcând 
apa când se scufunda în mare. 

Înainte de sfârșitul lunii, îşi spuse, o să pot ajunge la Kingston, 
ca să-mi lămuresc situația contului la bancă, și apoi o să mă-mbarc 
pentru Port-au-Prince, ca să vizitez... domeniul familiei. 

Acum, după ce văzuse culoarea cerului vestic, a mării și a 
insulelor, nu se mai simţea la fel de dezorientat de schița din 
scrisoarea descoperită de avocatul său; verandele şi ferestrele largi ale 
reședinței Chandagnac din Port-au-Prince, cu palmierii unduitori şi cu 
ferigile uriaşe din fundal, cu papagalii înfăţișaţi în zbor pe deasupra 
capetelor, i se păreau acum mult mai reale, îl duceau mult mai puţin cu 
gândul către o locuinţă imaginară de pe lună. 

După moartea bătrânului Francois Chandagnac, tatăl său, 
avocatul lui John descoperise în Bayonne un văr de-al acestuia, până 
atunci necunoscut, care le permisese să intre în posesia unui dosar cu 


2 Supă sau tocană din mai multe specii de pește și de moluște. 


scrisori trimise de o mătușă din Haiti, unde, din câte înţelesese John, 
vag și dintotdeauna, avea un bunic și un unchi. Scrisorile în cauză, 
urmate de o mulțime de cercetări costisitoare printr-un labirint obscur 
de fapte, documente de transfer sau de revendicare a unor titluri de 
proprietate, testamente şi certificate de naștere şi de deces, scoseseră 
în final la lumină informaţii care-l făcuseră pe John Chandagnac să 
pună capăt logodnei cu fiica unui comerciant prosper de cărbuni, să-şi 
dea demisia din postul de la firma producătoare de îmbrăcăminte și 
să-și rezerve un loc la bordul Guralivului Carmichael, pentru a ajunge 
în partea opusă a lumii: John aflase că bunicul său din Haiti îşi lăsase 
casa, plantația de trestie de zahăr și averea considerabilă drept 
moştenire atestată prin testament pentru Francois, fiul său mai 
vârstnic şi tatăl lui John, după care își dăduse obştescul sfârșit în 1703; 
Sebastian, fratele vitreg mai tânăr al lui Francois, se folosise de 
documente false ca să demonstreze că acesta din urmă era mort. 


Ca urmare a fraudei, Sebastian moştenise proprietatea... iar 
tatăl lui John Chandagnac, neavând nici măcar idee de existența 
moştenirii, continuase să dea spectacole cu marionete, din ce în ce mai 
sărac şi mai bolnav, până în ultima sa noapte, petrecută de unul singur 
în Bruxelles, în iarna anului 1714. Unchiul îi ucisese de fapt tatăl, în 
aceeași măsură în care îl jefuise. 

Jack Shandy îşi îngustă ochii și trase mai tare de vâsle, ca și cum 
asta l-ar fi putut aduce mai curând în prezența unchiului său, 
reamintindu-şi în acest timp ce vorbise cu proprietăreasa casei 
părăginite, cu camere mobilate, în care îi murise tatăl. John 
Chandagnac se dusese acolo imediat ce primise vestea decesului și o 
asaltase pe femeie cu o grămadă de gin olandez îndulcit, 
concentrându-i astfel atenția precară asupra bătrânului păpușar al 
cărui trup neînsuflețit fusese cărat cu patru zile în urmă în josul 
scărilor ei. 

— Ah, oui, spusese ea, zâmbind şi dând din cap, oui. C'était 
impossible de savoir si c'était le froid ou la faim. 

Tatăl lui murise fie de frig, fie de foame, şi, nefiind nimeni de 
față, n-avuse cine să observe care dintre ele îi venise de hac mai întâi. 

Jack Shandy nu avea de fapt nici un plan, n-avea idee ce anume 
era de făcut odată ce ajungea la Port-au-Prince - deşi luase certificatul 
de deces al tatălui său, ca să-l arate autorităţilor din Haiti - însă 


avocatul îi explicase că era practic imposibil să-și prezinte acuzaţiile 
dintr-o altă ţară și dintr-o altă emisferă, aşa că venise să şi le aducă din 
locul unde locuia unchiul său Sebastian. Nu putea decât să ghicească 
peste ce probleme urma să dea, cât de dificil avea să-i fie, în calitate de 
cetățean străin, să acuze și să angajeze un avocat localnic, să constate 
ce lege autohtonă fusese încălcată-și dacă fusese încălcată vreuna!... 
Ştia pur şi simplu că trebuia să se confrunte cu unchiul său, să-i dea de 
ştire că delictul fusese descoperit şi că dusese la moartea fratelui 
înşelat... 

Shandy trase de vâsle, uitându-se cum i se curbau mușchii lungi 
ai braţelor şi ai picioarelor încordate, și își îngădui un zâmbet sardonic. 
Pe lângă un tun în plus, praf de puşcă și gloanţe pentru muschete, la 
bordul lui Carmichael fuseseră încărcate și instrumente vrăjitoreşti — 
unelte pentru vodun, sau voodoo - iar una dintre procedurile magice 
se folosea de o oglindă; un alt echipaj de pirați își făcuse rost de mai 
multe, așa că îi vânduse una Grăsanului Sumbru, bocor-ul șef al lui 
Davies, iar Shandy fusese însărcinat s-o aducă la bord. În timp ce o 
făcea, i se întâmplase să se uite direct în ea-și pentru o clipă pur şi 
simplu nu se recunoscuse, se gândise că îl vedea pe vreunul dintre 
piraţii din partea cealaltă a sticlei. 

Săptămânile de muncă la refacerea lui Carmichael îi lățiseră 
umerii, îi subțiaseră mijlocul și îi adăugaseră două cicatrice noi pe 
mâini, şi îşi dăduse seama că nu se mai gândea la sine însuși 
văzându-se cu obrajii raşi, ci admițând în schimb că avea barbă - cu 
şuvițe blonde, decolorate de soare, neuniform presărate, aşa cum îi era 
şi părul, pe care-l purta acum, pentru comoditate, legat într-o coadă 
unsă cu catran - însă bronzul de culoarea intensă a tutunului, dobândit 
în săptămânile de lucru fără cămașă sub soarele tropical, era cel care-l 
făcea într-adevăr să nu se mai deosebească de bărbaţii sălbatici din 
jurul lui. 

Da, îşi spuse, o să mă furișez pe proprietatea furată de unchiul 
Sebastian și, când o să iasă la plimbare, urmărind din tufăriș braconierii, 
sau ocupându-se de indiferent ce-or fi făcând aristocrații pe-aici, o să ies 
din ascunzătoare cu înfățișarea mea fioroasă și-o să-l ameninţ c-o sabie 
de abordaj. 

Zâmbetul lui sălbatic deveni sfios când își aduse aminte de 
ultima discuţie cu Beth Hurwood. Ea reușise încă o dată să scape de 


Leo Friend și se plimbase împreună cu Shandy către sud, de-a lungul 
țărmului, în ora liniștită de după cină, când briza era răcoroasă și 
papagalii le fâlfâiau din aripi deasupra capetelor, în stoluri răgușite. 
Atunci îi povestise el cum se zărise în oglindă și cum se gândise în 
prima clipă că se uita la unul dintre membrii echipajului lui Davies. 

— La un alt membru al echipajului lui, cred că așa ar fi corect să 
spun, adăugase, cu poate cu mai mult de o ușoară tentă de mândrie 
adolescentină în glas. 

Ea râsese cu îngăduinţă și îl luase de mână. 

— Tu nu faci parte din echipaj, John! Ai fi putut să-i omori pe 
marinarii ăia, sau să-l împuști pe bătrânul căpitan Chaworth? 

— Nu, murmurase el, trezit la realitate și sperând că bronzul îi 
ascundea împurpurarea bruscă a feței. 

Pe urmă se plimbaseră o vreme fără să-și vorbească și Beth 
nu-și retrăsese mâna dintr-a lui decât după ce ajunseseră la carenatul 
Carmichael şi fuseseră nevoiţi să se întoarcă. 

Trăgând ceva mai tare de vâsla din stânga ca să îndrepte barca 
pieziş către țărm, se uită peste umărul drept şi-i văzu pe Skank şi pe 
ceilalți așteptându-l alături de teancul de lespezi de marmură de 
Carrara, acum doar cu puţin mai scund decât fusese dimineață. În 
spatele lor, plaja albă, orbitoare în lumina strălucitoare a după-amiezii, 
urca în pantă către harababura de corturi și barăci în culori țipătoare, 
iar dincolo de ele se întindea jungla. O femeie într-o rochie violetă 
zdrențuită înainta cu greutate pe culmea povârnişului nisipos. 

Când Shandy ajunse la apă puțin adâncă, Venner se apropie 
mergând cu greu prin valuri, iar el sări peste bord şi-l ajută să tragă 
barca pe nisip. 

— Jack, dac-ai început să oboseşti, pot vâsli eu cu următoarele 
câteva loturi, spuse Venner, cu zâmbetul la fel de neîntrerupt ca 
bronzul de pe umerii săi lați. 

În spatele lui stătea domnul Bird, negrul care avea foarte des 
impresia că îl numise cineva câine. 

— Nu, Venner, e în ordine, răspunse Shandy, ghemuindu-se ca 
s-apuce lespedea de marmură de deasupra teancului. 

O ridică, se îndreptă spre barcă mergând cu greu pe picioare 
țepene şi strâmbându-se, apoi o lăsă s-alunece peste copastie şi pe 
bancheta din spate, iar de acolo pe punte. 


— La Carmichael îmi lasă în jos un năvod solid și eu nu trebuie 
decât să-l înfăşor în jurul fiecărui bloc şi să le fac semn să-l ridice. 

Se întoarse la teanc în vreme ce Skank se strecura pe lângă el, 
cărând o altă lespede. 

— Bun, zise Venner, apucând de partea opusă a următorului 
bloc de marmură asupra căruia se ghemui Shandy. la-o ușurel şi nu-ți 
pierde nici sudoarea, nici sângele, asta e metoda mea. 

Shandy îl privi cu coada ochiului, dus pe gânduri. Venner părea 
să nu-și facă niciodată în întregime partea de muncă grea, dar el 
împiedicase uciderea lui Shandy în ziua când luase Davies în stăpânire 
corabia Carmichael, şi filozofia lui de viață, care spunea 
evită-toate-eforturile, îl îndemna pe tânăr să-i destăinuie planul său de 
evadare. Venner vedea probabil în acțiunea pe care urmau s-o 
întreprindă cel puţin un efort regretabil şi, dacă Shandy avea de gând 
să se ascundă la țărm până după plecarea lui Jenny şi a lui Carmichael, 
pentru a ieşi apoi din ascunzătoare în așteptarea noului guvernator 
din Anglia, un partener care să cunoască insula și obiceiurile ei i-ar fi 
fost într-adevăr de mare folos. 

Domnul Bird luase unul dintre blocuri și își târa picioarele pe 
urmele lor, aruncând priviri suspicioase în jur. Shandy era pe punctul 
de a-i propune lui Venner să se-ntâlnească după ce-și încheiau munca 
şi să discute despre o aplicare practică a filozofiei lui, dar auzi 
zgomotul unor tălpi târşite pe povârniș și se răsuci să vadă cine se 
apropia. 

Era femeia cu rochie violet și, când el şi Venner scăpară de 
blocul lor, îşi umbri ochii, ca s-o vadă mai bine. 

— Salut, Jack, spuse ea, iar el își dădu seama că era soția lui Jim 
Bonny. 

— Salut, Ann, îi răspunse. 

Se enervă realizând că, deşi nu era decât o adolescentă voinică, 
scundă şi îndesată, cu dinţii strâmbi, el simţea în piept o răceală 
neașteptată și inima îi bătea ca un ciocan în țărână moale. Cu toate că 
în compania lui Beth Hurwood se simțea ușor rușinat de barba şi de 
părul lui de marinar şi de bronzul profund, în prezenţa soției lui Bonny 
se mândrea pe ascuns cu ele. 

— Încă mai umpleţi cu balast chestia aia? întrebă ea, dând din 
cap către Carmichael. 


Învăţase cuvântul cu câteva zile mai înainte, într-o după-amiază 
când îl privise lucrând. 

— Da, răspunse Shandy, ieşind din apă şi străduindu-se să nu se 
holbeze la sânii ei, cât se putea de vizibili sub bluza neglijent încheiată. 
Îşi impuse să se gândească numai la munca lui. Măcar ăsta e ultimul, 
balastul transportabil. Carmichael a fost înfiorător de strâmb - s-a 
bandat cumplit făcând o întoarcere bruscă sub vânt puternic. Aproape 
că ne-a scuipat peste bord când s-a rotit cu fața către Jenny, în ziua aia. 

Îşi aduse aminte de masa pentru micul dejun rostogolindu-se pe 
puntea pupa, de șervetele care căzuseră învârtindu-se în mare, chiar 
sub locul unde se agăţaseră el şi Beth de balustradă şi unul de altul; 
apoi îşi dădu seama că privirea îi alunecase înapoi, spre pieptul lui 
Ann. Se întoarse către grămadă şi apucă o altă lespede. 

— Se pare că e-al naibii de multă muncă, spuse Ann. Trebuie s-o 
faceţi chiar pe toată? 

El ridică din umeri. 

— Mările și vremea sunt aşa cum sunt; corăbiile noastre se 
deprind să le facă față sau se scufundă. 

Săltă lespedea, îi întoarse spatele femeii şi o porni târşâindu-și 
picioarele spre barcă, în care tocmai coborau o lespede domnul Bird şi 
Skank. Venner era aşezat pe plajă, făcând un întreg spectacol din 
inspectarea îngrijorată a tălpii sale. 

În capul lui Shandy răsunau cu putere propriul său puls și 
propria sa răsuflare, aşa că nu auzi apa împroşcată de paşii lui Ann 
chiar în spatele lui. Skank și domnul Bird se întoarseră cu pași mari la 
țărm şi, când îşi îndreptă spatele după ce-şi lăsase blocul jos şi se 
răsuci, Shandy se pomeni sărutat. Braţele lui Ann îl înconjurau și gura 
ei era deschisă, și, prin pânza bluzei, simţea sfârcurile ei pe pieptul lui 
gol; ca majoritatea oamenilor de pe insulă, Ann mirosea a transpirație 
şi a alcool, dar, în cazul ei, asta avea ceva atât de ofensiv feminin încât 
Shandy uită tot ce hotărâse în ceea ce-o privea, uită de Beth, de tatăl și 
de unchiul lui, şi o cuprinse cu braţele, trăgând-o mai aproape. Preţ de 
o clipă, alături de soarele fierbinte care-i dogorea spatele şi de apa 
caldă din jurul gleznelor, fata păru să-l ancoreze pe insulă, de parcă ar 
fi fost un copac, animat doar de imboldurile biologice și de reflexe și 
câtușşi de puţin conștient de propria existenţă. 

Îşi reaminti de sine însuşi şi îşi lăsă braţele în jos; ea se retrase 


cu un pas, zâmbindu-i larg. 

— Pentru ce, începu el să murmure, pentru ce, continuă cu voce 
mai sonoră, pentru ce-a fost asta? 

Ea râse. 

— Pentru ce? Pentru noroc, omule. 

— Şase, Jack, spuse Skank, cu voce scăzută. 

Jim Bonny cobora cu greutate panta, cu fața lui rotundă roșie 
sub o bucată de pânză neagră, cu cizmele azvârlind în sus dâre de nisip 
alb. 

— Shandy, nemernicule! zbiera. Shandy, mișel afurisit! 

Deşi se simțea înfricoșat, Shandy îl înfruntă. 

— Ce vrei, Jim? îi strigă, cu voce egală. 

Bonny se opri în fața soției sale, cu cizmele la mică distanță de 
apă și pentru o clipă păru gata s-o lovească. Pe urmă ezită, privirea i se 
îndepărtă de a ei şi se încruntă la Shandy. Îşi căută pe bâjbâite 
briceagul în buzunar - Shandy făcu un pas înapoi, înșfăcându-l pe al 
său - dar, odată ce deplie lama, Bonny îi înfipse vârful în vârful 
propriului său deget arătător şi o smuci apoi spre înainte, aruncând 
două picături de sânge către Shandy și începând în același timp să 
psalmodieze o incantaţie ritmată, lipsită de sens, într-un amestec de 
limbi. 

Shandy observă că soarele era dintr-o dată mai fierbinte - 
şocant de fierbinte - şi apoi Skank se repezi în spatele lui Bonny și îl 
trânti în genunchi, după care sări în sus și-și propti piciorul între 
umerii hainei lui, împingându-l cu fața în apa puțin adâncă. 

Bonny se zbătea, împroşcând și blestemând, o sudoare subită 
răcori faţa și umerii lui Shandy, iar Skank intră în apă și-l izbi pe Bonny 
cu piciorul în braț. 

— În clipa asta n-ai uitat nici o lege, nu-i aşa, Jim? întrebă Skank. 
Fără agresiuni vodun între noi, dacă nu e vorba de un duel declarat, 
nu-i aşa? 

Bonny se străduia să se ridice din apă, dar Skank îi trase încă un 
şut, mai tare, şi el căzu cu un strigăt de protest însoţit de stropi de 
salivă. 

Shandy aruncă o privire spre Ann şi văzu, cu o uşoară 
surprindere, că părea îngrijorată. Domnul Bird se uita cu o 


dezaprobare evidentă. 


— Nu eşti bocor, continuă Skank, iar pe insula asta există 
negrișori mititei care ți-ar putea face capul să ardă-n flăcări ca o torță 
şi ar râde de orice drogue de două parale pe care l-ai putea încropi ca 
să-i oprești, dar Shandy e nou și nu ştie nimic despre toate astea. Crezi 
că Davies o să se bucure dac-o să-i povestesc ce s-a petrecut? 

Bonny se îndepărtase în grabă şi tocmai se ridica greoi în 
picioare. 

— Dar... dar îmi săruta nev... 

Skank făcu un pas ameninţător către el. 

— Crezi c-o să se bucure? 

Bonny se retrase, împroşcând apa. 

— Nu-i spune, murmură. 

— Pleacă de-aici, îi ceru Skank. Ann - pleacă şi tu. 

Fără să-ntâlnească privirea lui Skank, ea își urmă în susul pantei 
bărbatul care suspina. 

Shandy se întoarse spre Skank. 

— Mulţumesc... pentru indiferent ce. 

— Ah, o să afli. Skank se uită la banca cu vâsle. S-a afundat cam 
mult, spuse. Încă un bloc ar putea fi suficient pentru transportul ăsta. 

Shandy se îndreptă spre sania grosolană de lemn, suportul 
lespezilor - şi apoi îl remarcă pe Venner, care nici măcar nu se ridicase 
în picioare pe durata întregii altercaţii. Zâmbea la fel de prietenos ca 
întotdeauna, dar el se hotărî brusc să nu-i dezvăluie planul de evadare. 


Capitolul patru 

Carmichael trebuia să plece în dimineața următoare, așa că, în 
noaptea aceea, discuţia din jurul focurilor era o țesătură stranie de 
speculaţii, avertismente și istorisiri incredibile. Deşi ferit de neliniștea 
simțită de restul echipajului lui Davies, Jack Shandy asculta totuşi cu 
mult interes poveștile despre corăbii cu echipaje de zombi, întrezărite 
numai la miezul nopţii ce cei condamnaţi la pieire, despre diverse 
precauţii de natură magică necesare în Florida pentru protecția 
Însoţitorului Veghetor și a altor loa-i vodun, despre spaniolii pe care 
i-ar fi putut întâlni în Golful Mexic și despre tacticile care trebuiau 
folosite împotriva lor; erau repovestite legende vechi, iar Shandy 
ascultă povestea piratului Pierre le Grand, care, cu o barcă minusculă 
şi cu numai o mână de oameni, luase cu cincizeci de ani în urmă în 
stăpânire un galion al flotei spaniole; auzi o versiune alertă a bătăliei 
navale de patru ore dintre vasul englez Charlotte Bailey şi cel spaniol 
numit Nuestra Senora de Lagrimas, care se încheiase cu scufundarea 
amândurora, după care piraţii încercară o vreme să se întreacă unii pe 
alții povestind despre sucubi, demonii cu înfățișare de femeie ce 
populau în mod bizar și erotic ultimele ore de viață ale bărbaților 
izolați pe insule sterpe. 

Carmichael trebuia să se-ntâlnească în Florida cu Răzbunarea 
Reginei Anna, corabia lui Barbă Neagră, aşa că se pălăvrăgea o grămadă 
pe seama celui mai pitoresc căpitan de pirați, făcându-se speculaţii 
despre motivul care-l îndemna să revină pe țărmul acela sălbatic unde, 
cu un an sau doi în urmă, se aventurase până în inima uscatului, în 
căutarea unui soi de putere de concentrare magică, și se întorsese 
peste mai multe zile șchiopătând, fără să fi avut succes, bolnav și 
infestat de stafii care-l sâcâiau de-atunci cum sâcâie puricii un câine. 


Shandy le servise cea mai gustoasă cină pe care-o pregătise 
vreodată și, sătul şi ușor ameţit de băutură, savură în mod deosebit 
întreaga seară... până când îi remarcă pe alți membri ai echipajului, cei 
care nu beau vitejește şi nu râdeau în jurul focului. Mai mulți se 
retrăseseră, târşâindu-şi picioarele, către corturile din pânză de vele şi, 
la un moment dat, când se opri vântul, Shandy avu impresia că auzea 
suspine înăbușite venind din partea aceea şi îl zări pe Skank stând în 
penumbra de sub un palmier şi ascuţind cu grijă un pumnal, cu o 
expresie de concentrare intensă - aproape de tristețe - pe faţa lui 


tânără. 

Shandy se ridică şi se îndreptă spre țărm. Abia vizibilă de partea 
cealaltă a întinderii de opt sute de metri de apă întunecată din port, 
silueta insulei Hog se contura pe fundalul stelelor, iar aproape la 
numai o lungime de braţ se vedeau catarge goale, legănându-se ușor în 
voia brizei şi a valurilor mărunte. Auzi în spatele lui zgomotul sonor al 
unor cizme şi, când se întoarse către focuri, văzu silueta uscăţivă a lui 
Philip Davies apropiindu-se cu pași mari şi cu câte o sticlă de vin în 
fiecare mână. Dincolo de el, muzicanţii din aşezare îşi acordau 
instrumentele de tot soiul. 

— Aici erai, spuse căpitanul, cu voce de beţiv. Cine merită cel 
mai bun vin, dacă nu bucătarul? 

Ridică una dintre sticle, căreia, din lipsă de tirbuşon, i se 
spărsese pur şi simplu gâtul. 

— Mulţumesc, căpitane, zise Shandy, luând sticla și uitându-se 
cu neîncredere la gâtul ei zimțat. 

— Chateau Latour, 1702, îl informă Davies, înclinându-și 
propria sticlă şi sorbind cu lăcomie. 

Shandy o adulmecă pe a lui, o ridică şi își turnă o parte din lichid 
în gură. Era cel mai sec și în același timp cel mai dulce Bordeaux pe 
care-l gustase vreodată - iar tatăl lui avusese uneori ceva vinuri fine - 
dar nu-și lăsă încântarea să i se citească pe chip. 

— Înî, spuse, cu nepăsare. Aş vrea să-l fi găsit când căutam ceva 
bun de pus în tocană. 

— De pus în tocană. 

Lumina focului cădea pe o jumătate din faţa lui Davies și Shandy 
o văzu încrețindu-se într-un zâmbet acru. 

— Când eram copilandru în Bristol, într-o seară de Crăciun, 
tocmai când plecam din atelierul dulgherului unde-mi făceam ucenicia, 
nişte vagabonzi puși pe furat ne-au spart vitrina. Şi ce n-au luat au 
distrus, și acolo era... 

Se întrerupse ca să soarbă din vin. 

— Și acolo era un set de băieți de cor ciopliţi din lemn, nici unul 
mai înalt decât degetul tău mare, vopsiți foarte frumos cu toţii, și l-am 
zărit pe unul căzând în zăpadă, iar un vagabond l-a lovit cu vârful 
piciorului când a luat-o la fugă, și a ricoșat, azvârlit în josul străzii. 
Şi-mi aduc aminte cum m-am gândit că, indiferent ce i s-ar fi întâmplat 


prichindelului ăluia de lemn, n-avea să mai stea niciodată în micul 
locaș din care căzuse. 

Se întoarse spre port şi trase adânc în piept briza mării. 

— Știu ce pui la cale, îi spuse lui Shandy peste umăr. Ai auzit că 
Woodes Rogers poate s-ajungă aici în orice clipă, aducând iertarea 
regală, aşa că te-ai gândit să te strecori în noaptea asta în susul plajei, 
până unde nu mai poţi fi zărit din aşezare, să te-ascunzi până la 
plecarea lui Carmichael - nu, nu mă întrerupe, o să te las să vorbeşti 
peste o clipă - şi să te-ntorci pe urmă aici, să te-apuci din nou de gătit, 
să stai la soare și să bei rom până la sosirea lui Rogers. Este? 

După o pauză îndelungată, Shandy râse încetișor şi mai luă o 
înghițitură din vinul excelent. 

— Părea într-adevăr posibil, recunoscu el. 

Davies dădu din cap şi se-ntoarse să-l privească. 

— Sigur că da, spuse, numai că tu încă mai continui să gândeşti 
în termenii vitrinei ăleia din care-ai căzut, înţelegi? N-o să te mai poți 
întoarce niciodată acolo unde erai. 

Luă o înghiţitură din sticlă, apoi oftă şi-şi trecu mâna prin părul 
negru, încâlcit. 

— În primul rând, îi explică el, părăsirea unei corăbii în mijlocul 
unei acțiuni e o insultă gravă, aşa că, dacă-ţi faci apariţia intrând agale 
în aşezare mâine, după plecarea lui Carmichael, o să fii ucis - cu tot 
regretul, fiindcă eşti un flăcău simpatic şi știi să gătești, dar legile sunt 
legi. Ți-aduci aminte de Vanringham? 

Shandy dădu din cap. Vanringham fusese un băiat vesel, de 
numai optsprezece ani, condamnat fiindcă se ascunsese sub punte 
când brigantina pe care se afla devenise ținta tirului unei corăbii din 
Marina Militară Regală. Când vasul pirat se târa înapoi, către Noua 
Providenţă, căpitanul său, un veteran bătrân voinic, pe nume Burgess, 
îl lăsase pe Vanringham să creadă că pedeapsa stabilită avea să fie 
anulată, ținând cont de tinereţea lui... iar în aceeași seară, după cină, 
acelaşi Burgess se dusese în spatele lui şi, cu lacrimile lucindu-i în ochi, 
fiindcă băiatul îi plăcea, îi trăsese un glonț în cap. 

— În al doilea rând, continuă Davies, m-ai înjunghiat după ce te 
predaseşi. E adevărat, a fost din cauză că ţi-am ucis prietenul, deși e de 
presupus că l-aș fi putut opri într-un mod mai puțin letal, - dar și el se 
predase. În orice caz, îţi datorezi viața faptului că nu am avut chef să 


mă cert cu Venner în clipa aia. Dar, când te-am lăsat s-alegi, n-ai avut 
de ales între moarte și între trei săptămâni cu mâncare și băutură 
gratis, pe o insulă tropicală sau alta. Îmi eşti dator cu multă muncă 
grea pentru rana aia şi n-am de gând să te las să nesocotești târgul cu 
care-ai fost de acord. 

Muzicanțţii reuşiseră să găsească o bază a colaborării şi începură 
să cânte Greensleeves13, iar melancolia vechii melodii era în același 
timp familiară şi cu totul nelalocul ei acolo - rostogolindu-se pe plaja 
singuratică, batjocorită atât de bizar de țipetele păsărilor tropicale 
intrate în panică - făcând ca tot de ţinea de Lumea Veche, și zeii, şi 
filozofia ei, să pară îndepărtat şi lipsit de consistenţă. 

— lar în al treilea rând, adăugă Davies, cu asprimea dispărută 
din glas, s-ar putea întâmpla ca toţi regii şi negustorii din cealaltă parte 
a Atlanticului să vadă sfârşitul amestecului lor pe aceste pământuri 
noi. Pentru ei, Europa și Asia continuă să fie tabla de șah importantă; 
nu sunt în stare să privească această lume nouă decât în termenii a 
două scopuri: ca sursă de profit rapid, fără nici un fel de probleme, și 
ca groapă de gunoi pentru infractori. După o asemenea arătură și 
însămânțare, recolta s-ar putea să-i... surprindă şi, la sosirea sa, Rogers 
s-ar putea să descopere că nici unul dintre noi nici n-are nevoie, nici nu 
poate profita de pe urma unei amnistieri decretate de un bărbat care 
domnește asupra unei mici insule reci din cealaltă parte a lumii. 

Briza mării, acum ceva mai rece, șoptea printre palmierii de pe 
insula Hog și făcea focurile piraţilor să pâlpâie și să se înteţească. 

Cuvintele lui Davies îl întorseseră pe Shandy pe dos, şi nu în cea 
mai mică măsură fiindcă păreau să înlăture justeţea scopului cu care 
traversase oceanul - fapta unchiului lui părea dintr-odată impersonal 
de pragmatică, aidoma devorării puilor de broască ţestoasă de către 
pescăruşii flămânzi, iar propria lui misiune tot atât de inoportună ca o 
încercare de-ai învăța pe pescăruşi ce e compasiunea. Deschise gura să 
obiecteze, dar un strigăt înălțat din mulțimea adunată în jurul focurilor 
din spatele lui i-o luă înainte. 

— Phil! zbiera cineva. Căp'tane Davies! Unii dintre băieţi pun 
întrebări prea grele ca să le pot răspunde eu! 


Davies îşi lăsă sticla să cadă în nisip. 


3 Mâneci Verzi, cântec popular englez vechi. 


— Ăsta-i Venner, spuse, dus pe gânduri. Cum e fenta aia? Peste 
lamă şi te faci că ataci spre interior, apoi, când parează celălalt, te 
ghemuieşti - dar nu cu totul - și îl lovești în coastă? 

Shandy închise ochi și vizualiză. 

— Exact. Şi pe urmă îl ocolești în fugă. 

— Am înţeles. Davies își înălță apoi glasul. Vin la tine-ntr-o clipă, 
Venner. 

Şi, în timp ce înaintau amândoi cu greu prin nisip, către focuri, 
scoase un pistol din centură. 

— Dacă Venner o să joace corect, o să mă descurc, spuse cu voce 
scăzută. lar dacă nu, vreau să stai deoparte cu ăsta şi să te-asiguri că... 

Se întrerupse brusc și râse, obosit. 

— Nu contează. Am uitat că vorbeam cu un băieţel din cor, 
sculptat din lemn. 

Îşi retrase pistolul şi mări pasul. 

Shandy îl urmă, furios pe sine însuși - în parte fiindcă nu se 
simțea bine rămânând în afara încăierării piraţilor - ca un copil 
nemulțumit fiindcă i se refuzase un act de o cutezanță prostească - iar 
pe de altă parte și în acelaşi timp, pentru că nu se amesteca. 


Cu pantalonii bufanţi largi ca un jupon învârtejindu-i-se în jurul 
genunchilor la fiecare pas greoi, Leo Friend ajunse la baza potecii 
pietruite cu gresie care cobora dinspre fortul în ruină și, transpirând 
din abundență în strânsoarea jiletcii fantastic de împodobite cu 
panglici, traversă întinderea de nisip în direcţia focurilor înconjurate 
de echipajul lui Davies. Beth Hurwood mergea cu paşi mari alături de 
el, suspinând de furie şi încercând să descâlcească lăbuța mumificată 
de câine pe care i-o vârâse Friend în păr - „O să te protejeze în caz că 
suntem despărțiți”, mormăise el cu nerăbdare - chiar înainte de a o 
trage din camera ei fără ferestre şi de a-i face cât se poate de 
neceremonios vânt înaintea lui, în josul potecii. 

Deși nu-i era câtuși de puţin greu să ţină pasul cu tânărul care se 
trudea din greu, acesta se întorcea cu fața către ea după fiecare câțiva 
paşi. 

— Grăbeşte-te, se poate? o întreba, gâfâind, și trăgea cu ochiul în 
adâncul liniei decolteului ei. 


La naiba cu toate întârzierile astea, se gândi Friend, și la naiba 
cu dobitocii de tot soiul cu care sunt nevoit să mă-nhăitez ca să pot 
ajunge în focarul din Florida! De ce-a trebuit să-l găsească niște tâlhari 
ignoranţi și certăreţi? Cu toate că, firește, dacă l-ar fi descoperit niște 
indivizi cu mai multă judecată, eu și Hurwood n-am fi reușit să-i 
manipulăm astfel... și deduc că acest Barbă Neagră e oricum aproape 
prea inteligent pentru noi. Acum stă deoparte, ne lasă să ajungem noi 
înșine în Florida înainte de a ni se alătura; pentru numele lui Dumnezeu, 
ar fi putut face rost de toate plantele alea medicinale indiene 
protectoare cumpărându-le pur și simplu, dar el a trebuit să organizeze 
o blocadă în jurul întregului Charles Town, să captureze nouă corăbii și 
o grămadă de ostatici, printre care și un membru al Consiliului 
Guvernatorului, și să ceară apoi drept răscumpărare o ladă cu ierburi. 
Aș vrea să fi știut, continuă Friend să-și depene gândurile, dacă 
individul o face doar ca să-și dea aere, sau ca să-și ţină echipajul în 
formă pentru lupte, sau dacă se folosește de tot spectacolul ăsta ca să-și 
mascheze alte scopuri secrete. Dar ce fel de planuri ar putea să aibă, ca 
să includă coasta mult prea civilizată a Carolinei, unde domnește legea 
și ordinea? 

Se uită din nou la Beth Hurwood, care reușise în sfârșit să-şi 
scoată lăbuța de câine din păr și, în timp ce ea o azvârlea, el șopti cu 
repeziciune o frază şi mângâie aerul, și rochia ei zbură în sus - dar ea o 
sili să coboare la loc înainte de a apuca să-i vadă altceva decât 
genunchii. Oh, așteaptă, fetițo, se gândi el, cu gura uscându-i-se şi cu 
inima bătându-i apăsat, încă şi mai repede decât înainte. În curând o 
să-ţi fie atât de foame de mine încât n-o să mai poți nici să răsufli... 

Friend pătrunse poticnindu-se în mulțimea dinspre focuri, chiar 
în timp ce Davies intra în mijlocul oamenilor venind dinspre plajă. 
Căpitanul piraților rânjea cu siguranță de sine, şi Friend își rostogoli 
exasperat ochii. Oh, scutește-ne de parada curajului, căpitane, se gândi 
medicul gras; aici nu te ameninţă nimeni... dacă nu reușești cumva să 
mă enervezi de-a binelea cu ţinuta ta galantă. 

— Ah, iată-l pe căpitanul nostru, strigă unul dintre pirați, un 
bondoc cu părul roşu şi cu o față lată, pistruiată şi zâmbitoare; şi, cu 
toate că unii dintre bărbaţii adunaţi se încruntau cu furie, Friend îl 
urmări pe cel zâmbitor, simțind că el era cel de la care pornise 
ameninţarea. 


— Phil, continuă nerăbdător bărbatul, unii dintre flăcăi 
se-ntreabă ce acțiune ne-a împins să muncim din greu echipându-l pe 
Carmichael pentru ea şi cât de mult profit ne va aduce, dacă ținem cont 
ce soi de pericole ne-aşteaptă. Am încercat să le răspund în general, 
dar cer răspunsuri exacte. 

Davies râse. 

— Venner, credeam că știu cu toţii că nu-i cazul să vină la tine 
când vor exactitate, spuse el, calm - deși neliniștea din spatele 
aparenței sale lipse de griji era evidentă pentru Friend. 

Doctorul îl zări pe noul recrut - prietenul lui Elizabeth, cum îl 
chema? Shandy, ăsta era numele - îndesându-se în mulțime în urma lui 
Davies şi, pentru o clipă, se gândi să aranjeze lucrurile astfel încât 
păpușarul băgăcios să fie ucis... sau, şi mai bine, mutilat, tâmpit ca 
urmare a unei lovituri în cap... dar hotărî, cu regret, că era destul de 
greu să țină în frâu o mulțime atât de numeroasă și de sălbatică, 
împiedicând-o să se răzvrătească, chiar şi fără a încerca să-i impună în 
acelaşi timp strivirea unui muscoi care-l sâcâia pe el însuși. 

Îşi reîntoarse atenția asupra lui Venner, a cărui faţă, deși 
zâmbitoare, strălucea transpirată în lumina focului. 

— Chiar aşa le-am şi spus, căp'tane, răspunse acesta, şi, pentru o 
secundă, falsitatea zâmbetului pe care-l afișa sări probabil în ochii 
tuturor celor prezenţi, dar mai mulți au zis că ei pur şi simplu nu se 
urcă pe corabie dacă mergem în locu' ăla blestemat de pe coasta 
Floridei, unde s-a umplut Thatch de stafii. 

Davies ridică din umeri. 

— Oricine nu se mulțumește cu promisiunea mea c-o să 
se-mbogăţțească, sau îmi pune la-ndoială cuvântul în privința asta, 
poate sta de vorbă cu mine între patru ochi, ca să lămurim lucrurile. Și 
oricine vrea să dezerteze când suntem la mijlocul acțiunii știe care 
sunt pedepsele stabilite. Tu, Venner, te vezi în vreunul din astea două 
grupuri? 

Trăgând cu ochiul de la margine, Friend şopti ceva şi-şi ridică 
mâna. 

Venner încercă să răspundă, dar nu reuși să scoată decât un 
mormăit sugrumat. 

Ar trebui să-l fac să-și provoace singur moartea, sau să-l salvez? 
se întrebă Friend. Mai bine-l las să trăiască - în mulţimea asta există 


spaimă și furie, nu vreau să le-agit ca să răbufnească. Șopti şi gesticulă 
iarăși, şi Venner se îndoi brusc de mijloc şi vărsă în nisip. Oamenii din 
apropierea lui se retraseră și un râs aspru spulberă încordarea. 

— N-aş zice că mi-ai dat un răspuns sugestiv, spuse Davies, 
întorcându-se spre spectatori. 

Degetele durdulii ale lui Friend dansară în aer şi Venner se 
îndreptă de spate și vorbi, tare, dar cu limba împleticindu-i-se. 

— Nu... Phil. Am... încredere în tine. M-am... ce se-ntâmplă aici? 
Astea nu sunt cuvintele... Pur și simplu m-am îmbătat şi-am vrut să... 
stârnesc un mic necaz, iar flăcăii ăştia... știu cu toţii că tu pui pe primul 
loc... să fiu al naibii!... ceea ce slujește cel mai bine interesele lor. 

Davies înălță surprins din sprâncene, apoi se încruntă, bănuitor, 
şi privi cu atenție mulțimea; însă cuvintele lui Venner fuseseră 
suficient de convingătoare pentru unul dintre pirați, care se apropie 
tropăind şi-l pocni drept în față pe pretinsul răzvrătit. 

— Porc trădător, bombăni apoi, în vreme ce Venner se aşeza pe 
nisip, cu sângele țâşnindu-i din nas. Pe urmă se-ntoarse spre Davies. 
Cuvântul tău e-ntotdeauna mai presus decât al lui, căp'tane. 

Davies zâmbi. 

— Încearcă să nu uiţi asta, Tom, zise el cu blândeţe. 

La marginea mulțimii, Friend zâmbi la rândul său - totul era cu 
mult mai simplu decât fusese în emisfera estică - şi se întoarse spre 
Elizabeth Hurwood. 

— Acum putem merge înapoi, la fort, îi spuse. 

Tânăra se holbă la el. 

— Asta a fost tot? Ai alergat până aici, atât de repede încât era 
să-ți pocnească inima, doar ca să vezi un bărbat vărsând și încasând un 
pumn? 

— Am vrut să m-asigur că nu se-ntâmplă nimic mai mult, 
răspunse nerăbdător Friend. Acum haide. 

— Nu, se împotrivi ea. Dacă tot suntem aici, o să-l salut pe John. 

Friend se răsuci spre ea cu furie, apoi îşi regăsi controlul. 

Zâmbi cu superioritate şi înălță din sprâncene. 

— Răzuitorul de chilă? Bucătarul brigand? Presupun că e aici, 
adăugă, zâmbind prostește, dacă mirosul pe care-l simt nu e cumva al 
unui câine ud. 


— Întoarce-te la fort, spuse ea, plictisită. 

— Ca să p... poţi... să te c... cuplezi cu el, presupun? se precipită 
Friend, împroşcând cu salivă, cu vocea stridentă de indignare. Și-ar fi 
dorit să se poată referi la probleme sexuale fără să se bâlbâie. Ia-ţi 
gândul de la asta, d... d... drag... Elizabeth. Tatăl tău mi-a ordonat să nu 
te scap din ochi. 

Dădu din cap cu un aer virtuos. 

— Atunci fă ce vrei, netrebnic afurisit, spuse cu blândeţe, iar 
Friend înţelese, cu o străfulgerare neobișnuită și nepoftită a intuiţiei, 
că nu folosise cuvântul afurisit ca pe un simplu adjectiv de evidenţiere 
a substantivului14. Mă duc să vorbesc cu el. Indiferent dacă mă urmezi 
sau nu. 

— O să te urmăresc de-aici, zise Friend, şi adăugă, ridicând 
vocea, în vreme ce ea se îndepărta: Nu te teme că vin după tine! Nu-mi 
chinuiesc nările aducându-le în apropierea individului! 

Confruntarea de lângă foc fiind încheiată şi mai mult sau mai 
puţin lămurită, o parte dintre pirați şi dintre prostituate se uitară spre 
Friend, în căutarea altei distracții - și o găsiră, evident, fiindcă 
începură să şuşotească, să râdă în hohote sau doar să chicotească în 
spatele degetelor ticsite de inele cu pietre prețioase. 

Friend se încruntă și-și ridică mâna, dar își simţea deja 
încordarea din minte, așa că o lăsă din nou în jos şi se mulțumi să 
spună: 

— Scursori! 

După care se îndreptă cu pași mari spre o movilă scundă, pe 
care rămase în picioare, încrucişându-și braţele la piept cu un gest 
spectaculos şi holbându-se la fiica lui Hurwood. Îl găsise pe Shandy și 
se duseseră să stea de vorbă la mai bine de zece metri depărtare. 

Dispreţuiţi-mă cu toţi, îşi spuse Friend - dar pentru asta nu mai 
aveţi la dispoziție mai mult de-o săptămână. 

Pentru prima oară în mai mulți ani, se gândi la bătrânul datorită 
căruia făcuse primii paşi pe... se întrerupse ca să savureze expresia... 
pe drumul către natura divină. Câţi ani avea el pe-atunci? Vreo opt - 
dar învățase deja latinește şi grecește, citise Principia lui Newton, 


+ Așa cum se folosește de cele mai multe ori în limba engleză. 


precum şi De Sagis Earumque Operibus, scrierea lui Paracelsus... şi, îşi 
aduse acum aminte, invidia stârnită de intelectul şi de fizicul lui robust 
începuse deja să-i facă pe cei înguști la minte să-l disprețuiască și să se 
teamă de el. Până şi tatăl lui, simțind şi detestând o măreție pe care nu 
putea spera s-o înţeleagă vreodată, îl supusese abuzurilor, încercând 
să-l pună să facă exerciţii fizice lipsite de sens și să-i reducă porția 
zilnică de dulciuri, sursa zahărului din sânge de care avea nevoie 
organismul său; numai mama lui îi recunoscuse cu adevărat geniul și 
avusese grijă să nu mai fie nevoit să meargă la școală cu ceilalți copii. 
Da, avea în jur de opt ani când îl văzuse pe bătrânul zdrenţăros 
aplecându-se înăuntru pe fereastra din spate a patiseriei. 

Moșneagul era evident sărac cu duhul şi fusese atras la fereastră 
de mirosul plăcintei cu fructe abia coase din cuptor, dar gesticula 
într-un mod bizar, săpând cu mâinile în faţa lui de parcă aerul i-ar fi 
opus rezistenţă; şi, pentru prima oară în viața sa, nasul lui Friend 
fusese iritat de mirosul asemănător cu al metalului încins. 


Deja grațios și sigur pe picioare în ciuda a ceea ce credea toată 
lumea despre trupul lui mătăhălos, băiatul se urcase fără zgomot pe o 
ladă din spatele bătrânului, ca să se poată uita pe fereastră, iar ceea ce 
văzuse îi întețise bătăile inimii. O plăcintă proaspătă plutea convulsiv 
prin aer, apropiindu-se de deschidere, iar șovăielile și mișcările ei 
zvâcnite într-o parte şi într-alta corespundeau întocmai cu gesturile 
moşneagului. Vânzătoarea din prăvălie era în patru labe în colțul cel 
mai îndepărtat, prea ocupată să verse cu violență ca să observe 
plăcinta purtată prin aer şi, la fiecare câteva secunde, bătrânul lăsa 
plăcinta să se oprească şi făcea chicotind alte gesturi, care deranjau de 
la distanţă îmbrăcămintea fetei. 


Excitat din cale-afară, Friend coborâse de pe ladă şi se 
ascunsese, iar câteva minute mai târziu o pornise pe urmele 
bătrânului, care plecase țopăind zglobiu, cu tot cu plăcinta furată. Se 
ținuse după el toată ziua, urmărindu-l cu privirea când își făcuse rost 
de prânz și de bere și le săltase fetelor drăguţe fustele-n cap, și pentru 
toate astea nu fusese nevoie de nimic altceva decât să gesticuleze și să 
bombăne, şi respirația micului Leo Friend devenise grăbită și 
superficială când văzuse limpede că nici unul dintre oamenii jefuiți sau 
tratați cu grosolănie nu-şi dădea seama că vinovatul era bătrânul 
zdrențăros şi zâmbitor care le făcea cu ochiul. În noaptea aceea, 


moşneagul spărsese lacătul unei case nelocuite și se retrăsese înăuntru 
cu un căscat cavernos. 


În dimineața următoare, Friend era în fața casei, plimbându-se 
încoace și încolo şi ducând în braţe cel mai măreț tort pe care reuşise 
să-l cumpere cu banii adunaţi de tatăl lui pentru chirie. Priveliștea 
putea stârni poftele oricărui iubitor de dulciuri, iar băiatul avusese 
grijă să schimbe glazura şi s-acopere tot ce i-ar fi putut dovedi furtul. 

După o oră şi jumătate de mers obositor, înainte şi înapoi, cu 
braţele lui dolofane torturate de durere fiindcă susținuseră atâta 
vreme tortul greu, micul Friend îl văzuse pe bătrân ieşind, căscând și 
acum, dar îmbrăcat cu o haină de catifea de prost gust, căptușită cu 
tafta. De data asta, Friend trecuse pe lângă casă săltând tortul ceva mai 
sus și exultase când simţise, simultan, cum îi cuprindeau niște crampe 
bruște stomacul și cum i se ridica tortul din mâini, începând să 
plutească. 

Crampele îl făcuseră să se-ndoaie de mijloc şi să se 
rostogolească pe pavaj, dar se silise să-şi țină ochii deschişi în ciuda 
durerii, urmărind tortul care levita; se înălțase în aer, drept în sus, apoi 
își schimbase ușor poziţia și coborâse în partea opusă a casei. Bătrânul 
care chicotea se întorsese înăuntru și crampele lui Friend se 
domoliseră. Băiatul se ridicase în picioare, se îndreptase şontâc-șontâc 
spre ușă şi pătrunsese fără zgomot în locuinţă. 

Îl auzise pe bătrân înfulecând zgomotos tortul într-o altă cameră 
şi așteptase în holul prăfos de la intrare până când nu-l mai auzise 
mestecând, ci scâncind. Atunci își făcuse apariția în încăpere plin de 
curaj şi-l văzuse pe moșneag rostogolindu-se pe podea, între mobilele 
cu contururi neclare, acoperite cu cearşafuri. 


— Am ascuns medicamentul, zisese băiatul, cu voce pițigăiată. 
Spune-mi cum îţi faci vraja, și ţi-l dau. 

Fusese nevoit să repete același lucru de mai multe ori, cu glas 
mai puternic, dar bătrânul îl înțelesese în cele din urmă. Şovăind şi 
folosind o droaie de gesturi expresive când vocabularul lui sărăcăcios 
îl lăsa de izbeliște, moşneagul îi explicase băiatului că la bază stătea 
vrăjitoria, un concept tot atât de simplu, dar tot atât de greu de 
evidenţiat ca utilitatea unui palan şi a unui scripete pentru creşterea 
spectaculoasă a forței de tracțiune. Băiatul asimilase imediat ideea, dar 
insistase ca bătrânul să-l înveţe efectiv cum să miște lucrurile de la 


distanţă înainte de a-i da antidotul; şi, după ce tânărul Friend reușise 
să urnească o canapea, izbind-o de tavan suficient de tare ca să crape 
tencuiala, bătrânul îl implorase să pună capăt durerilor sale. 

Friend râsese îndatoritor şi se întorsese în goană acasă, lăsând 
cadavrul schimonosit să fie descoperit de proprietarii locuinţei, când 
aveau să se-ntoarcă. 


Însă pe măsură ce crescuse şi studiase toate scrierile despre 
vrăjitoria din antichitate - atât de ispititor de consecvente, de la o 
cultură la alta! - ajunsese să înțeleagă, cu amărăciune, că vrăjile cu 
adevărat splendide, divine, deveniseră treptat, în decursul mileniilor, 
aproape imposibile. Ca și cum magia ar fi fost cândva un izvor de la 
care un vrăjitor îşi putea umple singur un vas, la întreaga lui 
capacitate, dar s-ar fi preschimbat acum în noroi umed din care se mai 
puteau stoarce doar câteva picături, şi asta cu multă trudă... sau ca şi 
cum pe cer s-ar fi aflat pietre invizibile pe care să-ți sprijini piciorul, iar 
cerul s-ar fi extins şi le-ar fi îndepărtat una de alta, astfel încât, deși 
magicienii din antichitate puteau să meargă pe ele întinzându-și foarte 
puţin pașii, acum era nevoie de puterea adunată aproape într-o viață 
întreagă ca să poți sări pe piatra următoare. 

Însă el lucrase cu ceea ce mai rămăsese şi, la cincisprezece ani, 
era în stare să ia orice și-ar fi dorit şi să pună oamenii să facă 
realmente orice împotriva propriei voințe - apoi încercase să ofere 
mamei lui, singura care avusese întotdeauna încredere în el, accesul în 
lumea tainică pe care-o descoperise. Nu reușea nicidecum să-și 
amintească exact ce se petrecuse atunci... dar știa că tatăl lui îl lovise, 
că fugise din casa părintească și că nu se mai întorsese niciodată. 

Abilităţile de vrăjitor îi îngăduiseră să ducă o viață confortabilă 
în următorii cinci ani, ca student. Cele mai bune mâncăruri, cele mai 
bune haine şi cele mai bune locuinţe îi erau accesibile - cu toate că o 
suspiciune profundă față de sex îl împiedicase să facă în această 
privință ceva mai mult decât să aibă vise tulburătoare, imposibil de 
ținut minte, care-i mânjeau cearșafurile - aşa că într-o bună zi 
înțelesese că voia - că avea nevoie - de mai mult decât atât și intrase în 
panică, așa cum se întâmplă atunci când descoperi că doza zilnică de 
laudanum nu mai e suficientă ca să te ţină în viaţă. 

Pentru că, la urma urmelor, magia nu era minunată fiindcă 
putea obține orice, ci fiindcă îl încânta însuși modul de a obține, 


încălcarea voinţei altcuiva, înșfăcarea cu o mână mai fermă, 
perceperea propriei voințe care forţa lucrurile, în orice direcție; așa că 
era neliniștitor să-şi dea seama că violarea altora nu era completă, că 
tabloul avea pete rezistente în fața voinței sale, așa cum opun 
rezistență cernelii zonele date cu ceară de pe piatra litografică. Nu 
putea ajunge la minţile lor. Le putea impune oamenilor să-i 
îndeplinească poruncile, dar nu-i putea sili să vrea s-o facă. lar atâta 
timp cât în creierii celor de care se folosea continua să existe cea mai 
vagă zvâcnire de protest sau de indignare, dominaţia asupra lor nu era 
absolută, nu îi absorbea cu desăvârșire. Avea nevoie să atingă acest 
absolut... dar înainte de a-l întâlni pe Benjamin Hurwood nu crezuse că 
îi era accesibil. 


Capitolul cinci 

— De ce-i spui aşa? întrebă nervoasă Beth Hurwood. 

— Cum, hunsi kanzo? E titlul lui. Nu știu, Thatch sună prea 
familiar, iar Barbă Neagră prea teatral. 

— Titlul lui? Ce semnificaţie are? 

— Înseamnă că e... un inițiat. Că a trecut prin proba focului. 

— Iniţiat în ce? 

Părea supărată fiindcă Shandy ştia toate astea. 

El dădu să răspundă, apoi ridică din umeri. 

— În toate chestiile magice. Chiar și locuind acolo sus, în vechiul 
fort, trebuie să fi observat că aici magia e folosită tot atât de mult ca... 
focul în Anglia. 

— Am observat, bineînţeles, că oamenii ăștia sunt superstițioși. 
Cred că toate comunitățile lipsite de educaţie... înțepeni, apoi se uită la 
el. Doamne Sfinte, John - nu crezi în nimic din toate astea, nu-i așa? 

El se încruntă și se uită dincolo de strălucirea focului, către 
junglă. 

— Nu vreau să te insult nefiind pe deplin sincer. Suntem într-o 
lume nouă şi toţi aceşti pirați trăiesc având cu ea o legătură mult mai 
strânsă decât europenii din Kingston, din Cartagena și din 
Port-au-Prince, care-ncearcă să transplanteze aici Lumea Veche, într-o 
măsură cât mai mare cu putință. Dacă poți să crezi ceea ce e scris în 
Vechiul Testament, atunci crezi în existența anumitor lucruri stranii... 
şi n-ar trebui să te grăbești să decizi ce e sau nu e posibil. 

Domnul Bird își aruncă mâncarea și sări în picioare, uitându-se 
cu asprime în jur, fără să-și oprească ochii asupra cuiva anume. 

— Nu sunt câine! strigă, plin de mânie, cu cerceii de aur 
scânteindu-i în lumina focului. Nemernicule! 

Beth îl privi alarmată, dar Shandy zâmbi. 

— N-ai de ce să-ţi faci griji, îi şopti, nopţile în care nu face asta 
cel puţin o dată sunt extrem de rare. Indiferent ce i-o fi stârnind furia 
n-are nici o legătură cu insula Noua Providenţă sau cu anul 1718. 

— Lua-te-ar naiba! zbieră domnul Bird. Nu sunt câine! Nu sunt 
câine! Nu sunt câine! 

— Cred că la un moment dat l-a făcut cineva câine, spuse 
Shandy, cu voce scăzută, şi acum îşi aduce aminte ori de câte ori bea 


câte ceva. 

— Evident, încuviință Beth, deprimată. Dar, John, vrei să spui 
că... nu ştiu... porți amulete ca te protejeze acest Însoţitor Veghetor? 

— Nu, răspunse el, dar îmi aduc aminte c-am tras cu un pistol în 
stomacul doctorului tău când purta el un asemenea talisman, în ziua 
când a pus Davies mâna pe Carmichael. Şi, ascultă-mă, în timpul primei 
săptămâni petrecute aici, am prins un pui, l-am gătit şi l-am mâncat, şi 
a doua zi am căzut la pat, cu o febră groaznică. Bătrânul guvernator 
Sawney hoinărea prin preajmă, mormăind şi pleznind muşte invizibile, 
aşa cum face de obicei, şi, când m-a văzut transpirând și gemând în 
cortul meu, m-a întrebat imediat dacă nu mâncasem cumva un pui cu 
nişte litere scrise pe cioc. Ei bine, observasem că avea pe cioc niște 
semne, şi am recunoscut. „M-am gândit eu, a zis el. E unul dintre puii în 
care-am băgat vraja febrei lui Rouncivel. Să nu-i mai mănânci niciodată 
când au scris ceva pe cioc - o să te-alegi cu diverse lucruri de care vor 
alții să scape”. Şi pe urmă a luat alt pui, a făcut o şmecherie și m-am 
trezit sănătos în dimineața următoare. 

— Oh, John, exclamă Beth, să nu-mi spui că te-au vindecat 
şarlataniile lui! 

Shandy ridică din umeri, uşor iritat. 

— N-ar fi trebuit să mănânc puiul ăla. 

Se hotărî nici măcar să nu-ncerce să-i povestească despre 
bărbatul pe care-l văzuse într-o noapte pe plajă. Toate buzunarele lui 
erau rupte și nu vorbea fiindcă avea falca legată cu o bucată de pânză 
înnodată în creștet. Când trecuse pe lângă el, Shandy observase că avea 
haina mai degrabă cusută decât încheiată. N-avea rost să-i povestească 
ei asta, sau ceea ce aflase pe urmă despre oamenii îmbrăcaţi astfel. 

Beth încheie subiectul cu o fluturare nerăbdătoare a mâinii. 

— John, spuse ea, cu disperare, Friend n-o să mă lase să stau 
prea mult - îmi poți spune încotro o să plecăm mâine dimineață? 

EI o privi clipind nedumerit. 

— Dar tu nu vii, nu-i aşa? 

— Ba da. Tata... 

— Eşti sigură? Mă gândeam că, deoarece Woodes Rogers poate 
sosi aici în orice clipă, tatăl tău ar fi trebuit, evident, să... 

— Da, John, sunt sigură. Azi l-am văzut pe tata, pentru prima 


oară după o săptămână și ceva, şi bineînţeles că ducea în braţe lădița 
aia de lemn care pute atât de urât, și mi-a spus c-o să-l însoțesc. A 
continuat repetându-mi de mai multe ori că o să fiu ferită pe 
de-a-ntregul de răni și de boli - dar n-a spus nici unde mergem, nici de 
ce. 

— lisuse. Shandy respiră adânc. Ei bine, nici Davies n-a spus 
nimic, dar se zvoneşte că ne îndreptăm către un loc de pe coasta 
Floridei, un loc unde hun-ii... ăă, unde Barbă Neagră a lăsat din 
greşeală niște stafii să se agaţe de el. Îi adresă un zâmbet nervos. Din 
câte-am înțeles, așa cum se agaţă țeparii de mare, sau lipitorile. Şi, 
adăugă, sperând că reușea să-ți ascundă îngrijorarea, acolo o să 
ne-ntâlnim cu Barbă Neagră în persoană. 

— Dumnezeu să ne ajute, spuse ea, încet. 

Și Însoţitorul Veghetor, se gândi Shandy. 

Acompaniat de o grămadă de foşnete impresionante, 
împroşcând nisipul şi mormăind din cauza efortului destul de tare ca 
să fie auzit, Friend se apropie clătinându-se și legănându-și brațul 
către ei. 

— Ajunge... Elizabeth, gâfâi el. Ne-aşteaptă cina... la fort. 

Îşi şterse fruntea cu o batistă de dantelă. 

Beth Hurwood se uită la oalele în care se pregătea mâncarea 
piraților cu atâta jale, încât Shandy întrebă: 

— Cina? 

— lerburi, legume şi pâine neagră, oftă ea. 

— Simplu, dar hrănitor, declară Friend. Trebuie s-o păstrăm 
sănătoasă. 

Aruncă şi el o privire către oale, simula un icnet scurt, apoi o luă 
pe Beth de braţ, conducând-o în direcţia fortului. 

Vreo doi oameni din apropiere râseră, spunându-i lui Shandy că 
aşa ceva era de așteptat, că fetele aleg adesea bărbaţi cu frumoși în 
locul celor care n-au nimic, în afară de o inimă sinceră. 

Râse şi el, un râs oarecum silit, răspunzând că totul se datora 
mai degrabă inepuizabilei bune dispoziţii a lui Friend şi apucăturilor 
lui de om de lume. Refuză o porţie suplimentară de tocană, dar acceptă 
încă o sticlă de Latour decapitată şi își croi drum prin nisip, 
îndepărtându-se de focuri şi mergând de-a lungul plajei către sud, spre 


Carmichael. 


În golful îngust, prova corabiei continua să se-nalțe deasupra 
apei, susținută de un cadru solid de lemn şi de două ultime parâme 
legate de copaci, iar pupa era lăsată foarte mult în jos, în port; dar, în 
ciuda poziției nepotrivite, acum părea să fie corabia lui într-o mult mai 
mare măsură decât în luna când navigase cu ea ca pasager. Acum o 
cunoştea îndeaproape - se cățărase ca o maimuță pe vergile înalte 
când îi refăcuseră greementul, lovise cu securea când îi făcuseră bucăți 
teuga și cea mai mare parte a balustradelor, asudase mânuind 
ferăstrăul și burghiul când îi croiseră ambrazuri noi pentru mai multe 
tunuri şi, vreme de mai multe ore decât îşi putea aduce aminte, stătuse 
agăţat în laţul unei parâme, la jumătatea distanţei dintre copastia de 
deasupra și nisipul sau apa de dedesubt, desprinzând de cocă, cu dalta, 
palmă după palmă de alge carbonizate și de scoici și scoțând carii, şi 
bătând cu ciocanul în lemn mici drogues de alamă, cioplite şi 
descântate de bocor-ul lui Davies pentru a deveni amulete puternice 
contra carilor. 

Și, se gândi el în timp ce se apropia de corabie, mâine o s-o 
tragem pe distanța care-o mai desparte de apă, o să-ntindem bine 
sarturile și-o să plecăm. Și-o să înceapă viaţa mea de pirat. 

Observă că pe nisipul de sub arcul înalt al provei stătea cineva 
şi, după ce se uită o clipă cu atenție, văzu, în lumina lunii, că era 
bătrânul nebun căruia îi spuneau piraţii întotdeauna „guvernatorul” — 
poate fiindcă nu i se ştia cu certitudine numele, el unul i-l auzise sub 
mai multe forme: Sawney, Gonsey și 'Pon-sea. Scena pe care o avea în 
fața ochilor - un moşneag stând sub prova unei corăbii - îi aduse 
aminte de ceva care-i scăpa... dar, ciudat, știa că era vorba de un 
pictură sau de o poveste și că aceasta îi împrumuta bătrânului Sawney, 
prin comparaţie, o demnitate tristă. Era surprins să vadă în bătrânul 
lunatec, chiar şi numai prin analogie, ceva mai mult decât un clovn 
priceput la vrăjitorii, dar pe jumătate idiot. 

Pe urmă îşi aduse aminte la ce îl ducea cu gândul scena aceea: la 
Jason, gârbovit de trecerea anilor, stând sub prova abandonatei Argo, 
trasă pe plajă. 

— Cine-i acolo? întrebă bătrânul, la auzul cizmelor lui Shandy 
pe nisip. 

— Jack Shandy, guvernatorule. Voiam să mai văd corabia pentru 


o ultimă oară în poziția asta. 

— Mi-ai adus ceva de băut? 

— Ăă, da. 

Shandy se opri, luă câteva înghiţituri zdravene, apoi îi întinse 
moşului sticla pe jumătate plină. 

— Pleci mâine pe mare? 

— Întocmai, răspunse Shandy, surprins fiindcă bătrânul ştia 
asta şi fiindcă şi-o reamintise. 

— Ca să li te alături lui hunsi kanzo şi căţelușului lui. 

Shandy îl privi îngustându-și ochii și întrebându-se dacă, la 
urma urmelor, era într-adevăr într-o perioadă de luciditate. 

— Căţelușul lui? 

— Bonnett. Te-am văzut mânuind păpușile, ştii cum să-i faci pe 
prichindeii ăia să sară când îi ţii de sfori. 

— Oh. Da. 

Shandy auzise de noul pirat Stede Bonnett, care lăsase de 
curând şi inexplicabil în urmă o plantație prosperă de pe insula 
Barbados ca să îngroașe rândurile corsarilor, dar n-auzise că ar fi avut 
vreo legătură cu Barbă Neagră; și bineînțeles că bătrânul Sawney nu 
era nicidecum o sursă demnă de încredere. 

— Aud c-o să mergeţi spre nord, continuă guvernatorul. Se 
întrerupse ca să ia o înghiţitură de vin. Către Florida. Pronunță 
cuvântul cu un accent spaniol puternic. Frumos nume, dar e o ţară a 
febrei. Cunosc locul. Am ucis ceva indieni caraibieni acolo şi odată 
m-am ales cu o rană urâtă de la o săgeată de-a lor. Vreau să te fereşti 
de ei — îs cei mai răi. Canibali. Au țarcuri cu femei și copii din alte 
triburi, aşa cum avem noi ţarcuri cu vite. 

Shandy nu credea asta, dar, ca să fie politicos, fluieră şi clătină 
din cap. 

— La naiba, spuse. O să mă ţin cât mai departe de ei. 

— Ai grijă să nu uiţi... oricum, până ajungeţi la blestemățţia de 
gheizer. Pe urmă, dacă știi ce e de făcut, poţi să fii fără nici o grijă. 

— Asta e ceea ce-mi doresc, încuviință Shandy. Să n-am nici o 
grijă. 

Guvernatorul chicoti şi răspunse în spaniolă, și, cu toate că 
învăţa această limbă, într-o formă rudimentară, de la piraţii corciţi, 


dialectul în care vorbea guvernatorul îl derută. Părea, în același timp, 
prea vechi și prea curat. Însă bătrânul încheie într-o engleză foarte 
fluentă, cu o sugestie obscenă, precizând ce abilități spera Barbă 
Neagră să capete în urma acelei expediții. 

Shandy râse anemic, îşi luă rămas-bun şi făcu cale-ntoarsă. După 
vreo douăzeci de paşi ajunse pe creasta unei dune de nisip și se opri să 
se uite înapoi, către corabie. Era uşor înclinată către el, așa că putea să 
vadă duneta şi o margine a punţii pupa, deasupra apei, în stânga sa. 
Încercă să-și dea seama unde murise Chaworth, unde îl înjunghiase el 
pe Davies și unde stătuseră el și Beth când îi aruncaseră biscuiţi cu 
viermi pescărușului. Observă că porțiunea balustradei de care se 
sprijiniseră era acum tăiată şi simţi o ușoară supărare fiindcă nu-și 
putea aduce aminte dacă bucata aceea se număra sau nu printre cele 
tăiate chiar de el. 

Încercă să-şi imagineze ce alte soiuri de evenimente s-ar fi putut 
petrece până la urmă pe puntea aceea şi, o clipă mai târziu, realiză 
uimit că se vedea, instinctiv, prezent în timpul desfășurării lor. Dar 
asta e o greșeală, îşi spuse, cu un zâmbet nervos. Eu și Beth o să 
părăsim corabia cu prima ocazie. O să navigheze fără mine, cu toate că 
în lemnul ei mi s-au îmbinat sudoarea - și sângele, uneori, când mi-a 
alunecat dalta. Eu am un unchi care trebuie spânzurat. 

Se întoarse către focuri, punându-se din nou în mișcare, și îi 
trecu prin minte că nu era prea departe de locul unde-l văzuse pe 
bărbatul cu buzunarele rupte şi cu falca legată; amintirea îl făcu să-și 
grăbească pașii, nu fiindcă bărbatul arătase ameninţător, ci ţinând cont 
de ceea ce spusese Davies când îi povestise despre el. 

Căpitanul scuipase şi clătinase din cap iritat. 

— Trebuie să fi fost Duplessis, rămas de la ultimul popas făcut 
aici de Thatch. Thatch nu-și mai rezervă niciodată destul timp ca să 
facă lucrurile mărunte așa cum ar trebui. Duplessis a fost bocor și a 
cumpărat o grămadă de loa-i, iar asta te lasă cu o datorie de care nici 
măcar moartea nu te poate scăpa. Presupun că Thatch l-a îngropat fără 
să-i pună toate piedicile necesare. 

Shandy se holbase la el. 

— L-a îngropat? 

Davies îi adresase un rânjet și citase poanta unei glume vechi 
imitând accentul dispreţuitor al aristocraților: 


— A fost nevoit - ştii, era mort. Măcar nu l-a îngropat cu tot cu 
cizme, adăugase, pe tonul lui obișnuit. Stafiilor le place să hoinărească 
pe corăbii şi, dacă sunt încălțate, nu poţi să dormi, fiindcă tropăie toată 
noaptea. 

Când ajunse Shandy înapoi, la focuri, cei mai mulţi dintre pirați 
fie o porniseră agale către colibe, fie se așezaseră, cu sticlele lângă ei, 
pentru o noapte-ntreagă de beţie serioasă, laconică. El unul decise că 
era destul de beat ca să poată dormi, așa că o porni către coliba cu 
acoperiș cu o singură pantă pe care şi-o construise din scânduri şi 
pânză de vele. Începu să urce pe povârnişul nisipos, dar încremeni 
locului când, fără să ridice tonul, o voce venind din faţa lui, tot atât de 
profundă ca un sunet de orgă înălțat din fundul unui puț de mină, îi 
ceru să se oprească. Se uită cu atenţie, încercând să vadă în lumina 
lunii, schimbătoare și pătată de umbre sub palmieri, şi reuşi într-un 
târziu să desluşească o siluetă neagră uriașă, aşezată cu picioarele 
încrucişate în interiorul curățat cu grijă al unui cerc bine conturat, 
trasat pe nisip. 

— Nu intra în cerc, îi ceru negrul, fără să-și rotească privirea, și 
el îl recunoscu cu întârziere pe Grăsanul Sumbru, bocor-ul lui Davies. 

Se spunea că e surd, așa că se mulțumi să dea din cap - 
realizând că gestul era chiar mai inutil decât cuvintele, fiindcă bărbatul 
se uita în altă parte - şi se retrase cu vreo doi paşi. 

Grăsanul Sumbru nu aruncă nici o privire în jur. Săpa în aer cu 
un cuțit de lemn, pe care-l purta întotdeauna asupra lui, şi se părea că-i 
era greu să-l mişte prin văzduh. 

— Raasclaat, înjură el încetișor, apoi murmură: Nu pot să-i fac 
pe fii ăștia de curvă să se poate frumos. M-am certat cu ei toată 
noaptea. 

Fiind surd, bocor-ul nu-și pierduse niciodată accentul din 
Virginia, locul unde crescuse. 

— Ăă... se bâlbâi Shandy, nesigur, uitându-se în jur şi încercând 
să-și aducă aminte cel mai apropiat traseu alternativ în susul 
povârnișului, fiindcă Grăsanul Sumbru îl blocase pe cel pe care se afla, 
ăă, ce-ar fi să... 

Brațul bocor-ului se înălță brusc, îndreptând cuțitul de lemn 
către cer. 

Shandy se uită din reflex în sus și, între întunecimile pletoase a 


doi palmieri, zări fulgerător o stea căzătoare, ca o linie de cretă 
luminoasă pe o tăbliță de ardezie din depărtări. Treizeci de secunde 
mai târziu, vântul se opri... şi reîncepu, mai puternic. Grăsanul Sumbru 
își lăsă braţul în jos şi se ridică - sprinten, în ciuda uluitorului său 
trunchi. Se întoarse, îi adresă lui Shandy un zâmbet liniștitor şi se trase 
într-o parte. 

— Treci, spuse, acum nu mai e decât o linie desenată pe nisip. 

— ... Mulţumesc. 

Shandy se strecură pe lângă uriaş, sări grăbit peste conturul 
cercului și îşi continuă drumul. 

Îl auzi pe Grăsanul Sumbru îndreptându-se spre plajă cu paşi 
mari; bocor-ul uriaş chicoti şi spuse, cu vocea lui joasă, dar ciudat de 
nepământeană: 

— C'était impossible de savoir și c'était le froid ou la faim. 

Pe urmă chicoti iarăşi şi se îndepărtă, ajungând destul de 
departe pentru ca să nu mai poată fi auzit. 

Shandy se opri și, pentru câteva minute, se holbă agitat în urma 
bocor-ului, ca şi când s-ar fi întrebat dacă să plece după el; pe urmă 
aruncă o privire neliniştită spre stele şi îşi reluă în tăcere drumul către 


coliba lui, mulţumit fiindcă şi-o făcuse sub o boltă de frunziș deosebit 
de des. 


Capitolul șase 

Poate că Davies nici nu dormise - când zorile încă mai erau doar 
o strălucire de un albastru palid dincolo de palmierii de pe insula Hog 
azvârli o mantie veche peste cărbunii albi, prăfoși, ai unuia dintre 
ultimele focuri ale nopții şi, când veşmântul se umflă, începu să ardă 
mocnit și erupse apoi în flăcări, începu să umble în toate părțile cu paşi 
mari, trăgând de părul și de bărbile somnoroşilor şi dărâmând cu 
lovituri de picior stâlpi de sprijin ai corturilor improvizate. Gemând, 
piraţii se străduiră să se ridice şi îşi târşiră picioarele către foc, mulți 
târând în urmă bucăţi din corturile şi din colibele pe care aveau să le 
abandoneze în curând și azvârlindu-le apoi în vâlvătaia reînviată, iar 
Davies le lăsă timp să încălzească o oală cu rom-și-bere și să soarbă din 
întăritorul acela înțepător atât cât era nevoie ca să fie gata de muncă 
înainte de a-i duce în marș în josul plajei, către locul unde se afla 
Carmichael. 

Vreme de o oră, legară și târâră - apoi lăsară jos şi rearanjară - 
diverse reţele complicate de scripeți și de parâme, și sloboziră 
înjurături cumplite, și căzură în apă, şi plânseră de furie... dar când 
soarele era sus, corabia plutea iar Davies umbla încoace și încolo pe 
puntea pupa, strigându-și indicaţiile pentru mânuitorii pânzelor şi 
pentru piraţii de pe slupul Jenny, care îl remorca pe Carmichael. Preţ de 
o altă oră, acesta se târî în zigzag de-a lungul celor mai adânci canale 
ale portului, cu minimum de pânze întinse și oprindu-se adesea cu 
totul, în timp ce Davies și Hodge, căpitanul lui Jenny, zbierau unul la 
altul, iar unii dintre membrii altor echipaje, care se treziseră devreme, 
stăteau pe plajă şi-şi strigau sugestiile necuviincioase peste apa 
strălucitoare; dar, în cele din urmă, corabia ajunse în gura de nord a 
portului, o părăsi şi pătrunse în apele mai adânci ce mărgineau Canalul 
Noua Providenţă, iar Davies ordonă să fie întinse toate pânzele, chiar și 
aripile care flancau velele mari, și toate cele trei trinci triunghiulare de 
pe bompres. Cablul de remorcare fu dezlegat şi ambele vase prinseră 
viteză; cu pânzele strălucindu-le în soarele dimineții, se îndepărtară 
virând către nord-vest. 

Davies pretinsese că principiile navigării erau mai uşor de 
învăţat pe o barcă decât pe o corabie, aşa că Shandy îi dădea o mână de 
ajutor echipajului de pe Jenny. După ce ajunsese să se familiarizeze atât 
de bine cu Carmichael, slupul, cu singurul său catarg şi cu velele sale 


aurice, i se părea doar cu puțin mai mult decât o simplă barcă; dar 
transporta paisprezece tunuri mici şi douăsprezece tunuri pivotante şi, 
după desprinderea cablului de remorcare, când întinseră toate 
pânzele, simți în călcâiele picioarelor sale goale că vasul putea prinde o 
viteză mult mai mare. 

Carmichael luă însă conducerea, și Shandy, căruia i se spusese să 
rămână în aşteptare și să se ferească din calea tuturor până ce aveau 
să se afle, nestânjeniţi, în largul mării, se ghemui pe teuga cu 
dimensiuni abia comparabile cu ale unei mese și privi corabia care 
plutea maiestuoasă, cu vreo două sute de metri înaintea lor, 
întrebându-se ce loc în care să nu le stea în drum altora își găsise Beth, 
acum, după ce vasul fusese carenat fără milă. 

— Poftim, Jack, spuse Skank, și îi puse în mână o cană de lemn 
plină cu rom, înainte de a se întoarce, clătinându-se, să ajute la 
întinderea scotei de foc. Încă o-nghiţitură şi pic peste bord. 

— Mulţumesc, spuse Shandy, primind-o cu prudenţă și 
întrebându-se dacă oamenii ăia ajungeau vreodată să se trezească pe 
de-a-ntregul din beţie. 

Se uită în urmă, peste duneta de la babord, privind cum se 
îndepărta tot mai mult de ei, pe suprafața de cristal albastru a mării, 
mormanul zimțat, verde cu purpuriu, care era insula Noua Providenţă. 
Îi trecu prin cap că, într-un anume fel, locul ăla avea să-i lipsească. 

Skank se întoarse agale pe teugă și se întinse pe unul dintre 
suporturile tunurilor pivotante. 

— Da, zise el, ca și cum s-ar fi declarat de acord cu ceva spus de 
Shandy, s-ar putea să nu ne mai întoarcem niciodată aici. La anu' o să 
fie mai greu să ne vindem capturile, pen’ că n-or să mai existe locurile 
stabilite, unde-și trimit negustorii bogaţi oamenii să cumpere. 

Shandy sorbi din rom. 

— Negustorii bogaţi tratează cu piraţii? 

— Păi, sigur că da - cum crezi că s-au îmbogățit? Și cum își 
păstrează averea? Bineînţeles că de obicei nu-și fac apariția în 
persoană - își trimit slujbașşii sau oamenii de încredere să facă 
aranjamentele. Uneori, când e vorba de sume mari de bani, le și livrăm 
marfa; într-o grămadă de nopţi fără lună am dus câte o barcă încărcată 
din greu, cu vâslele înfăşurate ca să nu facă zgomot, în câte-un golf fără 
nume din Jamaica, Haiti sau Barbados. Toată povestea are sens, fireşte, 


pentru toată lumea; noi putem vinde mărfurile uimitor de ieftin, 
fiindcă n-am plătit nimic pentru ele. 

Nu tocmai pentru toată lumea, se gândi Shandy. 

— Negustorii ăştia care cumpără - ştiu că lucrurile-s furate? 

— Oh, bineînţeles, Jack, cum s-ar putea să nu știe? De fapt, unii 
își permit chiar să mituiască patrulele de coastă ale Marinei Militare, ca 
să caute-n alte părți când ne transportăm marfa la țărm. Şi Thatch în 
persoană a pus la punct cea mai mare parte a legăturilor noastre cu cei 
într-adevăr bogați: cu Bonnet din Barbados - sigur că acum a ajuns el 
însuși pirat, şi asta n-o prea înţeleg - și cu Lapin şi cu Shander-knack 
din Haiti, şi cu... 

— Cu cine din Haiti? 

Shandy se agăță de un sart bine întins ca să-și păstreze 
echilibrul și fu nevoit să-şi impună în mod conștient să nu scape cana. 

— Cu Lapin - cică asta-nseamnă iepure şi, într-un fel, chiar i se 
potrivește individului - şi cu Shander-knack, sau nu știu cum îi 
pronunță de fapt francezii numele. Skank se încruntă, ameţit de 
băutură. Şi numele tău real sună cam tot așa, nu? 

— Seamănă puţin. Shandy trase aerul adânc în piept şi îl lăsă să 
iasă. Și individul ăsta, Shander-knack, cumpără mult de la... de la noi? 

— Oh, da, e un speculant. Lui Thatch îi place grozav când dă 
peste speculanți. Ăştia sunt întotdeauna pe punctul de a se îmbogăţi, 
înţelegi, dar, cumva, dacă te-ntorci peste un an, îi găsești tot în punctul 
ăla. Când au bani, ard de nerăbdare să ni-i dea, iar când nu au, vor să le 
vindem pe datorie - şi, când e vorba de bogătani, Thatch e încântat s-o 
facă. 

— Totuși, cred că o datorie de soiul ăsta nu e uşor de recuperat 
cu forța, spuse meditativ Shandy. 

Skank îi adresă un zâmbet compătimitor, se desprinse de 
suportul tunului pivotant şi o porni agale înapoi, către pupă. 

Shandy rămase pe teugă și un zâmbet îi adânci încet liniile feței 
întunecate, iar ochii i se îngustară anticipând ziua când avea să poată 
folosi noua informație împotriva unchiului său. Era încântat fiindcă 
pirații mergeau către o zonă nelocuită de pe coasta Floridei și că 
n-aveau în vedere nici o luptă, fiindcă i se părea inadmisibil să fie ucis 
înainte de a-și încheia socotelile cu fratele tatălui său. 

Imediat ce ajunseră la nordul zonei cu bancuri de fund din 


Bahamas și pătrunseră în apele albastre și adânci din Canalul 
Providența, Hodge, căpitanul uscăţiv și zâmbitor al lui Jenny, îl chemă 
pe Shandy la pupa și-l anunţă că era momentul să-nceapă să-şi câştige 
existența... şi, pe durata următoarelor cinci ore, avu grijă să-l țină 
istovitor de ocupat. Recrutul învăţă să înalțe vârful vergii până când pe 
vela mare apăreau câteva încreţituri paralele cu ea, şi nu doar atât cât 
să fie pânza netedă, așa cum crezuse el că era corect; avusese deja 
ocazia să înțeleagă, cu uimire, că scotele și sarturile erau parâme, nu 
pânze, iar acum află câteva trucuri legate de folosirea sarturilor pentru 
aducerea pânzelor în cea mai profitabilă poziţie față de direcția 
vântului și, Jenny fiind cu mult mai sprintenă decât Carmichael, Hodge 
se hotări să-l lase să capete gustul tacticilor de manevrare, așa că 
învăţă care erau principiile întoarcerii sub vânt și când să considere că 
o schimbare a vântului din față era un indiciu care sugera întoarcerea; 
învăţă să se uite în sus, la cercurile de lemn care fixau vela mare de 
catarg şi să-şi dea seama, după tremurul lor, că vasul trebuia să 
devieze ușor față de direcția vântului ca să atingă viteza maximă. 

Ca şi cum ar fi vrut să ajute la instruirea lui Shandy, la orizontul 
de est apăru un nor cumulo-nimbus umflat ca o conopidă și, cu toate că 
se afla, probabil, la mulţi kilometri depărtare, Hodge le dădu tuturor de 
lucru cerându-le să facă pregătiri pentru furtună, să „ia rufele de pe 
sfoară”, cum spunea el, vorbind despre strângerea terțarolelor, să-l 
aducă pe punte pe bocor-ul cu părul alb, ca să fluiere o melodie 
Dahomey de domolire a vântului, şi să reîntindă o parte dintre sarturi, 
astfel încât scotele lăsate libere și vergile care s-ar fi putut rupe să nu 
se-ncurce în ele. 

Furtuna se târa, neagră, pe cerul albastru cobalt și ajunse 
deasupra lor la o oră după ce o zăriseră pentru prima oară - Shandy, 
care nu mai avusese niciodată ocazia să acorde o atenţie deosebită 
schimbărilor vremii, era copleșit de viteza ei - și, chiar şi cu un minim 
de pânze întinse, vasul se înclină când îl izbi vântul. 

Stropii grei de ploaie începură să cadă un minut mai târziu, 
dându-le valurilor o înfățișare aburindă, neclară, și transformându-l pe 
Carmichael într-o siluetă cețoasă. Hodge ordonă slăbirea tuturor 
sarturilor ca măsură de precauţie împotriva contracţiei lor inevitabile, 
şi Shandy fu surprins fiindcă furtuna părea să nu-l înspăimânte câtuși 
de puţin pe căpitan. 


— E ceva serios? îi strigă el, nervos, lui Hodge. 

— Asta? ripostă căpitanul, zbierând ca să acopere răpăitul ploii 
pe punte. Nu. E doar de-ajuns ca să ne usuce hainele. Dacă ar fi-nceput 
mai întâi ploaia, am fi putut avea ceva necazuri. 

Shandy dădu din cap şi se întoarse pe teugă. Ploaia nu era 
deranjant de rece şi, după cum îi atrăsese atenția Hodge, spălarea sării 
din hainele lor avea să le facă plăcere şi a doua zi urmau să se usuce 
complet - pentru prima oară. Furia de început a ploii torențiale 
trecuse şi Carmichael se vedea din nou clar înaintea lor. Chandagnac 
ştia că peste câteva ore avea să se târască sub punte, încă în hainele lui 
ude leoarcă, în căutarea unui cotlon în care să se culce şi spera că Beth 
Hurwood avea parte de un adăpost mai confortabil la bordul corabiei. 
Se lăsă spate şi le îngădui muşchilor săi să se relaxeze în așteptarea 
noii însărcinări pe care urma să i-o dea Hodge. 


A doua zi, îşi petrecură momentele de răgaz exersând tragerea 
cu tunul și Shandy, întotdeauna bun când era nevoie de îndemânare, 
ajunse în curând expert în meșteșugul delicat al ţintirii cu un tun 
pivotant şi al atingerii fitilului de supapă fără să clinteşti țeava lungă, 
scoțând-o de pe linia de ochire, şi fără să-ți prăjești un ochi când 
exploda praful de pușcă. După ce făcu rapid țăndări şase lăzi goale 
aruncate una după alta peste bordul lui Carmichael, în chip de ţinte, 
Hodge îl transformă din elev în profesor și, până la apusul soarelui, toţi 
bărbaţii de slup deveniră cumva țintași mai buni decât fuseseră în 
aceeași dimineaţă. 

În cea de-a treia Zi, exersară manevrarea vasului şi, 
după-amiază, lui Shandy i se îngădui să țină cârma și să dea comenzile 
şi, vreme de douăzeci de minute, conduse slupul, descriind un cerc 
larg, dar complet, în jurul lui Carmichael. Urmă instrucția pentru 
cazurile de urgență și, când exersau tacticile de luptă, Davies trase 
îndatoritor cu două dintre tunurile lui Carmichael în apa din 
apropierea lor, pentru ca totul să pară mai realist. 

Shandy era mândru de modul în care putea acum să se caţere în 
jurul punților și pe greement și fiindcă - deși mulţi pirați protestau 
împotriva acelor activităţi energice - el nu simţise nimic altceva decât 
o oboseală plăcută când soarele de culoarea chihlimbarului, coborât 
spre orizont, prinsese să azvârle ace de aur asupra valurilor din fața 


lor; dar plăcerea trezită de arta navigaţiei se evaporă imediat ce 
Davies, strigând peste apă, le spuse că se pierduse prea mult timp cu o 
noapte înainte, când se odihniseră, și că în noaptea aceea aveau să 
navigheze până în zori. 


Shandy fu repartizat în cartul de la miezul nopţii până la ora 
patru a dimineții şi când se trase sus, pe punte, află, pentru început, că 
navigația la vreme de noapte însemna umezeală şi frig. 

Roua era deasă și făcea ca până şi scândurile nefinisate ale 
punţii să fie alunecoase, și din fiecare porțiune a tachelajului de care se 
agăța în drum spre pupă i se revărsau stropi de apă rece în josul 
mânecii. Hodge stătea în spatele piciorului compasului, cu fața lui 
amuzantă, triunghiulară, bizar luminată de jos, de lampa cu sticlă roșie 
care îi îngăduia să vadă busola fără să fie orbit; spre ușurarea lui 
Shandy, însărcinările pe care i le dădu căpitanul erau simple și 
ocazionale: trebuia să ia din când în când un felinar și să verifice 
anumite porțiuni rebele ale greementului, să se privească tot timpul 
înainte, pentru cazul foarte puţin probabil în care un alt vas s-ar fi 
putut afla în noaptea aceea în apropierea lor pe vasta întindere a 
oceanului, și să se asigure că felinarul de la provă rămânea aprins, 
răspândindu-şi strălucirea palidă pentru a-l avertiza pe timonierul de 
pe Carmichael atât când se apropia prea tare, cât şi când se îndepărta 
prea mult de slup. 

Carmichael era un turn de întuneric ce se legăna și scârțâia la 
tribord, dar Shandy se sprijinea din când în când de balustrada de la 
babord şi scruta cu privirea kilometri de ocean luminat de lună, 
întrebându-se somnoros dacă nu cumva zărea undeva, la jumătatea 
distanței până la orizont, capete și braţe ridicate, făcând semne 
ademenitoare, şi dacă nu auzea un cor firav cântând o melodie pe două 
note, la fel de veche ca înseși valurile. 

La ora patru, Hodge îi întinse o cană cu rom încălzit deasupra 
lămpii de la piciorul compasului, îi spuse pe cine să trezească și să 
trimită sus în locul lui, după care îl lăsă să plece sub punte şi să doarmă 
oricât de mult putea. 


In ziua următoare, marți, douăzeci şi şase iunie, cam pe la 
amiază, când cele două corăbii întâlniră Curentul Golfului între 
insulele Bimini și Florida, le descoperi vasul de război al Marinei 


Militare. 

Când îl zăriră pentru prima oară, o pată albă pe linia orizontului 
sudic, li se păru un vas comercial cam de dimensiunile lui Carmichael şi 
mai mulți pirați propuseră, cu jumătate de gură, să-l abordeze în loc să 
meargă în Florida; apoi, peste numai câteva minute, observatorul aflat 
la provă cu un ochean strigă, excitat, dându-le de veste că vasul era al 
Marinei Militare engleze. 

În primele momente de după această descoperire, atmosfera se 
încordă, dar nimeni nu intră în panică, deoarece Carmichael fusese 
modificat pentru a atinge viteza maximă posibilă, iar Jenny îşi putea 
schimba cursul, întorcându-se în apele puțin adânci din Bimini, unde 
fundul se afla, în numeroase locuri, la cel mult trei metri şi jumătate 
sub suprafaţă - slupul putea pluti pe ape adânci de numai doi metri şi 
jumătate şi putea trece în siguranță peste bancuri de nisip de care 
vasul de război n-ar fi cutezat să se apropie. 

Dar Carmichael continua să înainteze cu aceeași viteză pe cursul 
său către sud-est, cu pânzele strălucitoare rămânând în aceeași poziție 
sub soarele tropical, iar Hodge nu ordonă să fie schimbat cursul lui 
Jenny. 

— De ce aşteptăm, căp'tane? întrebă un uriaş cu pieptul gol și 
barba albă. Dacă ajung prea aproape, s-ar putea să nu mai reuşim să 
scăpăm de ei. 

Shandy era aplecat peste balustrada de la tribord, lângă bara 
orizontală - numită, dintr-un motiv anume, capon - care susținea 
ancora ridicată, şi se uita la căpitan, în așteptare. Avu impresia că îi 
întrezărise o nouă paloare sub bronzul obrajilor, dar Hodge lăsă să-i 
scape o înjurătură murdară şi clătină din cap. 

— Am pierde cel puţin o zi alergând mai repede decât ei şi 
făcând un ocol ca să ne reluăm cursul pe furiș şi, cu ploaia de sâmbătă 
şi cu afurisita aia de odihnă de duminică noaptea, deja trebuie să ne 
mişcăm foarte repede ca s-ajungem la întâlnirea din Florida în ajunul 
Zilei Recoltei15. Nu, flăcăi, de această singură dată Marina Militară are 
ocazia să ne atace. Dar, la naiba, Carmichael e cel puţin tot atât de bine 
înarmat ca vasul ăla de luptă de colo, și nici noi nu suntem vreo barcă 
de pescuit, şi încă mai avem nişte aşi în mânecă: Însoțitorul Veghetor, 


5 Se sărbătorea în trecut, în Anglia, la 1 august. 


Legba și Bosu. 

Bătrânul voinic se holbă la Hodge nevenindu-i să-şi creadă 
urechilor; pe urmă, ca și cum i-ar fi explicat ceva unui copil, arătă cu 
degetul pânzele acum câtuşi de puțin îndepărtate şi spuse răspicat: 

— Henri... e afurisita de Marină Militară. 

Hodge se întoarse spre el cu furie. 

— Şi suntem în plină acțiune, Isaac, și eu sunt azi căpitan aici, și, 
pe deasupra, secundul lui Davies. Pe sângele Domnului, omule, crezi că 
mie-mi plac ordinele astea? Hunsi kanzo o să ne transforme pe toți în 
zombi dacă ne retragem acum - dar dacă mergem înainte nu riscăm 
decât să fim ucişi. 

Spre surpriza neplăcută a lui Shandy, echipajul găsi că logica 
răspunsului era regretabilă, dar inatacabilă, şi începu în grabă 
pregătirile de luptă. Strânseră pânzele mai ușoare şi trimiseră câțiva 
oameni sus, cu găleți cu o soluţie de alaun pe care s-o verse pe pânze 
ca să le-mpiedice să ia foc, înlocuiră sarturile cu bucăţi de lanț, 
împinseră tunurile mai în față, astfel încât să le iasă ţevile prin 
ambrazuri, bocor-ul se duse la provă şi începu să psalmodieze și să 
azvârle către nava britanicilor cioburi de oglinzi sparte cu mare 
atenție, şi lui Shandy i se ordonă să umple toate găleţile disponibile cu 
apă de mare, să ude leoarcă una dintre pânzele de rezervă şi 
s-o-ngrămădească apoi, în întregime, în jurul butoaielor cu praf de 
pușcă. 

În ultimele trei săptămâni, Shandy simţise o oarecare satisfacţie 
gândindu-se cât de bine se purtase în momentele capturării lui 
Carmichael, dar acum, privindu-şi tremurul propriilor mâini în timp ce 
trăgea încă o găleată de apă, săltând-o peste copastie, înțelese că, în 
ziua aceea, calmul lui relativ fusese o urmare a șocului și, încă mai mult 
decât atât, a ignoranței: fiindcă nu-și dăduse seama că se aflase cu 
adevărat în pericol decât după dispariţia acestuia. Însă de data asta 
primejdia se apropia cu o încetineală chinuitoare, iar el știa dinainte, 
cu precizie, cum moare un om care primește un glonț în cap, sau o 
lovitură de sabie în burtă. De data asta era atât de înspăimântat încât 
avea impresia că se îmbătase - toate culorile erau prea vii, toate 
sunetele prea puternice, și se simţea suspendat undeva, între lacrimi şi 
vomă, şi trebuia să se controleze tot timpul ca să nu-şi ude pantalonii. 

După ce înconjură cu găleți pline butoaiele cu praf de puşcă 


peste care drapă pânze ude, se grăbi să urce înapoi, pe punte, unde fu 
înhățat, i se întinse un fitil care ardea mocnit şi fu împins către tunul 
pivotant de la provă tribord. 

— Nu trage până nu spune Hodge, Jack, se răsti bărbatul care-l 
îmbrâncise lângă tun, și-atunci fă-o cu folos. 

Privind înainte, pe deasupra metalului plin de ciupituri al ţevii, 
Shandy văzu că toate cele trei vase se aplecau în vânt către est şi că 
înclinarea lui Carmichael și a lui Jenny era mai pronunţată decât a 
vasului de război - pe care îl vedea acum din semiprofil, cu 
deschiderile pentru tunuri vizibile, ca o tablă de şah în bej și negru, 
de-a lungul babordului. 

Nu pot să trag într-o corabie a Marinei Militare, se gândi. Dar, 
dacă refuz să trag, ăștia mă omoară... și, din același punct de vedere, 
dacă nu fac treabă bună aici, Marina Militară ar putea să mă ucidă la fel 
de bine, odată cu toată suflarea de la bordul lui Jenny. Dumnezeule, 
pentru mine pur și simplu nu există un curs acceptabil al acţiunii. 

Din lateralul vasului Marinei izbucni o dâră de fum și, o secundă 
mai târziu, zgomotul ca o bătaie găunoasă de tobă al detunăturii se 
rostogoli peste întinderea de opt sute de metri de apă care despărțea 
cele două corăbii, iar în momentul următor o trâmbă uriaşă de apă 
înflori pe suprafața mării din stânga lui Shandy, rămase în aer o clipă și 
recăzu ca o revărsare de diamante azvârlite cu lopata. 

— Asta ne-a ratat, strigă vocea lui Hodge, ascuţită de încordare. 
E în bătaia tunurilor - foc! 

Şi, aşa cum au mai descoperit, cu surprindere, mulți alți soldați, 
instrucția intensivă, obositoare şi repetitivă de care avusese parte îl 
făcu că pe Shandy să execute automat ordinul; ţinti, atinse capătul 
fitilului de supapă și se retrase cu un pas, apropiindu-se de următorul 
tun, înainte de a fi hotărât dacă să se supună sau nu ordinelor. Ei, acum 
ai intrat în luptă, îşi spuse, cu disperare, ţintind cu al doilea tun; ai face 
bine să-ţi dai toată silința în folosul părţii căreia îi vei împărtăși soarta. 

Când atinse fitilul de supapa celei de-a doua ţevi, toate cele 
şapte tunuri de la tribord traseră mai mult sau mai puțin simultan și 
reculul readuse vasul, despre care nu-şi dăduse până atunci seama că 
era înclinat în partea lor, aproape la orizontală. 

Pe urmă Guralivul Carmichael, înaintând uimitor repede pentru 
un vas atât de masiv, se strecură în golul plin de fum între vasul militar 


şi Jenny, la o distanţă destul de mică pentru ca Shandy să-i recunoască 
fără dubiu pe bărbații de pe greementul său și să-l audă pe Davies 
strigând „Foc!” cu o clipă mai înainte tunurile de la tribordul corabiei 
să tragă bubuind ca un tunet apropiat și făcând, preț de o secundă, 
pânzele vasului de luptă aproape invizibile în spatele unui munte de 
fum alb, învolburat. Jenny continua să vireze strâns în vânt, pe urmele 
lui Carmichael, şi, fumul detunăturilor odată rămas în urmă, Shandy 
văzu cu groază vasul militar, aparent nevătămat, ţinând pasul cu Jenny 
la numai o sută de metri distanţă, dar, când îl înhăță Skank, făcându-i 
vânt către un alt tun pivotant, şi el se uită din reflex în lungul ţevii, 
către corabia mai mare, constată că, la urma urmelor, nu era intactă - 
plasa de protecție care-i acoperea centrul punţii superioare tresălta și 
se strâmbase din cauza vergilor căzute, iar modelul ca o tablă de șah al 
gurilor de tun de la babord fusese stricat de vreo jumătate de duzină 
de găuri noi, cu margini zdrențuite - şi realiză în același timp că Jenny 
mergea mai repede decât vasul de luptă și că peste un minut sau două 
avea să se afle în fața lui, în siguranță. Aproape fără nici o îndoială 
încălcând ordinele, Davies trecuse printre ele și trăsese în corabia 
Marinei ca să-i lase lui Jenny timp să scape. 

— Loveşte un tun din faţă! strigă Skank, și Shandy ţinti supus 
una dintre ţevile strălucitoare care ieșeau în afara provei vasului 
militar, apoi îşi atinse fitilul de supapă. 

Ghiuleaua țâşni cu un bubuit vibrant şi, îngustându-și ochii ca să 
privească prin fumul usturător, zări încântat praful și aşchiile care 
săreau din ambrazura pe care o ţintise. 

— Bun! mârâi Skank. Acum lovește.-i... 


Din tunurile rămase pe flancul vasului de luptă răbufni fum, dar 
tunetul canonadei se pierdu, acoperit de neașteptata lovitură de 
berbec care roti slupul şi Shandy, îndepărtat de tunul lui de o izbitură 
violentă, zbură rostogolindu-se către masa de oameni din spatele lui. 
Asurzit şi uluit, se săltă răsucindu-se şi se întinse peste un trup 
nemișcat, încercând să tragă aer în plămâni fără să se înece cu sângele 
şi cu sfărâmăturile de dinţi din gură. Era conștient de strigătele de 
furie şi de spaimă, mai puternice decât ţiuiturile din propriile urechi, şi 
de o nouă schimbare lenta a poziţiei punţii de sub el. 

Hodge îşi urla ordinele, și Shandy reuși în sfârşit să se 
rostogolească şi să se ridice în capul oaselor, profund recunoscător 


fiindcă-şi zărea mâinile și picioarele la locurile lor, fără găuri și, după 
toate aparențele, fără să se fi rupt - mai ales după ce-şi aruncă privirea 
în jur. Morții şi răniții erau împrăștiați pretutindeni, velele din margini 
erau sfâşiate şi împroşcate cu sânge, iar lemnul de culoare întunecată 
al catargului şi al copastiei avea brazde care îl scoteau la lumină pe cel 
strălucitor şi proaspăt de dedesubt. Totul arăta, își spuse năucit 
Shandy, de parcă Dumnezeu s-ar fi aplecat în afara cerului și ar 
măturat de câteva ori slupul c-o greblă cu dinţi ascuțiți. 

— Cârma la tribord, dar-ar naiba, zbieră Hodge. Apoi își șterse 
cu manşeta o parte din sângele care i se scurgea în josul frunții. Și 
să-nșface cineva vela mare! 

Un bărbat de lângă cârmă încercă să îndeplinească ordinul cu o 
mişcare spasmodică, dar se prăbuși neajutorat în genunchi, cu sângele 
țâşnindu-i înspumat dintr-o gaură zdrențuită din piept; Skank se 
cățărase disperat către velă, pe un morman de trupuri sfârtecate ale 
camarazilor săi... dar era prea târziu. Scăpată de sub control după ce o 
izbiseră rafalele de sfărâmături de metal, Jenny se rotise în voia 
valurilor până când ajunsese cu prova exact pe direcția vântului și 
avea să stea neclintită pe apă pentru cel puţin câteva minute. Shandy 
auzise că într-o asemenea situație neplăcută se spunea că „ești în fiare” 
şi îi trecu prin minte că, în cazul lor, ar fi fost greu să găseşti o 
descriere mai potrivită. 

Corpul înalt și grațios al navei de luptă, înclinat contra vântului 
atât cât era nevoie ca să înainteze, se îndreptă către prova tribord a 
slupului şi, în timp ce coca înaltă se îndesa în teuga lui Jenny, făcând să 
pocnească lanţurile care ţineau loc de sarturi şi rupând până și ancora 
ridicată, pe puntea vasului mai mic căzură cu zgomot surd gheare 
zăngănitoare de pisică, iar o voce aspră strigă: 

— Către fiecare dintre voi e îndreptat un pistol, nemernicilor, 
aşa că lăsaţi jos toate armele, iar când vă aruncăm scara de frânghie 
urcați pe rând, și încet. 


Capitolul șapte 

Cu toate că în plasa de protecție de deasupra se legănau vergi 
rupte, puntea vasului de luptă era intimidant de curată şi de ordonată, 
cu fungile încolăcite în colaci perfect rotunzi în loc să zacă pur și 
simplu acolo unde căzuseră, cum se întâmpla de obicei pe Jenny, așa că 
Shandy se străduia să-și țină capul înclinat spre spate ca să nu-i picure 
sângele pe lemnul de stejar de culoarea palidă a nisipului. Nasul încă îi 
sângera viguros de la lovitura de tun trasă de vasul Marinei, și, fiindcă 
începea să-l doară toată jumătatea stângă a capului, decise că ţeava 
tunului pivotant în spatele căruia se aflase fusese probabil lovită și 
culata îl pocnise peste țeastă. 

Alături de ceilalți zece membri ai echipajului slupului relativ 
teferi, stătea acum în centrul punţii superioare, lângă axul cu spiţe a 
cabestanului, încercând să nu audă urletele şi gemetele piraţilor grav 
răniți, rămași pe puntea lui Jenny, cu trupurile răşchirate. 

Marinarii de lângă balustradă, cu pistoalele îndreptate către 
captivi, purtau, cu toții, haine strâmte, gri, pantaloni bufanţi cu dungi și 
şepci de piele, și, în comparaţie cu veșmintele lor simple, utilitare, 
podoabele ostentative, de prost gust, ale piraţilor arătau ridicol. 
Aruncând priviri nervoase către soldaţii din Marină, Shandy observă 
că în expresiile de pe fețele lor se mai deslușea ceva, pe lângă dispreț și 
furie, şi nu se simţi liniștit când înţelese în sfârșit ce era: fascinația 
morbidă trezită de niște bărbaţi care, deşi pe moment respirau în voie, 
aveau să se aleagă în curând cu răsuflarea tăiată pe vecie de laţul unui 
ştreang. 

Deşi Carmichael nu mai era decât un turn din segmente albe ce 
se îndrepta către sud, pierind în depărtare, căpitanul vasului de război 
lăsase la apă una dintre bărcile de salvare, iar acum, stând în punctul 
său avantajos de observaţie de pe puntea pupa, se uită prin ochean și 
râse. 

— Pe Dumnezeu, Handricks a avut dreptate - unul dintre ei 
chiar a căzut peste bord, și-am pus mâna pe el. Se întoarse să se uite în 
jos, către prizonieri, cu un zâmbet aspru. S-ar părea, le strigă el, că unul 
dintre ai voştri pur şi simplu n-a putut suporta să vă abandoneze. 

După un moment de uimire, Shandy hotărî că ar fi fost cu 
putință să fie Beth, care riscase să se piardă în valuri încercând să 
scape de pirați şi de tatăl ei nebun. Spera că aşa stăteau lucrurile, 


fiindcă atunci ar fi putut amândoi să pună în sfârşit capăt acelui 
interludiu sălbatic, iar în ceea ce-i privea pe ei doi, Davies, Barbă 
Neagră, Hurwood şi Friend n-ar fi avut decât să se ducă în Florida sau 
la dracu”. 

Asta îi aduse aminte că era timpul să nu se mai holbeze în jur, 
trecându-și prostește limba prin golul unde se aflase până de curând 
una dintre măselele lui, și să-i spună căpitanului din Marina Militară 
cine era și acum ajunsese la bordul slupului. 

Respiră adânc, îşi sili privirea să se focalizeze, apoi, 
întinzându-şi braţele într-un gest împăciuitor, se îndepărtă cu un pas 
de pirații tăcuți, îngrămădiţi unii într-alții - și fu pe punctul să fie ucis 
cu promptitudine, fiindcă unul dintre paznici își descarcă pistolul 
trăgând în el. 

Auzi zgomotul împușcăturii, simţi șocul din aer când îi șuieră 
glonţul pe lângă ureche şi căzu în genunchi, cu mâinile încă ridicate. 

— lisuse! ţipă. Nu trageţi, nu fac nimic! 

Atenţia căpitanului fusese atrasă în mod eficient, aşa că zbieră 
furios la Shandy. 

— Lua-te-ar naiba, treci înapoi, între ai tăi! 

— Nu sunt ai mei, domniile căpitan, strigă el, ridicându-se cu 
prudenţă în picioare şi străduindu-se să pară calm. Mă numesc... John 
Chandagnac şi eram un pasager care-și plătise călătoria la bordul 
Guralivului Carmichael înainte să fie capturat de Philip Davies și de 
oamenii lui. În timpul acelei... întâlniri, l-am rănit pe Davies, așa că, în 
loc să mi se îngăduie să plec cu barca, alături de echipaj, am fost silit, 
sub amenințarea cu moartea, să intru în rândurile celor care mă 
făcuseră prizonier. În afară de mine, a fost silită să rămână şi Elizabeth 
Hurwood, tot pasageră, şi bănuiesc că ea e persoana care-a sărit 
adineauri de pe Carmichael. 

Uitându-se peste umăr, la recenții lui camarazi, Shandy le văzu 
nu numai disprețul, ci și ura autentică, aşa că se grăbi să adauge: 

— Îmi dau seama că veţi avea nevoie de timp ca să-mi verificați 
povestea, dar vă cer să mă închideţi separat, nu împreună cu aceşti 
oameni... pur şi simplu ca să existe garanția că voi supraviețui ca să 
depun mărturie la procesul lui Philip Davies. 

Căpitanul se apropiase de balustrada punţii pupa şi se uita în 
jos, la el, cu ochi îngustați. 


— Davies? Îi trecu în revistă pe prizonierii din jurul 
cabestanului, apoi aruncă o privire către catargul lui Jenny, vizibil pe 
deasupra teugei. E cu voi? E rănit? 

— Nu, îi spuse Shandy. E pe Carmichael. 

Dădu din cap către corabia care se îndepărta. 

— Ah, zise căpitanul, cu un aer meditativ. Atunci procesul nu va 
avea loc prea curând. Clipi şi se uită din nou la Shandy. Un pasager de 
pe Carmichael, reținut cu forţa, asta spui că ești? O să fii încântat - sau 
poate nu - să afli că-ți putem verifica imediat povestea. Am plecat din 
Kingston abia vinerea trecută, iar corabia Carmichael a fost capturată, 
după câte-mi aduc aminte, cu vreo lună în urmă, aşa că ar trebui să fie 
inclusă în rapoartele noastre curente de navigare. Se întoarse către un 
aspirant din apropiere. 

— Adu-mi registrul cu rapoarte, se poate, domnule Nourse? 

— Am înţeles, domnule căpitan. 

Tânărul ofițer se grăbi să se îndrepte spre scara care cobora 
către cabine și dispăru sub punte. 

— Pentru un om ţinut cu sila, ai mânuit tunul ăla cu foarte multă 
îndemânare, spuse Skank, din spatele lui Shandy. Renegatule, fiu de 
cățea! 

Lui Shandy îi năvăli sângele în obraji când își aduse aminte de 
ziua în care îl salvase Skank de un atac vrăjitoresc - real sau imaginar 
-, sărind la Jim Bonny, şi îşi dori să-l fi putut înfrunta acum, rugându-l 
să-şi amintească în ce împrejurări fusese recrutat, cu trei săptămâni şi 
jumătate în urmă... dar, o clipă mai târziu, se mulțumi să-l întrebe, cu 
voce scăzută, pe cel mai apropiat marinar înarmat: 

— Pot să mai înaintez cu un pas? 

— Da, răspunse marinarul. Încet. 

Shandy o făcu, ascultându-i pe piraţii din spatele lui, care se 
contraziceau, arțăgoși, unii susținând că era un trădător laş, iar alţii că 
nu era decât un spirit practic. Se uită peste partea dinspre tribord a 
dunetei, văzu barca vasului de război întorcându-se și îşi miji ochii, 
ferindu-și-i de razele de soare reflectate de vâslele ude şi încercând 
să-şi dea seama dacă la pupă era într-adevăr ghemuită Beth Hurwood. 

Căpitanul își înălță din nou ocheanul și inspectă barca. 

— Acolo nu e nimeni pe nume Elizabeth, spuse, cu voce seacă. 


Să fiu al naibii, se gândi Shandy, atunci e tot cu ei. De ce dracu nu 
s-a gândit să sară peste bord? Ei, nu mai e treaba mea - trebuie să fie 
salvată de oameni cum e individul ăsta, sau de un alt căpitan de corabie. 
Eu plec în Haiti. Și poate că Friend și tatăl ei n-au de gând să-i facă nici 
un rău. 

Naivitatea unui asemenea gând îi aduse pe buze un zâmbet trist; 
şi apoi își îngădui să-și amintească, fără grabă şi rând pe rând, 
poveştile pe care le auzise despre Barbă Neagră - momentul când 
decisese că echipajul lui ar fi avut de câștigat petrecând o vreme 
într-un „iad numai al nostru”, aşa că pusese pe toată lumea să coboare 
sub punte, unde aprinsese cu veselie pucioasa din mai multe vase și îi 
amenințase pe toți cu pistolul împiedicându-i să părăsească locul 
înainte de a-şi pierde cunoştinţa jumătate de echipaj, fiind în pericol de 
sufocare, şi chiar după aceea el ieşise ultimul la aer curat... Deşi la 
vremea respectivă întâmplarea trecuse drept unul dintre capriciile lui 
pline de cruzime, mai târziu fusese remarcată natura ei rituală, iar un 
bocor indiscret la beţie dăduse de înţeles că fusese o reînviere 
necesară a statutului de hunsi kanzo deţinut de Barbă Neagră, dar că 
nu se bucurase de un succes deplin, fiindcă provocase moartea unui 
membru al echipajului; Shandy îşi aminti și de zvonurile despre 
înțelegerile lui Barbă Neagră cu un loa într-adevăr de temut cunoscut 
drept Baronul Samedi, al cărui domeniu era cimitirul şi al cărui drogue 
secret era un foc mocnit, motiv pentru care îşi împletea piratul fitiluri 
în păr și în barba enormă înainte de a începe o aventură riscantă; 
auzise despre modul aparent nebunesc dar explicabil din punct de 
vedere al vrăjitoriei în care se purta cu orice femeie care avea 
ghinionul să cunune cu el... Și se gândi la curajul inutil de care dădea 
dovadă Beth și la firea ei veselă, pe care nu-și îngăduise să şi-o 
dezvăluie decât pentru o jumătate de oră, cu trei săptămâni şi jumătate 
în urmă, pe puntea pupa a vasului Carmichael. 

Aspirantul Nourse reapăru de sub punte cu un registru sau cu 
un jurnal de bord legat şi urcă scara, către locul unde se afla căpitanul. 

— Mulţumesc, zise acesta, luând tomul și îndesându-și ocheanul 
sub braţ. 

Răsfoi paginile timp de vreo două minute, apoi se uită în jos, la 
Shandy, cu ceva mai puțină asprime pe fața colțuroasă. 

— Este într-adevăr pomenit un oarecare John Chandagnac, 


forțat să li se alăture piraţilor. Întoarse încă o foaie. Când şi unde te-ai 
îmbarcat pe Carmichael? 

— În dimineaţa zilei de 3 iunie, la docul companiei Batsford din 
Bristol. 

— Şi... să vedem... corabia v-a dus prin Canalul St. George? 

— Prin Mershon. A virat spre nord, pe lângă Capul Mizen, 
mergând către Galway şi către insula Aran. 

Căpitanul lăsă pentru o clipă registrul în jos și se uită la Shandy, 
reevaluându-l. 

— Da, şi supraviețuitorii de pe Carmichael pomenesc de atacul 
lui Chandagnac asupra lui Davies... s-ar părea c-a fost un gest foarte 
curajos... 

— Ha, făcu batjocoritor Skank. L-a luat prin surprindere. Davies 
nici măcar nu era atent. 

— Mulţumesc, tinere, i se adresă căpitanul lui Skank, cu un 
zâmbet de gheaţă. Mi-ai confirmat cu eficiență adevărul afirmațiilor 
acestui om. Domnule Chandagnac, poţi să te-ndepărtezi de tâlhari şi să 
vii aici, sus. 

Shandy oftă, relaxându-se, şi îşi dădu seama că, fără s-o fi 
conștientizat, fusese încordat săptămâni de-a rândul, trăind printre 
oameni pentru care violența sălbatică era firească. Traversă spaţiul 
care-l despărțea de scară și urcă pe puntea de deasupra. Ofițerii 
prezenți îi făcură loc, holbându-se curioși la el. 

— Poftim, spuse căpitanul, întinzându-i ocheanul. Vezi dacă-l 
poți identifica pe înotătorul nostru. 

Shandy aruncă o privire către barca de salvare, care se legăna 
tot mai aproape pe apa albastră, şi nici măcar n-avu nevoie să se uite 
prin ochean. 

— E Davies, spuse, cu voce joasă. 

Căpitanul se întoarse din nou spre tânărul aspirant. 

— Ține-i pe oamenii ăia acolo unde sunt, domnule Nourse, îi 
ceru, arătând către grupul descurajat de lângă cabestan, dar dă ordin 
să-mi fie adus Davies în cabina mare. Domnule Chandagnac, vreau să 
fii şi dumneata de faţă, ca să confirmi declaraţiile lui Davies. 

Oh, Doamne, se gândi Shandy. 

— Bine, domnule căpitan. 


Acesta o luă către scară, apoi se opri. 

— Domnule Chandagnac, până la aducerea prizonierului la bord 
mai sunt câteva minute. Intendentul vasului îți poate da niște haine din 
stocul de rezervă, dacă vrei să scapi de... costumul ăsta. 

— Mulţumesc, domnule căpitan, aş fi încântat. 

Stând printre ofițerii cu uniforme albastre sobre, cu nasturi de 
alamă și epoleţi, Chandagnac începuse să se simtă ca un bufon în 
pantalonii lui bufanţi roșii şi cu centura din aur - deşi o asemenea 
costumaţie nu fusese nicidecum nelalocul ei pe insula Noua 
Providenţă. 

Auzi chicotitul dezgustat al lui Skank, venind din spatele lui şi de 
dedesubt. 


Ceva mai târziu, simțindu-se mai civilizat într-o cămașă albastră 
cu pătrăţele și în pantaloni bufanţi de pânză groasă, purtând ciorapi gri 
de lână şi o pereche de pantofi, Shandy stătea în capătul mesei lungi 
din cabina mare și se uita afară prin fereastra de la pupa - era prea 
mare ca s-o numească luminator sau hublou - al cărui geam plumbuit 
fusese proptit ca să stea deschis, lăsând briza să pătrundă în încăpere. 
Se întrebă, pentru prima oară, ce avea să facă după ce-şi dădea unchiul 
în judecată. Urma să se-ntoarcă în Anglia și să-și găsească un alt post 
de contabil? Clătină în cap cu îndoială. Anglia i se părea un loc înghețat 
şi îndepărtat. 

Pe urmă știu ce avea de făcut, şi gândul la asta domoli crampele 
dureroase ale sentimentului de vinovăţie care îl chinuia de când îl 
identificase pe înotător drept Davies: avea să se străduiască din greu 
ca să-şi vadă unchiul arestat, condamnat și întemnițat cât mai curând 
cu putință, iar apoi avea să folosească banii - cu siguranţă o sumă 
considerabilă - care urmau să-i revină ca s-o salveze pe Beth 
Hurwood. Trebuia să poată închiria o corabie, cu un căpitan caraibean 
plin de temperament și cu un echipaj dur, însetat de câștig... 

Auzi tropăit de cizme dincolo de peretele despărțitor, apoi ușa 
se deschise şi doi ofițeri îl introduseră pe Philip Davies în cabină. 
Mâinile căpitanului piraţilor erau legate la spate, avea partea stângă a 
cămășii udă de apă de mare plină de pete sclipitoare de sânge de la 
umăr până în talie, iar fața lui, pe jumătate ascunsă de părul ud şi 
încâlcit, era mai palidă și mai suptă decât de obicei - dar zâmbi 


foindu-se pe scaun, iar când îl văzu pe Shandy îi făcu cu ochiul. 

— Ţi-ai regăsit locul în vitrină, eh? 

— Întocmai, răspunse Shandy, cu voce egală. 

— Fără ştirbituri? Vopseaua e încă strălucitoare? 

El nu răspunse. Cei doi ofițeri se așezară lângă Davies, de-o 
parte şi de alta. 

Uşa se deschise din nou şi intră căpitanul, însoţit de aspirantul 
Nourse. Cel de-al doilea avea un toc, o călimară și hârtie și se aşeză 
alături de Shandy, în timp ce căpitanul se instală, greoi, vizavi de 
Davies. Toţi bărbaţii din Marină purtau câte o sabie și câte un pistol, 
acestea făcând evident parte din uniformă. 

— Domnule Nourse, începu căpitanul, consemnează că în ziua 
de joi, 26 iunie 1718, l-am scos din mare pe căpitanul de pirați Philip 
Davies, căzut peste bordul corabiei furate numite Guralivul Carmichael 
după ce-a fost împușcat în spate de unul dintre aliații săi. 

— Doar în umăr, remarcă Davies, adresându-i-se lui Shandy. 
Cred c-a fost băiatul ăla gras, Friend. 

— De ce să te fi împuşcat Friend? întrebă surprins Shandy. 

— Jenny, răspunse Davies, cu vocea începând să i se asprească 
din cauza unei anumite doze de încordare, însoțea corabia noastră 
doar ca să... atragă focul asupra sa, să le dea de lucru oricăror indivizi 
ostili, astfel încât Carmichael să-și poată continua drumul nestânjenit. 
Hodge ştia asta. Dar eu m-am gândit că, dacă ne întorceam și îi loveam 
din nou pe nemernicii ăștia din Marină, am fi putut scăpa cu toții. 
Friend s-a înfuriat ca naiba chiar şi când am intervenit prima oară, ca 
să-i ofer lui Jenny câteva minute în plus pentru fugă, şi cred că 
dezaproba... cu tărie... ideea de a ne-ntoarce iarăși. E adevărat că am 
nesocotit ordinele... şi, tocmai când am început să dau comanda, 
împuşcătura m-a aruncat peste grijelele de la babord. Începu să râdă, 
dar se strâmbă de durere și se văzu nevoit să se mulțumească doar cu 
un rânjet spasmodic. Şi îl ţineam pe Însoţitorul Veghetor în mână! 
Presupun că... altminteri glonţul mi-ar fi despicat șira spinării. 

Faţa ridată de durere îi strălucea de sudoare. 

Shandy clătină nefericit din cap. 

— Asta e onoarea hoților, spuse căpitanul. Philip Davies, o să fii 
dus la Kingston ca să fii judecat pentru un număr considerabil de 
infracțiuni, dintre care cea mai recentă este, probabil, uciderea lui 


Arthur Chaworth, adevăratul căpitan al Guralivului Carmichael. Îşi 
drese glasul. Vrei să faci vreo declaraţie? 

Davies se aplecă în faţă şi îl privi cu un rânjet de craniu. 

— Wilson, nu-i așa? spuse el, cu voce răguşită. Sam Wilson, este? 
Te recunosc. Acum ce mai e? O declaraţie? Ca la tribunal? Se uită la 
căpitan îngustându-și ochii, cu un aer meditativ. Nu, Sam, mulțumesc. 
Dar spune-mi... Păru să-şi adune toate forțele, apoi vorbi repede: Ceea 
ce mi-a povestit cândva Panda Beecher despre tine e cumva adevărat? 

Căpitanul Wilson închise gura, strângând din buzele albite, 
aruncă o privire grăbită către ceilalți ofițeri din încăpere, apoi, aproape 
dintr-o singură mișcare, se ridică în picioare, îşi scoase pistolul, îl armă 
şi îl ridică. Shandy, care sărise în picioare în aceeași clipă, se întinse 
peste masă şi-l pocni peste pistol, scoțându-i-l de pe linia de ochire 
chiar în clipa când apăsa pe trăgaci. 

Pocnetul sonor umplu urechile chinuite ale lui Shandy de 
țiuituri, dar îl auzi şi pe căpitan zbierând: 

— Lua-te-ar naiba, Chandagnac, te-aș putea aresta pentru asta! 
Nourse, dă-mi pistolul tău! 

Shandy aruncă o privire spre Davies, care părea încordat, dar nu 
lipsit de bună dispoziţie, apoi către Nourse. Tânărul aspirant clătina 
îngrozit din cap. 

— Domnule căpitan, dacă-l împușcați pur şi simplu, e crimă, 
protestă el, cu voce ascuţită. Trebuie să fie judecat! Dacă... 

Căpitanul Wilson înjură cu furie, în timp ce Nourse și Shandy 
țipau la el să înceteze, se aplecă peste masă, smulse pistolul din 
centura unui dintre paznicii lui Davies, apoi se trase cu un pas, ca să nu 
mai poată fi atins de nimeni și ridică arma... 

Davies îi zâmbea batjocoritor... 

„Şi, năucit de spaimă în timp ce o făcea, Shandy întinse mâna în 
jos, înşfăcă pistolul lui Nourse şi trase în căpitan. 

Cele două explozii se auziră aproape în același timp, dar, în timp 
ce glonțul căpitanului îl rată pe Davies şi făcu o gaură în brațul 
ofițerului din dreapta lui, al lui Shandy trecu exact prin gâtul 
căpitanului Wilson şi îi trimise trupul din care ţâșnea sângele către 
perete opus, de care se izbi, căzând cu zgomot pe punte. 

Țiuitul din urechile lui Shandy părea să fie în afara lui, sunetul 
unui al doilea şuierat prelungit. Îşi întoarse capul cu greutate în aerul 


îngroșat de încordare şi văzu uimirea autentică de pe feţele celor patru 
bărbaţi din încăpere. Dar Davies era, de departe, cel mai uluit. 

— Sări-ar lisus, băiete, strigă el, cu veselia înlocuită de 
consternare, ştii ce-ai făcut? 

— i-am salvat viața - așa cred, gâfâi Shandy. Nu părea în stare 
să respire adânc. Cum ieşim de-aici? 

Ofițerul împuşcat în braț îşi împinsese scaunul în spate și 
încerca să-și scoată pistolul cu mâna teafără. Shandy făcu un pas 
înainte şi, aproape cu gândul în altă parte, îl lovi exact deasupra urechii 
cu arma cu care-l împușcase pe căpitan; apoi o lăsă să cadă şi, pe când 
bărbatul se prăbușea într-o parte, alunecând pe jumătate de pe scaun, 
îi luă pistolul încărcat de la centură, iar cu mâna cealaltă îi smulse și 
sabia. Îndreptându-și spatele în vreme ce ofiţerul se rostogolea de pe 
scaun, tropăind pe punte după ce o izbi cu o bufnitură înfundată, se 
repezi la ușă şi o încuie împingându-i zăvorul cu degetele libere ale 
mâinii cu sabia. 

— Voi doi, le spuse lui Nourse și ofițerului rămas fără pistolul 
luat de căpitanul Wilson, lăsaţi-vă săbiile pe masă și treceţi lângă 
peretele dinspre pupa. Davies, ridică-te şi-ntoarce-te cu spatele. 

Davies o făcu, cu toate că efortul îi îngustă ochii și-i dezgoli 
dinții. Cu pistolul îndreptat către cei doi ofițeri, Shandy îşi strecură 
vârful sabiei într-o buclă a legăturii din jurul încheieturilor lui şi trase. 
Piratul se clătină pe picioare, dar muchia ascuţită tăie frânghia şi el se 
eliberă tocmai când începea cineva să bată în ușă. 

— E totul în ordine, domnule căpitan? strigă cineva de afară. 
Cine-a fost împuşcat? 

Shandy se uită la Nourse pe deasupra ţevii pistolului. 

— Spune-le... spune-le că Davies l-a lovit pe căpitan, care și-a 
pierdut cunoştinţa, iar ofițerii voştri l-au ucis pe Davies, îi ceru el, cu 
voce joasă. Spune-i să-l aducă pe doctorul corabiei. 

Nourse repetă mesajul cu voce tare, cu tremurul vocii dându-i o 
nuanţă de sinceritate. 

Davies ridică o mână. 

— Și piraţii capturați, șopti el. Trebuie mutaţi - mai în față, pe 
teugă. 

Nourse îi retransmise ordinul, iar bărbatul de-afară declară că 
înţelesese şi se grăbi să plece. 


— Acum, repetă disperat Shandy, cum ieșim de-aici? 

Se uită pe fereastră, către mare, tentat să sară pur şi simplu și să 
înoate. Sărmana şi bătrâna Jenny părea descurajant de departe. 

Lui Davies începuseră să-i revină culorile în obrajii și rânjea 
iarăşi. 

— De ce-ai chemat doctorul? 

Shandy ridică din umeri. 

— Crezi că altfel ar fi sunat plauzibil? 

— Poate că da. Davies își trecu mâna teafără prin părul cărunt și 
ud. Ei! Dacă obiceiurile din Marină nu s-au schimbat cumva de pe 
vremea mea, magazia cu praf de puşcă ar trebui să fie cu două sau trei 
punți mai jos de noi. Se întoarse spre Nourse. Am dreptate? 

— N-am de gând să răspund la asemenea întrebări, spuse 
acesta, tremurând. 

Davies luă o sabie de pe masă, se apropie de el și îl împunse 
ușor cu vârful în stomac. 

— Mă duci acolo sau folosesc asta. Sunt Davies, îi reaminti 
piratul. 

Era evident că Nourse auzise poveşti despre el, pentru că 
înțepeneala mușchilor îi dispăru şi murmură: 

— Bine... dacă-mi daţi cuvântul că n-o să-mi faceţi nici un rău 
- nici mie, nici corabiei. 

Davies se holbă la el. 

— Ai cuvântul meu de onoare, spuse, cu voce scăzută. Apoi se 
întoarse spre Shandy. Dincolo de ușa aia e cabina căpitanului. la pături 
şi-nfășoară-l pe bătrânul Wilson în ele, alături de sabia pe care-o ţii în 
mână, de celelalte două și de toate pistoalele încărcate pe care le 
găseşti. Pe urmă tu și flăcăul ăsta, dădu el din cap către ofițerul care 
nu-și pierduse cunoștința, o să căraţi pachetul către provă, acolo unde 
se află băieții de pe Jenny. Spuneţi că e cadavrul meu. A-nţeles toată 
lumea? Bun. Acum, când sare în aer magazia cu praf de puşcă - şi ar 
trebui să sară, ştiu vreo două versete de invocare a unor spirite 
puternice ale focului, și n-o să fie lipsă de sânge care să distragă atenţia 
- când explodează o să ies prin tambuchiul de la prova, cu arme, cu 
voia Însoţitorului Veghetor, şi-o să desfaceţi păturile căpitanului ca 
s-avem niște pistoale în plus, şi-o să ne luptăm ca s-ajungem la slup și 


să ne desprindem. lar dacă n-apar imediat după explozie, nu pierdeţi 
vremea aşteptându-mă. 

Nourse se uita la Davies cu gura căscată. 

— Mi-ai dat cuvântul! spuse, împroşcând salivă. 

Davies râse. 

— Și, după cum vezi, a meritat. Ascultă-mă, mă conduci la 
magazie, sau îți tai urechile și te pun să le mănânci. Am mai făcut-o cu 
oameni care mă enervau. 

Nourse îşi feri privirea şi Shandy avu din nou impresia că 
aspirantul îşi aducea aminte de vreo poveste cumplită despre Davies. 
Cum e posibil, se întrebă, îngrozit, să fiu de partea acestui monstru? 

Două minute mai târziu deciseră că erau gata de plecare - 
Shandy şi nefericitul ofițer îl aveau pe căpitan, înfășurat alături de 
săbii şi de un set de pistoale extravagante de duel, gata să fie cărat 
astfel încât Shandy să-şi poată ţine în același timp arma ascunsă sub o 
cută a materialului și îndreptată către ofițer, iar Davies se chinuise să 
intre în haina cu mâneci pătate de sânge a paznicului inconștient - şi 
chiar atunci bătu cineva la ușa cabinei. 

Shandy tresări, surprins, fiind cât pe ce să scape pistolul. 

— E medicul, şuieră încordat Davies. Traversă cabina, se sprijini 
de perete, dincolo de balamalele ușii, apoi îi făcu semn lui Nourse cu 
vârful sabiei. Deschide-i. 

Nourse, care tremura chiar mai tare decât Shandy, își rostogoli 
ochii cu un aer nenorocit în timp ce trăgea zăvorul şi deschidea uşa. 

— L-am dus pe căpitan în patul lui, se bâlbâi când dădu medicul 
buzna înăuntru. 

Cu abilitatea cu care ar fi executat un dans des repetat, Davies 
înaintă cu un pas și-l pocni pe bătrânul medic în cap cu mânerul sabiei, 
iar Nourse îl prinse când căzu. 

— Minunat, spuse satisfăcut Davies. Acum plecăm. 


Capitolul opt 

După nici un minut, Shandy și ofițerul care tremura trăgeau de-a 
lungul punţii cadavrul și săbiile înfășurate în pături. Pachetul lung se 
dovedise a fi greu și incomod de cărat - mai ales fiindcă Shandy 
trebuia să-și țină pistolul ascuns îndreptat către ofițer, care prinsese 
povara lor de partea dinspre picioare - așa că erau pur și simplu 
nevoiţi să-l târască ghemuindu-se, cu stângăcie, şi înaintând chinuitor 
de încet. 

Shandy transpira din abundență, şi nu doar fiindcă soarele 
fierbinte al tropicelor îl bătea drept în cap și strălucea supărător, 
reflectat de puntea albă - era conștient de absolut fiecare marinar 
înarmat, ca de un scorpion agăţat de propriile haine, şi încerca să se 
gândească numai că trebuia să care pachetul greu către teugă, fără 
să-şi imagineze ce-avea să se-ntâmple în momentul exploziei magaziei 
cu praf de puşcă, sau când marinarii aveau să priceapă despre ce era 
vorba şi să deschidă focul împotriva lor, sau când ofițerului cu buze 
albite de la celălalt capăt al păturii avea să-i treacă prin cap că, iadul 
odată dezlănțuit, urma să se trezească prins între două focuri. 

Trecuseră deja de tambuchiul de la jumătatea corabiei şi, în 
timp ce înaintau târșâindu-și picioarele, ofițerul nu pierdea nici o clipă 
din ochi mâna dreaptă, ascunsă, a lui Shandy, care știa că, dacă arma 
alunecoasă de sudoare ar fi scăpat din strânsoarea lui spasmodică, 
partenerul său de cărat cadavre ar fi rupt-o imediat la fugă, dând 
alarma. 

Prizonierii dezarmaţi de pe teugă îi priveau apropiindu-se. 
Auziseră că leşul târât spre ei era al lui Philip Davies şi simțeau o 
bucurie amară fiindcă Shandy fusese pus să-l aducă. 

— Numai vino un pic mai aproape, Shandy, otreapă scârboasă! 
strigă unul dintre ei. Merită să ratez spânzurătoarea ca să-mi înfig 
deştele-n beregata ta! 

— Aşa i-ai mulțumit lui Davies fiindcă te-a lăsat să trăieşti? O să 
fie trimişi niște zombi după tine, să nu te-ndoiești de asta! 

O parte dintre soldaţii din Marină, mai ales cei mai tineri, 
chicotiră la auzul unei asemenea superstiții. 

După scurgerea înceată a încă unui minut îndelungat - exact 
când șontâcăiau către tambuchiul de la prova - Shandy îşi văzu 
însoțitorul ostil înțelegând în sfârşit ce urma să se-ntâmple în 


următoarele două minute. 


— N-o să ezit, gâfâi el, dar ofiţerul dăduse brusc drumul 
picioarelor căpitanului şi făcea cale-ntoarsă în fugă. 

— E un truc! strigă. Davies e sub punte, pune un fitil în magazia 
cu praf de pușcă! 

Shandy oftă aproape cu uşurare, fiindcă măcar se terminase cu 
aşteptarea tăcută, încordată. Se ghemui rapid, dar cu mare atenție, 
desfăcu pătura dintr-o smucitură, lăsă cadavrul căpitanului Wilson să 
cadă pe punte cu un zgomot surd, împinse armele la loc cu o lovitură 
de picior, le înfăşură ca într-un sac... și se opri o clipă, uitându-se în jur. 
Un marinar din apropiere înțelesese cum stăteau lucrurile și tocmai îl 
lua în bătaia pistolului. Shandy trase fără să țintească - și îl rată, dar îl 
făcu să rateze la rândul lui, așa că glonţul despică balustrada din spate 
- apoi, rotindu-și pachetul cu arme în jurul capului, o rupse nebunește 
la fugă în direcția teugii. 

Auzea pocnetele împușcăturilor, auzea gloanţele şuierând pe 
lângă el, și îl simţi pe unul lovind pachetul pe care-l învârtea. Cu puţin 
înainte de a ajunge lângă teuga înălțată deasupra punţii, își azvârli 
povara în sus, către pirații uluiţi, şi se folosi de impulsul căpătat prin 
răsucire ca să facă un salt în lateral, către scară. 

Răsunând ca tot atâtea lovituri de ciocan, două gloanţe izbiră 
peretele despărțitor în dreptul căruia se aflase. Nimeri scara cu un 
picior și o apoi se văzu sus, pe teugă, deschizând brusc cutia cu 
pistoale de duel. 

— Către Jenny! gâfâi, smulgând cele două pistoale de pe 
căptuşeala de catifea şi întorcându-se din nou către mijlocul vasului. 

Dar, înainte de a se hotărî în cine să tragă, fu aruncat în 
genunchi când întreaga corabie se înclină violent înainte, o bubuitură 
basso profundo zgudui aerul până la vârfurile catargelor, iar pupa se 
săltă cu totul în sus şi către exterior, dizolvându-se într-un nor 
impunător de praf, fum și bucăţi rotitoare de lemn. Marea în clocot era 
umbrită, la babord și la tribord deopotrivă, de neașteptatul nor 
învolburat și ciuruită de sfărâmăturile care cădeau împroșcând apa, iar 
tunetul prelungit se rostogolea peste valuri. 

După ce plesniră mai întâi parâmele, cu un zgomot la fel de 
sonor ca focurile de pistol, dar greu de distins pe fundalul bubuiturilor 
neîncetate ale exploziei, începură să se prăbușească la rândul lor 


catargele, căzând greoaie prin fumul din aer, şi totul culmină cu 
zbârnâiturile surpării plaselor de protecție și cu prăvălirea coastelor, 
care izbiră puntea trimițând vibrații până în măduva oaselor. 

Puntea pe care se ghemuia nu mai era orizontală - era înclinată 
către pupă și, chiar în momentul când îşi dădu seama de asta, se înclină 
şi mai tare. Shandy se răsuci în patru labe, scăpă ambele pistoale și se 
târî astfel pe puntea oblică a teugei către balustrada de la babord, unde 
se agăță de un stâlp de susţinere. 

Se uită spre pupă, care era în jos. Jumătatea din spate a corabiei 
ajunsese probabil sub apă, dar, din cauza pânzelor rupte şi mototolite 
şi a fumului, nu putea fi sigur. După toate aparențele, cadavrul 
căpitanului Wilson se rostogolise în apă în timp ce-l scăpase din ochi, 
dar zări unul dintre pistoalele de duel nefolosite pierind în uitare cu un 
salt acrobatic. Jur-împrejur șuiera aerul ieşit din cocă, dar din cerul 
negru încă mai continuau să cadă zăngănind bucăți de lemn şi de 
metal. 

Cineva îl scutura de braţ și, când îşi ridică privirea, văzu că era 
Davies, cu haina lui de ofițer al Marinei transformată în zdrenţe, călare 
pe balustradă și strigând la el. Nu izbuti să-i înțeleagă cuvintele, dar 
era clar că îi cerea să-l urmeze, aşa că se cățără pe copastie. 

În apa agitată de dedesubt se legăna Jenny, scăpată, cu o singură 
excepţie, de toate parâmele care-o ancorau de vasul de război distrus, 
şi, chiar în clipa aceea, îl văzu pe unul dintre pirați tăind cu o sabie 
acea ultimă frânghie și sărind de pe prova înclinată a vasului în apa 
aflată cu aproape zece metri mai jos. 


— Haide! strigă Davies, pocnindu-l scurt cu palma între umeri şi 
sărind de pe balustradă în urma lui. 


Primele minute la bordul lui Jenny părură un coşmar confuz - o 
duzină de bărbaţi, dintre care o jumătate răniţi, străduindu-se să înalțe 
pânzele, dintre care jumătate sfâşiate de lovitura de tun, într-o 
încercare disperată de a se urni și de a se îndepărta înainte de a se 
scufunda vasul de război, dând naștere unui vârtej suficient de 
puternic ca să ducă la fund corăbii mai mari decât slupul. 

În cele din urmă, când vasul Marinei Militare se scufundase 
până la mijloc, prova șiroind de apă se ridicase pe de-a-ntregul din 
valuri, iar cele două bărci de salvare, ticsite de marinari, ajunseseră, 


vâslind, la treizeci de metri spre sud, vela mare al lui Jenny încetă să 
mai fluture şi se umflă cu un zgomot surd. Câteva clipe mai târziu, 
slupul se puse în mișcare prin valuri și Davies ordonă slăbirea cârmei. 
Erau la o sută de metri către sud când dispăru prova corabiei de 
război, scuipând fum pe măsură ce aerul otrăvit de explozie era silit să 
iasă şi fiind înlocuită de freamătul alb al apei învolburate și 
împroşcate. 

— Menţineţi cursul... cât facem inventarul, strigă Davies, obosit, 
rezemându-se de balustrada pupei. 

Era palid sub bronzul feţei și nu părea să aibă destulă putere ca 
să se-ndepărteze de copastie. 

Skank fixă scota de foc înfășurând-o în jurul unui țăruș și se 
sprijini de balustradă ca să-și tragă răsuflarea. 

— Cum... naiba... am scăpat din asta? 

Davies râse fără vlagă şi-şi flutură mâna spre Shandy, care 
stătea la pupa, aplecat peste copastie și tremurând, mai curând din 
cauza șocului decât dintr-a hainelor ude. 

— Shandy al nostru a câștigat încrederea căpitanului cu toată 
istorioara lui despre recrutarea cu de-a sila - şi apoi, cu prima ocazie, 
l-a împușcat. 

În tăcerea plină de uimire care urmă după această declarație, 
Shandy se întoarse cu spatele, uitându-se în urmă, către învălmășeala 
de resturi de pe suprafața talazurilor îndepărtate, albastre-verzui, 
vizibilă ori de câte ori se înălța pupa lui Jenny pe câte o creastă de val. 

Dându-și uitării oboseala, Skank se cățără grăbit peste cadavre 
şi peste greementul stricat, îndreptându-se spre pupă. 

— Adevărat? întrebă, cu vocea răgușită de venerație. Tot ce i-ai 
îndrugat despre eu-nu-s-de-al-lor n-a fost decât teatru? 

Shandy oftă și, când ridică din umeri, văzu că încordarea i se 
strecurase înapoi, în mușchi. Asta e de-acum viața mea, se gândi. 
Oamenii din bărcile alea de salvare știu cine sunt. Nici n-aş avea cum să 
fiu mai compromis. Se întoarse și îi zâmbi lui Skank. 

— Chiar aşa, spuse. Trebuia să fiu destul de convingător ca să vă 
păcălesc și pe voi, altfel nu v-aţi fi purtat cu atâta naturaleţe. 

Skank se încrunta, uluit. 

— Dar nu puteai să te prefaci astfel... eram chiar lângă tine... 


— Ți-am spus că am jucat teatru ani de zile, nu-i aşa? întrebă 
Shandy cu o falsă bună dispoziţie. Oricum ai văzut că Davies era legat 
când l-au adus la bord, nu? Cine crezi că i-a tăiat legăturile, căpitanul? 
Și cine v-a aruncat săbiile? 

— Să fiu al naibii, murmură Skank, dând din cap. Eşti bun. 

Davies se uita la Shandy cu ochi îngustațţi, și râse încet. 

— Da, spuse, eşti un actor bun, Jack. Clipi şi se clătină, mai palid 
decât înainte, apoi scutură scurt din cap. Bătrânul bocor al lui Hodge a 
supravieţuit? 

După o căutare de o clipă, descoperiră trupul eviscerat al 
bocor-ului atârnând în cală, drapat pe marginea punţii. 

— Nu, Phil, veni un glas răgușit, dintr-un gâtlej sugrumat. 

— Ei, vedeţi unde şi-a ascuns aperitivele de leac şi aduceţi-mi-le 
sus, la provă. Se întoarse spre Shandy şi adăugă, cu voce mai scăzută: 
Ficat uscat, cârnaţi negri şi stafide, în cea mai mare parte. Bocorii 
înfulecă întotdeauna asemenea mizilicuri după o vrajă grea, iar eu am 
făcut azi una dată dracului. Spiritele focului erau pregătite și flămânde. 

— Am văzut. De ce tocmai ficat, cârnaţi și stafide? 

— Nu știu. Pretind că le păstrează gingiile roşii, dar ale 
bocori-lor bătrâni sunt oricum albe. Davies respiră adânc, apoi îl bătu 
pe spate. La provă e rom - am nevoie de-o porție ca să-l trezesc pe 
Însoţitorul Veghetor, să se ocupe de rana mea din umăr, şi fac pariu că 
nici tu n-o să refuzi o-nghiţitură sau chiar două. 

— Aşa e, răspunse Shandy, cu fervoare. 

— Hodge a scăpat cu viață? îl întrebă Davies pe un bărbat de 
alături. 

— Nu, Phil. S-a ales cu-un glonţ în burtă când ne-aruncam peste 
bord, și a sărit, dar nu s-a mai ridicat la suprafață. 

— Bine, o să-i iau eu locul. Curs spre sud-est, strigă Davies către 
echipajul descurajat. Toţi cei prea răniți ca să puteți munci, cârpiți 
pânzele şi înnodaţi cap la cap parâmele. Va trebui să navigăm cu viteză, 
zi şi noapte, ca s-ajungem la timp la-ntâlnirea din Florida. 

— La naiba, Phil, se plânse un pirat bătrân, uscăţiv, suntem 
făcuţi praf cu toţii. N-o să ne-nvinuiască nimeni dacă ne-ntoarcem pur 
şi simplu pe Noua Providenţă. 

Davies îi adresă un zâmbet crud. 


— Când şi-a făcut vreunul dintre noi griji, întrebându-se dacă e 
învinuit sau nu? Carmichael e nava mea, şi-o vreau înapoi; şi cred că Ed 
Thatch va fi în curând regele Indiilor de vest, aşa că vreau să am un loc 
sus când se împrăștie fumul. E mare păcat că unii dintre voi sunt destul 
de bătrâni ca să-și aducă aminte de zilele liniște ale buccanerilor, 
pentru că vremea lor a trecut de mult - vara s-a dus, suntem în 
anotimpul imperiului, iar peste câțiva ani probabil că în Caraibe n-o să 
mai existe nici un loc unde să stai pur şi simplu la soare și să frigi pe 
focurile de sub buccane carnea vitelor lăsate aici de spanioli. E o lume 
nouă, ăsta e adevărul, o lume de cucerit, şi noi suntem aceia care știu 
cum să trăiască în ea fără să pretindă că e un district din Anglia, din 
Franța sau din Spania. Singurul lucru care ne poate trage înapoi e 
trândăvia. 

— Păi, Phil, spuse celălalt pirat, oarecum nedumerit de acest 
discurs, la trândăvit ne pricepem cel mai bine. 

Davies îi reduse la tăcere cu o fluturare a mâinii. 

— Atunci ascultă ordinele - rămâi de partea mea, şi-o să bei și-o 
să mănânci pe săturate, sau o să fii mort şi n-o să-ţi mai pese. 

Îl trase pe Shandy către prova care se legăna, apoi, odată ce 
ajunseră acolo, bâjbâi sub un morman de pânze și, cu un strigăt de 
încântare, scoase ca prin farmec o sticlă. Îi smulse dopul cu dinţii şi i-o 
întinse lui Shandy. 

Acesta sorbi de câteva ori, cu lăcomie, din băutura încălzită de 
soare; i se păru că era alcătuită din vapori în aceeași măsură în care 
conţinea lichid şi, când respiră după ce înapoiase sticla, avu impresia 
că mai lua încă o înghiţitură. 

— Acum spune-mi, zise Davies, după ce bău la rândul lui o 
porție zdravănă, de ce l-ai împușcat pe Wilson? 

Shandy îşi desfăcu mâinile. 

— Avea de gând să te-omoare. Și, așa cum a spus aspirantul, ar fi 
fost o crimă. 

Davies îl studie cu atenţie. 

— Serios? Asta a fost singurul motiv? 

Shandy dădu din cap. 

— Da, aşa să-mi ajute Dumnezeu. 

— Şi când ai căpătat hainele noi, când ai spus că erai ţinut cu 


de-a sila, că nu erai un pirat adevărat... ai fost sincer? 

Shandy oftă, neajutorat. 

— Da. 

Davies clătină uimit din cap și sorbi din nou din romul cald. 

— Ăă, întrebă Shandy, cine e... Peachy Bander? 

— Hm? 

— Pot să mai trag o duşcă din asta? Mulţumesc. Shandy luă 
câteva înghiţituri lacome și înapoie sticla. Percher Bandy? insistă el, 
puţin cam ameţit. Ştii, cel care ţi-a spus ceva despre căpitanul Wilson, 
şi a fost adevărat? 

— Oh! Davies râse. Panda Beecher! Era - probabil că încă mai 
este - angrosist, vindea mirodenii și se-nțelegea întotdeauna cu 
căpitanii din Marina Militară să-i care marfa în calele lor; e-al naibii de 
ilegal, dar o grămadă de negustori o fac - îşi pot permite să-i dea 
căpitanului destul de mulți bani ca să merite riscul, dar ies totuși mult 
mai ieftin decât dacă ar trebui să plătească transportul pe un vas 
comercial, din cauza taxelor suplimentare pentru asigurare şi a 
procentului de doisprezece virgulă cinci la sută din valoarea 
încărcăturii pentru o escortă oficială a Marinei, care să ţină piraţii la 
distanță. Am fost și eu în Marină vreme de douăzeci şi patru de ani și 
ştiu o grămadă de căpitani care-au scos un ban în plus făcând afaceri 
cu Panda şi cu alţii ca el, deși, dac-ar fi fost prinşi, ar fi primit o sentință 
urâtă de la Curtea Marţială. Am aflat numele căpitanului de la unul 
dintre marinarii din barcă şi am pretins că-mi aduc aminte de el. 
Speranţa că Wilson făcuse asemenea afaceri nu era exagerată și ar fi 
crezut că ştiam de ele. În plus, în anii nouăzeci, Panda a avut vreo două 
bordeluri unde veneau mai ales ofiţeri din Marină și am auzit că... 
stresul serviciilor în Caraibe îi împingea pe o parte dintre cei mai tineri 
către preferințe bizare - știi, băieţi, şi bice, şi variaţiuni orientale - și 
exista posibilitatea ca Wilson să se numărat printre ei. 

Shandy dădu din cap ca o bufniță. 

— Și, după cum ţi-ai formulat întrebarea, se putea crede că te 
refereai la oricare dintre cele două afaceri. 

— Întocmai. Şi s-ar părea că una dintre cele două săgeți și-a 
atins ținta, nu? N-o să știm niciodată care-a fost. 

Skank îşi făcu apariţia, îi întinse lui Davies o traistă urât 
mirositoare și să grăbi să plece spre pupă, ștergându-şi mâinile de 


balustradă. Căpitanul scoase în afară capătul unui cârnat negru și 
mușcă din el fără entuziasm. 

— Ştii, continuă el, mestecând, după ce blestemăţia aia de tratat 
de la Utrecht16 i-a lăsat pe drumuri pe toți proprietarii de corăbii 
care atacau și jefuiau vasele inamice și a transformat asta într-o 
îndeletnicire ilegală, iar eu am ajuns pirat, mi-am promis că n-o să fiu 
spânzurat niciodată. Am văzut prea multe spânzurări în decursul 
anilor. De-aia - întinse mâna spre sticlă și nu mai luă decât o mică 
înghițitură - m-am simțit recunoscător fiindcă mi-a dat prin cap să pun 
întrebarea despre Panda... așa cum e recunoscător un om abandonat 
pe un recif golaș dacă i se lasă un pistol. 

Shandy se încruntă auzind ceva atât de complicat, apoi pricepu 
şi înălță din sprâncene. 

— A fost sinucidere! exclamă, prea beat ca să se poarte cu tact. 
Ai vrut să te-omoare când i-ai spus asta. 

— Să zicem că aş fi preferat. Mai degrabă decât s-ajung la proces 
şi, poate, la spânzurătoare. Da. Clătină încă o dată din cap, evident încă 
şocat de gestul lui Shandy. Numai fiindcă ar fi fost crimă? 

Shandy îşi flutură mâna către ceilalți oameni din ambarcaţiune. 

— Oricare dintre ei ar fi făcut același lucru. 

— Fiind pe de altă parte sigur că altminteri viaţa lui era salvată? 
Davies râse. Niciodată. Nici unul dintre ei. Ți-aduci aminte de Lot? 

— Poftim? 

— Lot - ăla cu soţia preschimbată în statuie de sare. 

— Oh, acel Lot. Shandy dădu din cap. Sigur că da. 

— ii minte ce s-a-ntâmplat când a venit Iahve în casa lui? 

Shandy se încruntă, concentrându-se. 

— Nu. 

— Ei, Iahve l-a anunţat că urma să strivească oraşul, fiindcă toţi 
locuitorii erau nişte nemernici. lar Lot i-a spus, aşteaptă, dacă izbutesc 
să găsesc zece flăcăi de treabă, o să cruți cetatea? Iahve a pufnit şi a 


16 Ansamblu de mai multe tratate prin care se punea capăt Războiului Succesiunii 
Spaniole. Au fost semnate în orașul olandez Utrecht, în martie și aprilie 1713, de 
către mai multe state europene, inclusiv Marea Britanie, Franţa, Spania, Savoia și 
Republica Țărilor de Jos. 


bombănit puţin, dar până la urmă a zis, da, dacă există zece oameni 
cumsecade n-o să fac locul ăsta fărâme. lar Lot a adăugat, cu viclenie, 
bine, și dacă ar fi numai trei? Iahve s-a ridicat și a măsurat încăperea 
cu pasul gândindu-se bine, şi pe apoi a zis, bine, sunt de acord şi cu 
trei. Dar ce spui de unul singur, a adăugat Lot. În momentul ăla, Iahve a 
fost de-a dreptul derutat, fiindcă, în inima lui, se hotărâse să distrugă 
cetatea, dar în final a spus, bine, chiar și pentru un singur om la locul 
lui. Și pe urmă bineînţeles că Lot n-a putut să găsească nici măcar unul 
singur, şi lahve a ars oricum orașul. 

Davies îşi flutură mâna către ceilalți pirați de pe vas, un gest 
care reuși să includă şi corabia Carmichael, și insula Noua Providenţă, 
şi, poate, întregul arhipelag al Caraibelor. 

— Jack, nu-ți imagina c-o să găseşti vreunul printre ei, nu face 
niciodată greşeala asta! 

CARTEA A DOUA 

Despărţiţi de pământul care ne-a născut, 

Trădaţi de pământul pe care l-am găsit, 

De unde orice strălucire-a dispărut 

Și unde tot ce-i monoton s-a isprăvit, 

Staţi pregătiţi, lângă pahar, ceas după ceas, 

Căci nu mai punem preţ decât pe-a lui licoare 

Pentru cei morți deja să bem tot ce-a rămas 

Cu un ura pentru următorul care moare! 

Bartholomew Dowling 


Capitolul nouă 

Briza serii sufla cu putere dinspre mare; cele trei corăbii 
ancorate în larg stăteau alături, paralele, iar focurile de pe plajă păreau 
să trimită scântei din soarele care apunea către chiparoşii din 
mlaștinile întunecate ale Floridei. Din coliba înălțată de pirați pe o 
movilă nisipoasă, în partea dinspre continent față de focuri, Beth 
Hurwood se uită afară, la cer și la mare, își umplu plămânii cu aerul 
răcoros al serii şi se rugă să nu înceteze vântul până în zori. Nu voia 
să-și petreacă o a treia noapte în înăbușitorul „adăpost de țânțari” pe 
care-l construiseră piraţii, obligați de tatăl ei - o cutie cu pereți de 
pânză, exact atât de mare cât era nevoie ca să se poată întinde în ea. 

Nu-și imaginase niciodată că avea să-şi aducă aminte cu drag de 
cei doi ani şi jumătate petrecuţi în mănăstirea din Scoţia, dar acum 
jelea existenţa zilei în care o luase tatăl ei de acolo. Călugărițele palide, 
cu sutanele şi glugile lor, nu vorbeau de fapt niciodată, încăperile erau 
din piatră veche, goală, singura mâncare era un porridge cenușiu, 
uleios, cu bulgări din ceva deprimat, de natură vegetală, în tot locul 
acela nu exista nici o singură carte, nici măcar o Biblie - adevărul era 
că nu aflase niciodată din ce ordin făceau parte călugărițele, nici dacă 
aveau vreo credinţă; nu existau icoane, statui sau crucifixe şi, din câte 
ştia ea, ar fi putut fi la fel de bine musulmane - dar cel puţin o lăsau în 
pace, era liberă să se plimbe prin grădină şi să hrănească păsările, sau 
să stea pe pasarela de deasupra zidurilor, privind drumurile ce 
traversau câmpul plin de buruieni, cu speranţa de a zări vreun străin. 
Și din când în când vedea pe câte cineva, câte-un țăran conducând o 
căruţă, sau câte un vânător cu câinele lui, dar când le făcea cu mâna se 
grăbeau întotdeauna să plece, aproape ca și cum s-ar fi temut de locul 
acela. Însă ea se simţea mai aproape de siluetele grăbite din zare decât 
de călugărițe aflate la o depărtare mult mai profundă. La urma 
urmelor, în viaţa ei nu existau decât străini. 

Mama ei murise când Beth avea treisprezece ani, şi tot atunci i 
se înstrăinase tatăl. Îşi părăsise postul de la Oxford, îşi lăsase fiica în 
grija rudelor, apoi plecase - se angajase într-un „studiu independent”, 
după cum spusese la un moment dat. Și îl întâlnise pe Leo Friend când 
avea Beth cincisprezece ani. 

Foșnetul nisipului sub cizme care se apropiau o făcu să se uite în 
jos şi se simţi ușurată văzând că măcar nu era Friend. Clipind ca să 


scape de imaginea soarelui care continua să-i stăruie în fața ochilor, 
nu-l recunoscu pe noul sosit până când nu urcă treptele, ghemuindu-se 
ca să intre sub acoperişul scund, din stuf; şi pe urmă aproape că zâmbi, 
pentru că nu era decât bătrânul Stede Bonnett. Sosise cu numai o zi în 
urmă, cu corabia lui, Răzbunarea, şi cu toate că era căpitan de pirați şi, 
după cum se spunea, asociatul lui Barbă Neagră, părea bine crescut și 
n-avea nimic şi veselia batjocoritoare, sardonică, a bărbaţilor de genul 
lui Philip Davies sau din violența rece, sălbatică, a tatălui ei. Se întrebă 
ce-l îndemnase să devină pirat. 

— Îmi cer scuze, murmură el, scoțându-și realmente pălăria în 
faţa ei. Nu mi-am... dat seama... 

— E în ordine, domnule Bonnett. Beth își flutură mâna către 
bușteanul care ținea loc de banchetă. Luaţi loc, vă rog. 

— Mulţumesc, spuse el, așezându-se. 

O pasăre cu gâtul lung fâlfâi din aripi, înălțându-se din mlaștină 
şi scoțând un țipăt strident, care-l făcu pe pirat să tresară. Se uită 
bănuitor în urma ei. 

— Nu... păreți fericit, domnule Bonnett, se aventură Beth. 

El o privi, lăsând impresia că o vedea cu adevărat pentru prima 
oară. Își linse buzele şi îi adresă un zâmbet şovăitor, însă, o clipă mai 
târziu, se încruntă din nou, îngrijorat, şi îşi desprinse privirea de a ei. 

— Fericit? Ha! Refuz să cred că ar putea fi cineva, după 
spectacolul din Charles Town - înainte de a cere Thatch 
răscumpărarea, au crezut că vrem să luăm în stăpânire orașul - m-am 
uitat într-acolo cu ocheanul - pe străzi alergau plângând femei și copii 
- lisuse! — și pentru ce? Pentru un cufăr cu tutun negru medicinal, şi 
aşa s-a putut el duce s-arunce o privire în micul golf Ocracoke. lar eu 
mă pomenesc spunând lucruri, făcând lucruri... nici măcar visele mele 
nu-mi mai aparțin... 

Briza își schimbă uşor direcţia, aducând părul lung al lui Beth 
peste fața ei, şi ea simți cu întârziere mirosul de brandy din răsuflarea 
lui Bonnett. Îi veni brusc o idee, dar, temându-se de o dezamăgire, 
domoli năvala neașteptată a speranţei. 

Îşi mușcă buza de jos. Trebuia să fie prudentă... 

— De unde veniţi? întrebă. 

Bărbatul păstră tăcerea vreme îndelungată și ea se întrebă dacă 
n-o auzise, sau dacă n-avea de gând să-i răspundă. Trebuie să plec 


de-aici, se gândi; trebuie să cred că, într-un loc unde totul e normal, 
departe de Friend și de tata, sănătatea minţii mele n-o să mi se mai pară 
ceva atât de fragil, de imperfect și de primejduit. 

— Din Barbados, spuse el, cu voce scăzută. Aveam... o... 
plantație de trestie de zahăr. 

— Ah. Şi nu vă permitea o viață prosperă? 

— Aveam o viață minunată, răspunse Bonnett, cu voce răgușită. 
M-am retras după ce am fost maior în armată, aveam sclavi și grajduri, 
plantațţia era înfloritoare... Eram un gentleman. 

Beth rezistă impulsului care-o îndemna să-l întrebe de ce se 
făcuse pirat, dacă toate astea erau adevărate. În schimb, se mulţumi să 
spună: 

— Aţi vrea să vă-ntoarceţi? 

El o privi din nou. 

— Da. Dar nu pot. Aş fi spânzurat. 

— Profitați de amnistierea oferită de rege. 

— Aş... Îşi vâri un deget în gură și îşi roase unghia. Thatch nu 
mi-ar îngădui-o niciodată. 

Inima lui Beth bătea cu putere. 

— Am putea pleca pe furiş în seara asta, noi doi. Vor fi distrași, 
cu toţii, de ceea ce vor să facă în susul fluviului. 

Se uită către țărmul din dreapta ei, întrebându-se de ce numeau 
fluviu întinderea aia mlăștinoasă. 

Bonnett zâmbi nervos și îşi linse din nou buzele, iar ea simţi 
încă o dată mirosul de brandy. 

— Noi doi, începu el, întinzând o mână durdulie. 

— Întocmai, zise Beth, retrăgându-se cu un pas mai departe de 
el. Să fugim. În seara asta. Când e hunsi kanzo ocupat în susul fluviului. 

Referirea la Barbă Neagră alungă aburii alcoolului din mintea lui 
Bonnett, care se încruntă și reîncepu să-şi roadă unghia. 

Nevrând să-i dezvăluie speranța disperată din privirea ei, Beth 
Hurwood se uită în altă parte, din nou către mlaștină, gândindu-se că 
semăna atât de mult a fluviu încât era numită astfel tocmai de aceea. 
Toată umezeala din zonă tinde într-adevăr să se ducă spre vest, deși în 
cele mai multe locuri o face tot atât de lent cum pătrunde brandy-ul 
într-o tartă cu fructe uscate, iar ceața subţire a serilor îi urmează cu 


siguranţă cursul și poate uda în curând pe oricine îi iese în cale, de parcă 
ar fi înotat. 

Închise ochii. Să numești mlaştina aceea fluviu părea tipic 
pentru modul în care mergeau lucrurile în această cumplită Lume 
Nouă - în marginea vestică a lumii, totul era încă brut, nedefinit, 
semănând doar de foarte departe cu așezata şi solidificata emisferă 
vestică. Şi, cu toate că îl auzi pe Bonnett foindu-se pe buștean şi se 
întoarse către el, îi trecu fulgerător prin minte că natura încă 
nedezvoltată a acelor ținuturi ar fi putut avea o foarte mare legătură cu 
motivul care îl aduse acolo pe tatăl ei și cu ceea ce îl îndemnase s-o ia 
cu el. 

Bonnett se aplecă în față și, în lumina începutului de crepuscul, 
ea îi văzu chipul bătrân și dolofan căpătând expresia încruntată a unei 
hotărâri firave. 

— O s-o fac, spuse el, aproape în șşoaptă. Cred că trebuie. Cred că 
drumul în susul râului din seara asta ar fi pentru mine sfârşitul... deși 
nu mă-ndoiesc că trupul meu ar continua să meargă și să vorbească și 
să execute ordinele lui Thatch. 

— La bordul corabiei dumitale sunt acum destui oameni ca să 
poată naviga? întrebă ea, ridicându-se atât de repede încât coliba se 
legănă pe picioroangele sale de lemn. 

Bonnett o privi cu ochi îngustați. 

— Pe Răzbunarea? N-o putem lua. Crezi că n-o să ne vadă şi n-o 
să ne audă nimeni ridicând ancora, întinzând pânzele şi plecând? Nu, o 
să ducem provizii într-o barcă şi-o să punem în ea orice putem găsi 
pentru a improviza un catarg şi o pânză, şi-o să vâslim în susul coastei 
cu vâsle înfășurate ca să nu facă zgomot, și-o să ne încercăm norocul în 
larg. Dumnezeu e cu mult mai milostiv decât Thatch. Icni brusc și-o 
înșfăcă de încheietura mâinii. Hristoase! Stai o clipă! Asta e o cursă? 
Thatch te-a trimis aici - să mă pui la-ncercare? Am uitat că tatăl tău e 
asociatul lui... 

— Nu, răspunse Beth, încordată. Nu e o cursă. Trebuie să plecăm 
de-aici. Hai să mergem să luăm barca aia. 

El îi eliberă mâna, deşi nu părea convins pe de-a-ntregul. 

— Dar... ești cu ei de-o lună, aşa am auzit. De ce n-ai încercat să 
fugi? Sunt sigur că pe Noua Providenţă ar fi fost mult mai ușor. 

Ea oftă. 


— Niciodată n-ar fi fost ușor. Dar... 

O altă pasăre își fâlfâi aripile pe deasupra lor, făcându-i pe 
amândoi să tresară. Beth râse fără vlagă. 

— Ei, în primul rând, înainte de a veni aici nu credeam că tata 
are de gând să-mi facă vreun rău, dar acum... ei, nu vrea să-mi facă rău, 
dar... alaltăieri, când am debarcat, m-am tăiat și el era înnebunit de 
teamă că s-ar putea cangrena, că aş putea face febră. I-a spus lui Friend 
că toată magia aia protectoare din Caraibe - rosti cuvintele cu dezgust 
- are prea puţină putere aici și că vor trebui să mă supravegheze 
îndeaproape, ca să observe orice semn de boală. Dar grija lui era... 
impersonală - nu era îngrijorarea unui tată pentru fiica lui în 
primejdie, ci mai degrabă, nu știu, grija unui căpitan pentru 
capacitatea de a naviga a unei corăbii de care depinde viaţa lui. 

Bonnett n-o ascultase cu adevărat - își lovi uşor cu palma 
buclele perucii, aşezându-le la locurile lor, și îşi linse mustața, apoi se 
ridică şi se aplecă spre ea. Un zâmbet tremurător și insinuant îi punea 
pe față riduri grotești. 

— Ai spus „în primul rând”. Vocea lui era acum mai aspră. Mai 
există și alt motiv? 

Beth nu se uita la el, și zâmbi cu tristețe. 

— Da; ceva prostesc, dar cred c-a fost un motiv. Nu mi-am dat 
seama până marţi, când l-a ucis Marina Militară - era la bordul 
corabiei aceleia, Jenny, şi Friend spune că e imposibil să fi supravieţuit 
vreunul dintre ei după o asemenea salvă de lovituri de tun - dar cred 
că de fapt nu voiam să plec fără... ei, nu l-ai întâlnit niciodată. Un 
bărbat care-a fost de asemenea pasager pe Carmichael. 

Bonnett strânse din buze și se îndepărtă, lăsându-și din nou 
burdihanul să se relaxeze. 

— Ştii, n-am nevoie să te iau cu mine, se răsti. 

Beth clipi surprinsă şi se întoarse spre el. 

— Ce? Bineînţeles că ai nevoie de mine. Dacă pleci singur, ce 
mă-mpiedică să dau alarma înainte de-a apuca s-ajungi prea departe? 

Îşi aminti brusc că, în ciuda bunelor lui maniere, bărbatul din 
fața ei era totuși un pirat, aşa că adăugă cu asprime: 

— În orice caz, cazul dumitale o s-arate mai bine în ochii 
autorităților dacă n-o să fii numai plin de remușcări, ci şi salvatorul 
unei prizoniere de-a lui Barbă Neagră. 


— Presupun că e într-adevăr cam așa, bombăni el, în silă. Foarte 
bine, acum ascultă-mă. Plecăm imediat, pe drumuri diferite, către țărm, 
unde e trasă pe nisip una dintre bărcile de pe Răzbunarea - o să mă 
zăreşti lângă ea - şi acolo te ghemuiești cât mai repede şi cât mai jos, 
ca să nu fii văzută. Înăuntru sunt nişte pânze vechi, te-ascunzi sub ele. 
În seara asta e flux din nou, așa că n-o să-mi fie greu să-mping barca-n 
apă. Pe urmă vâslesc către Răzbunarea, încarc cât de multe provizii pot 
lua fără să trezesc bănuieli şi vâslesc apoi către sud, de-a lungul 
coastei. Ştii să navighezi după stele? 

— Nu, zise Beth. De ce, dumneata nu știi? 

— Sigur că ştiu, se grăbi el să răspundă. Mă gândeam doar, ăă, 
ce-o să se-ntâmple când adorm. Oricum, dacă mergem spre sud, o să 
intrăm în curând pe rutele vaselor comerciale. Şi pe urmă, continuă, 
făcând primul pas pe scară, dacă reuşesc s-ajung destul de departe de 
el înainte de a afla c-am fugit, poate n-o sa fie-n stare să mă cheme 
înapoi. 

Asta n-o linişti pe Beth, dar îl urmă în josul treptelor, ajungând 
pe nisip, şi se îndepărtă de el. Voia să ocolească toate cele trei focuri şi 
spera s-ajungă pe țărm fără să fie văzută de întotdeauna vigilentul Leo 
Friend. 

Încet şi gânditor, cu expresia unei amărăciuni sincere aproape 
înnobilându-i fața pungită, Stede Bonnett înaintă cu greutate în josul 
râpei nisipoase, chiar pe direcţia focurilor, cu cizmele scoțând sunete 
asemănătoare cu țârâitul greierilor când i se frecau tălpile din piele de 
firele zimţate ale ierbii. 


Vorbind despre evadare cu fiica lui Hurwood - şi apoi 
lăsându-se, prosteşte, chiar şi excitat de ea, gândindu-se că ea i-ar fi 
putut răspunde într-un mod favorabil! - îşi adusese aminte cu o 
claritate mult prea dureroasă de viața de care fusese lipsit cu trei luni 
înainte. Dar chiar dacă reușea să scape de Barbă Neagră și să obțină 
amnistierea, i-ar fi fost, fireşte, aproape imposibil să se întoarcă în 
Barbados şi la soţia lui. Găsea în asta o oarecare consolare. 

Poate ar fi reuşit s-o ia de la început într-o altă țară și sub un alt 
nume - la urma urmelor, n-avea decât cincizeci și opt de ani; dacă-şi 
purta de grijă în mod rezonabil, între el şi momentul când urma să 
treacă la o existenţă castă se mai afla încă un deceniu. Aveau să mai fie 
încă destule femei tinere asupra cărora să-și concentreze atenția. 


Un zâmbet îi încreţi pentru o clipă fața, mângâie o siluetă 
imaginară și simți vechea încredere, vechea siguranță de sine - soţia 
cu care se căsătorise cu patru ani în urmă i-o răpise, ofițerul năvalnic 
de odinioară, transformat într-un omuleţ speriat, fusese repus în 
drepturi abia după ce le întâlnise pe fetele de la Ramona - însă apoi își 
aminti, firește, cum o lăsase pe ultima dintre fetele acelea, şi recăzu în 
oroarea în care trăia de trei luni. Mâinile bătrâne, zbârcite, îi alunecară 
moi pe lângă corp. 

Asemănătoare cu scheletul negru al unui leviatan cu fața către 
țărm, silueta Răzbunării Reginei Anna, corabia lui Barbă Neagră, stătea 
ancorată, neclintită pe suprafața cu o strălucire roșiatică a mării. 
Bonnett își mută instantaneu privirea în altă parte, nefiind sigur că 
piratul nu-i putea citi gândurile urmărindu-i direcţia privirii. 

Evadarea asta trebuie să meargă, se gândi, coborând cu trudă 
râpa tot mai mocirloasă. Slavă Domnului că regele oferise o amnistiere 
totală! Nimic din toate astea n-a fost din vina mea, dar nici un tribunal 
n-o să mă creadă. Ce membru al unui juriu ar putea înţelege vreodată 
cum îţi poate folosi hunsi kanzo sângele ca să-ţi desprindă mintea de 
trup? N-am echipat eu corabia Răzbunarea... Nici măcar nu sunt sigur 
că eu sunt cel care-a ucis-o pe ultima fată de la Ramona, deși recunosc 
că mâna mea a lovit cu piciorul scaunului - iarăși și iarăși, așa că, deși 
nu-mi aduc aminte de asta, m-a durut umărul mai multe zile. Și chiar 
dacă am făcut-o eu, am fost drogat... și cine credeţi că mi-a ales-o exact 
pe fata aia, exact cu trăsăturile alea, și cine a învăţat-o să-mi spună 
cuvintele alea pe tonul ăla? 

Prin minte îi trecu un gând cumplit și se opri brusc, alunecă în 
jos cu vreun metru și fu cât pe ce să cadă. De ce să presupună, aşa cum 
o făcuse, că Barbă Neagră îl remarcase mai întâi la Ramona și că 
hotărâse abia după acea că un fost militar cu un domeniu întins și cu o 
grămadă de bani ar fi fost un partener ideal? Dacă - şi, în ciuda tuturor 
belelelor în care intrase, Bonnett își simţi fața arzând de umilință - 
dacă Barbă Neagră și-l dorise dinainte şi pusese la cale tot ce păruse să 
fie spontan? Dacă prima fată se prefăcuse că-și scrântise glezna şi 
fusese de fapt aleasă tocmai fiindcă era cea mai slabă, ca să poată el s-o 
salte în brațe şi s-o ducă în patul ei? Şi ea şi celelalte fete refuzaseră să 
primească bani de la el la următoarele vizite, susținând cu insistență că 
virilitatea lui fără precedent era o recompensă mai mult decât 


suficientă şi că devenise de fapt un leac indispensabil în toate cazurile 
de malarie, de balonare şi de depresie; dar dacă le plătise Barbă 
Neagră? Și o făcuse fără îndoială cu generozitate, fiindcă, pe lângă 
serviciile lor obișnuite, cumpăra și o cantitate considerabilă de... 
actorie. 

Aruncă o altă privire peste apă, către corabia întunecată a lui 
Barbă Neagră, de data asta cu ură. Așa trebuie să se fi întâmplat, se 
gândi; a vrut să mă prindă-n laç și a găsit cea mai rapidă și cea mai 
simplă pârghie cu care să mă smulgă din locul meu în lumea normală. 
Dacă n-aş fi fost însurat cu femeia aia care-ţi taie vlaga, ar fi găsit 
altceva... Mă întreb ce ar fi fost... poate orgoliul meu, m-ar fi putut 
atrage într-un duel ilegal, dar de neevitat când ţii la onoare... sau 
onestitatea mea, m-ar fi adus în postura unui cerșetor ca să plătesc vreo 
datorie înfricoșătoare, făcută de soţia mea. 

Dar firește că eu am făcut să-i fie totul mai ușor. N-a trebuit decât 
să le plătească pe târfele Ramonei ca să-mi înapoieze ce-mi luase 
nevasta și, în final, să mă drogheze și să mi-o trimită pe fata aia care era 
dublura ei desăvârșită în ceea ce privește privirile și modul de a mă lua 
în râs... 

Și apoi, când inima mea trudită a reușit să-mi curețe sângele de 
drog și când mă holbam în jos, la faţa fetei moarte, care nu mai purta 
nici cea mai mică asemănare cu nimeni altcineva, uriașul ăsta diabolic a 
intrat în încăpere cu pași mari, cu un zâmbet ca granitul expus luminii 
pe o coastă de munte, și mi-a oferit alternativa. 


O anume alternativă. 


Capitolul zece 

În dreapta lui Beth se întindea mlaștina imensă care, după cum 
se spunea, pătrundea în interiorul continentului, până la o mare 
depărtare - un ţinut unde pământul păta apa şi apa mânjea pământul, 
rareori distingându-se fiecare în parte, unde șerpii înotau în băltoace 
şi peştii se târau pe ţărmuri, unde însăși poziţiile canalelor și ale 
insulelor se puteau schimba, ca într-un labirint diabolic animat, făcând 
ca hărţile să nu fie mai utile pentru navigație decât dacă ar fi fost niște 
schițe ale norilor, unde aerul stătut era încremenit ca o apă stătătoare 
şi atât de îngroșat de vapori încât acolo puteau zbura insecte mult prea 
mari, care în alte locuri nu reușeau decât să se târască. Chiar în timp ce 
se uita către acea parte întunecată a peisajului, departe, în mlaștină, îşi 
făcu apariția una dintre sferele fosforescente care pluteau la voia 
întâmplării şi pe care le numeau piraţii „globuri fantomă”; se înălță 
deasupra mănunchiurilor de ceață și înaintă încet, ricoşând printre 
ramurile chiparoşilor şi printre aglomerările de muşchi spaniol ce 
atârnau legănându-se, și apoi recăzu cu aceeași încetineală în fluviul de 
ceață, iar strălucirea i se înnoură pentru a pieri în cele din urmă. 

Beth se uită în cealaltă direcţie, către marea cenușie ca oţelul, 
sub care se scufundase soarele cu o jumătate de oră mai înainte, 
revărsându-și încă lumina topită şi atât de vastă încât fuioarele de nori 
cirus din înalturi continuau să aibă o strălucire roz; și, aflându-se pe un 
teren mai ridicat și nefiind orbită de lumina focurilor, zări pânza de 
corabie cu un moment înaintea piraților. 

Mai întâi se auzi un strigăt firav de peste apă, de pe una dintre 
cele trei corăbii ancorate, apoi un pirat de lângă foc arătă cu degetul 
într-acolo, trâmbițând: 

— O pânză! 

Toţi piraţii săriră în sus și alergară către bărci, preferând 
instinctiv să se afle mai degrabă pe apă decât pe uscat dacă se întâmpla 
să aibă necazuri. Beth şovăi, nesigură. Dacă pânza - una singură, 
dezamăgitor de mică - era a unui vas din Marina Regală, ea ştia cu 
certitudine că nu-și dorea să se afle la bordul unei corăbii care ar fi 
reuşit să fugă; dar, dacă se ascundea și rămânea în urmă, oare vasul 
militar avea să se oprească şi să trimită pe cineva care să vadă dacă pe 
mal nu rămăsese vreun om rătăcit? 

Cineva chicoti în imediata ei apropiere, şi Beth tresări, 


înăbuşindu-şi un țipăt. 

Leo Friend ieşi din spatele unui pâlc de arțari de mlaștină. 

— Ai plecat la plimbare, d... d... d... Elizabeth? 

Ochii lui, observă ea, păreau să aibă prea mult alb în jurul 
irisurilor și un zâmbet îi apăru și îi dispăru de pe faţă tot atât de 
repede și de la voia întâmplării ca și cum ar fi fost purtat de vânt. 

— Ăă, da, îi răspunse, întrebându-se cu disperare cum să scape 
de el. Ce pânză crezi că e aia? 

— N-are importanţă, zise el. 

În seara aceea avea vocea mai stridentă decât de obicei. 

— Marina Regală, pirați rivali - e prea târziu ca să ne mai poată 
opri cineva. 

Zâmbetul îi împinse buzele dolofane în afară, apoi dispăru 
iarăşi. 

— lar m... m... mâine o S.. S.. să p.. p.. plecăm d... d... 
dracului... de-aici. 

Scoase din mânecă o batistă dantelată și-și tamponă fruntea. 

— Între timp o să te-nsoţesc la plimbare. 

— Mă duc jos, la focuri, să văd ce se petrece, îi spuse ea, știind 
că, de când îl împușcase pe Davies, pe doctorul gras nu-l trăgea inima 
să se amestece printre pirați, în ciuda tuturor talismanelor sale 
protectoare. 

— Buccaner-ul tău i... iubit e mort, Elizabeth, se răsti Friend, 
pierzându-și brusc veselia scânteietoare, și cred că alegerea unui suc... 
suc... suc... succesor din aceeași oală dovedește cel puţin lipsa 
imaginaţiei. 

Beth îl ignoră şi începu să coboare râpa, uitându-se cu atenţie 
unde-şi punea piciorul. ÎI auzi pe Friend pe urmele ei și intră în panică. 
Cum Dumnezeu, se întrebă cu disperare, aș putea să scap de el și s-ajung 
la întâlnirea cu Bonnett? 

Un om de pe Carmichael, corabia ancorată în larg, strigă ceva, și 
Beth nu reuși să-i înțeleagă cuvintele, dar auzi mesajul repetat de 
piraţii de pe plajă. 

— E Jenny! răsună un strigăt plin de uimire. A scăpat de vasul de 
război! 

Fără nici un fel de tranziție, debandada piraţilor cuprinși de 


panică se preschimbă într-o dezlănțuire a bucuriei. Pe Guralivul 
Carmichael şi pe Răzbunarea lui Bonnett începură să bată clopote - 
deşi asta nu se întâmplă și pe vasul lui Barbă Neagră - și muschetele 
traseră către cerul întunecat, iar muzicanţii de tot soiul de pe corăbii 
se grăbiră să-și înşface instrumentele și începură să cânte zgomotos. 

Acum bucuroasă fiindcă vasul nu era al Marinei Regale, Beth 
Hurwood își grăbi paşii, în timp ce Friend, văzând că nu era vorba de o 
corabie care să-i ofere ei vreo şansă de scăpare, îi încetini ursuz pe ai 
săi. 

Având un pescaj mult mai mic decât cele trei corăbii, Jenny reuşi 
să ajungă foarte aproape de țărm înainte de a arunca ancora - 
zăngănitul lanțului se pierdu în nebunia generală - iar cei câțiva 
oameni de la bordul ei nu așteptară sosirea bărcilor ci săriră alergând 
de pe provă, încrezându-se plini de curaj în viteza și în unghiul saltului 
ca să ajungă în apă destul de adâncă pentru a le trece de bărbie. Câţiva 
putură chiar să şi înoate şi profitară de ocazie ca să-şi demonstreze 
abilitățile exotice lopătând din braţe jur-împrejur sau împroșcând şi 
suflând apa ca delfinii înainte de a se îndrepta spre țărm cu mișcări de 
o nonşalanţă teatrală. Însă unul se mulțumi să sară şi s-o pornească 
spre mal purtat de un craul lipsit de pretenții, fiind primul care se 
ridică în picioare în apa puţin adâncă și înaintă cu greu către mal prin 
valurile refluxului. 

— Slavă tuturor sfinţilor! strigă un bărbat care aştepta pe plajă. 
Bucătarul a supraviețuit! 

— Pregăteşte-ne o cină de-a ta, Shandy, înainte de-a o porni 
căpitanii spre inima uscatului! 

Între timp, alți câțiva marinari reușiseră să ajungă la țărm, iar 
bărcile corăbiilor erau trase către apă, ca s-ajute la debarcarea mai 
conformistă, iar Jack Shandy reuşi să evite cea mai rea parte a 
înghesuielii de bun venit. Se uită în jur, având evident grijă să nu-și 
piardă obișnuința de a vedea în beznă îndreptându-și ochii direct spre 
lumina focurilor, după care fața lui întunecată și bărboasă se despică 
într-un zâmbet când în luminişul din centru apăru cu pași mari silueta 
subțire a lui Beth Hurwood. 

Ea se grăbi să traverseze nisipul în direcția lui tocmai când 
Shandy se avântă către ea alergând pe picioare nesigure şi, când se 
întâlniră, ei i se păru firesc să-l cuprindă cu brațele de gât. 


— Toată lumea mi-a spus că ați fost uciși până la unul - de 
ultima salvă de tun, gâfâi. 

— Mulţi dintre noi au fost, răspunse el. Ascultă-mă, în ultimele 
cinci zile am stat foarte mult de vorbă cu Davies și... 

— Nu, ascultă-mă tu. Eu și Steve Bonnett o să furăm o barcă și-o 
să fugim în noaptea asta, şi sunt sigură c-o să fie loc şi pentru tine. Îmi 
imaginez că sosirea lui Jenny ne va amâna puţin plecarea, dar ar trebui 
să fie, în același timp, o diversiune excelentă. Uite ce trebuie să faci - 
întârzie o vreme pe lângă țărm, până când reușește Bonnett s-aleagă o 
barcă, apoi uită-te după mine. O să... 

— Shandy! se auzi un strigăt din mulțimea de lângă focuri. Jack! 
Unde naiba ești? 

— Fir-ar să fie, făcu el. O să mă-ntorc. 

Se îndepărtă cu pași mari în direcţia gloatei. 

— lată-l! strigă Davies. Domnilor, îngăduiţi-mi să vi-l prezint pe 
noul meu secund! 

Urmară aplauze răzlețe, dar căpitanul continuă: 

— Ştiu - vă închipuiți, cu toţii, că se pricepe cel mai bine la gătit 
şi la marionete, aşa cum credeam și eu, dar s-a dovedit că adevăratele 
lui calităţi țin de o fire mult mai cutezătoare: e vorba de curaj, de 
amăgire și de o mână rapidă și fermă - când trage cu pistolul. Vreţi să 
ştiţi cum am scăpat de vasul de război? 

Piraţii îşi afirmară zgomotos curiozitatea. La marginea mulțimii, 
Beth Hurwood se retrase încet cu câțiva pași, cu faţa lipsită de 
expresie. Shandy o privi peste umăr, vrând evident să se-ntoarcă și să-i 
spună ceva, dar o duzină de mâini, ba chiar şi o cizmă încurajatoare 
sau două, îl împingeau către Davies şi către luminișul plat dintre focuri. 
Bătrânul căpitan uscăţiv al piraţilor îi zâmbi; cu toate că, în ultimele 
cinci zile, blestemase absenţa bocor-ului, Davies luase el însuși în 
primire ustensilele mortului și izbutise să-l „trezească pe Însoţitorul 
Veghetor trăgându-i o palmă” și să-i păstreze într-o oarecare măsură 
atenția concentrată asupra slupului, astfel încât răniții își reveniseră 
fără să facă febră, iar umărul lui părea să se fi vindecat. 

— După împușcătura care m-a aruncat peste bordul lui 
Carmichael, spuse el cu voce sonoră, o întâmplare despre care o să 
discut cu anumite persoane aici de față, băieţii din Marină m-au 
pescuit din apă şi m-au dus la bordul vasului lor. Am găsit-o pe Jenny 


mutilată și capturată și pe toţi flăcăii supraviețuitori de pe ea sub 
amenințarea unor paznici înarmaţi - în afară de Shandy al nostru, care 
i-a spus căpitanului: „Oh, vai de mine, domnule, eu nu-s unul dintre 
piraţii ăştia murdari, am fost silit să rămân alături de ei şi aș fi încântat 
să depun mărturie la procesele lor”. 

Mai mulți membri din echipajul lui Jenny izbutiseră s-ajungă pe 
țărm şi să se alăture mulțimii, iar acum întăriră spusele lui Davies cu 
strigăte pline de încântare. 

— Chiar așa a zis, Phil! 

— Nevinovat ca o nenorocită de oiță, așa l-a crezut căpitanul! 

— Dar, continuă Davies, mi-a făcut cu ochiul când nu se uita 
nimeni, iar eu am aşteptat să văd ce punea la cale. Și el l-a convins pe 
căpitan că trebuia să fiu interogat separat, jos, în cabina mare, și, 
imediat ce noi trei și încă doi ofițeri am intrat acolo şi-am închis ușa, 
Jack a-nșfăcat un pistol și i-a zburat căpitanului capul de pe umeri. 

De data asta se auziră aplauze tumultoase, iar Shandy fu săltat 
cu de-a sila pe umerii mai multor pirați, care-l plimbară astfel în jurul 
focurilor. Beth se retrase cu încă un pas, apoi se răsuci pe călcâie şi o 
rupse la fugă către linia întunecată a țărmului, în vreme ce, în spatele 
ei, Davies continua să descrie cu savoare cum plănuise Shandy 
distrugerea completă a vasului englez de luptă. 

Îl găsi pe Bonnett stând în partea dinspre uscat a limitei până la 
care urca apa în timpul fluxului, cu ochii către largul mării ce se 
întuneca, cu mâinile încleştate la spate și cu înclinarea tricornului 
indicând că fixa cu privirea cerul. 

— Să mergem, repede, gâfâi ea. Mă tem că i-am dezvăluit 
intenţiile noastre cuiva care ne va trăda, dar, dacă plecăm imediat, 
n-are nici o importanţă. Sosirea lui Jenny poate fi folosită cu siguranță 
în avantajul nostru - poţi pretinde că proviziile pe care le iei pe de pe 
corabia voastră sunt pentru reaprovizionarea slupului devastat, nu? 
Aşa că, pentru numele lui Dumnezeu, hai să mergem, fiecare secundă... 

Se opri, fiindcă Bonnett se întorsese spre ea cu un rânjet 
sardonic, care nu-i stătea în fire. 

— Ah! spuse el, cu blândeţe. Evadare, da? Fugă pe furiș? Asta 
explică încordarea lui enormă și neliniştea... o stare a minții foarte 
bătătoare la ochi, dac-ai învăţat să miroşi astfel de lucruri. 

Ridică din umeri și-i adresă un zâmbet care nu era lipsit de 


compasiune. 

— Îmi pare rău. Nu ne putem lipsi de nici una dintre cele două 
piese pe care propui să le-ndepărtăm de pe tabla de joc. 

Beth icni de spaimă, apoi se răsuci brusc și alergă disperată 
către focuri, cu ipotezele ei de bază despre lume zdruncinându-se 
pentru prima oară; fiindcă ştia, dincolo de orice speranţă de a înţelege 
prin prisma rațiunii, că, deşi era a lui Bonnett şi ieşise din gura lui, prin 
vocea aceea îi vorbise altcineva. 

x 


Shandy înjură ca pentru sine, fiindcă o pierduse din vedere pe 
Beth și fiindcă sperase c-avea să-i poată povesti propria lui versiune 
despre salvarea lui Davies înainte de a o auzi pe cea bombastică asupra 
căreia căzuse de acord echipajul de pe Jenny. 

Se pregătea să le ceară piraților să-l lase jos când simți o boare 
ce purta de acum familiarul miros de metal supraîncălzit. Se încordă, 
încercând să-şi aducă aminte o parte dintre lucrurile învățate de la 
Davies în ultimele cinci zile. Îşi goli plămânii, fredonă una dintre cele 
mai simple melodii de parare şi se răsuci, în poziţia lui instabilă, 
încercând să privească în toate direcţiile pe care le putea indica busola. 

Descoperi că-şi simțea nările aproape supărător de arse când se 
întorcea către cel mai îndepărtat foc şi, după ce se uită un moment cu 
atenţie într-acolo, desluși silueta scundă și îndesată a lui Venner, cu 
părul lui roşu, stând în picioare lângă flăcări. Îşi adună toate puterile, 
apoi îşi ridică mâna stângă, curbându-și degetele în poziția incomodă 
pe care i-o arătase Davies, dar mirosul dispăru instantaneu, imediat ce 
își dădu Venner seama că îl observase. 

Shandy îşi umplu şuierând cu aer plămânii umflaţi. Ei, îşi spuse, 
în timp ce piraţii obosiţi de distracţia asta îl lăsau să sară pe nisipul 
bătătorit, iată ceva bun de știut. După cum se pare, Venner e de părere 
că nu sunt omul cel mai potrivit pentru a fi secund. 

Ovaţiile și urletele grupurilor de oameni de lângă țărm se 
domoliseră şi, peste câteva secunde, liniștea se răspândi în tot restul 
mulțimii; unul sau doi pirați neatenți mai scoaseră câte un strigăt, un 
beţiv slobozi un hohot prelung de râs, iar domnul Bird le reaminti încă 
o dată tuturor că nu era câine, dar după aceea pe mal se așternu o 
tăcere deplină. 

lar dinspre mare se auzi un calanc... clanc... calanc... clanc al 


vâslelor lovind în suporturile lor. 

Shandy clipi, privind în jur stânjenit și uimit. 

— Ce se-ntâmplă? îi șopti bărbatului de lângă el. Vine o barcă - 
ce e atât de cumplit? 

Mâna celui întrebat se repezi spre propria frunte, dar ezită şi se 
mulțumi să se scarpine-n cap. Shandy ghici că primul impuls îi ceruse 
să-şi facă semnul crucii. 

— E Thatch, răspunse bărbatul, cu voce scăzută. 

— Oh! 

Shandy se holbă la barca aflată deja la jumătatea distanţei dintre 
țărm şi masa întunecată a Răzbunării Reginei Anna. În barcă erau două 
siluete, dintre care una, cea mai masivă, părea, de la distanţă, 
încoronată cu o tiară de licurici. 

Shandy își dori, mai mult decât oricând, să nu fi existat tentativa 
căpitanului Wilson de a-l ucide pe Davies. Își aminti toate poveștile 
auzite despre bărbatul din barca tot mai apropiată şi îi trecu prin cap 
că Thatch - Barbă Neagră - temutul hunsi kanzo - era cel mai de succes 
dintre buccanerii care încercaseră să se adapteze la lumea nouă din 
vest. Părea tot atât de inseparabil de partea aceea a lumii cum era 
Curentul Golfului. 

Shandy aruncă o privire spre Davies, care strângea din ochi mai 
mult decât o impunea strălucirea focului, şi, cu toate că poziţia 
maxilarului îi făcea obrajii mai ridați şi mai supți decât de obicei, primi 
un indiciu care sugera cum arătase probabil căpitanul în tinerețe - 
autoritar și hotărât să-şi ascundă orice îndoială, odată ce fusese luat în 
considerare și stabilit un anumit curs al acţiunii. 

Nisipul din apropiere scrâşni sub cizme și, uitându-se în jur, 
Shandy îl văzu pe ciungul Benjamin Hurwood stând alături de el și 
privind fix către barcă. Se gândi că și tatăl lui Beth își ascundea 
sentimentele, dar, spre deosebire de Davies, părea încordat de dorință 
şi de nerăbdare. Shandy, care-și amintea câteva lucruri spuse de 
Davies despre Hurwood, era sigur că știa din ce motiv - şi, cu toate că îl 
considera un ucigaș, știa și că, dacă ar fi fost în situaţia lui, el unul şi-ar 
fi înfrânat dorința de a-şi împinge viaţa în direcția aleasă de bătrân mai 
degrabă de frică decât din virtute. 

Barca se săltă pe creasta unui val și, pe măsură ce acesta se 
spărgea preschimbându-se în spumă învolburată, se năpusti pe mal 


până când îi scârțâi chila pe nisipul de sub apa puţin adâncă, 
împroşcată de Barbă Neagră când o porni în susul plajei, după ce sărise 
peste copastie. Vâslașul lui - care, observă Shandy cutremurându-se, 
avea falca legată - rămase pur și simplu în barcă, fără să încerce nici 
s-o aducă pe plajă, nici să se-ntoarcă în apă mai adâncă înainte de a se 
sparge valul următor. 

Barbă Neagră urcă panta nisipoasă cu pași mari şi se opri o clipă 
în locul unde terenul devenea plat, o siluetă uriașă, zimțată, pe 
fundalul cerului purpuriu; tricornul lui părea prea ascuţit şi cu 
colțurile prea lungi și, cu punctele de lumină roșie care-i tresăltau în 
jurul capului, semăna, în ochi lui Shandy, cu un demon cu trei coarne 
abia înălțat din iad. 

Când ajunse în apropierea focurilor, punctele de lumină roşie se 
dovediră a fi capetele aprinse ale unor fitiluri împletite în coama lui de 
păr aspru şi în barbă. Era înalt, mai înalt decât Davies, și tot atât de 
masiv ca un afloriment stâncos cu marginile tocite de vânt. 

— Și iată-ne, după un an, domnule Hurwood, spuse el. Ne-ai 
adus o corabie excelentă, așa cum ai promis, iar eu am adus planta 
medicinală de care spui că avem nevoie - și suntem aici, în ajunul Zilei 
Recoltei, deși te temeai că eu o să-ntârzii. 

Vorbea engleza cu un uşor accent, şi Shandy nu reuși să-și dea 
seama dacă asta sugera că nu era limba lui maternă, sau nu trăda decât 
lipsa interesului și a talentului de orator. 

— Fie să găsim amândoi ceea ce căutăm. 

Shandy îl văzu în spatele piratului uriaş pe Leo Friend, încă 
gâfâind după ce venise în grabă către focuri şi rânjind pe furiș; şi se 
întrebă, pentru prima oară, dacă era posibil ca tânărul medic gras să fi 
fost amestecat în toată povestea ca urmare a unor ambiţii personale. 

Barbă Neagră tropăi către centrul spaţiului liber şi Shandy 
observă că fața lui colțuroasă strălucea de sudoare - poate din cauza 
hainei sale negre, grele, cu faldurile atârnându-i până la fluierele 
picioarelor. 

— Phil? spuse Barbă Neagră. 

— Sunt aici, domnule, răspunse Davies, făcând un pas înainte. 

— Ţi-ai revenit suficient ca să ne însoțeşti? 

— Pune-mă la încercare. 

— Oh, da, am s-o fac. Astea sunt vremuri care ne încearcă. Barbă 


Neagră rânji, un rictus ce-i scoase la vedere aproape toţi dinţii. N-ai 
respectat ordinele. 

Davies îi întoarse rânjetul. 

— Spre deosebire de ce-ai fi făcut tu, fireşte. 

— Ha. Uriașul îşi roti ochii, cuprinzând mulțimea, mai mult sau 
mai puțin împărțită în trei grupuri - echipajele celor trei corăbii. Cine 
altcineva... 

Se întrerupse brusc şi se uită la manșeta lată a propriei sale 
mâneci, cu fața lui întunecată golită de orice expresie. Piraţii din 
imediata lui apropiere se retraseră, murmurând incantaţii de apărare, 
în timp ce Hurwood şi Friend se aplecară în față, holbându-se la el. 

Şi Shandy îl privi cu ochii holbaţi, deși fără nerăbdare, și îi văzu 
manșşeta răsucindu-se pentru o clipă şi lăsând să iasă un vălătuc de 
fum, apoi zări, foarte clar, un fir de sânge în josul degetelor din mijloc 
ale lui Barbă Neagră, din care începură să cadă picături pe nisip. Haina 
lui lungă păru să se cutremure, de parcă pe sub ea ar fi alergat 
şobolani. 

— Rom, ceru uriașul, cu voce în același timp încordată și 
scăzută. 

Un bărbat din echipajul lui Carmichael se grăbi să înainteze cu 
un ulcior, dar Davies îl prinse de guler şi-l trase înapoi. 

— Nu rom simplu, se răsti. 

Luă ulciorul, ceru o cană şi, după ce o umplu, se grăbi să-și 
scoată dopul cutiei cu praf de pușcă, din care puse doi pumni în 
băutură. 

— Jack, spuse apoi. Foc, repede. 

Shandy alergă spre cel mai apropiat foc, înșfăcă un băț cu 
capătul aprins şi se grăbi să revină lângă Davies, care ținea acum cana 
la distanță de sine însuși şi care atinse de marginea ei capătul în flăcări 
al băţului. 

Băutura se aprinse și începu să clocotească instantaneu, și 
Davies i-o întinse lui Barbă Neagră. Shandy avu impresia că zărea ceva 
asemănător cu o pasăre mică, fără pene, agățându-se de mâna celui din 
urmă, dar atenția îi fu distrasă când îl văzu pe piratul uriaș dându-și 
capul pe spate şi răsturnându-și pur și simplu în gura deschisă 
conținutul cănii în flăcări. 


Pentru o clipă, se păru că îi luase foc tot capul; pe urmă 
vâlvătaia dispăru la fel de repede cum apăruse, lăsând în urmă doar 
coroana estompată de fitiluri aprinse şi un nor învolburat de fum 
luminos, roșietic, care-i atârna deasupra capului - şi care dispăru 
imediat ce observă Shandy că semăna cu un chip contorsionat de furie. 

— Cine vine cu noi? întrebă cu asprime Barbă Neagră. 

— Eu şi secundul meu, Jack Shandy, aici de față, răspunse Davies 
cu vioiciune, şi Bonnett și Hurwood, fireşte, şi, probabil, ucenicul lui, 
Leo Friend, băiatul gras de acolo... și fiica lui Hurwood. 

Toată lumea se uita la Shandy, deși Barbă Neagră n-o făcea încă, 
așa că el nu-și trădă uimirea - dar era furios fiindcă Davies nu-i 
spusese că Beth urma să-i însoțească în mlaștină, pentru că de 
altminteri îi descrisese călătoria pe care urmau s-o facă în noaptea 
aceea prin smârcurile periculoase şi evident chiar și mai periculosul 
„punct de echilibru magic” pe care-l căutau în aproape impenetrabila 
fortăreață a nămolului primordial şi a creaturilor dezgustătoare 
deprinse să trăiască acolo, iar el nu-și imaginase c-aveau s-o ia și pe 
Beth. 

— Secundul tău, mormăi Barbă Neagră, strivind absent cana. Ce 
s-a-ntâmplat cu Hodge? 

— A fost ucis când am scăpat de vasul de luptă al Marinei, îl 
lămuri Davies. Shandy a dus la bun sfârşit evadarea noastră. 

— Am auzit câte ceva despre asta, spuse gânditor Barbă Neagră. 
Shandy, ieşi în față. 

El se supuse şi, când fu cuprins cu privirea, simți impactul cu 
întreaga atenţie a uriașului pirat-rege ca pe o lovitură. Pentru o clipă, 
Barbă Neagră nu făcu altceva decât să se uite în jos, țintuindu-i ochii, și 
fața lui Shandy se înfierbântă, fiindcă aproape că-și simţea toate 
tainițele minţii deschise, simţea că le era evaluat conţinutul. 

— Văd că la bordul Guralivului Carmichael se aflau mai multe 
decât ştiam, zise uriașul cu voce joasă, şi aproape cu suspiciune. Apoi 
adăugă, cu glas mai sonor: Bine-ai venit în lume, Shandy - văd că 
Davies a ales omul potrivit. 

— Mulţumesc, domnule, se trezi Shandy spunând. Deşi nu... 
adică, n-a fost totul chiar așa... 

— Niciodată nu este. Dovedește-ţi curajul în noaptea asta, când 
ajungem la Fântână... și, cu toate că vom călători împreună cu Baronul 


Samedi şi cu Maitre Carrefour, stai pe picioarele tale. 

Se întoarse în altă parte, şi Shandy, simțindu-se ca și cum ar fi 
trecut un singur pas din plină strălucire a soarelui în umbră, scoase un 
oftat şi-şi lăsă spiritul comprimat să se destindă iarăşi, ajungând la 
dimensiunile sale obișnuite. 

Valurile începuseră prin a umple barca lui Barbă Neagră pe 
jumătate, însă apoi o înghiontiră către apa puţin adâncă și mai mulți 
marinari începură să descarce o ladă imensă, mișcându-se cu 
stângăcie, fiindcă nu-i trăgea inima să se apropie de vâslașul țeapăn, 
neclintit. Piratul-rege scuipă dezgustat și se îndreptă spre ei cu paşi 
mari, să-i supravegheze. 

Shandy se răsuci pe călcâie și aproape că se lovi de pântecul 
impozant al Grăsanului Sumbru, bocor-ului lui Davies. E noaptea 
uriașilor, se gândi, încercând să tragă cu ochiul pe lângă vrăjitorul 
masiv. 

— Scuză-mă, îi spuse, înainte de a-şi aminti că era surd, l-ai 
văzut pe Phil? Ăă, pe căpitanul Davies? Oh, la naiba, n-auzi nimic, nu-i 
așa? Atunci de ce mă... 

Intensitatea privirii bocor-ului îl făcu să amuţească. De ce nu pot 
toți oamenii ăștia să se holbeze așa la altcineva, se întrebă, străbătut de 
un fior, sau unii la alții? 

Spre deosebire de Barbă Neagră, care păruse să aibă doar 
bănuieli vagi în ceea ce-l privea, Grăsanul Sumbru îl fixă cu o îndoială 
evidentă - aproape cu dezamăgire, de parcă ar fi fost o sticlă cu un vin 
excelent, lăsat de cineva prea mult la soare. 

Cuprins de nervozitate, Shandy îi adresă vrăjitorului un zâmbet 
politicos, se retrase cu un pas şi se grăbi să-l ocolească. Acum îl zări pe 
Davies la câțiva metri distanță, stând în picioare pe muchia pantei 
nisipoase, și se îndreptă spre el. 

Davies îl văzu, zâmbi, apoi dădu din cap către Barbă Neagră. 

— Un bărbat puternic, eh? 

— Dumnezeu ştie, încuviință Shandy, fără să zâmbească. 
Ascultă, Phil, continuă apoi, cu voce joasă, nu mi-ai spus niciodată că 
Beth Hurwood vine cu noi în mlaștină. 

Davies înălță din sprâncene. 

— Nu? Poate că nu - probabil din cauză că nu-i ceva care te 
priveşte. 


Shandy avu impresia că bărbatul mai vârstnic încerca să-și 
găsească scuze, ceea ce îl alarmă și mai mult. 

— Cum au de gând să se folosească de ea? 

Davies oftă și scutură din cap. 

— Ca să fiu sincer, Jack, nu sunt sigur - deşi știu că au mare grijă 
s-o ferească de orice rău. Presupun că e vorba de un soi de magie de 
înaltă clasă. 

— În legătură cu soţia moartă a lui Hurwood. 

— Oh, asta e sigur, încuviință Davies. Așa cum ţi-am spus pe 
Jenny, speranţa c-o va aduce înapoi e singurul lucru care-l mai ține pe 
bătrân în viaţă. 

Shandy clătină îngrijorat din cap. 

— Dar, din câte mi-ai spus, loa-ii din Caraibe sunt slabi aici, și 
cum se așteaptă s-o ferească de pericole în mlaștini? Și cine e Maitre 
Carrefour? 

— Hm? Oh, ăsta e vechiul nostru prieten, Însoţitorul 
Veghetor17. Thatch îi pronunță corect numele. Înseamnă stăpânul 
răscrucilor. Cu alte cuvinte, stăpânul diferitelor posibilități - al 
norocului. Și da, puterile lui, ale lui Samedi și ale celorlalte spirite 
slăbesc, în ceea ce ne priveşte, când ajungem la o depărtare atât de 
mare în nordul locurilor unde sunt ancoraţi. Fără nici o îndoială că 
există şi aici loa-i, dar sunt cei indieni - pe noi nu ne ajută câtuși de 
puţin. Aşa e, suntem în foarte mare măsură pe cont propriu. După cum 
a zis Thatch, trebuie să stăm pe picioarele noastre. Însă fireşte că, după 
ce ajungem la fântâna aia magică, sau ce-o fi fiind, dacă Hurwood e în 
stare, așa cum a promis, să ne arate cum s-o folosim - şi nu suntem 
infestați, cum a păţit Thatch când a descoperit-o - atunci poate-o să 
fim în stare să zburam de-acolo. 

Shandy se încruntă, furios. 

— Fi-r-ar să fie - în primul rând nu înţeleg de ce-a venit Barbă 
Neagră aici. Presupun c-a ştiut cumva că în adâncul acestei jungle se 
află o vrajă puternică, dar ce l-a făcut să se străduiască atât de mult 
s-ajungă la ea? Mai ales că nici nu pare să stăpânească magia suficient 
de bine ca să se ferească de necazuri. 


'7 Mate Care-Four în engleză, asemănător ca pronunție cu Maitre Carrefour. 


Davies dădu să deschidă gura, apoi chicoti şi scutură din cap. 

— De cât timp eşti în emisfera vestică, Jack? 

— Ştii de când. 

— Ştiu. Să zicem că de-o lună. Ei bine, eu am văzut insulele astea 
pentru prima oară când aveam șaisprezece ani, la un an după ce m-a 
înhățat patrula pe o stradă din Bristol şi m-a informat că eram marinar 
în Marina Maiestăţii Sale. Nu, lasă-mă să vorbesc. Tu poţi vorbi pe 
urmă. Oricum, eram marinar pe fregata Lebăda şi în luna mai a anului 
1692 mă aflam în Port Royal, cel mai important port din Jamaica în 
zilele acelea, şi aveam corabia la canarisit, la o sută de metri distanță 
către vest de zidurile fortului Carlyle. Davies oftă. Cu zece ani înainte, 
Port Royal fusese probabil o adevărată gaură împuțţită - baza lui Henry 
Morgan18 - dar când am ajuns eu acolo nu era nimic altceva decât un 
oraș frumos, plin de viaţă. Ei bine, în a doua zi a lunii iunie, în vreme ce 
camarazii mei lucrau în soare, desprinzând scoicile de pe coca Lebedei, 
eu eram pe plajă, la o oarecare distanță, raportând o eroare legată de 
încărcarea mărfurilor la depozitele Regelui, iar când am terminat 
m-am strecurat alături, în taverna lui Littleton. Şi să-ți spun ce 
s-a-ntâmplat, Jack, imediat ce-am părăsit locul ăla, plin de bere și de 
tocana excelentă a lui Littleton - carne de vită şi de broască țestoasă, 
asta a fost, îmi aduc aminte - Thames Street mi-a tresăltat sub picioare 
şi dinspre inima uscatului s-a auzit un zgomot ca o bubuitură de tun 
sau ca un tunet. M-am întors către tavernă exact la timp ca să-i văd 
întregul perete din față despicându-se în felii, aşa cum tai o plăcintă, şi 
pe urmă pavajul străzii s-a destrămat... în fâșii, sau cam aşa ceva... şi 
eu am alunecat direct în mare, cu tot orașul imediat după mine. 

Shandy îl asculta cu aviditate, dând pe moment uitării subiectul 
iniţial al discuţiei. 

— Cred că am fost sub apă trei minute, continuă Davies, izbit de 
cărămizi şi de pământ şi cât pe ce să fiu sfâșiat chiar de forța apei, care 
nu se putea hotărî în ce direcţie să se prăvălească. În cele din urmă am 
reuşit să ies la suprafață și m-am agăţat de o grindă dintr-un acoperiş, 
care tresălta ca o scobitoare pe cea mai agitată și mai nebunească mare 
de care-ai auzit vreodată. În final am fost pescuit chiar de Lebăda, una 
dintre puţinele corăbii care nu fuseseră distruse - poate fiindcă era 


'5 Pirat englez (1635-1688). 


deja dată peste cap când începuse cutremurul. Traversa încoace și 
încolo noul petec de ocean care fusese Port Royal înainte de amiază și 
i-am scos pe mulți alții din marea aia albă - clocotea și se învârtejea 
toată, înţelegi? Ca un vas enorm cu bere în fermentație - iar mai târziu 
am aflat că acolo au murit două mii de oameni. 

— lisuse, spuse Shandy, cu venerație. Apoi: Ăă, dar ce legătură 
are cu... 

— Oh, ai dreptate, îmi cer scuze - m-au furat amintirile. Ei bine, 
domnule, cu trei cvartale mai aproape de centrul insulei, pe Broad 
Street, în aceeași cumplită zi de doi iunie, un magician bătrân din 
Anglia - un soi de Hurwood, presupun - încerca să facă o vrajă 
puternică, de reînviere, la care nu cred că se pricepea prea bine, dar în 
ziua aceea avea alături de el un băiat de șaisprezece ani care crescuse 
printre negrii liberi din munții din Jamaica, un băiat care, deși alb, 
cunoştea foarte bine practicile vodun şi care, cu numai un an înainte, îi 
fusese consacrat celui mai înfricoșător loa, Stăpânul Cimitirelor, 
Baronul Samedi, al cărui drogue secret e focul mocnit. Cei doi se 
ocupau cu o vrajă de reîncarnare, încercând să-nvețe cum să pună 
suflete bătrâne în trupuri noi, şi asta cere sânge omenesc proaspăt, şi 
au pus mâna pe un amărât care să li-l ofere. Bătrânul magician englez 
mai încercase chestia asta şi înainte și, nu ştiu, poate că reușise, în ziua 
lui cea mai bună, să readucă la viață un gândac sau doi, dar atunci îl 
avea pe băiatul ăla de șaişpe ani alături, în strânsă legătură cu el, este? 

— Este...? repetă Shandy. 

— Ei bine, s-a dovedit - nici unv’ dintre ei n-avea habar la 
vremea aia, da poate câțiva bocor-i bătrâni o știau, şi cu siguranţă o 
ştiuseră înaintea lor indienii din Caraibe - s-a dovedit că marea vrajă 
de readucere la viaţă trebuia făcută pe mare. Pentru că între sânge și 
apa de mare există o legătură, aşa am înţeles. Ei, băiatul ăla alb s-a 
dovedit a fi, dintre oamenii de culoarea lui, cel mai puternic magician 
înnăscut de care-a auzit cineva vreodată... și el făcea vraja de 
readucere la viață în Port Royal - pe uscat. 


Shandy rămase o clipă în aşteptare. 
— Ăă... da? Şi? 
— Și oraşul Port Royal a sărit în mare, Jack. 


— Oh. Shandy se uită la oceanul întunecat. Băiatul... băiatul ăla 
de șaisprezece ani... 


— ... Se numea Ed Thatch. De atunci încearcă să găsească vraja 
perfectă pentru reînviere. Și asta l-a adus aici, pe această coastă, cu ani 
în urmă. Tu m-ai întrebat. Ții minte? 

— Da. Shandy nu se simţea nicidecum liniștit. Bine, și ce e 
focarul sau fântâna pe care vrem s-o găsim în junglă? 

Davies îl privi clipind nedumerit. 

— Ei, credeam că ştii asta, Jack. E o gaură în peretele dintre 
viață și moarte, și oricui se află în preajmă i se poate întâmpla să fie 
stropit de un jet venind dintr-o parte sau dintr-alta. Nu știi nici o 
poveste despre așa ceva? E ceea ce căuta Juan Ponce de Leon19: se 
numește Fântâna Tinereţii. 


'9 Juan Ponce de León y Figueroa (1474-1521), conchistador spaniol, descoperitor al 
statului Florida din SUA, căruia i-a dat acest nume. A fost primul Guvernator al 
Puerto Rico, numit de Regele Spaniei în 1579. 


Capitolul unsprezece 

Când întunericul coborâse pe de-a-ntregul și Barbă Neagră, 
Davies şi ceilalți îşi băuseră ultimele căni de rom întăritor și își 
începuseră drumul pe plajă, înaintând cu greu către nord, în direcția 
fluviului şi a bărcilor care îi așteptau, Benjamin Hurwood îşi impuse să 
se ridice în picioare şi să-i urmeze. 

În ultimii doi ani, visele cu ochii deschişi păreau din ce în ce mai 
reale şi mai persistente, iar acum ajunseră în punctul unde aproape că 
se puteau numi halucinații, dar el îşi ținea gura strâns închisă și nu-și 
lăsa ochii să urmărească nici una dintre creaturile și obiectele pe care 
le ştia imaginare. 

Suntem în 1718, îşi spuse, cu fermitate, și mă aflu pe țărmul 
coastei de vest a Floridei, cu piratul Edward Thatch și cu... fiica mea... 
cum naiba o cheamă? Nu Margaret... Elizabeth! Asta e. În ciuda celor 
care-mi apar în faţa ochilor în jumătate de timp, nu sunt în biserica din 
Chelsea... nu am patruzeci și trei de ani, anul nu e 1694... iar cea pe care 
o văd acolo nu e mireasa mea, iubita mea Margaret, viaţa mea, sau cel 
puțin rațiunea mea... e fiica noastră... vehiculul... 

Hurwood strânse din ochi, ferindu-se de lumina strălucitoare a 
soarelui revărsată prin fereastra coridorului în timp ce-i înapoia 
cavalerului său de onoare sticla plată. 

— Mulţumesc, Peter, zâmbi el. 

Se uită prin crăpătura dintre cele două uși de la intrarea laterală 
a bisericii, dar oamenii încă se mai foiau nehotărâţi pe aleile dintre 
rândurile de bănci, sau se strecurau pe ele, iar preotul încă nu-și făcuse 
apariţia... deşi un acolit ce părea speriat era acolo, lângă scăunelul 
pentru îngenunchere din colțul cel mai îndepărtat al altarului. 

— A mai rămas un pic de timp, îi spuse cavalerului său de 
onoare. O să mai arunc o privire în oglindă. 

Nervozitatea mirelui îl făcu pe Peter să zâmbească în vreme ce 
acesta traversa încă o dată spaţiul dintre el şi oglinda pe care-o 
sprijinise de un raft din apropiere. 

— Păcatul mândriei, murmură Peter. 

— Cred că un strop de mândrie îmi poate fi iertat astăzi, ripostă 
Hurwood, aranjându-și buclele lungi, castanii, cu lovituri uşoare ale 
palmelor. 

Era un bărbat studios, rezervat, dar se mândrea cu părul lui şi, 


în ciuda modei, nu purta niciodată perucă - apărea întotdeauna în 
societate „în propriul păr” în care, în pofida trecerii anilor, nu exista 
nici un fir cărunt. 

— Încă n-o zăresc pe Margaret, constată Peter, deschizând puţin 
una dintre uși și mijindu-și ochii ca să vadă până în fundul bisericii. S-a 
răzgândit, fără-ndoială. 

Până şi simpla insinuare a unei asemenea posibilități aduse în 
stomacul lui Hurwood un sloi de gheaţă. 

— Pe sângele Domnului, Peter, nici măcar să nu mai dai glas 
unei asemenea idei! Aș... aș înnebuni. Eu... 

— N-a fost decât o glumă, îl asigură Peter, cu o umbră de 
îngrijorare uşor de deslușit în spatele tonului jovial. Destinde-te, Ben, 
bineînțeles c-o să vină. Uite, mai ia un gât de brandy - eşti cel mai palid 
mire pe care l-am văzut vreodată. 

Hurwood luă sticla care i se oferea şi sorbi prelung. 

— Mulţumesc - dar ajunge. Nu vreau să fiu beat în fața altarului. 

— S-o pun în barcă? întrebă Peter, parcă trăgând cumva o 
draperie în dreptul ferestrei, aşa că rămaseră în întuneric, cu excepția 
luminii unui felinar pe care Hurwood nu-l observase până atunci. 

Aerul era dintr-odată mai proaspăt, dar mirosea a mare şi a 
mlaștină; îi trecu fulgerător prin gând că încăperile acelea ar fi trebuit 
aerisite mai des - un secol de miros de tămâie, de draperii ciuruite de 
molii și de cărți de rugăciune cu legături scorojite dădea naștere unor 
mirosuri bizare. 

— Cred că tu eşti ăla care-a băut prea mult, se răsti Hurwood, 
morocănos. Nu-şi mai putea vedea părul în oglindă. Trage din nou 
într-o parte afurisita aia de draperie. 

— Nu e un moment potrivit pentru viziuni, domnule Hurwood, 
spuse cineva, probabil Peter. E timpul să ne urcăm în bărci. 

Hurwood văzu, alarmându-se, că felinarul declanșase cumva un 
foc pe coridorul lateral al bisericii - nu, trei focuri! 

— Peter! strigă. Arde biserica! 

Se întoarse spre cavalerul de onoare, dar, în locul siluetei subțiri 
şi elegante a lui Peter, dădu cu ochii de un tânăr monstruos de gras, în 
haine grotești. 

— Cine eşti? îl întrebă, cumplit de înspăimântat, fiindcă acum 


era sigur că logodnicei lui i se întâmplase ceva. Margaret e teafără? 

— E moartă, domnule Hurwood, răspunse nerăbdător tânărul 
gras. De-asta vă aflaţi aici, ați uitat? 

— Moartă! 

Atunci probabil că se afla în biserică pentru o înmormântare, nu 
pentru o nuntă - dar de ce era sicriul atât de mic, o cutie pătrată de 
lemn, cu latura de numai vreo patruzeci şi cinci de centimetri? Şi de ce 
mirosea atât de tare a pământ, de ce puţea atât de urât? 

Şi apoi se smulse brusc, şi amintirile din ultimul sfert de secol se 
prăvăliră asupra lui ca o alunecare de teren, lăsându-l slăbit și albit. 

— Da, moartă, repetă Leo Friend. lar dumneata o să te porți 
rațional în următoarele două ore, chiar dac-o să fie nevoie să te ţin sub 
controlul meu, adăugă disperat grăsanul. 

— Linișteşte-te, Leo, zise Hurwood, reușind să-și aducă în voce 
un strop de amuzament detașat. Da. Bineînţeles, adu-o pe... Elizabeth 
în barcă. 

Încrezător în sine, coborî cu pași mari panta către fluviu, unde 
erau trase bărcile și unde fusese deschis cu o pârghie cufărul de lemn 
adus de Barbă Neagră - deși se clătina ușor, fiindcă la fiecare câteva 
secunde avea impresia că merge ceremonios de încet pe aleea centrală 
a bisericii, străbătând petece alternative de umbră și de lumină 
colorată piezişă, când trecea, rând pe rând, prin dreptul terestrelor 
înalte, cu vitralii. 

Pe o porțiune de treizeci de metri de-a lungul fluviului, 
rădăcinile mangrovelor, elastice și semănând cu tot atâția păianjeni, 
fuseseră îndepărtate, tăiate cu săbiile de abordaj, și oamenii stăteau 
până la genunchi în apa neagră ce licărea sub lumina torţelor, prinzând 
pachetele înfăşurate în pânză uleiată aruncate de pe mal şi așezându-le 
în cele trei bărci. La prova fiecăreia dintre acestea fusese montată câte 
o torță aprinsă, şi Hurwood văzu că Davies şi bucătarul se îmbarcaseră 
deja într-una, pe care cel dintâi o împiedica să se clintească ţinându-se 
de cioturile mangrovelor, înălțate cu vreo treizeci de centimetri 
deasupra apei. 

— ... O vei iubi și o vei ocroti în toate zilele vieţii voastre de 
acum înainte, până când moartea vă va despărți? întrebă preotul, 
zâmbind cu blândeţe către cuplul cu înfățișare solemnă îngenuncheat 
în faţa lui. 


Hurwood îl zări cu coada ochiului pe acolitul pe care văzuse mai 
înainte, părând încă înspăimântat... nu, mai degrabă pierdut decât 
înspăimântat. 

— Da, răspunse. 

— Vrei să repeţi, şefule? întrebă piratul care tocmai scosese din 
cufăr ultimul pachet învelit în pânză uleiată şi i-l aruncase celor din 
apă. 

— A spus da, chicoti bărbatul de lângă el. 

Primul pirat îi făcu celuilalt cu ochiul. 

— Mi s-a părut că aduce a om care poate spune-ntotdeauna da, 
dar nu eram sigur. 

— Ha-ha! 

Hurwood clipi, uitându-se nedumerit în jur, apoi le zâmbi. 

— Foarte amuzant. O să am grijă să v-aduc câte un suvenir de la 
fântână, domnilor. 

Zâmbetele de pe feţele celor doi pieriră. 

— N-am vrut să fim lipsiţi de respect, domnule, spuse îmbufnat 
unul dintre ei. 

— O să țin totuși minte. 

Se uită peste umăr și-l văzu pe Leo Friend coborând greoi râpa. 

— O să ne urcăm în aia, le spuse piraţilor speriați, arătându-le 
una dintre bărci. Vă rog s-o aduceţi mai aproape și s-o ţineţi într-o 
poziție stabilă, fiindcă însoţitorul meu e solid. 

Cei doi se supuseră în tăcere și, de frica lui Hurwood, traseră 
barca atât de aproape de mal încât reuși să se urce fără să-și ude 
cizmele. 

Câțiva oameni aruncau cu orez, nesocotind preferințele pe care 
şi le exprimase Hurwood, dar el zâmbi și se urcă în trăsură, alături de 
mireasa lui, fiindcă era prea entuziasmat ca să mai dea atenţie unor 
sâcâieli mărunte. 

Avea pe buze un zâmbet larg. 

— Mulţumesc! strigă către pirații rămași cu gura căscată şi către 
Leo Friend. Când ne-ntoarcem de pe continent, o să vă invit pe toţi la 
cină! 


Ferindu-se de torța din barcă, Shandy se aplecă în lateral, ca să-l 


vadă mai bine pe Hurwood. Bătrânul continua să zâmbească și să-și 
fluture mâna către mal, în direcţia piraţilor uluiţi, a lui Friend - și a lui 
Beth, condusă către barca tatălui ei de Stede Bonnett, care părea să 
meargă în somn. Cred că, la urma urmelor, a avut dreptate, se gândi 
Shandy, tatăl ei e nebun. 

În ultima jumătate de oră, luna fusese pe rând ascunsă şi 
dezvăluită de norii care-i alunecau prin față, iar acum începea o ploaie 
caldă. Bărcile erau încărcate şi pasagerii mai mult sau mai puţin 
instalaţi pe banchete - Barbă Neagră și vâslașul său dubios în prima 
barcă, Hurwood, Friend, Elizabeth și Bonnett în următoarea, iar 
Shandy şi Davies în a treia. Shandy era surprins fiindcă Grăsanul 
Sumbru nu-i însoțea; oare bocor-ul uriaș ştia, poate, ceva care nu le era 
cunoscut celor din bărci? 

După ce se desprinseră de țărm și vâslele începură să 
bocănească şi să zăngănească, iar aburul creat de torţe se înălță în 
văzduh, toţi călătorii, în afară de Beth Hurwood, prinseră să fredoneze 
o melodie sacadată, cu note joase, menită să atragă atenţia oricât de 
firavă pe care i-ar fi putut-o acorda Baronul Samedi și Maitre Carrefour 
acelui țărm uitat dinspre nord - dar murmurul se stinse peste câteva 
minute, de parcă ar fi descoperit cu toţii că acolo nu se potrivea. 

Curentul fiind leneș, era ușor să vâslești în contra lui, așa că 
strălucirea celor trei focuri de pe țărm se pierdu curând în labirintul 
întunecos. Shandy se ghemui la prova bărcii şi, pe măsură se iveau din 
beznă chiparoșii, ca tot atâtea turnuri noduroase, unii semănând a 
bărbaţi diformi, cu capetele acoperite de glugi, iar alții a pietre, dar nici 
unul a vreun soi de copac, îl călăuzea cu voce scăzută pe Davies, care 
insistase să vâslească în ciuda umărului său abia vindecat. 


Pe terenul mlăștinos, lucrurile îşi schimbau poziţiile cu mișcări 
fluide şi se auzeau clipoceli şi bolboroseli inexplicabile, dar Shandy nu 
văzu nimic care să pară viu, cu excepţia petelor uleioase, sidefii, care 
dădeau luciu apei şi păreau să contureze mâini întinzându-se lacom și 
chipuri diforme, mimând cuvinte de neînțeles când le răzuiau chilele 
bărcilor, despicându-le în două și împingându-le într-o parte şi 
într-alta. 

Barca lui Barbă Neagră deschidea drumul şi Shandy credea că, 
în catedrala aproape tăcută a mlaștinii, deslușea şuieratul intermitent 
scos de straniul vâslaș al piratului-rege. Singurele sunete izvorâte din 


bărci erau indicaţiile mormăite de Friend ca să-l călăuzească pe 
Bonnett, cel care trudea la vâslele bărcii lor, și câte-un chicotit slab, 
prostesc, de-al lui Hurwood. Beth stătea alături de tatăl ei, 
ghemuindu-se într-o tăcere deznădăjduită. 


După o oră de înaintare lentă prin labirintul junglei, când 
remarcă pentru prima oară freamătul unor şoapte slabe, Shandy își 
dădu seama că le auzea de destul de multă vreme, numai că până 
atunci nu reuşise să le despartă de clipocitul apei și de picuratul ei de 
pe vâsle. Avea impresia că în fața lor, nu prea departe, șușoteau sute de 
oameni cuprinși de panică. În acelaşi timp, simţi o duhoare nouă, care 
eclipsa mirosurile bogate ale uleiului de chiparos, ale vegetației intrate 
în putrefacție și ale apei întunecate, și, imediat ce deveni conştient de 
ea, realiză că o așteptase. Expiră puternic pe nas, apoi își curăță gâtul şi 
scuipă. 

— Da, bombăni Davies, evident câtuși de puţin încântat de acel 
iz, miroase ca un tun nelăsat să se răcească între două salve. 

Hurwood păru să-l fi simţit la rândul lui, fiindcă râsetele lui 
înfundate încetară și se răsti: 

— Ierburile - puneţi-le acum în torţe. 

Shandy tăie pachetul înfășurat în pânză uleiată din barca lui și 
azvârli cu delicateţe, pe rând, câte un pumn din substanța umedă și 
fibroasă - pe care-o obținuse Barbă Neagră terorizând întregul Charles 
Town - pe suprafaţa lucioasă a părții aprinse a torței. Fumul se înălță 
mai întâi spasmodic, apoi se revărsă dintr-odată în vălătuci denși, şi el 
își dădu capul pe spate cu o smucitură, pufnind și scuipând iarăşi, de 
data asta ca să scape de duhoarea înțepătoare, aproape ca de amoniac. 

Ce rost are, se întrebă, să te-ostenești descriind chestia drept 
alungătoare de stații? Ar putea pune pe fugă până și capetele de lemn 
sculptate pe corăbii. 

Era încordat, dar nu speriat în toată puterea cuvântului - deși 
înţelegea în același timp, cu ironie, că era vorba de același calm relativ 
din timpul capturării lui Carmichael: se datora ignorării pericolului. 
Totuși, îşi spuse, Barbă Neagră a mai fost aici, și nu s-a-ntors hârtănit 
din cale-afară... și bineînțeles că el a dat pur și simplu buzna, cu 
nepăsare, atras de reverberaţiile magice ale fântânii sau de orice altceva 
l-o fi momit, cum se repede un fluture în flacăra lumânării, în timp ce noi 
avem o călăuză care știe cum să umble cu toate chestiile astea... 


Însă încrederea îi păli ușor când îşi aduse că Hurwood îşi 
pierduse evident minţile. Şi de ce le interzisese Barbă Neagră să-și 
aducă pistoale? 

Fluviul se îngustă sau, mai exact, se despărţi în zeci de canale 
înguste şi vâslitul deveni în curând imposibil, vâslele trebuind să fie 
folosite ca prăjinile pentru împingerea barjelor. Barca lui Barbă Neagră 
preluă conducerea, urmată de a lui Hurwood, iar a lui Shandy încheia 
convoiul. În vreme ce lujerii umezi şi orhideele sălbatice se îndeseau, 
ajungând tot mai aproape de flăcările portocalii ale torţelor, Shandy 
începu să se întrebe dacă nu cumva era ceva în smârcuri, nu prea 
departe, ţinând pasul cu ei în tăcere și în întuneric - ceva mare, deşi se 
mişca fără nici un zgomot prin încâlceala de dafini şi de arțari de 
mlaştină, împestriţată de lumina lunii. Încercă să-și silească propria 
imaginație să se liniştească, deşi, cu sunetul care te ducea cu gândul la 
nişte șoapte - acum mai puternic, nu-i era nicidecum ușor. 

Stătea în genunchi pe una dintre banchete, când împingând cu 
vâsla în fundul mâlos al apei, când uitându-se cu ochi îngustaţi înainte, 
prin fumul vătămător, ca să vadă pe ce canal intrau celelalte două 
bărci. Scânteile din torța de la provă cădeau peste el încă de când se 
desprinsese barca de țărm, și le mătura cu mișcări absente, dar acum 
simți două puncte fierbinţi în talie și, când se uită în jos, nu zări nici o 
scânteie. 

Îşi trecu mâna peste cămașă şi dădu de catarama de fier a 
centurii sale, supărător de caldă, aşa cum era şi cuțitul din teacă. Şi, 
odată ce remarcă asta, simţi ceva cald și în scobiturile gleznelor - exact 
în dreptul cataramelor cizmelor. 

— Ăă, începu el, întorcându-se spre Davies, dar, înainte de a se 
gândi ce să spună, îl auzi pe Hurwood strigând din barca din faţă. 

— Fier! le spuse bătrânul. Ținând cont de vechea superstiție - 
legătura dintre fier și magie - ar fi înțelept să scăpaţi de el, în cât de 
mare măsură puteți... 

— Păstraţi-vă armele, interveni mormăitul de bas al lui Barbă 
Neagră. Eu am mai fost aici - nu se-ncing atât de tare încât să nu le 
puteți suporta. Și nu vă aruncaţi cataramele centurilor, dacă asta 
înseamnă c-or să vă cadă pantalonii. 

Un țipăt din jungla din spate îl făcu pe Shandy să tresară violent, 
dar Davies, care se sprijinea în propria vâslă, râse pe tăcute şi îl lămuri: 


— N-a fost o stafie, ci doar una din păsările alea maronii cu alb, 
care mănâncă șerpi de apă. 

— Oh, ai dreptate. 

Shandy îşi trase vâsla în barcă şi o culcă de-a latul provei. Cu 
delicatețea cu care ar fi spintecat carapacea unui homar prea fierbinte, 
își desfăcu centura și îi tăie catarama din capăt folosind marginea 
bărcii drept tocător - şi simţi căldura mânerului propriului cuţit, pe 
care şi-l scosese din teacă, chiar și prin învelitoarea lui de piele. 
Catarama tăiată alunecă zăngănind în josul bărcii și împroşcă apa 
căzând în băltoaca clipocitoare ce aluneca într-o parte şi-ntr-alta pe 
scândurile de pe fund. Își strecură cuțitul fierbinte la loc, în teacă, și luă 
din nou vâsla. 

Davies, care continuase să împingă cu a lui în același ritm, rânji 
batjocoritor și clătină din cap. 

— Pantalonii tăi ar face bine să nu cadă. 

Shandy se sprijini cu toată greutatea pe vâslă și se întrebă dacă 
apa nu era cumva atât de puţin adâncă încât chila n-avea cum să 
n-atingă fundul şi dacă nu-și împingeau cumva barca prin mâl. 

— Ai tăi ar face bine să nu ia foc, gâfâi el. 

Cele trei bărci înaintau centimetru cu centimetru prin jungla 
umedă, încețoşată de fumul torțelor. Shandy se tot uita într-o parte şi 
într-alta, atât ca să-și aline ochii umezi, ferindu-i de strălucirea flăcării, 
cât şi ca să vadă dacă nu cumva se apropia vreun monstru pe furiș; mai 
întâi se simţi ușurat descoperind că „șoaptele” izvorau din găurile 
păstăilor rotunde ale unei vegetaţii albe, un soi de ciuperci ce creșteau 
pe malurile poroase în pâlcuri din ce în ce mai dese - căutând o 
explicaţie a fenomenului, presupuse că rădăcinile lor erau în legătură 
cu niște caverne și că diferențele de temperatură făceau aerul să se 
ridice şi să fie eliberat în acel mod pe care-l considera bizar - însă, pe 
măsură ce-şi împingeau bărcile tot mai în adâncul mlaștinii, unde 
ciupercile rotunde creșteau mai mari, văzu că deasupra găurilor cu 
margini moi prin care ieşea aerul erau proeminențe și adâncituri, din 
ce în ce mai asemănătoare cu nasurile și cu ochii. 

Senzaţia că undeva, în întuneric, exista o entitate imensă şi 
foarte atentă - dar silențioasă - devenea tot mai puternică. În cele din 
urmă, Shandy îşi ridică înspăimântat privirea și, cu toate că văzu 
deasupra capului împletitura de crengi argintate de lumina lunii, știu 


că peste ele se apleca o creatură invizibilă, o creatură care îi 
aparțineau acelui loc şi care poseda - probabil fiind în mare măsură 
alcătuită chiar din ele - acele smârcuri, bălți, plante agățătoare și 
amfibii mărunte, toate de o dezgustătoare fecunditate. 

Era evident c-o simțeau și ceilalți. Friend se ridică greoi în 
picioare şi aproape că stinse torța bărcii sale aruncând peste ea doi 
pumni de ierburi negre; flama pâlpâi şi se micşoră, dar după două 
secunde reîncepu să ardă cu putere, înălțând un nor învolburat de fum 
urât mirositor, care se lăţi, ridicându-se spre crengile de deasupra 
fluviului. 

Din înălțimi cobori un țipăt, scuturând florile copacilor și 
stârnind valuri atât de dese şi de persistente încât bărcile părură să 
stea, pentru o clipă, înțepenite pe o coală rigidă de sticlă. Sunetul 
reverberă prin junglă, apoi nu se mai auzi decât croncănit de păsări 
speriate şi, după ce amuţiră, doar șoapte ciupercilor păstăi. 

Shandy aruncă o privire spre cel mai apropiat pâlc și văzu că 
umflăturile ciupercilor erau acum fețe bine conturate şi, după cum li se 
contorsionau pleoapele, se simţi înfiorător de sigur că avea să se uite 
în curând la ele întâlnind privirile unor ochi. 

În spatele lui, Davies înjura fără oprire, monoton, cu glas obosit. 

— Nu-mi spune, zise Shandy, cu voce cât se poate de egală, c-a 
fost una dintre păsările alea maronii cu alb care-i mănâncă pe afurisiţii 
de șerpi de apă. 

Davies râse scurt, ca un lătrat, dar nu răspunse. Shandy o auzea 
pe Beth plângând încet. 

— Ah, iubita mea Margaret, spuse bătrânul Benjamin Hurwood, 
cu voce sugrumată dar vibrantă, fie ca aceste lacrimi de bucurie să fie 
singurele pe care-o să le mai verși vreodată! Şi acum fă te rog pe placul 
unui bătrân membru sentimental al consiliului de la Oxford. Azi, în 
ziua nunții noastre, mi-ar plăcea să-ți recit un sonet pe care l-am 
compus chiar eu. 

Îşi drese glasul. 

Prezenţa invizibilă a mlaștinii rămăsese în aerul urât mirositor, 
ca o greutate psihică, iar scobiturile gleznelor lui Shandy deveneau tot 
mai stânjenitor de calde, în ciuda pielii groase dintre cataramele 
cizmelor şi propria lui piele. 

— Margaret! începu Benjamin Hurwood. Invoc acum o muza 


de-a lui Dante... 

— Ne-am împotmolit, strigă, din fața lor, Barbă Neagră. Nu mai 
împingeţi. De-aici încolo mergem pe jos. 

Hristoase, se gândi Shandy. 

— Glumeşte? întrebă, fără să-și facă prea multe speranţe. 

În loc de răspuns, Davies îşi culcă vâsla în barcă, se cățără peste 
pupă şi se lăsă în apa neagră. Îi ajungea până la şolduri. 

— ... Să-mi cânte cum se cade bucuria după astă zi, continuă să 
murmure încetișor Hurwood. 

Shandy se uită înainte. Barbă Neagră scosese torța bărcii din 
suport şi, împreună cu vâslașul lui neliniștitor, era deja în apă, 
îndreptându-se către malul cel mai apropiat. Umbrele își schimbau 
poziția în timpul mersului lor, şi alte pâlcuri de ciuperci-capete 
deveneau vizibile. 

— Domnule Hurwood, șuieră Leo Friend, scuturându-l pe ciung. 
Domnule Hurwood! Trezește-te, fir-ai afurisit! 

— Când, continuă Hurwood să recite, în acest punct de mijloc al 
vieții mele, Domnul  mi-a-ngăduit  s-aleg... să părăsesc 
pădurea-ntunecată... 

Shandy văzu umerii lui Beth zguduindu-se. Bonnett stătea 
țeapăn, tot atât de neclintit ca un manechin. 

Barbă Neagră și vâslașul lui se urcaseră pe mal şi, ignorând 
globurile albe care se schimonoseau și șopteau la picioarele lor, se 
agățau de lujeri de viță sălbatică, străduindu-se să-şi păstreze 
echilibrul când călcau pe mâl şi pe rădăcini arcuite, umede. 

— Avem nevoie de el treaz, îi strigă Barbă Neagră lui Friend. 
Pleznește-l tare. Dacă asta n-ajută, vin acolo și... îi fac eu ceva. 

Friend răspunse cu un zâmbet nervos, îşi trase către spate mâna 
dolofană, după care o trânti peste surâsul afectat de pe fața lui 
Hurwood. 

Bătrânul scoase un țipăt care era aproape un suspin, apoi clipi 
uitându-se în jur, la bărci, din nou conștient de ceea ce îl înconjura. 

— Nu mai avem mult de mers, îi spuse răbdător Barbă Neagră, 
dar lăsăm bărcile aici. 

Hurwood studie cu atenţie apa și malul mocirlos, preț de 
aproape un minut. 


— Va trebui să ducem fata în braţe, spuse în cele din urmă. 

— V-ajut eu, strigă Shandy. 

Friend îi aruncă o privire plină de venin, iar Hurwood nici 
măcar nu se uită în jur. 

— Eu, Friend şi Bonnett ne putem descurca. 

— Corect, zise Barbă Neagră. Noi, ceilalți, o să fim ocupați să ne 
tăiem o potecă prin jungla asta. 

Shandy oftă şi-şi lăsă vâsla jos. Clătină torța bărcii, scoțând-o din 
suport, i-o întinse lui Davies împreună cu pachetul cu iarbă neagră, 
apoi coborî din barcă. Măcar i se udară cizmele, şi apa relativ rece a 
mlaștinii îi alină picioarele încinse. 


Capitolul doisprezece 

Vreme de jumătate de oră, grupul bizar împroşcă apa, înaintând 
prin ea cu greutate şi împleticindu-se dintr-o încâlceală claustrofobică 
de vegetaţie în alta; Shandy îşi simţea brațul cu care mânuia cuțitul 
tremurând de oboseală după ce tăiase lujeri şi crengi, dar continua să 
meargă cu încăpățânare mai departe, ieşind din bălți în care nimerise 
poticnindu-se, impunându-și să respire aerul urât mirositor și având 
întotdeauna mare grijă să nu lase să se stingă torța pe care-o ducea în 
mâna cealaltă și să nu-și ardă toată rezerva de iarbă neagră. 

Hurwood, Bonnett şi Friend veneau pe urmele lui clătinându-se 
şi oprindu-se la fiecare câțiva metri ca să găsească un nou mod de a 
căra propria lor torţă, lăzile lui Hurwood şi pe Beth, şi Shandy auzi de 
două ori zgomotul apei împroșcate repetându-se dezastruos, urmat de 
suspinele lui Beth, revigorate, şi de înjurăturile stridente şi aproape de 
neînțeles ale tatălui ei. 

La scurtă vreme după ce făcuseră cei opt primul pas pe malul 
noroios, ciupercile-capete începuseră să strănute, suflând prin gurile 
moi o pulbere grăunțoasă, ca sporii sau ca polenul; dar fumul gros, 
suspendat aproape de pământ, o ţinea la distanță, de parcă fiecare 
torță ar fi fost sursa unui vânt puternic, pe care nu-l simţea decât 
praful acela. 

— Pulberea asta, gâfâi Hurwood la un moment dat, când mai 
multe creaturi strănutară în acelaşi e timp, când o inhalezi, e cea care... 
ţi-a dat stafiile, Thatch. 

Barbă Neagră râse, tăind un copac tânăr dintr-o lovitură a sabiei 
sale de abordaj şi îndepărtându-l. 

— Nori cu ouă de stafii, eh? 

Uitându-se pentru o clipă peste umăr, Shandy îl văzu pe 
Hurwood bosumflându-se, cu nemulţumirea unui cărturar. 

— Ei da, în general vorbind, spuse bătrânul, gârbovindu-se 
pentru ca picioarele fiicei sale să-i stea pe umeri într-o poziție mai 
confortabilă. 

Shandy se întoarse la munca lui. Se străduia tot timpul să stea 
departe de vâslașul lui Barbă Neagră, care, alb la față, îşi balansa 
cuțitul atât de metodic încât îi amintea de una dintre figurinele 
acționate de forța apei din Grădinile Trivoli, din Italia, şi, ca urmare, se 
pomenea cel mai adesea lucrând între Davies și Barbă Neagră. 


Senzaţia unei prezenţe colosale îşi recăpătă puterea și Shandy o 
simți desprinzându-se din văzduh și aplecându-se asupra lor, 
uitându-se la cei opt intruși cu asprimea mâniei unei făpturi 
nepământene. 

Îşi înfipse pentru o clipă cuțitul într-un copac, îşi deschise punga 
din pânză uleiată și aruncă peste torță un pumn din substanța neagră. 
O clipă mai târziu, erupse un fum gros, înălțându-se și aproape 
orbindu-l în timp ce îşi recupera cuțitul; dar, de data asta, când norul 
de fum se pierdu în bolta de vegetație încâlcită, un urlet gros 
cutremură jungla - o bubuitură care le zgudui pământul de sub 
picioare, exprimând clar furia şi demonstrând, la fel de clar, că nu era 
emanată de un gâtlej organic. 

Barbă Neagră se retrase cu un pas, scrutând cu ochi îngustați și 
bănuitori verdeața înălțată în jurul lor, ca nişte ziduri. 

— Când am fost prima oară aici, şopti către Davies şi Shandy, 
am stat de vorbă cu băștinașii - erau mai ales indieni creek. Am făcut 
schimb de leacuri magice, ca să fim cât mai sinceri. Au pomenit de o 
creatură numită Este Fasta. Au spus că-nseamnă „Personalitate Dată”. 
Părea să fie un soi local de loa. Mă-ntreb dac-o fi cel care-a urlat 
adineauri. 

— Dar la prima vizită nu ţi-a dat atenţie, spuse încordat Davies. 

— Aşa e, încuviință Barbă Neagră, dar atunci n-am avut nimic 
care să alunge stafiile. Şi-o fi închipuit că nu e nevoie să intervină. 

Grozav, se gândi Shandy. Se uită la încrengătura vegetală din 
lumina torţei și, într-un răstimp de una sau două secunde, remarcă 
primul că lujerii şi crengile se mișcau - contorsionându-se - în aerul 
stătut, neclintit. 

Pe urmă observă şi Barbă Neagră, care lăsă torța să-i cadă, fandă 
către plante exact în clipa când luau forma necizelată a unei mâini 
uriaşe, cu gheare întinzându-se către ei, și o făcu bucăţi lovind de două 
ori, înainte și înapoi, cu sabia sa de abordaj. 

— Vino-ncoace, diavole, mai flutură-mi nişte tufe pe sub nas! 
răcni, cu dinții și cu albul ochilor de nebun lucind înspăimântător în 
lumina fitilurilor ce ardeau mocnit, împletite în chica lui. 

Fără ca nici măcar s-aștepte răspunsul loa-ului străin, își croi 
drum, drept înainte, prin pădurea virgină, zbierând şi rotindu-și sabia 
de abordaj. 


— Coo yah, quashie nenorocită de bufniță-paffu! urlă, trecând 
aproape în întregime la ceea ce recunoscu Shandy drept un dialect al 
triburilor jamaicane din munți. E nevoie de ceva mai mult decât un 
deggeh bungo duppy ca să bage-n sperieţi un tallowah hunsi kanzo! 

Shandy nu mai reușea acum să-l zărească decât cu mare 
greutate, deşi vedea lujerii tresăltând şi auzea şi loviturile sabiei de 
abordaj, şi bufniturile crengilor rupte care zburau în toate părțile, şi 
clipocitul apei pe care-o împroșcau în cădere. Retrăgându-se, 
ghemuindu-se și strângându-și cu putere cuțitul, se întrebă pentru o 
clipă dacă urletele acelea nebunești erau singurul mod în care își 
îngăduia Barbă Neagră să-și reverse spaima - și apoi piratul uriaş ieşi 
val-vârtej din junglă, cu o parte dintre fitilurile din barbă stinse, dar cu 
aceeaşi furie copleșitoare ca mai înainte. Înşfăca punga din pânză 
uleiată care ieşea în afara buzunarului lui Shandy, o deschise 
sfârşind-o cu dinţii și îi împrăştie conţinutul în nămol. 

— lată! zbieră către junglă, înhățând acum torța din mâna lui 
Shandy şi izbindu-i capătul în flăcări de ierburile risipite. Te însemn, 
eşti sclavul meu! 

Norul de fum umed explodă spre înălțimi, puțind deopotrivă a 
mâl pârjolit și a ierburi arse, și un urlet de durere neomenească, venit 
de sus, izbi aerul, dezgoli copacii de frunze și îl pocni pe Shandy, 
trântindu-l la pământ. 

În timp ce se rostogolea prin nămolul apos, străduindu-se să se 
ridice și să-și umple din nou plămânii, zări silueta neclară a lui Barbă 
Neagră dându-și pe spate capul hirsut şi scoțând un urlet strident, 
asurzitor. Era un sunet cumplit, ca un strigăt de provocare la luptă al 
unei reptile gargantuane; dar lui Shandy îi aminti mai degrabă de lupii 
pe care-i auzise din când în când, în tinereţea lui, urlând de la distanțe 
mari în câmpiile îngheţate ale nordului. 

Trioul care o purta pe Beth se oprise; Shandy stătea, încordat, 
ghemuit în spatele și în lateralul lui Barbă Neagră, iar în cealaltă parte 
a acestuia se afla Davies, cu faţa lipsită de expresie, dar de o paloare 
vizibilă în lumina torţei lui Hurwood, și cu sabia scoasă, gata de luptă. 

O rafală neașteptată de vânt împrăștie ecourile urletului lui 
Barbă Neagră, lăsând de data asta în urmă numai șoaptele 
capetelor-ciuperci - păsările din jur amuţiseră. 

Shandy își dădu brusc seama că toate ciupercile îşi deschiseseră 


ochii şi vorbeau în limbi pe care le înţelegea; cel mai apropiat se 
plângea, în franceză, spunând câtă cruzime se ascunde în spatele 
Davies, dădea, într-un dialect scoţian, un sfat de genul celui oferit de 
un tată fiului care urmează să plece la drum, către un oraş mare. 
Shandy se holbă uimit când îl auzi zicând că nu era recomandat să-ţi 
exprimi părerea în privinţa religiei sau a recentului regicid. Regicid? se 
gândi el. L-a ucis cineva pe regele George în ultima lună... sau creatura 
vorbește despre uciderea lui lacob întâiul, cu un secol în urmă? 

Barbă Neagră îşi lăsă încet capul în jos, aruncând o privire aspră 
către un dafin plin de fructe din faţa lui. Îşi balansă sabia de abordaj cu 
toată forța brațului, preschimbând copacul într-o ruină aromată, 
dincolo de care, în loc de mai multă vegetație, nu erau decât 
întunericul, o adiere mai răcoroasă şi o strălucire palidă, ca a unui oraș 
strălucitor luminat de dincolo de orizont. 

Barbă Neagră înjură din nou, apoi păşi prin deschidere și, o clipă 
mai târziu, vâslașul lui făcu același lucru. 

Shandy şi Davies schimbară o privire, ridicară din umeri şi îi 
urmară. 

Jungla dispăruse. Terenul din fața lor era plat şi se întindea 
pierzându-se în depărtare, sub strălucirea unei luni pe care n-o 
ascundea nici un nor, iar la vreo două sute de metri distanță se vedea 
coama zidului înalt până la genunchi al lui bazin rotund, parcă mai 
mare decât Colosseum-ul din Roma. Deasupra centrului său, în văzduh 
plana, amplă, luminozitatea unui foc sau a unui jet de apă, iar unduirile 
ei de o strălucire palidă se înălțau și coborau tot atât de încet ca un 
opal prin miere. Shandy își dădu seama, cu stomacul străbătut de un 
fior de gheaţă, că n-avea idee cât de departe se aflau; la un moment 
dat, păreau să fie fluturi de sticlă colorată, strălucind în lumina torței 
lui Hurwood, la mai puţin de o lungime de braț distanţă, iar în clipa 
următoare se preschimbau într-un fenomen astronomic, desfășurat cu 
mult dincolo de soare şi de planetele sale. Observă apoi că şi imaginea 
bazinului era înșelătoare - se uită cu atenție, îngustându-și ochii, dar în 
final fu nevoit să admită că n-avea nici cea mai vagă idee în privința 
înălțimii zidului. Departe, atât în dreapta cât şi în stânga, din zid se 
desprindeau un soi de poduri fragile arcuindu-se către centru 
bazinului și urcând atât de sus încât le pierdeai din vedere. 


Cataramele cizmelor sale erau acum foarte fierbinţi. Îşi arse 
mâna când își scoase cuțitul, dar reuşi să le taie aplecându-se mai întâi 
către un picior și apoi către celălalt. Își îndreptă iarăşi spatele, 
încercând să ignore fumegarea tecii de piele în care-și punea la loc 
cuțitul și se întrebă când avea să-nceapă să simtă cuiele care-i fixau 
tălpile pantofilor. Slavă Domnului că piratul-rege le interzisese să-și ia 
pistoalele. 

— N-am reuşit să-naintez cu mult prea departe de locul ăsta, 
spuse încet Barbă Neagră. Se întoarse spre Davies și rânji. Dă-i drumul 
- mergi spre marginea bazinului. 

Davies înghiţi în sec, apoi făcu un pas înainte. 

— Stai! strigă Hurwood, din spatele lor. 

El, Friend şi Bonnett tocmai pătrunseseră clătinându-se prin 
deschidere, se împleticiseră și reușiseră s-o lase pe Beth jos cu mai 
multă sau mai puţină delicateţe în timp ce cădeau pe nisipul întunecat. 
Hurwood era primul care reușea să se salte în capul oaselor. 

— După câte s-ar părea, mersul într-o anumită direcție nu ţi-e 
de nici un folos aici. Ai putea merge în linie dreaptă până mori de 
foame, fără să te-apropii câtuși de puţin de fântână. După toate 
probabilitățile, ai avea impresia că se rotește încet în jurul tău când 
mergi. 

Barbă Neagră râse. 

— Nu l-aş fi lăsat s-ajungă atât de departe încât să nu-l mai 
putem aduce înapoi. Dar ai dreptate. Am mers către ea două zile 
înainte de a admite că de aici nu poți ajunge acolo, după care-am avut 
nevoie de alte trei ca să mă-ntorc în locul ăsta, unde stăm acum. 

Hurwood se ridică scuturându-și hainele. 

— Zile? întrebă, cu voce seacă. 

Barbă Neagră îi aruncă o privire pătrunzătoare. 

— Ei, nu, nu și acum, după ce-ai întrebat. Soarele s-a înălțat, dar 
nu mai tare de ceea ce numim zorii zilei, înainte de a cobori înapoi. 
Zorii s-au preschimbat direct în amurg, fără nici o zi adevărată la 
mijloc. 

Hurwood dădu din cap. 

— Acum nu ne aflăm cu adevărat în Florida - sau, oricum, nu ne 
aflăm în Florida mai mult decât oriunde altundeva. L-aţi studiat pe 


Pitagora, aprofundându-l cât de cât? 

Atât Davies cât şi Barbă Neagră recunoscură că n-o făcuseră. 

— Aici, contradicţiile din filozofia lui nu mai sunt contracţii. Nu 
ştiu dacă aceste circumstanţe, de aici, reprezintă starea generală de 
fapt sau doar un caz special - dar în locul ăsta rădăcina pătrată din doi 
nu e un număr irațional. 

— Infinitul - apeiron - aşa, cum există aici, nu l-ar fi ofensat pe 
Aristotel, adăugă Leo Friend, părând s-o fi dat măcar o dată uitării pe 
Beth Hurwood. 

— Veşti bune pentru Harry Stottle, spuse Barbă Neagră. Dar aici 
pot scăpa de stafiile mele? 

— Da, răspunse Hurwood. Nu trebuie decât s-ajungem la bazin. 

Piratul își flutură mâna spre fântână. 

— Du-ne acolo! 

— O s-o fac. 

Hurwood cântări în mâini pachetele pe care le adusese cu sine, 
apoi le aşeză cu grijă pe nisip. 

În timp ce el şi Friend se ghemuiau ca să le dezlege, Shandy se 
furişă lângă Beth. 

— Cum te simţi? rosti el singurul lucru care-i trecuse prin minte. 

— Bine, mulțumesc, îi răspunse ea, mecanic. 

Nu reușea să-și concentreze privirea şi respira superficial, dar 
foarte repede. 

— Nu trebuie decât să... rezisti, îi șopti Shandy, furios pe propria 
lui neajutorare. Jur că imediat ce ne reîntoarcem pe plajă te scot din... 

Genunchii lui Beth se îndoiră şi se prăbuși; el izbuti s-o prindă în 
brațe înainte de a atinge nisipul și, când văzu că leșinase, o întinse cu 
delicateţe pe spate. Pe urmă își dădu seama că fusese îmbrâncit într-o 
parte de Friend, care lua acum pulsul fetei şi îi ridica pleoapele ca să-i 
vadă pupilele. 

Shandy se ridică şi se uită la Hurwood, care se folosea de torță 
ca s-aprindă un felinar scos dintr-un pachet. 

— Cum poți să-i faci asta propriei tale fiice? îl întrebă, cu voce 
răgușită. Nemernicule, sper că Margaret a ta o să se-ntoarcă exact 
pentru cât timp e nevoie ca să te blesteme și c-o să recadă apoi într-un 
morman de putreziciune la fel de împuţită cum ţi-e sufletul. 


Bătrânul îl privi cu o totală lipsă de interes, apoi se întoarse la 
munca lui. Aprinsese fitilul felinarului şi acum cobora deasupra lui 
capacul. Acesta era din metal, dar nu-i lipseau trăsăturile distinctive - 
avea deschizături ce păreau să fi fost tăiate la întâmplare, prin care 
arunca dâre de lumină pe nisipul întunecat. 

Shandy făcu un pas către el, dar Barbă Neagră îi tăie brusc calea. 

— După aia, fiule, spuse piratul. El lucrează acum împreună cu 
mine şi, dacă-ncerci să-mi strici planurile, o să te pomenești stând jos 
şi străduindu-te să-ţi îndeși maţele la loc, în burtă. Se întoarse spre 
Hurwood. Eşti gata? 

— Da. 

Bătrânul înfipse torța încă aprinsă în nisip, în poziţie verticală, 
şi se ridică ținând în mână felinarul. Cutia pătrată, de lemn, îi atârna de 
centură ca un coş de pescar. 

— Se simte bine? îl întrebă pe Friend. 

— Perfect, răspunse grăsanul. Nu e decât un simplu leşin. 

— Car-o tu. 

Hurwood înălță felinarul în singura sa mână și se uită la modelul 
alcătuit din liniile luminoase așternute pe nisip. După câteva secunde 
de studiu, dădu din cap și se puse în mișcare, într-o direcţie care se 
îndepărta uşor de fântână. 

Friend reuşi să se ridice cu trupul fără vlagă al lui Beth drapat 
pe umeri, deşi efortul îi înnegrea faţa. Începu să meargă cu greutate 
alături de Hurwood, respirând șuierător, și restul grupului îi urmă, cu 
Bonnett şi cu vâslașul straniu încheind împleticindu-se coloana. 

Nu era o înaintare uniformă. Hurwood se oprea adesea ca să 
studieze liniile luminoase şi se certa violent cu Friend pe seama unor 
subtilități matematice și, la un moment dat, Shandy îl auzi pe cel de-al 
doilea scoțând în evidenţă o eroare într-una dintre „ecuaţiile negre ale 
lui Newton pe care le-ai scris”. Conduceau grupul făcând schimbări 
abrupte de direcție şi merseră multă vreme parcurgând iarăşi şi iarăşi 
conturul unui pătrat; dar Shandy observase că, indiferent care-ar fi 
fost direcția lor aparentă, luna nu-și schimba niciodată poziţia, 
rămânând deasupra umărului lui stâng, se cutremurase și îi pierise 
orice chef de comentarii sarcastice. 

Torța înfiptă de Hurwood în nisip era adesea vizibilă în faţa lor, 
dar, de câte ori se uita Shandy la ea, părea tot mai departe. Asupra 


Fântânii înseşi îi era atât de greu să-și focalizeze privirea încât nu 
putea percepe nici o modificare a distanţei, dar despre cele două 
construcții care semănau a poduri putea spune că erau acum mai 
aproape una de alta. 


Pe urmă remarcă mulțimea. La început crezu că erau valuri 
joase de ceaţă, sau întinderi de apă, dar, când privi cu mai multă 
concentrare liniile cenușii instabile de la orizont, văzu că erau alcătuite 
din mii de siluete ce se năpusteau în tăcere într-o parte și într-alta, 
legănându-și braţele înălțate deasupra capului, ca firele de iarbă de pe 
un câmp întreg în bătaia vântului nopții. 

— Cât n-am crezut, spuse încet Hurwood, că poate moartea 
secera vreodată. 


Infernul lui Dante, se gândi Shandy, cântul al treilea20, dacă nu 
mă-nșel. Și, în clipa asta, cui îi pasă? 

Podurile erau acum foarte apropiate, iar cerul se lumina într-o 
direcție care ar fi putut fi estul. Liniile aruncate de felinarul lui 
Hurwood erau tot mai puţin vizibile pe nisip - care căpăta o nuanță 
ruginie sub lumina palidă a zilei - iar el și Friend lucrau mai repede. 
Formele ce se înălțau și coborau deasupra centrului bazinului își 
pierdeau culoarea, devenind cenușii, și acum semănau mai degrabă a 
nori din stropi de apă împroșcaţi decât a valuri de foc. Pe măsură ce se 
apropia ziua, liniștea desăvârşită părea şi mai stranie - nu se auzeau 
țipete de păsări și zumzete de insecte, și nici mulțimea neobosită, nici 
fântâna nu scoteau vreun sunet audibil. Aerul se răcise de când 
ieşiseră din junglă, dar cuiele care țineau tălpile cizmelor lui Shandy îi 
încălzeau picioarele și îi era oricând uşor să-și încălzească mâinile în 
apropierea tecii fumegânde a cuțitului său. 

Se uită înapoi, către punctul îndepărtat care era torța, şi se 
ciocni de Hurwood când grupul se opri locului. 

Acum nu mai era decât un singur pod, şi se aflau exact în faţa lui. 
Avea ceva mai puţin de doi metri lățime, era pavat cu pietre late și 
plate, iar marginile lui de piatră ajungeau până la înălțimea umerilor. 
Deşi privite de departe podurile creaseră impresia că se arcuiau 
pornind de la marginea bazinului şi înălțându-se în pantă abruptă, din 
locul de unde stătea acum Shandy, unicul pod arăta aproape plat, 


2 Traducere de Eta Boeriu, ed. Albatros, 1971. 


urcând foarte lin pe măsură ce părea să se îngusteze din pricina 
depărtării şi se pierdea printre norii schimbători de deasupra fântânii. 
În ciuda locului bizar unde era construit, Shandy se gândi că-l mai 
văzuse cândva. 


— După tine, îi spuse Hurwood lui Barbă Neagră. 


Piratul uriaș, cu cizmele şi cu centura fumegându-i și azvârlind 
scântei, observă Shandy, întocmai ca fitilurile din coama lui bogată, 
păși pe pod... 

„„şi păru să explodeze. Din gură, din nas și din ochi îi țâșneau 
pete fâlfâitoare, cenușii, fiind azvârlite în toate părțile, iar hainele îi 
tresăltau şi îi tremurau pe trupul masiv aidoma valurilor unei mări 
agitate. Mâinile prinseră să-i danseze nebunește în față, neajutorate, pe 
măsură ce creaturile cenușii îi răbufneau din mâneci și, în mijlocul 
detunăturilor sălbatice, urlă şi reuşi să se răsucească. 

— Stai acolo! strigă Hurwood. Nu cobori de pe pod! Sunt stafiile 
tale, care te părăsesc! 

Exodul începu să se domolească, dar Barbă Neagră continuă să 
țopăie. Centura și încălțările lui erau în flăcări și îşi înhăță sabia de 
abordaj de mânerul ce ardea mocnit, scoțând lama de un roşu 
strălucitor și atingându-și-o de centura prin cărei piele trecu 
instantaneu, arzând-o. Azvârli sabia în nisip şi-şi smulse catarama cu 
degetele sfârâindu-i, apoi trase de bucățile de piele eliberate și le 
aruncă pe urmele armei. Se așeză și-şi scoase cizmele, apoi se ridică în 
picioare şi zâmbi larg către Hurwood. 

— Acum lăsaţi-vă aici tot fierul, spuse el. 

Voi ce intrați, se gândi Shandy. 

— Poţi să cobori și să ne-aștepţi pe mine şi pe Leo chiar aici, 
împreună cu ceilalţi, zise Hurwood. Stafiile tale s-au dus și mai e o 
mulțime de iarbă neagră - când o să recuperăm celelalte două torţe 
şi-o să le-aprindem, n-o să fii nicidecum în pericol să te reinfectezi pe 
drumul de întoarcere prin junglă. Înțelegerea noastră a fost respectată, 
şi eu și Leo ne vom întoarce în scurt timp ca să vă conducem acolo 
unde se leagă tărâmul ăsta de lumea pe care-o cunoaşteţi. 

Shandy oftă ușurat şi, când începu să se uite în jur, în căutarea 
unui loc în care să se-așeze, observă că Friend nu făcuse nici o mișcare 
ca s-o lase jos pe Beth Hurwood. 

— Ci... cine, se bâlbâi el, cine traversează şi cine rămâne aici? 


— Eu, Leo şi fata traversăm, spuse nerăbdător bătrânul, 
aşezându-şi felinarul pe nisip. 

Îşi scoase centura şi pantofii, apoi, într-o grotescă parodie 
accidentală a unui gest intim, îngenunche în fața lui Friend şi, cu unica 
sa mână, îi desfăcu catarama înzorzonată a curelei. Papucii cu crustă 
de mâl purtaţi de grăsan nu conţineau, evident, nici urmă de fier. 

— Traversez şi eu, declară Barbă Neagră, fără să coboare de pe 
pod. Acum doi ani nu mi-am croit drum până aici cu forța doar ca să 
mă umplu de stafii. 

Se uită dincolo de Hurwood și, o clipă mai târziu, Stede Bonnett 
şi vâslașul făcură câte un pas înainte. Bonnett îşi desfăcu și-și scoase 
cureaua și ieşi din pantofi, însă vâslașul avea hainele cusute și era 
desculți. 

— Vin şi ei, spuse Barbă Neagră. 

Ridurile lui Davies deveniseră vizibil mai adânci şi se trăsese 
mai tare la față de când plecaseră de lângă focurile de pe plajă, dar 
avea în ochi un soi de amuzament când înainta cu un pas și se ghemui 
ca să-şi scoată cizmele. 

Nu, se gândi Shandy, aproape calm. Nu mi se poate cere așa ceva. 
Am pășit deja pe caldarâmul din afara realităţii - pur și simplu nu merg 
mai departe, nu pe strada asta. Nici unul dintre oamenii ăștia n-o să se 
mai întoarcă vreodată și va trebui să pricep cum se folosește felinarul 
magic al lui Hurwood ca să-mi găsesc drumul înapoi, către blestemata 
aia de junglă! De ce-am venit cu ei? De ce-am plecat din Anglia? 

Descoperi că avea implicit încredere în existența unui drum de 
întoarcere... şi fața i se împurpura când înţelese că nu era decât o 
axiomă rechemată din copilărie - convingerea că, dacă plângea destul 
de tare şi destul de mult, cineva avea să-l ducă acasă. 

Cu ce drept îl puneau oamenii ăia într-o situație atât de 
umilitoare? 

Se uită la Beth Hurwood, moale pe umerii lui Friend. Era încă 
leşinată, și faţa ei, deși chinuitor de frumoasă în ochii lui, era trasă și 
încordată după ororile abia văzute - cu inocența inadmisibil de 
ultragiată. N-ar fi fost mai bine pentru ea - nu s-ar fi putut aranja 
lucrurile astfel încât s-o lase să moară așa, inconștientă şi fără să fi fost 
încă distrusă? 


Fiind încă nehotărât, prinse privirea lui Leo Friend. Grăsanul îi 


zâmbea disprețuitor şi plin de sine, și își mută mâna durdulie pe 
coapsa lui Beth. 

În aceeaşi clipă, Hurwood începu să fredoneze liniştitor şi se 
lăsă pe genunchi și pe coate. Murmură câteva dezmierdări vagi, apoi, 
cu o mişcare delicată dar fermă, se întinse pe nisip cu faţa în jos. Încă 
murmurând, începu să tresalte într-un ritm greoi. 

Leo Friend roși de furie și-şi smulse mâna de pe piciorul lui 
Beth. 

— Domnule Hurwood! strigă. 

Fără să se oprească, bătrânul chicoti îngăduitor. 

— S-ar părea că iese destul de repede din crizele astea, spuse 
Barbă Neagră. Aşteptăm să-i treacă şi pe urmă mergem. 

Sunteţi nebuni cu toţii? se minună Shandy. Hurwood era singura 
noastră șansă, și încă una al naibii de subţire, de a trece podul ăsta fără 
să ne pierdem viaţa, și acum e mai nebun decât bătrânul guvernator 
Sawney. N-avem cum să supravieţuim dacă mergem mai departe, și eu 
unul nu vreau să-mi ocup locul etern din mijlocul acestor tăcute legiuni 
cenușii sub un asemenea orizont nefiresc. Jack Shandy o s-aștepte, chiar 
aici, până se întunecă și când voi, idioţii dracului, n-o să izbutiţi să 
vă-ntoarceţi, o să folosesc cumva felinarul lui Hurwood ca s-ajung la 
torță, și în junglă, și la bărci, și pe țărm. Fără-ndoială că mai târziu o 
să-mi regret lașitatea, dar cel puţin o să fiu chinuit de remușcări în 
vreme ce-o să mă-mbăt stând la soare. 

Se retrase cu un pas, îndepărtându-se de pod, și se așeză. 
Avusese de gând să evite privirile tuturor dar, când se uită în jur după 
felinarul lui Hurwood, întâlni ochii lui Davies, îndreptați chiar asupra 
lui. 

Bătrânul pirat uscăţiv îi zâmbea, evident încântat. 

Shandy îi întoarse ușurat zâmbetul, bucuros că Davies îl 
înţelegea... apoi îşi dădu seama care era adevărul: căpitanul credea că 
se așezase ca să-și scoată cizmele. 

Şi apoi, cuprins de amărăciune, știu dintr-odată că nu putea 
rămâne pur și simplu deoparte. Ar fi fost stupid, la fel de stupid cum se 
purtase tatăl lui când scosese cuțitul de cioplit lemn împotriva bandei 
de derbedei din Nantes, sau căpitanul Chaworth când se repezise cu o 
sabie cu care nu era obișnuit la un căpitan de pirați înarmat cu un 
pistol; dar, cumva, poate întocmai așa cum li se întâmplase lor, i se 


tăiase orice cale de scăpare. Îşi scoase cizmele şi se ridică din nou. 

Când îşi desprinse Friend privirea de silueta lui Hurwood, care 
continua să tresalte ridicol, Shandy stătea în picioare pe nisip, în fața 
cuțitului său abandonat alături de cizme. 

— Care-i problema? îl întrebă pe medicul gras. Nu te poţi purta 
familiar cu o fată decât dacă doarme? 

Faţa lui Friend se împurpură și mai tare. 

—N..n..n..nu f... fi ab... ab... ab... n... nu... 

— Jack, cred că-ncearcă să spună „nu fi absurd”, zise îndatoritor 
Davies. 

— Da? întrebă Shandy, cu vocea încă ușor neîmblânzită. Am 
crezut că e „Da, fiindcă numai în asemenea momente nici măcar mama 
nu se sufoca la vederea mea”. 

Friend începu să ţipe şi să se bâlbâie nebunește, cu voce de 
băiețel, apoi din nări îi ţâşni sânge și stropii de un roșu strălucitor îi 
căzură pe pieptul cămășii de mătase, îmbibându-se în țesătură sub 
forma unor pete vag conturate, în formă de cruce. Genunchii începură 
să-i cedeze şi, pentru o clipă, Shandy crezu că medicul era gata să 
leşine la rândul lui, sau poate chiar să moară. 

Însă Friend se îndreptă, respiră adânc, și, fără să-l privească, o 
apucă pe Beth mai bine și intră pe pod. 

Hurwood se rostogoli în sfârşit într-o parte şi zâmbi câteva clipe 
către cer, apoi tresări violent, se uită în jur, clipi și se ridică în picioare. 
Se îndreptă spre pod. 

— Eu şi Friend deschidem drumul, se mulțumi să spună. 

Shandy şi Davies intrară în urma lui pe pavajul de piatră, apoi 
Bonnett şi vâslașul pășiră de pe nisip pe pod. 

Vâslașul se prăbuși instantaneu într-un morman lăbărțat de 
haine pe care Shandy îl privi cu mai multă atenţie, pentru a descoperi 
că pe pietre nu se mai afla nimic altceva - nu exista nici un trup. 

Hurwood observă ce se petrecuse și ridică dintr-o sprânceană. 

— Servitorul tău era un mort? 

— Păi... da, răspunse Barbă Neagră. 

— Ah. Hurwood ridică din umeri. Era de așteptat - știi, țărână în 
țărână. 

Le întoarse spatele și continuă să înainteze. 


Capitolul treisprezece 

Merseră un timp destul de îndelungat în tăcere; singurele 
zgomote erau bufniturile înfundate, fără nici un ecou, ale paşilor. 
Shandy începu să-i numere pe ai săi, mai mult ca să-și distragă atenția 
decât din curiozitate; și trecuse de două mii când lumina începu să 
pălească iarăși. Descoperi că n-avea idee cât de mult duraseră zorii. 

Acum păreau să treacă din petece alternative de lumină și de 
întuneric și, pentru o clipă, Shandy avu impresia că simțea miros de 
tămâie. Se uită la Hurwood, care tocmai începuse să meargă mai încet. 

Străbăteau cu toţii culoarul central dintre băncile unei biserici şi 
Hurwood era, cumva, îmbrăcat cu o haină lungă, protocolară, şi avea 
părul castaniu, lung și ondulat cu mare grijă, dar ceilalți membri ai 
procesiunii își purtau tot hainele cu crustă de mâl, zdrențţuite şi 
pârjolite cu care umblaseră prin junglă. Hurwood ţinea o mână pe 
cutia de lemn care-i atârna într-o parte a corpului, iar cealaltă i se 
legăna înainte şi înapoi în timpul mersului... 

Și-a recăpătat braţul, se gândi Shandy, cu lipsa de uimire 
dintr-un vis. 

Se uită înainte, către altar. Un soi de preot zâmbea către 
mulțimea dezgustătoare ce se apropia, dar lângă suportul pentru 
îngenunchere din lateral stătea un acolit care se holba la ei cu mult mai 
multă groază decât părea să inspire înfățișarea lor dezolantă. Shandy 
se uită nervos în spatele său... 

„Şi nu văzu decât podul și câmpia de dincolo de el. Se întoarse 
către scena din biserică, dar imaginea tocmai pălea. Simţi încă o boare 
cu miros de tămâie, apoi podul redeveni cel de mai înainte. 


Ce-a fost asta? se minună. O privire în mintea lui Hurwood, în 
amintirile lui? Davies și Barbă Neagră au văzut același lucru, sau am 
văzut numai eu, fiindcă s-a-ntâmplat să mă uit la el tocmai când îl 
reflecta? 

Pietrele pavajului din fața lui răspândeau miros de sânge şi, 
când ajunse la ele, văzu că picăturile, petele și urmele de mâini păreau 
să fi fost lăsate de doi oameni însângerațţi care se târau. Se opri o clipă, 
ghemuindu-se ca s-atingă o picătură mare, cu margini zigzagate - 
sângele nu se închegase încă. Dintr-un anumit motiv, asta îl întristă 
profund, deşi trebui să admită că nu era decât o neplăcere cu siguranță 
minoră în comparaţie cu tot ce se petrecuse de curând. În fața lor nu se 


vedea nici o siluetă, nici mergând, nici târându-se, dar el continua să se 
uite într-acolo, aproape cu spaimă. 

Aerul nu fusese nici înainte deosebit de proaspăt, dar acum era 
stătut - Shandy simţi miros de varză fiartă și de așternuturi 
neschimbate. Se uită pe rând la însoțitorii săi; şi, când ajunse la Friend, 
în jurul medicului gras se contură o scenă. Grăsanul era mai tânăr, de 
fapt nu era decât un puştan, și, cu toate că ţinea pasul cu ceilalți, zăcea 
în pat. Shandy îi urmări privirea îndreptată în sus şi fu uimit să vadă, în 
unduirea draperiilor diafane care i se răsuceau încet deasupra capului, 
forme vag feminine. Purtau o încărcătură erotică exagerată cu 
naivitate, ca femeile goale desenate rudimentar pe pereţi de un 
băiețel... dar de ce-aveau toate părul cărunt? 

Scena se dizolvă într-o răbufnire de alb și podul redeveni vizibil 
sub picioarele lui, cu zidurile sale înainte până la umeri de o parte şi de 
alta. Talpa îl alunecă pe ceva care părea o pietricică - dar ştia că era un 
dinte, şi asta îi sporea neliniștea. 

Pe urmă călca pe un stat gros de nisip și chipul lui Davies era 
luminat de un foc. Avea fața mai plină, părul de o culoare mai 
întunecată, și purta rămăşiţele zdrenţuite ale unei haine de ofițer din 
Marina Regală. Shandy se uită în jur și văzu că mergeau de-a lungul 
țărmului de pe Noua Providenţă; insula Hog se zărea estompată de 
partea cealaltă a portului luminat de stele din dreapta lor, iar focurile 
la care se gătea împestrițau panta nisipoasă din stânga, dar erau mai 
puţine, şi în port erau mai puţine vase, și epavele a două corăbii 
distruse de furtună despre care își amintea că stăteau pe nisip nu se 
zăreau nicăieri. Nu auzea conversaţia, dar Davies stătea de vorbă cu 
Barbă Neagră; şi, cu toate că râdea şi clătina batjocoritor din cap, 
Shandy se gândi că părea supărat - ba chiar înfricoșat. După toate 
aparențele, Barbă Neagră îi făcea o ofertă, îl flata, iar Davies nu părea 
atât s-o refuze cât s-o subaprecieze - să-i pună la îndoială 
autenticitatea. În cele din urmă, Barbă Neagră oftă, se retrase cu un 
pas, păru să-și adune puterile și gesticulă către nisip. Shandy simţi 
mirosul de metal încins. Și plaja se văluri şi tresăltă, de parcă toți crabii 
de nisip ar fi fost brusc loviți de apoplexie, şi din el începură să iasă 
oase albe, rostogolindu-se și rotindu-se cu mișcări acrobatice pentru a 
se strânge într-un morman; acesta se săltă în sus, îşi schimbă poziţia şi 
se zgudui înainte de a încremeni locului, şi Shandy văzu că acum era un 


schelet omenesc, ghemuit. În vreme ce Davies se holba, cu zâmbetul lui 
schițat pe jumătate preschimbat într-un rictus de încordare, scheletul 
se ridică în poziţie verticală şi se întoarse spre el. Barbă Neagră spuse 
ceva scheletul lăsă în jos, sprijinindu-se pe unul dintre genunchii osoși, 
şi-şi plecă țeasta. Piratul-rege îi ceru să plece printr-un gest, după care 
scheletul se făcu bucăţi și-și reluă statutul de oase vechi, împrăștiate, 
iar el continuă să-şi descrie solicitarea. Davies încă nu-i răspunse, dar 
aerul sceptic şi în același timp amuzat îi dispăruse. 

Pe urmă Shandy mergea din nou pe pavajul împroşcat cu sânge. 

— Nu ne mai apropiem odată de locul ăla blestemat? 

În timp ce vorbea, se temu că vocea avea să-i trădeze frica din ce 
în ce mai puternică, dar aerul neclintit înăbușea sunetul glasurilor, aşa 
că abia se auzi el însuși. 

Îşi continuară drumul. Shandy crezu de vreo două ori că auzea 
zgomotele unei încăierări și suspine adânci, chiar în faţa lor, pe pod, 
dar era prea întuneric ca să poată vedea limpede. 

Aerul părea greu, ca un sirop atât de gros încât o singură fărâmă 
de zahăr l-ar fi făcut să se solidifice în întregime; și, cu toate că ideea îl 
îngrozea, Shandy nu se putu împiedica să se uite la Barbă Neagră... iar 
când o făcu încetă pentru o vreme să mai fie Shandy. 

Era un băiat de cincisprezece ani, cunoscut de negrii proscriși 
din munţi sub numele de Jonny Con, cu toate că, de când folosise greşit 
una dintre vrăjile hungan-ului21 pe care-l slujea, nu mai era un ucenic 
potrivit pentru un preot vodun respectabil şi nu mai avea dreptul - nici 
măcar nu se mai simţea tentat - să se numească adjanikon; numele lui 
adevărat, numele lui de adult era Ed Thatch, iar peste trei zile avea să 
fie îndreptăţit să-l folosească. 

Era prima dintre zilele botezului său întru loa-ul care urma să-l 
călăuzească în toate zilele vieţii și ale cărui scopuri avea să le 
împărtăşească de atunci înainte. Marron-ii negri care-l crescuseră încă 
din copilărie îl conduseseră în dimineața aceea în josul munților 
albaștri, până la casa lui Jean Petro, un magician legendar aflat acolo, 
după cum se putea dovedi, de mai bine de o sută de ani, despre care se 
spunea că făcuse în realitate mulți loa-i și că era nevoit să stea într-o 
casă pe picioroange fiindcă pământul ruginea și devenea arid după ce 


“Preot voodoo. 


se afla o vreme în apropierea lui; în comparaţie cu Petro, orice alt 
bocor din Caraibe era considerat un simplu caplata, un vrăjitor 
ambulant de mâna a doua. 

Marron-ii erau sclavi evadați care, după ce locuiseră iniţial în 
Senegal, în Dahomey şi printre triburile de pe coastă din Congo, 
ajunseseră în Jamaica şi se adaptaseră cu uşurinţă la viaţa din junglele 
de pe munți, iar coloniștii albi erau atât de descurajați de prezenţa 
unei asemenea populaţii periculoase şi neîndurătoare încât le plăteau 
negrilor tribut în fiecare anotimp în schimbul cruţării fermelor și 
aşezărilor izolate; dar până și marron-ii refuzau să se aventureze la 
mai puțin de un kilometru distanță de sălașul lui Jean Petro, aşa că 
băiatul străbătea de unul singur poteca lungă, care-l ducea către 
grădină, către ţarcurile cu vite şi către casa pe picioroange. 

Prin spatele locuinței curgea un pârâu, și în acolo se afla 
bătrânul - Thatch îi vedea, pe sub podeaua înălțată, picioarele goale, 
noduroase şi negricioase, ca două bețe umblătoare din lemn de 
porumbar. Băiatul era desculț, fireşte, și le ceru, printr-un gest, 
„Linişte” găinilor care ciuguleau prin jurul casei, după care lipăi prin 
curtea prăfoasă din față făcând tot atât de puțin zgomot ca petele 
luminoase așternute de lumina soarelui, care-și schimbau întruna 
locul. Când trecu de colțul casei, văzu că bătrânul Petro se plimba pe 
malul pârâului, oprindu-se din când în când ca să scoată din apă o 
sticlă plată sau alta, să se uite prin pereții ei aburiţi, să o lovească 
răpăind cu unghiile lui lungi, să şi-o ţină la ureche în vreme ce picura 
apa din ea, să clatine din cap şi să se ghemuiască pentru a o pune la loc, 
pescuind apoi alta. 

Thatch îl urmări continuând să facă același lucru și, în cele din 
urmă, fața bătrânului bocor se încreţi într-un zâmbet când asculta o 
sticlă, în care bătu din nou cu unghiile; apoi rămase pe loc, aici 
ciocănind în sticlă, aici ascultând-o, ca un prizonier întemnițat în 
subterane ale cărui lovituri în zid primiseră în sfârșit răspunsul 
îndelung așteptat, deşi venea de foarte departe. 

— E cu siguranță băiatul nostru, spuse, cu vocea scârțâitoare a 
unui vârstnic. Gede, loa-ul care e un soi de... supraveghetor șef, e cel 
care te vrea. 


Thatch își dădu seama că bătrânul era conștient de prezenţa lui 
şi că i se adresa. Rămase locului, dar strigă: 


— „Mă vrea”? Eu trebuie să-l aleg pe el. 

Bătrânul chicoti. 

— Ei, oricum, acela nu-i aici, în pârâu, şi avem nevoie de Gede ca 
să-l cheme. Bineînţeles că şi Gede e aici numai simbolic. În sticla asta e 
numai o parte din el, buricul lui, așa i-am putea spune - suficient ca 
să-l putem constrânge. 

Petro se răsuci pe călcâie și se întoarse şchiopătând în curte, 
unde se afla Thatch. 

— Înţelegi, băiete, pe măsură ce trece timpul, morţii devin tot 
mai puternici. Cel care n-a fost, pentru bunicul tău, decât o stafie 
zbuciumată, o să fie pentru nepoţii tăi un loa cu puteri depline. Și eu 
am învăţat să-i curbez, să-i atrag în anumite direcţii, așa cum faci cu un 
lujer. Țăranul pune o sămânță în pământ şi are într-o bună zi un copac 
- eu pun o stafie într-o sticlă, în apă curgătoare, și am într-o bună zi un 
loa. 

Rânji, arătându-și cei câțiva dinţi de pe gingiile albite, şi agită 
sticla în direcția pârâului. 

— Am crescut aproape o duzină până la maturitate. Nu sunt 
chiar de talia loa-ilor lui Rada, cei care vin la noi de peste ocean, din 
Guineea, dar pot să-i cresc astfel încât să fie potriviți pentru nevoile 
mele. 

Găinile din umbra de sub casă își reveneau de pe urma gestului 
lui Thatch, începând să cotcodăcească şi să-și fâlfâie aripile. Petro clipi, 
şi tăcură iarăși. 

— Bineînţeles că, adăugă el, acela care te vrea - sau, dacă 
preferi, pe care-l vrei tu - bătrânul Baron Samedi, e de cu totul alt soi. 

Clătină din cap şi își îngustă ochii, arătându-și poate venerațţia. 

— Când și când, nu mai mult de două sau trei ori în toată viața 
mea, am făcut, cred că din întâmplare, unul foarte asemănător cu... 
ceva sau altceva care exista deja, era deja undeva, acolo, şi asemănarea 
a fost prea puternică, cei doi n-au putut rămâne separați. Așa că am 
avut dintr-odată în sticlă ceva mult prea mare ca să-și găsească loc 
înăuntrul ei... fie şi numai simbolic. Afurisita mea de casă a fost cât pe 
ce să fie dărâmată la pământ când a ajuns baronul Samedi prea mare - 
sticla a explodat ca o bombă, a azvârlit copaci în toate părțile și pârâul 
a rămas fără apă o oră-ntreagă. În locul ăla mai e şi acum o gaură largă 
şi adâncă. Pe mal nu creşte nimic şi trebuie să scot mormolocii morţi 


din ea cu năvodul, în fiecare primăvară. 

Tânărul Thatch privi sticla cu indignare. 

— Vasăzică în sticla aia de bere n-ai decât un slujitor de-al 
Baronului Samedi? 

— Mai mult sau mai puţin. Gede e un loa de rang înalt - aici se 
află pe locul doi numai fiindcă Baronul e cu mult mai presus. Și, ca 
orice alt loa, ne pretinde să folosim anumite ritualuri când îl invităm să 
ne-ndeplinească dorinţele. Ei, am făcut rost de așternuturile în care-a 
murit un om rău, şi de veșminte negre pentru tine, şi azi e sâmbătă, 
ziua sacră a lui Gede. Am fript pentru el o găină şi o capră şi am un 
butoi întreg de clairin - de rom - fiindcă nu se zgârceşte când e vorba 
să bea. Astăzi o să... 

— N-am venit până aici, coborând de pe munte, ca să tratez cu 
sluga proastă a Baronului Samedi. 

Jean Petro zâmbi cu gura până la urechi. 

— Ohhh! Îi întinse băiatului sticla. Ei, ce-ar fi să-i spui lui asta? 
Ridică sticla în lumina soarelui și uită-te în interior până când o să-l 
vezi... şi pe urmă o să-i poți vorbi despre statutul tău social. 

Thatch nu mai tratase niciodată direct cu un loa, dar încercă să 
pară sigur de sine când luă dispreţuitor sticla. 

— Foarte bine, stafiuțo, spuse, înălțând sticla în lumină, 
arată-te! 

Tonul era batjocoritor, dar i se uscase gura şi inima bătea să-i 
spargă pieptul. 

La început nu văzu decât pete neclare în sticla lovită fără milă, 
însă apoi desluși mișcare şi se concentră asupra ei - și pentru o clipă 
crezu că înăuntru se afla un pui de pasăre fără pene, înotând, cu aripi și 
picioare deformate, într-un fluid ceţos. 

Apoi auzi în minte o voce, trăncănind gălăgioasă într-o franceză 
stricată. Thatch înțelese numai o parte, suficient ca să priceapă că 
vorbitorul nu se mulțumea să ceară pui fript şi rom, mai și protesta, 
susținând că avea tot dreptul să le primească, așa cum avea dreptul și 
la oricât de multe bomboane poftea, și amenințând cu pedepse 
cumplite dacă formalitățile ceremoniei prin care era invitat nu erau 
îndeplinite cu mare pompă, cu grandoare şi cu respect, timp în care era 
cel mai bine să nu se-audă râsete. Thatch avu în același timp impresia 
unei vârste înaintate, a unei puteri care devenise imensă... şi a unei 


împrăştieri atât de mari a sinelui, încât din personalitatea inițială nu 
mai rămăsese decât o mică parte, ca un horn încă în picioare în inima 
unei case mistuite de foc cu furie. Și îşi dădu seama că irascibilitatea 
senilă și puterea înspăimântătoare nu erau atribute contradictorii — 
fiecare fiind, cumva, urmarea celeilalte. 

Creatura deveni apoi conştientă de prezenţa lui. Tirada se 
încheiase și îl simţi pe vorbitor privind în jur oarecum derutat. Thatch 
își imagină un rege bătrân, tresărind speriat după ce se crezuse singur, 
aranjându-şi în grabă mantia, ca să-i cadă faldurile așa cum se cuvenea, 
şi trăgându-şi cu pieptenul puţinul păr către frunte, într-o încercare de 
a-şi ascunde chelia. 

În punctul acela, Gede își extrase evident din memorie vorbele 
lui Thatch, luându-le în considerare, fiindcă vocea reveni în capul 
băiatului, de data asta zbierând. 

— „Stafiuță”? „Slugă proastă”? 

Ceva invizibil îl pocni pe Thatch, dându-i capul pe spate, şi nasul 
şi gura i se umplură brusc de sânge. Se retrase cu doi pași, 
clătinându-se, și încercă s-arunce sticla, dar i se lipise de mână. 

— Te numești Thatch, eh? 

Vocea răzui țeasta băiatului pe dinăuntru, ca o lamă de cuțit 
răsucită într-o mică de cocos. 

lar în pântec i se dezlănţui o implozie vizibilă - sângele îi țâșni 
pe nas şi el căzu cu putere în fund. O clipă mai târziu, toate hainele îi 
izbucniră în flăcări. Se rostogoli arzând către pârâu şi, cu toate că între 
timp se zdruncină primind două lovituri ale unui picior invizibil, reuși 
să se-arunce în apă. 

— 0 să-i spun Baronului, îl ameninţă vocea din cap, în vreme ce 
el se zbătea, încă nereușind să scape de sticlă, să-ți rezerve un 
tratament special. 

Îşi aduse picioarele sub el, se târî în susul malului şi se aşeză. 
Părul capului i se pârlise, hainele lui semănau cu niște draperii 
dezgropate din ruinele unei case arse şi sângele din mâna încleștată de 
sticlă i se prelingea pe antebraţ, dar nu tremură când săltă creatura 
către soare şi rânji către adâncurile sticlei. 

— Aşa să faci, şopti. Blestematule, hering murat nenorocit. 

Lumina păli, şi se simți dintr-odată uscat, și în picioare și 
mergând, şi era din nou Jack Shandy. Stropii de sânge de pe pavajul 


podului se răriseră - poate răniții care se târau se bandajaseră - dar 
când se ghemui şi atinse una dintre petele umede se trase înapoi 
îngrozit. Încă mai era caldă. Și auzi din nou, acum mai tare, o respiraţie 
gâfâită venind de undeva, din faţă. 

Se ridică şi înțelese brusc de ce avusese impresia că mai văzuse 
cândva podul. ÎI zări pe cei doi răniţi care se târau, sângerând, acum 
aproape sub picioarele lui; în părul alb al unuia dintre ei era încâlcit 
ceva de o strălucire întunecată, iar celălalt, mai tânăr și mai zvelt, se 
străduia să meargă în patru labe fără să atingă pământul cu mâna 
dreaptă, ale cărei degete erau îndoite, negre și umflate. Luminile 
orașului Nantes erau firave şi pâlpâitoare, şi Shandy ştia că răniții 
n-aveau să fie zăriți de nici un drumeț care să-i ajute, că urmau să se 
târască pe tot drumul care-i despărțea de camera lor, de paturile 
incomode, de marionetele omniprezente. 

Fugi înaintea celor doi şi se ghemui în calea tatălui său. Unul 
dintre ochii bătrânului era acoperit de sânge cu crustă de țărână, și 
Shandy ştia că era cel pe care urma să-l piardă. Avea fața încordată de 
efort şi respira şuierător prin golul proaspăt din linia dinţilor dezgoliți. 

— Tată! spuse insistent Shandy când chipul distrus al bătrânului 
se împinse mai aproape. Ai moștenit o grămadă de bani! Tatăl tău a 
murit şi ţi-a lăsat proprietatea lui! la legătura cu autorităţile din Haiti, 
din Port-au-Prince! 

Bătrânul François Chandagnac nu-l auzea. Shandy mai încercă 
de alte două ori să-i împărtășească mesajul, apoi se renunţă și se 
apropie de celălalt bărbat stâlcit care se târa, de John Chandagnac cel 
de douăzeci și unu de ani. 

— John, spuse, ghemuindu-se în fața sinelui său mai tânăr, pe 
care şi-l regăsea în amintiri, ascultă-mă. Nu-ţi abandona tatăl! a-l cu 
tine. Fă un efort... băiatule de cor, păpușă de lemn afurisită! 

Se sufoca, lacrimile i se scurgeau pe chipul bărbos, mai bătrân, 
vrând parcă să fie pe potriva dârelor de sânge de pe cel mai tânăr. 

— Nu e în stare să se descurce singur, dar n-are de gând s-o 
recunoască-n fața ta! Nu-l părăsi, e tot ce ai pe lume, și te iubește, şi o 
să moară singur, de frig şi de foame, gândindu-se la tine, în timp ce tu o 
să stai bine mersi în Anglia, fără să te gândeşti la el... 

Tânărul care se târa nu era conștient de prezenţa lui. Deja 
îngenuncheat, Shandy își lipi fruntea de pietrele pavajului şi scoase un 


suspin răgușit în vreme ce imaginea sinelui său mai nevârstnic se târa 
exact prin el, tot atât de lipsită de substanţă ca o umbră. 

O mână îi zguduia umărul. Se uită în sus. Faţa suptă a lui Davies 
rânjea către el, nu fără compătimire. 

— Nu te poţi prăbuși acum, Jack, spuse bătrânul pirat. Dădu din 
cap către ceva aflat înainte, dincolo de el. Suntem acolo. 


Capitolul paisprezece 

Podul dispăruse şi Shandy se întrebă mai târziu dacă vreunul 
dintre ceilalți îl văzuse. Sau dacă, de pildă, Hurwood percepuse totul ca 
pe plimbare pe culoarul imposibil de lung dintre băncile unei biserici. 
Acum erau pe o pantă noroioasă, uitându-se în jos, şi Shandy simți o 
umezeală ca de gheaţă strecurându-se către genunchi prin materialul 
pantalonilor. 

Aruncă în jur o privire uşor înnebunită, recăzând sub stăpânirea 
panicii de mai înainte, fiindcă avea senzaţia că acolo exista ceva cât se 
putea de nepotrivit, de dezorientant - dar nu reușea să descopere 
nimic care să îndreptăţească o asemenea impresie. Râpa noroioasă se 
curba în stânga şi în dreapta lor și, mijindu-și ochii în lumina 
sărăcăcioasă, văzu că ambele părți se întorceau în direcţiile din care 
porniseră, întâlnindu-se la o oarecare distanţă; era de fapt o groapă cu 
margini înclinate şi, jos, departe, pe fundul ei, izvora şi clipocea apă. 
Cerul părea o pătură de nori stranii, rostogolindu-se cu iuțeală, 
luminațţi de sus, probabil de lună. Se uită la cei șapte însoțitori ai săi, să 
vadă dacă-i împărtăşeau neliniștea. Era greu de spus. Beth își 
recăpătase cunoştinţa - şi el se întrebă când - dar nu făcea altceva 
decât să clipească, năucită, iar Bonnett era tot atât de lipsit de expresie 
ca un cadavru îmbălsămat. 

— Înainte, spuse Hurwood, și începură cu toţii să coboare. Deşi 
patină de mai multe ori, alunecând în noroi, Shandy se descoperi 
obsedat de faptul că terenul în sine era atât de solid. Îi crea o senzaţie 
de claustrofobie, în ciuda norilor înalţi şi învolburaţi. 

Și atunci îi trecu prin minte - șapte însoțitori? Ar fi trebuit să fie 
numai șase! Rămase în urmă şi identifică siluetele care înaintau cu 
greutate mai jos de el: erau Barbă Neagră, și Davies, şi Bonnet, și Beth, 
şi Friend, și Hurwood... şi nimeni altcineva. Adică șase. Se grăbi să-i 
ajungă, apoi, ca să se liniştească, îi numără... și îi ieşiră iarăşi şapte. 

Mai era şi un miros, ca de apă stătută și de ţevi vechi. O noapte a 
mirosurilor oribile, îşi spuse. lar asta îi aduse aminte de altceva, aşa că 
se strădui să se apropie de Davies. 

— Apropo de mirosurile neplăcute, murmură el, credeam că nu 
faceţi vrăji de reînviere pe uscat. 

— Duci dorul mirosului de fier încins, nu-i așa? spuse piratul, cu 
voce scăzută. Dar nu, Jack, n-au de gând să facă aici nici un soi de vrajă; 


nu fac nimic mai mult decât să-și... adapteze... sufletele, ca să poată 
săvârşi vraja mai târziu, pe mare. 

Terenul deveni plat și se simţiră din nou în stare să stea în 
picioare fără să-şi încordeze puterile ca să nu cadă. 

— Nu, continuă Davies, aici n-ar putea face nici o fărâmă de 
vrajă - ai mai simţit vreodată că un teren e atât de solid? Îţi lasă 
impresia că orice alt loc nu e decât... o plută imensă. 

Asta era, îşi dădu Shandy seama - asta îl deranjase. În locul 
acela îți lipsea orice senzaţie de mișcare. Nu se gândise niciodată că pe 
uscat poți avea impresia că ți se mișcă pământul sub picioare - altfel 
decât în timpul cutremurelor; și, până în ziua aceea, i-ar fi râs în nas 
oricui ar fi pretins că simţea mișcarea planetei prin spațiu. Însă acum i 
se părea că, deşi nu-i acordase nici o atenţie, la nivel fundamental 
fusese întotdeauna conștient de ea, aşa cum e conștient peştele de 
existenţa apei. 

Copernic, Galileo și Newton ar considera locul ăsta chiar mai 
stânjenitor decât mi se pare mie. 

Ajunseseră în zona plană cu toții, mai puțin Bonnett, care stătea 
în fund şi aluneca tresăltând în josul pantei. 

— Câţi suntem? îl întrebă Shandy pe Davies. 

— De ce, ăă... şapte, răspunse piratul. 

— Numără-ne. 

Davies o făcu, apoi înjură, intrând în panică. 

— Tu, şi Bonnett, şi Thatch, spuse în grabă, ca pentru sine, și cei 
trei din Lumea Veche, şi eu. Adică şapte. Corect, și nu mai e nimeni 
altcineva. Fir-ar să fie, pentru o clipă chiar am părut să fim opt, nu-i 
aşa? 

Shandy clătină din cap cu amărăciune. 

— Numără din nou, repede, şi-o s-ajungi la opt. Fă-o încet, 
spunându-i fiecăruia pe nume, şi n-o să-ți iasă decât şapte. 

Davies numără iarăși, îndreptându-şi degetul către fiecare 
siluetă estompată, o dată repede şi o dată încet - și, când termină, 
trânti o sudalmă grea. 

— Jack, spuse, cu un dezgust despre care Shandy crezu că îi 
masca groaza, ochii noştri or fi vrăjiți? Cum e posibil să se afle printre 
noi un străin care se face nevăzut numai când numărăm cu atenţie? 


Shandy nici măcar nu-ncercă să răspundă, fiindcă se uitase mai 
bine la fântână. Observase deja că, deşi aruncată sus, în aer, apa era 
bizar de vâscoasă, şuvoaiele ce recădeau din văzduh părând mai 
degrabă să-i pleznească suprafața decât s-o împroaște, și că era atât 
sursa firavei fosforescenţe cât și a mirosului stătut, însă acum zărea în 
lichidul agitat chipuri - sute de chipuri, conturându-se unul după altul, 
de parcă fântâna ar fi fost o oglindă răsucită în mijlocul unei mulțimii, 
şi fiecare dintre feţele apărute pentru scurtă vreme era schimonosită 
de spaimă și de furie. Deși se simțea dezgustat, se mai apropie cu un 
pas - și apoi văzu perdelele unduitoare de lumini colorate, palide, ca o 
Auroră Boreală în mişcare, care se scurgea în sus pe întreaga întindere 
a fântânii și dansau în tăcere cu mult deasupra capetelor, pe suprafaţa 
norilor, părând să fie forța ce stârnea vârtejul lor neîntrerupt. 

Hurwood veni alături de Shandy. Respira repede și superficial. 

— Să nu se uite nimeni în jur, spuse el. Pur și simplu... uitaţi-vă, 
cu toţii, acolo unde vă uitaţi acum. Creatura căruia trebuie să-i vorbim 
nu-și poate face apariţia dacă i se acordă prea multă atenţie. 

Shandy înţelese, înfiorându-se, că Hurwood vorbea, probabil, 
despre silueta care apărea de fiecare dată în plus în numărătoarea lui 
şi a lui Davies. 

Cineva din apropiere șopti ceva, şi Shandy se așteptă ca 
Hurwood să-i ceară să tacă, dar în clipa următoare vrăjitorul ciung 
răspundea într-o limbă pe care el n-o mai auzise niciodată, și îşi dădu 
seama că şoapta fusese în aceeași limbă şi că nu ieşise dintre buzele 
cuiva din grupul lor. 

Vocea străină se auzi iarăși, mai fermă, dar încă foarte înceată, și 
lui Shandy i se păru că vorbitorul stătea lângă el, umăr la umăr. 
Continuă să se uite drept înainte, dar, cu coada ochiului, zări pe cineva 
alături de el, în întuneric. Davies se afla în partea opusă... putea fi 
personajul misterios pe care-l auzise șoptind? Sau nu era decât 
Bonnett? Sau doar Beth? Shandy se simţea din cale-afară de tentat 
s-arunce o privire. 

Vocea tăcu. 

— Uitați-vă drept înainte, le reaminti Hurwood tuturor. 
Închideţi ochii dacă preferaţi, dar să nu-şi rotească nimeni privirea. 

Pe urmă vorbi din nou, mai încordat, în limba cealaltă, și, când 
termină, Leo Friend adăugă o frază care era evident o întrebare. 


Vocea moale, imposibil de localizat, îi răspunse și vorbi o vreme, 
iar Shandy se întrebă cât timp putea continua să se holbeze drept 
înainte. Gândul de a închide ochii într-un loc atât de înfiorător de 
neclintit îi îngheţa măruntaiele, dar şi încremenirea în aceeaşi poziţie 
devenise de nesuportat. 

Glasul tăcu în cele din urmă, iar Hurwood şi Friend se puseră 
brusc în mişcare. Shandy riscă o privire piezişă în direcţia lor. Se 
grăbeau către malul lacului din jurul Fântânii și, odată ajunşi acolo, 
intrară de-a dreptul în lichidul vâscos, se ghemuiră în zona puţin 
adâncă, își umplură pumnii cu substanţa aceea și o băură cu sete. Pe 
urmă se întoarseră pe malul mâlos şi Hurwood vorbi iarăşi. 

Răspunsul se auzi peste câteva secunde, foarte slab, poate 
fiindcă oamenii își mutaseră privirile. Vocea rosti numai câteva silabe. 

Hurwood şi Friend se căutară imediat în buzunare. Hurwood 
scoase un briceag, iar Friend își smulse până la urmă pur și simplu un 
ac din peruca pudrată și amândoi îşi înţepară în aceeași clipă câte un 
deget şi-şi scuturară sângele în mâlul rece. 

Stropii atinseră solul cu un şuierat şi lui Shandy i se păru apoi că 
din nămol țâșniseră două mâini cu gheare, dar acestea încetară să se 
mişte o clipă mai târziu și atunci îşi dădu seama că erau plante - 
asemănătoare cu niște cactuși fusiformi, dar sărind în ochii în 
mijlocului acelui peisaj dezolant. Apoi observă și o a treia plantă, dar 
era uscată şi țeapănă. 

Pe urmă Barbă Neagră făcu un pas înainte şi, cu toate că 
Hurwood întinse mâna să-l oprească, nu avu nevoie decât de încă doi 
paşi lungi ca să intre în lac până la glezne. Îşi umplu pumnul cu lichid 
pe care-l bău, apoi ieşi pe mal, îşi muşcă degetul și scutură puţin sânge. 
Urmă un nou șuierat și o erupție din mâl şi, o secundă mai târziu, 
răsărise deja o altă plantă, la câţiva metri distanţă de ale lui Hurwood 
şi Friend. 

Cei doi vrăjitori îl priviră cu expresii identice, surprinşi și uşor 
alarmațţi, însă Hurwood se mulțumi apoi să ridice din umeri și să 
mormăie: 

— Nu-i nimic de făcut. 

Ciungul vorbi din nou şi i se răspunse încă o dată cu voce slabă, 
deşi lui Shandy i se păru acum că venea din cealaltă parte a grupului, 
de dincolo de Davies. 


— La naiba, bombăni Hurwood când tăcu vocea. Nu știe asta 
acum. 

Shandy îl văzu pe Friend ridicând din umeri. 

— Putem aştepta o vreme. 

— Aşteptăm până când ştie şi o să-mi spună, zise hotărât 
Hurwood. 

— Despre cine vorbiţi? întrebă Barbă Neagră. 

— Despre... individualitatea căreia îi punem întrebări, răspunse 
Hurwood, deși pronumele „cine” e o exagerare. Oftă, aparent fiindcă 
era inutil să-ncerce o explicaţie, însă reflexele sale de profesor părură 
să preia controlul. Legile mecanicii formulate de Newton sunt pe 
de-a-ntregul utile pentru descrierea lumii pe care-o cunoaștem - 
pentru fiecare acțiune există o reacțiune egală și de sens contrar, iar un 
obiect în mişcare uniformă va continua să se deplaseze uniform până 
când acționează asupra lui o forță - dar, dacă ești foarte minuţios în 
privinţa unor evenimente apreciate la o scară foarte redusă, dacă le 
studiezi detaliile specifice acordându-le o atenţie inutil de obsesivă, 
aproape suficientă ca să-ți îndreptățească internarea într-un ospiciu... 
o să descoperi că descrierea realității prin prisma mecanicii lui 
Newton e corectă doar în cea mai mare parte. Când intervalele de timp 
sau întinderile spaţiului sunt infime, există un element care ține de 
indecizie, o amânare a definiţiei, și adevărul îţi alunecă printre degete 
ca un ou crud. În lumea noastră normală nu e vorba de un factor 
important pentru că... posibilitățile, cum cred că le-aţi spune voi... sunt 
suficient de concordante între un loc și altul, înclinând covârșitor 
balanţa în favoarea lui Newton. Însă aici concordanța nu există. Aici se 
polarizează, cu toate că, per total, valorile nete globale rămân aceleași. 
Pe tărâmul ăsta nu există elasticitate, nu există incertitudine, așa că în 
aer plutesc atât de multe. Noi i-am pus întrebări unei... tendinţe către o 
individualitate; unei probabilităţi de a deveni conştiinţă. 

— Şi ce limbă vorbea probabilitatea? pufni Barbă Neagră. 

— Cea mai veche limbă, răspunse imperturbabil Hurwood. 

— De aceea e atât de greu să localizezi creatura? se pomeni 
întrebând Shandy. 

— Da, încuviinţă bătrânul, şi nici să nu-ncercaţi. Nu există nici 
un unde - când vorbeşti despre fenomenul ăsta, unde e tot atât de 
nepotrivit cum e cine. Când căutaţi, căutaţi pe cineva sau ceva, iar unde 


şi când definesc un loc şi un moment anume al căutării - şi pe această 
bază puteţi găsi multe lucruri, dar n-o să găsiți... 

Îşi încheie fraza cu o fluturare vagă mâinii și cu un fluierat pe 
care-l lăsă să se stingă treptat. 

Pentru cel puțin un minut întreg rămaseră cu toţii aşa, 
tremurând în valea rece şi întunecoasă, în timp ce Hurwood striga ceva 
de neînțeles, o frază pe care o repeta, răbdător, iarăși şi iarăși. Shandy 
se uită în jur, să vadă cum suporta Beth totul, dar Hurwood îi ceru, cu 
voce tăioasă, să nu-și mai clintească privirea. 

— Întârzierea asta nu făcea parte din înţelegerea noastră, spuse 
în cele din urmă Barbă Neagră. 

— Perfect, zise Hurwood. Îşi strigă din nou fraza stranie; apoi 
adăugă, adresându-i-se lui piratului-rege: Pleacă, dacă vrei. Noroc pe 
drumul de întoarcere către junglă. 

Barbă Neagră înjură, dar rămase unde era. 

— Stafia asta, sau ce-o fi, caută ceva pentru tine, ei? 

— Nu. Până la urmă o s-apară din nou, dar n-o să fie aceeași 
individualitate de mai înainte; deşi, în același timp, n-o să fie nici 
diferită. „Același” şi „diferit” sunt termeni mult prea specifici. Şi n-o să 
afle între timp ceea ce mă interesează. De data asta o să se-ntâmple 
pur și simplu să ştie. Sau, dacă nu de data asta, atunci altă dată. E ca şi 
cum ai aștepta un doi sau un doisprezece la un joc cu zaruri. 

Se mai scurse o vreme şi, în final, unul dintre strigătele repetate 
cu răbdare de Hurwood căpătă răspuns. Tatăl lui Beth discută, preț de 
un alt minut, cu o voce nelocalizată, iar Shandy îl auzi apoi tropăind 
prin mâl. 

— Acum vă puteți uita cu toții oriunde vreți, zise bătrânul. 

Shandy se uită la fostul membru al consiliului de la Oxford şi nu 
se simţi câtuşi de puţin liniştit văzându-i ochii îngustaţi și muşchii 
crispați ai maxilarelor. 

— Leo, spuse Hurwood, cu voce încordată, ține-o bine pe 
Elizabeth. 

Friend gâfâia, încântat să-i dea ascultare. Beth părea încă 
împietrită de uimire, deşi Shandy observă că acum respira foarte 
repede. 

Hurwood își desprinse de centură caseta de lemn, îi desfăcu 


închizătoarea capacului cu dinţii şi îl deschise cu o zvâcnire. Shandy nu 
reuşi să vadă ce era înăuntru. Hurwood se apropie apoi de Beth şi săltă 
caseta deschisă, potrivind-o sub mâna ei dreaptă. 

— Fă-i o tăietură la mână, Leo, ceru bătrânul. 

Shandy se repezi într-acolo, dar, cu mult înainte de a ajunge, 
Friend îşi luă acul de păr şi, cu buzele umede şi cu ochii pe jumătate 
închiși, îl înfipse în degetul mare al lui Beth Hurwood. 

Asta o scoase din amorțire. Sări în sus și își privi mâna 
străpunsă, apoi se uită pe lângă propriul deget, în cutia ţinută de 
bătrân, unde cădeau picături repezi din sângele ei - şi scoase un țipăt 
strident, se aruncă într-o parte şi începu să urce grăbită, în patru labe, 
râpa noroioasă. 

Shandy se repezi pe urmele ei şi o prinse cu câțiva metri mai 
sus, îi înconjură cu brațele umerii care tresăltau și o scutură uşor. 

— S-a terminat, Beth, îi șopti. Te-ai ales cu o tăietură, dar 
trăieşti și cred că acum mergem înapoi. Partea cea mai rea... 

— E capul mamei! ţipă ea. Ține capul mamei în caseta aia! 

Shandy nu putu să nu se uite îngrozit peste umăr. Hurwood 
stătea jos, în noroi, trăgând capacul la loc, peste casetă, cu fața lui 
bătrână luminată de o satisfacție aproape imbecilă, în timp ce Friend o 
fixa pur şi simplu pe Beth cu o privire flămândă, cu mâinile încă 
ridicate, aşa cum fuseseră când o ţinea - dar Davies, ba chiar și Barbă 
Neagră, se holbau la ciung cu uimire şi dezgust. 

— Înapoi, spuse Hurwood. Înapoi, la ocean. 

Încântarea care îl cuprinse îl încorda atât de tare încât se părea 
că-i era greu să vorbească. 

Urcară obosiţi râpa şi, când terenul redeveni plat, Shandy o 
cuprinse din nou pe Beth cu brațul, deşi ea nu-i aruncă nici măcar o 
privire care să arate că era conștientă de prezența lui. 

Podul dispăruse. Hurwood îi conduse pe un drum de ţară 
desfundat, printre câmpuri pline de buruieni, pe sub un cer cu nori de 
ploaie ameninţători; în zare se înălțau munții şi, când se uită în urmă, 
Shandy văzu un grup de clădiri vechi, de piatră, aproape în întregime 
fără ferestre, în spatele unui zid - era probabil o mănăstire -, iar când 
se uită cu mai multă atenţie desluși o siluetă zveltă, cu părul lung, chiar 
pe coama zidului, deasupra porții închise. 

De la tânăra care-l însoțea târându-și picioarele apatică nu 


reuşea să scoată nici o vorbă, dar, încă privind în urmă, îşi flutură 
mâna liberă, iar silueta de pe zid îi răspunse cu același gest... cu 
recunoștință, se gândi el. 


Capitolul cincisprezece 

Hurwood şi Friend îi conduseră către pe câmpia cu nisip 
întunecat de unde îşi recuperară cizmele încă fierbinţi şi cuţitele, după 
care cei doi vrăjitori folosiră din nou felinarul cu goluri în capac ca să 
găsească drumul spre torța aprinsă înfiptă de bătrân în nisip, apoi se 
văzură din nou în lumea obișnuită. Jungla întunecată din Florida i se 
păru acum lui Shandy liniștitor de pământească și savură mirosul 
mlaștinilor ca un om întors pe pajiștile parfumate ale tinereţii sale. 

După ce-i ajută pe Davies şi pe Bonnett cel cu ochii goi să 
aprindă toate torţele, să împingă bărcile înapoi, la apă adâncă, şi să le 
întoarcă, o prinse pe Beth de braţ şi o conduse, pe terenul mocirlos și 
înşelător, către barca în care străbătuseră smârcurile el și Davies. 

— Mergi cu noi pe drumul de întoarcere, spuse el cu voce fermă. 

Hurwood îl auzi și îi răspunse cu patimă, dar, vreme de două 
secunde, dintre buze nu-i ieşi decât o înşiruire infantilă de vocale 
articulate la întâmplare. Deveni conștient de ele, închise ochii, 
concentrându-se, apoi o luă de la început. 

— Ea... o să stea... cu... mine, spuse. 

Insistenţa lui îl alarmă pe Shandy, fiindcă avusese impresia că îi 
înţelesese planul, însă se părea că era vorba de mai mult decât ghicise. 

— De ce? întrebă, cu prudență. Acum nu mai ai nevoie de ea. 

— Greşit, băiete, chicoti Hurwood. Aici n-am făcut altceva decât 
să - cum se spune? - frământăm aluatul. Îl coacem de Sărbători - de 
Crăciun. Margaret stă cu... adică... ea... fata stă cu mine între timp. 

— A... aşa e, se amestecă Friend, cu buza proeminentă de jos 
strălucindu-i. O s-av... avem n... noi g... g... Z... 

Renunţă să mai vorbească și se mulțumi s-arate cu o zvâcnire a 
capului către barca în care se urcase deja Bonnett. 

Lui Shandy îi trecu brusc prin cap care ar fi putut fi planul lui 
Hurwood - și, imediat ce îi veni ideea, știu că nu se înșela. Putea să-l 
amărască pe ciung fără să aibă remușcări, iar Beth părea, în cel mai 
bun caz, doar vag conștientă de ceea ce o înconjura, așa că își ridică 
lângă gâtul ei cuțitul încins, ascunzându-i cea mai mare parte a 
mânerului, pentru ca Hurwood să nu vadă că era cu partea boantă a 
lamei către tânăra femeie. 

Expresia de triumf de pe faţa bătrânului dispăru instantaneu, 


înlocuită de o groază deplină. Căzu în genunchi într-una dintre 
băltoacele uleioase și atât el cât și Friend bolborosiră ceva către 
Shandy, fără să poată articula nici un cuvânt. 

Cu temerile confirmate, el rânji către perechea care scotea 
sunete de neînțeles. 

— Atunci rămâne stabilit. 

Mergând prudent cu spatele prin mlaștina poroasă, cu ochii la 
cei doi și cu cuțitul la gâtul ei, o escortă pe Beth către barca în care-l 
aştepta uluit Davies. 

Hurwood se întoarse spre Barbă Neagră și scoase un strigăt 
implorator. 

Piratul-rege urmărise cu ochi îngustați drama desfășurată la 
lumina torţelor, iar acum clătină încet din cap. 

— Înțelegerea noastră s-a încheiat, spuse. Nu mă amestec. 

Shandy și aproape catatonica Beth Hurwood se cățărară în 
barca pe care o împinse apoi Davies, îndepărtând-o de malul noroios. 
Shandy își puse cuțitul în teacă. 

Bonnett se dovedi incapabil pentru orice altceva mai complicat 
decât vâslitul drept înainte, așa că Leo Friend fu acela care-și instală 
şezutul amplu pe bancheta din mijlocul bărcii lor şi mâinile lui 
dolofane, fără nici o bătătură, prinseră cu delicateţe mânerele vâslelor. 
Hurwood stătea gârbovit pe bancheta de la pupă, întors spre el, cu fața 
ascunsă în palma singurei sale mâini și cu umerii înălțându-i-se și 
coborându-i în ritmul respirației adânci. 

Barbă Neagră își împinse barca în faţa celorlalte două, se uită 
înapoi, către restul grupului, și stând astfel, cu torța ascunsă de capul 
lui păros, îl duse pe Shandy cu gândul la o eclipsă totală de soare. 

— Presupun, remarcă piratul, că vâslașul meu n-o să reapară. 

Hurwood îşi ridică fruntea și, cu toate efortul îl făcu să 
se-ncrunte, reuşi să-i răspundă. 

— Nu. Așa cum nu vor reapărea nici... stafiile tale. Atâta timp 
cât... ţinem torţele aprinse... și arde iarba... rămân toate... acolo. 

— Atunci sper c-o să-mi pot aduce aminte drumul de întoarcere, 
spuse Barbă Neagră. 

Friend strânse din ochi și se uită alarmat peste umăr, la 
piratul-rege. 


— Cum? Dar ai ajuns până aici mergând în susul apei. Nu 
trebuie decât să faci cale-ntoarsă. 

Davies râse. 

— Ai ținut minte să laşi în urmă o dâră de firimituri de pâine, 
nu-i așa, Thatch? 

— Nu, zise dezgustat Barbă Neagră, trăgând de vâsle, dar, dacă 
ne rătăcim, putem cere îndrumări la primul han la care-o s-ajungem. 

Cele trei bărci se puseră încet în mișcare, licăririle portocalii ale 
torțelor de la prove fiind singurele puncte luminoase din bezna umedă. 
Capetele-ciuperci albe înşirate de-a lungul malurilor erau acum tăcute, 
cu excepția unui soi de expiraţie intermitentă care le agita buzele. 
Shandy se întrebă dacă sforăiau. 

Peste câteva minute, canalul prin care înaintau se lărgi și 
vâslitul normal deveni posibil, iar Shandy, ghemuit din nou lângă 
provă, se așeză mai confortabil, nemaiavând de ce să fie oricât gata să 
se-aplece, împingând în malurile și în rădăcinile care le ieșeau în drum. 

Pe urmă deveni brusc conștient de o furie ucigașă și la început 
se gândi că îi aparținea; se uită în urmă, către barca din spate, dar 
Hurwood părea obosit şi nefericit, iar Friend scâncea încetișor ori de 
câte ori se chinuia să tragă de vâsle, şi realiză că mânia pe care o 
conştientiza era total diferită de a sa. Furia lui era de obicei bruscă, 
înăbuşitor de fierbinte și condimentată cu o doză bogată de spaimă, iar 
aceea părea crudă, banală şi josnică, emanată de o minte mult prea 
egoistă ca să cunoască vreodată spaima. 

Barbă Neagră își înhățase torţa și era în picioare. 

— Din nou prietenul nostru Este Fasta, îi anunţă, cu voce 
scăzută. S-a-ntors să urle iarăși la noi şi să ne mai fluture niște tufișuri 
sub nas. 

Prezenţa din junglă păru să-l audă, fiindcă Shandy detectă acum 
o notă de umor amar în miasma psihică a furiei. Simţi creatura gândind 
cuvântul „tufișuri”. 

Şi o simţi aplecându-se cu atenţie asupra bărcilor - aerul era 
apăsător, trebuia să-şi încordeze plămânii ca să respire. 

Amorţit, scoase pe bâjbâite o mână de ierburi din traistă, 
aruncându-le apoi în flacăra torței, și un vălătuc de fum urât mirositor 
se înălță în aerul îngroșat învolburându-se, pentru a se izbi de lujerii şi 
de mușchiul de deasupra capetelor. 


Simţi agonia subită a creaturii, dar de data asta nu urmă nici un 
țipăt şi nici o retragere. Spiritul junglei era vătămat, dar n-avea de 
gând să dea înapoi. 

Aerul şi apa - și întreaga junglă - începură să se schimbe. 

— Nu... vă opriţi! se auzi strigătul sugrumat al lui Hurwood. 
leşiți de... dedesubt! 

— Oh, baftă, spuse tăios şi amar Davies, trăgând totuși cu 
disperare de vâsle. 

Apa tremura ca jeleul, aerul era plin de aburi şi de fărâme de 
verdeață, scuturată evident din copaci. Structura bărcii părea să se 
modifice sub picioarele lui Shandy, să devină mai flexibilă, și când se 
uită în jos văzu că scândurile erau acum ramuri netăiate, din care 
creşteau frunze strălucitoare, verzi. Se mișcau, creșteau sub ochii lui, le 
simțea agitându-i-se sub cizme. Pe antebraţul lui gol era un mănunchi 
de alge umede; când încercă să-l măture cu mâna cealaltă, se agăță de 
el cu un capăt, iar când îl înşfăcă de capătul liber și trase, văzu că-l 
scotea pur și simplu tot mai mult dintr-o gaură din propriul său braţ și 
simţi că și-l smucea tocmai din umăr. Îi dădu imediat drumul, apoi zări 
micile lăstare verzi care-i ieşeau dureros de sub unghii. Se uită peste 
umăr, la Davies; ceafa piratului era o masă de flori şi pălăria îi era 
împinsă într-o parte de altele, care se deschideau chiar sub privirile lui 
Shandy. În umbra lui Davies, o zări pe Beth tresăltând în strânsoarea 
metamorfozei vegetale, se cutremură și se uită dincolo de ea, către a 
treia barcă. 

— Aruncaţi-i... pe cineva, urlă Hurwood, în timp ce din gât 
începeau să-i iasă lujeri verzi, răsucindu-se pe măsură ce se înălțau. 

— Pe Bonnett, orăcăi Friend. Mâinile lui dolofane nu mai erau 
acum decât niște noduri ale trunchiurilor de copaci ce-i porneau din 
şolduri, trecând prin suporturile vâslelor şi prelungindu-se în lateral, 
în apă. Daţi-i-l creaturii pe Bonnett. 

Barbă Neagră își înălță faţa, care nu mai era decât o orhidee 
imensă, nedesfăcută. Staminele se contorsionară spasmodic și o voce 
şuieră: 

— Da. Pe Bonnett. 

Davies încuviință dând din capul-buchet. 

Shandy simţi apă rece curgându-i printre degetele picioarelor 
şi-şi dădu seama că labele acestora i se preschimbaseră în rădăcini și 


trecuseră prin coca bărcii. Însă descoperi că nu se putea convinge să 
schițeze un gest aprobator. 

— Nu, șopti, prin gâtlejul invadat de trestii răsucite. Nu pot. Ce, 
pe tine... te-am dat... pe mâna Marinei Militare? 

Lui Davies îi căzură umerii. 

— Lua-te-ar naiba, Jack, fluieră. 

Shandy se uită din nou în a treia barcă. Leo Friend era un 
trunchi gros şi umed, cu ramuri ca picioarele de păianjeni 
îndreptându-se în toate direcţiile. O creatură ca un trunchi de chiparos 
năpădit de ciuperci părea să fie Stede Bonnett, iar Hurwood, care nu 
mai putea să vorbească, nu mai era decât un mănunchi gros de ferigi 
care se zbăteau furioase, parcă în bătaia unui vânt puternic. 

Davies se trudea să vâslească, dar barca lor se făcea bucăţi cu 
mai multă repeziciune decât celelalte două şi se scufundase deja 
aproape până la copastie. Shandy se gândi că poate Davies mai avea 
încă timp să lase vâslele, să aştepte trecerea bărcii lui Hurwood, 
purtată de curent, pe lângă ei, să-l smulgă pe Bonnett din rădăcini și 
să-l arunce în apă. După primirea unui asemenea tribut, creatura i-ar fi 
lăsat, poate, pe ceilalți să plece... dar se părea că el însuși îl convinsese 
pe Davies să renunțe la o astfel de acțiune. 

Pe urmă Davies se împinse în sus și dădu drumul vâslelor. 

Are de gând s-o facă, se gândi Shandy. Nu e corect, Phil, nu-mi 
place, dar grăbeşte-te, pentru numele lui Dumnezeu. 

Davies îşi ridică un picior şi-şi târî frunza de palmier care fusese 
până de curând mâna lui dreaptă de-a curmezișul tălpii pline de nămol 
a cizmei. Mâna stângă i se alătură și, în timp ce Shandy se minuna, 
întrebându-se ce dracu avea de gând să facă, cele două palme verzi și 
flasce rulară nămolul, transformându-l într-un bulgăre. 

La naiba, Phil, se gândi Shandy, la ce e bun un bulgăre de nămol? 

Degetele picioarelor sale, acum înfiorător de lungi, găsiseră 
fundul apei, în care începeau să se înfigă, și simți substanţele 
hrănitoare infiltrându-i-se în susul gambelor. Mâinile îi dispăruseră și 
noile trunchiuri n-aveau nici măcar o singură încrețitură care să 
despartă ceea ce fusese el de ceea ce fusese barca. 

Davies își sprijini o palmă de copastia deformată și mâna îi 
prinse instantaneu rădăcini; dar piratul înflorit și-o duse cealaltă mână 
către spate, îşi adună toate puterile și azvârli bulgărele de nămol drept 


în sus. 

Şi se păru că explodase o bombă. Văzduhul se comprimă într-un 
urlet asurzitor nu numai pentru urechi, ci şi pentru minți, și zdruncină 
bărcile cu violență, îndepărtându-le unele de altele. Pe urmă presiunea 
dispăru şi aerul deveni brusc foarte rece, și Shandy își simți dinţii 
străbătuți de durere când trase în piept următoarea răsuflare. Se 
rostogoli într-o parte, şi descoperi că o putea face, că nu mai era 
înrădăcinat în lemnul bărcii, acum din nou una obișnuită, nu o masă de 
ramuri contorsionate; interiorul era chiar relativ uscat. Beth se 
răsfirase pe bancheta de la pupă - nu-și dădu seama dacă era 
conștientă, dar cel puţin respira și-și recăpătase forma omenească. 
Davies se lăsase să cadă peste vâsle, cu ochii închiși, râzând epuizat și 
legănându-și mâna cu care aruncase bulgărele de noroi. Palma părea 
arsă. Şi, cumva, în jurul lor cădeau stropi de ploaie, deşi acoperișul 
junglei era mai solid ca oricând. 

Urechile lui Shandy ţiuiau și fu nevoit să strige ca să se poată 
auzi. 

— Un bulgăre de nămol a ucis creatura? 

— O parte din noroiul de pe cizmele mele era de pe țărmul din 
jurul Fântânii, dinspre inima locului care e otravă curată pentru toți 
morții vii, îi răspunse Davies, tot ţipând, dar el abia izbuti să-i 
deslușească vorbele. 

Shandy se uită drept înainte. Preferând, după toate aparențele, 
să afle explicaţia mai târziu, Barbă Neagră pusese mâna pe rame și 
vâslea din nou. 

— Îmi pot permite să sugerez, zbieră năucit Shandy către 
Davies, să plecăm dracului de-aici cu toată graba? 

Davies îşi îndepărtă o şuviță rebelă de păr de pe frunte şi se 
aşeză pe bancheta vâslașului. 

— Dragul meu prieten, consideră că s-a și făcut. 

Din jurul lor se înălța un sunet asemănător cu lătratul câinilor, 
sau cu grohăitul porcilor; cu urechile încă țiuindu-i, Shandy avu nevoie 
de un minut ca să priceapă că zgomotul era făcut de capetele-ciuperci. 

— Băieţii vegetali sunt gălăgioşi în seara asta, strigă, 
acoperindu-le zarva. 

— Cred că s-au îmbătat! răspunse Davies, cu o jovialitate uşor 
isterică. A naibii umezeală! 


Beth se ridicase şi stătea la pupă. Se uita drept înainte, cu ochii 
pe jumătate închişi, și ar fi părut relaxată dacă n-ar fi strâns marginea 
bărcii cu încheieturile degetelor albite. 

Ceața prinse să înconjoare torțele cu halouri palide. La o 
oarecare distanță în fața lor, barca lui Barbă Neagră viră către sud și, 
cu toate că Shandy îl călăuzi pe Davies către o intrare ce părea a 
aceluiaşi canal, nu mai putură să-i vadă barca; toate lucirile de lumină 
portocalie reflectată păreau aruncate de propria lor torţă iar urletul de 
răspuns al lui Barbă Neagră, cu toate că se auzea ori de câte ori îl 
strigau, venea de departe și nu-şi dădeau seama din ce direcție anume. 

După ce recunoscu în sinea lui că se pierduseră de piratul-rege, 
Shandy se uită în urmă, pe drumul pe care veniseră. Nici barca în care 
se aflau Hurwood, Friend și Bonnett nu se zărea nicăieri. 

— Suntem pe cont propriu, îi spuse lui Davies. Crezi că ne poți 
duce înapoi, la mare? 

Piratul se opri să se uite în jur, la bălțile şi canalele aparent 
identice cu acelea prin care trecuseră, despărțite de aglomerări de 
copaci, de rădăcini și de lujeri ce nu difereau prin nimic sesizabil de 
cele din alte părți ale mlaștinii. 

— Sigur, spuse, scuipând în apa uleioasă. O să mă călăuzesc 
după stele. 

Shandy se uită în sus. Bolta înaltă, din mușchi, crengi şi lujeri 
încâlciţi era tot atât de solidă ca plafonul unei catedrale. 

În următoarea oră, timp în care Shandy strigă către celelalte 
bărci fără să primească nici un răspuns, iar lui Beth nu i se clinti nici un 
muşchi, ceața continuă să se îndesească fără încetare. Davies vâsli prin 
canalele întortocheate, privind curgerea leneşă a fluviului şi încercând 
să înainteze în aceeași direcție; însă era stânjenit de canalele 
înfundate, de bălțile neclintite și de porțiunile în care curentul se 
îndrepta spre interiorul continentului. În cele din urmă, descoperiră 
un canal larg, prin care apa părea să curgă cu mai multă putere. 

— Asta trebuie să fie bun, gâfâi Davies, şi aduse barca pe 
mijlocul curentului. 

Shandy observă că piratul vâslea crispându-se de durere și 
aduse brusc aminte că își arsese mâna când aruncase cu bulgărele de 
noroi în loa-ul mlaștinii. Se pregătea să insiste să-i ia locul la vâsle, 
când una dintre ciupercile de pe mal începu să vorbească: 


— Fundătură, croncăni. Luaţi-o la stânga. Canalul e mai îngust, 
dar vă duce unde vreți. 


Shandy avu, surprins, senzaţia că vocea îi era cunoscută. 

— Ce-ai zis? se grăbi să strige către sfera albicioasă, cu trăsături 
neclare. 

Ciuperca nu-i răspunse, iar Davies continuă să vâslească în josul 
canalului larg. 

— A spus că e o fundătură, îndrăzni Shandy să rostească, un 
moment mai târziu. 

— În primul rând, ripostă Davies, cu vocea răgușită de oboseală, 
creatura e înțepenită în mâl, aşa că nu văd cum ar putea ştii. În al 
doilea rând, de ce-am presupune că vrea să ne dea un sfat folositor? 
Noi era cât pe ce să prindem rădăcini acolo, în urmă - iar flăcăul ăsta e 
evident înrădăcinat aici. De ce ne-ar da unul ca el un sfat sincer?... 
Nenorociţilor le place să aibă companie. 

Shandy se încruntă neîncrezător la torța care abia mai pâlpâia. 

— Dar ăştia... nu cred că noi ne-am fi transformat în aşa ceva. 
Am fi devenit plante obișnuite - flori, și tufe, şi ce-o mai fi fost. Și se 
părea că am fi fost diferiți unul de altul. Băieţii ăştia sunt toți la fel... 

— Întoarce-te, Jack, fluieră alta dintre micile creaturi bombate. 

Shandy se gândi din nou că recunoștea o intonație familiară. 

— Dacă se schimbă ceva, zise încăpățânat Davies, atunci canalul 
ăsta se lărgește. 

Una dintre ciupercile rotunde atârna de un copac, deasupra 
apei, şi când trecură pe lângă ea îşi săltă o clapă, spunând: 

— În față sunt mlaștini şi nisipuri mișcătoare. Ai încredere în 
mine, Jack. 

Shandy se uită la Davies. 

— E... vocea tatei, zise, nesigur. 

— E... imposibil, se răsti Davies, manevrând vâslele cu mai 
multă putere. 

Shandy își feri privirea şi întrebă, adresându-se întunericului 
din fața sa. 

— La stânga, așa ai spus, tată? 

— Da, şopti o altă ciupercă. Dar în spatele tău - și apoi urmați 
curentul, către mare. 


Davies mai trase de două ori de vâsle, apoi le lăsă cu furie în jos, 
în apă. 

— Foarte bine, spuse, începând să-ntoarcă barca. Deşi cred c-o 
s-o sfârşim noi înșine în chip de ciuperci-capete, călăuzind pe căi 
greșite următorul grup de nebuni care se vor aventura aici. 

În lumina pâlpâitoare a torţei, găsiră o deschidere în malul 
noroios, şi Davies vâsli către ea fără tragere de inimă, lăsând în urmă 
cursul de apă lat şi curentul său uniform. În ceața din spatele lor 
străluci pentru o clipă lumina albă și rece răspândită de unul sau două 
globuri-fantomă. 

Ceaţa aluneca acum în josul fluviului  îndesindu-se, 
strecurându-se prin încâlceala de ramuri şi lujeri ca laptele picurat în 
apă limpede; în curând era compactă și, pe țesătura cenușie a nopții, 
torța lor părea o pată portocalie, de o luminozitate difuză - iar canalul 
pe care se aflau era atât de îngust încât, întinzându-și braţele, Shandy 
simţea atingerea arbuștilor umezi de pe ambele maluri. 

— Începe să curgă ceva mai repede, recunoscu Davies în silă. 

Shandy dădu din cap. Ceaţa făcuse noaptea mai răcoroasă și, 
când începu să tremure, își aduse aminte că Elizabeth nu era îmbrăcată 
decât într-o rochie subțire de bumbac. Își scoase haina şi o înfăşură în 
ea. 

Barca trecu apoi printr-o arcadă atât de îngustă încât Davies se 
văzu nevoit să ridice vâslele şi, o clipă mai târziu, curentul o purtase 
deja pe o întindere lată de apă şi lăsaseră deja în urmă într-o foarte 
mare măsură ceața și jungla, astfel încât, după alte câteva zeci de 
lovituri de vâsle, Shandy zări în faţa lor strălucirea celor trei focuri de 
pe plajă. 

— Ha! exclamă, vesel, pocnindu-l pe Davies peste umărul 
sănătos. Uită-te la asta! 

Davies aruncă o privire în jur, apoi se întoarse spre el cu un 
rânjet. 

— Și uită-te acolo, în urmă, zise, arătând către pupă cu o 
mişcare a capului. 

Shandy se întoarse şi zări, în ceața din spatele lor, două licăriri 
slabe de torţe. 

— Au găsit şi ceilalți drumul, remarcă, nu foarte încântat. 

Și Beth se uita în urmă. 


— Tata... e într-una dintre bărcile alea două? 

— Da, îi răspunse Shandy, dar n-o să-l las să-ţi facă nici un rău. 

Preţ de alte câteva minute, nu mai vorbi nici unul dintre ei, iar 
barca începu să se-ndrepte pieziș către mal imediat ce își îngădui 
Davies să facă mai puțin efort cu mâna arsă. Piraţii de pe plajă 
observară în sfârşit bărcile care se apropiau și începură să strige şi să 
sufle în corni. 

— A-ncercat să-mi facă rău? întrebă Beth. 

Shandy se uită la ea. 

— Nu-ţi aduci aminte? A... 

Pe urmă îi trecu prin cap că ar fi putu găsi un alt moment, mai 
potrivit, în care să-i trezească recentele amintiri sinistre. 

— Ăă... l-a pus pe Friend să-ți facă o tăietură la mână, încheie, 
fără convingere. 

Ea-şi privi mâna și mai vorbi abia când ajunseră în apropierea 
focurilor, în timp ce mai mulți bărbați intrau în apă ca să-i ajute să 
tragă la mal. 

— Îmi amintesc că tu mi-ai ţinut un cuţit la gât, spuse cu răceală. 

Shandy îşi dezgoli dinţii, chinuit de nerăbdare. 

— Era cu partea neascuțţită înspre tine și nici măcar nu te-a 
atins! Am vrut să-ți pun la încercare tatăl, să văd dacă mai are nevoie 
de tine ca să-și ducă vraja la bun sfârşit, sau dacă nu-i trebuia decât 
nişte sânge de-al tău. La naiba, încerc să te apăr! De el! 

Mai mulți bărbaţi ajunseseră la ei împroşcând apa, mâinile li se 
încleştaseră de copastie și începuseră să tragă barca spre mal. 

— Vraja, zise Beth. 

Shandy se aplecă spre ea ca s-o poată auzi pe fundalul 
întrebărilor excitate ale piraților. 

— Îşi place sau nu, îi spuse el, cu voce sonoră, în asta suntem 
amestecați aici. 

Ea îşi trecu piciorul peste marginea bărcii, sări în apa puțin 
adâncă şi se întoarse spre Shandy. Torța care se legăna la prova bărcii 
era aproape stinsă, dar încă mai dădea destulă lumină pentru ca 
trăsăturile ei încordate să fie vizibile. 

— În asta ai ales tu să te-amesteci, sublinie, apoi îi întoarse 
spatele şi o porni prin apă către focuri. 


— Ştii, comentă Shandy, vorbindu-i lui Davies, am de gând s-o 
scot din asta... doar pentru plăcerea de a-i atrage atenţia asupra unui 
alt lucru în privința căruia se înșeală. 

— Ne pare bine să vă vedem, băieți! exclamă unul dintre piraţii 
care se-ngrămădeau în jurul lor. 

Trăseseră barca pe nisip, trecând-o de linia mangrovelor, și 
Shandy şi Davies coborâră și se ridicară în picioare întinzându-se. 

— Şi nouă ne pare bine c-am ieşit de-acolo, spuse Davies. 

— Trebuie să fiți al naibii de flămânzi, se amestecă altcineva. 
Sau ați găsit pe acolo ceva de mâncare? 

— N-am avut timp pentru asta. Davies se întoarse să 
urmărească apropierea celorlalte două bărci. Cât e ceasul? Poate ne 
încropește Jack o gustare, ceva potrivit înainte de micul dejun. 

— Nu știu, Phil, dar nu-i târziu - soarele n-a apus decât de-o oră 
sau două. 

Atât Shandy, cât şi Davies se-ntoarseră să se holbeze la el. 

— Dar noi am plecat cam la o oră după apusul soarelui, zise 
Shandy. Și am lipsit cel puţin câteva ore... 

Piratul îl privea fără nici o expresie, şi Davies întrebă: 

— Cât timp am stat în susul fluviului? 

— De ce... două zile, răspunse omul, cu o oarecare uimire. Ca 
să-ți spun mai exact, din amurg în amurg. 

— Ah, făcu Davies, dând gânditor din cap. 

— Şi cenușă în cenușă, se amestecă Shandy, prea obosit ca să-și 
mai dea osteneala să spună vorbe cu sens. 

Aruncă încă o privire către bărcile care se apropiau. Apoi, într-o 
doară, fiindcă, în ciuda tuturor deducţiilor sale, în clipa aceea nu-și 
dorea nimic altceva decât o băutură tare, un hamac şi douăsprezece 
ore de somn, se întrebă cum l-ar fi putut împiedica pe Hurwood să facă 
sufletul lui Beth să-i părăsească trupul, pentru a putea fi ocupat de 
stafia mamei ei, soţia lui. 


Capitolul șaisprezece 

În zori, ceața se revărsase dincolo hotarele sale de pe marginea 
fluviului și atârna peste pământ și peste mare ca un văl umed, abia 
ușor translucid, atât de rece încât piraţii se îngrămădeau în jurul 
focurilor care sfârâiau și trosneau, și ajunseră aproape pe la jumătatea 
dimineții, când văzduhul începu să se limpezească, înainte de a 
observa cineva că Guralivul Carmichael dispăruse, iar o altă jumătate 
de oră de mers cu bărcile cu vâsle într-o parte și-ntr-alta pe lângă mal, 
de ţipete și de dangăte de clopot se irosi pentru a confirma dispariția 
vasului. 

Mai întâi presupuseră că se desprinsese cumva din parâmele de 
amarare şi fusese luat de curent, fiindcă echipajul se afla, în marea lui 
majoritate, pe țărm - apoi Hurwood ieşi din colibă și cobori panta în 
fugă, strigând că fiica lui dispăruse și că nu dădea de urma lui Leo 
Friend. 

Shandy stătea pe plajă, lângă una dintre bărci, când se răspândi 
vestea adusă de Hurwood. Davies şi Barbă Neagră erau la vreo sută de 
metri distanță, vorbind cu voci scăzute, insistente, dar își ridicară 
privirile când începu noua serie de țipete. 

— Nu e o coincidenţă, declară categoric Barbă Neagră. 

— Băiatul gras? protestă Davies. Dar de ce? 

— Secundul tău știe de ce, zise Barbă Neagră, uitându-se pe 
lângă el şi arătând cu capul spre Shandy. Nu-i așa, Shandy? 

El se îndreptă spre cei doi, simțindu-se pustiit și mai rece decât 
ceața. 

— Da, domnule, răspunse, cu voce răgușită. Am văzut cum se 
uită uneori la ea. 

— Dar de ce să ia corabia mea? mârâi Davies, răsucindu-se 
furios către marea încă învăluită în ceaţă. 

— Trebuia să plece cu Beth de-aici, zise Shandy. Planurile făcute 
de tatăl ei pentru ea... nu se potrivesc câtuși de puţin... cu planurile lui 
Friend în ceea ce o priveşte. 

Vorbea cu voce scăzută, dar era încordat ca o bară de oţel 
îndoită. 

Barbă Neagră, care se uita tot către largul mării, clătină din 
capul său masiv. 


— Ştiam că era mai mult decât ucenicul lui Hurwood - exista 
ceva după care umbla, pe cont propriu. La Fântână a obținut în sfârşit 
ceea ce-i trebuia. Ar fi trebuit să-l ucid noaptea trecută, după ce ne-am 
întors. Cred că ar fi trebuit. 

Piratul uriaș întinse o mână, îi strânse pumnul, apoi şi-l repezi 
în palma celeilalte mâini. 

Sunetul loviturii se pierdu în neașşteptata și vibranta bubuitură a 
unui tunet apropiat, iar strălucirea fulgerului care se întinse pe tot 
cerul, făcându-i pe Shandy şi Davies să se tragă înapoi clătinându-se. 

— Ar fi trebuit, repetă Barbă Neagră, dus pe gânduri. 

În timp ce ecourile se rostogoleau de-a lungul țărmului și Barbă 
Neagră își lăsa în jos mâinile, Shandy îşi dori, pe jumătate, să se fi 
gândit să lase o parte din propriul său sânge în mâlul de lângă Fântână. 
Asta îi aduse aminte cum reuşise Davies să-o facă să dispară - probabil 
ucigând-o - pe creatura care părea un loa al junglei. Își ridică pe furiș 
piciorul și își plimbă o unghie de-a lungul canalului dintre talpă și 
partea laterală, după care rulă nămolul adunat într-un bulgăre și și-l 
puse în buzunar. Nu știa dacă în realitate conținea sau nu vreun strop 
de mâl din apropierea Fântânii, sau împotriva cărui soi de duşman 
şi-ar fi putut dori să-l folosească dacă era așa, însă i se părea limpede 
că orice om care n-avea la dispoziție decât arme de foc şi săbii se afla 
în posesia unui echipament ridicol de nepotrivit pentru lupta în care se 
angajau. 

— Trebuie să-mi iau corabia înapoi, spuse Davies, şi Shandy 
înţelese că, pierzând-o, piratul își pierdea deopotrivă şi rangul - fără 
Guralivul Carmichael nu mai era decât căpitanul unui mic slup cu urme 
serioase de luptă, dar altminteri câtuși de puţin impresionant. 

Davies se uită cu disperare la Barbă Neagră. 

— O să vii cu mine, să-mi dai o mână de ajutor? Grăsanul ăla e 
acum mai mult decât era și chiar şi înainte ştia câteva trucuri 
valoroase. 

— Nu, răspunse Barbă Neagră, cu fața lui întunecată impasibilă. 
În momentul ăsta, Woodes Rogers trebuie să fi sosit deja pe Noua 
Providenţă, aducând amnistierea pusă la cale ca să mă jefuiască, 
lăsându-mă fără poporul meu. 

Vântul bătea dinspre mare, suflând către spate coama neagră de 
leu şi barba piratului-rege, şi Shandy îi remarcă şuviţele cărunte de pe 


tâmple și din bărbie. 

— Plănuisem ca Guralivul Carmichael, cu tine drept căpitan, să 
fie vasul amiral al flotei mele... și sper c-o să-l recapeţi. Dar se pare că 
epoca pirateriei de care se poate apuca oricine s-a încheiat... exact așa 
cum s-au dus și zilele vesele ale buccaner-ilor... suntem în epoca 
imperiului. Zâmbi, uitându-se pieziș la Davies. Crezi că piraţii mă vor 
urma, sau, având de ales, vor accepta amnistierea? 

Davies îi întoarse obosit zâmbetul și, înainte de a-i răspunde, 
aşteptă să se spargă un val, să ajungă, învolburându-se și 
învârtejindu-se, aproape până la cizmele lor, și să se retragă. 

— Vor accepta amnistierea. Să navighezi cu Barbă Neagră e tot 
una cu a făgădui că vei ajunge la spânzurătoare. 

Barbă Neagră dădu din cap. 

— Dar...? 

Davies ridică din umeri. 

— Problema continuă să existe - dacă regele George n-are 
cumva destul bun simț ca să-nceapă un nou război. Caraibele sunt 
pline de bărbaţi care nu se pricep la nimic, în afară de navigația pe o 
corabie de luptă. În vreme de pace n-au nimic de făcut. Bineînţeles că 
vor accepta amnistierea - cu recunoştinţă! - ca să nu se mai țină cont 
de fărădelegile lor de până acum... dar, după o lună sau două, o vor lua 
cu toţii de la început. 

Barbă Neagră dădu din cap, declarându-se de acord, și, cu toate 
că atât Shandy cât şi Davies se retraseră, el nici măcar nu se uită în jos 
când următorul val trecu bolborosind de locul unde stătea, 
înconjurându-i gleznele cu alge. În cele din urmă vorbi fără grabă. 

— Ar urma un nou căpitan, care ar avea corăbii și bani? 

— Bineînţeles. Și, dacă acest căpitan nu va avea cu adevărat nici 
o fărădelege consemnată în trecutul său, își va putea alege oamenii 
dintre toţi marinarii din Lumea Nouă, fiindcă nici unul nu va nesocoti 
condițiile amnistierii dacă va naviga sub ordinele lui. Dar la cine te-ai 
gândit? Până și Shandy, aici de faţă, și-a făcut rost de o reputaţie 
frumușşică. 

— Phil, ştii de ce-a numit Juan Ponce de Leon locul ăla Fântâna 
Tinereţii? 

— Nu. Davies râse scurt. Dacă s-a schimbat ceva, atunci de când 
am fost acolo mă simt mai bătrân. 


Barbă Neagră se întoarse spre Shandy. 

— Îţi poţi da cu părerea, Jack? 

Shandy îşi aduse aminte de mascarada macabră cu capul soției 
moarte a lui Hurwood. 


— Fiindcă locul poate fi folosit ca să readuci morții la viaţă. 
Barbă Neagră dădu din cap. 


— Da, bătrânul Hurwood are de gând să scoată stafia soţiei sale 
şi capul ăla mumificat și s-o planteze în trupul fiicei lor. Spre ghinionul 
fetei, care va rămâne fără corp. Piratul uriaș râse ușurel. Hurwood a 
venit anul trecut în Lumea Nouă; auzise că aici vrăjile sunt ceva tot atât 
de banal ca sarea. 


În jurul focurilor din spatele lor, strigătele se înteţiră, dar Barbă 
Neagră era captivat de propriile sale amintiri. 

— Un glonţ de pistol i-a zdrobit braţul, spuse el. Am fost nevoiţi 
să i-l tăiem imediat și să-i ungem ciotul cu catran. N-aș fi crezut 
niciodată că un om de vârsta lui o să supraviețuiască. Dar, încă de a 
doua zi, ai fi zis că uitase de asta - nu-l interesa nimic altceva în afară 
de a urmări ce făceam eu. Pe vremea aia stafiile mă supărau foarte 
tare, beam rom cu praf de pușcă de două sau trei ori pe zi. Şi, cu toate 
că în Lumea Veche magia se stafidise de mii de ani, el îi găsise urmele 
lăsate din vechime, îi descoperise oasele... şi le studiase. Știa care era 
necazul meu și avea idee cum mă infestaseră stafiile alea. S-a oferit să 
mă scape de ele - să le exorcizeze - dacă-i arătam exact de unde le 
luasem. Eu am spus, bine, să mergem, dar el a zis că nu atât de repede. 
Avem nevoie de ceva care să țină stafiile la distanţă, a zis el, de planta 
aia medicinală specială pe care-o cultivă Indienii din Carolina - trebuia 
să navighez spre nord şi să fac rost de ea - iar el trebuia să se-ntoarcă 
în Anglia ca s-aducă două lucruri: adică, după cum se pare, fiica și 
capul nevestei. Singurul motiv care-l îndemna să dea de urma magiei 
vii era dorința de a-și aduce soţia înapoi. Dar, înainte de a se întoarce 
în Anglia, a venit cu noi pe Noua Providenţă și a trăit câteva săptămâni 
printre bocor-i. Într-o noapte a navigat cu unul dinte ei către vest şi s-a 
întors a doua zi dimineaţă sleit de puteri şi arătând ca un nebun - dar 
plin de entuziasm. Am știut că reușise cumva să intre în legătură cu 
soţia lui. Și apoi a plecat, făgăduindu-mi, ca o ultimă parte a înţelegerii 
noastre, c-o să revină aducându-mi o corabie excelentă. 

Shandy își aduse aminte de Chaworth şi își dădu seama, cu un 


gust amar în cerul gurii, că acum făcea parte din tagma celor care-l 
ruinaseră şi-l uciseseră pe bătrânul căpitan. 

— Și Hurwood a avut bineînţeles dreptate, continuă cu voce 
scăzută Barbă Neagră. Noi folosim într-adevăr magia în locurile astea 
şi, dacă nu ne socotim mai presus decât bocor-ii negri şi le ascultăm 
vorbele - mai ales noi, cei care trăim pe mare - ştim câteva șmecherii. 
Eu ştiu, poate, mai multe decât oricine altcineva... iar după călătoria 
noastră în susul fluviului am căpătat puterea de a le face pe toate 
într-un mod cu adevăr splendid. Stătuse cu fața către ocean, dar acum 
se întoarse către Shandy şi Davies. Am auzit vorbindu-se despre 
Fântâna asta de ani de zile şi m-am străduit să-i dau de urmă din cauza 
unei vrăji despre care se spune că e legată de ea. Un om care 
stăpâneşte puterea necesară poate fi nemuritor cu ajutorul ei, dacă are 
grijă să trăiască pe mare. Sânge, sânge proaspăt, şi apă de mare, şi n-ai 
nevoie nici de cap, nici de un trup în care să intre sufletul; din sângele 
vrăjitorului va creşte în mare un altul, într-un soi de ou, în numai 
câteva ore după ce a curs în apă... 

Davies îl privea încruntându-se, dus pe gânduri. 

— Înţeleg. Ai de gând să... 

— Să navighez către nord, Phil, către un loc civilizat, unde tot ce 
se petrece e trecut în acte, înregistrat oficial. Și probabil că vestitul 
Barbă Neagră va fi încolțit și ucis într-o luptă pe mare, astfel încât o 
parte din sângele lui să curgă în apă... și pe urmă n-o să fiu surprins 
dacă o s-apară un străin care-o să ştie, din întâmplare, unde mi-am 
ascuns toate câștigurile, şi căruia n-o să-i strice planurile nici un fel de 
reputaţie, nici un trecut, nici un renume. Cred c-o să facă rost fără 
zarvă de o corabie - ha! Fac pariu că Steve Bonnett o să-i dea o mână 
de ajutor - şi-o să-și croiască drum către sud, către insula Noua 
Providenţă. Cred c-o să vrea să stea de vorbă cu tine, Phil - și cred c-o 
să fie bine dacă-ntre timp o să-l recapeţi pe Carmichael. 

Davies dădu din cap. 

— Vrei să... acceptăm amnistierea asta pe care-o aduce Rogers? 

— Nu văd de ce n-aţi face-o, răspunse Barbă Neagră. 

— Ai auzit, Jack? întrebă Davies. Te-ntorci în vitrina prăvăliei. 

Shandy deschise gura să răspundă, apoi o închise şi se mulțumi 
să clatine din cap. 

—E un păcătos prea mare, Phil, zise Barbă Neagră, cu 


amuzamentul rostogolindu-i-se în glas. 


Benjamin  Hurwood  străbătu ultimii zece metri 
transformându-și pașii într-un soi de ţopăială încordată, cu caseta 
pătrată de lemn legată de cureaua lui zgâlțâindu-se şi răsucindu-se 
nebunește. 

— Când plecăm? ţipă. Nu vă dați seama că e esenţial să ne 
grăbim? Ar putea s-o ucidă, acum are destulă putere ca să treacă de 
vraja care-o apără. 

Barbă Neagră nu-i dădu nici o atenţie. 

— Eu plec spre nord, spuse, şi se întoarse cu paşi apăsaţi către 
focuri. 

Davies îl învălui pe bătrânul palid, care tremura, într-o privire 
speculativă. 

— Poţi să-i găseşti? 

— Sigur că-i pot găsi - o pot găsi pe ea, oricum. Bătu cu palma în 
caseta de lemn, fără nici un strop de respect. De acum înainte, chestia 
asta e un afurisit de magnet atras de ea, mai bun decât indicatorul care 
te-a condus la Carmichael acum o lună. 

— Plecăm imediat, spuse Davies. Imediat ce-mi îmbarc oamenii 
pe Jenny. O să... Se întrerupse. Echipajul lui Carmichael, zise apoi. Ce-o 
să se-ntâmple cu ei, cu flăcăii pe care nu-i putem lua pe slup? 

— Cui îi pasă? zbieră Hurwood. Lasă-i să se-mpartă - jumătate 
cu Thatch, jumătate cu Bonnett. Fi-mi-ar afurisit sufletul, ce-am să-i fac 
viermelui ăluia tânăr și gras când îl găsesc! Prometeu n-a suferit 
niciodată cum o să sufere Leo Friend! Îţi promit... 

— Nu, spuse Davies, încă dus pe gânduri, nici unul dintre flăcăii 
mei n-o să navigheze spre nord, cu Thatch... O s-o-ncarc pe Jenny cu 
oameni ca să se-afunde până la copastie înainte de a admite una ca 
asta... 

Hurwood țopăise tot timpul de nerăbdare, iar acum, turbat de 
furie, strânse cu putere din pleoape, îşi încleștă pumnii și se săltă încet 
deasupra nisipului, până ce ajunse să planeze, fără nici un sprijin, cu 
cizmele legănându-i-se în aer, la un metru înălțime. Deschise ochii 
pentru o scurtă privire, șuieră furios și îi închise strângându-i mai tare 
- şi în următoarea clipă zbura ca o păpuşă dezarticulată pe deasupra 
mării, în care se prăbuşi, împroşcând un imens jet de apă, dincolo de 


locul unde începeau să se umfle şi să se rostogolească valurile. 

Pe plajă erau o serie de pirați și mai mulți dintre ei lăsaseră 
baltă tot ce făceau ca să caște gura la acest spectacol, iar acum fixau cu 
priviri nedumerite apa împroşcată de cădere. 

— Luaţi-l de-acolo! se răsti Davies către cel mai apropiat grup, şi 
bărbaţii se repeziră la o barcă, o traseră în apă și începură imediat să 
vâslească. Vrei să găsești fata, este? murmură apoi căpitanul către 
Shandy. 

— Este. 

— lar eu vreau să-mi găsesc corabia. Aşa că hai să-l ducem pe 
Hurwood la bordul lui Jenny până nu-și pune la punct zborul şi nu 
pleacă după ei de unul singur. 

Marinarii ajunseseră cu barca lor largă în valuri. 

— Nu-l aduceţi înapoi! le strigă Davies. Duceţi-l pe Jenny. 

— Am înţeles, Phil, îşi zbieră răspunsul unul dintre vâslași. 

Davies îl prinse pe Shandy de umăr. 

— Întoarce-te-n tabără, Jack, îi ceru. Trimite în echipajul lui 
Bonnett atât de mulți oameni de pe Carmichael câţi poate duce 
Răzbunarea - cu ceilalți vii aici şi-i îmbarci pe Jenny. Dar nici unul 
dintre ai noştri nu trebuie să plece cu Răzbunarea Reginei Anna, ai 
înțeles? 

— Sigur că da, Phil, răspunse Shandy. În trei minute o să-i am 
aici, urcați în bărci. 

— Bine. Du-te. 


Shandy abia ajunsese în vârful pantei, alături de mulțimea 
adunată în jurul grămezilor fumegânde de cărbuni, când Grăsanul 
Sumbru îl înșfăcă de braţ, chiar de sub umăr. Ochii căprui ai bocor-ului 
îl priviră cu asprime de pe fața neagră, lată. 

— Te mişti al naibii de-ncet, băiete, spuse el. Credeam c-o să pui 
lucrurile la punct în susul fluviului. Acum e prea târziu ca să mai fie 
uşor - acum trebuie să-l ucizi şi să-l arzi pe țărm. 

— Pe cine să ucid? răbufni Shandy, uitând că vorbea cu un surd. 

— Nu pleci cu Răzbunarea Reginei Anna, zise Grăsanul Sumbru. 

Amintindu-şi prea târziu de surzenia celuilalt, Shandy clătină 
din cap și se grăbi să arboreze o expresie aprobatoare. Stătea pe 


vârfuri și spera că bocor-ul uriaş n-avea de gând să-l ridice mai sus. 

— Nu, domnule! zbieră. 

— Nu te-am așteptat cinci ani ca s-ajungi marioneta lui şi să 
crăpi doar ca să curgă mai mult sânge şi să fie mai convingătoare scena 
morții lui. 

— Nu plec cu el, zise Shandy, mai tare, exagerându-și mișcările 
buzelor. Apoi adăugă: Cum adică „cinci ani”? 

Grăsanul se uită în jur - nimeni nu părea să le dea vreo atenție 
aparte, apoi își cobori vocea până la o şoaptă cumva totuși bubuitoare. 

— Când s-a terminat războiul oamenilor albi, și nimeni n-a fost 
în stare să-și dea seama că Thatch învățase prea multe. 

Shandy nu-și dădu seama dacă Grăsanul Sumbru îi răspunsese 
sau dacă avusese oricum de gând să spună asta. 

— A scăpat uşor, zicând că lua parte la luptă cu propria lui 
corabie, continuă bocor-ul. Englezii l-au lăsat în pace, au crezut că 
ataca numai corăbii spaniole. Dar el nu era interesat să facă vreo 
deosebire între spanioli, englezi sau olandezi, nu-l interesau decât 
viețile omenești şi sângele. L-a ucis până și pe bătrânul magician 
englez de la care-a primit lecţii, după care a-ncercat să-l aducă înapoi. 
Grăsanul Sumbru râse. La vremea aia l-am ajutat puţin, am făcut o 
broască țestoasă să mănânce sângele în apă. Oricum n-ar fi durat prea 
mult timp, fiindcă nici unul dintre ei nu-și vărsase mai întâi sângele în 
Ereb, dar ar fi trebuit să vezi broasca aia ţestoasă încercând să scrie 
cuvinte englezeşti pe punte, cu ghearele. Îi aruncă lui Shandy o privire 
pătrunzătoare. Tu nu ţi-ai vărsat sângele acolo, nu-i așa? 

— Unde? 

— În Ereb, aşa cum numesc oamenii albi locul ăla. Locul unde e 
Fântâna, unde stafiile nu pot fi stafii și unde din sânge cresc plante. 

— Nu, nu, eu nu. Shandy scutură din cap. Acum dă-mi drumul, 
se poate? Trebuie să... 

— Nu? Bun. Îi poţi fi... de folos, dacă n-ai făcut-o. Și, când s-a 
terminat războiul și el era încă viu şi atât de-aproape de-a aduna 
laolaltă un nou popor de oameni răi, după cum se părea, am înțeles că 
trebuia să chem pentru el o moarte din Lumea Veche. Anul trecut, când 
a sosit ciungul şi am văzut că știa de stafii, am fost sigur că era omul 
meu, mai ales că nevasta îi murise în același an în care îmi rostisem 
chemarea - dacă loa-ii cei mai mari îl trimiseseră pentru mine, atunci 


ar fi fost cu putință ca moartea ei să li se fi datorat lor, de vreme ce 
urmările aveau să-l aducă aici. 

— E într-adevăr extraordinar, spuse Shandy. 

Sări în sus, răsucindu-se, şi reuși să-și elibereze braţul din mâna 
imensă a bocor-ului. 

— Dar acum trebuie să stau de vorbă cu echipajele, bine? 
Oricine trebuie ucis şi ars va fi nevoit s-aștepte. 

Se răsuci pe călcâie și o luă la fugă înainte de a apuca Grăsanul 
Sumbru să-l înșface iarăși. 

Cu ameninţări, cu aluzii la posibilitate reală de a abandona 
oameni în locul acela și profitând de evidenta groază a lui David 
Herriot, navigatorul șef nu prea inteligent al lui Bonnett, Shandy reuși 
să-l convingă să primească mai mult de jumătate din echipajul lui 
Carmichael, iar apoi îi grăbi pe pirații rămaşi să coboare către bărci și 
să le tragă pe apă înainte ca aceea care-l pescuise pe Hurwood să fi 
ajuns la Jenny. 

Ceaţa se risipea acum cu hotărâre și, când barca în care se afla 
ieşi din ultimul val de pâclă, Shandy zâmbi cu afecțiune văzând-o pe 
Jenny, vechea corabie, purtându-șşi urmele loviturilor din luptă. 

— O să fie plăcut să ne-ntoarcem în sud, acolo unde ne e locul, îi 
spuse lui Skank, care era ghemuit alături de el, la provă. 

— Oh, da, încuviinţă tânărul pirat, e primejdios să te-ndepărtezi 
prea mult de Însoţitorul Veghetor şi de ceilalți. 

— Da. Shandy se grăbi să se bată cu mâna peste buzunar, 
asigurându-se că nu pierduse bulgărele de nămol. Da, pe lume există 
nişte fiare cum n-ai fi crezut şi e cel mai bine să rămâi în apropierea 
celor pentru care-ai adus băutură. 

Peste câteva minute se izbiră de coca zgâriată de gloanţe a 
slupului și Shandy întinse mâinile, se agăță de balustradă şi sări peste 
ea, pe punte. În timp ce dădea câteva ordine în privința mânuirii 
pânzelor și a parâmelor insuficient reparate şi supraveghea încărcarea 
grăbită a mai multor butoaie cu carne de porc sărată și cu bere pe care 
izbutise să le rechiziţioneze din tabără, simți că scândurile de sub 
cizmele sale vibrau scurt la fiecare câteva secunde și, când se duse la 
pupă, să-i raporteze lui Davies că erau gata de plecare, îl văzu pe 
Hurwood pe duneta îngustă, ghemuit asupra casetei sale sinistre, și 
observă că respiraţiile hârşâite ale bătrânului coincideau cu vibraţiile 


punţii. 

— Să sperăm că n-o să strănute, spuse Davies, care observase la 
rândul său fenomenul. E totul pregătit? 

— Aş zice că da, Phil, răspunse Shandy, cu un zâmbet strâmb de 
încordare. Mult prea mulți oameni, aproape fără provizii, greementul 
legat laolaltă cu sfoară, iar drept navigator un ciung nebun, călăuzit de 
un cap retezat dintr-o cutie. 

— Excelent, spuse Davies, cu un gest aprobator. Bună treabă. 
Ştiam eu că mi-am ales omul potrivit ca secund. Se uită în jos, spre 
Hurwood. Încotro? 

Bătrânul arătă spre sud. 

— Ridicaţi ancora! strigă Davies. Cârma la tribord! 

Vechiul slup se răsuci, îndreptându-se către sud, apoi prinse 
viteză atât de repede, deși era supraîncărcat cu echipajul prea 
numeros, încât Shandy știu că Hurwood le oferise probabil vreun 
mijloc vrăjitoresc de propulsie, care să vină în ajutorul pânzelor 
zdrențuite; iar până la amiază străbătuseră, lăsând în urmă un siaj larg, 
toată distanţa care-i despărțise de vârful peninsulei Florida. 

O jumătate de oră mai târziu, începură să se petreacă tot felul de 
lucruri. De când plecaseră, Hurwood se uitase numai în caseta de lemn, 
dar acum îşi ridică ochii. Shandy, care arunca adesea priviri către 
bătrân, observă schimbarea și se întoarse la pupă mergând pe lângă 
balustradă, legănându-se și întinzându-și mâna ca să atingă din când în 
când sarturile. Odată ajuns la câțiva paşi de vrăjitorul ciung, se opri. 

— Sunt... alți... spuse bătrânul. 

Mai mulţi pirați se urcaseră pe sarturi ca să scape de mirosuri și 
de înghesuiala în care stăteau ceilalţi, se cocoțaseră instalându-se mai 
mult sau mai puţin confortabil în ochiurile grijelelor și îi distrau pe cei 
de jos aruncând de la unul la altul o sticlă de rom din ce în ce mai 
ușoară fără ca până atunci s-o fi scăpat vreodată; însă acum unul dintre 
ei se uita cu mare atenţie spre vest. 

— O pânză! strigă. Au, fir-ar să fie, adăugă, când sticla ricoșă de 
genunchiul lui și căzu în mâinile nerăbdătoare de dedesubt. O pânză la 
travers tribord, la numai o milă sau două de noi! 

Ei trebuie să fie, se gândi Shandy, răsucindu-se cu atâta 
repeziciune ca s-arunce o privire încât trebui să se ghemuiască şi să se 
prindă de balustradă ca să nu cadă peste bord. Însă, imediat ce zări 


cealaltă corabie, știu că nu era Carmichael - avea teugă, şi o dunetă 
foarte înaltă, și numai două pânze imense, una la provă și alta pe 
catargul principal, şi, chiar şi de la distanța aceea, îi deslușea modelele 
strălucitoare, vopsite cu roșu şi alb de-a lungul părții laterale. 

— Nu sunt câine! strigă domnul Bird, la care ajunsese în cele din 
urmă sticla și care se retrăgea spre provă mergând cu spatele și 
aruncând priviri aspre în jur, către ceilalți pirați. 

Shandy se holba la vasul bizar. 

— Ce soi de corabie e? îl întrebă pe Davies. Și cum naiba a ajuns 
atât de aproape fără s-o vadă nici unul dintre noi? 

— Să fiu al naibii dacă ştiu, mârâi căpitanul. N-am pus pe nimeni 
de veghe, dar unul dintre nemernicii ăştia beți ar fi trebuit s-o zărească 
până acum. Se uită cu ochii mijiţi la vasul care părea să țină pasul cu ei. 
E un galion spaniol, spuse apoi, minunându-se. Nu ştiam că mai 
navighează vreunul - nu le mai construiesc de cel puţin o jumătate de 
secol. 

Shandy înjură, apoi îi adresă lui Davies un zâmbet obosit. 

— Evident că n-are nici o legătură cu neliniştile noastre. 

— Evident. 

— Aşa că ne vedem pur și simplu de drum? 

— Putem s-o facem. Chiar și supraîncărcaţi, suntem în stare să 
mergem mai repede decât corabia asta, mai ales acum, cu Hurwood, 
care ne-mpinge cu vrăjile lui. Dacă... 

— Un înecat! strigă cineva de pe sarturi. La douăzeci de metri de 
babord. 

Shandy se uită într-acolo și văzu păsări de mare zburând în 
cercuri deasupra unui bulgăre plutitor îmbibat de apă, care dispăru 
curând în marea agitată din siajul lor. 

— Încă unul în față! strigă piratul care îşi autoîncredințase 
postul de veghe. S-ar putea să trecem exact peste el. 

— Să ia cineva o cange, ordonă Davies, şi să-l agaţe. 

Zăriră încă un leș plutitor, la tribord, prea departe ca să fie 
remarcat de pe punte, dar cel pe care-l văzuse omul de veghe în fața 
lor era prins în cange şi alunecă peste provă. Păsările de mare ţipară 
furioase când trupul care plutea fu săltat din apă și tras la bord. 

— Toţi sfinţii să ne aibă în pază! strigă unul dintre oamenii care 


coborau pe punte cadavrul picurând de apă. E Georgie de Burgo! 

— Suntem pe urma băiatului gras, e sigur, spuse plat Davies, 
îndreptându-se spre provă. De Burgo era unul dintre cei doisprezece 
oameni rămaşi la bordul lui Carmichael după ce l-am amarat. 

Davies îşi făcea loc prin mulţimea de pe punte pleznindu-i pe cei 
care-i stăteau în cale ca să se dea la o parte, iar Shandy se grăbi să i se 
alăture înainte de a se închide din nou poteca dintre oameni. Îşi dorea 
să se fi uitat mai bine la leșul pe care-l văzuse rostogolindu-se și 
îndepărtându-se în siajul lor, și se chinuia încercând să-și amintească 
dacă hainele care-l înfășurau aveau aceeași culoare ca rochia de 
bumbac purtată de Beth când o văzuse ultima oară. 

Când ajunseră cei doi la provă, mulțimea începuse să se 
despartă în două pentru ei și Shandy putu să arunce o privire către 
leșul lui Burgo când încă se mai afla la câțiva paşi distanţă, iar acest 
moment de pregătire îi salvă probabil conţinutul stomacului, căci capul 
lui Georgie de Burgo fusese despărțit de trup în urma a ceea ce părea 
să fi fost o sigură lovitură a unei lame foarte ascuţite și foarte grele. 

Shandy se uita fascinat şi îngrețoșat la cadavru când omul de 
veghe strigă iarăşi: 

— Şi încă unul la babord! 

— Aruncaţi-l înapoi, peste copastie, spuse încordat Davies, 
întorcându-se spre pupa. 

El şi Shandy nu vorbiră în timp ce-și făceau loc cu coatele, în 
drum spre cârmă și spre sinistrul lor navigator. 

— Putem presupune, cred, zise Davies, că i-a ucis pe toți 
doisprezece şi i-a aruncat peste bord. Nu-mi pot imagina cum, dar nu e 
ăsta misterul principal. 

— Da, zise Shandy, fixând cu ochi mijiți orizontul albastru și 
pustiu din fața lor. Cu ce echipaj navighează? 

Nici unul dintre ei nu mai scoase nici o vorbă vreme de un minut 
întreg, apoi Shandy aruncă o privire spre tribord, către galion. 

— Ăă... Phil? Nu spuneai că suntem mai rapizi decât spaniolul 
ăla? 

— Hm? Oh, sigur, în cea mai bună zi a lor şi în cea mai proastă zi 
a noastră. 

Se uită la rândul său să spre tribord - şi înlemni, cu ochii holbați, 


pentru că galionul o luase cu o bucată bună înaintea lui Jenny. 

— Pe dinţii lui Dumnezeu, murmură el, aşa ceva nu e cu putinţă. 

— Nu, încuviință Shandy. Ca şi faptul că nu lasă nici o urmă 
vizibilă pe apă. 

Davies continuă să se holbeze preţ de alte câteva secunde, apoi 
ceru un ochean. I se aduse unul și, timp de un minut nesfârșit, studie 
galionul care se îndepărta încet. 

— Ține oamenii ocupați, spuse, în cele din urmă, lăsând 
ocheanul în jos. Să facă orice, să repare parâmele, să înalțe și să 
coboare pânze, să se antreneze pentru recuperarea celor căzuţi peste 
bord, orice - numai abate-le atenţia de la spaniolul ăla. 

— Am înţeles, Phil, spuse derutat Shandy, grăbindu-se către 
provă. 

Împărți atât de multe sarcini, cu atâta iuțeală, încât un bărbat 
care fuma pe furiș o pipă - lucru interzis la bord - reuși în confuzia 
creată să aprindă o băltoacă de rom scurs din sticla domnului Bird, 
astfel focul cuprinse jumătate de provă; părul uns și hainele date cu 
catran izbucniră în flăcări şi o duzină de pirați, care se pomeniră brusc 
arzând, se rostogoliră țipând în panică și se aruncară peste bord. 

Shandy îi ordonă instantaneu cârmaciului să schimbe direcția şi, 
în câteva minute, antrenamentele impuse fără încetare de Davies își 
scoaseră toţi banii - focul era stins și toți oamenii din apă fuseseră 
traşi la bord, înainte de a avea vreunul timp să se înece. După ce piraţii 
surescitați se liniștiră, iar el își găsi timp să-şi tragă răsuflarea şi să dea 
de duşcă o parte din romul salvat, Shandy se reîntoarse la pupa. Deși 
protestase probabil la schimbarea cursului lui Jenny, Hurwood se 
holba din nou, tăcut, în caseta lui de lemn și, când se uită în faţă, 
Shandy văzu că vasul spaniol nu mai era decât o pată albă, neuniformă, 
pe linia orizontului sudic. 

— Când am spus să-i ţii ocupați, zise Davies, n-am vrut să-ţi cer 


v 


să... 
— Știu, ştiu. Shandy îşi scurmă o zonă pârlită a bărbii, apoi se 
sprijini de sartul bine întins și se uită la Davies. Așadar, de ce? Pur şi 
simplu ca să nu observe lipsa siajului? 
— În parte. Dar, cu mult mai important, n-am vrut ca vreunul 
dintre flăcăii noştri să aibă timp să-ndrepte vreun ochean spre corabie 
şi să-i vadă numele. E Nuestra Senora de Lagrimas, spuse, cu gândul 


dus. Poate că tu n-ai auzit de ea, dar jumătate dintre oamenii ăştia îi 
ştiu povestea. Transporta aur de la Veracruz și a avut ghinion, s-a 
întâlnit cu Charlotte Bailey, corabia unui pirat aflat în slujba Angliei. 
Doi englezi au supravieţuit și-au povestit ce s-a-ntâmplat. O luptă 
cumplită pe mare - a durat patru ore - și amândouă vasele s-au dus la 
fund. Se uită la Shandy şi rânji. S-a întâmplat în 1630. 

Shandy clipi uluit. 

— Aproape acum un secol. 

— Da. Ştii ceva despre trezirea fantomelor? 

— Nu tocmai - deși, după cum merg lucrurile o s-ajung să știu 
totul pe de rost înainte de a pricepe cu adevărat cum se navighează. 

— Ei, nici eu nu sunt expert, dar știu că nu e ușor. Chiar și 
pentru a face să apară un mort într-o formă ceţoasă și pe jumătate 
imbecilă e nevoie de foarte multă putere vrăjitorească. Își flutură 
mâna, întinzând-o în față. lar cineva a trezit aici întreaga de Lagrimas- 
pânze, lemnărie, vopsea şi restul, plus echipajul, judecând după modul 
în care navighează, totul părând destul de solid ca să nu se 
deosebească de o corabie reală, nici măcar sub lumina atât de 
strălucitoare a soarelui. 

— Leo Friend? 

— Aşa cred. Dar de ce? 

Shandy aruncă o privire spre Hurwood. 

— Mă tem c-o să aflăm. 

Iar eu sper, se gândi, cu fervoare, că e prea ocupat - cu uciderea 
piraţilor și cu invocarea corăbiilor-fantomă - ca să-și îndrepte atenţia 
spre Beth Hurwood. 


Capitolul șaptesprezece 

Din acel colț al cabinei în care se ghemuise, Beth Hurwood nu 
vedea decât fracțiuni disparate din înaintarea lui Friend, care traversa 
puntea cu paşi mărunți, apropiindu-se de ea, fiindcă închisese ușa în 
urma lui după ce intrase și singura lumină din încăpere era scurta 
licărire a petecului de cer albastru întrezărit printr-un hublou care 
apărea și dispărea, la intervale egale, evident în ritmul bătăilor de 
inimă ale grăsanului. 

Se trezise în zori, descoperind că tocmai cobora panta rece, 
nisipoasă, către o barcă legănată de valuri în apa puțin adâncă. Când îl 
zărise pe Leo Friend stând înăuntru și zâmbindu-i larg încercase să se 
oprească locului, dar nu izbutise; pe urmă se străduise să-și schimbe 
direcția de mers, îndepărtându-se de barcă, dar nici asta nu-i reușise, 
şi nu fusese în stare nici măcar să-și încetinească paşii în timp ce 
înainta neajutorată prin apa rece ca gheaţa, și se urcase în barcă. 
Atunci încercase să vorbească, dar nu putuse nici să-și încordeze 
coardele vocale, nici să deschidă gura. Barca trecuse dincolo de 
talazuri, îndreptându-se către silueta palidă a Guralivului Carmichael; 
drumul până la corabie durase cam un minut, vreme în care Friend nu 
atinsese vâslele târâte lejer prin apă, iar Beth nu reușise să-și 
clintească nici măcar un singur mușchi. 

Însă totul se petrecuse cu câteva ore în urmă și ea îşi recâştigase 
între timp controlul propriilor mișcări, măcar atât cât să se târască în 
colțul acela și să-şi acopere urechile când îi auzise pe pirați țipând și 
murind. 

Acum îl privea pe Friend cu prudenţă, întrebându-se asupra 
cărei părți din trupul lui umflat și-ar fi putut folosi cu cel mai mare 
efect dinţii și unghiile şi încercând să-şi adune puterile ca să se poată 
împotrivi unei recăderi în puterea vrăjii care-o preschimba într-o 
marionetă neajutorată. 

Dar, o clipă mai târziu, se simţi ridicându-se - dureros, într-o 
poziție stângace, pe vârfuri, pe care nu și-ar fi ales-o niciodată de bună 
voie; pe urmă greutatea i se lăsă în sfârşit pe călcâie și brațele îi 
zvâcniră în sus și în faţă, însă nu pentru a-și ţine echilibrul, fiindcă nu 
putea să cadă, aşa cum nu se poate prăbuși catargul unei corăbii cu 
tachelaj solid. 

Friend îşi întinse propriile brațe şi ea înțelese că fusese adusă în 


poziția aceea ca să-l îmbrăţișeze. Buza lui de jos, ieșită în afară, era 
umedă și tremura, şi hubloul apărea și dispărea tot atât de repede ca 
reversul unei monede ce se răsuceşte, iar când el păşi în braţele ei, 
Beth și le simţi strângându-se în jurul cărnii tremurătoare de pe 
spatele grăsanului, apoi îi simţi gura apăsându-se cu putere peste a ei. 

Duhnea a parfum, a transpiraţie şi a bomboane, și una dintre 
mâinile lui îi pipăia trupul pe bâjbâite, cu stângăcie, dar ea reuşi pe 
moment să strângă cu putere din pleoape și din dinți. Pe urmă gura lui 
alunecă de pe a ei şi îl auzi, șoptindu-i cu pasiune, iarăși și iarăși, 
aceleași două silabe. 

Deschise ochii... şi clipi uluită. 

Fereastra care apărea și dispărea se făcuse nevăzută, așa cum se 
întâmplase cu întreaga cabină. Ei doi stăteau pe o cuvertură împletită, 
ruptă, ce părea să se afle într-un dormitor englezesc sărăcăcios; aerul 
era închis şi mirosea a varză fiartă. Beth încercă din nou să se 
îndepărteze de el și, cu toate că nu izbuti, se întrezări pe sine însăşi. 
Părea să se fi îngrășat brusc, purta o rochie neagră, lungă și diformă, și 
avea părul cărunt. Şi atunci înțelese ce şoptea Friend. 

— Oh, mami, mami, gâfâia el, izbindu-i gâtul cu răsuflarea lui 
fierbinte. Oh, mami mami mami. 

Dar Beth nu vărsă decât după ce-și dădu seama că își freca 
spasmodic de ea pelvisul pufos. 

Peste mai puţin de o jumătate de minut, Leo Friend era afară, pe 
punte, cu faţa împurpurată, foindu-se încoace și încolo sub soarele 
dimineții. Rostul greselilor, îşi spuse în timp ce îşi tampona cu o batistă 
de mătase pata de pe cămașa cu volănașe, e să-nvețţi din ele. lar 
incidentul de adineauri, din cabină, m-a învăţat cu siguranţă ceva. Nu 
trebuie decât să aştept, pur și simplu - doar puţin mai mult, până ce o să 
am parte de suficientă liniște și pace ca să pot pune la punct una dintre 
vrăjile de care sunt acum în stare. 

Și apoi, se gândi, cu o privire către ușa cabinei pe care tocmai o 
rezăvorâse pe dinafară, apoi o să vedem care dintre noi doi o să se 
străduiască să atragă atenţia celuilalt. Se uită în jurul punţii a ceea ce 
făcuse din Carmichael şi, după ce îşi inspectă cu atenţie noul echipaj, 
decise că marinarii păreau mult mai lipsiți de viață decât atunci când îi 
invocase, cu mai multe ore în urmă. Păreau încă şi mai palizi, mai 
puhavi, şi îşi tot înclinau capetele ca și cum ar fi ascultat ceva şi se 


uitau în urmă, spre nord, cu expresii în care spaima era ușor de 
recunoscut, chiar şi pe fețele lor moarte. 

— Ce s-a-ntâmplat? se răsti la unul dintre cei care manevrau 
echea. Vă temeți de Barbă Neagră? Vă temeţi c-o să vă-nfigă câte-o 
sabie de abordaj în burdihanele reci? Sau de Hurwood, credeţi c-o să 
vină după noi ca să-și ia progenitura i... i... i... i... afurisită? Nu vă faceți 
griji, am căpătat mai multă putere decât oricare dintre ei. 

Creatura căreia i se adresase nu păru să-l audă şi capul de un 
cenușiu perlat continuă pur şi simplu să i se răsucească - atât de mult 
încât gâtul începu să i se sfâșie - ca să privească în urmă, dincolo de 
pupă. Din gâtlejul său inutil ieși un şuierat slab, care ar fi putut fi un 
scâncet. 

Iritat fiindcă, în ciuda încrederii în sine și a încurajării pe care 
i-o oferea ziua însorită, începea să se molipsească de spaima evidentă a 
echipajului, Friend urcă scara către a doua punte pupa - levitaţia era o 
deprindere prea nouă și prea puţin controlată - și se uită în urmă, 
peste balustradă. 

La început crezu că erau urmăriți de Răzbunarea Reginei Anne, 
corabia lui Barbă Neagră, şi buzele dolofane i se arcuiră într-un zâmbet 
crud - care dispăru însă o clipă mai târziu, când își dădu seama că era 
un vas pe care nu-l mai văzuse niciodată. Observă că era mai lat, că era 
vopsit cu roșu și alb în jurul provei... o provă care nu înainta oare 
rămânând înspăimântător de stabilă? Oare majoritatea provelor de 
corăbii nu tresaltă ușor când prind viteză şi nu împroaşcă stropi de 
apă într-o parte şi într-alta? 

Se apropie de balustrada de unde putea vedea duneta și punțţile 
pupa. Corabia lui încetase, cel puțin pe moment, să-și schimbe 
înfăţişarea, nu mai erau nici catarge, nici punți care să se răzgândească, 
din clipă-n clipă, în privința locului în care se aflau sau nu. Poate că și 
hubloul... din cabina aia... fie era stabil, fie ajunsese în altă parte. 

— Măriţi viteza! strigă către echipajul său necrotic. 

Mai multe siluete cenușii prinseră să se cațere pe greement. 

— Mai repede! zbieră el, cu voce piţigăiată. Nu e de mirare că 
blestemata de Charlotte Bailey s-a scufundat, dac-aţi manevrat-o tot 
aşa! 

Se uită în urmă, către nava urmăritoare, și se întrebă dacă-şi 
imagina numai că ajunsese deja mai aproape. Era destul de sigur că așa 


stăteau lucrurile. Se propti zdravăn cu picioarele pe punte, își trezi 
noile părți ale minții și îndreptă către corabia stranie un deget ca un 
cârnăcior. 

— Dispari, spuse, încordat. 

Un petec imens de apă erupse instantaneu într-un jet de abur, 
încolăcindu-se și bolborosind într-un nor alb, cu margini bine 
conturate, și Friend chicoti încântat - dar râsul îi pieri de pe buze o 
clipă mai târziu, când corabia ieși brusc din nor, aparent nevătămată. 
De fapt, velele sale continuau să strălucească, având culoarea albă a 
oaselor, specifică pânzelor uscate. 

— La naiba, spuse încet Friend. 


N-are importanţă ce corabie e, se gândi, agitat. Am lucruri mai 
bune de făcut decât să mă ocup de ea. Aș putea să levitez, împreună cu 
Elizabeth, și să plec pur și simplu cu ea de-aici în zbor... dar dacă 
urmăriţi suntem noi, nu vasul ăsta, o să fiu în dezavantaj, va trebui să-mi 
întrebuințez o parte din putere ca să ne menţinem în aer... firește că 
folosesc o bună parte din ea chiar acum, ţinându-i în mișcare pe afurisiţii 
ăștia de marinari reînviaţi... 

Cobori înapoi, pe puntea următoare, şi, după ce strigă mai multe 
ordine către siluetele cenușii care munceau în tăcere, se uită în jos, la 
scândurile de sub pantofii lui pătați de noroi, dar încă împodobiţi din 
belșug. Aș putea să dau pur și simplu buzna acolo și s-o am, se gândi, cu 
o senzaţie fierbinte de excitare sufocându-l iarăși, în ciuda neliniștii 
stârnite de vasul urmăritor. Și de data asta aș putea s-o ţin într-o 
strânsoare vrăjitorească totală, astfel încât să nu poată nici măcar clipi 
dacă nu-i îngădui eu s-o facă ... sau aș putea s-o las fără cunoștință și să 
folosesc magia ca să i se miște trupul după placul meu... 

Clătină din cap. Nu, asta nu s-ar fi deosebit de fapt cu nimic de 
îndeletnicirile la care se deda încă din adolescenţă, când învățase cum 
să sculpteze femei din ectoplasmă în aerul de deasupra patului în care 
se vânzolea. În cel mai bun caz, acum nu putea face nimic mai mult 
decât s-o siluiască pe Beth Hurwood, și orice marinar de rând era în 
stare de una ca asta. Friend îşi dorea - avea nevoie - să comită un viol 
mult mai profund. Voia să-i manipuleze voinţa, ca să nu fie doar lipsită 
de puterea de a se împotrivi împerecherii cu el, ci să trăiască sperând 
că avea s-o facă. Și apoi, dacă lui i s-ar fi întâmplat s-o uluiască fiind... 
cu altcineva... ea s-ar fi simţit pe bună dreptate flatată. 


Însă, ca să poată controla oamenii atât de deplin, era necesar să 
stăpânească o parte mult mai vastă a realității decât ceea ce izbutise să 
dirijeze vreodată până atunci - de fapt, întreaga realitate. Ca să poată 
defini în totalitate prezentul, trebuia să fie în stare să modifice trecutul 
- şi să dicteze viitorul - să devină, efectiv, Dumnezeu. 

Ei bine, se gândi, cu un zâmbet nervos, de ce nu? Nu m-am 
apropiat fără încetare de asta, pe durata întregii mele vieţi? 

Traversă puntea către balustrada de la babord, se aplecă peste 
ea şi se uită iarăşi la urmăritorul misterios. Corabia vopsită în roșu și 
alb îşi mărise viteza de când o privise ultima oară și înainta pieziș, ca şi 
cum ar fi vrut să treacă pe lângă babordul lui Carmichael, şi el zări o 
altă pânză, la o mare distanță în urma vasului necunoscut, care o 
ascunsese. Intrând în panică, scoase un șuierat și o studie 
îngustându-și ochii. 

E prea mică, se gândi, nu poate fi nici corabia lui Barbă Neagră, 
nici a lui Bonnett. Trebuie să fie afurisitul ăla de slup, Jenny. Cu 
Hurwood la bord, fără nici o îndoială, și cu Romeo-bucătarul, cu Shandy 
ăla... poate chiar și cu Davies, încă furios fiindcă l-am împușcat. Probabil 
că de-asta se tot uită în urmă, de-o jumătate de oră, echipajul meu de 
leșuri. Aruncă o privire către timonierul său, un cadavru nu prea bine 
conservat, însă obiectul atenţiei morţilor se schimbase. Chipurile lor 
fără viaţă nu se mai uitau către pupă, ci către cartierul de la babord, la 
galionul colorat. 

— Idioţilor! strigă Friend. Pericolul e acolo! 

Arătă în urmă, către slupul care se apropia. 

Echipajul de cadavre păru să nu fie de acord. 


— Ăsta nu e Carmichael! exclamase Davies când Nuestra Senora 
de Lagrimas își schimbase cursul, virând ușor către est printr-o 
manevră rapidă şi oferindu-le celor de pe Jenny o imagine clară a 
corabiei pe care o urmăreau. 

Căpitanul continuă să se holbeze la ea prin ochean. 

— Trebuie să fie, spuse Shandy. 

Hurwood, care nu-şi schimbase poziția de la începutul 
călătoriei, rămânând ghemuit tot timpul, se uită în sus. 

— E corabia pe care se află ea, spuse, vorbind exact atât de tare 
cât era necesar ca să se facă auzit, acoperind clipocitul valurilor și 


şuierul vântului prin harpa tachelajului. 

Davies clătină neîncrezător din cap. 

— Duneta pare prea sus, dar cred c-o să ne lămurim destul de 
repede; se pare că amândouă corăbiile încetinesc. Noi folosim toată 
viteza pe care-o putem scoate dintr-a noastră, până la ultimul nod? 

Shandy ridică din umeri și arătă în jos, către Hurwood. 

— Întreabă-l pe el - dar eu aş zice că da, şi că ne hazardăm 
chiar, adăugând un surplus primejdios. După ce-am accelerat ultima 
dată, ca să nu-l pierdem pe spaniol din vedere, a trebuit să coborâm 
toate pânzele, fiindcă nu făceau altceva decât să ne-ncetinească, iar 
filele de bordaj ale cocii se îndoaie tot mai mult și lasă să pătrundă tot 
mai multă apă ori de câte ori trecem peste un val mare. 

— Ei, n-ar trebui să mai dureze prea mult. 

Indiferent ce corabie s-ar fi aflat înaintea lor, câştigau teren cu 
mare repeziciune. 

— Prinde! strigă Davies, un minut mai târziu, și îi aruncă 
ocheanul lui Shandy. Cum se numește? 

Shandy se uită prin ochean. 

— Ăă... Guraliottel Barimychael? Nu... nu, e Carmichael, cu 
siguranță, acum văd clar... 

— Continuă să priveşti corabia prin ochean, îl îndemnă Davies. 

— ... Păi, spuse Shandy peste alte câteva secunde, cu voce 
obosită, se înceţoșează și se tot schimbă. Dar, pentru o clipă, numele a 
fost Charlotte Bailey. Oftă și bombăni o înjurătură pe care n-o știuse cu 
o lună înainte. Vasăzică a trezit din morți echipajul de pe Charlotte 
Bailey ca să-i înlocuiască pe bărbaţii uciși de el, dar noua lui putere 
vrăjitorească e atât de mare încât a adus și nava fantomă, care s-a 
amestecat cu Carmichael. 

Davies dădu din cap către galionul spaniol. 

— A adus până și vasul care s-a scufundat odată cu Bailey. 

— Dumnezeule, zise Shandy. Mă-ntreb dacă el ştie asta. 

— Nu cred că are importanţă. S-ar părea că de Lagrimas vrea să 
continue bătălia, de unde-au rămas acum o sută de ani... și nu cred că 
vrem să-ngăduim aşa ceva. 

— Nu, spuse Shandy. 

— Nu, încuviință Hurwood, care se ridicase în sfârşit și-și 


închisese caseta urât mirositoare. Și, ca să răspund la întrebarea ta de 
mai înainte, nu, Friend nu ştie ce e corabia spaniolă, fiindcă altminteri 
nu și-ar fi irosit forțele încercând s-o fiarbă - face parte din aceeași 
vrajă care i-a oferit echipajul şi nu poate scăpa de ea decât anulând 
vraja aceea. Râse fără să zâmbească. Băiatul încă nu-şi poate controla 
noile puteri. S-a întins până pe fundul mării după un echipaj și a trezit 
din morții tot ce era în jur. Fac pariu că și peștii care-noată acum sub 
noi nu erau ieri decât niște schelete împrăștiate. 

— Scuză-mă, se grăbi Shandy să-l întrerupă, dar ghiulele 
fantomă le pot face vreun rău corăbiilor reale? S-ar părea că de 
Lagrimas ia poziţie pentru o salvă din flanc. 

— Nu ştiu, scrâşni Hurwood. 

Închise ochii și respiră adânc, şi apoi jumătate din oamenii de la 
bordul lui Jenny căzură laţi pe punte când vechiul slup făcu un salt 
înainte peste valurile zdrobitoare, cu o viteză încă și mai mare decât 
până atunci. Sprijinit de cadrul pupei și încercând să-și umple plămânii 
cu aerul solid ce se năpustea asupra lor, Shandy se întrebă dacă să-l 
prevină pe Hurwood că probabil vasul vechi şi șubrezit n-avea să 
reziste, apoi, amețţit, renunţă să o facă. 

Din tribordul corabiei spaniole înflori un nor de fum și, o clipă 
mai târziu, Shandy se frecă neîncrezător la ochi, pentru că Guralivul 
Carmichael îşi pierduse conturile, părând să se clatine şi să-şi continue 
în acelaşi timp nevătămat drumul, să-și piardă vergile și velele în 
confuzia unei explozii şi să-şi păstreze totodată întinderea albă a 
pânzelor neatinsă. 

Piraţii beţi de la bordul lui Jenny începură să zbiere la vederea 
acestui miracol şi câțiva se hotărâră din proprie inițiativă să înalte 
nişte pânze, în timp ce alții se repeziră spre cârmă. Unul răsucea 
scripetele cabestanului, încercând să arunce ancora. 

Davies rânji către cei care dădeau buzna spre cârmă şi scoase 
gânditor un pistol, iar Shandy strigă: 

— În lupta asta sunt destule stafii şi fără voluntari! Singurul 
nostru dușman viu e grăsanul - vreţi să-l lăsați să fugă cu nava 
voastră? 

Vorbele lui Shandy şi, cu mai multă eficienţă, pistolul lui Davies, 
puseră capăt năvalei. Piraţii șovăiră, ascunzându-și nehotărârea în 
spatele înjurăturilor urlate cât îi ţinea gura, al întrebărilor şi al 


gesturilor. 


Davies trase în aer, apoi zbieră, în liniștea relativă care se 
lăsase: 


— Vasul spaniol e o fantomă, sunt de acord - dar distrage 
atenția grăsanului. Acum ne vede - aşa că mergem să-l atacăm acum, 
cât e ocupat, sau aşteptăm să ne atace când o să-i convină? 

Piraţii făcură pleoştiţi stânga împrejur, străduindu-se să se 
întoarcă la posturile lor mergând contra vântului năprasnic. Nu 
reuşiseră să-nalțe decât o singură pânză, mica velă gabier pătrată şi nu 
apucară nici măcar să-nceapă s-o coboare înainte de a se sfâșia în sute 
de panglici fâlfâitoare, dându-i vasului în tangaj o înfățișare festivă, dar 
nefăcând altceva decât să-l încetinească. 

Acum aproape alunecând peste valuri, Jenny se năpusti în golul 
tot mai îngust dintre cele două corăbii. 

— Toate tunurile de la babord, foc! strigă Davies contra 
vântului. Și pe urmă-ncercaţi s-aduceţi cârma la babord! 

Toate cele şapte tunuri la care se referise bubuiră distonant, 
apoi, după momentul reculului, slupul se înclină brusc, cu catargele 
sale fără pânze către tribord, și Shandy se agăță de balustrada de la 
babord, strângând din ochi ca să se ferească de stropii aruncaţi de 
valurile care treceau pe lângă corabie după ce o izbeau la numai câțiva 
centimetri mai jos de el; și, când babordul reveni la o poziţie mai 
apropiară de cea normală, îşi întinse gâtul să se uite la de Lagrimas. 

Dăduse de necaz, fără nici o îndoială, cu catargul ei principal 
robust preschimbat într-un butuc crestat după ce se rupsese de la 
jumătate, și cea mai mare parte a tachelajului nu-i mai servea acum 
decât ca s-o ţină în legătură cu ancora masivă în care se transformase 
vârful aceluiași catarg - dar Shandy înjură cu voce scăzută, cuprins de 
venerație, pentru că Jenny era un vas mult mai mic și salva lui de 
lovituri de tun lovise la nivelul cocii corabiei spaniole, nu în partea de 
sus, unde se aflau catargele și velatura... şi îi trecu prin gând că asista 
la înfruntarea originală dintre Nuestra Senora de Lagrimas şi Charlotte 
Bailey, repusă în scenă de protagoniștii săi reînviați pentru scurtă 
vreme, care continuau să aibă amintiri distorsionate despre 
succesiunea inițială a evenimentelor. 

— Mențţineţi cârma! ordonă Davies. Şi să-ncetinim, adăugă, 
adresându-i-se lui Hurwood. O s-ocolim prova lui Carmichael şi-o să-l 


abordăm dinspre tribord. 


Cele două corăbii încetiniseră chiar dinainte de a-şi pierde de 
Lagrimas catargul şi, cu toate că era supraîncărcată şi pierdea viteză, 
Jenny avu la dispoziţie suficient de mult spaţiu când viră, încă înclinată 
într-o parte, sub prova lui Carmichael. Pe urmă slupul se legănă și se 
cutremură, pierzându-și avântul în timp ce propria sa provă, încă în 
mişcare de rotaţie, răzuia coca vasului mai mare, smulgând așchii; 
Davies ordonă să fie aruncate ghearele de pisică și, o clipă mai târziu, 
pirații mișunau în susul funiilor ca niște gândaci mari şi zimțaţi. Lui 
Shandy, aflat printre cei dintâi, i se părea ironic faptul că, în timpul 
acelei a doua capturări a lui Carmichael de către Jenny, el era unul 
dintre bărbații bărboși și sălbatici care se cățărau parâme. 

Când ajunsese la jumătatea urcușului, coca de care-și sprijinea 
tălpile în timp ce se târa în sus tresăltă brusc, ca suprafaţa unei tobe 
izbite cu putere, iar el se pomeni aruncat în lateral și apoi izbit de ea; 
capul i se pocni de filele de bordaj și lovitura îi amorţi mâna dreaptă, 
dar reuși să rămână cu stânga încleştată de parâmă. Clipind uimit, de 
uită în jos, pe lângă cizmele care i se legănau, și văzu că majoritatea 
bărbaţilor care fuseseră agățați de funii, alături de el, cădeau 
împroşcând apa agitată dintre cele două corăbii. 

— Tocmai a lovit-o spaniolul în partea cealaltă! strigă Davies, 
sărind el însuși pe una dintre parâmele atârnate. Acum sau niciodată! 

Shandy respiră adânc - pe gură, fiindcă din nas îi picura sânge - 
își îndoi degetele mâinii drepte, și-o legănă ca să înșface frânghia, își 
trase picioarele în sus și se împinse, îndepărtându-se de cocă și 
reluându-și obosit urcușul. Fu primul care se prinse de balustradă și își 
trecu un picior peste ea, dar, în ciuda grijilor pe care şi le făcea pentru 
Beth Hurwood, după ce se trase în sus crispându-se de durere, se 
ghemui pur şi simplu acolo, holbându-se în jur pentru câteva secunde. 

Corabia spaniolă păta cerul cu încâlceală de vergi rupte şi de 
vele murdare, dar atenţia lui Shandy se concentră asupra lucrurilor din 
imediata lui apropiere. Vasul de a cărui balustradă se agăța pur și 
simplu nu era Carmichael - puntea superioară din centru era prea lată, 
dar prea scurtă înspre provă și înspre pupă, existau două punți pupă, 
cea din spate fiind chiar mai înaltă decât prima, tunurile erau montate 
pe puntea superioară, nu pe cea de sub ea - dar ceea ce îi atrase 
stânjenitor atenţia erau marinarii de la bord. 


Se mișcau cu stângăcie, aveau pielea de culoarea cremei 
spumoase de deasupra supei de ciuperci, iar ochii lor erau de acel alb 
lăptos care, în cazul peştilor, arata că au murit de prea mult timp. 

Cea mai mare parte a membrilor echipajului insuficient 
reanimat se grăbeau către prova babord, unde se cățărau pe 
balustrada ruptă în bucăţi o grămadă de marinari, la fel de decrepițţi, 
de pe de Lagrimas. 

Shandy îşi dorea într-o foarte mare măsură să sară înapoi, în 
apă. Văzuse astfel de creaturi în cele mai înfiorătoare dintre visele 
copilăriei sale și nu era singur că n-avea să cadă el însuși mort simțind 
asupra lui privirea cumplit de conștientă a vreuneia dintre ele. 

Ştia că îi remarcaseră prezenţa, fiindcă mai multe se apropiau 
într-un ritm sinistru, greoi și rapid în același timp, fluturându-și săbiile 
de abordaj ruginite, dar foarte solide. Tălpile lor goale se târau pe 
punte cu un zgomot ce te ducea cu gândul la rostogolirea mai multor 
broaşte țestoase moarte pe ţiglele unui acoperiş. 

Cu voce ascuţită de panică, Shandy strigă primele versete din 
Ave Maria în vreme ce sărea pe punte, îşi scoase sabia dintr-o 
smucitură și făcu primii pași ai unuia dintre numeroasele atacuri pe 
care-l pusese Davies să le exerseze; fandă ca și cum ar fi vrut să şarjeze 
printre doi dintre adversarii săi, apoi se ghemui în partea opusă şi opri 
lama unui al treilea cu un scrâșnet strident, ceea ce îi imprimă propriei 
sale săbii o mișcare în spirală, pentru a face o tăietură adâncă în gâtul 
sidefiu. Sărind peste trupul ce se prăbușea, aproape descăpățânat, 
văzu mai mulți bărbaţi târșâindu-și picioarele către el - și zări, pe 
puntea aflată imediat deasupra lui, silueta murdară a lui Leo Friend, 
care părea furios și înspăimântat deopotrivă. Se uita la ceva aflat în 
spatele şi deasupra lui Shandy şi aceasta riscă să arunce o privire 
grăbită peste umăr după ce trecu de cei mai apropiaţi adversari 
mişcându-se cu iuțeală, fentă-lovitură la-ntâmplare-fugă. 

Benjamin Hurwood era suspendat în aer, la aproape patru metri 
deasupra copastiei și cu alți câţiva în afara ei, şi zâmbetul adresat lui 
Friend aproape cu afecțiune i se zărea prin părul alb suflat de vânt în 
jurul feței. 

— Te-am luat cu mine, spuse bătrânul şi, cu toate că nu ridică 
tonul, larma în care se amestecau zăngănitul şi bufniturile surde ale 
luptei dintre cele două echipaje fantomă amuţi cât timp se auzi vocea 


lui scăzută, așa că toate cuvintele se deslușiră cu claritate. Ți-am arătat 
cum să treci de impasul în care ajunseseși, ţi-am arătat locul pe care 
n-ai fost în stare să-l descoperi de unul singur. Zâmbetul se lăți, 
începând să aducă a rânjet de craniu. Chiar credeai că-mi eşti superior, 
că poţi ajunge atât de departe fără să te urmăresc? Ha, mă bucur că 
ţi-ai dezvăluit firea trădătoare acum - până la urmă ai fi putut deveni 
destul de puternic ca să-mi faci rău. 

Închise ochii. 

La bord urcaseră între timp și alți pirați și acum, după primul 
moment de uluire, săbiile lor loveau cu încăpățânare în marinarii 
cadaverici, fiindcă înţeleseră repede că acele creaturi trebuiau făcute 
bucăţi, și asta într-o cât mai mare măsură, pentru a fi scoase din luptă. 
Şi ele erau rapide, mișcându-se spasmodic, ca niște insecte, şi mai 
mulți dintre oamenii lui Davies se prăbuşiseră, însângerațţi, în primele 
câteva minute. 

Shandy auzi pe cineva bătând într-o ușă de sub puntea pe care 
se afla Friend și ghici că acolo era închisă Beth, dar descoperi că îi 
venea din ce în ce mai greu să înainteze pe punte. Brațul în care ţinea 
sabia începuse să-i obosească și nu mai izbutea decât să pareze 
loviturile săbiilor de abordaj - era prea extenuat ca să fandeze şi să-și 
rotească arma în vreo ripostă eficientă. 

Pe urmă unul dintre cadavrele însuflețite se apropie de el 
într-un dans greoi, rotind o sabie verde de abordaj - Shandy o ridică pe 
a sa şi pară cu partea ei dinspre mâner, dar forța loviturii i-o smulse 
din mână. Căzu zăngănind, prea departe ca s-o poată recupera. Mortul, 
atât aproape de el încât fuga nu era cu putinţă, își retrase brațul pentru 
o lovitură ucigătoare, iar Shandy, neavând de ales, se repezi între 
agresor şi garda armei acestuia şi începu o luptă corp la corp. 

Trupul adversarului mirosea a pește stricat şi-i crea senzaţia că 
atinge o pungă de piele plină cu lanţuri și jeleu, şi făcu pur şi simplu 
eforturi ca să nu leşine de groază fiindcă se afla în vecinătatea lui. 
Creatura şuiera, se zbătea şi-l lovea în spate cu garda de alamă a sabiei, 
dar el reuşi să şontâcăie până lângă copastie şi să-l rostogolească pe 
marinarul mort peste bord. Mâinile cenușii ale acestuia i se agățară de 
reverele hainei și, preț de mai multe secunde, Shandy rămase aplecat 
peste balustradă, uitându-se în ochii lăptoși ai unui mort ce se legăna; 
pe urmă, în interiorul mânecilor creaturii se rupse un cot, urmat peste 


o clipă de al doilea, şi trupul căzu ca un pietroi, împroșcând apa și 
lăsându-și antebraţele încleștate de reverele lui Shandy. 

Acum dezarmat, el îşi roti cu disperare ochii în căutarea sabiei 
căzute, dar chiar şi aşa, în panică, atenţia îi fu atrasă de ceea ce se 
petrecea cu Leo Friend. Tânărul magician gras se înălțase de pe puntea 
pupa și plutea în aer, și văzduhul din jur era lins de flăcări 
strălucitoare, dar părul şi hainele lui rămăseseră până în momentul 
acela intacte, nici măcar nu se pârliseră. Shandy se uită dincolo de 
prova tribord, la Hurwood, zări flăcări şi în jurul lui, deşi nu chiar atât 
de multe, și înțelese că vedea un duel pe viață și pe moarte între doi 
dintre cei mai puternici vrăjitori. 

— În spatele tău, Jack! auzi strigătul lui Davies, și sări înainte, cu 
brațele cenușii agățate de haina lui balansându-se nebunește, cu o 
clipă înainte ca lama unei săbii de abordaj să șuiere prin locul până 
atunci ocupat de capul lui. 

Asta îl aduse primejdios de aproape de un alt membru al 
echipajului de pe Charlotte Bailey, care-şi înclină fără nici o expresie 
brațul ca de cauciuc, pregătindu-se pentru o lovitură de sabie, dar, 
înainte de-a apuca să o dea, capul îi sări în sus și i se rostogoli de pe 
umeri când lama armei lui Davies îi străbătu gâtul cu un zgomot surd. 

— VUită-te-n jur! se răsti căpitanul, aruncându-i lui Shandy, cu o 
lovitură de picior, arma bărbatului ucis de două ori. Nu te-am învăţat 
asta? 

— Ba da, Phil, gâfâi Shandy, aplecându-se și ridicând sabia 
descurajant de grea. 

În imediata lor apropiere nu se afla nimeni din echipajul pe de 
Charlotte Bailey, aşa că Davies îşi mută arma în mâna stângă, apoi își 
îndoi degetele mâini drepte, rămase libere. Shandy îi văzu ochii 
îngustându-se în timp ce-o făcea şi îi aminti că, după toate aparențele, 
își arsese palma acelei mâini în junglă. 

— Îţi poţi folos... începu el, apoi strigă: Atenţie!, şi făcu un salt 
pe lângă Davies, îndepărtând dintr-o lovitură o sabie îndreptată către 
el, în plină fandare, şi despicând fața de meduză a celui care o mânuia. 
Îți poţi folosi mâna? 

— N-am de ales, răspunse încordat piratul, strângând din nou 
mânerul sabiei şi uitându-se în jur, la puntea murdară. Ascultă, trebuie 
să ne asigurăm că Friend pierde lupta asta; încearcă să... 


Din spatele lui Shandy se auzi un scrâșnet de lemn 
suprasolicitat, urmat de pocnete şi trosnete sonore, și, când se uită 
spre pupă, văzu că Friend își întinsese mâna în jos şi că, deși plutea la 
vreo doisprezece metri deasupra punţii şi palma dolofană abia dacă-i 
trecea de centură, smulsese atât peretele despărțitor cât și, în cea mai 
mare parte, acea porțiune a cabinei aflată deasupra punţii; scândurile 
rupte şi grinzile atârnau o clipă în aer, apoi erau lăsate cadă cu 
nepăsare pe puntea superioară centrală, și, când deslușşi urlete printre 
zdrăngănituri și bufnituri, Shandy știu că lemnele căzuseră peste 
oameni de pe Jenny. 

Friend își săltă palma făcută căuş şi din cabina acum fără 
acoperiș se înălță în lumina soarelui Beth Hurwood, zbătându-se ca să 
scape de ceva invizibil, care-i ţintuia braţele pe lângă trup. 


Capitolul optsprezece 

Oh, Dumnezeule, se gândi Shandy, cuprins dintr-odată de panică, 
o folosește ca diversiune; probabil c-a siluit-o deja, iar acum o să-i dea 
foc, sau o să-i facă altceva, pur și simplu ca să distragă atenţia lui 
Hurwood. 

Se repezi spre ea pe puntea alunecoasă, udă de sânge, şi nici 
măcar nu observă că unul dintre morţii aflat între el și cabina 
descoperită își concentrase atenția asupra lui şi se ghemuise, cu lama 
verde a sabiei de abordaj lăsată în jos, în aşteptare. 

Însă Davies îl văzu. 

— La naiba, Jack, izbucni, obosit, repezindu-se, cu gândul să 
ajungă la marinarul necrotic înaintea lui Shandy. 

Venner, cu cămaşa ruptă, cu părul roşcat încă şi mai roșu din 
pricina unei tăieturi lungi din scalp şi cu obișnuitul lui zâmbet 
lingușşitor înlocuit de un mârâit care-i trăda efortul disperat și-i 
dezgolea dinţii, aprecie situaţia dintr-o privire - și păşi cu bună știință 
în calea lui Davies, înfigându-și umărul voinic în pieptul bărbatului mai 
bătrân. 

Cu respirația pe jumătate tăiată în urma ciocnirii, Davies se 
clătină, dar se sili totuși să-şi continue drumul, după ce aruncă în 
urmă, către Venner, o privire grăbită, plină de furie şi de făgăduieli. 

Shandy fusese nevoit să ocolească o încăierare cu icnete și 
zăngănit de săbii, dar acum alerga drept către silueta în ascensiune a 
lui Beth - și către marinarul mort pe care încă nu-l observase, dar 
care-l aștepta răbdător. 


Davies nu avea timp pentru un atac amăgitor; străbătu în fugă 
ultimii paşi care-l despărțeau de marinarul fantomă și-i roti pur şi 
simplu sabia către gâtul lui. 

Lama pătrunse adânc, dar mâna rănită şi răsuflarea tăiată îl 
împiedicaseră pe Davies să lovească destul de tare ca să-i taie în 
întregime capul, şi ochii morţi se rostogoliră, pironindu-se asupra lui - 
apoi, înainte de a-şi recăpăta arma, smulgând-o din rană, sabia de 
abordaj ruginită a creaturii i se înfipse înfiorător de adânc în pântece. 

Dintr-odată pământiu, Davies murmură un blestem, apoi își 
strânse mânerul sabiei mai tare în mâna arsă și, săltând-o cu o mișcare 
convulsivă care păru mai degrabă o zvâcnire de dezgust decât un atac, 
o izbi cu ultimele puteri de gâtul cenușiu, despărțind capul de corp. 


Cele două trupuri fără viață se prăbuşiră pe punte. 


Shandy nu le observase întâlnirea. Acum în apropiere de Beth, 
îşi aruncă sabia şi-şi încordă toţi mușchii și toate tendoanele, 
avântându-se într-o săritură înaltă, dar degetele lui întinse 
întâmpinară rezistența opusă de ceva invizibil, aflat cu treizeci de 
centimetri mai jos de ea - deși, pentru o clipă, ochii lui Beth îl țintuiră 
pe ai lui cu o privire imploratoare, iar buzele ei articulară cuvinte pe 
care el putu să le-audă. 


Pe urmă se prăbuşi, ricoşă dureros de peretele despicat al 
cabinei şi căzu pe puntea încinsă de soare, cu braţele și picioarele 
răsfirate și gâfâind, acum vlăguit cu desăvârşire, așteptând o sabie 
verde, sau chiar două, care să-l pironească de scânduri. 

Însă culoarea cadavrelor luptătoare păli brusc şi deveniră 
translucide pe fundalul luminii strălucitoare a soarelui. Greutatea 
antebrațelor mortului care-i atârnau de piept dispăru fără urmă. 

În aceeaşi clipă, Shandy deveni conştient că zăcea pe bine 
cunoscuta dunetă a Guralivului Carmichael, holbându-se la scândurile 
blindate și amintindu-și că le montase el mai însuși - și presupuse că 
Friend era atât de ocupat să se apere de Hurwood încât nu mai putea 
menține vraja care-i oferise un echipaj. 

— Aş putea s-o ucid, spuse Friend, relaxându-și fața încruntată 
de concentrare și dezgolindu-şi într-un zâmbet dinţii însângerați. 

De data asta Hurwood fu acela care tremură, iar Friend îşi 
îndreptă mâna liberă către vrăjitorul mai vârstnic - şi o minge de foc, 
de un alb strălucitor chiar și sub cerul fără nori al amiezii, se năpusti 
drept spre Hurwood, trecând prin tachelajul elastic. 

Ciungul pară cu un gest biciuitor, şi globul în flăcări ricoşă 
coborând către Jenny, unde îl întâmpinară strigăte de panică; iar 
Hurwood căzu, ajungând cu jumătate de metru mai jos, după care se 
redresă cu o smucitură, scânci şi-şi întinse mâna către fiica sa, aflată de 
cealaltă parte a punţii superioare din centru, de unde se înălța încet 
către adversarul lui. Nu se mai zărea nici un foc pâlpâind în jurul lui 
Friend, care rânjea şi-şi umfla triumfător pieptul, părând un balon 
grotesc, umplut cu aer cald și împodobit cu panglici. 

Tânărul vrăjitor respiră adânc, se lăsă pe spate şi-şi întinse 
brațele în ambele părți. 


Apoi, în ciuda vântului puternic, aerul se umplu de mirosul 
respingător al unui vas de fier pus gol pe foc, și corabia era din nou 
Charlotte Bailey, bondoacă, cu punțţile ei numeroase, cu marinarii 
englezi şi spanioli nu doar având din nou substanţă, ci chiar părând vii 
- obraji rumeni, brațe bronzate, ochi licărind strălucitori, şi Friend 
lumina pur şi simplu cerul, scânteind, ca un soare în formă de om... 


Leo Friend ştia că ajunsese aproape de înţelegerea deplină; se 
afla chiar în pragul naturii divine - şi asta fără ajutorul nimănui, fără să 
se folosească de nimic altceva în afara propriilor mijloace! Acum putea 
să înțeleagă că așa trebuia să fie. Trebuia s-o faci tu însuţi, altminteri 
nu se întâmpla; iar ca să-l înfrângă pe Benjamin Hurwood, trebuia s-o 
facă, şi asta imediat. 

Dar, pentru a fi Dumnezeu - ceea ce însemna, fireşte, să fi fost 
Dumnezeu tot timpul - trebuia să justifice toate întâmplările din 
trecutul său, să-și definească fiecare acțiune în termeni compatibili cu 
divinitatea... era cazul să dispară toate incidentele prea jenante ca să și 
le aducă aminte. Cu o rapiditate supraumană, luă anii unul după altul, 
trecându-și în revistă comportamentul de care-și amintea - animalele 
de casă chinuite, răutatea cu care-și tratase partenerii de joacă, 
bomboanele otrăvite lăsate în apropierea școlilor și a azilurilor pentru 
săraci - şi reuși să privească totul în față, să incorporeze totul în 
divinitate, până la ultima fărâmă, și se simţi devenind de o putere 
colosală, pe măsură ce înflorea, ajungând tot mai aproape şi mai 
aproape de acea mulțumire de sine perfectă pe care avea să i-o aducă 
omnipotenţa... 

Și, în final, cu Hurwood realmente înfrânt, nu-i mai rămase 
decât un singur incident din întreaga sa viață care trebuia să fie 
sanctificat prin scoaterea în afara realității murdare... dar era cea mai 
chinuitoare şi mai traumatică experienţă prin care trecuse vreodată și 
îi era extrem de greu s-o înfrunte... și totuși, stând suspendat în aer 
deasupra corabiei, față în față cu duşmanul zdrobit și privindu-și 
trofeul ce se înălța din cabina sfărâmată de dedesubt, își impuse s-o 
retrăiască. 

Avea cincisprezece ani şi stătea în picioare alături de biblioteca 
din dormitorul lui dezordonat, urât mirositor... nu, în dormitorul lui 
elegant, parfumat de aroma de iasomie ce pătrundea prin ferestrele 


deschise, de mireasma pielii fine în care erau legate cărțile... așa fusese 
întotdeauna, nu fusese niciodată o cameră sărăcăcioasă, urâtă și 
murdară - și mama lui deschise uşa și intră. O văzu numai o clipă ca pe 
o femeie bătrână, trudită, grasă, căruntă, într-o rochie neagră, ca un sac 
- apoi deveni o femeie frumoasă, înaltă, într-un capot de mătase 
imprimată, cu un decolteu adânc... El descoperise magia cu şapte ani 
înainte, se ţinuse de atunci de ea cu sârguinţă, iar acum voia să-i 
împărtăşească bogăția minţii sale singurei persoane care apreciase 
vreodată mintea aceea... 

Se îndreptă spre ea şi o sărută... 

Dar scena începea să-i scape de sub control, ea era din nou 
femeia bondoacă și bătrână, care tocmai venise să-i schimbe 
aşternuturile patului, şi dormitorul era din nou camera soioasă, iar el 
era un băiat gras, luat prin surprindere, întrerupt în mijlocul uneia 
dintre desfătările sale solitare, şi o săruta, ameţit, fiindcă în delirul 
care-i accelera bătăile inimii, înțelesese greşit motivul vizitei ei... 

— Oh, mami, gâfâia el, noi doi putem stăpâni lumea, stăpânesc 
magia, pot face o mulțime de chestii... 

Cu un efort imens, o sili să redevină femeia în capot frumos, sili 
încăperea să se extindă din nou la dimensiunile sale princiare... și o 
făcu exact la timp, fiindcă ştia că tatăl lui, soțul mamei, urma să intre în 
cameră şi se îndoia că era în stare să retrăiască scena exact aşa cum se 
întâmplase. 

Ei bine, îşi spuse, nesigur, eu creez aici realitatea. Peste câteva 
minute, amintirea aia de nesuportat nu va mai fi ceea ce s-a petrecut de 
fapt. 

Pe scări răsunară pași grei, urcând. Friend se concentră și 
zgomotul pașilor scăzu în intensitate, până când se păru că pe trepte 
urca un copil. Pe palierul de dedesubt era o lampă, și o umbră imensă, 
țepoasă, întunecă deschiderea uşii şi începu să distrugă camera... dar 
Friend se strădui din nou, făcând-o insignifiantă - în prag creştea acum 
o umbră piezișă și subțire, palidă, de parcă obiectul care-o arunca n-ar 
fi fost solid. 

În încăpere intră, târşâindu-şi picioarele, un omuleţ ca un 
şobolan în două picioare, în pantaloni  lăbărțaţi, evident 
nereprezentând vreun pericol pentru cineva, în ciuda privirii sale 
chiorâșe și a frunţii încruntate. 


— Ce se... începu creatura, tunând cu voce asurzitoare, dar 
Friend se concentră iarăși şi vocea ieși dintre buze distonantă și 
iritată: 

— Ce se petrece-aici? 

Respirația îi duhnea a alcool și a tutun. Creatura-tată traversă 
dalele podelei cu o fanfaronadă ridicolă şi, în acea versiune a realităţii, 
nu-i trase decât o palmă uşoară, tremurătoare. 

Mama se întoarse spre intrus şi o simplă privire de-a ei îl făcu pe 
specimenul nebărbierit să se retragă de lângă băiat. 

— Animal ignorant, îi spuse, pe un ton blând, şi vocea ei joasă și 
melodioasă reverberă pereţii lambrisaţi, contopindu-se susurul 
fântânilor și cu clinchetele întâmplătoare ale clopoţeilor de vânt de 
afară. Făptură plămădită din murdărie, sudoare şi unelte de muncă. 
Frumuseţea și strălucirea inteligenței sunt dincolo de percepțiile tale 
josnice. Pleacă. 

Creatura se retrase către ușă împleticindu-se derutată, cu 
propria duhoare pierzându-și treptat puterea, cu toate că bucățele din 
haina sa neagră, prost croită, și din ghetele de piele se exfoliau, căzând 
ca să strice dalele podelei. 

Hurwood căzu cu încă treizeci de centimetri mai jos; acum era 
aproape la nivelul punţii. Transpiraţia îi lipea de frunte părul alb şi 
respira convulsiv, hârşâit. Ţinea ochii închiși - dar unul i se 
întredeschise pentru o clipă, o simplă crăpătură în care părea să fie o 
lucire vicleană, de triumf aproape perfect ascuns. 

Asta călcă pe nervii lui Friend, al cărui control slăbi pentru o 
clipă; și, în dormitorul din amintire, tatăl începu să crească și să se 
îndepărteze mai încet. Camera decădea, recăpătându-şi înfățișarea 
iniţială şi mama lui se bâlbâia: 

— De ce l-ai lovit pe Leo, îl baţi mereu... și tatăl începu să se 
întoarcă spre ei. 

Sus, deasupra punţii pupa, Friend își încleştă pumnii strălucitori 
şi îşi folosi toată puterea voinţei; şi, încet, tatăl fu silit să se micşoreze 
iarăși, lambriurile apărură, măcar vag, pe pereți... 

Pe urmă Hurwood încetă să s-o mai facă pe învinsul, şi râse pe 
față, şi lovi. 

Și tatăl lui Friend, deşi încă tot cu spatele către el, crescu până ce 
pragul de sus al ușii ajunse aproape prea scund şi prea îngust pentru el 


şi, când se întoarse, avea chipul rânjitor al lui Hurwood şi îşi deschise 
gura, asaltând timpanele lui Friend cu fraza pe care se străduise el cu 
disperare s-o decupeze din realitate: 

— Ce-i faci maică-tii, monstru mic? lote-te, din pricina ta a borât 
pe podele! 

Gemând cu o spaimă cumplită, Leo Friend se întoarse spre 
mama lui, dar ea se deteriorase în clipele scurse de când o privise 
ultima oară, acum era ceva asemănător cu un câine gras, fără blană, 
îndepărtându-se de el de-a-ndăratelea, în patru labe, cu pântecele 
tresăltându-i când își vărsa pe podeaua murdară organele interne... 

Camera nu numai că involuase către înfățișarea ei sărăcăcioasă 
de la început, dar devenea din ce în ce mai întunecoasă, cu aerul tot 
mai stătut. Friend încercă să scape din ea, să se întoarcă în aerul curat 
al mării şi pe Charlotte Bailey, sau măcar pe Guralivul Carmichael, dar 
nu izbuti să găsească nici o cale de ieşire. 

— Ai dat gata totul prea repede, spuse creatura înfiorătoare, în 
care se contopeau tatăl lui și Hurwood şi orice alt adult puternic care-l 
mai disprețuise vreodată - apoi, în timp ce încăperea cădea într-o 
beznă desăvârşită, dădu buzna înăuntru, pregătindu-se să-l devoreze. 

Un tunet zdruncină văzduhul, nu doar asurzindu-l pe Shandy, 
care tocmai se ridicase în picioare, ci făcându-l și să se clatine, așa că fu 
nevoit să se-agațe de-o parâma a greementului ca să nu cadă, iar când 
aruncă o privire în jur, sufocat de duhoarea de metal, acum de două ori 
mai puternică, văzu că vasul redevenise vechiul și familiarul 
Carmichael, iar luptătorii înviați din morți nu mai erau decât niște 
umbre palide. Braţele care-i atârnau de haină dispăruseră. 

Se uită în sus. Beth Hurwood atârna nemișcată în aer, la şase 
metri deasupra punţii pupa, însă Friend se înălța în mare viteză și, cu 
toate că acum strălucea mai puternic decât oricând, aproape prea tare 
ca să poată fi privit, dădea din mâini cu disperare, ca un om atacat de 
viespi şi, cu tot ţiuitul din propriile urechi, Shandy îl auzea urlând. În 
cele din urmă, cu mult deasupra, o străfulgerare lăsă în urmă un punct 
roşu ce se încăpățâna să rămână în fața ochilor lui Shandy indiferent în 
ce parte s-ar fi uitat, şi cerul se umplu de o cenușă albă, fină. 

Beth Hurwood cobori foarte încet înapoi, în cabină, și o parte 
dintre scândurile care fuseseră smulse alunecară la locurile lor, 
lipindu-se peste golurile cu margini zdrențuite. Fantomele marinarilor 


spanioli și englezi, acum aproape imposibil de deslușit, plutiră într-o 
parte şi într-alta de-a lungul punţii, către bălțile de sânge din jurul 
piraților de pe Jenny care fuseseră uciși și, cu toate că, pe moment, 
părură să-și continue existenţa hrănindu-se cu acel sânge, o parte din 
cenușa care fusese Leo Friend se învârteji fără zgomot pe deasupra 
punţii, otrăvindu-i. 

Un morman de lemn sfărâmat continuă să se miște chiar şi după 
ce scândurile animate se îndepărtaseră, devenind gratii ale cuștii lui 
Beth, și, în cele din urmă, de dedesubt ieșiră târâș două siluete umane 
însângerate. Shandy dădu să strige, întâmpinându-le cu încântare - 
apoi observă capul spart şi golit al uneia și scobitura rămasă în locul 
pieptului celeilalte. lar când le privi ochii, nu-l surprinse golul din 
adâncurile lor. 

Alături de el, cadavrul domnului Bird se săltă cu trudă în 
picioare și își târși tălpile către scripeţii care controlau vela mare; 
celelalte leșuri i se alăturară unul câte unul și, când se strânseră toate 
laolaltă, reușind cumva să pară în expectativă în ciuda fețelor moarte, 
Shandy numără paisprezece. 

— Nu și Davies, spuse, cu voce îngroșată, văzându-l stând 
printre ele şi dându-și pentru prima oară seama că prietenul lui fusese 
ucis. Nu şi Davies. 

Hurwood se apropie plutind pe deasupra pânzelor, viră ca o 
pasăre imensă pe deasupra capetelor lui Shandy şi ale celorlalți 
supraviețuitori extenuațţi și ateriză pe puntea pupa, alături de gaura 
acum parțial astupată cu scânduri. Se uită pentru câteva clipe în jos, la 
Shandy, fără nici o expresie, apoi clătină din cap. 

— Îmi pare rău, îi spuse. N-am un echipaj destul de mare ca 
să-mi pot permite să-l cruţ. Acum plecaţi de pe corabia mea. 

Shandy se uită spre Jenny, căreia i se vedeau catargul și pânzele 
pârjolite, tresăltând deasupra balustradei de la babord. Din fumul care 
se înălțase în aer imediat după căderea globului de foc pe vas se mai 
zăreau doar câteva smocuri și câteva șuviţe - era limpede că oamenii 
rămași la bord reușiseră să stingă focul. 

Cei vreo douăzeci de pirați în viață de pe puntea lui Carmichael, 
dintre care mulți răniți şi plini de sânge, se uitară la Shandy. 

El dădu din cap. 

— Înapoi, la bordul lui Jenny, le spuse, încercând să nu lase 


amărăciunea sufocantă pe care-o simțea să-i răzbată în glas. Vin şi eu 
într-o clipă. 

În vreme ce oamenii lui traversau puntea, târşâindu-și 
picioarele şi șchiopătând către locul unde încă mai atârnau de 
balustrada și de greementul lui Carmichael ghearele de pisică aruncate 
de pe slup, Shandy răsuflă adânc şi, ştiind că era inutil și i-ar fi putut fi 
fatal, o porni totuşi cu hotărâre către cabina dărăpănată în care se afla 
Beth. 

Hurwood se mulțimi să zâmbească uşor în timp ce-l privea 
apropiindu-se. 

Shandy se opri în fața uşii zăvorâte în care bătu, simțindu-se în 
acelaşi timp ridicol, înspăimântat şi hotărât. 

— Beth, spuse, cu voce limpede. Sunt Jack Shandy - adică John 
Chandagnac. Numele îi suna deja nefiresc. Vino cu mine și-ți promit că 
te duc direct în cel mai apropiat port civilizat. 

— Cum aş putea, veni, prin uşa deformată, vocea surprinzător 
de calmă a lui Beth, să am încredere într-un om care-a ucis un ofițer de 
marină ca să salveze niște criminali de consecinţele faptelor lor şi care 
mi-a ţinut apoi un cuțit la gât, ca să mă despartă de propriul meu tată? 

El își îndepărtă de pe frunte o şuviță răzleață din părul ţeapăn 
de sare şi se uită cu coada ochiului la Hurwood - care-i zâmbi și ridică 
din umeri cu compătimire prefăcută. 

— Căpitanul din Marină, răspunse Shandy, străduindu-se din 
răsputeri să-şi păstreze vocea egală, era pe punctul de a-l omori pe 
Davies... de a-l ucide fără judecată. N-am avut de ales. lar tatăl tău... 
Tăcu pentru o clipă, disperat, apoi se sili să continue, 
descotorosindu-se de cuvinte așa cum își aruncă peste bord tunurile și 
butoaiele echipajul unui vas care se scufundă. Tatăl tău are de gând 
să-ți scoată sufletul din trup, ca să-l poată înlocui cu al mamei tale. 

Din cabină nu veni nici un răspuns. 

— Acum te rog să pleci de pe corabia mea, spuse curtenitor 
Hurwood. 

Shandy se repezi în schimb la zăvorul ușii - și o clipă mai târziu 
se pomeni suspendat în aer, înălțându-se şi îndepărtându-se de ușa 
cabinei. Făcu ochii mari, apoi îi strânse cu putere, iar când îi 
redeschise, aruncând încordat o privire, tot trupul îi era țeapăn, pradă 
unei amețeli de necontrolat. 


După ce trecu dincolo de copastia lui Carmichael şi ajunse să 
atârne la zece metri deasupra apei, în fața provei înnegrite de fum a lui 
Jenny, se simţi eliberat și, preţ de o clipă îndelungată, căzu prin aer ca 
un pietroi, înainte de a se afunda în apa rece. 

Îşi croi drum spre suprafață lovind apa cu mâinile şi cu 
picioarele, apoi înotă obosit către Jenny, de unde se întinseră spre el 
braţe musculoase, săltându-l la bord. 

— Asta-i vrăjitorie împuțţită, căp'tane, îi spuse Skank, când se 
afla în siguranţă, la bord, sprijinit de catarg și respirând adânc în 
vreme ce pe punte, în jurul cizmelor sale, se lățea o băltoacă de apă 
sărată. Suntem norocoşi c-am putut pleca, chiar suntem. 

Shandy nu-și arătă surprinderea fiindcă fusese numit căpitan. 
La urma urmelor, Davies murise, iar el îi fusese secund. 

— Cred că ai dreptate, murmură. 

— Mă bucur cu siguranţă că ești teafăr, Jack, îl asigură Venner 
cu un zâmbet larg, care nu-i masca răceala din ochii cenușii. 

Ultimii doi pirați desprinseră ghearele de pisică, apoi săriră în 
apă şi ajunseră curând la bordul lui Jenny, unde cerură rom. 

— Da, daţi-le rom, încuviință Shandy, îndepărtându-și din nou 
şuvița rebelă de pe frunte și gândindu-se că trebuia să-și dea părul pe 
spate şi că la coada lui gudronată aveau să se adauge vreo trei-patru 
centimetri. Cât de grav a fost avariată Jenny? 

— Păi, zise Skank cu înţelepciune, nu era într-o formă prea 
grozavă nici înainte de globul ăla de foc. Ar trebui să ne poată duce cu 
ușurință înapoi, pe Noua Providență - în linie dreaptă, fără să 
schimbăm cursul. 

— Noua Providenţă, spuse Shandy. 

Se uită în sus și văzu cadavrul domnului Bird urcându-se pe 
sarturile lui Carmichael. Trupul păși pe grandeea aflată chiar sub verga 
ce susținea vela mare și începu să desfășoare pânza cu o precizie de 
ceasornic, în timp ce, sub el, mâini din ce în ce mai reci se ocupau de 
fungi. Vântul umflă pânzele, scotele trecură scârțâind prin scripeţi şi, la 
început cu încetineală, corabia mai mare se îndepărtă de Jenny. 

— Noua Providenţă, repetă, gânditor, proaspătul căpitan al 
slupului. 

lar în cabina de pe Carmichael vraja eliberă în sfârșit gâtlejul lui 
Beth Hurwood și ea rosti, pe nerăsuflate: 


— Te cred, John! Da... Da, o să vin cu tine! la-mă de-aici, te rog! 

Însă Jenny nu mai era decât o pânză decolorată, o pată 
zdrențuită pe suprafaţa scânteietoare a mării, la jumătatea distanţei 
către orizont, și, în afară de ale tatălui ei, singurele urechi care-i auzeau 
vorbele erau ale piraților morţi din noul echipaj al Guralivului 
Carmichael. 


CARTEA A TREIA 

„Cât e ceasul?” 

Douăsprezece fără un sfert, 

Și mâine e ziua Judecăţii de Apoi. 
T.L. Beddoes 


Capitolul nouăsprezece 

Barca se opri cu o legănare în apa puțin adâncă și coborâră şase 
bărbaţi. Uitându-se cu atenţie în jos, către ei, din spatele trunchiului 
unui sânger de pe culmea dealului nisipos care-i apăra focul de tabără 
de vântul rece dinspre țărm, Bonnett zâmbi ușurat când le recunoscu 
şeful: era William Rhett, același colonel din armata engleză care-l 
capturase cu ceva mai mult de o lună în urmă și care se afla fără nici o 
îndoială acolo ca să-l prindă iarăși, după recenta lui evadare din 
clădirea gărzii din Charles Town, care servea și drept închisoare. 

Slavă Domnului, se gândi Bonnett, sunt pe punctul de a fi din nou 
închis; de fapt, dacă sunt foarte norocos, aș putea fi ucis azi. 

Se răsuci grăbit pe călcâie şi coborî obosit în partea opusă a 
dealului, înainte de a veni după el vreunul dintre însoțitori şi de a 
observa grupul atacatorilor; şi se strădui să-și calmeze excitarea, 
fiindcă negrul îi putea simți stările de spirit cu aproape la fel de multă 
ușurință ca Barbă Neagră. 

Îi găsi pe toți trei stând în jurul focului, indianul și negrul într-o 
parte, iar David Herriot în cealaltă. 

— Ei, David, spuse, dându-și silința să pară entuziasmat, vremea 
se îmbunătățește cu siguranţă. Îmi imaginez că eşti nerăbdător să pleci 
de pe insula asta blestemată și s-ajungi pe-o altă corabie, eh? 

Herriot, care fusese pentru Bonnett un navigator şef docil din 
ziua lansării la apă a vasului Răzbunarea şi până în ceea a capturării 
acestuia de către colonelul Rhett, pe fluviul Cape Fear, se mulțumi să 
ridice din umeri. Buna dispoziţie copilărească adusă de evadarea lor 
din Charles Town începuse să i se transforme într-o teamă 
superstițioasă când vremea inexplicabil de rea îi silise să-și caute 
adăpost acolo, pe insula Sullivan, iar după ce li se alăturaseră indianul 
şi negru căzuse într-o letargie ursuză. 

Pe indian şi pe negru îi găsiseră pur și simplu cu o săptămână în 
urmă, stând într-o bună dimineaţă alături de cortul lui Bonnett, în 
picioare, şi, fără nici o introducere, cei doi îi întâmpinaseră pe evadați 
spunându-le pe nume și le explicaseră că erau acolo ca să-i ajute să-și 
facă rost de o altă corabie. Bonnett credea că îl văzuse pe indian la 
bordul Răzbunării Reginei Anna în mai, când terorizase Barbă Neagră 
Charles Town ca să obțină planta medicinală alungătoare de stafii, iar 
gingiile negrului erau tot atât de albe ca dinții lui, semn că făcea parte 


din rândurile bocor-ilor. Herriot cel sărac cu duhul înţelese tot atât de 
limpede ca Bonnett că Barbă Neagră le dăduse de urmă. 

Pentru aproape o lună şi jumătate după înfiorătoarea călătorie 
către inima uscatului, la Fântâna Tinereţii, Bonnett nu avusese absolut 
nici un fel de control asupra propriilor acțiuni. Răzbunarea însoţise 
Răzbunarea Reginei Anne în nord, către Virginia, şi, cu toate că ordinele 
date marinarilor ieșiseră din gura lui Bonnett, cel care le rostise fusese 
Barbă Neagră. Acţionând ca un somnambul, Bonnett se pomenise 
primind lertarea Regală de la Eden, guvernatorul Carolinei de Nord, şi 
făcând aranjamentele necesare ca să poată naviga către sud, 
întorcându-se acasă, în Barbados, unde trebuia să-și reia, în cea mai 
mare măsură posibilă, rolul de plantator bogat din înalta societate. 
Barbă Neagră plănuia, fireşte, să se lase ucis ca să poată reveni într-un 
nou trup și intuia, evident, că un gentleman - sau un fost gentleman - 
bogat, pe care să-l manevreze ca pe o marionetă pe insula aceea tot 
atât de bogată, i-ar fi fost de folos. 

După ce fusese amnistiat, Bonnett începuse să-și recapete 
controlul propriilor acțiuni; după toate aparențele, Barbă Neagră 
presupunea că reîntoarcerea la vechiul său stil de viață era tot ce-și 
dorea mai mult pe lume, așa că nu mai făcea eforturi deosebite ca să-l 
oblige să coopereze. 

Însă Bonnett se temea de întoarcerea în Barbados mai mult 
decât de moarte. În timpul anilor petrecuţi acolo fusese un cetățean 
respectat - un maior retras din armată și un plantator bogat - așa că 
nu suporta să se întoarcă în calitate de fost pirat, aflat încă în libertate 
fiindcă alese să se-ascundă sub fustele amnistiei oferite de rege. lar 
speranța că pe o insulă atât de îndepărtată nu se ştia nimic despre 
cariera lui piraterească i se făcuse țăndări la numai câteva zile după 
îmbarcare, fiindcă a doua corabie pe care o capturase fusese Turbet... 
un vas din Barbados. Știuse, chiar și la vremea aceea, că ar fi trebuit să 
ucidă pe toată lumea de la bord, ca să nu existe martori, dar nu avuse 
inima să dea un astfel de ordin... și, în plus, David Herriot n-ar fi stat 
niciodată cu braţele încrucișate în timp ce erau ucişi oameni alături de 
care navigase o viață. 

lar ideea de a-și revedea soția aproape că-l făcea să leșine. 
Femeia fusese o cotoroanţă cu gura spurcată chiar dinainte de plecarea 
- nu din proprie voinţă! - în croaziera lui criminală, cu strigătele ei, de 


care își amintea mult prea bine, răsunându-i în urechi: 


— la-ţi labele de pe mine, brută băloasă! Porc nenorocit! Fugise 
întotdeauna din casă, din propria lui casă, tremurând de dorinţa de a 
ucide sau de a se sinucide... sau de a le face pe amândouă. 


Însă reîntoarcerea în Barbados şi alături de ea era ceea ce îi 
rezerva viitorul... dacă nu reușea să strice planurile lui Barbă Neagră 
în privința asta. Așa că, pe paisprezece septembrie, îl trimisese pe 
Herriot în oraş, să adune cât de mulți membri ai echipajului său inițial 
putea găsi - nu voia pe nimeni care navigase cu Barbă Neagră și cu 
Davies - şi să-i aducă la bordul Răzbunării. Corabia nu era o pradă 
piraterească - plătise pentru fiecare scândură și pentru fiecare metru 
de tachelaj - aşa că autoritățile portuare nu avuseseră nimic de 
obiectat când o luase pentru o croazieră. Imediat ce ieșiseră din port, 
își pusese oamenii să răzuiască numele Răzbunarea de pe cadrul pupei 
pentru a-l înlocui cu Magnificul Iacob. 

După care trecuse la încălcarea condiţiilor amnistierii, cât mai 
pe deplin şi cât mai repede cu putință. Înainte de a apune soarele 
acelei zile de miercuri, capturase o corabie, la care se alăturaseră, în 
următoarele zece zile, alte unsprezece. Prada era minoră - tutun, carne 
de porc, ace de păr și de cusut - dar demonstra că se reapucase de 
piraterie. Le spusese echipajelor vaselor jefuite că era căpitanul 
Thomas, fiindcă nu voia ca vestea despre reluarea îndeletnicirii sale 
anterioare să ajungă la urechile lui Barbă Neagră înainte de ajunge el 
însuși, în siguranţă, într-un loc unde piratul-rege n-ar mai fi avut nici o 
putere asupra lui. 

Pentru a-și atinge felul, se hotărî să fure chiar scenariul prin 
care dorea Barbă Neagră să-și simuleze înfrângerea - aflându-se pe 
de-a-ntregul sub controlul lui, Bonnett fusese singura persoană în 
prezenţa căreia cutezase piratul-rege să-şi pună în discuţie planul - 
dar fostul maior voia să-l întrebuințeze cu un scop mult mai umil; 
fiindcă, în timp ce Barbă Neagră intenționa să-l folosească drept piatră 
de pavaj pe drumul către nemurire, Bonnett nu spera decât să-și 
găsească o moarte rapidă, sau, dacă asta nu-i reușea, să fie în final 
spânzurat departe de Barbados. 

Navigase în susul fluviului Cape Fear, aparent cu intenţia de a-l 
canarisi pe Magnificul Iacob pentru reparaţii - dar se asigurase că atât 
căpitanul cât şi echipajul ultimei nave capturate văzuseră, înainte de a 


fi eliberaţi, ce loc de ancorare își alesese. 


Vânătorii de pirați ai guvernatorului, sub comanda colonelului 
Rhett, sosiseră îndatoritori la gura fluviului în seara zilei de douăzeci și 
şase; iar Bonnett avusese grijă ca simularea încercării sale de evadare 
să se petreacă în următoarea dimineaţă, la ora refluxului. Deşi Herriot 
se holbase, uluit de ineficiența ultimelor sale câteva ordine, Bonnett 
reuşise să facă vasul să eșueze, într-o poziție din care era imposibil să 
poarte o luptă cu şanse de succes. Şi, în ultima clipă, încercase să-și 
detoneze propriile butoaie cu pulbere, ceea ce i-ar fi împrăștiat 
rămășițele de-a latul peisajului mlăștinos, alături de ale majorităţii 
echipajului, însă fusese oprit înainte de a apuca să aprindă fitilul. 

Urmase călătoria înapoi, către Charles Town în lanţuri. 
Echipajul fusese închis imediat în casa de întrunire a anabaptiştilor, în 
colțul din extremitatea sudică orașului, sub paza unei întregi companii 
de miliție... însă Bonnett și Herriot fuseseră ținuți în postul de gardă 
aflat la sud de localitate, pe malul râului Ashley, păziți de doar de doi 
gardieni. 

Într-o seară, la două săptămâni după sosirea lor în locul acela, 
ambii paznici plecaseră în oraș, pentru cină, exact în același timp... iar 
încuietoarea ușii se dovedise a fi atât de ruginită încât o lovitură dată 
cu toată forța umărului făcuse praf zăvorul. Nici măcar Bonnett nu-și 
dorise vreodată cu adevărat să suporte umilința unui proces și a unei 
execuţii publice, aşa că, entuziasmați de ceea ce părea un noroc 
neașteptat, el şi Herriot se strecuraseră afară, furaseră o barcă și 
vâsliseră spre est, trecând pe lângă Fortul Johnson și îndreptându-se 
spre drept spre ieşirea din port. 

Pe urmă se stricase vremea, cu vânt, cu ploaie și cu valuri 
puternice, şi fuseseră nevoiţi să acosteze pe insula Sullivan, aflată chiar 
în afara portului, către nord; şi amândoi începuseră, prea târziu, să se 
întrebe neliniștiți dacă evadarea lor fusese cu adevărat o simplă 
întâmplare norocoasă. 


Vremea nu se îmbunătăţise. Cei doi fugari izbutiseră să-și 
încropească un cort din pânza bărcii și trăiseră două săptămâni 
hrănindu-se cu plătică şi cu broaşte țestoase, gătite pe un foc ascuns cu 
mare grijă. Bonnett sperase că puţinul fum, împrăştiat de vânt, avea să 
treacă neobservat pe fundalul cerului în permanenţă cenușiu. Era 
evident că nu fusese așa. 


Bonnett rupse o frunză în formă de evantai din cel mai apropiat 
dintre omniprezenţii palmieri și o aruncă în foc; frunza începu să 
pocnească și să se răsucească și el speră că sunetele pe care le scotea 
aveau să acopere zgomotele făcute de colonelul Rhett și de oamenii lui 
în timp ce urcau pe furiş panta dinspre mare a dealului. 

— Da, continuă, cu voce sonoră, o să ne priască amândurora să 
plecăm de pe insula asta. Sunt gata să ies în larg și să capturez alte 
corăbii - şi am învăţat din greşelile mele! Nu mai las niciodată pe 
cineva în viață, ca să depună mărturie împotriva mea. 

Spera că grupul lui Rhett îl auzea mărturisindu-şi punctul de 
vedere. 

— Violaţi femeile, împușcați bărbaţii şi aruncaţi-i pe toți peste 
bord, la rechini! 

Herriot părea încă și mai nefericit, iar bocor-ul se uita la Bonnett 
cu o suspiciune nemascată. 

— Ce faci? întrebă negrul. 

Mai mult decât în alertă din cauza depărtării de loa-ii protectori 
din Caraibe, își ridică mâna și lăsă vântul să-i treacă printre degete. 

Unde ești, Rhett? se gândi Bonnett cu disperare și cu expresia 
veselă a feței începând să pălească. Ai ajuns pe poziţie? Cu armele 
încărcate, pregătite, pe linia de ochire? 

Indianul se ridică și mătură luminișul cu privirea. 

— Da, i se adresă el negrului, aici există interese ascunse. 

Degetele bocor-ului continuau să fluture, dar mâna lui arăta 
către panta dinspre mare a dealului. 

— Sunt... alţii! În apropiere! Se întoarse spre indian. Vrajă 
protectoare! Acum! 

Mâna indianului se repezi spre punga împodobită atârnată de 
centura sa... 

— Foc! strigă Bonnett. 

O duzină de explozii aproape simultane cutremurară aerul, 
nisipul sări în sus în întreg luminișul și focul azvârli în văzduh o 
trombă de scântei. Din vârful pantei se auzeau strigând mai multe voci, 
dar Bonnett nu înţelegea nici unul dintre cuvintele lor. Își întoarse 
încet capul şi se uită în jur. 


Indianul stătea pe nisipul greblat de gloanţe, ținându-se de 
coapsa sfâșiată, plină de sânge, iar bocor-ul își privea încruntat mâna 
dreaptă, aproape fără degete, strângându-i încheietura în mâna stângă, 
David Herriot era întins pe spate, holbându-se la cer; avea o gaură 
imensă în mijlocul feţei; iar sângele conturase aproape un întreg halo 
întunecat pe nisipul din jurul capului său. 

Adio, David, se gândi Bonnett. Mă bucur că ţi-am putut oferi 
măcar atât. 

Colonelul Rhett şi oamenii lui alergau și alunecau în josul 
dealului, având grijă să-şi îndrepte pistoalele încărcate către bărbaţii 
din jurul focului. Lui Bonnett îi trecu prin minte că el unul nu fusese 
lovit de nici unul dintre gloanţele trase în luminiş. 

Ceea ce însemna că avea să trăiască... să treacă printr-un proces 
public și să le ofere cetățenilor din Charles Town - precum și tuturor 
indienilor, marinarilor şi vânătorilor de animale cu blană care aveau să 
se afle în oraș - o distracție morbidă, spectacolul dat de el însuși preț 
de câteva minute lungi, zbătându-se și strâmbându-se și pierzându-și 
în fața tuturor controlul bășicii udului și al intestinelor, în timp ce avea 
să se legene, atârnat de gât la capătul unei frânghii. 

Se cutremură și se întrebă dacă era prea târziu să-i provoace pe 
oamenii lui Rhett să-i ucidă acolo şi atunci. 

Era. Rhett însuşi veni în lângă el, îi smuci braţele către spate și 
se grăbi să-i lege încheieturile cu o sfoară rezistentă. 

— Bună ziua, maior Bonnett, îi spuse, cu răceală. 

Tremurul îi dispăruse, şi Bonnett descoperi că era în stare să se 
relaxeze. Îşi ridică privirea şi îşi îndreptă umerii, aşa cum se cădea s-o 
facă un fost maior. Ei bine, se gândi, o să mor fără onoare, dar cel puţin 
și fără nici o datorie remarcabilă. Merit moartea care mi se pregătește. 
Nu pentru piraterie, fiindcă nu m-am îndeletnicit niciodată cu asta cu 
voia mea; iar acum nu trebuie să mă mai amăgesc singur în nici o 
privinţa. 

— Bună ziua, colonele Rhett, răspunse el. 

— Legaţi-i pe negru și pe indian, le ceru Rhett oamenilor săi, și 
duceţi-i în pas alergător în barcă. Împungeţi-i cu vârful cuţitului dacă 
nu se mişcă repede. Pe urmă îl îmbrânci pe Bonnett. E valabil şi pentru 
tine. 


Bonnett înaintă cu pași mari în susul pantei, către cerul cenușiu. 


Aproape că zâmbea. Nu, își spuse, n-o să mai pretind față de mine 
însumi c-am fost drogat când am omorât-o pe bătaie pe sărmana curvă 
care-a imitat-o atât de convingător pe nevastă-mea. Acum, când sunt, 
din indiferent ce raţiuni greșite, chemat să ispășesc o crimă oribilă, pot 
cel puţin să fiu bucuros că au găsit un om care a săvârșit una. 

Se gândi la Barbă Neagră. 

— Nu mă mai lăsa să evadez din nou, ai înţeles? îi strigă lui 
Rhett. Închide-mă într-un loc de unde nu pot fi scos şi pune-mi paznici 
vigilenți! 

— Nici o grijă, răspunse colonelul. 


Capitolul douăzeci 

Când rozul palid a zorilor de dincolo de insula Ocracoke deveni 
destul de strălucitor ca să spulbere pâcla întunecoasă de intrarea 
golfului, Barbă Neagră chicoti încetișor la vederea pânzelor celor două 
slupuri ale Marinei Militare, încă ancorate acolo unde se aflaseră la 
apusul soarelui. Piratul uriaș dădu peste cap ultima sticlă cu rom și, 
după ce o goli, o flutură înspre Richards. 

— Uite încă una pentru Miller, spuse el. O să i-o duc eu. 

Inspiră adânc, savurând amestecul de aer rece din zori şi vapori 
de rom, şi i se păru că aerul acela era încordat - când îl respirai era ca 
şi cum ai fi atins o grindă de lemn îndoită, pe care n-o mai despărțea de 
punctul unde s-ar fi rupt în două decât grosimea unei jumătăţi de fir de 
păr. 

Deşi n-avea chef de ele, se sili să mestece și să înghită încă o 
gură de biluţe din zahăr și cacao şi simţi că se îneca, dar reuși să le facă 
să-i alunece pe gât. Ar trebui să fie de-ajuns, îşi spuse; probabil că-n 
lume nu mai există nimeni care să fi băut vreodată atâta rom și să fi 
mâncat atâtea afurisite de bomboane ca mine în noaptea asta. Sunt 
sigur că nu mi-a mai rămas nici o picătură de sânge neîmbibată cu 
zahăr și alcool. 

— Încă ne mai putem strecura către est, căpitane, spuse nervos 
Richards. Fluxul e încă destul de înalt ca să putem trece de bancurile 
de nisip cu slupul ăsta. 

Barbă Neagră se întinse. 

— Şi să ne-abandonăm prada? întrebă el, arătând cu o zvâcnire 
de a degetului mare un slup cumva mai lat, ancorat la treizeci de metri 
distanță de tribord, pe care-l capturaseră cu o zi în urmă. Nu. Ne 
descurcăm cu băieţii ăştia din Marină. 

Richards continuă să se-ncrunte, îngrijorat, dar nu se mai 
aventură să obiecteze. Barbă Neagră rânji în timp ce o pornea spre 
provă, către scara ce ducea spre puntea tunurilor. S-ar părea, medită 
el, că glonţul ăla pe care l-am tras în Israel Hands a rezolvat două 
probleme. l-am făcut pe ceilalţi să se teamă de-o ceartă cu mine. 

Rânjetul i se transformă mai degrabă expresie îndurerată - sau 
într-una vlăguită, care-ar fi putut trece drept o tristețe prefăcută - 
când îşi aduse aminte de întrunirea care avuse loc cu două nopți 
înainte în cabina lui minusculă. Auziseră de la Tobias Knight, 


colectorul de taxe vamale, că Spotswood, guvernatorul Virginei, aflase 
că Barbă Neagră zăbovea în locul acela şi începuse să organizeze un soi 
de expediţie pentru capturarea lui. Israel Hands începuse imediat să 
facă planuri de abandonare a ancorajului din golful Ocracoke. 

Barbă Neagră se aplecase în față, păstrându-și fața luminată de 
lampă lipsită de expresie, și reumpluse numeroasele căni de pe masa 
negeluită. 

— Tu eşti ăla care hotărăște ce-avem de făcut, Israel? îl 
întrebase. 


— Dacă nu reușești s-o faci tu, Ed, atunci da, hotărăsc eu, 
răspunsese vesel Hands. 

Cei doi navigaseră împreună încă de pe vremea proprietarilor 
de corăbii angajaţi pe cont propriu în război, şi apoi ca pirați, sub 
comanda bătrânului amiral buccaner Ben Hornigold, aşa că Israel 
Hands cuteza să se poarte cu Barbă Neagră cu mai multă familiaritate 
decât oricine altcineva. 

— De ce? Vrei să rămâi și să-ncerci să te lupți de pe Aventura? 
Lovise disprețuitor cu palma în cel mai apropiat perete şi în plafonul 
scund. Nu e decât o blestemăţie de slup, omule, abia un pic mai mult 
decât o barcă cu pânze! Să ne-ntoarcem acolo unde-am ascuns 
Răzbunarea Reginei Anne şi să ieşim din nou pe mare! La naiba cu 
joaca asta în valurile de lângă coastă - vreau să simt din nou sub 
picioare o punte adevărată, legănându-se pe o mare adevărată. 

Mişcat de un val subit de afecțiune față de vechiul și loialul lui 
camarad, Barbă Neagră se hotărâse, mânat de un impuls, să facă un act 
de caritate care n-avea să fie recunoscut niciodată ca atare. 

— O să am grijă, spusese, pentru sine, să trăieşti ca să navighezi 
din nou, Israel. 

Pe urmă scosese două pistoale de sub masă, se aplecase și 
suflase în lampă, stingându-i flacăra, își încrucișase pistoale și trăsese. 

Cele două detunături simultane trimiseră o străfulgerare de 
lumină galbenă prin crăpăturile și găurile mesei, iar Israel Hands 
zburase de pe scaun răsucindu-se și se izbise de perete. După ce 
strigătele şi orbecăiala se domoliseră într-o destul de mare măsură 
pentru ca să-i vină cuiva ideea s-aprindă lampa, Barbă Neagră văzuse 
că ţintise perfect - un glonţ se înfipsese în punte, fără să facă nici un 
rău, iar celălalt transformase genunchiul lui Israel Hands într-o ruină 


însângerată. 

Bărbații din cabina înghesuită, cu toţii ridicaţi în picioare, se 
uitaseră la Barbă Neagră cu spaimă și cu uimire, iar Israel Hands, 
ghemuit lângă perete şi încercând să-şi oprească sângele care țâşnea 
din piciorul distrus, îşi privise vechiul camarad cu durerea pricinuită 
deopotrivă de trădare şi de rană zugrăviră pe fața dintr-odată suptă. 

— De ce... Ed? izbutise să articuleze printre dinţii încleştați. 

Neputând să-i mărturisească adevărul, Barbă Neagră se 
mulțumise să spună, cu brutalitate: 

— La naiba - dacă nu-l împuşc din când în când pe câte unul 
dintre voi, uitaţi cine sunt. 

Hands fusese debarcat de pe vas în dimineața următoare, 
chinuit de febră şi jurând că avea să se răzbune. Dar, cugetă Barbă 
Neagră, coborând sub plafonul scund al punţii tunurilor, cel puțin o să 
fii în viaţă mâine, Israel, nu te afli aici. 

— Uite încă una, îi spuse lui Miller, care umpluse deja o duzină 
de sticle cu gloanţe şi cu praf de puşcă şi le culcase cu grijă pe o pătură, 
după ce înfipsese câte un fitil în gâtul fiecăreia dintre ele. E totul gata? 

Miller rânji, schimonosindu-şi și mai mult fața deja încreţită de 
cicatrice. 

— Oricând spui, căp'tane, răspunse, încântat. 

— Perfect. 

Cu un vag ecou al sentimentului pe care i-l trezise Israel Hands, 
Barbă Neagră își dori pentru o clipă să fi găsit un motiv ca să-şi trimită 
în altă parte tot echipajul, rămânând să-i înfrunte de unul singur pe 
ucigașii de pirați adunaţi de Spotswood. Dar vraja lui avea să meargă 
cu atât mai bine cu cât în ziua aceea avea să se verse mai mult sânge și, 
lăsând sentimentalismul deoparte, toate nenorocire altora erau 
acceptabile dacă-l ajutau să prospere. 

— Fără cruțare, adăugă. Mai multă sare din sânge decât sare de 
mare în ocean pe ziua de azi, eh? 

— E-al naibii de corect, încuviință Miller, chicotind în timp ce 
turna printr-o pâlnie praf de puşcă în noua sticlă. 

— Al naibii de corect, repetă Barbă Neagră. 

— Am fitiluri aprinse acolo, căp'tane, îi atrase atenţia Miller. 
Soarele-i aproape sus, cred c-o să vrei curând să-ţi fie împletite-n păr. 


— Nu, spuse Barbă Neagră, dus pe gânduri, cred că azi n-o să 
port nici unul. 

Se întoarse către scară, se opri și, fără să se uite în urmă, își 
flutură mâna peste umăr către Miller şi către bărbaţii aplecați peste 
culatele tunurilor. 

— Ăă... mulţumesc. 

Pe punte, văzu iarăşi că începuse deja o nouă zi. Rozul palid de 
la răsărit se răspândise pe tot cerul, preschimbându-se într-o 
strălucire cenuşie. Un şir de pelicani își fâlfâia aripile la câțiva metri 
deasupra nisipului, iar câteva păsări cu picioare lungi alergau grăbite 
într-o parte și într-alta pe plaja insulei Ocracoke, la o sută de metri 
distanță de provă. 

— Vite-i că vin, căp'tane, spuse înverşunat Richards. 

Pânzele celor slupuri ale Marinei Militare erau acum întinse și 
umflate de vânt, iar cocile lor înguste înaintau prin apa liniștită, 
argintie, mișcându-se încet din cauza numeroaselor bancuri de nisip. 

— Mă-ntreb dacă au un pilot care cunoaște golful, spuse 
meditativ Richards. 

Unul dintre slupuri scoase un hârâit, oprindu-se atât de brusc 
încât i se arcui catargul; o clipă mai târziu, celuilalt i se întâmplă 
același lucru. 

— Nu, răspunse Barbă Neagră, n-au. 

Sper, se gândi, nemulțumit, că toate astea n-au fost degeaba. 
Sper că indivizii ăștia din Marină nu-s niște idioţi buni de nimic. 

Zări împroșcături în timp ce marinarii de pe vasele Marinei își 
aruncau balastul peste copastie. Grăbiţi-vă, nătărăilor, se gândi. 
Refluxul e pe terminate. Și dacă nu sunt... replantat până la Crăciunul de 
care nu ne mai despart decât cinci săptămâni, o s-o pierd, Hurwood o 
să-și facă micul truc matrimonial idiot și-o s-o folosească. 

Îşi dorea să fi aflat mai curând - sau să fi ghicit - mai devreme 
că de-atunci înainte căsătoria lui magică n-avea să mai meargă cu 
femei obişnuite. Către începuturile carierei sale de magician, 
descoperise că vrăjitoria avea aspectele sale feminine, aşa cum le avea 
şi pe cele masculine, și că nici un bărbat nu putea pătrunde de unul 
singur prea mult în zonele feminine. În trecut, fusese întotdeauna 
nevoit să ocolească acest obstacol printr-o legătură sacră cu o femeie, 
ceea ce îi făcea de fapt parteneri cu puteri egale, folosind apoi legătura 


aceea ca să-şi completeze puterea magică altminteri unilaterală. 
Uşurinţa cu care-şi putea găsi neveste „proaspete” îl făcuse să o trateze 
pe fiecare în parte cu neglijenţă și toate muriseră sau înnebuniseră la 
scurt timp după nuntă, pe măsură ce le epuizase, iar cea care avea să 
rămână văduvă în ziua aceea era a paisprezecea. 

Între timp trebuia să fi împlinit şaisprezece ani şi, când o văzuse 
ultima oară, în mai, era încă frumoasă. Înainte de asta, îşi crease o 
legătură foarte intensă cu ea, folosind acele zone ale creierului ei 
feminin capabile de magie pentru a-l controla pe Bonnett - care, 
dintr-un anumit motiv, era mult mai vulnerabil la aspectele feminine 
ale vrăjitoriei - şi sfârșise prin a-i distruge mintea. În momentul acela 
se afla într-un ospiciu din Virginia și, când o vizitase, în mai, ca să vadă 
dacă-i mai putea fi de vreun folos, începuse să țipe şi fugise de el, apoi 
spărsese un geam și încercase să se sinucidă cu un ciob lung de sticlă. 
În deruta care urmase, fuseseră chemaţi o moașă şi un preot, fiindcă 
supraveghetorul care o oprise avuse la început impresia că încerca 
să-şi provoace un avort. 

Însă Barbă Neagră nu mai avea nici pe departe același statut 
vrăjitoresc ca o femeie de râd. Când își vărsase sângele în Ereb, 
statutul lui se schimbase extrem de mult... așa că acum nu se mai putea 
folosi decât de căsătoria cu o femeie care-și lăsase de asemenea 
sângele să curgă în acel loc. 

Din câte ştia el, dintre toate femeile în viață, una singură făcuse 
asta. 

— Am putea să ne strecurăm printre ei cât sunt blocaţi, remarcă 
Richards cu prudență. Cred că, dacă am... Oftă. Nu mai contează. 
Plutesc din nou. 

Barbă Neagră se uită drept înainte îngustându-și ochii şi își 
ascunse un zâmbet de satisfacție. 

— Într-adevăr. 


— Hristoase, comentă Richards cu voce răgușită, exact așa i-au 
prins acum două luni pe Bonnett - l-au încolţit într-un golf, la reflux. 


Barbă Neagră se încruntă. 

— Ai dreptate, mârâi. 

Richards își ridică privirea spre el, evident cu speranța că 
piratul-rege înțelesese în sfârşit cât de mare era pericolul în locul 
acela. 


Dar Barbă Neagră se mulțumea să-și amintească tot ce auzise 
despre capturarea lui Bonnett. Da, pe Baron, se gândi, înfuriat, în afară 
de faptul că s-a petrecut la cu aproape două sute cincizeci de kilometri 
mai la sud, totul a fost al naibii de asemănător. 

Bonnett mi-a furat scena înfrângerii! 

Nu numai că a avut grijă să nu mai fie potrivit pentru rolul pe 
care i-l rezervasem, într-un mod destul de subtil ca să nu-mi dau seama 
decât prea târziu, când se lăsase deja prins, dar și-a mai și amintit și şi-a 
însușit - a piratat! - spectacolul îndelung plănuit al înfrângerii, pe care 
am de gând să-l pun - să-l repun! - în scenă azi! Și cei doi vrăjitori pe 
care i-am trimis să-l aducă de pe insula aia s-au întors fără el, și răniţi pe 
deasupra... și duminica trecută, exact la ora amiezii, am încetat să mai 
fiu psihic conștient de el. S-ar părea că a găsit o portiță de scăpare, prin 
care să fugă de mine - s-a strecurat prin laţul spânzurătorii. 

— Peste o clipă vor fi destul de aproape ca ne poată auzi, 
murmură Rogers, cu fața lucind de transpiraţie în ciuda aerului rece 
care-i făcea respiraţia vizibilă sub forma unei dâre de abur. 

— Ne pot auzi acum, zise Barbă Neagră. 

Îşi îndreptă umerii masivi şi o porni încet, cu paşi egali, către 
provă, unde îşi sprijini talpa unei cizme de bompres. Îşi umplu 
plămânii cu aer, apoi strigă către slupurile Marinei Militare: 

— Cine sunteţi, nemernicilor? Și de unde veniţi? 

Pe puntea celui mai apropiat vas se stârni agitația, după care 
drapelul Angliei se înălță fluturând pe catarg. 

— Îţi poţi da seama după culorile noastre, îi strigă cineva 
răspunsul, nu suntem pirați! 

— Vino la bord, să văd cine ești, zbieră Barbă Neagră, cu un aer 
aproape oficial, ca și cum ar fi rostit o replică retorică dintr-o litanie 
veche. 

— Nu mă pot lipsi de barcă, strigă căpitanul de Marină, dar vin 
la bordul tăvi cât de repede pot, cu slupul! 

Barbă Neagră zâmbi şi păru să relaxeze. 

— Blestemat să-mi fie sufletul dac-o să vă tratez cu milă, sau 
dac-o s-accept mila voastră. 

— Nu ne aşteptăm să fim cruţaţi, şi nici n-o să cruțăm pe 
nimeni! 


Barbă Neagră se întoarse spre Richards. 

— Aş zice că e clar, remarcă el. Înalță stindardul nostru şi taie 
parâma - plecăm. 

— Am înţeles, căpitane, zise Richards. Abandonăm prada? 
adăugă, arătând către slupul plin cu mărfuri pe care-l capturaseră. 

— Bineînţeles, nu mi-a păsat niciodată de prada asta. 

Cel mai apropiat dintre vasele marinei viră spre nord, având 
evident intenţia să facă un ocol şi să-l împiedice pe Barbă Neagră să 
iasă prin partea de est, dar, o clipă mai târziu, Aventura, slupul 
piratului-rege, aluneca pe suprafața netedă a brațului de mare Pamlico 
către vest, cu vânt din pupa, îndreptându-se ca o săgeată către spaţiul 
dintre celălalt slup și malul insulei Ocracoke, către golf şi către largul 
mării de dincolo de el. În afară de Barbă Neagră, toată lumea de la bord 
își ținea răsuflare, fiindcă adâncimea apei abia dacă depășea un metru 
optzeci și era ora refluxului. Unii, destul de mulți, chiar se căutară în 
buzunare şi scoaseră monede pe care le azvârliră peste bord - soarele 
încă nu se înălțase deasupra ghebului insulei şi banii căzură, lipsiți de 
strălucire, în apa cenuşie ca fumul. 

Richards se uita spre nord, către slupul de unde se strigase către 
ei. Râse încet. 

— Au eșuat din nou, șopti. 

Simţindu-se dintr-odată foarte obosit, Barbă Neagră își scoase 
unul dintre pistoale, spunând: 

— Slăbiţi pânzele. O să tragem în băieţii ăștia o salvă din flanc. 

Richards se răsuci ca să-l privească în față. 

— Ce? Acum avem ocazia, putem ieşi de-aici dacă... 

Barbă Neagră își înălță pistolul și-l pocni pe Richards cu ţeava 
peste gură. 

— Slăbiţi pânzele şi pregătiţi tunurile de la tribord, lua-te-ar 
dracu! 

— Am înțeles! răspunse Richards, cu vocea aproape ca un 
suspin, întorcându-se să transmită ordinul. 

Surpriza îi lăsă pe cei mai mulţi pirați cu gura căscată, dar 
vedeau pistolul, și scena plecării lui Hands era încă proaspătă în 
amintirea tuturor, aşa că se supuseră, şi Aventura încetini, cu pânzele 
fâlfâindu-i destinse, şi alunecă încet în flancul stupului Marinei 


Militare. 

— Tunurile de la tribord, foc! tună Barbă Neagră, și Aventura se 
legănă în momentul tragerii, umplând aerul cu duhoarea vălătucilor de 
fum usturător și făcând păsările de mare să se înalțe și să se împrăștie 
speriate, țipând zgomotos. 

Fumul pluti către vest, în direcția golfului, şi Barbă Neagră râse 
când văzu slupul Marinei legănându-se neajutorat, cu velatura în 
zdrențe și cu copastia preschimbată într-o ruină, cu lemnul făcut 
țăndări. 

— Acum întindem pânzele? întrebă Richards, implorând, cu 
ochii la țărmul insulei Ocracoke, care se apropia încet pe măsură ce 
refluxul retrăgea apele. 

Barbă Neagră se uita în aceeași direcţie. 

— Da, spuse, gânditor, peste o clipă, fiindcă era prea târziu. 

Vântul, cu toane în cel mai bun caz, se oprise și, cu toate că 
pirații mişunau în jurul fiecărui metru pătrat de velă, ca nişte pescari 
înfometați întinzându-şi năvoadele, Aventura plutea în derivă. 

Apoi, cu cel mai ușor scrâşnet cu putință, eşuă pe nisip. 

— Grăbiţi-vă să-ncărcaţi tunurile de la tribord! strigă Barbă 
Neagră. Voi, flăcăi, adăugă către un grup de pirați care aruncau cu 
disperare butoaie și bucăţi de lanţ peste bord, lăsaţi asta, nu puteţi s-o 
ridicați mai repede decât o coboară refluxul! Bizuiţi-vă pe pistoalele și 
pe săbiile voastre de abordaj! 

Slupul nevătămat la Marinei se apropia fără încetare. 

— Nu trageţi până nu spun eu, ordonă Barbă Neagră. 

— Corect, zise Richards, care-şi scosese sabia de abordaj şi o 
rotea cu braţul întins, ca exerciţiu de încălzire. 

Acum, când nu mai exista speranţa de a evita lupta, neliniștea îi 
dispăruse. Îi zâmbi larg căpitanului. 

— Sper că e cea mai strânsă încercuire în care-o să mai intri 
vreodată. 

Piratul uriaș îl strânse scurt de umăr. 

— Niciodată într-una atât de strânsă, spuse, cu voce scăzută, îţi 
făgăduiesc. 

Slupul Marinei era acum la numai vreo douăzeci şi cinci de 
metri distanță și Barbă Neagră putea chiar să audă icnetele de efort ale 


vâslașilor, acoperind pocnetul vâslelor de suporturi. Ştia că şi 
căpitanul său se gândea, probabil, când să-și descarce propriile tunuri 
şi, când nu-i mai despărțea decât o clipă de momentul alinierii vaselor, 
strigă: 

— Foc! 

Tunurile de la babordul Aventurii bubuiră iarăși, lansând 
proiectile mici, care măturară puntea celuilalt vas ca o coasă 
şuierătoare. Trântite, trupurile se răsuceau sub o ploaie de așchii și de 
sânge ca gunoaiele îndepărtate cu un șut, și piraţii ovaţionară - însă 
Barbă Neagră, stând lângă bompresul Aventurii, îl văzu pe tânărul 
ofițer aflat la comandă mânându-și în grabă sub punte toți marinarii 
capabili să se ţină pe picioare. 

— Acum grenadele! strigă, cu nerăbdare, imediat de ultimul 
marinar teafăr din solda Marinei dispăru sub tambuchi. 

Piraţii îşi făcură încântați de lucru aprinzând fitilurile ce ieșeau 
în afara sticlelor cu gloanţe și praf de puşcă pândind momentul când 
unul dintre ele ajungea să-și scuipe scânteile chiar lângă gâtul sticlei, 
ca să-l arunce dincolo de golul dintre cele două vase, pe puntea 
slupului Marinei Militare. Sticlele explodară în salve sacadate de 
bubuituri, azvârlind gloanţe în toate părțile, făcând praf leșurile de pe 
punte și dându-i gata pe toți marinarii atât de grav răniţi încât nu 
putuseră cobori prin tambuchi. 

— Sunt morți cu toţii, mai puţin vreo trei sau patru, strigă Barbă 
Neagră, trăgându-şi sabia de abordaj. Să mergem la bord şi să-i tăiem 
bucăţi! 

Abordarea se dovedi o treabă uşoară, fiindcă refluxul împingea 
vasul Marinei către ei, și Barbă Neagră reuși să sară peste apa care îi 
despărțea, ajungând pe puntea greblată de gloanţe; în aceeași clipă, 
tambuchiul se deschise şi ofițerul comandant, un locotenent, judecând 
după uniformă, se cățără grăbit pe aceeaşi punte. Barbă Neagră își 
dezgoli dinţii într-un zâmbet larg, care dădea într-o asemenea măsură 
de înţeles că se bucura recunoscând pe cineva, încât locotenentul se 
uită pur şi simplu peste umăr, să vadă ce prieten vechi își zărise 
piratul-rege. 

Dar în urmă nu se îngrămădeau, grăbindu-se să urce scara, 
decât oamenii lui, toți cei optsprezece - rămași din totalul de treizeci și 
cinci - care mai puteau să mânuiască o spadă sau să tragă cu un pistol. 


Oamenii lui Barbă Neagră săreau sau se cățărau la bord, chiar în 
spatele şefului lor, iar locotenentul și ai săi abia dacă avură timp să-şi 
scoată spadele scurte înainte de a se năpusti asupra lor piraţii care 
urlau. 


În primele câteva minute, puntea căzu pradă unei dezlănțuiri 
haotice de zbierete, zăngănit de arme, pași grei, hăcuiri sălbatice, 
punctate când şi când de câte un foc de pistol, pe măsură ce pirații îşi 
foloseau săbiile grele de abordaj ca să treacă dincolo de şirul de 
soldaţi, pentru a se întoarce din nou asupra lor, și multe dintre spadele 
celor din urmă se frânseră încercând să pareze loviturile ca de ciocan 
ale unor arme aproape tot atât de vătămătoare când te pocneau cu 
latul ca atunci când te izbeau cu muchia. Puntea începu în curând să 
alunece, plină de sângele izvorât din cioturi de încheieturi, din pântece 
despicate și din gâtlejuri găurite, iar aerul cutremurat de ţipete şi de 
zăngănituri se umplu de duhoarea ca de fier încins a sângelui proaspăt. 

Însă soldaţii din Marină încercaseră tot timpul mai degrabă să 
se ferească de loviturile grele ale săbiilor de abordaj decât să le opună 
lamele lor fragile şi, după primele două minute de izbituri brutale, 
pirații asudaţi şi cu răsuflarea tăiată își manevrau bucăţile de oțel de 
câte ceva mai mult de două kilograme cu mai puţină iuțeală și cu mai 
puţină forţă, iar lamele ușoare ale săbiilor scurte reușeau să se 
repeadă, ocolind loviturile lente și înfigându-se în gâturi, în ochi și în 
piepturi. Deşi rănile erau mai puţin spectaculoase, piraţii cădeau acum 
în număr tot atât de mare ca marinarii. 

Barbă Neagră sfârşise prin a lupta lângă catarg, spate în spate cu 
unul dintre oamenii lui, dar, când o spadă se roti în jurul sabiei de 
abordaj în coborâre a acestuia din urmă și se avântă, străpungându-i 
inima şi făcându-l să cadă imediat moale pe punte, piratul-rege se 
îndepărtă de catarg şi-şi scoase cu mâna stângă ultimul pistol. 

Stând chiar în fața lui, locotenentul din Marină scoase unul de-al 

său. 
Cele două împuşcături se auziră aproape în același timp, dar, în 
vreme ce glonțul lui Barbă Neagră își rată ținta și alunecă pe suprafața 
apei puțin adânci, al locotenentului pătrunse drept în stomacul 
piratului uriaş. 
Barbă Neagră dădu înapoi clătinându-se, însă, o clipă mai târziu, 
răcni şi făcu un salt înainte, învârtindu-și sabia de abordaj într-o 


lovitură care rupse lama armei locotenentului la doi centimetri de 
mâner; apoi îşi înălță din nou sabia grea, gata să crape capul 
adversarului - dar un alt soldat din Marină se avântă în spatele lui și, 
cu o zvâcnire a mânii deasupra capului, ca și cum ar fi mânuit un par, 
prăvăli lama ca de secure a unui târnăcop peste umărul stâng al lui 
Barbă Neagră, ratându-cu puțin urechea. Clavicula se rupse cu un 
pocnet audibil şi piratul căzu într-un genunchi. Își săltă capul și apoi, 
spre surprinderea tuturor, își îndreptă picioarele masive și se ridică, 
lăsându-se pe spate când târnăcopul cobori iarăși șuierând, astfel că îi 
despică fruntea și obrazul în loc să-i zdrobească ţeasta. 

Barbă Neagră lăsase pistolul descărcat să cadă, dar mâna lui 
dreaptă, teafără, încă mai strângea sabia de abordaj, şi o roti trasând 
un arc orizontal, care trimise capul şi trupul omului cu târnăcopul pe 
punte, unde se rostogoliră separat. 

Un alt pistol trase drept în pieptul lui Barbă Neagră şi când 
piratul făcu un pas înapoi clătinându-se, cu sângele împroşcând puntea 
peste tot în jurul lui, două spade i se înfipseră adânc în spate; se răsuci 
atât de repede încât una dintre cele două se rupse în el, iar sabia lui de 
abordaj zvâcni în afară, fracturând braţul soldatului cu spada ruptă. 
Alte două gloanţe îl nimeriră şi o altă lamă i se împlântă adânc în 
coaste, cu o bufnitură. 

În cele din urmă, se propti bine pe picioare și-și îndreptă tot 
trupul, cât era de înalt - soldaţii din Marină se retraseră înspăimântați 
- apoi, drept ca un copac retezat, se înclină în față, și puntea umedă se 
cutremură când o izbi. 

— lisuse Hristoase, exclamă locotenentul, golindu-și plămânii 
de aer, și se aşeză brusc, cu mâinile încordate de oboseală încă 
încleştate de pistolul descărcat și de spada ruptă. 

După o pauză, unul dintre oamenii Marinei ridică sabia de 
abordaj care-i aparținuse lui Barbă Neagră, îngenunche lângă cadavru 
şi-şi săltă lama grea deasupra capului, evident încercând să ghicească 
în ce loc de sub învălmășeala de păr negru, încâlcit, se afla gâtul 
piratului-rege. O clipă mai târziu se hotărî şi roti lama, coborând-o cu o 
mişcare bruscă; tăișul trecu cu un scâșnet prin şira spinării mortului, 
pătrunzând în lemnul punţii și capul retezat se rostogoli ca să se 
holbeze către cer cu un zâmbet forțat, dar sardonic. 

La începutul serii, când fluxul înălță apele, cele patru slupuri 


maltratate în luptă trecură unul după altul pe lângă insula Beacon și 
ieşiră în larg prin golful Ocracoke. Piraţii supraviețuitori se aflau la 
bordul Aventurii, sub pază armată, iar capul lui Barbă Neagră se legăna, 
atârnat de bompresul slupului Marinei. Sângele încetase să picure din 
trofeul sinistru cu ore în urmă și fusese îndepărtat, în cea mai mare 
parte, de curenții şerpuitori de apă sărată, pentru a hrăni peşti 
minusculi, însă un cheag rămăsese solid şi stătea acum lipit de coca 
slupului, chiar sub linia de plutire. 
Și pulsa ușor. 


Capitolul douăzeci și unu 

Detunătura unui pistol se rostogoli prin portul lung al insulei 
Noua Providenţă şi, cu toate că pe puntea navei Delicia se zări o licărire 
când un ofițer din Marina Militară aflat la bord îndreptă un ochean 
spre țărm, nimeni nu sări în sus de teamă că ar fi putut fi ucis, sau 
aşteptându-se să vadă că fusese ucis altcineva, așa cum s-ar fi 
întâmplat cu șase luni în urmă, iar Jack Shandy își târî tălpile desculțe 
prin nisipul încins, către puiul pe care-l decapitase cu un glonț de 
pistol. Ora era evident prea matinală pentru ca băutura să-i pună 
piedici când lua linia de ochire. 

Culese capul puiului. Așa cum se temuse, avea niște litere scrise 
cu cerneală pe cioc, și îl lăsă să cadă. 

La naiba, se gândi. S-a zis cu puiul la grătar. Mă bucur că 
bătrânul Sawney nu s-a apucat încă să prăjească și homarii ca să ne 
molipsească de febră. 

Îşi îndesă pistolul în eşarfă şi o porni către fort. Culoarea 
întunecată a noilor porțiuni ale zidului crea impresia că întregul 
edificiu era pestriț şi Shandy se gândi că bătrânul guvernator nebun 
Sawney îl părăsise probabil într-o mai mare măsură ca urmare a 
îmbunătăţirilor de natură materială decât din cauza prezenţei 
steagului britanic şi a lui Woodes Rogers, guvernatorul oficial. 

Înaintând cu greu în direcţia grupului de corturi, aruncă o 
privire în stânga sa, către port. În zilele acelea erau mai puţine 
ambarcațiuni decât înainte de sosirea lui Rogers și era uşor s-o 
reperezi pe bătrâna Jenny. Shandy renunţase la rangul său imediat ce 
primise amnistierea, cu trei săptămâni în urmă, şi Venner îi luase locul, 
autodeclarându-se căpitan. Însă, în momentul respectiv, toată lumea 
acceptase amnistierea şi nimeni n-avusese senzația că stabilirea 
căpitanului unui slup vechi și avariat era o problemă destul de 
importantă ca să merite stârnirea unei dispute, așa că pretenţia lui 
Venner fusese acceptată. El carenase vasul, îl curățase şi îi refăcuse 
greementul, şi era evident că intenţiona să încalce condiţiile 
amnistierii şi să se reapuce de piraterie. Shandy auzise că-și recruta pe 
ascuns un echipaj din acea parte a populaţiei insulei care regreta zilele 
rele de odinioară - dar lui nu-i ceruse să i se alăture, iar el oricum nu 
era interesat. 


Brigantina Marinei Militare pe care-o văzuse în timpul dimineții 


strecurându-se încet prin bancurile de nisip era acum amarată, dar, 
deşi proviziile fuseseră descărcate și aduse la țărm, lipsea cu 
desăvârşire atmosfera festivă la care s-ar fi așteptat - bărbații stăteau 
în grupuri mici pe plajă, vorbind cu voci scăzute și clătinând din 
capete, iar una dintre prostituate plângea teatral, cu sughițuri. 

— Jack! strigă cineva. 

Shandy se întoarse și îl văzu pe Skank apropiindu-se în grabă. 

— 'Neaţa, Skank, spuse, când tânărul se opri în fața lui gâfâind. 

— Ai aflat vestea? 

— Probabil că nu, răspunse Shandy. Dacă am auzit-o, atunci am 
uitat-o. 

— A murit Barbă Neagră! 

Shandy zâmbi a aducere aminte, ca un om care află că un joc 
rămas printre amintirile copilăriei lui îndepărtate mai e încă preferat 
de copii. 

— Ah! 

Îşi continuă drumul şi Skank îl însoţi cu paşi mărunți și iuți. 

— Sigur e adevărată vestea asta? întrebă Shandy, oprindu-se în 
fața unui cort care servea drept un soi de tavernă în aer liber. 

— Oh, da, nici că ar putea fi mai adevărată. S-a întâmplat în 
Carolina de Nord, acum o lună. Jumătate din oamenii lui au fost prinși, 
iar capul bătrânului Thatch a fost dus direct la guvernator. 

— A murit pe apă, aşa cred, remarcă Shandy, acceptând cana cu 
rom pe care nici măcar nu mai trebuia să se ostenească s-o comande. 

Skank dădu din cap. 

— Întocmai. Era în golful Ocracoke, pe un slup numit Aventura. 
Ascunsese undeva Răzbunarea Reginei Anne, ca şi tot câştigul lui. Au 
pretins că n-avea la bord nici măcar un singur real. Asta nu i se 
potrivește - probabil că indivizii din Marină au luat toţi banii. 

— Nu... fac pariu... Shandy se întrerupse ca să soarbă prelung 
din rom. Fac pariu c-a ascuns totul. Aventura, eh? Un nume potrivit - a 
fost marea lui aventură, aşa cred. 

Skank se uită în jur, la corturile de pe plajă şi la scheletele 
aproape scufundate ale corăbiilor lăsate în plata Domnului, de care 
guvernatorul Rogers începuse deja să se descotorosească punând 
oamenii să le facă bucăți și să le îndepărteze. 


— Cred că asta nu mai e o insulă a piraţilor. 

Shandy râse. 

— Abia acum ai observat? Acum două zile Rogers a spânzurat 
opt oameni chiar în locul ăla, ţi-aduci aminte? - fiindc-au încălcat 
condiţiile amnistiei. Și noi ne-am uitat cu toţii, și când s-a terminat 
ne-am împrăștiat care-ncotro. 

— Sigur, dar... Skank se luptă cu complexitatea ideii căreia voia 
să-i dea glas. Dar când ştiam, pur și simplu, că bătrânul Thatch era 
acolo, undeva... 

Shandy ridică din umeri și încuviinţă, dând din cap. 

— Şi că s-ar fi putut întoarce. Da, așa e. Nu mi-l pot imagina nici 
măcar pe Woods Rogers împotrivindu-se. Da, în curând vom avea taxe, 
şi lefuri, şi legi care ne vor spune unde ne putem amara bărcile. Și știi 
ce? Cred că magia n-o să mai meargă nici aici, aşa cum s-a întâmplat în 
est. 

— Fir-ar al dracului. Skank ridică absent cana lui Shandy, luă o 
înghițitură zdravănă şi i-o înapoie. Tu unde-o să te duci, Jack? Eu mă 
gândesc să plec cu Venner. 

— Oh, eu o stau aici până rămân fără bani pentru rom și pe 
urmă cred c-o să mă duc în altă parte, să-mi găsesc ceva de lucru. La 
naiba, Anglia o să-i declare din nou război Spaniei, e numai o chestiune 
de timp, şi pirateria o să fie din nou legală, și poate-o să mă-nrolez pe o 
corabie particulară. Nu ştiu, e o zi însorită și am rom - o să-mi fac 
mâine griji pentru problemele zilei de mâine. 

— Pfui. Tu erai mai... Skank n-avea o zi bună în privința 
conceptelor abstracte. Mai... fără astâmpăr. 

— Da. Aşa eram. Mi-aduc aminte. Îşi goli cana şi o întinse ca să 
fie reumplută. Dar cred c-o să uit în curând. 

Cuprins de o neliniște misterioasă, Skank dădu din cap și se 
îndreptă agale către bărcile din care erau descărcate noile provizii. 

Shandy se aşeză pe nisip şi zâmbi pe deasupra cănii sale cu rom 
încălzit de soare. Eram fără astâmpăr, se gândi. Păi, sigur că da, Skank 
- existau niște lucruri după care voiam să umblu. Două lucruri. Voiam să 
dau ochii cu unchiul meu Sebastian și să spun în faţa lumii - și a legii! — 
ce i-a făcut tatălui meu; și, chiar mai mult decât atât, voiam s-o salvez pe 
Beth Hurwood de tatăl ei și să-i împărtășesc... Niște concluzii la 
care-ajunsesem. Dar nici unul dintre aceste două lucruri nu s-a dovedit a 


fi cu putinţă. 

În port, vela mare a lui Jenny tresălta, şi Shandy se concentră 
asupra ei. După toate aparențele, cineva încerca să-i ridice verga sub 
un unghi mai pronunţat. Nu se poate, amice, se gândi el. Fierul ăla forjat 
a fost îndoit de-o lovitură de tun într-un asemenea hal încât ești norocos 
c-ai putut să-nalţi verga până acolo unde e - și, sincer vorbind, oricum 
prinde mai bine vântul cu câteva încreţituri în colțul de sus, dinspre 
provă. Dac-ar mai fi trăit bătrânul Hodge, sau Davies, ţi-ar fi spus același 
lucru. Ai face mai bine să-ţi petreci timpul înlocuind câteva dintre filele 
alea de bordaj deformate din cale-afară. 


Shandy îşi aduse aminte de reparaţiile capitale pe care i le 
făcuse el însuși lui Jenny cu aproape patru luni în urmă, după ce 
vechiul slup se târâse înapoi, în port, pârjolit, cu scândurile crăpate și 
cu un greement improvizat, simțind lipsa fostului său căpitan și a unei 
jumătăți din echipaj. Woodes Rogers sosise pe Noua Providenţă cu 
numai două săptămâni mai devreme, dar alungase deja cetăţenii care 
nu erau dispuşi să se pocăiască, precum Charlie Vane, şi ţinuse 
discursuri despre mândria civică, și înălțase steagul britanic, şi 
împărțise  broșurile Societății de Răspândire a  Cunoșştinţelor 
Creştinătății - şi nimeni nu fusese foarte surprins aflând că Philip 
Davies murise şi că Guralivul Carmichael dispăruse ca prin farmec. 
Erau fapte care păreau pe potriva vremurilor. 

La început, Shandy ignorase vechiul slup. Îl adusese în port în 
după-amiaza unei zile de vineri şi în aceeaşi seară, beat, făcuse cea mai 
gustoasă „încercare de bouillabaise” de până atunci, folosind aproape 
tot ce mai rămăsese din usturoiul, șofranul, roşiile şi uleiul de măsline 
aduse de pirați pe insule, şi fusese lăudat de însuși Woodes Rogers, 
care întrebase ce era cu toată agitația de pe plajă şi, după ce i se 
spusese, ceruse o parte din tocana de pește pentru el și pentru 
căpitanii lui; însă Shandy gustase din sosul picant și din vietăţile din 
mare doar atât cât era nevoie ca să se convingă că le pregătise aşa cum 
trebuia, apoi se dedicase mai ales golirii sistematice a sticlelor cu vin 
Bordeaux Latour din 1702 adunate de Davies. Râsese de toate glumele 
şi li se alăturase mai multor grupuri care cântau - nici unul dintre ele 
nu o făcea, totuși, cu atâta suflet ca în zilele dinainte de sosirea lui 
Rogers - dar gândurile îi erau evident în altă parte şi, când observase 
asta, Skank îi spusese să mănânce şi să bea şi să-și facă mâine griji 


pentru problemele zilei de mâine. 

În cele din urmă, ajunsese să hoinărească fără ţintă, 
îndepărtându-se de focuri și de foştii pirați și studiindu-i nervos pe 
ofițerii de Marină, şi coborâse către țărmul mării. Pusese pentru prima 
oară piciorul pe insula aceea cu şase săptămâni înainte, dar acolo se 
simţea deja acasă mai mult decât oriunde altundeva, și îi cunoștea pe 
oamenii aceia mai bine decât îi cunoscuse pe oricare alții, din orice altă 
comunitate. Acolo îşi făcuse prieteni și îi văzuse murind când corăbiile 
actualului guvernator al insulei nu erau nici măcar puncte albe pe 
orizontul întotdeauna albastru. 

Pe urmă auzise pe cineva târșâindu-și picioarele pe nisipul din 
spatele lui şi se întorsese înspăimântat. 

— Cine-i acolo? 

Pe fundalul luminii focurilor se contura o siluetă bondoacă, 
într-o rochie zdrenţuită. 

— Sunt eu, Jack, răspunse vocea joasă a unei fete. Ann. Ann 
Bonny. 

Shandy îşi aduse aminte că, după cum se zvonea, ea încerca să 
divorțeze de Jim Bonny. 

— Ann. 

Ezită, apoi se îndreptă încet către locul unde stătea femeia. Își 
puse mâinile pe umerii ei. 

— Acum au murit atât de mulţi dintre ei, Ann, zise, 
întrebându-se dacă era pe punctul să-nceapă să plângă. Phil... și 
Hodge... domnul Bird... 

Ann râse, dar el îi auzi lacrimile din glas. 

— Nu sunt câine! cită ea, cu glas blând. 

— În locul ăsta, spuse el, strecurându-și un braț în jurul 
umerilor ei și fluturându-și-l pe celălalt către jungla întunecată de pe 
insulă, timpul trece cu atât de mult mai... repede. Am senzaţia c-am 
trăit aici ani întregi... 

Erau din nou în mișcare, coborând împreună în josul plajei, 
îndepărtându-se de focuri. 

— E fiindcă te potriveşti cu locurile, Jack, zise ea. Guvernatorul 
Rogers ar putea trăi aici cincizeci de ani și tot n-ar ajunge să le 
aparțină acestor ţinuturi - e obsedat numai de îndatoriri și de 


consecinţe, şi de pedepsirea fărădelegilor, şi de suma de bani care se 
cuvine pentru o anumită cantitate de marfă, adusă la o anumită dată 
într-un anumit port. Numai de lucruri din Lumea Veche. Dar tu, ei, în 
ziua când te-am văzut mi-am spus: uite un flăcău care-i făcut pentru 
insulele astea. 


Insulele astea. Cuvintele erau grele de imagini: cârduri de păsări 
flamingo roz vizibile în zori dincolo de bariera de netrecut a 
rădăcinilor de mangrove, înalte şi arcuite, frânturi din cochiliile sidefii 
de scoici în mormane împrăștiate în jurul unui crater acoperit de 
funingine lăsat în urmă, în nisipul alb, de un foc pentru gătit, şi marea 
albastru-verzuie, scânteind orbitoare în lumina soarelui prin ceața 
beţiei cu rom, şi ghemotoace de câlţi înnegrite de fum rostogolindu-se 
pe plajă după un duel cu pistoalele, părând să fi șters peniţa lui Marte 
însuşi... 

Și el se afla acolo într-adevăr la locul potrivit, sau s-ar fi putut 
afla - o parte din el răspundea la sălbăticia aproape inocentă a tuturor 
acestora, la libertate, la renunțarea la orice vină şi, în același timp, la 
capacitatea de a se simți vinovat... 

Ann se întoarse spre el și îl sărută, şi brațul lui liber îi cuprinse 
talia, şi o dori dintr-odată cu o intensitate cumplită, își dori acea 
pierdere a identităţii pe care i-o putea oferi ea; peste câteva clipe erau 
întinşi pe nisipul cald, şi el îi trăgea rochia în sus și era deasupra ei, 
gâfâind cu înfrigurare... 

Și un foc de armă tras în apropiere îl asurzi, și lumină pentru o 
clipă faţa încordată a lui Ann, şi o clipă mai târziu, patul unui pistol îl 
lovi peste ceafă - însă ateriză pe ciotul gudronat al cozii lui de cal şi, în 
loc să-l lase fără cunoştinţă, nu reuși decât să-l enerveze. Se rostogoli 
de pe Ann în partea dinspre mare și se grăbi să se ridice. 

Ea continua să stea întinsă pe spate; nu era rănită - o ciupitură 
ca de vărsat din nisipul din apropiere marca locul unde nimerise 
glonţul - dar scâncea, nerăbdătoare, îşi sălta șoldurile şi îşi frământa 
tivul zdrenţuit al rochiei, și Shandy nu-și dorea decât să-l ucidă pe cel 
care-i întrerupsese, oricine ar fi fost, şi să se-ntoarcă la ea. 

Jim Bonny stătea în picioare de cealaltă parte a ei, și își aruncă 
pistolul descărcat, apoi își ridică o mână; Shandy simți înfierbântarea 
bruscă a aerului din jur și plezni văzduhul cu mâna dreaptă, într-un 
gest rapid de parare-și-ripostare, apoi își muşcă limba, făcând rost de 


sânge pe care-l scuipă către Bonny, ca să-i dea ripostei mai multă 
putere. 

Părul lui Bonny începu să ardă mocnit și să fumege, dar el 
strânse în mână un ghemotoc de blană împletită pe care-l avea agăţat 
de centură și căldura se împrăștie. 

— Însoţitorul Veghetor încă mă apără, nemernicule, şopti. El şi 
cu mine o s-avem grijă să nu mai fii în stare să furi neveste! 

Prea nerăbdător și prea agitat ca să se sperie, Shandy pocni din 
degete și îndreptă două dintre ele către Bonny; dar mâna acestuia era 
tot pe ghemotocul de blană și atacul ricoșă, trântindu-l pe Shandy la 
pământ şi făcându-l să se încovoaie, cuprins de crampe cumplite. 
Bonny profită de ocazie ca să-i tragă soției sale un picior în umăr și ca 
să-i adreseze lui, în grabă, câteva cuvinte rimate. 

Din urechile și din nasul lui Shandy țâșni sânge şi, judecând 
rațional, știu că era în inferioritate, că ar fi trebuit să-ncerce să fugă 
sau să strige după ajutor; dar o voia pe Ann - voia, de fapt, s-o posede 
simțindu-şi mâinile ude de sângele cald al lui Jim Bonny... 

Dar, cu Însoţitorul Veghetor care îi proteja adversarul, nu părea 
să poată face mare lucru. Se arcui, săltându-se în genunchi și fluieră, 
chemând orbirea asupra lui Bonny, însă, în ciuda celor mai bune 
metode de parare pe care le cunoștea, şi asta ricoşă către el, iar apoi, în 
timp ce era lipsit de vedere, Bonny îi trimise o criză de epilepsie. 

Shandy se prăbușşi, cutremurându-se și urlând neajutorat pe 
nisip, de parc-ar fi condus dansul din ziua Sfântului Vito, şi-l auzi pe 
Bonny lovindu-și din nou soția cu piciorul și apoi trecând peste ea ca 
s-ajungă la el. 

Știu că era prea târziu ca să mai încerce să fugă sau să strige 
după ajutor - dacă nu-i venea o idee salvatoare, avea să moară, acolo și 
atunci, iar între coapsele lui Ann avea să îngenuncheze Jim Bonny - o 
idee cu mult mai de nesuportat decât gândul la moarte; şi probabil că, 
în momentul acela, ea nici n-avea să observe schimbarea, nici n-avea 
să se sinchisească de asta. 

Ignorând durerea dintr-un deget rupt, își îndesă mâna dreaptă, 
care-i fâlfâia, în buzunarul pantalonilor; înăuntru mai era încă țărână 
din bulgărele de nămol pe care şi-l răzuise de pe talpa cizmei pe plaja 
din Florida, şi o adună acum între degetul mare și arătător, 
strângând-o într-un cocoloş. Pe urmă își smulse mâna din buzunar şi 


azvârli fărâma de țărână către cer. 


Pe urmă era într-o barcă, trecând pe sub un pod împodobit cu 
felinare colorate şi, în loc de usturoi şi vin, simţea în gură gust de 
căpşuni. Îşi aducea aminte de asta - era Parisul - iar el avea, cât, poate 
nouă ani când tatăl lui, după ce câștigase ceva mai mulți bani, îl dusese 
în oraş pentru o cină gustoasă, urmată de o plimbare cu barca. 
Bărbatul de alături se întoarse spre el, dar de data asta nu era tatăl lui. 

Părea să fie un negru foarte bătrân, cu părul și barba albe și 
strâns cârlionţate, ca ale unei statui de marmură. 

— Atacurile vodun puternice sunt îndreptate către amintirile 
celui atacat şi se desfășoară pătrunzând în ele, spuse negrul, într-un 
dialect francez plin de vioiciune, fiindcă amintirile reprezintă o sumă 
în care se adună fără-ncetare întreaga persoană. Dac-aș fi vrut să-ţi fac 
rău, ai fi descoperit că această scenă din memoria ta, populată cu 
oameni de care-ţi aduci aminte, se schimbă, devenind letală şi 
înfricoșătoare... cum e delirul adus de o febră prea puternică... şi totul 
s-ar fi înrăutățit din ce în ce mai mult, până când ai fi contraatacat, sau 
până când ai fi murit. Zâmbi şi îi întinse mâna. Mă numesc Maitre 
Carrefour. 

După ce şovăi o clipă, Shandy strânse mâna întinsă. 

— Spre norocul meu, continuă negrul, sunt un loa al cărui 
domeniu e alcătuit din insule populate. Fac multe înţelegeri cu oamenii 
şi le pot anticipa intenţiile, spre deosebire de loa-ul sălbatic pe care 
l-ați întâlnit în jungla din Florida. Fărâma de țărână pe care-ai 
aruncat-o nu mă poate ucide - și-a pierdut o mare parte din putere, 
fiindcă a trecut o săptămână şi jumătate de când ai luat-o - dar mă 
poate totuși răni dacă nu contraatac. De aceea mă retrag acum din 
lupta dintre tine și domnul Bonny. 

Shandy îşi desprinse rușinat privirea de a lui, uitându-se în 
urmă, pe drumul pe care veniseră. 

Printre trecătorii de pe pod zări mai multe femei; în ciuda 
luminii strălucitoare a felinarelor, numai feţele lor ieșeau în mod 
deosebit în evidenţă, și îi trecu prin minte că probabil așa arătaseră în 
ochii lui la vârsta de zece ani. Nu cum o văzuse pe Ann Bonny cu un 
minut în urmă. Care dintre cele două viziuni, se întrebă, cu 
amărăciune, era cea mai mărginită? 

— Ää... mulțumesc, murmură. De ce... de ce faci asta, de ce mă 


ierți? Bonny zicea că îl aperi. 

— Am grijă să nu i se întâmple nici un rău. Ai de gând să-i faci 
vreunul? 

— Nu - acum nu, nu mai vreau asta. 

— Atunci înseamnă că nu-l neglijez. 

Pe cer se schimbă ceva, fără zgomot. Shandy privi în sus şi văzu 
că stelele deveniseră mai neclare, ca şi cum între ele şi el ar fi atârnat o 
coală de sticlă mată; se părea că Maitre Carrefour lăsa iluzia să se 
spulbere. 

Bătrânul negru chicoti. 

— Eşti norocos, domnule Chandagnac, fiindcă mă număr printre 
loa-ii Rada, nu printre cei Petro, mai tineri. Sunt în stare să nu mă simt 
ofensat. 

— Îmi, ăă, îmi pare bine că e așa. 

Gustul de căpşuni dispăruse. 

— Sper. Ai învăţat tactica asta, trucul cu bulgărele de noroi, de la 
Philip Davies - și ai irosit-o. El ţi-a mai dat şi altceva; n-aş fi încântat să 
văd că irosești şi lucrul acela. 


Nisipul moale era sub coasta lui stângă, iar cerul înstelat al 
nopții deasupra coastei drepte, şi îşi dădu seama că revenise pe plaja 
de pe Noua Providenţă; iar când auzi fărâma de noroi pe care-o 
aruncase căzând în nisip, știu că discuţia lui cu Maitre Carrefour se 
desfășurase într-un alt timp. 

Acum putea să pareze atacurile vrăjitoreşti ale lui Bonny cu 
gesturi și cu fluierături; o făcu, şi se strădui obosit să se ridice în 
picioare. 

Bonny continua să-şi arunce vrăjile, iar el le respingea întruna. 

— la o pauză, Jim, oftă el. Tocmai îţi faci rost de-o lună în care 
n-o să fii în stare nici măcar să ridici de unul singur o furculiță. 
Mănâncă mult ficat, și stafide, și sângerete, și poate-o să scapi uşor. 

Bonny îl privi surprins, apoi își încleștă pumnii şi, negru la față 
de efort, lătră vreo şase silabe. 

Shandy le făcu să ricoșeze către mare şi un pește sări din apă, 
explodând cu o străfulgerare albastră și cu un pocnet umed. Apoi 
clătină din cap către Bonny. 


— 'Ține-o tot aşa şi-o să-ți albească și părul, nu numai gingiile. 

Bonny se clătină, înaintă cu un pas către Shandy și apoi se 
prăbuși, stors de vlagă, cu faţa în jos. Shandy se apropie de el ocolind-o 
pe Ann, se ghemui și îl rostogoli, ca să nu se sufoce în nisip. 

Femeia se săltă în capul oaselor și se răsuci pe jumătate. 

— Vino aici, spuse. 

El se apropie, dar nu se așeză. 

— Trebuie să plec, Ann. Ar... ar fi fost bine, ceea ce voiam să 
facem. Dar nu mai rămân pe Noua Providență decât atât cât e nevoie ca 
s-o repar pe Jenny şi s-o-ncarc cu provizii, zise, luând hotărârea pe 
măsură ce rostea vorbele, apoi plec să mă ocup de niște afaceri. 

Ea sări imediat în picioare. 

— Din cauza lui? întrebă, lovindu-și bărbatul inconștient cu 
piciorul. A câinelui clevetitor care linge cizmele guvernatorului Rogers, 
ca nu cumva să se usuce? Am adunat bani pentru un 
divorţ-prin-vânzare, iar tu ai putea să mi-l cumperi chiar acum. 

— Nu, Ann, nu e din cauza lui - sau nu numai din cauza lui. Pur 
şi simplu... 

— Nemernicule, strigă ea, te duci iar după Hurwood, după 
cățeaua aia blestemată! 

— Mă duc în Haiti, spuse el, cu răbdare. Am acolo un unchi, 
care-o să-mi dea cadou o corabie cu trei catarge, potrivită pentru 
călătoriile pe ocean... înainte de a fi spânzurat. 

— Mincinosule! zbieră ea. Mincinos afurisit! 

Shandy se întoarse către focuri, cu o mână zvâcnindu-i ca să 
pareze orice vrajă malefică pe care-ar fi putut s-o strecoare femeia în 
colecția de înjurături strigate în urma lui. 

Nu te-am minţit, Ann, se gândi. Mă duc într-adevăr în Haiti, ca 
să-mi aduc unchiul la sapă de lemn, dac-o să fiu în stare, și am de gând 
să folosesc banii furaţi de el ca să-mi cumpăr o corabie. Dar, în același 
timp, ai dreptate. Imediat ce fac rost de un vas cu care pot ieși în larg, 
am de gând s-o găsesc, s-o salvez și - dacă a mai rămas ceva bun în mine 
- s-o iau de nevastă pe singura femeie în care pot vedea în același timp 
un trup și un chip și alături de care, la rândul meu, nu trebuie să renunţ 
nici la trup, nici la chip. 


Capitolul douăzeci și doi 

Şi aşa ajunsese ca, în următoarele trei zile, să-și alimenteze 
oamenii istoviți cu cele mai generoase mese pe care le putea pregăti și 
cu cel mai bun alcool de care putea face rost, în schimbul cărora le ceru 
să trudească din greu, ca sclavii, la o reparație capitală a lui Jenny; dar 
nici măcar Venner, care se plângea cel mai des, nu putu să pretindă că 
noul lor căpitan le cerea să muncească mai mult decât ar fi fost corect, 
fiindcă Shandy se trezea întotdeauna primul dimineaţa, căra poveri 
mai grele decât era dispus să ridice oricine altcineva, nu făcea pauze 
pentru odihnă... şi apoi, când munca nu mai putea continua din cauza 
întunericului serii, el era acela care pregătea cina îmbelșugată, 
transformând în capodopere toate marinatele şi toate proviziile pe 
care le lăsa să fiarbă la foc mic în zori, când pleca pe corabie. 


În dimineaţa unei zile de miercuri, pe șaptesprezece august, 
Jenny ieşi prin capătul dinspre sud al portului Noua Providenţă. Era 
încărcată cu praf de pușcă și cu gloanţe, precum și cu mâncare și 
băutură, şi transporta cel puţin de două ori mai mulți oameni decât ar 
fi fost necesar, dar de termenul limită până la care putea fi primită 
amnistierea îi mai despărțeau încă trei săptămâni, şi Shandy nu era 
însoţit de nici un bocor - reușise să-i transmită Grăsanului Sumbru 
rugămintea de a naviga cu ei până în Haiti, însă vrăjitorul uriaș, care 
izbutise cumva să reapară pe insulă cu câteva zile înainte de sosirea lui 
Jenny, îl refuzase - așa că Woodes Rogers se hotărâse să nu-și pună în 
pericol propria poziție încă șubredă încercând să împiedice plecarea 
slupului. 

Echipajul lui Shandy îşi făcea griji din pricina uraganelor, fiindcă 
erau în primejdioasa lună august și, până atunci, piraţii din Caraibe își 
petrecuseră întotdeauna acea parte a anului în susul coastei 
Americane, dar Shandy susținuse că drumul către sud, până în 
Port-de-Prince, era e fapt mai scurt şi mai drept decât fusese cel către 
vestul Floridei, și că, mergând în josul coastei, se puteau menţine 
aproape de Exumas, de Ragged Island și de Inaguas, aşa că n-aveau să 
se afle niciodată la mai mult de o oră distanță de un țărm care să le 
ofere adăpost. Şi, în timpul celor trei zile ale călătoriei, zăriră 
într-adevăr de două ori, la orizontul dinspre sud, creștetele 
amenințătoare, cenușii ca fierul, ale unor nori îndepărtați de furtună, 
dar vântul îi purtă în ambele dăţi către vest, să facă ravagii în Cuba, 


înainte de a ajunge Jenny în apropierea lor. 


În dimineaţa zilei de sâmbătă, slupul intră în portul haitian 
numit Baia lui Leograne, trecu pe lângă fortificațiile înălțate pe pantele 
împădurite din St. Marc şi străbătu canalul cu același nume. 
Îndreptându-se către L'Arcahaye, un sat al coloniştilor francezi. 
Shandy ajunse la țărm, vâslind în mica barcă a slupului și folosi o parte 
din aurul strâns de Davies ca să se tundă şi ca să-și cumpere o haină și 
o eşarfă care să-i acopere cămașa zdrenţuită. Arătând acum pe 
jumătate respectabil, îi dădu unui fermier negru două monede ca să-l 
transporte într-o căruță plină cu manioc și mango până în 
Port-au-Prince, aflat la aproape treizeci de kilometri în josul coastei. 

Ajunse în oraș către sfârșitul după-amiezii, când pescarii 
localnici vâsleau deja către țărm, trăgând lungile lor bărci grosolane pe 
nisip, la umbra palmierilor, și cărându-și coşurile grele, împletite din 
paie, şi cuștile de bambus în care mușinau, ca niște păianjeni imenși, 
crabi şi homari de stâncă. 

Port-au-Prince se dovedi a fi o rețea de străzi înguste, 
întinzându-se în jurul unei piețe centrale. Atât aceasta, cât și 
majoritatea străzilor, erau pavate cu piatră albă, deși în jurul 
prăvăliilor şi al depozitelor de lângă apă caldarâmul dispărea aproape 
cu desăvârşire sub sute - nu, probabil că erau mii - de păstăi maronii, 
călcate în picioare. Înainte de a pătrunde în piaţa aglomerată, Shandy o 
ridică pe una dintre ele și o mirosi; era trestie de zahăr și îşi dădu 
seama că din ea se răspândea mirosul dulce, de fermentație ajunsă la 
jumătate, care se amesteca, în aerul serii, cu obișnuita duhoare de 
pește în putrefacție și cu fumul purtând miresme de mâncare gătită, 
comune porturilor de pretutindeni. Aruncă hoaspa, întrebându-se 
pentru o clipă dacă nu provenea cumva de pe plantațiile Chandagnac. 

Majoritatea oamenilor care se foiau de colo-colo prin piaţă erau 
negri și, în numeroasele rânduri când își croi drum către clădirile cu 
înfăţişare oficială din partea opusă, fu salutat, curtenitor, cu un „Bon 
jou’, blanc”. Bună ziua, albule. Răspunse dând politicos din cap de 
fiecare dată şi, la un moment dat, când un negru tânăr îi șopti unui 
însoțitor, pe jumătate într-un dialect din Dahomey, o scurtă glumă 
despre manșetele compromițătoare ale cămășii lui Shandy, el se 
dovedi în stare să riposteze, citând, în același dialect, un proverb 
marron care spunea că orice fel de manşete, sau chiar nici unele, le 


sunt preferabile celor din fier22. Tânărul râse, dar se holbă plin de 
curiozitate în urma lui Shandy, care își dădu seama că acolo trebuia să 
se controleze. Era în lumea civilizată, nu pe insula Noua Providenţă. 

Ferindu-se de orice fel de oameni ai legii - fiindcă era posibil ca 
autorităţile franceze să fi aflat de la cele engleze că un anume John 
Chandagnac participase la distrugerea totală a unei corăbii de război a 
Marinei Regale - îl întrebă pe un negustor unde ar fi putut cere 
informaţii despre acte şi despre titluri de proprietate locale și fu 
îndrumat către unul din birourile guvernamentale aflate chiar în piaţă. 

Da, se gândi el, traversând caldarâmul cu pași mari, mai întâi 
aflu unde se găsește vechiul domeniu, apoi îi fac o vizită unchiului 
Sebastian. 

Nu trebuie să-i spun de la-nceput cine sunt, deși o să vreau cu 
siguranţă s-o fac destul de curând. 

Interiorul clădirii semăna cu orice birou din Europa - mai mulți 
bărbaţi albi lucrând la pupitre de scris supraînălțate, registre legate în 
piele înșşirate de-a lungul unuia dintre pereţi - dar briza tropicală 
flutura perdelele dantelate ale ferestrelor înalte, spulberând iluzia, iar 
clinchetul peniţelor în călimări şi apoi scârţâitul lor pe hârtie păreau 
acolo tot atât de nelalocul lor ca țipătul unui papagal pe Threadneedle 
Street. 

Unul dintre funcționari îşi ridică privirea la intrarea lui Shandy. 

— Da? 

— Bună ziua, spuse el, încercând pentru prima oară din ultimele 
două luni să vorbească într-o franceză curată. Am o întrebare despre, 
ăă, domeniul Chandagnac... 

— Sunteţi un alt angajat? Noi, aici, nu vă putem ajuta să vă 
primiţi salariile. 

— Nu sunt un angajat. Shandy se strădui să pronunțe cuvintele 
cu cel mai reușit accent parizian de care era în stare. Am o întrebare 
despre... titlul de proprietate asupra casei și a terenului. 

— Ah, înțeleg, sunteţi unul dintre creditori. Ei bine, din câte-am 
auzit, totul a fost vândut; dar o să doriţi, firește, să staţi de vorbă cu 


2 Joc de cuvinte intraductibil, bazat pe faptul că, în lb. engleză, „cuffs" înseamnă 
atât „manșete" cât și „cătușe". 


executorul testamentar. 

— Cu executorul? Shandy simţi un sloi de gheață în stomac. El 
a... Sebastian Chandagnac a murit? 

— Nu ştiați? Îmi pare rău. Da, s-a sinucis miercuri noaptea. 
Menaj... 

— Miercurea trecută? îl întrerupse Shandy, făcând eforturi ca să 
nu ţipe. Acum trei zile? 

— Da. Menajera l-a găsit mort joi dimineaţă. Funcţionarul ridică 
din umeri. Afacerile mergeau prost, din câte s-ar părea. Se spune că ar 
fi trebuit să-şi vândă întreaga avere şi tot ar mai fi rămas cu datorii. 

Shandy îşi simţea fața amorţită, de parcă ar fi băut prea mult. 

— Am... am auzit că era un... speculant. 

— Întocmai, m'sieu. 

— Acest executor testamentar. Unde îl găsesc? 

— La ora asta bea probabil brandy pe terasa de sub Vigneron's. 
E un bărbat mărunțţel, cu dinţi ca de iepure. Se numeşte Lapin. Georges 
Lapin. 

Shandy îl găsi pe domnul Lapin la o masă cu vedere către portul 
aglomerat şi, după numărul de farfurioare de pe masă, deduse că se 
afla acolo de ceva vreme. 

Bărbatul scund tresări violent la vederea lui, apoi își ceru scuze 
şi acceptă când Shandy se oferi să-i facă cinste cu un brandy. 

— Am înţeles că sunteţi executorul testamentar al domnului 
Chandagnac, începu Shandy, trăgându-și un scaun și așezându-se. Ăă, 
două brandy, vă rog, îi spuse chelnerului, care-l urmase, pe jumătate 
bănuitor, până la masa lui Lapin. 

— Sunteţi rudă cu Sebastian, spuse acesta din urmă, cu 
siguranță în glas. 

— ... Da, recunoscu Shandy. 

— Există o asemănare - pentru o clipă v-am confundat cu el. 
Oftă. Executor testamentar, da, asta sunt. Cu toate că se-ntâmplă să nu 
fie nimic de-mpărţit - eh? - și nu fac altceva decât să trimit diverși 
creditori unii la alţii, ca să se poată certa între ei. Sebastian s-a ruinat 
fără ca vreunul dintre noi, prietenii lui, să fi avut habar. 

Îşi luă paharul cu brandy imediat ce îl lăsă din mână chelnerul și 
îl goli dintr-o sorbitură, ca și cum ar fi vrut să ilustreze risipa făcută de 


Sebastian Chandagnac. 

— Încă unul pentru domnul Lapin, vă rog, îi spuse Shandy 
chelnerului. Și e mort? Sigur? 

— Am văzut cadavrul cu ochii mei, m'sieur Chandagnac. E atât 
de ciudat să-i spun altcuiva astfel! Ştiţi, aici nu mai avea nici o rudă în 
viață. Da, a încărcat o espingolă cu tot aurul și cu toate bijuteriile care-i 
mai rămăseseră. Lapin își apropie mâinile, cu palmele făcute căuș. O 
avere modestă, dar o încărcătură regească pentru un sigur foc de 
pistol. Apoi şi-a ridicat arma cu țeava la treizeci de centimetri distanță 
de propria față și putem presupune c-a aruncat o ultimă privire la 
ultima rămășiță din averea lui, apoi și-a trimis-o în creieri! Ah, a fost, 
într-un fel, un gest poetic. Deşi, în sens pragmatic, a rezultat, fireşte, o 
mizerie înfiorătoare - realmente întregul său cap a sfârșit prin a 
ajunge în grădina de sub dormitor. Sărmanul Sebastian!... Sunt sigur că 
jandarmeria locală a plecat de la fața locului cu cea mai mare parte a... 
muniției. 

Pe urmă Shandy îşi aduse aminte unde mai auzise numele Lapin 
- Skank îi spusese că, în Haiti, piraţii făceau afaceri în stil mare cu 
Lapin și „Shander-knack”. Și ai avut dreptate, Skank, se gândi el acum - 
seamănă într-adevăr cu un iepure. 

— Cred că-mi dau seama de ce-au avut grijă să pară o 
sinucidere, spuse, cu un aer meditativ. 

— Îmi cer scuze, zise Lapin, dar... să pară? Nu există nici un 
dubiu... 

— Nu, nu, se grăbi Shandy să adauge, nu vă schimbaţi 
convingerea, bineînţeles că nu vreau să vă spun ceva pe care nu e 
necesar să-l știți. Dumneavoastră nu sunteți în pericol. Sunt sigur că 
n-aţi făcut niciodată vreo înţelegere cu... - se aplecă și rosti cuvântul 
cu voce scăzută, pe deasupra celor două pahare cu brandy - piraţii. 

Fața durdulie a lui Lapin păli realmente în lumina înserării. 

— Cu piraţii? 

Shandy dădu din cap. 

— Pe insula Noua Providenţă, care e sălașul piraţilor, a fost 
trimis un guvernator englez. lar piraţii ucid acum toţi negustorii 
respectabili cu care-au făcut vreodată afaceri - ca să nu mai existe 
nimeni care-ar putea - aici îi făcu cu ochiul - depune mărturie. 

Aproape că-l pufni râsul la gândul că piraţii de pe Noua 


Providenţă ar fi fost în stare de ceva metodic, dar își impuse să-și 
păstreze expresia sumbră. 

Lapin înghiţi în sec. 

— Ucid negustorii? 

— Întocmai. Piraţii aşteaptă pur şi simplu restabilirea 
contactului cu fiecare negustor în parte. Imediat ce unul dintre vechii 
lor clienţi reia legătura, sau acceptă să-i întâlnească dacă-l caută ei, 
ridică Shandy din umeri, nefericitul e la fel de mort ca Sebastian. 

— Mon Dieu! 

Lapin sări grăbit în picioare, vărsându-și paharul cu brandy. 
Aruncă o privire temătoare către port, de parcă s-ar fi aşteptat ca 
briganzii să dea năvală pe țărm chiar în clipa aceea. 

— E... mai târziu decât credeam. A fost o plăcere să discut cu 
dumneavoastră, domnule Chandagnac, dar mă tem că acum trebuie 
să-mi iau rămas bun. 

Shandy nu se ridică de pe scaun, dar își înălță paharul. 

— În sănătatea dumneavoastră, de care sper să vă bucurați 
vreme îndelungată, domnule Lapin. 

Dar, după ce acesta se îndepărtă clătinându-se, Shandy simți 
cum i se risipea buna dispoziție de moment. Unchiul lui era mort și 
sărac lipit. Nici vorbă de răzbunare sau de corabie. Închirie o cameră 
pentru noapte, iar în dimineața următoare găsi pe cineva care să-l ducă 
înapoi, la L'Arcahaye şi la Jenny, care îl aştepta. 

În următoarele două săptămâni, conduse slupul într-un tur 
frenetic al Caraibelor, dar, cu toate că verifică registrele din toate 
porturile, chiar și din cele engleze, unde era căutat, nu dădu de absolut 
nici o urmă a Guralivului Carmichael, sau măcar a lui Charlotte Bailey; 
nu fuseseră văzute nicăieri după întâi august, ziua în care, imediat ce-l 
săltase pe Shandy în aer printr-o vrajă şi-l aruncase peste bord, 
Benjamin Hurwood își pusese la treabă echipajul de cadavre şi se 
pierduse în zare. 

La sfârșitul celor două săptămâni de cercetări fără folos, 
oamenii lui erau la un pas de revoltă și până la termenul limită al 
acceptării lertării Regale nu mai rămăseseră decât două zile, aşa că 
Shandy ordonă ca vechiul slup să se îndrepte spre Noua Providenţă. 

Sosiră la destinaţie pe la jumătatea după-amiezei zilei de marți, 
cinci septembrie, și Shandy cobori de pe Jenny fără să se uite înapoi; 


Venner n-avea decât să-i fie căpitan de atunci înainte şi s-o ducă unde 
poftea, în lad sau în Împărăţia Cerurilor, fiindcă lui oricum îi era 
totuna. Odată ajuns pe țărm, reuși să se ducă în fort şi să fie amnistiat 
oficial de către guvernatorul Rogers, întorcându-se apoi pe plajă la 
timpul potrivit pentru pregătirea unei cine bogate. Și, inaugurând ceea 
ce avea să devină o tradiţie în următoarele trei luni, el însuși nu mâncă 
mai nimic, mulțumindu-se să înghită cantități imense de alcool. 


Capitolul douăzeci și trei 

Da, Skank, se gândi din nou Shandy, uitându-se la cineva din 
port care se încăpățâna în încercarea de a ridica mai sus verga lui 
Jenny, da, n-aveam astâmpăr în zilele alea. Atunci aveam mai multe 
lucruri de făcut; acum nu mi-a mai rămas decât unul singur, și ăla e... 
las-o baltă. 

Se întinse pe nisip într-o poziţie mai confortabilă și-şi învârti în 
cană, cu afecțiune, romul încălzit de soare. 

Un tânăr în uniformă de sublocotenent de marină se apropie de 
el şovăind. 

— Scuzați-mă... sunteţi Jack Shandy? 

Îşi goli cana, apoi se holbă la tânăr ca o bufniţă, peste marginea 
ei. 

— Întocmai, răspunse, lăsând-o în sfârşit jos. 

— Dumneavoastră sunteţi - scuzaţi-mă - cel care-a scufundat-o 
pe Whitney, nu-i așa? 

— Nu cred. Ce era Whitney? 

— Un vas de război care-a explodat şi s-a scufundat, anul ăsta, 
în iunie. L-au prins pe Philip Davies şi... 

— Oh. Shandy observă că i se golise cana și se ridică în picioare. 
Aşa e. Până acum n-am ştiu niciodată cum se numea. De fapt, Davies a 
aruncat corabia în aer - eu n-am făcut decât să-l ajut. 


Işi puse cana pe masă, în față cortului cu băuturi alcoolice, și 
dădu din cap către proprietar. 


— Și dumneavoastră l-aţi împușcat pe căpitan? continuă tânărul 
sublocotenent. 

Shandy îşi luă cana reumplută. 

— E mult de-atunci. Nu-mi aduc aminte. 

Sublocotenentul păru dezamăgit. 

— Am venit aici pe Delicia, cu guvernatorul Rogers, îi explică el. 
Cred... ăă... cred că înainte a fost un loc destul de sălbatic, nu-i așa? 
Dueluri cu sabia, împușcături, comori... 

Shandy râse încetișor şi se gândi să nu distrugă băiatului himera 
romantică. 

— Oh, da, toate astea. 

Încurajat, tânărul insistă. 


— Şi ați navigat împreună cu Barbă Neagră însuși, așa cum am 
auzit, ați făcut împreună călătoria aceea misterioasă, în Florida? Cum a 
fost? 

Shandy făcu un gest larg. 

— Oh... infernal, infernal. Trădare, dueluri cu sabia, oameni siliți 
să se arunce în apă, lupte pe mare... mlaștini fără nici un drum, accese 
groaznice de febră, indieni canibali din Caraibe pe urmele noastre... 

Se opri, fiindcă tânărul se împurpurase şi se încruntase. 

— Nu e nevoie să vă bateţi joc de mine, se răsti el. 

Shandy clipi nedumerit, neamintindu-și exact tot ce spusese. 

— Cum adică? 

— Dacă sunt nou aici, nu-nseamnă că nu știu absolut nimic. Știu 
că spaniolii i-au șters de pe fața pământului pe toţi indienii din 
Caraibe, acum două sute de ani. 

— Oh. 

Shandy se  încruntă, concentrându-se. Unde auzise el 
vorbindu-se de indienii caraibieni? 

— Asta n-o ştiam. Uite, lasă-mă să-ţi fac cinste cu niște rom. 
N-am vrut să... să... 

— Nu pot să beau când sunt în uniformă, spuse sublocotenentul, 
dar păru să se fi liniştit. 

— Atunci o să beau eu romul tău. 

Îşi goli cana şi o aşeză din nou pe masă. Omul din partea cealaltă 
a acesteia o umplu şi adăugă încă un semn pe foaia lui de credit. 

— Se pare că am ratat zilele măreţe ale pirateriei, oftă 
sublocotenentul. Davies, Bonnett, Barbă Neagră, morţi cu toţii, iar 
Hornigold și Shandy au acceptat condiţiile amnistiei - deși există unul 
nou. Îl cunoaşteţi pe Ulise Segundo? 

— Nu, răspunse Shandy, ridicându-și cu atenție cana. Numele e 
elegant. 

— Păi, da, sigur. Are o corabie mare, cu trei catarge, numită 
Înălțarea lui Orfeu, şi în ultimele două luni a capturat zeci de vase. Se 
presupune că e cel mai însetat de sânge dintre toți; oamenii sunt atât 
de speriați de el încât unii au sărit în apă și s-au înecat când au fost 
siguri c-o să le captureze corabia! 

— E într-adevăr înspăimântător, încuviință Shandy, dând din 


cap. 

— Se spun o mulțime de povești despre el, continuă înflăcărat 
sublocotenentul, apoi se opri. Eu nu le cred pe toate, bineînţeles, însă o 
mulțime de oameni par să le creadă. Se spune că poate fluiera ca să te 
lase fără vânt în pânze și să-l aducă-ntr-ale lui, că poate să navigheze și 
să te-ajungă din urmă chiar şi pe cea mai deasă ceaţă şi că, atunci când 
capturează o navă, nu ia doar tot aurul şi toate bijuteriile, ci şi leșurile 
tuturor marinarilor ucişi în luptă! Nu se obosește să ia lucruri cum 
sunt cerealele, sau pielea, sau armele - ia numai comorile veritabile, 
deşi se spune că pune cel mai mare preț pe sângele proaspăt, și de vreo 
câteva ori a secat de sânge echipaje întregi. Un căpitan care-a 
supraviețuit după ce i-a capturat corabia a povestit că pe greementul 
lui Orfeu erau cadavre, leșuri în toată puterea cuvântului, intrate în 
putrefacție - şi unul dintre ele vorbea! 

Shandy zâmbi. 

— Ce-avea de spus? 

— Păi... eu nu cred așa ceva, fireşte... dar căpitanul jură că leșul 
ăla spunea într-una, fără oprire, „nu sunt câine”... hei, atenţie! adăugă 
furios tânărul, pentru că Shandy își scăpase cana din mână și romul îi 
împroşcase pantalonii de uniformă. 

— Unde-a fost văzut ultima oară, întrebă grăbit Shandy, și când? 

Sublocotenentul clipi surprins de interesul subit și intens, atât 
de neobișnuit pentru bărbatul acela relaxat, cu ochi somnoroși, care 
părea să nu aibă alt ţel în viaţă în afară de a fi beţivul așezării. 

— De ce, nu ştiu, eu... 

— Gândește-te! Shandy îl prinse de gulerul uniformei și-l zgâlțâi. 
Unde şi când? 

— Ăă... lângă Jamaica, în largul golfului - cu mai puţin de o 
săptămână în urmă! 

Shandy îi făcu vânt într-o parte, se răsuci pe călcâie şi o rupse la 
fugă spre țărm. 

— Skank! zbieră el. Skank, dar-ar naiba, unde... acolo erai. 
Vino-ncoace! 

Tânărul fost-pirat alergă spre el cu paşi mărunți, nesigur. 

— Ce s-a-ntâmplat, Jack? 

— Jenny pleacă azi, în după-amiaza asta. Adună toţi oamenii pe 


care-i găseşti - şi toate proviziile - şi îmbarcă-i. 

— Dar... Jack, Venner are de gând s-aştepte până-n ianuarie, să 
facă legătura cu Charles Vane... 

— La dracu' cu Venner. Am spus eu vreodată că nu mai sunt 
căpitanul lui Jenny? 

— Păi, nu, Jack, dar noi am presupus, cu toții... 

— La dracu' cu presupunerile voastre. Adună-i și îmbarcaţi-vă. 

Încruntarea şi uimirea lui Skank se risipiră, înlocuite de un 
zâmbet. 

Se răsuci şi se îndepărtă în grabă, cu picioarele lui goale 
azvârlind în aer jeturi de nisip alb. 

Shandy alergă spre o barcă cu vâsle trasă pe plajă şi, când 
începu s-o târască spre apă, îşi aminti brusc unde auzise de indienii 
caraibieni. Bătrânul guvernator nebun Sawney îi vorbise despre ei, în 
noaptea dinaintea plecării lui Carmichael şi a lui Jenny spre Florida, la 
întâlnirea cu Barbă Neagră. Ce spusese bătrânul? Ceva despre faptul 
că, în ziua aia, îi ucisese pe cei care cădeau în sarcina lui. 

Se opri ca s-arunce o privire meditativă în susul pantei, către 
acel colţ al așezării unde-și instalase micul cort bătrânul bizar. Nu, își 
spuse, reluându-și lupta cu barca grea - Sawney e bătrân, dar n-are 
două sute de ani. 

Însă peste o clipă se opri din nou, fiindcă-şi mai amintise ceva. 
Bătrânul vorbise despre momentul „când ajungi la gheizerul ăla”. 
Fântâna tinereții fusese un soi de gheizer. Și, când îi întrerupsese, cu 
aiurelile lui, primul spectacol cu păpuși, oare nu spusese Sawney 
„feţele dintre stropi... almas de los perdidos...” Feţe printre stropi, 
sufletele celor osândiţi... 

Oare bătrânul fusese cândva acolo? 

Dacă e așa, ar putea să aibă mai mult de două sute de ani. N-ar 
trebui să fie surprinzător, nu cu adevărat. Deși e surprinzător c-a ajuns 
atât de prăpădit. Mă întreb, se gândi, reîncepând să târască barca, ce 
greșeală o fi făcut. 

Se opri iarăşi. Ei, și dacă totuși există ceva, îşi continuă el gândul, 
ceva care-l poate transforma într-un idiot bâlbâit pe un vrăjitor destul 
de puternic ca să pătrundă-n Ereb și să-și cumpere un secol sau două de 
viaţă în plus, atunci e a-l naibii de bine să știu despre ce e vorba - dacă 
de data asta vreau să fiu în stare ceva mai mult decât să mă las pur și 


simplu ridicat în aer și aruncat în ocean. 

Făcu cale-ntoarsă, urcând panta către corturi mai întâi încet, 
apoi din ce în ce mai repede, pe măsură ce-și aducea aminte alte 
lucruri uimitoare despre bătrânul Sawney - spaniola lui fără cusur, dar 
arhaică, iscusinţa cu care-și făcea vrăjile... 

— L-ai văzut pe guvernator azi? îl întrebă pe un fost pirat, 
bătrân şi uscăţiv. Adică pe Sawney, nu pe Rogers. 

Zâmbea şi încerca să vorbească cu nepăsare, dar celălalt văzuse 
sfârşitul discuţiei lui cu tânărul sublocotenent, așa că se retrase cu un 
pas şi răspunse ridicându-și împăciuitor mâinile. 

— Sigur, Jack, e în cortul ăla al lui, sus, către golf. la-o ușurel, eh? 

Fără să observe murmurele şi clătinările capetelor din urma lui, 
Shandy traversă nisipul în fugă, trecu dintr-un salt peste groapa rece în 
care se făcea focul pentru gătit şi se îndreptă cu trudă către golful unde 
ajutase la repararea lui Carmichael, cu o jumătate de an în urmă; și se 
opri să zâmbească și să-și tragă răsuflarea când îl văzu pe bătrânul 
Sawney ghemuit în fața cortului din pânză de vele în care locuia în 
zilele acelea şi alternând sorbiturile dintr-o sticlă de rom pe jumătate 
plină cu privirile concentrate pe care i le arunca. 

Bătrânul purta pantaloni largi, de un verde strălucitor, o haină 
brodată, de mătase, și, dacă avea cumva la gât vreun soi de eşarfă, 
aceasta era ascunsă de barba lui încâlcită, de culoarea oaselor vechi, 
albite. 

Shandy cobori cu greu râpa și se aşeză alături de el. 

— Aş vrea să stăm de vorbă, guvernatorule. 

— Ah? Sawney îl privi cu ochi îngustaţi. N-ai febră din nou, nu-i 
aşa? Fereşte-te de puii ăia. 

— Nu, guvernatorule. Vreau să aflu mai multe... despre bocor-i, 
despre vrăjitori. Mai ales despre cei care-au fost la... Fântâna Tinereţii. 

Sawney luă încă o înghiţitură din sticla căreia îi aruncă apoi încă 
o privire. 

— Pe-aci îs o grămadă de bocor-i. Eu nu-s de-al lor. 

— Dar ştii ce vreau să spun când îți vorbesc despre Fântâna 
Tinereţii? Despre... gheizer? 

În loc de răspuns, bătrânul învârti romul în sticlă şi începu să 
cânte cu voce subțire, spartă. 


Mas molera si Dios quisiere - Cuenta y pasa, que buen viaje faza. 

Shandy făcu, în gând, o traducere aproximativă - Tot mai multă 
o să curgă dacă Domnul dă poruncă - Numără și las’ să se petreacă, și 
s-o sfârși călătoria-ndată - şi decise că nu-i era de nici un folos. 

— Bine, spuse, controlându-și nerăbdarea. Ți-aduci aminte de 
indienii caraibieni? 

— Da, canibalii. l-am şters de pe fața pământului. l-am omorât 
pe toţi în expediţia Cordoba din '17 și '18, i-am omorât sau i-am dus ca 
sclavi în Cuba, ceea ce e totuna. Stăpâneau toate vrăjile; aveau ţarcuri 
cu indieni arawak, îi ţineau cum ţinem noi vitele. Ca să-i mănânce, 
desigur - dar ştii ce era mai important decât asta? Sângele, sângele 
proaspăt. Caraibieni îi țineau pe arawak în viață așa cum ţii praful de 
pușcă uscat. 

— Știau despre locul ăla din jungla din Florida? Despre Fântâna 
din ţinutul unde pământul pare... prea solid? 

— Ah, Dios... si, şopti Sawney, aruncând o privire grăbită către 
portul scăldat în razele soarelui, ca și cum ceva de pe mare ar fi putut 
trage cu urechea. Am auzit că, înainte de a veni ei, acolo nu era atât de 
întuneric... gaură blestemată din iad... 

Shandy se aplecă ușor înainte şi vorbi cu glas scăzut. 

— Când ai fost acolo? 

— În 1521, răspunse Sawney, cu voce clară. Și luă o înghiţitură 
zdravănă de rom. Pe-atunci știam unde trebuie să fie - puteam să 
citesc semnele, în ciuda preoților, cu agheasma și cu rugăciunile lor... 
am intrat, şi am ținut roiurile de stafii la distanță până când am găsit-o; 
oţetul ține păduchii la distanță de tine, dar ca să goneșşti stafiile ai 
nevoie de tutun negru... şi mi-am vărsat sângele acolo, lângă Fântână... 
am făcut să încolțească planta aia. Și am făcut-o exact la timp - imediat 
ce-am ieșit din mlaştini, a-nceput o-ncăierare cu indienii, şi m-a 
nimerit o săgeată, şi rana s-a umplut de puroi... m-am asigurat că o 
parte din sângele meu ajunge în mare. Sânge şi apă de mare, şi-o să 
trăiesc la nesfârşit, iarăşi şi iarăşi, atâta vreme cât e planta acolo... 

Shandy îşi aminti brusc de tufa veștejită, uscată, pe care-o 
văzuse-n Ereb, şi înțelese că Sawney îşi trăia, probabil, ultima viață. 

— Cum e posibil, întrebă el, cu blândeţe, ca un om destul de 
puternic ca să-și planteze sângele acolo și ca să folosească vraja 
sângelui și a apei de mare pentru a-și dobândi mai multe vieţi, să 


ajungă să-și piardă vlaga? E posibil să uite cum se fac marile vrăji, să 
se... prostească? 

Sawney zâmbi şi înălță dintr-o sprânceană albită. 

— Adică aşa ca mine, eh? Fier. 

Deși stânjenit fiindcă bătrânul îl înţelesese atât de bine, Shandy 
insistă. 

— Fier? Ce vrei să spui? 

— Trebuie să fi simţit mirosul. Vrăjile miros, știai? Ca o tigaie 
uitată pe-un foc puternic. Şi sângele proaspăt miroase la fel, iar vrăjile 
au nevoie de sânge proaspăt, aşa că în el e evident fier. Ai auzit 
vreodată legenda care spune că zei au coborât aici din cer şi au turnat 
fier încins la roşu? Nu? Ei, păi scriitorii din vechime au pretins că în 
chestia aia se aflau sufletele stelelor, fiindcă sufletul e ultimul lucru pe 
care-l emană o stea înainte de a începe să moară. 

Shandy se temu că bătrânul își pierduse din nou luciditatea, 
fiindcă în stele nu era, evident, nici fier, nici sânge, dar se hotărî să mai 
pună încă o întrebare despre același subiect. 

— Și cum micșorează fierul încins puterea vrăjitorilor? 

— Hm? Sawney suflă peste gura sticlei, făcând-o să scoată un 
vuiet gros. Oh, n-o micşorează. 

Shandy lovi cu pumnul în nisip. 

— La naiba, guvernatorule. Trebuie să aflu... 

— Fierul rece le vine de hac - fierul solid. E terminat, înţelegi, nu 
poți face vrăji în preajma lui, fiindcă şi vrăjile se termină, toate, înainte 
de a începe. Ai făcut vreodată vin? 

Shandy îşi rostogoli ochii. 

— Nu, dar știu cum e cu oţetul și cu păduchii, mulțumesc. 
Vreau... 

— Ai auzit de vino de Jerez? Adică de sherry, cum îi spun 
englezii? Sau de cel de porto? 

— Bineînţeles,  guvernatorule, răspunse obosit Shandy, 
întrebându-se dacă bătrânul avea de gând să-i ceară să-i aducă o sticlă. 

— Ei, ştii cum sunt făcute? Ştii de ce unele sunt atât de dulci? 

— Ăă... sunt întărite. Se pune brandy în vin, ca să-i oprească 
fermentația, aşa că o parte din zahăr rămâne în el, nu se mai 
transformă în alcool. 


— Bravo. Da, brandy-ul oprește fermentația. Aşa că, da, încă mai 
ai zahăr, dar acum zahărul ăsta nu se mai poate transforma în alcool. Și 
ce anume din chestia asta, din acest brandy, opreşte astfel totul? 

— Păi, vinul distilat, zise nedumerit Shandy. 

— Verdad. Un produs al fermentaţiei împiedică fermentația să 
continue; înţelegi? 

Inima lui Shandy bătea mai repede, fiindcă se gândea că aproape 
înțelesese. 

— Fierul rece, fierul solid, lucrează asupra magiei aşa cum 
lucrează brandy-ul asupra fermentației, zise, nesigur. Asta vrei să spui? 

— Seguro! Un cuţit de fier rece e foarte bun ca să scapi de-o 
stafie. Sunt sigur c-ai auzit astfel de povești. Cu o mulțime de fier în jur, 
fier solid și rece, ai în continuare sângele, dar nu poate fi folosit pentru 
nici o vrajă. Bocor-ii nu poată fier asupra lor, şi fac vrăji, și duc lipsă de 
sânge. Le-ai văzut gingiile? Iar în jurul caselor celor mai puternici e un 
praf roșu, fin, de... - se aplecă mai aproape şi șopti: fier. 

Shandy îşi simţi pielea braţelor făcându-se ca de găină. 

— lar în Lumea Veche, şopti el încet, magia a încetat să mai fie o 
parte importantă a vieţii în momentul când toată lumea a început să 
folosească fierul pentru unelte și pentru arme. 

Sawney dădu din cap şi zâmbi strâmb prin barba lui albă, 
neîngrijită. 

— Nu e... o coincidenţă. Suflă din nou peste gâtul sticlei: huu. Şi 
orice conştiinţă readusă la viață prin magie e vătămată în apropierea 
fierului rece. (Huu.) Puțin câte puţin. (Huu.) Când am aflat asta, pentru 
mine era prea târziu. S-a dovedit că, după ce am ieşit din gaura aia 
blestemată din Florida, ar fi trebuit să mă ţin la distanţă de fier - să nu 
port nimic din fier, să nu-l ating, și nici măcar să nu mănânc ceva 
care-a fost pregătit într-o oală de fier! (Huu.) Aşa obișnuiau să trăiască 
marii regi din Lumea Veche, înainte ca magia să fi dispărut de-acolo cu 
desăvârşire. La naiba. Salatele şi legumele crude și alte chestii de-astea 
sunt tot ce trebuie să mănânci dacă vrei s-o practici. 

— Fără carne? întrebă Shandy, căruia îi venise ceva în gând. 

— Oh, ba da, o grămadă de carne, ca să ai putere magică și 
putere obișnuită, fiindcă vrăjitorii au tendinţa să devină atât de palizi, 
de amețiţi și de vlăguiți. Dar fireşte că trebuie să fie carne care n-a fost 
ucisă, sau curățată, sau pregătită folosind obiecte de fier. (Huu.) Dar, 


ştii, nu-mi pare rău. Am avut parte de două sute de ani în plus, în 
care-am trăit ca un om normal, făcând ce mi-a plăcut. Aș fi într-adevăr 
nebun dac-aș fi trăit tot timpul ca un afurisit de bocor, făcându-mi griji 
pentru fiecare îmbucătură și fiindu-mi frică să bat un cui într-o 
scândură. 

— Atunci, guvernatorule, ştii cum aş putea folosi fierul rece ca 
să-nfrâng un vrăjitor care s-a-ntors de la Fântână de atât de puțină 
vreme încât mai are încă praf din Ereb în încreţiturile cizmelor? 

Sawney se holbă la el preț de o clipă îndelungată, apoi lăsă sticla 
jos. 

— Poate. Ce vrăjitor? 

Shandy se hotărî să fie sincer. 

— Benjamin Hurwood. Sau Ulise Segundo, după cum s-ar părea 
că-şi spune acum. Este... 

— Yo conozco, ciungul. Cel care dichisește trupul fiicei lui pentru 
stafia nevestei. Biata copilă - ai observat că e hrănită numai cu legume 
verzi și cu biscuiţi ținuți în cutii de lemn? Vor să fie receptivă pentru 
vrăji, dar lipsită de putere și de voinţă, aşa că nu primeşte nici un fel de 
carne. 

Shandy dădu din cap, fiindcă înţelesese, cu doar câteva clipe în 
urmă, semnificația regimului bizar ţinut de Beth Hurwood. 

— Sigur, o să-ți spun cum poţi să-l înfrângi. Înjunghie-l cu o 
sabie. 

— Guvernatorule, spuse Shandy, într-o agonie a nerăbdării. Am 
nevoie de ceva mai mult decât atât. El... 

— Crezi că sunt prost? Nu m-ai ascultat? Leagă-ţi sângele de 
fierul rece al sabiei. Fă atomii sângelui tău și ai fierului să se alinieze, 
aşa cum se aşează acul unei busole pe direcția nordului. Sau viceversa. 
Totul e relativ. O forță magică activă o să-i dea mai multă energie, 
ducând la autoanulare. Sau, altminteri, forța se anulează fiindcă 
sistemul are o energie atât de mare, înţelegi? Dacă nu-ți place ideea 
unei monede ce cade spre pământ, privește lucrurile ca şi cum 
pământul s-ar repezi spre moneda neclintită, corect. (Huu.) 

— Grozav, dar cum fac asta? 

— (Huu-huu.) 

— Guvernatorule, cum fac atomii să se alinieze? 


Sawney goli sticla, apoi o lăsă jos şi începu să cânte. 

Bendita sea el alma, 

Y el Senor que nos la manda; 

Bendita sea el did 

Y el Senor que nos lo envid. 

Shandy traduse din nou în gând: 

Binecuvântat să fie sufletul 

Și Dumnezeu, ce-l apără-ntrutotul; 

Și fie ziua binecuvântată, 

Și Dumnezeu, ce spre-alte zori ne poartă. 

Încercă, timp de cel puţin încă un minut, să obţină un răspuns 
coerent la întrebarea lui, dar romul stinsese scurta scânteie de 
luciditate din ochii bătrânului, așa că în cele din urmă renunţă și se 
ridică în picioare. 

— Rămâi cu bine, guvernatorule. 

— Ai grijă de tine, flăcăule. Fără pui. 

— Fără, 

Shandy începu să se îndepărteze, apoi se opri şi se întoarse spre 
bătrân. 

— Spune-mi, guvernatorule... cum te cheamă? 

— Juan. 

Shandy aflase mai multe versiuni ale numelui pe care şi-l 
atribuia guvernatorul, dar întotdeauna fusese ceva gen Sawney, sau 
Ponsea, sau Gawnsey - de Juan nu mai auzise până atunci. 

— Care e numele tău întreg, guvernatorule? 

Bătrânul chicoti și mâzgăli ceva pe nisip pentru scurtă vreme, 
apoi îşi ridică privirea spre Shandy și spuse încet, dar foarte clar: 

— Juan Ponce de Leon. 

Shandy rămase pur și simplu locului preț de mai multe secunde, 
simțind fiori reci în ciuda soarelui tropical ce se înălța fluturând miraje 
în aerul încins de deasupra nisipului alb. În cele din urmă dădu din cap, 
se întoarse și se îndepărtă înaintând cu trudă în vreme ce șuierăturile 
reîncepeau în spatele lui. 

Abia după ce ajunse pe culmea movilei, când cobora șerpuind 
către încâlceala de corturi şi colibe, îi trecu prin minte că epava pe 


care-o lăsase suflând într-o sticlă de rom goală era, sau cel puţin 
fusese, guvernatorul acelei insule - precum și al tuturor celorlalte, de 
acolo până în Florida. 

Mergea cu paşi mari printre corturi, calculând în gând cât mai 
rămăsese din banii lui Davies după trei luni în care-i cheltuise pe rom 
fără să se zgârcească şi întrebându-se cât de mult își putea permite să 
călătorească bazându-se pe ei - firește că nu putea fi o călătorie foarte 
lungă, fiindcă până la Crăciun mai rămăseseră mai puţin de două 
săptămâni, și Hurwood spusese că avea să treacă la alungarea lui Beth 
din trupul ei „de Sărbători” - când cineva i se aşeză în drum. Îşi ridică 
ochii şi o recunoscu pe Ann Bonny. Îşi aduse aminte că ea începuse o 
idilă cu un alt pirat amnistiat, Calico Jack Rackam, la scurt timp după 
plecarea lui spre Haiti și că amândoi încercaseră, fără succes, să obțină 
pentru ea un divorț-prin-vânzare. 

— Bună, Ann, spuse, oprindu-se, fiindcă se simţea dator să-i 
ofere ocazia să-l înjure. 

— Ei, ei, exclamă ea, zău dacă ăsta nu-i bucătarul! Ai reușit să te 
târăşti măcar o dată afară din butoiul cu rom, eh? 

Părea deopotrivă mai slabă şi mai vârstnică - ceea ce nu era 
surprinzător, pentru că guvernatorul Rogers prefera să vadă în 
obiceiul divorțului-prin-vânzare, stabilit de dreptul comun și respectat 
de multă vreme, o culme a depravării și îi promise că avea s-o despoaie 
şi s-o biciuiască în public dacă mai deschidea vreodată subiectul, iar 
cele două cântecele, monstruos de vulgare, despre pedeapsa imaginată 
se răspândiseră, devenind foarte populare - dar poziţia ei şi din felul în 
care își înclina capul continuau să-i ofere aura fierbinte de sexualitate. 

Shandy îi zâmbi cu prudenţă. 

— Aşa e. 

— Cât timp crezi c-o să treacă până când o să te-ntorci târâș 
înapoi? 

— Sunt sigur că vor fi cel puţin două săptămâni. 

— Eu nu. Îți dau... o jumătate de oră. O să mori aici, Jack Shandy, 
după ce-o să fii câțiva ani ucenicul guvernatorului Sawney. Ei bine, mie 
n-o să mi se-ntâmple aşa ceva - plec din locul ăsta, cu Jack, al naibii de 
curând. Am găsit în sfârşit un bărbat căruia nu-i e frică de femei. 

— Mă bucur. Trebuie să recunosc că pe mine mă sperie adesea. 
Sper că tu şi Rackam veți fi fericiți. 


Ann păru derutată şi se retrase cu un pas. 

— Eh. Şi unde te duci? 

— Undeva, la nord de Jamaica. Acolo a fost văzută o corabie care 
cred că e Guralivul Carmichael. 

Ea zâmbi și păru să se destindă, deși clătina în același timp cu 
tristețe din cap. 

— Dumnezeule, e tot fata aia, încă, nu-i așa? Hurley? 

— Hurwood. El ridică din umeri. Dă, aşa e. 

— Prin urmare, călătoria asta o să-ncalce condiţiile amnistierii 
tale? 

— Nu știu. A lui Rackam presupune încălcarea amnistierii lui? 

Ea îi adresă un zâmbet afectat. 

— Între noi fie vorba, Shandy - bineînţeles c-o s-o încalce. Dar 
Jack al meu şi-a găsit o fată pe care n-o deranjează să trăiască alături 
de un proscris. Tu poţi spune același lucru? 

— Încă un răspuns pe care nu-l ştiu. 

Ea şovăi, apoi se înclină și-l sărută - foarte uşor. 

— Pentru ce-a fost asta? întrebă el, uluit. 

Ochii ei străluceau cu putere. 

— Pentru ce? Pentru noroc, omule. 

Ea îi întoarse spatele şi se îndepărtă, iar el o porni cu paşi mari 
către țărm. Nişte copii se jucau cu două păpuși făcute cândva de el și, 
când se grăbiră să se ferească din calea lui, observă că acum se 
foloseau de sfori ca să miște micile figurine articulate. Învăţați o 
meserie, copii, se gândi. Nu cred că generaţia voastră o să-l mai aibă pe 
Însoţitorul Veghetor ca să-i poate de grijă. 

Cineva călca apăsat în spatele lui. Se opri şi se întoarse, și tresări 
dând cu ochii de Grăsanul Sumbru care-l fixa uitându-se în jos, la el, cu 
o desăvârșită lipsă de curiozitate. Amintindu-și măcar de data asta că 
omul era surd, Shandy se mulțumi să dea din cap. 

— Vor merge mai departe fără el, tună bocor-ul uriaş. Toate 
ținuturile continuă să existe și după ce trec vremurile în care 
funcționează magia. Locul unde ne aflăm se apropie de sfârșitul 
acestor vremuri. O să navighez cu tine. 

— Oh? Shandy era surprins, fiindcă încercase, fără nici un 
succes, să-l convingă pe bocor-ul lui Davies să-l însoțească în Haiti. Păi, 


minunat, sigur, s-ar părea că-n călătoria asta o s-avem cu siguranță 
nevoie de un bocor, şi pur şi simplu îmi irosesc timpul vorbindu-ţi, nu-i 
aşa? 

Dădea tot timpul din cap cu vehemenţă. 

— Vă duceţi în Jamaica. 

— Păi, nu, de fapt - adică, s-ar putea, mergem în apropiere de... 

— Eu m-am născut în Jamaica, deşi m-au adus în Virginia, cu o 
corabie, când aveam cinci ani. Și acum mă-ntorc - să mor acolo. 

— Ăăă... 

Shandy încă se mai străduia să găsească un răspuns și gesturile 
potrivite prin care să-l facă înţeles, când bocor-ul îşi continuă greoi 
drumul, îndreptându-se spre țărm, așa că se văzu nevoit să alerge ca 
să-l ajungă din urmă. Mai mulţi bărbaţi se certau în jurul bărcii pe 
care-o trăsese spre apă mai devreme şi doi se îndreptară către el 
imediat ce-l văzură apropiindu-se, fluturându-și braţele şi țipând. Unul 
era Skank, iar celălalt era Venner, în clipa aceea cu fața atât de roșie 
încât nu i se mai zăreau pistruii. 

— Vorbiţi pe rând, le ceru Shandy. 

Venner îl amuțţi pe Skank c-o lovitură furioasă în falcă. 

— Jenny nu pleacă nicăieri până n-ajunge Vane aici, declară el. 

— Pleacă spre Jamaica în după-amiaza asta, spuse Shandy. 


Cu toate că-și păstra pe chip un zâmbet blând, măsura cu coada 
ochiului metrii și centimetrii, întrebându-se cât de repede putea 
înșfăca sabia de abordaj a lui Skank. 


— Nu mai ești căpitanul ei, continuă Venner cu voce aspră, 
întunecându-se și mai tare la faţă. 

— Încă mai sunt căpitanul ei, zise Shandy. 

Bărbații din jur se foiră şi murmurară, evident nefiind siguri de 
partea cui îşi doreau să treacă. 

Shandy prinse o frântură de frază: 

— ... al naibii de beat pentru un căpitan... 

Pe urmă Grăsanul Sumbru făcu un pas înainte. 

— Jenny pleacă-n Jamaica, declară, pe tonul profeților din 
Vechiul Testament. Pleacă acum. 

Bărbații din jur tresăriră, fiindcă nici măcar Skank nu-şi dăduse 
seama că bocor-ul lui Davies era aliatul lui Shandy în privința asta; și, 


cu toate că nu-și desprinse nici măcar o clipă privirea de faţa lui 
Venner, Shandy simţi că începeau să-i acorde lui încrederea lor. 

El şi Venner se țintuiră din priviri preţ de mai multe secunde, 
după care Skank își scoase sabia şi-o aruncă, iar el o prinse de mâner 
fără să-l slăbească din ochi pe Venner. În cele din urmă, acesta se uită 
la lama din mâna lui Shandy, care ştiu că adversarul lui hotărâse că el 
nu era suficient de beat ca să fie ușor de învins. Venner se uită apoi în 
jur, la ceilalți bărbaţi, şi gura îi deveni o linie dreaptă, amară, când 
înţelese, fără nici o îndoială, că fluxul emoţional se întorsese împotriva 
lui după ce vorbise Grăsanul Sumbru. 

— Păi, mormăi, mi-aş dori să... ne fi dat mai multe informații 
despre lucrurile astea, căpitane... N-am... 

Tăcu, apoi reîncepu să vorbească, strangulându-și cuvintele de 
parcă l-ar fi durut dinţii de câte ori îi trecea câte unul dincolo de ei. 

— N-am vrut... să te presez, asta e sigur. 

Shandy zâmbi şi-l bătu cu palma pe umăr. 

— Nici o problemă! 

Se întoarse să-și treacă în revistă oamenii - și-și ascunse cu grijă 
dezamăgirea şi neliniștea. Echipajul ăsta, se gândi el, e o mărturie a 
eficienţei tacticilor lui Woodes Rogers - singurii care mai pleacă acum 
într-o expediţie piraterească sunt cei prea proști, prea însetaţi de sânge 
sau prea leneși ca să se poată descurca respectând legea. Și, dacă nu-l 
vom găsi pe Carmichael, expediția s-ar putea să fie piraterească - 
bătăușii şi idioţii ăștia vor pretinde să mergem după pradă. 

Și așa s-a zis cu amnistierea mea, cugetă. Dar e mai bine să fii un 
proscris care are un scop decât un cetăţean care n-are nici unul. 

— Skank, spuse, hotărând că tânărul era cel mai demn de 
încredere dintre toţi, eşti secund. 

Observă scurta încruntare a sprâncenelor lui Venner, dar nu 
lăsă să se vadă că o remarcase. 

— Du-i pe toți la bord, ca să plecăm înainte de-a pricepe flăcăii 
ăştia din Marina Militară ce-avem de gând. 

— Am înţeles, căp'tane. 

Și, douăzeci de minute mai târziu, fără surle și trâmbiţe, dar 
urmărită de incertitudinea din privirile ofițerilor de la bordul vasului 
H.M.S. Delicia, Jenny ieşi pentru ultima oară din portul Noua 


Providenţă. 


Capitolul douăzeci și patru 

Modelele așternute de soarele dimineţii împestrițau balconul 
dinspre sud al uneia dintre cele mai mari case pe de dealul care 
domina Spanish Town şi, când briza agită crengile arborelui de piper 
de deasupra capului său, lăsându-i-l sub razele nestânjenite, bărbatul 
bărbos și elegant așezat la masa pentru micul dejun își umbri instinctiv 
fața, fiindcă pentru el era important să şi-o păstreze cât mai lipsită de 
riduri, având un aer cât mai tineresc cu putinţă. În primul rând, 
investitorii păreau să aibă senzaţia că un bărbat mai tânăr știa mult 
mai multe despre piețele existente în prezent şi despre cele mai 
recente schimbări ale preţurilor și ale valorilor monetare; iar în al 
doilea rând, era lipsit de sens să faci avere dacă atunci când reușeai s-o 
aduni vârsta ta înaintată sărea în ochii tuturor. 


Mâna îi tremură la auzul unui alt geamăt venit de la etaj, și un 
jet de ceai ateriză în farfuriuţă în loc să ajungă în cana de porțelan. La 
naiba, se gândi bărbatul care-și spunea Joshua Hicks, în zăngănitul 
ceainicului pe care-l supărat lăsa pe masă. Nu e cu putință să-ți iei 
liniștit micul dejun în propriul balcon, fără aceste... lamentaţii? Încă şase 
zile, îşi reaminti, apoi o să-mi îndeplinesc partea de înțelegere cu 
afurisitul ăla de pirat, o să-și facă șmecheriile, o s-o ia de-aci și-o să mă 
lase-n pace. 

Dar, chiar în timp ce-i trecea gândul prin minte, recunoscu că 
dorinţa lui era prostească. N-o să mă lase niciodată în pace, înţelese el, 
atâta timp cât mă consideră o unealtă chiar și pe departe utilă. 

Poate-ar trebui să pun capăt utilității mele, așa cum a avut 
curajul s-o facă sărmanul Stede Bonnett, când s-a aflat într-o situaţie de 
același gen, cu Barbă Neagră - să mă predau, să mărturisesc... la naiba, 
I-am întâlnit pe Bonnett de două ori, când l-au adus la Port-au-Price 
capriciile pieţei de trestie de zahăr, și nu era nici vreun erou, nici vreun 
sfânt... 

Nu, se gândi, uitându-se dincolo de balustrada lustruită a 
balconului, dincolo de frunzele palmierilor ce se unduiau în bătaia 
vântului răcoros de munte, către terasele descendente, cu case albe, 
din zona rezidenţială a Spanish Town, şi către acoperișurile cu ţigle 
roşii din porțiunea dinspre uscat al Port Royal - singura care 
supraviețuise - îndepărtate și abia vizibile de-a lungul țărmului mării 
albastre. Întinse mâna în lateral, scoase dopul unui carafe de cristal şi 


îşi turnă în ceai coniac de culoarea chihlimbarului, cu un licăr auriu 
sub soarele dimineţii. Nu, indiferent cum altcumva ar fi fost, Bonnett 
era mai curajos decât mine. Eu n-aș fi niciodată în stare să fac ce-a făcut 
el — și Ulise o știe, lua-l-ar dracu. Dacă trebuie să trăiesc într-o cușcă, 
prefer una luxoasă, cu gratii care, deși mai robuste decât cele din oţel, nu 
pot fi nici văzute, nici atinse. 

Îşi bău ceaiul fortifiant şi se ridică în picioare, asigurându-se că 
purta pe chip un zâmbet calm înainte de a se întoarce cu fața spre 
salon... și de a da cu ochii de capul de câine împăiat fixat pe perete, ca 
un neînsemnat trofeu de vânătoare. 

Traversă încăperea largă, ieşind pe culoar, dar îşi păstră 
zâmbetul, fiindcă şi acolo se afla un cap de câine. Îşi aduse aminte, cu 
un tremur care-i șterse pentru o clipă zâmbetul, de o zi din septembrie, 
la scurt timp după sosirea lui acolo, când atârnase câte o bucată de 
pânză peste toate capetele de câine din casă; avuse o binevenită 
senzație de intimitate, dar, după nici o oră, își făcuse apariţia, 
bineînțeles fără să bată la ușă, înspăimântătoarea infirmieră neagră, 
care lipăise prin toată casa şi adunase toate bucăţile de pânză. Lui nu-i 
aruncase nici măcar o singură privire, și firește că nu se putea vorbi cu 
falca legată, așa cum o avea ea, dar vizita îl dăduse peste cap într-un 
asemenea hal încât nu mai încercase niciodată să-i orbească pe spionii 
lui Ulise. 

Încurajat de brandy şi de certitudinea că infirmiera nu apărea, 
de obicei, decât după prima jumătate a dimineţii, Hicks urcă scările 
tropăind şi se opri s-asculte la ușa camerei de oaspeţi. Nu se mai 
auzeau gemete, aşa că trase zăvorul de alamă, răsuci mânerul de lemn 
şi o deschise. 

Tânăra femeie dormea, dar se trezi cu un țipăt când, mergând pe 
vârfuri prin camera întunecoasă, el lovi din greşeală cu piciorul cina 
neatinsă, lăsată de ea pe podea - castronul de lemn se roti în aer și se 
izbi de perete, împrăștiind legumele pe tot covorul. Ea se săltă în capul 
oaselor în pat și îl privi îngustându-și ochii. 

— Dumnezeule... John...? 

— Nu, la naiba, răspunse Hicks, sunt eu. Te-am auzit gemând 
şi-am venit să văd dacă e totul în ordine. Cine e acest John? M-ai mai 
confundat cu el şi înainte. 

— Oh. Beth Hurwood se lăsă să alunece înapoi, cu speranța 


pierindu-i din ochi. Da, e totul în ordine. 

În camera aceea se aflau trei capete de câine, așa că Hicks își 
îndreptă spatele, atingându-și întreaga înălțime, și arătă cu un gest 
aspru către frunzele și ierburile împrăștiate. 

— lar ai încercat să nu-ţi iei medicamentele? o întrebă. Ştii că 
nu-ți pot îngădui așa ceva. Ulise vrea să le iei, iar eu impun respectarea 
dorințelor sale! 

Se opri înainte de a începe să dea cu vigoare din cap către 
căpățâna de câine fixată deasupra patului. 

— Tata e un monstru, şopti ea. Într-o bună zi o să-ți impui 
propria distrugere. 

Hicks dădu uitării capetele şi se încruntă stânjenit. În primele 
zile ale captivității lui Beth, râsese când o auzise pretinzând că Ulise 
Segundo îi era tată, fiindcă susținea, totodată, că tatăl ei e ciung, iar 
Ulise avea evident două mâini; dar, la următoarea vizită a piratului, 
aruncase o privire la mâna dreaptă a acestuia - nu se putea spune că 
n-ar fi fost din carne şi piele vie, însă era rozalie şi netedă ca a unui 
copil, n-avea nici cea mai măruntă cicatrice. 

— Ei, spuse, cu brutalitate, peste mai puţin de-o săptămână e 
Crăciunul. Cel puțin atunci o să scap de tine. 

Tânăra îşi azvârli așternuturile într-o parte, își roti picioarele 
peste marginea patului şi încercă să se ridice, dar nu izbuti să-și 
stăpânească genunchi și recăzu de-a curmezișul patului, respirând cu 
greutate. 

— La naiba cu tine și cu tata, gâfâi ea. De ce nu pot primi 
mâncare? 

— Cum numeşti chestia asta pe care-o lași pe jos, ca să 
se-mpiedice lumea de ea? întrebă Hicks, aplecându-se ca să ridice o 
frunză, pe care i-o flutură apoi furios în fața ochilor. 

— Vreau să văd cum o mănânci tu, spuse Beth. 

Hicks se uită cu îndoială la frântura de plantă, apoi o azvârli 
pufnind, ca şi cum ar fi vrut să dea de-nţeles că n-avea timp 
să-ndeplinească dorințe copilărești. 

— Să te văd cum te lingi pe degete, insistă ea. 

— Nu... sunt dator să-ți dovedesc nimic, zise el. 

— Ce trebuie să se-ntâmple sâmbătă? Ai spus la un moment dat 


ceva despre o „procedură”. 

Hicks se bucură că ferestrele erau acoperite de draperii, 
fiindcă-și simțea obrajii înroșindu-se. 

— Trebuie să-ţi iei afurisite astea de „medicamente” se răsti. 
Trebuie să fii... 

Somnoroasă, îşi încheie el spusele în gând; ca o somnambulă. Nu 
trează de-a binelea, punând întrebări stânjenitoare. 


— În plus, tat... vreau să spun, căpitanul Segundo, o să sosească 
aproape cu siguranţă până atunci, aşa n-o să fiu nevoit să fac eu... adică 
o să poți vorbi cu el despre asta! 

Dădu din cap cu fermitate şi se răsuci pe călcâie, gata să plece, 
dar își rată ieșirea plină de demnitate scoțând un țipăt ascuţit și 
retrăgându-se de-a-ndăratelea cu un salt, fiindcă infirmiera neagră 
intrase fără zgomot în cameră şi stătea chiar în spatele lui. 


Beth Hurwood râdea și infirmiera se holba pur și simplu la el, în 
stilul ei înfricoșător, lipsit de orice expresie, şi Hicks ieşi în fugă, 
întrebându-se, în timp ce se strecura spre ușă ocolind-o grăbit pe 
negresă, de ce rochia ei era întotdeauna cusută acolo unde-ar fi trebuit 
să aibă nasturi, de ce, dacă tot avea mania cusutului, nu-și cârpea 
buzunarele rupte, și de ce umbla întotdeauna desculță. 

Mă mai întreb, totodată, se gândi, în timp ce se cobora treptele 
liniştindu-se şi-şi scotea din mânecă o batistă cu care să-și tamponeze 
fruntea, de ce se tem ceilalţi negri într-un asemenea hal de femeia asta. 
La naiba, bucătarul negru care lucra aici a sărit pe fereastra de la etajul 
întâi imediat ce-a aruncat asupra ei o singură privire! Așa că, după 
ce-am descoperit că orice negru preferă mai degrabă să fie să biciuit 
toată ziua decât să pună piciorul în casă pentru o singură secundă, a 
trebuit s-angajez servitori, oameni albi. Și până și dintre ăștia au 
demisionat o grămadă. 

Îşi reluă locul pe scaunul de pe balcon, dar pacea dimineţii 
fusese spulberată, şi azvârli ceaiul pe jumătate răcit din cana pe care 
şi-o umplu apoi cu coniac nediluat. La dracu cu Ulise și cu „ajutorul” lui, 
medită. N-ar fi trebuit să plec nicidecum din Haiti și să-mi schimb 
numele. 

Sorbi din brandy şi se încruntă, amintindu-şi cât de convingător 
fusese la început Ulise Segundo. Sosise în Port-au-Prince în prima 
săptămână din august și începuse imediat să negocieze scrisori de 


credit de la cele mai respectate bănci europene. Făcuse o impresie 
bună în societate: vorbea frumos franceza, era cultivat, bine îmbrăcat, 
era proprietarul unei corăbii excelente - pe care-o ținea totuși amarată 
într-un loc îndepărtat, chipurile fiindcă avea la bord o femeie în 
convalescență după o febră cerebrală. 

Când îi fusese prezentat, pe Hicks îl impresionaseră bogăţia și 
independenţa lui, ambele evidente, şi, peste câteva zile, când Segundo 
cinase împreună cu el și îi propusese să ia parte la câteva investiții mai 
puţin etice, dar care păreau profitabile, fusese impresionat şi de 
cunoştinţele lui aprofundate în privința acelei rețele internaţionale 
care era economia Lumii Noi. După toate aparențele, nici un act, nici un 
transfer de proprietate, nici o achiziţie și nici o fraudă nu erau prea 
vechi sau prea obscure pentru ca Segundo să nu le cunoască și să nu 
profite de pe urma lor fără milă. Hicks se gândise trebuia să fii în stare 
să citeşti gândurile sau să vorbeşti cu morţii ca să ştii unele dintre 
acele lucruri. 

Şi apoi, pe la jumătatea lui august, la o oră foarte târzie a serii, 
Segundo venise acasă la Hicks cu veşti foarte proaste. 

— Mă tem, spusese, în timp ce Hicks îl privea clipind somnoros 
şi trimitea un servitor trezit din somn după niște brandy, mă tem, 
prietene, că eşti în pericol. 

Bărbatul care-şi spunea acum Hicks nu se trezise decât de un 
minut şi ceva, de când bătuse Segundo la ușă în miez de noapte, așa că 
se gândise mai întâi că oaspete lui nocturn vorbea despre tâlhari sau 
despre sclavi evadați care se apropiau de casa lui. 

— Pericol? răspunsese, frecându-se la ochi. Am zece servitori de 
încredere și o duzină de puşti încărcate... ce... 

— Nu vreau să spun că eşti în pericol să fii rănit în noaptea asta, 
îl întrerupsese zâmbind Segundo. Vreau să spun că eşti în pericol să fii 
acuzat de încălcarea legilor. 

Asta îl trezise. Luase un pahar de brandy de la servitor, îl dăduse 
peste cap şi se holbase cu prudenţă la oaspetele său. 

— Din ce motiv? 

— Ei, răspunsese Segundo cu un hohot de râs, așezându-se pe 
un scaun din sufragerie, e greu de spus. Noi doi avem un partener de 
afaceri comun, şi mă tem c-a fost prins și că-ncearcă să se pună bine cu 
autoritățile implicându-i pe toţi cei cu care a făcut înțelegeri în afara 


legii... cred că mai ales contrabandă și tăinuire de lucruri furate, dar se 
ştie că le-a mai făcut unor oameni de afaceri din Caraibe și alte 
favoruri, răpiri bizare, sau crime, sau incendieri. 

Hicks se așezase la masă, față-n față cu oaspetele. 

— Despre cine e vorba? 

Segundo aruncase o privire spre servitorul care căsca, apoi se 
aplecase înainte. 

— Să-i spunem... Ed Thatch? 

Hicks își golise paharul, dăduse să ceară să-i fie reumplut, apoi îi 
poruncise servitorului să lase carafa şi să plece. 

— Despre ce, întrebase el după ieşirea servitorului, „înțelegeri 
în afara legii” le-a spus? 

Dumnezeu știa că Barbă Neagră îi dăduse o mână de ajutor în 
mai multe asemenea cazuri, începând cu înecarea a două mătuși, două 
fete bătrâne prea bine informate, imediat ce începuse să fabrice dovezi 
false în favoarea poveştii despre moartea fratelui său. 

— Ei, vezi, asta-i problema. Nu știu. Trebuie să presupunem c-o 
să dezvăluie tot ce-şi aduce aminte. 

Hicks gemuse şi-şi îngropase fața în palme, iar Segundo 
întinsese mâna peste masă și-și reumpluse paharul. 

— Nu dispera, îi spusese. Haide, uită-te la mine - și eu sunt 
implicat, aproape tot atât de direct cum ești dumneata, și par cumva 
descurajat? Există o cale de ieșire din orice dezastru, în afară de 
ultimul care-ţi cade pe cap. 

Hicks își ridicase privirea spre el. 

— Ce e de făcut? 

— E simplu. Pleacă din Haiti. Poţi călători pe corabia mea. 

— Dar, protestase nefericit Hicks, cum aș putea lua cu mine bani 
suficienți pentru o viață confortabilă? Și ar veni cu siguranță după 
mine. 

Ulise Segundo îi făcuse cu ochiul. 

— Nu și dac-ai fi încă aici. Dacă în dormitorul tău ar fi găsit un 
cadavru, purtând hainele tale de noapte... un cadavru de înălțimea ta, 
cu aceeași constituție și cu aceeași culoare a pielii... cu fața distrusă de 
încărcătura unei espingole... şi având alături un bilet de sinucigaș, scris 
de mâna ta? 


— ... Dar... cine...? 

— N-ai angajaţi albi? Unul dintre ei n-ar putea să dispară? 

— Păi... cred... 

— Cât despre bani, îți cumpăr eu acum totul - casa, pământurile, 
şi orice altceva. Fiindcă am prevăzut această eventualitate, mi-am pus 
avocatul să întocmească o serie de acte de renunțare, de polițe și de 
acte de vânzare, cu date din ultimii doi ani, care vor lăsa impresia că ai 
pierdut totul, rând pe rând, în favoarea unui grup de creditori - o 
armată de contabili din toată lumea ar avea nevoie de ani de cercetări 
ca să descopere că fiecare dintre ei conduce la mine dacă i se ia urma 
printr-o serie de asocieri făcute fără zarvă și de companii de holding. Îi 
adresase un zâmbet strălucitor. Și în felul ăsta o să existe şi un motiv al 
sinuciderii dumitale, înţelegi? Dezastru financiar! Fiindcă presupun că 
le datorezi bani mai multor persoane, care vor încerca să-i adune din 
veniturile proprietăţii, scoțând la lumină povestea inventată de noi. 

Aşa că o făcuseră. Hicks semnase toate actele; apoi, după 
plecarea lui Segundo, se dusese în clădirea unde dormeau angajații, 
trezise un bărbat care avea vârsta și constituţia potrivite şi îi ceruse 
scurt să-l urmeze în vilă. Îl condusese fără nici o explicație în 
dormitorul său, îi dăduse să bea vin în care pusese droguri şi, după ce 
ochii nedumeriţi ai servitorului se închiseseră în sfârşit și se prăbușise 
inconștient, Hicks îl dezbrăcase, îi aruncase hainele în foc și-i 
îmbrăcase trupul moale într-una dintre propriile sale cămăși de 
noapte. Încărcase o espingolă cu doi pumni zdraveni de inele, monede 
şi lanţuri de aur, şi-și împachetase apoi restul aurului şi al bijuteriilor 
în trei cufere; Segundo se întorsese înainte de a apărea zorii, însoțit de 
mai mulți marinari cu înfățișare bolnăvicioasă, dar foarte puternici, iar 
ultimul lucru pe care-l făcuse Sebastian Chandagnac înainte de a-și 
părăsi casa părintească şi de a adopta numele Joshua Hicks fusese să 
descarce arma în fața servitorului inconștient. Reculul îi luxase 
încheietura mâinii şi fusese îngrozit de zgomot și de distrugerea 
instantanee - împușcătura devastase o întreagă latură a încăperii și 
azvârlise capul servitorului drept prin fereastra închisă, pentru a 
ateriza în grădină transformat într-un milion de fărâme. 

Însă Segundo păruse bine dispus și, în timp de se îndepărtau, 
într-o căruţă cu patru cai, pretinsese că simţea în vântul nopţii mirosul 
sângelui servitorului ucis. 


— După asta umblu în prezent, ştii, specificase el, biciuind caii. 
Am dobândit toată averea de care am nevoie - acum nu mai trebuie să 
fac rost decât de apă de mare și de sânge - de cantități cu adevărat 
nebunești de sânge roșu, proaspăt. 

Râsul lui copios, aproape copilăresc, răsunase pierzându-se 
printre cocotierii de pe ambele părți ale drumului către țărm. 

Acum, stând în balconul lui din Jamaica, Sebastian Chandagnac 
rânji cu un aer nefericit, privindu-și paharul cu brandy. Da, își spuse, ar 
fi trebuit s-aștept, să verific eu însumi. Segundo își dorea, pur și simplu, 
un servitor întrutotul la dispoziţia lui - o marionetă cu maniere alese - 
care s-o păzească pe fata de la etaj; și care, în caz că el nu se întoarce 
aici până la Crăciun, să... oare cum a zis el?... „să-ndeplinească ritualul 
care-o va preschimba într-un vas gol, gata să fie umplut”. Sper până la 
Dumnezeu c-o să se-ntoarcă înainte de Sărbători - nu numai fiindcă nu 
pot suporta ideea îndepliniri ritualului pe care m-a pus să-l învăţ pe de 
rost, ci și din cauza petrecerii pe care am de gând s-o dau aici în noaptea 
de Crăciun; după ce-am suportat toate mâncărimile care m-au chinuit 
până mi-a crescut barba asta, tocmai ca să nu recunoască nimeni drept 
Sebastian Chandagnac, ar fi o rușine să iau parte la propria mea 
petrecere de prezentare acoperit pe de-a-ntregul de sânge și de pene de 
găină și mirosind a pământ din cimitir. 

Chandagnac clătină din cap cu tristeţe, aducându-și aminte de 
casa și de plantaţia pe care le lăsase în urmă, în Port-au-Prince... 
pentru nimic. Una dintre băncile lui Segundo îi plătea cu regularitate o 
rentă, dar nu avusese loc nici o discuţie despre plata tuturor bunurilor 
pe care renunțasem favoarea lui Segundo; şi, cu numai o săptămână în 
urmă, în cursul unei scurte conversații cu poștașul, aflase că Barbă 
Neagră fusese ucis - nu prins, la mijlocul lunii noiembrie: la trei luni 
întregi după conversaţia din miez de noapte prin care îl convinsese 
Segundo pe Chandagnac că piratul-rege fusese capturat şi că trăda pe 
toată lumea de care-și aducea aminte. 

Auzi ușa de la etaj închizându-se şi zăvorul de alamă zăngănind 
în timp ce o bloca, pătrunzând în locașul său. Sări în picioare, sorbi în 
grabă ce-i mai rămăsese în ceaşcă, apoi înhaţă carafa și fugi în casă, 
sperând că avea timp să se încuie în dormitorul lui înainte de a cobori 
la parter infirmiera înspăimântătoare. 


Capitolul douăzeci și cinci 

Sus, pe greement, călare pe verga velei trinchet şi sprijinindu-se 
de catarg, Jack Shandy îşi lăsă în jos ocheanul după ce se uitase atent, 
vreme de o jumătate de oră, la valuri, la smocurile de nori de deasupra 
capetelor şi, concentrându-se cel mai mult, la norul masiv și întunecat, 
cu margini bine conturate, ce creştea întruna în fața lor, pe linia 
dinspre est a orizontului. Își reaminti tot ce învățase despre vreme de 
la Hodge și de la Davies, precum şi din propria lui experienţă, și se 
văzu nevoit să recunoască, măcar față de sine însuși, că Venner avea 
dreptate. Ar fi fost mai înţelept să se întoarcă și să-ncerce să străbată în 
grabă cei o sută de kilometri care-i despărțeau de Grand Cayman, să 
schimbe cursul, pătrunzând în reciful de la Rum Point Channel, s-o 
tragă pe Jenny la țărm și să deschidă butoiul cu alcool. Și asta al naibii 
de iute, fiindcă furtuna înainta mai repede decât o putea face Jenny și 
vântul părea să se oprească. 

Dar, se gândi el cu disperare, azi e douăzeci și trei decembrie. 
Poimâine, Hurwood o să facă vraja care o va scoate pe Beth din trupul ei. 
Trebuie să-l găsesc azi sau mâine pe Ulise Segundo, cum se pare că-i 
place nebunului bătrân să-și spună acum, sau o să însemne că am plecat 
degeaba din așezarea de pe Noua Providență. lar dacă ne-ntoarcem 
înapoi, spre nord-est, și aşteptăm să se domolească furtuna, o să pierdem 
cel puţin restul zilei de azi. Dar am dreptul să-i duc pe oamenii ăștia 
într-o furtună care i-ar putea ucide pe toți? 

Oh, la naiba, se gândi, aruncându-i ocheanul unuia dintre piraţii 
de dedesubt și începând să coboare, ăsta-i dreptul căpitanului: treaba 
mea nu e să ocolesc pericolele, ci să-i scot pe toţi cu bine din ele. Și cred 
că Grăsanul Sumbru n-o să se lase împiedicat s-ajungă pe pământul 
Jamaicăi... nici măcar de un uragan. 

Sări pe punte şi îi zâmbi încrezător lui Skank. 

— Am putea naviga sub vântul ăsta cu jumătate dintre voi beți 
morți, spuse. Ne continuăm drumul către sud-est. 

— lisuse Hristoase, Jack, începu Skank precipitându-se, dar 
Venner îl întrerupse. 

— De ce? întrebă el. Arătă către pupa cu un braţ uriaș, pistruiat. 
Grand Cayman e numai la câteva ore de mers, în partea aia! Și, chiar 
dacă stă vântul, ceea ce e gata să se şi-ntâmple, afurisitul de curent o să 
ne ducă într-acolo! 


Shandy se întoarse spre el fără grabă. 

— Nu e necesar să dau explicaţii, dar o s-o fac. N-o să mergem la 
Grand Cayman. Furtuna asta o să ne prindă din urmă și o să fie mai 
bine să ne aflăm cu prova către ea când o s-o facă. 

Mușchii încordaţi arcuiau umerii laţi ai lui Venner, dar Shandy 
se sili să izbucnească în râs. 


— Şi, la naiba, omule, vestitul Segundo e undeva, în fața noastră, 
ai uitat? Vânătorii ăia de broaște țestoase de ieri au spus că tocmai îi 
văzuseră corabia, chiar dimineață! Nu numai că are la bord prada de 
pe o duzină de vase jefuite, dar navighează aproape cu siguranţă pe 
vechiul Carmichael, cu numele schimbat. Aia e corabia noastră - e o 
corabie adevărată, te poţi bizui pe ea pe mare, şi-o să ne prindă bine, 
fiindcă vasele mici, făcute pentru lacuri, cum e Jenny, nu sunt potrivite 
pentru călătoriile lungi, către Madagascar și către Oceanul Indian, de 
care e nevoie în vremurile astea. Aţi văzut ce i s-a-ntâmplat lui Thatch 
când a trecut pe un slup! 

— Şi acest Ulise o are pe femeia aia, aproape că scuipă Venner, 
şi nu-ncerca să ne faci să credem că ea nu e singurul motiv pentru care 
vrei să-l prinzi! Ei, poate că ea o fi-nsemnând pentru tine mai mult 
decât pieile noastre, dar pentru mine nu-nseamnă nimic. Şi n-am de 
gând să-mi pun pielea la bătaie ca să ţi-o aduc. Se întoarse către ceilalți 
pirați. Voi, flăcăi, gândiţi-vă la asta. De ce trebuie să-l prindem pe acest 
Ulise, sau Hurwood, astăzi? Ce-i rău dacă-l prindem săptămâna 
viitoare? 

Shandy nu dormise prea mult în ultimele câteva zile. 

— E azi fiindcă așa spun eu, decretă, cu o oarecare sălbăticie în 
glas. Ce părere ai de asta? 

Grăsanul Sumbru păși alături de Shandy, acoperindu-l pe 
Venner cu umbra sa imensă. 

— Mergem în Jamaica, spuse el. 

Pentru câteva secunde lungi, în care norul de furtună crescu, iar 
Grand Cayman se îndepărtă și mai mult, Venner rămase nemișcat, 
plimbându-și cu repeziciune privirea de la Shandy și de la Grăsanul 
Sumbru către restul echipajului şi înapoi și întrebându-se, evident, 
dac-ar fi putut stârni o revoltă. 

Sperând că părea totuşi sigur pe sine, Shandy îşi punea aceeași 
întrebare. Fusese un căpitan suficient de priceput în luna care urmase 


căderii lui Carmichael în mâna lui Hurwood și continua să fie privit cu 
o oarecare venerație, ca urmare a exagerării rolului pe care-l jucase în 
evadarea de pe vasul de război al Marinei Militare, și susținerea pe 
care i-o oferea bătrânul bocor al lui Davies îi era de folos, cu toate că 
propria sa moarte iminentă era singurul subiect despre care părea 
Grăsanul Sumbru în stare să vorbească în zilele acelea; dar Shandy nu 
putea decât să presupună, aşa cum o făcea şi Venner, în ce măsură se 
tocise încrederea oamenilor în el pe durata celor trei luni de apatie în 
aburi de alcool de pe Noua Providenţă. 

— Shandy ştie ce face, bombăni un bătrân prăpădit, fără dinți. 

Skank dădu din cap, demonstrându-și exemplar convingerea. 

— Bineînţeles, zise el. N-am reuși să ne întoarcem în Grand 
Cayman înainte de a fi ajunși de furtună. 

Shandy se simţi extrem de recunoscător, fiindcă ştia că Skank nu 
era sincer. 

Umerii lui Venner se gârboviră, iar zâmbetul, care începuse să-i 
brăzdeze fața cu riduri semănând tot mai puţin cu acelea pe care le 
imprimă veselia și tot mai mult cu încreţiturile unei cămăși purtate 
vreme îndelungată, i se întoarse pe chip. 

— Ei, sigur că știe, spuse, cu voce răguşită. Voiam doar... să mă 
asigur că suntem cu toţii de... acord. 

Se întoarse cu spatele şi, îmbrâncind vreo doi bărbați care-i 
stăteau în drum, se îndreptă spre pupa, în timp ce Shandy ordonă să fie 
strânsă trinca şi fie terțarolată vela mare. 

Când slupul începu să înainteze cu minimum de pânze întinse, 
iar Shandy se opri să se uite la norul care ajunsese acum să-i 
umbrească, Skank îl bătu pe umăr şi, cu o zvâcnire a capului, îl trase 
într-o parte. 

— Ce s-a-ntâmplat? întrebă Shandy, cu glasul oarecum rigid din 
pricina încordării. 

— Venner nu e nici pe departe mulțumit, spuse Skank, cu voce 
scăzută. Uită-te la el. O să fie azi, probabil pe la spate. 

— Ah. Ei, mulțumesc. O să stau cu ochii pe el. 

Shandy dădu să se răsucească pe călcâie, îndepărtându-se, dar 
Skank păși în fața lui. 

— Ştiai... continuă grăbit tânărul pirat, ei, nu cred că știi - 


Davies a murit din cauza lui. 

Nerăbdarea lui Shandy dispăruse. 

— Povestește-mi, spuse. 

Câțiva stropi mari de ploaie căzură prin aerul încă neclintit, 
lovind puntea cu zgomot surd și trasând pe pânze dâre lungi, 
întunecate. Ploaie înainte de vânt, se gândi Shandy, aducându-și aminte 
de avertismentul bătrânului Hodge, de la care trecuse atâta timp. 

— Slăbiţi puțin pânzele, strigă, apoi se întoarse din nou spre 
Skank. Povesteşte-mi. 

— Ei, reluă grăbit Skank, trăgând înspăimântat cu ochiul la cerul 
întunecat în timp ce vorbea, marinarul mort care l-a ucis avea, cu un 
minut înainte, de gând să te ucidă pe tine - fugeai către fata din aer şi 
n-ai văzut că mortul ăla te aștepta. Așa că Phil a alergat să-l țintuiască 
şi să te salveze, n-ar fi fost o problemă - dar Venner a văzut ce-avea de 
gând și l-a blocat - Venner nu era încântat că ajunseseşi secund. 

Ploaia cădea acum fără oprire, dar vântul tot nu începuse să 
bată. 

— Terțarolați mai mult vela mare, strigă neliniștit Shandy. Ba 
nu - coborâțţi verga cu totul. O s-o-ntâmpinăm cu vergile goale - și fiți 
pregătiți s-opriți vasul cu vântul în față. 

— Davies s-a dezechilibrat când a dat Venner peste el, continuă 
Skank, și tu ai mai înaintat, ajungând cu vreo doi paşi mai aproape; iar 
Davies a continuat oricum să alerge, dar singurul mod în care putea 
lovi creatura nu era de-ajuns ca s-o ucidă pe loc. l-a tăiat capul din a 
doua lovitură, dar între timp sabia ei de abordaj se-nfipsese în el. 

În clipa aceea îi izbi vântul; chiar şi cu vergile goale, Jenny se 
înclină puternic, pierzând viteză şi lăsându-se atât de mult pe o parte 
încât oamenii se văzură nevoiți să se-agațe de balustradă sau de 
tachelaj ca să nu cadă peste copastia de la babord. Catargul era 
aproape orizontal. 

Imediat după vânt îşi făcură apariţia valurile înalte, și Skank se 
grăbi către pupă, să-l ajute pe timonier să tragă de cârmă printre 
talazurile puternice şi să menţină prova îndreptată cât mai direct către 
vânt. Încet, întâmpinând rezistenţă, catargul se ridică din nou. 

În vreme ce micul vas se legăna pe culmea unui val brăzdat de 
spumă, alunecând apoi pe panta din partea opusă, cu cârma 
legănându-se liberă în aer pentru o clipă, pentru ca bompresul lung să 


se înfigă apoi în următoarea pantă de apă cenușie din fața lor, Shandy 
își tinu răsuflarea, așteptând fie aceasta să se rupă, fie ca întreaga cocă 
să-l urmeze, afundându-se în val pentru a nu se mai ridica niciodată - 
dar, după opt bătăi iuți de inimă, prova se înălță, cu bompresul intact, 
azvârlind greutatea de apă compactă aşa cum azvârle un om o haită de 
câini ucigași care fuseseră gata să-l doboare. 

Shandy reîncepu să respire. Era clar că indiferent cine 
construise slupul Jenny îşi cunoscuse bine meseria. Le strigă piraților 
să-l oprească cu vântul în față şi, când ajunseră pe creasta valului, 
aveau vânt dinspre prova tribord, iar la vela mare fuseseră desfăşurate 
destule terțarole pentru ca Jenny să recadă în aceeași loc, fără să 
înainteze. În principiu, ar fi trebuit să treacă astfel cu bine de furtună. 

Shandy se îndreptă cu greu, alunecând, către provă și către 
oameni care trudeau la cârmă. Acum nu mai avea ce ordine să dea, şi 
vântul i-ar fi smuls oricum cuvintele de pe buze și le-ar fi azvârlit 
neauzite, așa că se sprijini pur şi simplu de cadrul pupei și încercă să 
ghicească pentru câtă vreme putea Jenny s-o ţină astfel fără să se 
rupă-n bucăți. 

Vântul cald continua totuși cumva să se întețească și apa 
pulverizată zbura pe lângă el în nori iuți, ca mitraliile, pișcându-i fața și 
mâinile; își linse buzele, și gustul sărat îl înştiință că erau stropi din 
mare, nu stropi de ploaie. Valurile erau tot atât de înalte și păreau tot 
atât de solide ca stâncile și, de fiecare dată când Jenny aluneca pe panta 
unuia şi se izbea de următorul, se zdruncina și se cutremura cu atâta 
violență încât catargul se legăna nebunește într-o parte şi într-alta, 
deasupra capetelor. Jeturile împroşcate era suflate instantaneu în 
spatele lor, şi apa compactă i se învârtejea lui Shandy în jurul 
coapselor şi îl smucea cu tot mai multă putere. 

Continua să se uite cu ochi îngustaţi în contra vântului biciuitor, 
ca să se-asigure că nici nu le sufla direct în față, nici nu-l lăsau, să-i 
ocolească, izbindu-i în flanc, și, preț de mai multe minute, se minună de 
perfecțiunea cu care călărea vechiul slup valurile; pe urmă văzu 
şomoioage de abur ce se înălțau fluturând deasupra locului în care era 
fixată echea de axul ei și, când se uită cu mai multă atenţie, observă că 
ştiftul de fier era de un roşu mat. Grăsanul Sumbru stătea sprijinit de 
cealaltă parte a cârmei, și Shandy îşi şterse apa de pe pleoape cu 
manșeta și se uită de-a curmezișul punţii cu ochii îngustaţi, cuprinși de 


usturime, studiindu-l pe vrăjitorul uriaş. Ochii bocor-ului erau închiși 
şi îşi mesteca încheieturile degetelor - și, cu toate că ploaia și marea îi 
spălau mâna maronie, Shandy văzu sângele roşu izvorând din locurile 
unde lucrau dinții — și înțelese că Jenny nu rezista atât de bine numai și 
numai mulțumită îndemânării timonierului. 

Însă fiecare val era mai înalt decât cel dinainte şi, când micul vas 
ajunse cu greu pe creasta următorului iar Shandy se uită clipind la 
marea din jur, i se păru că de corabie era prinsă o pânză imensă, 
strălucitoare, care fusese târâtă pe deasupra Alpilor; iar în urletul 
strident al vântului era atâta furie încât trebuia să-și readucă într-una 
aminte că dincolo de el nu se afla nici o stihie conștientă. 

Alunecară în josul părții dinspre vânt a unui val și se afundară în 
următorul - vechiul slup se înălță, revărsând trâmbe compacte de apă 
în ambele părți - și, când se urcă pe faţa ferită de vânt, Shandy îl simţi 
rotindu-se cu forță, iar șaua vergii, coborâtă acum până la nivelul 
capetelor, străluci, portocalie, din cauza efortului la care era supusă. 

Pe urmă erau pe culme, și vântul îi izbi din nou cu toată forța, şi, 
cu un pocnet ca o împușcătură, care acoperi chiar și zgomotul vântului, 
şaua strălucitoare a vergii se rupse. Verga orizontală nu mai era acum 
decât o lance cu un capăt în flăcări, împodobită cu un steag imens, 
fâlfâitor - se izbi de punte sub ghiul velei mari, ricoşă în partea opusă, 
se roti descriind un cerc complet, ca un ac dement de busolă, când se 
rupse marginea de învergare a pânzei, apoi zbură către pupă. Și căzu 
pe cadrul acesteia, cutremurând slupul. 

Shandy se ghemuise în secunda ruperii violente a vergii şi acum 
își ridică privirea, temându-se că l-ar fi putut ucide pe timonier, sau, 
mai rău, că ar fi putut distruge cârma; dar timonierul era încă agăţat de 
eche - numai după ce se lăsă în jos, ușurat, observă Shandy că verga cu 
vârf de fier îl izbise pe Grăsanul Sumbru exact în centrul bustului său 
masiv, ţintuindu-l în poziţie verticală de cadrul pupei. 

— Hristoase! ţipă, printre buzele amorţite de stropii biciuitori 
de apă. 

Oare puteau supraviețui fără bocor? 

Shandy era oricum, numai încrezător nu, dar se împinse de 
lângă balustradă, se agăţă de ghiul velei mari și se trase de-a lungul lui, 
pe lângă marginea de cădere, legată, a velei, înaintând către capătul 
dinspre catarg, unde flutura, liberă, marginea de învergare. Acum mai 


era cineva cu el, în partea opusă a ghiului care se legăna - Skank, cu 
fața suptă de efort, un cuţit şi cu o bucată de frânghie. În vreme ce 
corabia aluneca pieziș în adâncitura dintre valuri, cei doi reușiră 
împreună să facă niște găuri în partea de sus a ceea ce mai rămăsese 
din velă; se ținură bine când Jenny se izbi de suprafața brăzdată a unui 
alt val, apoi, după ce apa alunecă pe lângă ei, Shandy trecu frânghia 
prin găuri. Pe urmă, în timp ce slupul se înclina către spate, 
înălțându-se ca să-ntâlnească următoarea creastă de val, azvârli 
capătul frânghiei în sus, către prova babord - vântul din față îl aruncă 
înapoi, de după catarg, către Skank, care îl prinse, îl lăsă să cadă spre 
balustradă şi reuși să-l înfășoare de două ori în jurul cavilei de luat 
volte înainte de a-i izbi din nou vântul. 

Cei doi metri pătraţi ai pânzei înălțate prinseră vântul într-o 
măsură suficientă ca să-mpingă pupa înapoi, dar Shandy ştia că vela 
n-avea să reziste prea mult. Însă mai mulţi bărbaţi se târâseră în susul 
punţii ca să-i ajute şi Shandy își îngădui să alunece înapoi, către 
balustradă, lăsându-i să-i ia locul - îşi simțea stomacul de parcă s-ar fi 
înnodat, fie din cauza încordării, fie fiindcă mâncase ceva rânced la 
prânz, şi speră că, pentru o vreme, își putea permite să nu mai facă nici 
o muncă grea. 

Deveni brusc conştient de o greutate agățată de haina lui, care-i 
trăgea spatele gulerului mai aproape de gât, și se uită în jos - apoi se 
retrase de lângă copastie pentru că de partea din față a hainei lui se 
încleştaseră, Dumnezeu știa de unde, două creaturi ca niște țipari 
cenușii, cu capete noduroase; abia când înhăță una, vrând s-o smulgă, 
își dădu seama că erau două brațe de om intrate în putrefacție, 
retezate de la coate și strângându-i cu putere între degete țesătura 
hainei. 

O parte a minții sale gemea pur și simplu de spaimă, dar, după 
primul moment în care şocul îl înlemnise, îi trecu prin cap că era 
îmbrăcat cu aceeași haină pe care-o purta în ziua când îl luase 
Hurwood pe Carmichael de la Leo Friend - şi atunci un membru al 
echipajului de morți al grăsanului i se agățase de haina aia, după ce 
fusese aruncat peste bord, apoi căzuse în mare numai fiindcă i se 
rupseseră mâinile de coate. Antebraţele încleștate de revere păruseră 
să dispară la scurt timp după aceea, dar, după toate aparențele, 
fantomele lor îi rămăseseră prinse de haină, ca nişte pânze de păiajen 


de pe tavan, care nu se zăresc decât într-o anumită lumină. 

Din ce în ce mai puternică, durerea de stomac îl făcu să se 
gârbovească iarăşi, sprijinit de balustradă, dar se sili să-și continue 
raționamentul. Atunci, se întrebă, în ce lumină devin vizibile obiectele 
astea sinistre? Ei, evident - e vorba de o vraja ostilă, nestânjenită de 
nimic aici, fiindcă nu suntem pe uscat. Probabil că ţi-ai fi dat seama și 
după mirosul de fier încins, dacă n-ar fi fost vântul ăsta. Durerea din 
pântece e un cadou de la cineva. 

Apa de mare îl potopi când atacă Jenny un alt val, și-şi îndreptă 
spatele, cu toate că trupul lui prefera cu insistență să se îndoaie - 
sudoarea de pe față era atât de rece încât stropii de apă păreau și mai 
calzi - întinse mâna și-l înșfăcă pe cel mai apropiat pirat, trăgându-l 
destul de aproape ca să se poate face auzit strigând. 

— Unde-i Venner? tună el. 


Bărbatul rămase cu gura căscată la vederea braţelor cenușii care 
se legănau, agățate de haina căpitanului, dar arătă cu degetul înainte și 
apoi în jos. 

Shandy dădu din cap și-l lăsă să plece, apoi șchiopătă - un pas 
chinuitor după altul - către tambuchi, sprijinindu-se de tot ce găsea 
la-ndemână; odată ajunşi pe creasta valului, o pală neașteptată de vânt 
îl trânti din picioare, și se târî pe burtă pe ultimii câțiva metri, părând o 
insectă din cauza braţelor întinse în lateral. Săltă capacul tambuchiului 
cu un efort ce păru să-i desprindă mușchii pântecelui și pătrunse în 
cala cu plafon scund rostogolindu-se, coborând treptele și căzând în 
acelaşi timp. 

Era întuneric, dar știa unde se afla rastelul cu arme, și lăsă 
următoarea legănare a navei să-l încline până ce se sprijini de el, apoi 
înhăță un mâner și trase afară o spadă; era mai ușoară decât o sabie de 
abordaj, dar părea să aibă exact lungimea potrivită și-şi lăsă palma să 
se închidă în jurul mânerului, într-o poziţie confortabilă. În direcţia 
provei se zărea o strălucire de un roșu palid și se îndreptă într-acolo 
ghemuindu-se, cu ornamentele sinistre ale reverelor sale legănându-se 
sălbatic. 


Venner era aplecat asupra unui vas mic pentru mangal, șușotind 
şi aruncând bucăţi din ceva anume pe cărbunii dogoritori dinăuntru. 

Shandy întinse spada şi-şi duse piciorul înainte, într-o fandare 
dureroasă, dar, în clipa acea, Jenny se aplecă brusc în față pe creasta 


unui val şi fandarea se transformă într-o tumbă - se izbi cu putere de 
trupul îndesat al lui Venner și se rostogoliră amândoi în băltoaca 
adâncă şi învolburată, oprindu-se în peretele despărțitor dinspre 
provă. Șuierul cu care se stinse focul din vas ajunse pentru o clipă la 
urechile lui Shandy, acoperind zgomotul răsuflărilor lor gâfâite, 
scârțăitul lemnăriei suprasolicitate şi urletul vântului; deşi era căzut 
grămadă, aproape cu capul în jos, în apa rece din vârful unghiului 
dintre puntea înclinată şi perete, cu cotul lui Venner înfipt în spate, își 
simți durerea din pântece liniștindu-se brusc și dispărând, iar braţele 
mortului nu-i mai atârnau de haină. 

Prova izbi adâncitura dintre două valuri și, timp de mai multe 
secunde, cei doi bărbați se striviră încă și mai tare de perete - Shandy 
simți apa pătrunzând prin golurile dintre filele bordajului, de parcă 
marea l-ar fi scuipat printre dinţi de lemn, şi simţi vasul pentru 
mangal, încă fierbinte, alunecându-i de-a lungul gâtului și arzându-i 
pielea - apoi slupul se înclină puternic către spate, începând să urce 
panta următoare. 

Shandy, Venner şi o grămadă de apă sărată se rostogoliră către 
pupa, cel din dintâi încercând să-și țină spada tot timpul ridicată şi 
îndreptată spre celălalt; simţi de două ori vârful pătrunzând în ceva 
mai puțin dur decât scândurile punţii, şi încercă s-o împingă, dar, așa 
cum aluneca, cu fața în jos, pe suprafaţa clipocind de apă, nu reuși să-și 
încordeze muşchii. Lumina cenuşie care pătrundea prin tambuchiul 
deschis contura pentru o clipă cu mare claritate silueta adversarului 
său, dar, peste încă o secundă, Venner urcase deja scara ce ducea spre 
punte. 

Shandy se ridică în picioare şi îl urmă, ținându-și spada - care, 
observă el abia acum, era una dintre floretele de rezervă ale lui Davies 
- între el și lumină, care să împiedice orice lovitură de-a lui Venner; 
dar, odată ajuns pe punte, văzu că acesta fugise către provă şi acum 
stătea la vreo zece metri distanţă, ţintindu-l cu un pistol pe care i-l 
smulsese cuiva. 

Shandy îşi înăbuşi primul impuls, care-l îndemna să se lase din 
nou în jos, în tambuchi, pentru că el era căpitanul şi pentru că, până şi 
în mijlocul furtunii, cei mai mulți dintre oamenii săi urmăreau cu gura 
căscată înfruntarea - iar o împușcătură de la aproape zece metri, pe o 
punte udă şi înclinată şi sub o ploaie torențială avea să fie probabil un 


rateu, și poate că ploaia pătrunsese sub capacul locașului cu praf de 
pușcă. Însă îşi permise să stea în profil, îndreptându-și către Venner 
umărul drept. Își înălță arma într-un salut de duelist, atât pentru 
calmul aparent al gestului cât și cu speranţa că până şi un glonț bine 
țintit ar fi putut nimeri în lama sau în garda spadei. 

Ploaia nu ajunsese la praful de puşcă. În aceeași clipă în care 
zări flacăra de la gura ţevii, Shandy simţi glonţul fierbinte brăzdându-i 
pielea de deasupra plexului solar; tresări de durere și se retrase cu un 
pas, dar nici nu căzu, nici nu scăpă spada şi, o secundă sau două mai 
târziu, după ce-și readunase rațiunea spulberată, se înclină atât de 
curtenitor pe când era cu putință pe puntea care se legăna - ceea ce îi 
impuse să se agaţe cu mâna liberă de grijele şi să se proptească pe 
picioare depărtându-le mai mult decât se obișnuia - şi o porni către 
Venner. 

Distras de drama de pe punte, timonierul nu îndreptă vasul pe o 
direcție perfect perpendiculară pe următorul val, care îl izbi dinspre 
prova babord; Jenny se înclină puternic când apa verde, compactă, i se 
scurse pe punte, împroşcând catargul cu un zgomot exploziv şi 
măturând peste bord cel puţin un om. 

Pe urmă ajunse, în poziţie orizontală, în golul dintre valurile 
acum din travers. Mai înspăimântat de asta decât de Venner, Shandy se 
îndreptă în grabă spre pupă, fiind nevoit să arunce spada ca să-şi poată 
păstra echilibrul agăţându-se de tachelaj. 

Skank şi un alt pirat aflat lângă ghiul velei mari reușiseră să 
desfacă terțarolele pe o lungime de vreo doi metri și să le prindă de o 
frânghie, iar pe catargul care se legăna se străduia să se cațere un alt 
bărbat, cu capătul acelei frânghii în dinţi, după toate aparențele având 
de gând să-l arunce pe deasupra vergii înguste a gabierului, pentru ca 
oamenii de jos să-l folosească drept fungă. Era tot ce puteau face, dar 
Shandy ştia că nu era suficient. 

În spatele lui, mișcându-se încet fiindcă nu voia să-și 
abandoneze sabia de abordaj, Venner se îndrepta spre pupă dând 
mare atenție fiecărui pas. 

Shandy aruncă o privire către timonier, care îndreptase echea 
pe de-a-ntregul către babord şi, în clipa când ajunseră pe creastă şi 
vântul îi lovi în plin, știu că ar fi trebuit să fie acolo, să-l ajute s-o 
mențină în aceeași poziţie, însă apoi îl văzu pe Grăsanul Sumbru. 


Bocor-ul uriaş se desprinsese de cadrul pupei și stătea acum pe 
punte, strângând în mâini sulița de lemn care-l străpunsese; și, chiar 
sub ochii lui Shandy, o îndoi în fața lui - vântul acoperea toate 
sunetele, dar dintre mâinile lui negre începură să țâșnească așchii. 
Când verga se îndoi mai mult, Grăsanul Sumbru fu nevoit să-și 
târşească picioarele, rotindu-se, și Shandy, care presupusese că se 
folosea de magie, își simţi pielea de pe mâini făcându-se ca de găină de 
venerație, fiindcă văzu şaua însângerată a vergii ieșindu-i cu vreo 
doi-trei centimetri în afara spatelui lat și, cu toate că scotea aburi, 
fierul nu strălucea - bocor-ul rupea verga numai și numai cu ajutorul 
forţei sale fizice. 

În cele din urmă o frânse, şi căzu în genunchi. Shandy se apropie 
în grabă, vrând să-l ajute, dar bocor-ul ridică verga cu o singură mână 
şi o azvârli către el - o altă faptă impresionantă, pentru că bucata ruptă 
avea aproape doi metri lungime și era drapată cu bucăţi din greement 
şi cu capătul de sus, ud leoarcă, al velei mari. 

— Ancoră de furtună! strigă bocor-ul. Arunc-o de pe cartierul de 
la tribord. 

Shandy înțelese imediat şi luă verga de la Grăsanul Sumbru - fu 
nevoit să-și folosească amândouă mâinile și scrâșni totuşi din dinți sub 
greutatea ei - apoi se întoarse şi o azvârli în mare peste balustrada de 
la tribord. 


În clipa aceea ajunseră pe creasta următorului val, Jenny se 
înclină brusc, lovită de vânt din travers babord, şi alunecară pe panta 
din bătaia furtunii, cu timonierul încordându-se ca să mențină poziţia 
cârmei. Shandy dezlegă cu iuțeală funga velei mari şi o lăsă să atârne 
peste balustradă, pentru ca parâma ancorei de furtună să fie mai lungă. 


Jenny izbi adâncitura dintre valuri îndreptându-se foarte puţin, 
şi apa împroșcată se scurse din nou în întregime pe punte. Shandy se 
agăță de balustradă sub apă, întrebându-se dacă se răsturnaseră, sau 
dacă avea să urmeze o implozie și Jenny urma să se scufunde pur și 
simplu, fără a mai reveni vreodată la suprafață; însă simți apa 
îngreunându-i-se pe umeri și scurgându-se ca printr-un stăvilar, 
eliberându-i mai întâi capul și apoi brațele și, când încă îi mai clipocea 
în jurul genunchilor, legă din nou funga, fiindcă parâma ajunse 
aproape în întregime dincolo de bord. 

Verga aruncată era undeva, sub ultima creastă de val şi, când se 


urcară pe următorul, Shandy simţi cum îi trăgea, simți vechiul slup 
îndreptându-se şi începând apoi să răspundă la vântul din pânze și la 
manevrele cârmei. Prova ajunse din nou în contra vântului. 

Avusese grijă să simtă tot timpul puntea prin vârfurile 
degetelor, acordându-i o foarte mare atenţie, şi, când simţi ceva 
zgâriind-o ușor în apropiere își ridică privirea - apoi se aruncă pe 
burtă. Sabia de abordaj din mâna lui Venner despică balustrada în loc 
să-i crape capul. 

Shandy se rostogoli într-o parte în timp ce Venner clătina lama 
grea, eliberând-o, şi, când se ridică, ghemuit, Skank își întrerupse 
pentru o clipă lucru la vela mare improvizată şi-i aruncă spada căzută. 

Puntea tresălta, ploaia și stropii de apă sărată în intraseră în 
ochi - nu izbuti să prindă spada, o auzi zăngănind şi alunecând pe 
puntea umedă, auzi şi trosnetul cu care se eliberă lama sabiei de 
abordaj, şi paşii lui Venner, care se apropia patinând. 

Shandy se aruncă după spadă tocmai când intra prova într-un 
val - închise ochii şi se sprijini de copastie când se sparse apa asupra 
lui, apoi scutură din cap şi clipi, uitându-se înnebunit în jur. Lumina 
era proastă, dar își zări spada rostogolindu-se în apă, se azvârli după 
ea pe jumătate înotând şi o prinse de mâner. 

Venner îl atacă exact când încerca să se ridice, dar puntea se 
legănă, înclinându-se brusc către spate tocmai când fanda, aşa că își 
pierdu echilibrul și, cu toate că izbitura amorţi umărul lui Shandy, nu-l 
nimerise muchia sabiei, ci latul ei. 

Lovitura îl trânti din nou în genunchi, dar și Venner căzuse, și 
Shandy îşi acordă o clipă în care să-și îndrepte vârful spadei către 
singura lui parte la care putea ajunge - genunchiul - înainte de a se 
trage obosit în sus, ridicându-se încă o dată. 

Şi Venner era în picioare. 

Shandy îşi dădu seama că era posibil să nu poată înfrânge, că 
lupta aceea interminabilă s-ar fi putut încheia cu blestemata de sabie 
de abordaj crăpându-i capul sau despicându-i burta - dar era prea 
istovit pentru ca ideea să-i aibă drept urmare ceva mai mult decât un 
sentiment apăsător de nefericire. Se lăsă pe spate, sprijinindu-se de 
cadrul pupei, şi-şi îndoi mâna pe mânerul alunecos al spadei. 

Sabia de abordaj lui Venner zvâcni către capul lui, și Shandy 
reuşi să-i impună brațului său amorţit să ridice spada, dar nu reuși 


decât să răsucească lama grea din mâna celuilalt, care îl lovi iarăşi cu 
latul - de data asta drept în lateralul capului. Genunchii îi cedară 
pentru o clipă, când durerea fierbinte, îngrețoşătoare, păru să-i răsune 
în sinusuri. 


Încercă să se îndrepte, dar lama lui Venner venea acum spre el 
cu vârful înainte - așa că se lăsă să alunece și mai mult şi abia izbuti să 
se-arunce brusc într-o parte când lovi sabia - îi zgârie coastele i se 
înfipse într-o cută a hainei, ţintuindu-l de peretele despărțitor și 
oprindu-i căderea; dar îşi înălțase propria spadă, vrând să pareze, ceea 
ce, deşi se petrecu prea târziu, îi aduse vârful mai mult sau mai puţin 
pe direcția potrivită. Shandy îşi trase picioarele sub el, tot atât de 
stângaci ca o marionetă prost mânuită. 

Cămașa i se rupse când se întinse înainte, apoi partea din față a 
hainei lui Venner era străpunsă, atât cât să permită pătrunderea a cinci 
centimetri de oţel ruginit - care deveniră zece când Shandy își regăsi 
echilibrul și contraatacă. 

Dintr-odată palid, Venner dădu înapoi  clătinându-se, 
desprinzându-se de lamă, iar sabia de abordaj îi alunecă din mână şi se 
izbi răsunând de punte. Jenny ajunse pe creasta următorului val şi se 
înclină pentru o clipă puternic spre spate. În afară de cei doi 
combatanți, toată lumea căută ceva de care să se agațe sau încercă 
să-și controleze căzătura, însă Shandy fandă iarăși, rămânând în aer 
când puntea îi căzu de sub picioare, şi-şi îndreptă din nou vârful spadei 
către pieptul lat al lui Venner cu atâta forță încât lama se rupse cu un 
pocnet și amândoi zburară prin ploaie către balustrada de la provă, la 
o înălțime mai mare decât a ei. Shandy lăsă din mână lama ruptă şi se 
prinse de tachelaj, dar Venner și spada lui Davies căzură răsucindu-se 
peste copastie. Pe urmă prova căzu şi pupa se înălță, smulgând parâma 
din mâinile lui Shandy și azvârlindu-l cu putere pe punte. 


Capitolul douăzeci și şase 

Îşi recapătă cunoştinţa lent, în mai multe etape, abandonând 
fără tragere de inimă visele preferabile frigului și durerii din care 
părea alcătuită realitatea; vise-amintiri, în care călătorea cu tatăl lui şi 
cu marionetele, şi vise-dorinţe, în care o găsea pe Beth Hurwood și-i 
spunea tot ce-și dorea să-i spună. La începu i se păru că putea alege 
situaţia în care să se trezească, pur şi simplu concentrându-se asupra 
ei; dar umezeala, frigul şi legănarea deveneau tot mai insistente și, 
când deschise ochii, se afla pe puntea lui Jenny. 

Încercă să se salte în capul oaselor, dar o greață neaşteptată îl 
trânti la loc, pe spate, slăbit şi transpirând. Deschise ochii și văzu fața 
îngrijorată a lui Skank. Vru să vorbească, dar dinţii îi clănțăneau. Își 
încleştă cu putere fălcile pentru o clipă, apoi încercă din nou. 

— Ce... s-a-ntâmplat? 

— Te-ai izbit zdravăn de punte după ce l-ai omorât pe Venner, 
răspunse Skank. 

— Unde-i Davies? 

Skank se încruntă, uluit. 

— E... ăă, e mort, căptane. A murit când a pus Hurwood 
stăpânire pe Carmichael. Ți-aduci aminte? 

Lui Shandy i se păru că-și amintea ceva asemănător. Se strădui 
din nou să se ridice şi recăzu cu zgomot pe spate, tremurând. 

— Ce s-a-ntâmplat? 

— Păi... ai fost acolo, căp'tane. Și ţi-am povestit azi despre asta, 
ți-aduci aminte? Cum l-a ucis unul dintre marinarii morţi din echipajul 
lui Friend? 

Skank se uită îndurerat în jur. 

— Nu, întrebam ce s-a-ntâmplat acum. 

— Ai căzut pe punte. Tocmai ţi-am spus. 

— Ah. 

Shandy se săltă în capul oaselor pentru a treia oară și reuși să 
rămână aşa. Greaţa urcă în el, apoi se linişti. 

— Ar fi bine să continui. 

Se luptă să se ridice și ajunse să stea în picioare, clătinându-se și 
tremurând, strângând balustrada în mâini ca să-și menţină echilibrul şi 
uitându-se amețit în jur. 


— Ăă... furtuna s-a... oprit, remarcă, mulțumit fiindcă putea să 
demonstreze că era conștient de starea lucrurilor. 

— Da, căp'tane. În timp ce zăceai leșinat. Am ţinut corabia pe loc 
şi am ieşit din furtună. Ancora ta plutitoare a schimbat situația. 

Shandy îşi frecă apăsat fața. 

— Ancora mea plutitoare. Se hotărî să nu întrebe. Bun. Care e 
cursul nostru? 

— Spre sud-est, mai mult sau mai puţin. 

Shandy îi făcu semn lui Skank să vină mai aproape și, când 
tânărul se ghemui lângă el, îl întrebă: 

— Unde mergem? 

— În Jamaica, cum ai spus. 

— Ah. Shandy se încruntă. Ce sperăm să găsim acolo? 

— Pe Ulise Segundo, răspunse Skank, din ce în ce mai îngrijorat, 
şi corabia lui, Înălțarea lui Orfeu. Tu ai spus că el e Hurwood, și că 
Orfeu e de fapt Carmichael. Am urmărit rapoartele despre el până-am 
ajuns în insulele Cayman, unde-ai aflat că se-ndrepta din nou spre 
Jamaica. Of, și Grăsanul Sumbru voia s-ajungă acolo, în Jamaica, înainte 
de-a muri. 

Skank clătină din cap cu tristeţe. 

— Grăsanul Sumbru e mort? 

— Mulţi dintre noi cred că da. Verga aia l-a străpuns ca pe-un 
pui pus în frigare și, după ce-a rupt o bucată mare și ţi-a dat-o ţie, s-a 
prăbușit c-o bufnitură seacă. L-am dus sub punte, ca să-l îngropăm 
când ajungem la țărm, fiindcă n-arunci pur și simplu un bocor mort în 
mare, dacă ştii ce-ţi face bine şi ce nu - dar vreo doi oameni spun că-i 
simt pulsul în încheietură, iar Lamont zice că nu se poate gândi la ceea 
ce are de făcut, fiindcă Grăsanul Sumbru fredonează ceva cu voce 
joasă, dar eu n-aud nimic. 

Shandy încercă să se concentreze. Îşi aducea aminte, vag, de o 
parte din toate acestea, pe măsură ce i le descria Skank, și în amintire îi 
stăruia un sentiment de disperare din pricina unei urgenţe, dar nu 
reuşea să-și amintească de ce trebuiau să se grăbească. Cea mai 
arzătoare dorinţă a lui din clipa aceea era o imposibilitate - un loc 
uscat unde să doarmă. 

— Furtuna, spuse el. A-nceput pe neașteptate? Nu exista nici un 


loc unde ne-am fi putut adăposti? 

— Ne-am fi putut întoarce la Grand Cayman, îi povesti Skank. 
Venner voia s-o facem. Tu ai spus că trebuia să ne continuăm drumul. 

— Am spus... de ce? 

— Ai spus că furtuna o să ne-ajungă oricum, așa că putem foarte 
bine să mergem mai departe, pe urmele lui Orfeu. Venner a zis că voiai 
s-o facem din cauza fetei. Ştii, a fiicei lui Hurwood. 

— Ah! Shandy începea să-ntrezărească, în memoria lui răvășită 
de izbitură, indiciile unui model. În cât suntem azi? 

— Nu ştiu. E vineri... și, ăă, duminică e Crăciunul. 

— Am înţeles, spuse încordat Shandy. Să-mi mai aduci aminte 
de asta, da? Și acum, fiindc-a trecut furtuna, înălțaţi cât mai multe 
pânze cu putință. 


În dimineața următoare, chiar în zori, descoperiră Înălțarea lui 
Orfeu - şi nu apăru nici un dezacord când deciseră ce aveau de făcut, 
fiindcă își petrecuseră toată noaptea scoțând de pe Jenny apa care 
continua să pătrundă înăuntru din ce în ce mai repede, pe oră ce 
trecea, cu toate că întinseseră o pânză unsă cu catran sub partea din 
față a chilei şi îndesaseră rulouri de pânză umplute cu orez în golurile 
dintre filele bordajului, și Shandy se îndoia că vechiul slup greu 
vătămat de furtună putea să acosteze fără să se desfacă-n bucăți. 
Întinseseră numărul maxim de pânze, îngrămădindu-le, şi Jenny se 
clătina, instabilă, traversând întinderea albastră a apei care-o 
despărțea de corabie. 

Ghemuit la prova slupului, Shandy se uita prin ochean, 
îngustându-și ochii ca să-i ferească de strălucirea orbitoare a valurilor 
scăldate în soarele dimineţii. 

— A avut de suferit, le spuse oamenilor trași la față, care 
tremurau în jurul lui. Lipsesc vergi şi tachelajul de lângă arborele 
trinchet e stricat... dar corabia e încă solidă. Dacă facem treabă bună în 
următoarele ore, o s-avem rom, mâncare şi haine uscate. 

Se auzi un mormăit general de aprobare, fiindcă mai toţi pirații 
își petrecuseră noaptea muncind la pompele din santină, pe ploaie, 
aşteptând cu nerăbdare o pauză întâmplătoare în care să-nghită o 
mână sau două de biscuiţi uzi; iar butoiul cu rom scăpase din legături 
şi se spărsese în timpul furtunii, umplând cala cu mirosul alcoolului la 


care nu se mai putea ajunge. 

— A rămas ceva praf de pușcă uscat? întrebă Shandy. 

Skank ridică din umeri. 

— Poate. 

— Hm. Ei, oricum nu vrem să-l transformăm pe Orfeu într-o 
epavă. Shandy lăsă ocheanul în jos. Presupunând că nu ni se rupe 
catargul, ar trebui să ne putem îndrepta spre sud ca să-i tăiem calea - 
şi pe urmă cred c-o să-ncercăm pur şi simplu să-l abordăm. 

— O facem sau înotăm până-n Jamaica, încuviinţă un pirat tânăr, 
zdrenţăros și cu ochii-nroşiţi. 

— Nu crezi că Hurwood o să-ncerce să fugă când o să vadă că-l 
urmărim? întrebă Skank. 

— Poate, răspunse Shandy, dar fac pariu că-l putem prinde, 
chiar așa făcuţi praf cum suntem - și, oricum, nu cred c-arătăm prea 
înspăimântător. Înălță din nou ocheanul. Ei, nu vă faceţi griji, adăugă, 
un minut mai târziu. Adevărul e că se-ndreaptă spre noi. 

Urmă un moment de tăcere. Apoi: 

— Cutez să spun c-a pierdut niște oameni în furtună, comentă 
unul dintre piraţii mai bătrâni, cu un aer sumbru. O fi vrând înlocuitori. 

Skank își mușcă buza şi se uită încruntat la Shandy. 

— Ultima dată când ai intrat în conflict cu el, te-a ridicat și te-a 
aruncat în ocean. Ai... vreun motiv să crezi că n-o să fie la fel și de data 
asta? 

Shandy cugetase asupra aceleiași întrebări încă de când 
plecaseră de pe Noua Providenţă. Sângele, își aminti că spusese 
guvernatorul Sawney, în el e evident fier. Fă atomii sângelui tău și ai 
fierului să se alinieze, așa cum se așează acul unei busole pe direcţia 
nordului. Sau viceversa. Totul e relativ... 

Zâmbi, cam șters, în ciuda eforturilor sale. 

— Am face bine să sperăm cu toţii că n-o să fie. Mă găsiţi lângă 
busolă; pune pe cineva să-mi aducă o sabie... și un ciocan, și o daltă 
subțire. 

Orfeu se întorsese și, aşa cum alerga cu vânt din pupa către vest, 
apropiindu-se de Jenny, soarele dimineţii din spatele său arunca 
umbrele tachelajului și ale catargelor peste pânzele luminoase. Shandy 
îl supraveghea cu coada ochiului în timp ce meşterea cu ciocanul și cu 


dalta la mânerul sabiei pe care i-o adusese Skank și, când încă îi mai 
despărțeau o sută de metri, îşi îndreptă spatele și ridică arma ținând-o 
de lamă. 

Tăiase îmbrăcătura de piele și jumătate din mânerul de lemn, 
scoțând la lumină coada de fier care lega lama de măciulia mânerului și 
făcuse, cu dalta, o crăpătură mică în metal, exact în locul unde trebuia 
să apese baza palmei spadasinului. 

Se ridică și se aplecă spre piciorul de susținere al compasului, 
uitându-se în jos, prin sticlă. 

— Dacă... sorții vor fi împotriva noastră în dimineaţa asta, îi 
spuse lui Skank, care se holba de câteva minute la el, neînțelegând 
nimic, ocoliți-l pe la est - în starea în care se află acum Carmichael, îi e 
la fel de greu să schimbe cursul cum îi e să zboare - și încercați 
s-ajungeţi în Jamaica. 

— Ar face bine să nu ne fie împotrivă. 

Shandy zâmbi, şi asta-l făcu să arate, cumva, încă și mai obosit. 

— Corect. 

Înălță ciocanul și lovi cu putere în sticla piciorului compasului, 
apoi îl lăsă să cadă și căută pe bâjbâite printre cioburi; o clipă mai 
târziu, ridică acul busolei între degete însângerate. 

— Spune-le băieţilor să fie pregătiți, cu gheare de pisică și cu 
parâme. Cu puţin noroc, o să putem începe abordarea înainte să-și dea 
seama că-ncercăm să fim noi agresorii. 

Skank scoase un geamăt slab, dar dădu din cap și se grăbi să se 
îndrepte spre provă. 

Shandy introduse cu grijă capătul dinspre nord al acului busolei 
în crăpătura pe care-o făcuse în fierul mânerului sabiei, apoi se 
ghemui, luă din nou ciocanul și lovi ușor acul, ca să-l blocheze în locul 
unde trebuia să stea. 

Îşi prinse cu grijă sabia modificată la centură și, vreme de un 
minut, nu mai făcu nimic altceva decât să respire adânc, cu ochii 
închiși; pe urmă, când Înălţarea lui Orfeu viră brusc către babordul lui 
Jenny, aşternându-şi umbra asupra ei, înhaţă o gheară de pisică, o roti 
de câteva ori, descriind un cerc vertical, și o lăsă să zboare către 
balustrada corabiei mai mari; soarele îi străluci pe vârfuri în clipa în 
care se opri, apoi gheara căzu pe balustradă şi se înțepeni de ea. 

E cu siguranță ultima oară când îl mai atacă Jenny pe 


Carmichael, se gând pe când începu să urce - o mână deasupra alteia - 
pe frânghie. 

Nasul prinse să-i sângereze din pricina efortului, avu senzaţia că 
urma să-i explodeze capul și, când ajunse în sfârșit la capătul de sus al 
frânghiei și se opri să-şi tragă răsuflarea călare pe balustradă, nu reuși 
să-și aducă aminte de ce se afla acolo. Părea să fi trecut ceva timp - 
acela era Guralivul Carmichael, de asta era sigur... dar cea mai mare 
parte a balustradei dispăruse, precum și întreaga teugă! Încă nu 
ajunseseră în Jamaica? Unde era căpitanul Chaworth? Şi fata aceea 
bolnavă, cu medicul ei gras? 

Se simţi ceva mai puţin dezorientat când îl recunoscu pe tatăl 
fetei, care tocmai cobora de pe puntea pupa - cum îl chema? Hurwood, 
asta era - însă apoi se încruntă, fiindcă, din câte își aducea el aminte, ar 
fi trebuit să fie ciung. 

Atenţia îi fu apoi distrasă de lupta de pe dunetă și, când se uită 
cu mai multă atenție - era greu să-ți focalizezi privirea când soarele 
strălucea atât de puternic - crezu într-adevăr că-și pierduse mințile. 
Bărbaţi trași la față, în haine zdrențuite, dar țipătoare, urcau la bord 
pretutindeni în jurul lui, ducând o luptă disperată cu cadavre incredibil 
de însuflețite, care n-ar fi trebuit să poată strânge în mâinile lor 
stafidite săbii de abordaj şi ai căror ochi lăptoşi n-ar fi trebuit să fie-n 
stare să le direcționeze loviturile. Sângele care se scurgea încet din 
urechile lui Shandy și zvâcnirile din capul lui văduveau scena de 
aproape toate zgomotele, făcând-o la fel de grotesc de ireală ca delirul 
provocat de febră, și i se păru relativ lipsit de importanţă să se întrebe 
de ce preferase să-şi împodobească haina cu două antebrațe omenești 
mumificate. 

Nefiind sigur că era în stare să-și țină echilibrul, cobori cu mare 
grijă pe punte. Bărbatul care părea să fie Benjamin Hurwood se 
îndrepta acum spre el, cu fața bătrână încreţită într-un zâmbet de bun 
venit... 

Şi pe urmă Shandy visa, trebuia să fie un vis, fiindcă stătea 
alături de tatăl lui în semiîntunericul de deasupra scenei cu marionete, 
holbându-se amândoi la lumina strălucitoare de dedesubt și mânuind 
preocupaţi crucile care controlau păpușile atârnate de ele; și probabil 
că erau la o scenă cu multe personaje, pentru că multe alte cruci erau 
agățate de cârlige cu arcuri, datorită cărora marionetele aflate în 


aşteptare se legănau și tresăltau uşor. O clipă mai târziu, uitase că totul 
nu putea fi decât un vis şi intrase în panică, fiindcă nu ştia ce piesă 
interpretau. 

Studie cu ochi mijiți la siluetele mărunte de dedesubt şi le 
recunoscu imediat. Erau cele din Iulius Cezar. Și, din fericire, începuse 
actul al treilea, nu mai aveau mare lucru de făcut - ajunseseră deja la 
scena asasinării, iar micii senatori de lemn aveau, cu toţii, mâna 
dreaptă obişnuită înlocuită de o alta, care strângea un pumnal. 

Vorbea păpușa Cezar - şi Shandy se holbă la ea, fiindcă nu mai 
avea fața din lemn, ci din carne, şi el o recunoscu. Era propria lui față. 

— Înapoi! îl auzi spunând pe sinele său în miniatură. Vrei tu 
Olimpul să-l iei în piept?23 

Păpușile senatori, care erau acum tot din carne, se apropiară 
să-l ucidă... şi pe urmă scena dispăru cât ai clipi, lăsându-l din nou 
singur pe puntea lui Carmichael, unde se uita la Hurwood cu ochi 
îngustați din pricina strălucirii soarelui. 

De pe fața bătrânului tocmai pierea un zâmbet plin de încredere 
în sine, dar atacă din nou, și Shandy se trezi îngenunchind în nisipul 
încins al plajei de pe Noua Providenţă, privind cu un ochi critic la cele 
patru bețe de bambus pe care le înfipsese drepte în nisip. Stătuseră așa 
destul de bine, până când încercase să le lege altele de vârfuri, de-a 
curmezișul, și acum erau toate înclinate în afară, ca niște tunuri 
pregătite să respingă un atac venit din toate părțile. 

— Împleteșşti un coş? întrebă Beth Hurwood, din spatele lui. 

N-o auzise apropiindu-se şi, pentru o clipă, avu de gând să 
răspundă iritat, însă apoi zâmbi. 

— Ar trebui să fie o colibă. În care să dorm eu. 

— Ar fi mai simplu s-o faci cu acoperişul înclinat - uite, o să-ţi 
arăt. 

Fusese o zi de iulie, din timpul reparării lui Carmichael; Beth îi 
arătase cum să construiască o structură mai solidă și, la un moment 
dat, când stătea pe vârfuri ca să facă o buclă, trecând un lujer peste 
vârful unuia dintre stâlpii înclinați, căzuse, sprijinindu-se de el, şi 


3 Traducere de Tudor Vianu, Shakespeare - Opere, vol. II, Editura de Stat pentru 
Literatură și Artă, București, 1955. 


pentru o clipă o ţinuse în brațe, şi ochii ei căprui şi părul de aramă îl 
ameţiseră, invadându-l cu o emoție care includea atracţia fizică numai 
în măsura în care include o orchestră un grup de alămuri. Era o 
amintire care-i apărea adesea în vise. 

Însă de data asta lucrurile se desfăşurau altfel. Beth nu mai 
folosea lujeri, ci un ciocan și cuie, iar pleoapele și buzele ei erau 
răsfrânte la maximum, și dinţii și albul ochilor îi străluceau în soarele 
tropical când întinse braţele lui de-a lungul beţelor de bambus și îi 
potrivi primul cui deasupra încheieturii mâinii... 

„„şi se trezi din nou pe puntea lui Carmichael, clipind nedumerit, 
cu ochii la Hurwood. 

Care părea acum categoric neliniștit. 

— Ce naiba e cu mintea ta? mârâi. E ca un șurub nefiletat. 

Shandy era înclinat să se declare de acord. Se tot străduia să-și 
aducă aminte ce făcea acolo şi se uita de fiecare dată la lupta de coșmar 
din jurul lui cu o nouă uimire și cu o nouă spaimă. lar acum, parcă spre 
a întrece tot ce-l dezorientase până atunci, puntea încetă să-i mai 
apese tălpile cizmelor şi el începu să se înalțe lent în aer, nesusținut de 
nimic. 

Întinse instinctiv mâna să se prindă de ceva - dar nu voia să se 
agațe de balustradă sau de tachelaj, ci de mânerul propriei săbii. Acul 
proeminent al busolei îi înțepă palma, dar același impuls care-l 
îndemnase să-l înşface îl făcu să strângă mânerul în continuare. Începu 
să se lase în jos şi, câteva secunde mai târziu, stătea din nou pe punte. 

Se uită în jur: lupta continua, la fel de oribilă ca mai înainte, deși 
toate sunetele păreau să fie încă prea înăbușite pentru urechile lui, dar 
nici unul dintre combatanți nu se apropia de el și de Hurwood - după 
toate aparențele, considerau că poartă un duel personal. 

Pe fața lui Hurwood se citeau uimirea și panica, şi spunea ceva, 
prea încet ca să-l audă Shandy. Pe urmă scoase o sabie și alergă vioi 
spre el. 

Shandy continua să strângă dureros mânerul propriei arme și 
acum şi-o smulse de la centură exact la timp ca să-ndepărteze vârful 
lamei lui Hurwood, parând stângaci, din poziţia de gardă, după care 
făcu un salt înapoi şi devie cu mai multă uşurinţă a doua lovitură a 
bătrânului - şi apoi pe următoarea. Antebraţele cenușii agățate de 
haina lui se legănau și se ciocneau îngreţoșător unul de altul. 


Mânerul sabiei era alunecos din cauza sângelui din mâna lui 
străpunsă și, ori de câte ori zăngănea lama, lovindu-se de a lui 
Hurwood, acul busolei îi răzuia oasele palmei, trimițându-i până în 
umăr o durere chinuitoare, ca a unui dinte cariat atins de o foiţă de 
staniol. 

Hurwood lătră râzând o silabă stridentă și se repezi înainte, dar 
Shandy își încleştă pumnul pe mânerul sabiei - împingându-și acul și 
mai adânc între oasele palmei - şi opri lama care se abătea asupra lui 
cu o mișcare de tirbuşon, care-i smulse mânerul dintre degetele 
bătrânului; durerea stârnită de o asemenea mișcare înnegură pentru o 
clipă vederea lui Shandy, dar, cu o ultimă răsucire, izbuti să azvârle 
sabia adversarului, care zbură răsucindu-se peste copastie, apoi se uită 
pur şi simplu în jos, către punte, şi respiră adânc, gâfâit, până ce i se 
limpezi privirea. 

Hurwood se retrăsese în grabă și acum se uită în lateral şi arătă 
cu un deget poruncitor către Shandy. Era evident că duelul îşi pierduse 
caracterul personal. 

Unul dintre marinarii în descompunere se îndreptă supus către 
ei, traversând puntea clătinându-se; hainele lui erau rămășițe 
zdrențuite și Shandy zărea lumina printre oasele fluierului unuia 
dintre picioarele sale, dar umerii erau lați și încheietura osoasă a 
mâinii biciuia aerul cu o sabie grea de abordaj cu aceeași ușurință cu 
care mânuieşte un velar acul. 

Shandy se simțea deja aproape extenuat și indicatorul busolei 
încastrat în palma lui era un chin fierbinte, hârjâitor. I se părea că 
atingerea unui fluture care ar fi poposit pe lama armei sale ar fi fost o 
tortură imposibil de suportat fără să-și piardă cunoștința, dar își 
impuse să se retragă cu un pas şi să ridice sabia, deși mișcarea schimbă 
culoarea lumii, făcând-o cenușie, și îl scălda într-o sudoare de gheață. 

Mortul își târși picioarele mai aproape - Hurwood îi zâmbi, 
spunând: „Ucide-l pe Shandy!” - şi sabia de abordaj se înălță deasupra 
umărului osos, gata să lovească. 

Shandy îşi impuse să-și focalizeze privirea, îşi sili mâna brăzdată 
să fie pregătită... 

Dar sabia de abordaj lovi în lateral, izbindu-l pe Hurwood 
trimițându-l în zbor la mare distanţă de-a lungul prinții, către pupa, şi, 
în clipa dinaintea prăbușirii marinarului putrezit într-un morman de 


oase, clipă în care dispărură și brațele cenușii încleştate de haina lui 
Shandy, ochii acestuia din urmă întâlniră licărirea din cei scufundați în 
orbite ai mortului, recunoscându-se, salutându-se confuzi și luându-și 
rămas-bun ca niște camarazi adevăraţi. Pe urmă nu mai rămaseră 
decât oase vechi, rostogolindu-se pe punte, printre câteva resturi de 
haine țipător colorate, iar Shandy aruncă sabia torturantă și se lăsă să 
cadă în genunchi și apoi în față, sprijinindu-se pe palmele vătămate, cu 
auzul acum destul de limpede ca să-și desluşească răpăitul propriilor 
lacrimi pe punte. 

— Phil! urlă el. Phil! Hristoase, omule, întoarce-te! 

Dar Davies plecase în sfârşit, aidoma celorlalți morți, şi, în afară 
de Hurwood, pe puntea însorită nu mai erau decât bărbaţii care se 
cățăraseră de pe Jenny. 

Bătrânul se sprijinea de balustrada de la tribord, cu fața 
cadaverică, ținându-şi strâns ciotul rămas în locul brațului său de 
curând crescut. Nu se zărea nici un strop de sânge, dar era evident 
nevoie de concentrarea întregii sale puteri vrăjitoreşti ca să-l 
împiedice să țâşnească. 

Pe urmă Hurwood se mișcă. Se împinse de lângă balustradă şi, 
făcând cu grijă un pas greoi după altul, se târî către ușa cabinei. Shandy 
se strădui să se ridice şi-și târși tălpile pe urmele lui. 

Hurwood lovi în ușă cu piciorul - şi ușa se deschise, și el intră 
clătinându-se. 

Shandy se opri exact în prag şi se holbă în semiîntuneric. 

— Beth! strigă. Eşti acolo? 

Nu primi nici un răspuns, în afară de mormăitul lui Hurwood, 
aşa că respiră adânc, bâjbâi cu mâna teafără prin buzunar, căutându-și 
briceagul, şi păşi înăuntru. 

Hurwood tocmai îşi îndrepta spatele după ce cotrobăise în 
adâncul unui cufăr deschis, lipit de perete, și strângea în singura sa 
mână aceeași casetă de lemn pe care-o mai văzuse Shandy și înainte. 
Apoi se întoarse și se îndreptă spre el, şi Shandy simţi aerul 
îngroşându-se și împingându-l înapoi. Îl împinse astfel din nou afară, 
în lumina soarelui, în timp ce Hurwood se îndepărta pas cu pas, 
inexorabil, și deveni în curând limpede că se ducea spre barca de 
salvare. 

Shandy îşi deschise pe jumătate briceagul şi îşi așeză arătătorul 


de-a curmezișul şanţului din care ieşise lama, pe care o trânti apoi 
brusc la loc. Din degetul spintecat țâșni sângele, dar aerul încetă să-i 
mai opună rezistenţă. Ea clar că până și fierul nemagnetizat spulbera 
acum vrăjile lui Hurwood. Înaintă și, înainte să observe bătrânul că îşi 
redobândise brusc libertatea se a se apropia, îi azvârli caseta din mâini 
cu o lovitură de pumn. 

Caseta căzu pe punte, ricoșând. Cu gura deschisă din cauza 
efortului imens, Hurwood se răsuci și încercă să meargă; căzu și începu 
să se târască spre casetă, sprijinindu-se pe genunchi și pe singura sa 
mână. 

Abia reușind el însuși să se miște cu ceva mai multă ușurință, 
Shandy o luă clătinându-se înaintea bătrânului care se târa, se așeză 
alături de cutie pe puntea încinsă și, cu degetul încă prins dureros sub 
lama briceagului, deschise cu stângăcie capacul. 

— Sabia mea, cârâi către Skank, care se chinuia să-și lege un 
bandaj în jurul propriei coapse. 

Tânărul pirat vlăguit se întrerupse atât cât era nevoie ca să-i 
tragă un picior sabiei modificate, care zăngăni pe punte, ajungând 
lângă Shandy. 

El o înşfăcă fără să-şi desprindă briceagul de deget, o strânse, 
făcând acul busolei să-i pătrundă din nou adânc în palmă, apoi cobori 
vârful de fier în casetă. 

Zgomotul imploziei craniului mumificat din interior îl duse cu 
gândul la o tapiţerie veche, brusc sfâșiată. 

Hurwood se opri cu ochii holbațţi, apoi inspiră hârjâit și scoase 
un urlet care-i făcu până şi pe cei mai grav răniţi dintre piraţii lui 
Shandy să-și salte uluiți privirile. Pe urmă se prăbuşi şi din ciotul 
brațului începu să-i ţâşnească sângele. 

Cu un tremur, Shandy aruncă iarăşi sabia și îşi desprinse de pe 
deget briceagul, pe care începu apoi să-l mânuiască stângaci ca să-și 
taie haina blestemată în fâşii bune de folosit drept garou - fiindcă, dacă 
Beth nu era la bord, nu voia să-l lase pe Hurwood să sângereze până la 
moarte. 


Ameţeala, greața și momentele ocazionale în care uita totul 
prelungiră căutările lui Shandy de la bordul lui Carmichael, dar 
principalul motiv pentru care avu nevoie de atât de mult timp - 


uitându-se în cufere în care n-ar fi putut încăpea Beth Hurwood și 
căutând-o de două ori într-o parte dintre cabine, ca să se convingă că 
nu se întorsese acolo după plecarea lui - era teama de ceea ce ar fi 
trebuit să facă pentru a se convinge că ea nu era pe corabie. Însă veni 
totuși momentul când i se păru că amânarea era și mai deprimantă, 
fiind nevoit să recunoască față de sine însuși că inspectase fiecare 
centimetru cub de pe vas. În cala erau mai mult aur și mai multe 
bijuterii decât ai fi putut încărca într-o zi, dar nici urmă de Beth 
Hurwood. 

Se urcă abătut înapoi, pe puntea principală, şi se uită nedumerit 
în jur, la bărbaţii storşi de vlagă, până când dădu cu ochii de Skank. 

— Hurwood şi-a recăpătat cunoştinţa? întrebă. 

— Nu, după am auzit ultima oară, răspunse Skank. Dar, ascultă, 
ai avut ceva noroc acolo, jos? 

— Nu. Shandy se întoarse fără tragere de inimă către cabina în 
care fusese cărat bătrânul. Aduceţi-mi... 

Skank păși în fața lui, susținut de vreo duzină de oameni care 
încă mai puteau să meargă; faţa tânărului pirat era suptă și aspră, ca o 
bucată de lemn plutit răzuită de nisipuri. 

— Căpitane, hârjâi vocea lui, ai spus că are la bord toată 
afurisita lui de pradă, lua-te-ar naiba, tot ce-a adunat de pe toate 
corăbiile pe care... 

— Ah, prada. Shandy dădu din cap. Da, asta este. O grămadă, 
întocmai cum am spus. Cred că mi-am rupt șalele trăgând de-un cufăr 
cu lingouri de aur, acolo, jos. Puteţi să... înotațţi în el. Dar adu-mi mai 
întâi o găleată cu apă de mare, da? Și vezi dacă nu descoperi... foc, o 
lumânare, sau altceva... pe undeva. Mă găseşti aici, înăuntru, cu el. 

Skank se retrase, uşor derutat. 

— Ăă, sigur, căpitane. Sigur. 

Clătinând din cap cu mâhnire, Shandy se apropie istovit de uşa 
cabinei și intră. Hurwood zăcea inconştient pe scândurile punţii, cu 
respirația sunând aidoma unui lemn uscat, tăiat încet cu ferăstrăul. 
Cămaşa lui era mai degrabă întunecată la culoare decât albă, iar 
podeaua din jurul umărului se înnegrise de stropi de sânge, acum 
aproape uscați, însă sângerarea părea să fi încetat. 

Shandy rămase în picioare deasupra lui, întrebându-se cine era 
de fapt. Profesorul din consiliul de la Oxford, autorul Reabilitării 


liberului arbitru? Tatăl lui Beth? Soţul care nu putea suporta moartea 
lui Margaret? Piratul Ulise Segundo? Oasele feței cu gura deschisă erau 
proeminente şi Shandy se întrebă cum o fi arătat când era tânăr. Nu 
reuși să-şi imagineze. 

Îngenunche alături de el şi-l zgâlțâi de umărul sănătos. 

— Hurwood. Trezeşte-te! 

Ritmul respirației nu se schimbă, pleoapele zbârcite nu 
fluturară. 

— Hurwood. E important. Te rog, trezeşte-te! 

Nici un răspuns. 

Shandy rămase îngenuncheat, holbându-se la bătrânul răvășit și 
încercând să-şi amuţească toate gândurile, până când intră Skank, 
tropăind. Noua lumină portocalie era un rival nevolnic al soarelui de 
afară. 

— Apă, spuse Skank, lăsând pe punte, cu un zăngănit, o găleată 
din care se revărsă lichidul, și o lampă. 

După ce se uită nehotărât în jur, o puse şi pe aceasta din urmă 
pe podea. 

— Perfect, şopti Shandy. Mulţumesc. 

Skank ieşi închizând apoi uşa, şi flacăra pâlpâitoare a lămpii 
rămase singura lumină din încăpere. 

Shandy își umplu căușul palmei cu apă rece de mare şi o aruncă 
peste ochii lui Hurwood. Bătrânul se încruntă ușor, şi nimic mai mult. 

— Să dea naiba, izbucni Shandy, aproape suspinând, nu mă sili! 

Îl prinse pe Hurwood de o ureche şi i-o răsuci cu sălbăticie... 
fără nici un efect. Se ridică, împins de groază și de furie în aceeași 
măsură, îndepărtă lampa cu piciorul, apoi săltă găleata și-i răsturnă tot 
conținutul în capul lui Hurwood. Greutatea apei întoarse fața 
bătrânului într-o parte şi-i lipi părul alb de podea, în jurul ei, făcându-l 
să pară o coroană, dar el continuă să respire la fel de uniform ca mai 
înainte, fără nici cel mai mic semn de sufocare. 

Acum plângând de-a binelea, Shandy se răsuci și întinse mâna 
după lampă... şi apoi murmură o rugăciune de mulțumire când îl auzi 
pe Hurwood scuipând și gemând în spatele lui. 

Se ghemui alături de el. 

— Trezeșşte-te, îi spuse, pe un ton insistent. Un sfat mai bun ca 


ăsta n-o să mai primești niciodată. 

Ochii bătrânului se deschiseră. 

— Sunt... rănit, spuse, cu voce înceată. 

— Da. Shandy îşi şterse lacrimile, ca să-l vadă mai clar. Dar 
probabil c-o să scapi. Ai mai trecut prin asta o dată şi-ai supravieţuit. 
Unde e Beth, Elizabeth, fiica ta? 

— Oh... s-a terminat totul, nu-i așa? S-a zis cu toate. Ochii lui îi 
întâlniră pe ai lui Shandy. Tu! L-ai distrus... ai distrus capul lui 
Margaret... i-am simțit sufletul ieşind din el. O simplă sabie! 

Vorbea cu glas blând, de parcă ar fi comentat o piesă de teatru 
pe care-o văzuseră amândoi. 

— Nu doar fiindcă era fier rece...? 

— Şi legat de sângele meu. Da. 

Shandy încercă să adopte același ton calm, de conversaţie 
banală, folosit de Hurwood. 

— Unde ţi-ai ascuns fiica? 

— În Jamaica. În Spanish Town. 

— Ah! Shandy dădu din cap şi zâmbi. În ce loc din Spanish 
Town? 

— Într-o casă frumoasă. E închisă, fireşte. Prizonieră. Dar se 
bucură de confort. 

— A cui e casa? 

— Ăă... a lui Joshua Hicks. 

Hurwood părea cuprins de o mândrie copilărească fiindcă 
reușise să-și amintească numele. 

Shandy îşi lăsă umerii să cadă, ușurat. 

— Ai vreo ciocolată? întrebă politicos Hurwood. Eu n-am nici 
una. 

— Ăă, nu. Shandy se ridică. Îți putem face rost, când ajungem în 
Jamaica. 

— Mergem în Jamaica? 

— Chiar aşa, acolo mergem. Imediat ce facem din epava asta 
veche ceva mai potrivit pentru călătoria pe ocean. Acum, când știu 
unde e ea, ne putem permite o scurtă relaxare. Beth o să mai reziste o 
zi sau două. 

— Oh, da. Hicks îi poartă foarte bine de grijă. l-am dat cele mai 


stricte instrucțiuni, şi o infirmieră, ca să m-asigur că face totul cum 
trebuie. 

O infirmieră? se gândi Shandy. Nu-mi pot imagina o infirmieră 
care-i dă ordine unui plantator din mica nobilime. 

— Ei, e perfect. O să... 

— De fapt, ce zi e azi? 

— Ajunul Crăciunului. 

Nu-ţi dai seama, judecând după fastul din purtările tuturor? se 
gândi. 

— Poate-ar trebui să-i fac cu mâna mâine. 

Încă zâmbind uşurat, Shandy îşi lăsă capul pe-o parte. 

— Cui? 

— Lui Hicks. O să fie pe o stâncă din Portland Point, mâine în 
zori, cu un ochean. Hurwood chicoti. Nu-i place ideea - dă o mare 
petrecere mâine seară şi ar prefera de departe să rămână acasă, făcând 
pregătiri - dar o să fie pe stâncă. Se teme de mine. l-am spus să se uite 
după corabia asta şi să se convingă că mă vede pe punte, făcându-i cu 
mâna. 

— Mâine în zori n-o să fim nicidecum în apropiere de Jamaica, 
spuse Shandy. Nu cred că vasul ăsta poate ajunge acolo până atunci. 

— Oh. Hurwood închise ochii. Atunci n-o să-i fac cu mâna. 

Shandy fusese gata să plece, dar acum se opri, uitându-se lung la 
bătrân. 

— De ce trebuie să-i faci cu mâna? De ce-o să fie acolo, 
aşteptând? 

— Acum vreau să dorm. 

— Spune-mi. Shandy se uită la lampă, apoi îşi desprinse privirea 
de ea. Sau nu primeşti ciocolată. 

Hurwood strânse bosumflat din buze, dar îi răspunse. 

— Dacă n-o să trec cu corabia pe-acolo şi n-o să-i fac cu mâna, o 
să presupună că n-o să pot ajunge la timp, şi-o să săvârşească prima 
parte a vrăjii. Cea care trebuie făcută de Crăciun. Am vrut s-ajung în 
Jamaica astăzi, ca să nu mai fie nevoie nici măcar să se ducă pe stâncă, 
însă cu furtuna de ieri şi cu tine azi... Harwood deschise ochii, dar nu 
pe de-a-ntregul. M-am gândit, pur şi simplu că, dacă am fi fost acolo 
mâine, aş fi putut să-i fac cu mâna, ca să scap de toată lumea de 


necazuri. La urma urmelor, tu ai distrus capul, așa că întreaga 
procedură a devenit imposibilă. 

Închise din nou ochii. 

— Care e... această primă parte a vrăjii? 

— Partea care poate fi făcută pe uscat. Partea cea mai mare, pe 
care-ar fi trebuit s-o fac eu, trebuie să se săvârșească pe apă. El o să 
facă prima parte mâine la prânz. Ar fi preferat s-o fac eu. O să fie foarte 
nefericit mâine, când n-o să mă vadă trecând. 

— Ce-o să facă? Dar-ar dracu, ce e această primă parte? 

Hurwood deschise din nou ochii și se holbă uluit la el. 

— Păi... îndepărtarea minţii ei, a lui Elizabeth, a sufletului ei. O 
să i-l scoată din trup, printr-o vrajă. I-am arătat cum. Însă, adăugă el 
căscând, acum e pierdere de vreme. Acum nu mai am pe cine pune în 
locul ei. 

Durerea bruscă din rotule îl înştiință pe Shandy că avea să cadă 
în genunchi. 

— Atunci ea s-ar putea întoarce? întrebă, impunându-și să nu 
strige. Sufletul lui Beth s-ar putea întoarce pe urmă înapoi? 

Hurwood râse, râsul destins, lipsit de griji al unui copil. 

— Să se-ntoarcă? Nu. Odată ce pleacă, e... dusă pentru 
totdeauna. 

Shandy îşi stăpâni impulsul de a-l lovi sau de a-l sugruma și nu 
mai scoase nici un cuvânt până nu se simți în stare să vorbească din 
nou pe un ton la fel de nepăsător ca al bătrânului. 

— Bine, spuse, dar avea ceva aspru în glas, așa că tăcu şi o luă de 
la început. Bine, ştii ce? O să am grijă ca vasul ăsta s-ajungă în Jamaica 
până mâine în zori. Și atunci o să-i faci cu mâna... prietenului tău, 
acestui Hicks, nu-i așa? 

Zâmbea, dar mâinile lui mutilate erau încleștate în pumni la fel 
de duri ca nişte noduri strânse cu putere. 

— Foarte bine. Hurwood căscă din nou. Acum aş vrea să dorm. 

Shandy se ridică. 

— Bună idee. Mâine-o să ne trezim al naibii de devreme. 


Trăgând cu coada ochiului - trebuia să pară cufundat în 
rugăciune - acolitul se văzu silit să admită că în biserică se făcea din ce 


în ce mai întuneric. Și, în vreme ce se temea de creaturile stafidite şi 
prăfoase, ca nişte păsări, ce puteau veni nestânjenite imediat ce 
dispărea toată lumina, spera că întunericul total urma să sosească în 
curând - fiindcă, după ceremonia nupțţială, preotul avea să împartă 
împărtăşania, şi acolitul ştia că păcatele lui erau prea cumplite ca s-o 
primească, așa că-și dorea să se poată strecura nevăzut afară... chiar 
dacă asta însemna să se transforme el însuși într-una dintre creaturile 
ca nişte păsări împăienjenite. Se cutremură și se întrebă, nefericit, ce 
se alesese de toate lucrurile frumoase. Existaseră prieteni, o soție, 
erudiția, respectul colegilor, respectul de sine... Poate că nu fuseseră 
decât un vis chinuitor, poate nu existase cu adevărat nimic altceva în 
afara întunericului, a frigului și a imbecilităţii care îl lua încet în 
stăpânire. 

Gândul păru să-i ofere alinare. 

Mirii se întâlniră în sfârşit în penumbra de sub altar și își 
împletiră braţele, încet, ca niște alge încâlcite de curenții fără astâmpăr 
de la fundul mării. Pe urmă începură să urce treptele, iar acolitul își 
dădu seama că întunericul absolut întârziase prea mult. 

Mireasa nu era decât o rochie goală, însuflețită; ceea ce nu părea 
atât de cumplit - era întotdeauna liniştitor să găsești o absenţă acolo 
unde se păruse că ar fi putut fi o prezență - însă mirele era prezent şi 
viu: dar era imposibil să-ţi dai seama dacă era sau nu o ființă umană, 
căci carnea jupuită şi sângerândă ce îl alcătuia ar fi putut să-și datoreze 
forma omenească hainelor care-o încorsetau. Dacă avea ochi, atunci 
erau închişi, dar acolitul putea să spună că acea creatură trăia fiindcă 
din ea țâșnea sânge, țâșnea de pretutindeni, iar gura i se tot deschidea 
larg şi i se tot închidea, încleștându-se, iarăși și iarăşi, deşi nu scotea 
nici un sunet. 

Acolitul înțelese dintr-odată că ființa jupuită era chiar el, dar 
aflând asta nu se înspăimântă câtuși de puţin, fiindcă acum ştia şi că 
putea ieși din sine însuşi: în totalitate, dacă era pregătit să se 
desprindă de orice, abandonându-se în neființă. 

Și, cu adâncă ușurare, o făcu. 


Capitolul douăzeci și şapte 

Când primele licăriri ale zorilor începură să ascundă strălucirea 
lui Sirius şi a celor trei stele scânteietoare din constelația lepurelui, 
Shandy ceru ocheanul şi studie contrastul firav al nuanţelor de gri de 
la orizontul sudic; apoi, deși, după ce trudise toată noaptea, era prea 
istovit şi prea răgușit ca să strige, își dezgoli încântat dinții, fiindcă 
forma asimetrică pe care reușea s-o deslușească nu putea fi decât 
Jamaica. 

— Suntem acolo, Skank, îi spuse bărbatului de alături, 
înapoindu-i ocheanul. Zece ore de navigație nocturnă, călăuzindu-ne 
după stele, numai în linie dreaptă, fiindcă n-am fi putut vira, și lumina 
dinaintea zorilor ne dezvăluie că ne aflăm exact unde am vrut 
s-ajungem! Pe Dumnezeu, aş vrea ca Davies să fi văzut asta. 

— Da, croncăni Skank, apatic. 

— Pune un flăcău să-l aducă pe Hurwood încoace. E timpul să 
intre-n scenă. 

— Am înţeles, căpitane. 

Skank dispăru în întuneric clătinându-se, şi-l lăsă pe Shandy 
singur la provă. 

El privi îndelung orizontul întunecos, încercând să deslușească 
din nou Jamaica fără ajutorul ocheanului, dar, după două nopți 
nedormite, focalizarea privirii era un efort fizic şi nu reușea să vadă 
decât transparenţe iluzorii ce se roteau în toate direcţiile la fiecare 
mişcare a ochilor săi. Aștepta cu disperare să o salveze pe Beth, dar 
mai degrabă fiindcă pe urmă îşi putea permite să se destindă și să se 
culce undeva, decât datorită gloriei şi sentimentului de împlinire pe 
care i le-ar fi putut aduce atingerea ţelului său. 

Cu obiectivitatea plină de indiferență care urmează după un 
efort total, devorator, se întrebă dacă ar fi fost posibil să fie prins în 
Jamaica... şi care ar fi fost urmările. S-ar fi putut dovedi că nu încălcase 
condițiile amnistierii sale, fiindcă nu capturase decât corabia pe care 
se afla în clipa aceea, iar Hurwood nu era, cu siguranţă, căpitanul ei 
oficial. Oare furtul unui bun dobândit prin furt era mai puţin 
reprobabil decât furtul obișnuit? Ei, şi chiar dacă avea să fie prins, cel 
puţin avea s-o fi eliberat mai întâi pe Beth... avea s-o fi făcut să asculte 
ce avea tatăl ei de povestit, avea să-i fi demonstrat că lucrurile 
stăteau... altfel decât îşi închipuise ea. 


Își frecă ochii îndureraţi și, din nou fără nici un sentiment 
aparte, se gândi cât îl costaseră vara şi toamna aceea: își pierduse 
convingerile oneste, poziția legală din societate, scepticismul, 
tinerețea, inima... și îi zâmbi întunericului răcoros când își dădu seama 
că, aproape la fel de mult ca inocențţa și prietenii morți, îi lipsea Jenny, 
vechiul și loialul slup vătămat în lupte, neîngrijit, cu greementul 
improvizat din te miri ce. Cu o zi în urmă, fără nici un om la pompele 
din santină în timpul luptei și al redobândirii celeilalte corăbii, se 
umpluse și se scufundase, aşa că parâmele ghearelor de pisică se 
încordaseră la maximum și-l făcuseră pe Carmichael să se încline 
perceptibil către babord. Shandy ordonase să fie tăiate și privise cu 
lacrimi în ochi catargul și pânzele peticite înclinându-se încet şi 
dispărând sub apă pe măsură ce coca se apleca în direcția pupei... şi, cu 
toate că auzul lui era încă vătămat, sau poate tocmai de aceea, i se 
păruse, pentru câteva clipe, că desluşea un amestec de voci din ce în ce 
mai slabe, dintre care una repeta cu insistență că nu e câine... 

Acum auzi paşi târşiți pe punte, în spatele lui, și Skank îl bătu pe 
umăr. 

— Ăă, căp'tane? 

El se întoarse. 

— Da? Unde-i Hurwood? Nu-mi pasă dacă-i bolnav, trebuie să... 

— Căp'tane, zise Skank, e mort. 

Shandy simți lacrimi de furie împăienjenindu-i vederea. 

— Mort? Ce? Nu, nu este, nemernicul, nu poate fi, se... 

— Căp'tane, e rece, nu respiră şi nu sângerează dacă-l împungi 
cu cuțitul. 

Shandy căzu pe spate, proptindu-se de balustradă, și alunecă în 
jos până ce ajunse să stea în fund pe punte. 

— Dracu” să-l ia, murmură el cu voce ascuţită, dracu' să-l ia, oare 
trebuie să-not până la mal și să mă cațăr pe stânci ca să-l găsesc pe acel 
Hicks? Cum naiba o să... 

Îşi lăsă faţa în palme şi, pentru mai multe clipe, Skank se gândi 
consternat că plângea; însă, când îşi săltă fruntea și vorbi, vocea lui 
Shandy era stridentă, dar egală. 

— Adu-l aici oricum. 

Shandy se ridică încet în picioare, întorcându-se spre Jamaica și 


îndoindu-şi mâinile amorţite. Cerul se lumina către est - soarele avea 
s-ajungă sus groaznic de repede. 

— Ăă... sigur, căp'tane. Skank începu să se îndepărteze, apoi se 
opri. Ăă... de ce? 

— Adu și două bucăţi solide de vergă, lungi de câte-un metru, și 
un ghem din cea mai rezistentă și mai subţire sfoară, continuă Shandy, 
holbându-se la insulă, şi un... 

Se întrerupse și păru să se sufoce. 

— Şi un ce, căp'tane? întrebă Skank, cu voce scăzută. 

— Un ac de velar, bine ascuţit. 


Ce rost a avut plecarea mea din Port-au-Prince, se întrebă 
arțăgos Sebastian Chandagnac în timp ce se străduia să-și găsească o 
poziție confortabilă printre stânci şi petece de iarbă ude de rouă, dacă 
având această nouă identitate, a lui Joshua Hicks, continui să mă furișez 
pe ţărmuri pustii la răsăritul soarelui, așteptând semnale de la vase 
pirat? Tremură, îşi strânse mai bine mantia în jurul trupului şi luă o 
altă înghiţitură din sticla lui plată de brandy, fiind încălzit atât de 
alcool cât și de invidia vizitiului care aștepta pe capra trăsurii, la câțiva 
metri în spatele lui. 

Se încruntă către orizont, apoi se crispa, fiindcă zărise o pată de 
un cenușiu luminos pe suprafaţa întunecată a mării. Și luă pe bâjbâite 
ocheanul, îl ridică şi se uită prin el îngustându-și ochiul. Da, era o 
corabie, înaltă și cu greementul pătrat. Neavând cum să afle mai multe 
pe moment, lăsă ocheanul jos. 


Trebuie să fie el, se gândi. Ce altă corabie ar trece pe lângă 
Portland Point în zorii zilei de Crăciun? Aruncă o privire peste umăr, 
către trăsură - şi vizitiul părea iritat, iar unul dintre cai lovi cu copita 
în pământ și suflă o şuviță de abur - dar Chandagnac încă nu se 
întoarse la ei, pentru că Ulise îi ordonase să aștepte până ce îl zărea pe 
punte. 

— Înţelegi, spusese Segundo cu acel zâmbet al său, care, deși 
vesel, părea să scoată la lumină prea mulți dinţi, ar putea fi corabia 
mea, dar ar fi posibil să nu mă aflu la bord - aș putea fi reținut undeva, 
sau chiar mort, ceea ce ar însemna că n-aș avea cum să ajung aici decât 
după Crăciun. lar... vraja de îndepărtare trebuie făcută în ziua de 
Crăciun. Prin urmare, dacă nu mă vezi fluturându-mi mâna, te 


pregăteşti s-o faci tu. 
— Fii la bord, se rugă acum Chandagnac, fii la bord și fă-mi cu 
mâna. Nu vreau să m-amestec în chestia asta. 


Îi trecu prin cap că, pe moment, se simțea mai bine acolo decât 
acasă, unde înspăimântătoarea infirmieră neagră începuse, cu o seară 
înainte, să facă pregătiri pentru vrajă; arsese gândaci și șerpi pe vatră 
- insensibilă la duhoarea lor - apoi adunase cu grijă cenuşa și 
presărase două linguri pline peste mormanul de frunze și rădăcini care 
trebuiau să fie cina fetei captive; acordase și probase cel puţin o duzină 
de fluiere mici de tinichea; șoptise într-o mulțime de sticle vechi, 
murdare, punându-le imediat dopurile, de parcă ar fi vrut să păstreze 
înăuntru cuvintele rostite; și, mai rău decât toate, fapt care-l făcuse pe 
Chandagnac să plece grăbit la întâlnirea de pe stânci cu mult mai 
devreme decât era necesar, își deschisese cu briciul una dintre venele 
de la încheietura osoasă şi lăsase o parte din conţinutul ei să curgă 
într-o cană, dar din venă nu izvorâse sânge, sau vreun alt soi de fluid, ci 
o pulbere neagră, fină... 

Se cutremură amintindu-și. Da, se gândi, să te afli la bord, Ulise, 
și să faci cu mâna, ca să fii tu acela care-o să săvârșească blestemăţia ta 
de vrajă, iar eu să pot. Pregăti totul pentru marea mea cină de deseară. 
Și ar fi bine să fi avut dreptate când m-ai asigurat că toate ornamentele 
tale magice vor dispărea din grădină înainte de ora trei, când vor veni 
servitorii să-nceapă pregătirile. 

Se uită din nou prin ochean. Cerul era mai luminos și corabia 
ajunsese mai aproape, şi văzu că era într-adevăr Înălțarea lui Orfeu... 
arăta puțin cam stâlcită, dar înainta destul de repede. 

Până aici e totul bine, își spuse, cu o satisfacție dublată de 
prudenţă. Peste o jumătate de oră pot fi pe drum, către est, 
întorcându-mă în Spanish Town... pot să prânzesc și să beau câteva 
pahare la club, să stau departe de casă până când își termină Ulise 
afacerea asta îngrozitoare... Și apoi cer să mi se onduleze peruca și mă 
asigur că toate hainele mele sunt imaculate. Poate trag şi-un pui de 
somn. E esenţial să-mi scot din minte toate chestiile neplăcute, ca să-i 
pot face impresie bună acestui Edmund Morcilla. 

Chiar și în semi-izolarea sa, Chandagnac auzise de Morcilla - 
bărbatul bogat, voinic, chel şi cu fața netedă care sosise la Kingston 
Harbor în noiembrie și era celebru fiindcă investise masiv în toate 


tipuri de afaceri caraibiene, de la zahăr până la terenuri și la sclavi. Și, 
cu o săptămână în urmă, Morcilla chiar îi scrisese lui Joshua Hicks, 
propunându-i o asociere într-o tranzacţie cu terenuri. Chandagnac 
acceptase cu înflăcărare, pentru că vedea în Morcilla un posibil mijloc 
de a scăpa de Ulise Segundo; iar când Morcilla îi răspunsese cu o 
scrisoare lungă și prietenoasă în care-și exprimase dorința de a se 
căsători cu o tânără inteligentă, de preferat cu părul castaniu roșcat, 
fusese atât de dornic să-i intre în graţii încât, în următoarea lui 
scrisoare, o menţionase pe tânăra „cu o foarte ușoară febră cerebrală” 
găzduită în casa lui. Prin aceeași scrisoare, îl invitase pe Morcilla la 
petrecerea lui din seara de Crăciun şi fusese atât de încântat când 
acesta îi răspunsese acceptând invitația încât nici măcar nu-şi 
permisese să se îngrijoreze din cauza post-scriptumului, în care 
bărbatul bogat se dovedea extrem de interesat de întâlnirea cu tânăra 
femeie. 


O lance de soare roșu în colțul ochiului strâng îl smulse din 
reverie şi, de data asta, își înălță ocheanul și rămase cu el la ochi, 
pentru că vasul trecea pe lângă stânca pe care se cocoțase, arătându-i 
flancul dinspre babord. Părea într-adevăr să-și primit porția de 
furtună - mai multe vergi erau rupte, o mare parte a greementului 
fusese pur şi simplu tăiată și îndepărtată, iar una din pânzele din 
partea de jos a arborelui trinchet se răsucise cumva și se desprinsese, 
încâlcindu-se în tachelaj și acum forma un soi de cort în jurul crucetei — 
dar vedea foarte bine că erau oameni pe punte. Îi trecu în revistă cu 
nerăbdare, sprijinind ocheanul de creanga lui arbore de balata ca să-l 
mențină în aceeași poziţie și, câteva clipe mai târziu, era sigur că-l 
văzuse pe Segundo. 

Bătrânul stătea rezemat de arborele trinchet, cu spatele către 
țărm, dar îi recunoscu silueta, hainele şi părul alb - și pe urmă se 
întoarse către stânci și Chandagnac râse ușurat, fiindcă fața lui 
colțuroasă și privirea intensă erau inconfundabile. Sub ochii lui, 
Segundo își îndoi genunchiul stâng, ridicându-și piciorul pe ciotul unui 
stâlp al balustradei, şi, deși își ținea mâna dreaptă în buzunarul hainei, 
şi-o flutură larg pe stânga, dând tot timpul liniştitor din cap. 

Chandagnac își agită ocheanul deasupra creștetului, deşi era 
puţin probabil ca gestul să fie zărit, şi nici măcar nu se încruntă când 
cilindrul îi alunecă dintre degete amorţite de frig și zbură 


răsucindu-se, pentru a se face țăndări de stâncile de dedesubt. 
Fluierând vesel, se întoarse cu spatele spre ocean și o porni cu pași 
mari către trăsura care-l aştepta. 

lar Shandy, ascuns pe crucetă, sub trinca lăsată pe spate și fixată 
cu funii, se prăbușşi brusc, moale în frânghiile care-l legau de catarg, 
când licărirea de curcubeu a inconștienţei, îndelung ținută la distanţă, 
îi acapara privirea, copleşindu-l. Mâinile îi alunecară de pe crucea de 
mânuitor pe care o făcuse, acum lucioasă fiindcă era plină de sânge, şi 
care se legănă o clipă pe vergă, apoi căzu într-o parte şi rămase 
atârnată, aducând brusc marioneta de pe punte într-o poziţie 
uimitoare: leşul lui Hurwood, deşi menținut mai mult sau mai puțin în 
poziție verticală de sforile care îl manevraseră, stătea acum înclinat pe 
spate, sub un unghi de patruzeci şi cinci de grade, zâmbind încrezător 
către cer, cu piciorul stâng perfect întins către exterior și 
ridicându-i-se mai sus de cap, ca un dansator înlemnit într-un moment 
extrem de dinamic. 

Piraţii priviră miracolul cu gura căscată, preț de mai multe 
secunde, apoi unul dintre ei îşi făcu cruce, își scoase sabia de abordaj şi 
tăie sforile încordate cusute de şira spinării lui Hurwood, de scalp, de 
picioare şi de mâna stângă. Sfoara brusc eliberată zvâcni în sus, 
biciuind obrazul lui Shandy, iar capul lui Hurwood se lăsă liber pe 
spate şi trupul trosni, ajungând apoi pe punte cu o bufnitură surdă. Cu 
sfoara zumzăind când alunecă peste vergă, crucea pentru mânuire 
căzu o clipă mai târziu, izbindu-se de la rândul ei de scândurile punţii. 
Cadavrul răcea răşchirat ca o păpușă dezarticulată, fiindcă rigor mortis 
se instalase deja și Shandy avuse de lucru cu ferăstrăul înainte de a 
trece la ac și la sfori. 

Trezit de lovitura usturătoare, Shandy se uită în jur clipind și 
încercă să se ridice și să nu-și mai sprijine greutatea pe bucla de 
frânghie care-i trecea pe sub braţe. 

— Aruncaţi-l peste bord, spuse Skank, pe puntea de dedesubt, 
arătând către cadavrul maltratat al lui Hurwood. 

— Nu! urlă Shandy, fiind gata să leșine din nou din pricina 
efortului. 

Piraţii se holbară în sus, către el. 

— Nici... trupul lui, scrâșni el printre dinţi, încă străduindu-se 
să-şi sprijine picioarele pe vergă, nici vreo picătură... la naiba cu 


frânghiile astea!... din sângele lui... nu trebuie s-ajungă vreodată în 
mare. 

În sfârșit cu picioarele sub el, îşi îndreptă spatele, răsuflă adânc 
de mai multe ori, apoi se uită în jos. 

— M-aţi înţeles? Trebuie incinerat când mă duceţi la țărm. 

— La țărm, repetă obosit un pirat bătrân. Te duci pe țărm. 

— Bineînţeles, mârâi Shandy. 

Pipăi pe bâjbâite, fără efect, nodurile frânghiilor care-l ancorau. 

— Să urce cineva aici, să-mi ajute să cobor. Trebuie să... Simți 
leșinul încolțindu-l din nou, dar îl respinse. Trebuie să fiu deseară la un 
dineu. 


Carmichael avu nevoie de mai multe ore ca s-ajungă în capătul 
sudic al portului Kingston, fiindcă nu putea să-şi schimbe cursul cu 
prova în contra vântului, așa că era nevoit să se întoarcă pe o buclă și 
să schimbe velele dintr-un bord în altul, pentru a avea vântul în 
cealaltă parte a provei; și, fiindcă acesta sufla către ei drept din 
sud-vest față de Kingston, se văzură nevoiți să descrie o serie 
migăloasă de opturi late de câţiva kilometri ca să înainteze împotriva 
lui, iar călătoria însumă nouăzeci și cinci de kilometri de muncă 
neîntreruptă în loc de numai patruzeci, aproape în linie dreaptă, cum 
ar fi fost pentru un vas fără stricăciuni. Shandy avu timp din belşug să 
se tundă și să-şi dea jos barba înspicată cu fire cărunte și ţeapănă de 
sare, să se îmbrace cu niște haine de-ale lui Hurwood şi să-şi pună o 
pereche de mănuși din piele de căprioară peste mâinile bandajate. 

Soarele era sus când ajunse în sfârșit să privească dincolo de 
pădurea de catarge, zărind acoperișurile roşii ale orașului și, dincolo 
de ele, purpuriul şi verdele munților. Îi trecu prin gând că vedea în 
sfârşit Kingston de pe puntea lui Carmichael... deşi cu o întârziere de 
şase luni. Îşi aduse aminte cum sărbătorise prematur, împreună cu 
Beth Hurwood, iminentul sfârșit al călătoriei, aruncându-i biscuiţi 
viermănoși pescărușului care plana deasupra lor, şi cum plănuise să 
cineze în seara aceea pe țărm, împreună cu căpitanul Chaworth. 

Îi făcu semn timonierului să nu se apropie mai mult, apoi se 
întoarse spre Skank. 

— Spune-le să înfăşoare leşul lui Hurwood şi să-l pună-n barcă 
înainte de a o lăsa la apă. Și s-o coboare cu mare grijă. O să am nevoie 


de un vâslaș care să mă ducă la mal - apoi îl îndrepţi pe Carmichael 
spre sud, ocoleşti Wreck Reef și ne aștepți acolo... iar dacă nu 
ne-ntoarcem pe corabie până mâine, la jumătatea dimineţii, plecaţi - 
probabil că vom fi fost prinși şi, cu atâtea vase ale Marinei Militare aici, 
corabia asta se va afla într-un pericol din ce în ce mai mare, pe oră ce 
trece. O să fii căpitan, Skank. Fugiți departe, împărţiţi prada şi trăiţi ca 
nişte regi undeva. Nu ştiu dacă toate astea au fost sau nu o încălcare a 
condiţiilor amnistierii, așa că duceţi-vă undeva unde nu s-a auzit de 
nici unul dintre noi. Îngrășaţi-vă, staţi la soare și îmbătaţi-vă în fiecare 
zi, fiindcă o să beţi şi pentru mine. 

Probabil că Skank nu era capabil să verse lacrimi, dar ochii lui 
înguşti străluceau când strânse mâna lui Shandy. 

— Hristoase, Jack, o să te-ntorci. Ai fost în locuri mai rele. 

Shandy zâmbi, cu fața încreţindu-i-se adânc. 

— Da, ai dreptate, am fost în vreo câteva. Ei, pune-i pe flăcăi să-l 
aducă pe Hurwood... 

— Lasă deocamdată cadavrul la bord, îi întrerupse o voce 
tunătoare, de pe scara care venea de sub punte. 

Atât el când și Skank o recunoscură și se uitară cu o uimire 
amestecată cu groază când îl văzură Grăsanul Sumbru, urcând greoi. 
Negrul uriaş se înfăşurase într-o bucată de velă ca într-o togă, 
ascunzând capătul zimţat al vergii care-i ieşea din piept, şi se mișca 
mai încet decât de obicei, dar altminteri părea același dintotdeauna - 
puternic, încruntat și impasibil. 

— Ardeţi cadavrul lui Hurwood mai târziu. Acum vâslesc eu 
până la țărm. Vreau să mor pe pământ jamaican. 

Shandy schimbă o privire cu Skank, apoi ridică din umeri și 
încuviință dând în cap. 

— Cred, ăă, că până la urmă n-o să am nevoie de vâslaș. Bine... 

— Sigur c-o să ai nevoie, Jack, zise Skank. S-ar părea că bocor-ul 
lui Davies o să rămână la țărm, și n-o să poți vâsli la întoarcere cu 
mâinile pline de tăieturi. 

— Asta o să fie mâine. O să mă descurc. 

Se întoarse agitat spre bocor. Amintindu-și măcar o dată că era 
surd, făcu un gest care voia să-nsemne „ia-o înainte”, arătând către 
balustradă şi către barca cu vâsle, care se legăna în gruie. 


Capitolul douăzeci și opt 

După coborârea bărcii, Carmichael viră, vântul îi umflă pânzele 
şi dispăru dincolo de promontoriul sudic înainte ca Grăsanul Sumbru 
să fi lovit apa de cincizeci de ori cu vâslele. Shandy se lăsă pe spate pe 
bancheta de la pupă şi, luându-şi ochii de la chipul bizar de calm al 
bocor-ului, îşi îngădui să se bucure de soare, de privelişte şi de 
mirosurile condimentate aduse de vânt. Acum, când corabia 
încriminatoare dispăruse, nu mai erau decât doi bărbați într-o barcă cu 
vâsle - cu toate că o privire în interiorul togii Grăsanului Sumbru l-ar fi 
surprins, fără îndoială, până și pe cel mai umblat prin lume dintre 
căpitanii de port - şi Shandy se gândi că aveau să ajungă probabil pe 
uscat fără să trezească vreun interes deosebit. 

Chiar şi atunci când un slup al Marinei Regale se îndreptă pieziș 
către ei, cu toate părțile sale din alamă lustruită strălucind și cu focul 
intimidant de alb în soarele amiezii, se gândi că era foarte posibil să 
părăsească portul cu vreo însărcinare fără nici o legătură cu el însuși; 
începu să-şi facă griji abia când slupul le tăie calea, ajungând în fața 
provei lor, slăbindu-și apoi toate pânzele și legănându-se când se opri 
brusc. Întâlni privirea Grăsanului Sumbru şi izbuti să-i dea de înţeles 
că în faţa lor era un obstacol. 

Bocor-ul se uită peste umăr, încuviinţă cu o înclinare a capului și 
scoase vâslele din apă. Câteva secunde mai târziu, barca se izbi ușor de 
vasul Marinei. 

Flancat de o duzină de marinari înarmaţi cu pistoale, un ofiţer 
tânăr se apropie de copastia slupului și se uită lung în jos, către cei doi 
bărbaţi din barcă. 

— Sunteţi John Chandagnac, cunoscut şi sub numele de Jack 
Shandy, şi doctorul vrăjitor cunoscut drept Grăsanul Sumbru? întrebă, 
cu nervozitate. 

— Mergem în Jamaica, îl întrerupse bocor-ul la jumătatea 
întrebării. 

— N-are rost să-i vorbiţi lui... începu Shandy. 

— Ei? Voi sunteţi? 

— Nu, la naiba, strigă cu disperare Shandy, eu sunt Thomas 
Hobbes, iar el e servitorul meu, Leviathan. Tocmai ne... 

— Vai ţie, războinic al Babilonului, psalmodie Grăsanul Sumbru, 
cu cel mai profund glas de care era în stare, arătând către ofițer și 


deschizându-şi larg ochii care înfiorau. Leul din semințţia lui Iuda o 
să-ți calce-n picioare roadele câmpului, de n-o să-ți mai rămână nici 
măcar ridichi! 

— Sunteţi arestaţi! strigă cu voce piţigăiată ofiţerul, scoțându-și 
propriul pistol. Și adăugă, întorcându-se către unul dintre oamenii săi: 
Du-te acolo, jos, asigură-te că nu sunt înarmaţi şi adu-i la bord, ca 
prizonieri! 

Marinarul se holbă la el. 

— Am înțeles, domnule. Dar, de fapt, pentru ce? 

— De ce? N-ai auzit ce ameninţări a rostit la adresa rinichilor 
mei? 

— A spus ridichi, nu rinichi, a spus... începu Shandy, dar amuţi 
când ofițerul îşi îndreptă pistolul drept spre fața lui; își ridică în 
schimb mâinile, cu palmele deschise, și zâmbi larg. 

— Bună treabă, omule, îi şopti bocor-ului surd. 

Marinarii coborâră o scară de frânghie şi Shandy și Grăsanul 
Sumbru urcară pe puntea slupului Marinei, în vreme ce doi oameni 
legau de barca cu vâsle o barbetă, pregătindu-se s-o remorcheze. Și, 
după ce prizonierilor săi li se legară încheieturile mâinilor în față, 
ofițerul îi duse într-o cabină de sub punte, curată, dar îngustă. 
Grăsanul Sumbru fu nevoit aproape să se îndoaie de mijloc ca să poată 
sta în încăpere. Lui Shandy i se trezi amintirea neplăcută a scurtei sale 
vizite la bordul vasului de război care-o capturase pe Jenny. 

— Prizonieri, începu ofițerul, ați fost văzuți debarcând de pe 
corabia pirat Înălțarea lui Orfeu. Mulțumită veştilor primite din colonia 
Noua Providenţă, am aflat că John Chandagnac și Grăsanul Sumbru au 
părăsit insula pe data de treisprezece decembrie, navigând către 
Jamaica pentru a se-ntâlni cu piratul Ulise Segundo. Negaţi că sunteţi 
aceste două persoane? 

— Da, negăm, vociferă Shandy. V-am spus cine suntem. Unde ne 
duceţi? 

— La închisoarea Kingston, unde vă veți aștepta judecata. 

Parcă vrând să-i întărească vorbele, slupul țâșni înainte când 
pânzele se ridicară iarăși și, o clipă mai târziu, se simţi o smucitură 
dinspre pupă, când barbeta legată de barca cu vâsle se întinse, 
încordându-se. 

— Vi se aduc acuzaţii grave, adăugă mustrător ofițerul. O să mă 


mire dacă n-o să fiți spânzurați amândoi. 

Grăsanul Sumbru se aplecă înainte și capul lui imens păru să 
umple cabina. 

— Locul unde-o să ne duceţi e Biroul de Aplicare a Legii 
Maritime şi de Documentare. 

Shandy simţi pentru o clipă miros de fier încins la roşu și din 
spatele bocor-lui uriaș se înălță o dâră de fum. 

— O să vă ducem la Biroul de Aplicare a Legii Maritime şi de 
Documentare, spuse ofițerul, ca şi cum n-ar mai fi dat un răspuns 
înainte și n-ar auzit comentariul negrului. Şi adăugă, oarecum în 
defensivă: La urma urmelor, de-acolo au plecat acuzațiile. 

Grăsanul Sumbru se lăsă pe spate, evident satisfăcut. Shandy 
simți mirosul scaunului bocor-lui, care ardea în locul unde-l apăsa şaua 
vergii și speră că vrăjitorul muribund se gândise la ceva util. Ştia că 
Biroul de Aplicare a Legii Maritime și de Documentare era un loc unde 
lucrau niște contabili, nu unde trebuiau duși infractorii. 

El şi bocor-ul rămaseră încuiați în cabină după plecarea 
ofițerului, dar prin puntea de deasupra și prin pereţii laterali se auzeau 
protestele incredibile ale marinarilor. 


Se dovedi că Biroul de Aplicare a Legii Maritime și de 
Documentare se afla în extremitatea sudică a unei jumătăți de duzini 
de clădiri guvernamentale din vestul portului și avea docul său aparte, 
spre care se îndreptă slupul Marinei Militare. Aidoma majorităţii 
construcțiilor cu fațada către apă, era din piatră văruită în alb, cu 
acoperișul din ţigle suprapuse, roşii, care-i creau lui Shandy impresia 
că fuseseră turnate direct peste ramuri de palmier. În timp ce ofițerul 
şi câțiva marinari înarmaţi îi conduceau pe el și pe Grăsanul Sumbru în 
susul aleii către clădire, Shandy văzu doi funcționari care se uitau deja 
curioşi pe una dintre ferestrele înalte, în momentul acela deschisă, 
urmărind neobişnuita procesiune. Încă mai avea mâinile legate în față 
şi îşi repezea ochii în toate părțile, căutând ceva, orice, pe care l-ar fi 
putut folosi ca să-și taie legătura, eliberându-se. 

Unul dintre marinari se repezi înainte şi ţinu uşa deschisă. 
Ofiţerul, care-ncepea să pară cam nesigur pe sine însuşi, intră primul, 
dar apariția Grăsanului Sumbru, în toga lui din pânză de velă, îi făcu pe 
funcționari să-şi scape din mâini tocurile și registrele şi să sară-n 


picioare, țipând speriaţi. Mai înalt decât oricare dintre ei și lat cât trei, 
bocor-ul îşi rostogoli ochii, inspectând nemulţumit încăperea. Shandy 
bănui că ar fi vrut să vadă un petec de pământ jamaican, nu scândurile 
dușumelei. 

Îmboldit de şeful său cu părul alb, un funcţionar se apropie de 
grup. 

— Ce e... căutați aici? întrebă, cu voce tremurată. Ce d... doriţi? 

Ofițerul de Marină vru să răspundă, dar Grăsanul Sumbru îl 
acoperi cu ușurință, tunând cu glasul său cutremurător. 

— Îs surd boacă, îi anunţă el, n-auz nimic. 

Funcţionarul păli și se-ntoarse spre superiorul său. 

— Oh, Dumnezeule, domnule, spune c-o să se c... - c-o să 
defecheze aici! 

Haosul răbufni din toate părțile când funcţionarii și contabilii își 
răsturnară mesele și călimările în graba lor de a ajunge la uşi - câțiva 
săriră pur şi simplu pe ferestre, dar Grăsanul Sumbru văzuse, prin 
două uşi cu geam din fața lui, o curte înconjurată de ziduri, cu un 
catarg pentru steag, cu o fântână... şi cu iarbă. O porni hotărât 
într-acolo. 

— Ăă, opriţi-l! strigă ofițerul de marină. 

Bocor-ul continuă să înainteze cu paşi mari şi el își scoase 
pistolul. Realizând că lui însuși nu-i dădea nimeni vreo atenție 
deosebită, Shandy se puse în mișcare paralel cu negrul, dar rămânând 
la un metru şi ceva în stânga lui. 

Bang. 

Pistolul se descărcă și bucăți însângerate de pânză țâșniră 
dintr-o nouă gaură a togii Grăsanului Sumbru, dar împuşcătura nu-i 
smulse bocor-ului nici măcar o tresărire. Împinse uşile cu geam și ieşi 
pe alee. Shandy era chiar în spatele lui. 

Ofițerul lăsase pistolul descărcat să-i cadă din mână şi îl înșfacă 
pe negrul uriaș, după toate aparențele cu intenţia de a-l trage înapoi, 
înăuntru; dar nu reuși decât să-i smulgă toga de pe umerii imenși. 

Mai mulţi oameni, inclusiv ofițerul, țipară la vederea ciotului de 
vergă însângerat, ieşind din spatele larg, dar Grăsanul Sumbru făcu 
încă un pas înainte şi un picior gol îşi lăsă amprenta pe solul jamaican, 
urmat imediat de celălalt. 


Shandy îl urma şi, când bocor-ul se rostogoli brusc pe spate, își 
întinse instinctiv mâinile, legate, ca să-i împiedice căderea. 

Fierul zimțat al şeii de vergă îi sfâșie frânghia din jurul 
încheieturilor când trupul moale se prăbuși la pământ, și apoi Grăsanul 
Sumbru zăcea mort pe alee, cu picioarele încă pe iarbă şi cu un zâmbet 
larg pe faţa întoarsă către cer... şi Shandy trase de frânghia pe jumătate 
tăiată până când o rupse şi se văzu cu mâinile libere. 

Sări în curtea înconjurată de zid. Împuşcătura adusese oameni 
în cadrul tuturor uşilor din jur, şi destul de mulți țineau în mâini săbii 
sau pistoale. Se gândi că era prins din nou... apoi îi veni o idee. 

Se întrebă spre catargul pentru steag cu paşi repezi, sperând să 
nu atragă atenția; apoi, căscând ca și cum ar fi vrut să sugereze că 
trecea la o activitate de rutină, începu să se cațere pe prăjina de lemn, 
agățându-se de mai multe ori cu o mână de cele două funii folosite 
pentru ridicarea steagului, ca să se tragă în sus cu mai multă ușurință. 
Ajunse la jumătatea înălțimii înainte ca ofițerul de marină să iasă în 
curte clătinându-se și să dea cu ochii de el. 

— Dă-te jos de-acolo! strigă tânărul. 

— Vino să mă iei, îi răspunse Shandy. 

Între timp ajunsese în sus și stătea aplecat peste sfera de alamă 
din vârf, cu picioarele încrucişate sub el şi cu steagul britanic drapat în 
jurul capului, ca o glugă. 

— Aduceţi-mi o secure! zbieră ofițerul. 

Dar Shandy se lăsase pe spate, trăgând de vârful catargului; 
acesta se balansa, înclinându-se pe o distanţă de câțiva metri, se opri, 
reveni în poziția de sus, trecu de ea şi se aplecă în partea opusă; 
Shandy se ţinu bine și, când catargul se legănă din nou în direcția 
iniţială, trase de sfera din vârf încă și mai tare... și, în momentul când 
ajunse cel mai departe şi se curbă încordându-se la maximum, catargul 
se rupse. Porțiunea de aproape doi metri din deasupra, cu Shandy în 
vârf, se dădu cu mare viteză peste cap în aer și se prăbuși peste 
acoperișul de țiglă, în timp ce vârful crăpat la părții de jos lovi ca un 
bici pământul din curte. 

Pe jumătate năucit de răsucirea bruscă și de izbitură, Shandy 
alunecă în josul acoperişului cu capul înainte, către streașină, dar reuşi 
să-şi răsfire brațele și picioarele şi să se oprească mulțumită frecării; 
vârful catargului de steag și mai multe bucăţi de țiglă desprinse se 


rostogoliră pe lângă el, căzând în gol. 

Gemând de amețeală, începu să se târască pe ţiglele înclinate 
de-a-ndăratelea, cu mișcări spasmodice, şi, când bucăţile desprinse și 
catargul de steag zăngăniră, sfărâmându-se de aleea de dedesubt, 
ajunsese, în genunchi, pe culmea acoperişului. Se lăsă să alunece într-o 
parte până când reuşi să stea în capul oaselor, apoi se ridică în 
picioare, alergă cu genunchii îndoiţi, traversând ţiglele care trosneau, 
către un măslin înalt, ale cărui ramuri măturau acoperișul și, cu 
ușurința datorată numeroaselor ore petrecute cățărându-se pe 
tachelajul corabiei, cobori pe pământ balansându-se și sărind. Pe aleea 
pe care se pomeni tocmai trecea o căruță cu vegetale și se avântă peste 
marginea ei laterală, întinzându-se apoi în mijlocul încărcăturii de nuci 
de cocos săltărețe și țepoase, în timp ce vehiculul înainta zdrăngănind 
către interiorul insulei, îndepărtându-se de apă. 

Coboriî când căruţa se opri în faţa unei prăvălii cu acoperiş de 
paie de pe strada principală din Kingston. Toată lumea îl privi cu ochii 
holbaţi, dar el se mulțumi să răspundă cu un zâmbet binevoitor şi să 
se-ndrepte cu pași mari către magazine. Hainele lui Hurwood se 
transformaseră în zdrenţe și erau pline de praf roşu de cărămidă şi de 
fibre din perii nucilor de cocos, așa că își pipăi căptuşeala centurii din 
mers, pe bâjbâite și pe neobservate, rupse cusăturile făcute în 
dimineața aceea şi scoase doi dintre scuzii de aur pe care-i ascunsese 
acolo. Aruncă o privire la monedele din palma înmănușată. Aștia, se 
gândi, ar trebui să-mi ajungă din belșug pentru un nou rând de haine și 
pentru o sabie bună. 

Se opri când îi veni brusc ideea, apoi zâmbi în sinea lui și-și 
continuă drumul, dar după câţiva pași se opri iarăși. Oh, sigur, își 
spuse, de ce nu? Nu-ţi face nici un rău și ţi-o poţi permite cu siguranţă. 
Da, poți să-ţi cumperi și o busolă. 


Capitolul douăzeci și nouă 

Cumva, faptul că erau în noaptea de Crăciun nu făcea decât să 
scoată în evidenţă stranietatea ținutului: mirosurile calde de punci, de 
curcan fript şi de plăcintă cu prune nu reușeau decât să-i facă pe 
oaspeţii la cină mai conștienți de mirosurile picante şi sălbatice ale 
junglei din interiorul insulei; lumina galbenă a lămpilor şi muzica 
rafinată, de vioară, revărsată prin ferestrele deschise, nu izbuteau să 
rătăcească prea departe de casă înainte de a fi înghiţite de întuneric şi 
de scârțâitul palmierilor înalţi în bătaia vântului tropical; şi musafirii 
înșiși păreau să se simtă uşor stânjeniţi de podoabele lor europene. 
Râsul lor avea ceva defensiv, iar replicile lor spirituale păreau să-și 
caute cu disperare o formă cât mai sofisticată. 

Petrecerea atrăsese totuși foarte multă lume. Se dusese vestea 
că Edmund Morcilla avea să fie acolo şi, curioşi în privința bogatului 
nou-venit, cei mai mulți dintre cetățenii plini de bani din Jamaica se 
hotărâseră să accepte ospitalitatea lui Joshua Hicks, pe care nu-l 
recomanda mare lucru în afara adresei la care locuia. 

lar gazda lor era evident excesiv de încântată de succesul de 
care se bucurase până atunci seara. Se foia dintr-o sală largă de bal 
într-alta, sărutând mâinile femeilor, asigurându-se că toate pocalele 
erau pline și chicotind ușor la auzul vorbelor de duh; şi, când nu 
vorbea cu nimeni, aruncând în jur priviri neliniștite şi netezindu-şi cu 
mâini manichiurate hainele și barba frumos tunsă. 

Pe la ora opt, caii şi trăsurile sosite așteptau realmente la coadă 
în fața casei și Sebastian Chandagnac descoperi nu că reușea 
să-ntâmpine personal toți oaspeţii - deși își făcu o datorie din a se 
grăbi către silueta impunătoare a lui Edmund Morcilla şi din a-i 
strânge mâna - și se întâmplă ca un bărbat să se strecoare neobservat 
înăuntru și să ajungă neacostat până la masa pe care se afla bolul de 
cristal plin cu punci. 

Apariţia sa nu atrase în mod deosebit atenţia, fiindcă nici unul 
dintre oaspeți n-avea de unde să ştie că peruca, sabia și haina lui de 
catifea fuseseră cumpărate abia în după-amiaza aceea, cu aurul 
piraților; mersul lui avea, probabil, ceva mai mult din legănarea unui 
marinar decât te-ai fi așteptat din partea cuiva atât de elegant și în 
gestul cu care mângâia mânerul spadei mâna lui înmănușată era, 
poate, mai puţină formalitate decât se obişnuia, dar, la urma urmelor, 


se aflau în Lumea Nouă, iar oamenii ajunși departe de casă erau uneori 
siliți să capete deprinderi nedemne. Servitorul care avea în grijă bolul 
cu punci îi umplu pocalul fără să-i arunce o a doua privire. 

Shandy îl luă şi sorbi în timp ce-și lăsa privirea să traverseze 
încăperea. Nu știa sigur cum să treacă la fapte, singurul plan pe care 
şi-l făcuse până în momentul acela era să descopere care dintre 
bărbaţii de față era Joshua Hicks, să-l prindă pentru puțin timp singur 
şi să-l convingă să-i destăinuie unde era ținută Beth Hurwood, iar apoi 
s-o elibereze, spunându-i în grabă vreo două vorbe, şi să-ncerce să 
scape cu bine de pe insulă. 

Punciul fierbinte, cu gust înțepător datorită lămâii și 
scorțişoarei, îi aminti lui Shandy de Crăciunurile din tinereţe, când 
străbătea alături de tatăl lui cu pași grăbiţi străzile înzăpezite ale 
vreunui oraș european către căldura din inerenta cameră închiriată, 
unde Francois Chandagnac avea să prepare cel puţin o cină de Crăciun 
simbolică şi o băutură așijderea pe focul ce trezea reflexii 
scânteietoare în ochii de sticlă ai zecilor de marionete suspendate. Nici 
una dintre aceste amintiri - tatăl lui, iernile cu zăpadă sau marionetele 
- nu era un subiect plăcut pentru gândurile sale, așa că-și impuse să se 
concentreze asupra lucrurilor care-l înconjurau în prezent. 

În locul acela se cheltuiseră cu siguranţă bani - fiind el însuși un 
soi de agent neoficial de import-export, Shandy ştia cât de costisitoare 
şi de dificilă trebuia să fi fost aducerea din Europa a tuturor tablourilor 
imense, cu rame aurite, a candelabrelor de cristal, a mobilierului. În 
încăpere nu se afla nimic de fabricaţie locală; şi, judecând după 
mirosurile care veneau din bucătărie, până şi mâncarea părea, pe cât 
posibil, autentic englezească. Dar nu era teribil de ispititoare pentru 
Shandy, căruia începuseră să-i placă grozav broaștele țestoase, 
rădăcinile de manioc şi salata salmagundi. 

Unul dintre servitorii lui Hicks intră în sală și anunţă, 
ridicându-şi vocea pentru a se face auzit, acoperind vâltoarea 
conversaţiei: 

— Poftiți vă rog pe aici, cina va fi servită în scurt timp. 

Oaspeţii începură să-și dea peste cap paharele de punci, sorbind 
ultimele picături, și să traverseze podeaua din lemn de esenţă tare, 
îndreptându-se către ușile sufrageriei. Shandy continuă să zâmbească 
şi se lăsă târât de mulțime într-acolo, dar era îngrijorat - dacă intra cu 


toţi ceilalţi, avea să observe în curând că nu i se rezervase nici un loc şi, 
prin urmare, că nu fusese invitat. Unde naiba era Hicks? Îi trebuia o 
diversiune, aşa că se uită în jur, sperând să vadă pe cineva din 
cale-afară de gras, căruia i-ar fi putut pune piedică pe furiș. 

Tocmai observase un posibil candidat - un bătrân corpolent, 
înfăşurat pe de-a-ntregul în catifea roşie, cu margini de dantelă, care 
avea să fie probabil propulsat drept în bolul cu punci - când 
diversiunea se petrecu fără ajutorul lui. 

În partea opusă a sălii de bal, patru bărbaţi intrară în același 
timp pe ușa din față, îngrămădindu-se zdravăn unul într-altul ca s-o 
poată face. Primul avea barba frumos tunsă şi stătea tot timpul cu 
spatele - părea să fie gazda, fiindcă-și flutura braţele, protestând 
dintr-un anumit motiv; alături de el se afla un uriaş masiv, cu privirea 
evident amuzată, care pufăia dintr-un trabuc negru, subțire - era 
îmbrăcat elegant, dar nu purta perucă, o omisiune stranie, de vreme ce 
era complet chel; iar în spatele lor, fără nici un dubiu interesați să 
intre, se aflau doi ofițeri din Marina Britanică. 

— E pentru siguranța dumneavoastră și pentru a oaspeţilor, 
spunea unul dintre aceștia, cu voce sonoră, şi bărbatul care, după cum 
presupunea Shandy, era Hicks, ridică în cele din urmă din umeri și-și 
flutură mâna, invitându-i pe amândoi înăuntru. 

Shandy se retrase pe neobservate în spatele grăsanului în 
catifea roşie, rămânând, pentru orice eventualitate, mai aproape de 
fereastră. 

Uriaşul chel se trase într-o parte, lăsându-i pe cei doi ofițeri să 
intre, cu zâmbetul din spatele trabucului său subțire atât de ironic şi de 
atotştiutor încât Shandy se holbă la el, plin de curiozitate. I se păru 
dintr-odată că îl mai văzuse undeva, că îl privise cândva cu teamă și 
venerație... cu toate că fața lui lată, fără riduri, îi era cu siguranță 
necunoscută. 

Însă n-avu timp să se gândească la asta, fiindcă ofiţerul aflat cel 
mai aproape începu imediat să li se adreseze oaspeţilor. 

— Sunt locotenentul MacKinlay, spuse, cu glas puternic. Nu vă 
vom întrerupe cina mai mult decât e necesar ca să vă avertizăm că 
piratul Jack Shandy a fost arestat azi în Kingston, pentru scurtă vreme; 
însă a evadat și acum se află pe insulă, în libertate. 

La auzul veştii, toată lumea se agită, interesată, și, cu toată 


spaima care-l cuprinsese brusc, Shandy observă că uriașul chel 
înălțase din sprâncenele lui stufoase şi-și scosese trabucul din gură ca 
să-i poată studia pe oaspeţi cu mai multă atenţie. Expresia amuzată îi 
dispăruse, înlocuită de o prudentă vigilentă. 

— Am considerat că avertizarea e necesară, continuă MackKinlay, 
pentru că, după ce şi-a cumpărat haine noi, a-ntrebat de mai multe ori 
unde se află această casă. Este descris ca fiind îmbrăcat elegant, dar 
purtând o pereche de mănuși albe, din piele de căprioară, cu pete de 
sânge la cusături. 

Bătrânul corpolent din fața lui Shandy se răsuci greoi şi arătă 
către mâinile lui înmănuşate. Împroşca excitat cu salivă, străduindu-se 
să articuleze cuvinte. 

Locotenentul Mackinlay încă nu-i remarcase spaima - deși 
oaspeţii din apropierea lui Shandy își întindeau curioşi gâturile - și-și 
continuă discursul. 

— Ni se pare foarte clar că Shandy a auzit de petrecerea asta și 
că intenționează să-și facă apariţia aici, pentru vreun jaf sau pentru 
vreo răpire. Marina adună chiar acum un grup de oameni înarmaţi care 
vor veni să-l aresteze, iar, între timp, eu şi însoțitorul meu... 

Hicks remarcă agitația stârnită în partea din spate a mulțimii și 
își îndreptă imediat ochii într-acolo - și apoi bătrânul care scuipa căzu 
în genunchi şi Shandy se pomeni uitându-se către partea opusă a 
încăperii, la Hicks, şi întâlnindu-i privirea. 

Amândoi tresăriră, înfiorându-se, ca şi cum ar fi văzut o stafie. 

După prima clipă a șocului, Shandy știu că nu-și privea tatăl - 
fața era prea durdulie, buzele prea ţuguiate - dar ochii, nasul, pomeţii 
obrajilor, fruntea, totul era al tatălui său și, pentru o clipă, se minună 
fiindcă întâmplarea putuse da naștere unui străin care să-i semene atât 
de bine, dar în secunda următoare înţelese cine trebuia să fie și care 
trebuia să fi fost adevărata poveste a „sinuciderii” lui Sebastian 
Chandagnac. 

— Dumnezeule! exclamă femeia de lângă Shandy. Uite-l, e aici! 

Mai mulţi bărbaţi se încruntară, ducându-și mâinile la mânerele 
săbiilor de ceremonie, dar, cumva, nu izbutiră să-și facă loc ca să le 
scoată din teci decât îndepărtându-se de pirat cu mare grabă. 

Bărbatul chel izbucni brusc într-un râs vibrant, cuprins de o 
veselie profundă, tunătoare, ca zgomotul talazurilor furtunii sparte de 


stânci, şi Shandy îl recunoscu. 

Cei doi ofițeri din Marină își scoseseră pistoalele şi le strigau 
oaspeţilor să se dea la o parte, câţiva bărbaţi înaintau fără tragere de 
inimă către Shandy, agitând săbii de genul celor pe care le comanzi la 
croitor, iar Sebastian Chandagnac le cerea ofițerilor, cu glas sonor, să-l 
împuște imediat pe pirat. 

Femeile țipau, bărbaţii se împiedicau de scaune, iar Shandy sări 
pe masă, scoțându-și sabia şi ridicând-o în aer, şi trânti vasul de punci 
pe podea cu o lovitură de picior în timp ce alerga pe tăblie către ușa 
din față; Mackinlay trase, cu un zgomot asurzitor, dar glonțul spintecă 
lambriurile de pe perete deasupra capului lui Shandy, care sări apoi 
către capătul mesei. Însoţitorul lui MacKinlay își îndrepta unul dintre 
pistoale exact spre pieptul lui şi Shandy, care nu mai putea face nimic 
altceva, fandă către el, îi lovi ţeava lungă a pistolului cu lama sabiei și îi 
imprimă o mișcare de răsucire, ca de tirbuşon, zburând-o ofițerului 
arma din mână înainte de-a apuca s-apese pe trăgaci. 

Bărbaţii alunecau înjurând pe podeaua umedă din spatele lui, 
două săbii căzură cu zgomot, iar Shandy sări în lateral, o roti pe a sa 
biciuind aerul şi îi propti vârful în pieptul lui MackKinlay. Toată lumea 
înlemni. Pistolul încercă să mai zăngăne pe podea și se rămase 
neclintit după ce se pocni de perete. 

— Cred c-o să mă predau, anunță Shandy în liniștea brusc 
aşternută, dar, înainte de asta, vreau să vă spun cine e Joshua Hicks. 
Este... 

Sebastian Chandagnac se aruncase după pistolul căzut şi acum îl 
ridică; aşezat în capul oaselor pe podea, trase în Shandy. 

Împuşcătura spulberă capul locotenentului MacKinlay - şi, în 
timp ce trupul i se rostogolea într-o parte, mișcare demnă de un 
acrobat, iar ţipetele și zgomotele obiectelor în cădere se întețeau, 
unchiul lui Shandy se grăbi să se ridice, își scoase propria sabie de 
ceremonie și se repezi spre el. Shandy pară cu ușurință, deşi cusăturile 
mânușilor lui albe străluceau, roşii, apoi se năpusti la unchiul său și-l 
apucă de gât cu o singură mână. 

— Beth Hurwood, fata pe care-o ţii prizonieră, mârâi el. Unde e? 

La auzul acestor cuvinte, Morcilla, bărbatul chel care făcuse un 
pas înainte, gata să intervină, se opri. 

— La etaj, răspunse Sebastian Chandagnac printre lacrimi, cu 


ochii închiși, în camera încuiată. 

Femeile plângeau, iar mai mulți bărbaţi stăteau în apropiere, cu 
săbiile scoase, uitându-se nehotărâţi unii la alţii. Şi al doilea ofiţer de 
Marină îşi scosese sabia, dar nu părea dornic să se apropie atâta vreme 
când Shandy avea, după toate aparențele, un ostatic. 

Shandy își ţinea degetul mare al mâinii stângi pe laringele 
unchiului său și știa că i l-ar fi putut zdrobi la fel de uşor cum ar fi spart 
un ou; dar era sătul de atâta moarte și nu credea că s-ar fi simţit 
satisfăcut privindu-l pe omuleţul acela speriat zvârcolindu-se pe podea 
în timp ce-şi găsea sfârşitul înecându-se cu oasele propriului gâtlej. Îl 
prinse în schimb de guler. 

— Cine... eşti? orăcăi Sebastian Chandagnac, cu ochii măriți de 
groază. 

Shandy își dădu brusc seama că, proaspăt bărbierit şi cu noile 
riduri săpate pe chip de vârstă şi de oboseală, semăna probabil foarte 
mult cu tatăl său, aşa cum arătase când îl văzuse pentru ultima oară 
Sebastian... care nu ştia, bineînţeles, că nepotul lui, John Chandagnac, 
venise în Caraibe. 

După ce se hotărâse să nu-l ucidă, descoperi că nu-și putea 
înfrâna dorinţa de a-i trezi un sentiment de vinovăţie. 

— Vită-te-n ochii mei, îi șopti, cu voce sugrumată. 

Bătrânul o făcu, tremurând şi gemând. 

— Sunt fratele tău, Sebastian, spuse Shandy, printre dinţii 
încleștați. Sunt François. 

Faţa bătrânului era aproape purpurie. 

— Am auzit că ai... murit. Vreau să spun, că ai murit cu adevărat. 

El îi zâmbi cu ferocitate. 

— Am murit - dar n-ai auzit niciodată de vodun? M-am întors în 
seara asta din lad ca să te iau cu mine, dragă frate. 

După toate aparențele, Sebastian auzise de vodun, şi afirmaţia 
lui Shandy i se păru extrem de plauzibilă; își dădu ochii peste cap şi, 
expirând brusc, ca şi cum ar fi fost înjunghiat în pântec, îşi pierdu toată 
vlaga. 

Surprins, dar nu cu adevărat demoralizat, Shandy îi lăsă trupul 
să cadă pe podea. 

Apoi, aproape umăr la umăr, el şi cheul se repeziră spre scări; 


după toate aparențele, Edmund Morcilla îl urmărea pe pirat, dar era 
greu să fii sigur că n-alergau amândoi către o țintă comună. Cei câțiva 
bărbaţi cu săbii se grăbiră să le sară în cale, dar se retraseră încă şi mai 
repede şi, o clipă mai târziu, Shandy alerga în susul treptelor sărind 
peste câte trei odată, gâfâind şi rugându-se să nu leşine încă. 

În capul scărilor începea un coridor, unde se opri, cu pieptul 
tresăltându-i, și se-ntoarse să-l înfrunte pe bărbatul care-și spunea 
Morcilla și care se oprise cu două trepte mai jos de palier. Ochii lui 
erau la același nivel cu ai lui Shandy. 

— Ce... vrei? gâfâi acesta din urmă. 

Pe fața netedă, zâmbetul uriaşului părea angelic. 

— Femeia tânără. 

Ţipetele şi trosnetele de la parter se înteţeau, și Shandy clătină 
din cap cu nerăbdare. 

— Nu. Las-o baltă. Întoarce-te jos. 

— Am câștigat-o - am supravegheat casa toată ziua, gata să 
intervin la primul semn de începere a vrăjii de alungare a sufletului... 

— Care nu s-a săvârșit, pentru că eu am dejucat planurile lui 
Hurwood, spuse Shandy. Pleacă de-aici. 

Bărbatul chel îşi înălță sabia. 

— Aş prefera să nu te ucid, Jack, dar îți făgăduiesc c-o s-o fac 
dacă nu pot ajunge altfel la ea. 

Shandy îşi lăsă umerii să se gârbovească sub povara înfrângerii 
şi fața să i se destindă, cu trăsăturile marcate de epuizare și de 
disperare - apoi se azvârli înainte și izbi sabia uriașului de perete cu 
antebraţul stâng, în timp ce i-o înfigea pe a sa în piept cu mâna 
dreaptă. Numai faptul că bărbatul chel era bine proptit pe picioare îl 
împiedică pe Shandy să cadă pe scări cu capul în jos. Își recăpătă 
echilibrul, îşi ridică piciorul drept, proptindu-l în pieptul larg al 
celuilalt, alături de locul unde-l străpunsese lama, și lovi pe urmă cu 
talpa, readucându-se pe sine înapoi, pe palier, şi împingând trupul 
chelului, care se rostogoli în josul scărilor. Strigătele de spaimă şi de 
surpriză se înălțară deasupra larmei de la parter. 

Shandy se întoarse şi se uită în lungul coridorului. Unul dintre 
mânerele ușilor era din lemn și el îl răsuci. Era încuiat, așa că se 
sprijini obosit de peretele opus, îşi ridică piciorul și, repetând mișcarea 
cu care-şi scosese sabia din pieptul lui Morcilla, îşi repezi talpa în uşă. 


Încuietoarea de lemn se despică, uşa zbură spre interior şi Shandy îşi 
scăpă sabia când pătrunse în încăpere căzând cu capul înainte. 

Sprijinit pe palme şi pe genunchi, îşi ridică privirea. În cameră 
exista o lampă, dar scena dezvăluită de lumina acesteia era departe de 
a fi liniștitoare: pe toată podeaua erau împrăștiate frunze cu miros 
neplăcut, cineva agăţase pe pereţi mai multe capete de câine retezate, 
o negresă evident moartă de foarte multă vreme era căzută la 
întâmplare într-un colț și Beth Hurwood stătea aplecată deasupra 
ferestrei, după toate aparențele străduindu-se să mănânce pervazul de 
lemn. 

Însă Beth se uită alarmată în jur și ochii îi erau limpezi şi vioi. 

— John! strigă ea, cu voce răgușită, văzând cine intrase. 
Dumnezeule, aproape că renunțasem să mă mai rog să vii. a-ţi sabia şi 
taie zăvorul ăsta de lemn în două - dinţii mei nu fac nici un progres. 

El se grăbi să se ridice şi se îndreptă grăbit spre fereastră, 
alunecând o singură dată pe frunzele împrăştiate, şi se uită la zăvor 
somnoros, cu ochi îngustați. Îşi înălță sabia cu grijă. 

— Sunt surprins că mă recunoşti, remarcă, prosteşte. 

— Bine-nţeles că te recunosc, deşi pari făcut zob. De când n-ai 
mai dormit? 

— ... Nu-mi aduc aminte. 

Îşi coborî sabia. Lama abia reuși să taie zăvorul. Beth bâjbâi, 
scoțând bucăţile din locaș, apoi deschise larg fereastra, şi aerul rece al 
nopții îndepărtă mirosurile stătute din încăpere și purtă înăuntru 
tipetele păsărilor tropicale din junglă. 

— Acolo e un acoperiş, spuse ea. lar în capătul dinspre nod al 
casei dealul e destul de aproape ca să putem sări jos nevătămați. Acum 
ascultă-mă, John, eu... 

— Să sărim amândoi? o întrerupse el. Nu, tu ești în siguranță 
acum. Unchiul meu - Joshua Hicks - e mort. Eşti... 

— Nu fi prostuţ, bine-nţeles că vin cu tine. Dar ascultă-mă, te 
rog! Creatura aia din colț a căzut moartă - aş putea spune c-a murit a 
doua oară - azi-noapte, așa că de-atunci n-am mai fost nevoită să 
mănânc nici o plantă de-asta blestemată, dar sunt groaznic de slăbită şi 
mi s-au făcut vrăji de... nu ştiu, pentru dezorientare. Adorm, cumva, cu 
ochii deschişi. Nu ştiu cât de mult durează, dar cred că din ce în ce mai 
puţin - prin urmare, dacă observi aşa ceva, dacă mă uit la tine cu ochi 


goi, nu-ţi face griji, ține-mă pur și simplu în mișcare. O să-mi revin. 

— Ăă... foarte bine. Shandy păşi dincolo de fereastră, pe 
acoperiş. Eşti sigură că vrei să vii cu mine? 

— Da. Beth îl urmă, se clătină și i se agăță de umăr, apoi respiră 
adânc și dădu din cap. Da. Să mergem. 

— Bine. 

Prin fereastra deschisă din spatele lor, Shandy îi auzi pe oaspeții 
ezitanți, dar zgomotoși, urcând scările, aşa că o prinse de cot și o 
conduse spre marginea de nord a acoperișului, atât de repede pe cât 
îndrăznea s-o facă. 

EPILOG 

La cântecul cocoșului pierit-a, 

Că-n vremea sărbătorilor, se zice, 

Când nașterea lui Crist o prăznuim, 

A dimineţii pasăre, cocoșul, 

Întreaga noapte cântă; iar atunci 

Nu-i duh să se încumete pe-afară. 

Curată-i noaptea, zodiile-s blânde, 

Nici iele nu pândesc, nici vrăjitoare; 

Atât de plin de har și sfânt e ceasul. 

William Shakespeare - Hamlet24 

Merseră vreme de mai multe ore, ocolind drumurile mai largi și 
mai bine întreținute, din cauza detașamentelor de soldaţi cu torţe care, 
din câte se părea, călăreau încoace și încolo, prin întregul Spanish 
Town. Shandy o conduse pe Beth pe ziduri joase de piatră, de-a lungul 
unor alei înguste şi printre șiruri de trestie de zahăr. Li se întâmplă de 
două ori să fie lătraţi de câini, dar el reuși în ambele dăţi să reducă la 
tăcere animalele care dădeau alarma ondulând vântul cu un gest şi 
fluierând o anumită melodie. Însă de țânțari nu izbutea să scape la fel 
de ușor şi se văzu nevoit să se descurce mânjind cu noroi atât faţa lui 
cât și pe a lui Beth. Putea să-și aleagă direcția de mers și chiar să 
aprecieze destul de corect ora studiind cerul, ori de câte ori nu era 
acoperit de vegetaţie... dar nu aruncase busola pe care-o cumpărasem 


24 Traducere de Petru Dumitriu din Opere (vol. VII), Editura de Stat pentru 
Literatură și Artă, București 1959. 


după-amiaza aceea, deși îi atârna în buzunarul hainei, grea, 
voluminoasă și stânjenitoare. 

Beth păru într-adevăr de mai multe ori să meargă ca-n somn și 
ar fi intrat de-a dreptul în copaci dacă Shandy n-ar fi călăuzit-o 
ducând-o cu grijă de mână, iar o vreme dormi pur și simplu și el o 
purtă în braţe, invidiind-o; dar pe cea mai mare parte a drumului se 
dovedi lucidă și, în timp ce străbăteau kilometri lungi, cei doi vorbiră 
în şoaptă. Ea îi povesti despre anii petrecuţi în mănăstirea din Scoţia, 
iar el îi descrise călătoriile făcute alături de tatăl lui și de marionete. Ea 
îl întrebă despre Ann Bonny având atât de multă grijă s-o facă pe un 
ton nepăsător încât el își simţi inima bătându-i surd în piept. Îmbătat 
de extenuare și de fericire, își îngădui să-i răspundă cu un monolog 
incoerent, care el însuși nici măcar nu se osteni să-l asculte - dar ştiu, 
vag, că îi vorbea despre dragoste, despre pierderi, despre maturitate, 
despre moarte, despre naştere și despre restul vieților lor. Indiferent 
ce i-ar fi spus, ea nu păru nemulțumită; iar el o luă de mână, deşi ea nu 
mergea prin somn. 

Continuară să înainteze către sud și, când Shandy aprecie că era 
în jur de trei dimineaţa, se opriră sub o boltă de frunze de palmier din 
capătul nisipos al uneia dintre potecile pe care o urmaseră prin junglă 
şi văzură că ajunseseră pe plajă. Între ei și întunecimea care era marea 
se zăreau câteva aglomerări de clădiri slab luminate. Shandy avu 
impresia că recunoștea Biroul de Aplicare a Legii Maritime și de 
Documentare, dar nu era sigur. Înaintară către țărm şi apoi își 
continuară drumul spre sud, stând cât mai mult cu putinţă în umbra 
construcțiilor și traversând străzile și pieţele deschise cât mai repede 
şi cât mai fără zgomot cu putință. În clădirile pe lângă care se 
strecurară străluceau câteva lămpi şi de vreo doua ori auziră voci de 
beţivi, nu prea îndepărtate, dar nimeni nu strigă după ei. 

Trecură de mai multe docuri și de mai multe grupuri de bărci 
trase pe plajă... dar, ori de câte ori se furișă în căutarea unei 
ambarcațiuni pe care ar fi putut s-o fure, Shandy desluși în apropiere 
lumina izolată a unui felinar sau o voce șoptită; adierea nopții purtă în 
două rânduri inconfundabilul zgomot metalic al unei săbii trase din 
teacă, iar la un moment dat, alături de un doc, un glas rosti o frază din 
care se reliefa numele „Shandy”, rostit apăsat. După nu reușiseră să-l 
împiedice s-ajungă pe insulă, autorităţile britanice n-aveau evident de 


gând să-l lase s-o părăsească. 

Shandy și Beth îşi continuară drumul spre sud cu mai multă 
prudență ca oricând, trecând de ultimele clădiri de piatră, apoi 
străbătură, mergând pe vârfuri, o zonă cu colibe din bambus şi corturi 
din pânză de vele și ajunseră în cele din urmă, când stelele păleau, la o 
întindere de mlaștini vaste, unde singurele culmi din peisaj erau, ici şi 
colo, carapacele de broască ţestoasă sau colibele pescarilor. Acolo 
țânțarii erau mult mai răi, silindu-i pe cei doi fugari să-şi lege bucăţi de 
pânză peste jumătatea de jos a feţei, ca nu cumva să îi înghită. Însă 
Shandy aprecie pustietatea acelei porţiuni a plajei și, nemaifiind 
nevoiţi să păstreze o liniște desăvârșită, începu să înainteze cu paşi 
mai mari. 

Exact când răsărea soarele, găsiră un doc părăginit, în capătul 
căruia era amarată o barcă cu pânze, şi Shandy îi fixă cu privirea, 
vreme de câteva minute, jumătatea de duzină de bărbați zdrențuiți 
îngrămădiţi în jurul unui vas pentru mangal - când vântul capricios se 
întețea, suflând peste cărbuni, se zăreau în el puncte luminoase, ca 
nişte vârfuri roşii de ac - apoi se destinse şi se reașeză în spatele tufei 
care-i ascundea pe el şi pe Beth de orice privire aruncată de pe plaja de 
dedesubt. 

— Nu sunt decât pescari, şopti el, mai ales pentru sine, fiindcă 
Beth căzuse într-una dintre transele ei somnambulice. 

Pusese pe umerii ei haina lui de catifea, îngreunată de busolă, cu 
ore în urmă, și tremură în bătaia vântului din zori când se ridică în 
picioare trăgând-o apoi în sus pe Beth, ca să-i stea alături 
clătinându-se, cu ochii goi. 

— Haide, îi spuse, conducând-o și atingându-şi centura, ca să se 
asigure că simţea greutatea tuturor scuzilor de aur. O să ne cumpărăm 
o barcă. 

Ştia că ei doi aveau să fie un spectacol straniu pentru pescari, în 
zorii reci ai unei zile de iarnă - o femeie care mergea evident în somn, 
în cămașă de noapte și cu haină de catifea, ieşind din junglă însoţită de 
un bărbat plin de stropi de noroi și de pete de sânge, într-un costum 
protocolar, și amândoi cu feţele mânjite cu nămol - dar era sigur că o 
jumătate de duzină de monede de aur puteau să liniștească toate 
bănuielile. 


Până ce ajunseseră alunecând până la baza pantei și începură 


să-și târşească picioarele prin nisip, îndreptându-se către doc, cei mai 
mulți dintre bărbații ghemuiţi se răsuciseră să se holbeze la ei, dar 
unul singur, care purta o pălărie ponosită de pai și era înfășurat într-o 
pătură, continuă să stea locului, cu fața către valurile cenușii, ale căror 
creste abia începeau să strălucească în soare. 

Shandy zâmbi şi le arătă cei şase scuzi din palma lui înmănuşată 
în timp ce o conducea pe Beth pe scândurile răsunătoare ale digului... 

Pe urmă zâmbetul îi păli şi i se stinse, fiindcă văzuse ochii 
apatici şi încețoșaţi de pe feţele cenușii, fălcile legate, cămășile cu 
cusături în loc de nasturi și picioarele goale. 

— Oh, fir-ar să fie, șopti, deznădăjduit, înțelegând că nici unul 
dintre ei doi n-avea destulă putere ca s-o ia la fugă - tot ce puteau face 
era să rămână pe loc. 

Privi fără surprindere silueta din capătul digului, care se ridică 
în picioare, se descotorosi de pătură şi-şi aruncă pălăria, lăsând 
soarele zorilor să-i licărească pe creștetul chel. Îşi scoase trabucul din 
gură şi îi zâmbi lui Shandy. 

— Mulţumesc, Jack, tună el. Vino, draga mea. 

Îi făcu semn lui Beth şi ea înaintă clătinându-se, parcă împinsă 
din spate. Haina de catifea îi alunecă de pe umăr și căzu pe scândurile 
învechite ale docului. 

Aproape în aceeași clipă, lui Shandy i se înmuiară genunchii şi se 
pomeni așezându-se brusc pe scânduri. 

— Eşti mort, bolborosi el. Te-am ucis... pe scări. 

Beth făcu încă doi pași repezi, păstrându-și cu greu echilibrul. 

Chelul clătină cu tristeţe prin cap, ca şi cum Shandy ar fi dovedit 
că nu era un elev sârguincios. 

— Ei, haide, Jack, ai uitat de fitilurile pe care mi le împleteam în 
păr și-n barbă? Focul mocnit, ăsta e drogue-ul care atrage atenţia 
Baronului Samedi şi-l face să mă apere. Un trabuc aprins are același 
efect. Lama ta m-a străpuns, firește, dar Baronul, bunul Stăpân al 
Cimitirelor, a reparat răul făcut înainte de-a avea timp să-mi dau 
duhul. 

Beth se clătina acum la jumătatea distanței dintre ei, cu părul 
lucindu-i în soare ca arama proaspăt prelucrată. Shandy îşi înfipse 
degetele în lemn și în poalele hainei, încercând să-și recapete puterea 
de a sta în picioare. 


— Dar, continuă uriașul, nu-ți port pică mai mult decât ţi-a 
purtat Davies când l-ai rănit. Îți sunt recunoscător fiindcă mi-ai 
escortat mireasa - singura femeie din lume care și-a vărsat sângele în 
Ereb - şi aş vrea să fii secundul meu. 

Lacrimile din ochii îngustaţi ai lui Shandy căzură pe scândurile 
vechi. 

— Numai după ce-o să te văd în iad, Barbă Neagră. 

Matahala râse, deși acum ţintuia cu privirea silueta zveltă a lui 
Beth Hurwood, ce continua să se apropie de el. 

— Barbă Neagră e mort, Jack, spuse, fără s-o slăbească din ochii 
pe tânăra femeie. Probabil c-a auzit. Faptul a fost verificat cu cea mai 
mare strictețe. Acum am nevoie de o altă poreclă. Poate Chelul. 

Râse din nou, și marinarii lui morţi, neclintiţi, făcură acelaşi 
lucru, nechezând pe nas, ca nişte cai bolnavi. Shandy trăsese fără să 
vrea haina de catifea către el şi acum simţi în ea o umflătură tare. Îşi 
strecură mâna în buzunar și recunoscu pe pipăite discul cu bordură de 
aramă și cu partea de deasupra din sticlă - era busola pe care-o 
cumpărase. Inima începu să-i bată cu putere şi, cu un geamăt de 
disperare pe care-l spera convingător, căzu pe doc cu fața în jos, peste 
haină. 

Uriaşul întinse mâna spre Beth. 

Shandy trase busola afară din buzunar, apoi o pipăi 
deznădăjduit o clipă - n-avea cu ce să spargă sticla! 

Barbă Neagră o atinse pe Beth Hurwood și aerul păru să 
zbârnâie, ca şi cum acoperământul ceresc ar fi primit o lovitură 
zdravănă. 

Shandy deschise gura și prinse busola între fălcile pe care și le 
strânse apoi, gustând alama răzuită și simțind cum îi plesnea cel puţin 
una dintre măsele, până când îl cuprinseră ameţeala și greața, iar dinţii 
şi muşchii maxilarelor îi intrară în chinurile agoniei; își săltă capul şi 
văzu mâna lui Barbă Neagră pe umărul lui Beth, o imagine care-i dădu 
ceva mai multă putere. Sticla i se sparse sub dinţii din față şi, scuipând 
cioburi și sânge, își scoase busola din gură și îi desprinse acul, pe care, 
după ce-și trase sabia, îl îndesă sub îmbrăcătura de piele până ce îl 
simţi frecându-se de oţelul mânerului. Pe acesta își puse apoi dreapta 
înmănușată, uşor, astfel încât vârful ieşit în afară al acului să-i apese 
palma... şi apoi îl strânse cu putere, înfigându-și acul adânc în mână. Cu 


o neaşteptată sclipire a intuiţiei, îşi înălță sabia deasupra capului, 
strigând: 

— Phil! 

Și, fără să se uite în jur, știu că nu mai era singur. Ajutat fiind, se 
ridică în picioare, își înălță sabia în mâna străpunsă, picurând de 
sânge, şi înaintă spre Barbă Neagră târşâindu-și tălpile. 

Dar, cu toate că silueta masivă i se contura deslușit, profilată pe 
marea strălucitoare și pe cer, nici uriașul - poate chiar împotriva 
voinței sale - nu mai era singur. Ca și cum ar fi fost necesară păstrarea 
unui soi de echilibru cosmic, strigătul lui Shandy părea să fi chemat 
câte un secondant pentru fiecare dintre ei. Shandy nu era sigur de 
unde o știa; auzea un sunet? Simţea un miros? Da, asta era, mirosul — 
un amestec slab, neplăcut, de colonie, sirop de ciocolată și lenjerie 
murdară pângărea aerul curat al mării. 

Mirosul inconfundabil al lui Leo Friend. 


Mâna lui Barbă Neagră alunecă în susul umărului lui Beth și se 
curbă în jurul lui. Avea buzele umede, ochii nu i s-ar fi putut deschide 
mai larg şi aerul respirat prin gura deschisă intra şi ieşea şuierând. 
Trabucul îi atârna de buza de jos într-un echilibru precar. În timp ce se 
repezea înainte, Shandy înţelese că imaterialul Leo Friend sălășluia 
cumva în același spațiu cu Barbă Neagră, deținând controlul, cel puţin 
în clipa aceea. 

Shandy o înșfăcă pe Beth de umărul celălalt și o răsuci, azvârlind 
apoi cu un dos de palmă trabucul din gura moale a uriașului și, în clipa 
când sfârâi la atingerea apei de sub doc, își înfipse sabia în pântecul lui, 
cu toată puterea care-i mai rămăsese. 

Ochii matahalei rămaseră larg deschiși, însă acum se holbau 
direct la Shandy și prin ei nu se mai uita decât Barbă Neagră. Gura i se 
deschise într-un zâmbet însângerat, dar plin de sine. 

Şi păşi înainte. Aproape leşinat de durere, Shandy se sprijini în 
sabie și încercă se înfigă bine pe picioare, dar, cu toate că lama se 
împlântă cu alți cinci centimetri în trupul lui celuilalt, acul îi răzuia 
oasele încheieturii şi se văzu nevoit să se retragă cu un pas. Cizmele i 
se frecară zgomotos de scândurile docului. 

Încă păstrându-și zâmbetul însângerat; uriașul se apropie cu un 
alt pas, iar Shandy îşi adună din nou toate puterile ca să suporte 
tortura prin care-i trecea mâna și, de data asta, simţi lama ieșind prin 


spatele potrivnicului său - dar Barbă Neagră, acum ajuns la vasul cu 
mangal, își întinse mâna în jos, luă unul dintre cărbunii strălucitori, 
pudrați cu cenușă, cu aceeași graţie cu care-ar fi ridicat o bomboană 
oferită pe o tavă, şi-l strânse în pumnul imens al mâinii sale stângi. 

În întreg portul, pe distanţe de kilometri în susul şi în josul 
țărmului, păsările de mare își fluturară aripile în văzduh, țipând 
cuprinse de panică. 

Fumul țâșni printre degetele lui Barbă Neagră, risipindu-se, și 
Shandy îi auzi carnea sfârâind. 

— Foc mocnit, scrâşni uriașul. 

Făcu un pas sprinten înapoi, așa că, în vreme ce Shandy ținea 
strâns mânerul sabiei, lama îi alunecă afară din trup și îşi trase propria 
spadă cu mâna dreaptă. Se opri pentru o clipă, holbându-se la 
picăturile repezi de sânge ce cădeau de pe mâna lui Shandy. 

— Ah, Jack, spuse, cu voce blândă. Te-a învăţat cineva șmecheria 
cu sângele şi cu fierul? Ţi-ai încleştat pumnul peste un ac de busolă? 
Nu merge împotriva Baronului Samedi - el e mai mult decât un simplu 
loa şi nu e legat de legile lor. Le-a arătat indienilor caraibieni de ce 
trebuie să se teamă de noapte cu mult înainte de nașterea lui Jean 
Petro25. Aruncă sabia. 

Shandy era sigur că pierduse, dar putea să-l simtă pe Philip 
Davies în spatele lui și vorbi bănuind, pe jumătate, că el îi sufla 
cuvintele. 

— Eu şi oamenii mei, spuse, cu voce răgușită, dar clară, navigăm 
către Noua Providenţă, ca să ne predăm guvernatorului Woodes 
Rogers. Îşi dezgoli dinţii într-un zâmbet. Îți dau de ales. Alătură-ni-te, 
adoptă toate ţelurile noastre, însușește-ţi-le, sau o să fii ucis chiar 
acum, acolo unde stai în clipa asta. 

Barbă Neagră păru surprins, apoi izbucni în râs... 

„„şi Shandy alunecă brusc înapoi, pe bancheta din atelierul 
dulgherului, holbându-se la marioneta din mâna lui dreaptă. Era una 
dintre păpuşile siciliene scumpe, înalte de aproape un metru, şi trebuia 
s-o țină nemișcată până când se usca tot cleiul care-i fixa capul, dar din 


235 În mitologia voodoo haitiană, Jean Petro este un șarpe loa, fiul lui Dan Petro 
(loa-ul care-i protejează pe lucrătorii pământului). 


spatele ei ieşea o așchie lungă înjunghiindu-i dureros palma. Şi mai era 
şi grea. Brațul îi tremura sub greutatea ei și sub chinul la care-l 
supunea. Dar ar fi fost ruinat dac-o lăsa să cadă. 

Piticul îl țintuia cu ochii vopsiți în culori strălucitoare și la un 
moment dat deschise gura. 

— Lasă-mă să cad, îi spuse. Deschideţi pumnul şi dă-mi drumul. 

Omuleţul de lemn îi vorbea cu propria lui voce! Oare asta nu 
însemna că era bine să-i dea ascultare? Ar fi vrut s-o facă, dar își 
amintea cât de mândru fusese tatăl lui când făcuseră rost de marioneta 
aia. Nu putea s-o lase pur și simplu să cadă, indiferent cât de dureros 
ar fi fost s-o susțină în continuare. 

— Dă-mi drumul, repetă păpuşa. 

Păi, de ce nu, se gândi, în vreme ce aşchia îl înțepa din ce în ce 
mai tare. Ce dacă acum îmi susțin propria viaţă? Mă doare, și nici unul 
dintre obiectele astea nu durează o veșnicie. 

Pe urmă-și aduse aminte ce-i spusese cândva un negru foarte 
bătrân, într-o barcă de pe Sena: 

— Ai învăţat tactica asta, trucul cu bulgărele de noroi, de la 
Philip Davies - și ai irosit-o. El ţi-a mai dat şi altceva; n-aş fi încântat să 
văd că irosești și lucrul acela. 

Negrul dispăruse, dar o mână moale, liniştitoare, îl strângea de 
umăr, şi el se hotărî să putea să mai țină o vreme piticul care-l chinuia. 

Deschise ochii și de pomeni holbându-se la chipul lui Beth 
Hurwood. 


Beth avusese nevoie de un timp firesc de îndelungat ca să-și dea 
seama că ieşise din delirul ei și că era din nou pe de-a-ntregul trează - 
pe un doc, în zori, îmbrăcată în cămașă de noapte și înconjurată de mai 
mulți bărbați morți, cu toţii în picioare. John Chandagnac se afla în fața 
ei, ținând în mână o sabie de pe care picura cu vigoare sânge și 
înfruntând un bărbat uriaș, chel, cu un pumn fumegând şi cu o tăietură 
groaznică pe burtă. 

Frigul pătrunzător şi mirosul proaspăt al mării o convinseră în 
cele din urmă că scena aceea stranie nu era un alt vis. În aer pluteau 
încordarea și o provocare cumplită, şi ea își readuse în grabă în 
memorie o parte dintre cuvintele rostite de curând acolo: Ah, Jack. Te-a 
învățat cineva șmecheria cu sângele și cu fierul? Ţi-ai încleștat pumnul 


peste un ac de busolă? Nu merge împotriva Baronului Samedi... Aruncă 
sabia. 


Privirea ei se îndreptă fulgerător către mâna în care ținea 
Shandy sabia aceea și se cutremură când văzu sângele băltind în 
curbura gărzii şi scurgându-i-se în josul antebraţului... dar, în același 
timp, înțelese că acul de fier care-i sfâşia palma era singura lui 
speranţă... şi că bărbatul chel încerca să-l convingă s-o arunce. 

Shandy ţinea ochii închiși şi sabia i se legăna în mână - era 
evident că se pregătea să-i dea drumul - dar Beth o pornise deja spre 
el. Îl prinse hotărâtă de umăr cu o mână, iar cu cealaltă opri mişcarea 
sabiei - strângând-o cu putere de tăișul lamei, ascuţit ca briciul. 
Propriul ei sânge fierbinte se scurse în josul oţelului rece, urmând 
mânerul metalic prin garda sabiei şi amestecându-se cu al lui Shandy. 
Ochii lui se deschiseră şi îi întâlniră pe ai ei. 

Când sângele celor doi se contopi, chelul fu împins înapoi, dar 
Beth ştiu că în calea lui apăruse o piedică, dar nu fusese înfrânt. 

Și apoi auzi în mintea ei o voce, și la început nu vru s-o asculte, 
din cauza ironiei cinice a tonului... era vocea piratului, a lui Philip 
Davies!... Însă îi explica lucruri pe care trebuia să le ştie, îi spunea ceva 
despre acele zone ale magiei în care nu puteau pătrunde decât femeile 
şi care nu puteau fi întrebuințate de bărbați decât în anumite condiţii... 

— Tu, John, mă iei pe mine, Elizabeth, să-ți fiu soţie legiuită, 
spre a mă iubi şi a mă ocroti în toate zilele vieţii noastre de acum 
înainte... ăă, sărind peste restul... în bunăstare sau în sărăcie, la 
sănătate sau la boală, la bine și la rău, cred că asta e tot, până când 
moartea ne va despărți? 

Cămașa de noapte îi flutura în jurul gleznelor în bătaia vântului 
rece, iar ea tremura ca o pisică udă. Mâna ei tăiată strângea vibrând 
lama sabiei. 

Barbă Neagră fu împins înapoi cu încă un pas. Îşi scosese spada 
şi o rotea în jurul lui, trasând arcuri largi, șuierătoare, ca și cum ar fi 
vrut să scape de orice rezistență din aer. 

— Nu, se sufocă el, tu ești pentru mine! Nu poți... 

— Da, răspunse Shandy. Şi tu, Elizabeth, mă iei pe mine, J... John, 
să-ți fiu soţ legiuit, spre a te iubi și a te ocroti în toate zilele vieţii 
noastre de acum înainte - zâmbi larg - sărind peste restul, în 
bunăstare sau în sărăcie, la sănătate sau la boală, până când moartea 


ne va despărți? 

Barbă Neagră urlă de furie. 

— Da, spuse Beth. 

Apoi dădu drumul sabiei și îşi strânse la piept mâna rănită, dar 
Shandy se simți dezmeticindu-se, simți un val de vivacitate 
inundându-l, lărgindu-i câmpul vizual și făcându-i sabia mai ușoară, 
mai flexibilă. Bărbaţii morţi din jur se apropiară, fiind apoi respinși de 
o forţă care-i spulberă. 

N-ar fi putut spune dacă era împins de tatăl lui sau de Davies, 
dar se pomeni năpustindu-se la Barbă Neagră şi, cu toate că picioarele 
lui loveau docul și braţul lui ținea sabia întinsă în față, aproape că 
putea să simtă niște mâini mișcând cu abilitate şi cu mult deasupra lui 
bagheta şi crucea și făcând marioneta înzestrată cu voință care era el 
însuși să sprinteze către bărbatul chel pentru o coupe-et-fleche. 

Luat prin surprindere, Barbă Neagră se ghemui în spatele 
propriei spade întinse. 

Făcând ultimul pas, Shandy aproape avu impresia că simţise 
smucitura sforii când îşi avântă cu o zvâcnire vârful sabiei peste lama 
celuilalt şi-l întinse din nou spre centrul trupului acestuia; uriașul pară 
cu o mișcare piezișă, dar vârful armei lui Shandy nu mai era acolo - se 
repezise sub lama apărătoare şi se îndrepta din nou spre exteriorul 
părții de jos a corpului, şi se folosi de impulsul dat de propria alergare 
ca să-l izbească pe Barbă Neagră din lateral, străpungându-l. 

Fierbințeala erupse în mâna lui Shandy, care simţi că era cât pe 
ce să cadă dincolo de capătul docului; dar Barbă Neagră era încă în 
picioare, aşa că se sili să nu dea înapoi și să nu scape mânerului sabiei, 
alunecos de sânge, fiindcă simțea forța pulsând prin lanţul - acul 
magnetic din mâna sa, sângele său amestecat cu al lui Beth şi fierul 
rece al sabiei - din care era el însuși o verigă și, pentru o scurtă clipă, 
vederea i se extinse în exterior: putea să privească în lungul docului, 
zărindu-se pe sine însuși prin ochii tinerei femei și, înfricoșător, 
văzând cu lama sabiei măruntaiele lui Barbă Neagră... 

„Pe urmă lucrurile prinseră să moară în jurul lui. Cu 
sentimentul că de fapt nu le auzea, îi ajunseră la urechi strigătele 
creaturilor izgonite, care zburau din lumina soarelui în mare sau în 
junglă... personalități măsluite, create prin vrajă din elemente fără 
viață, țâșniră înapoi, în uitare, ca niște noduri alunecătoare împinse 


brusc... 

Shandy simţi făpturi ispititoare şi lingușitoare, cărora nu le 
răspunse, implorându-l să le ofere adăpost în mintea lui... iar o 
creatură nevăzută dar falnică, la fel de neagră și de rece ca moartea 
oricărui strop de lumină, silită să-şi părăsească vehiculul sfărâmat, îi 
făcu o făgăduială de gheaţă înainte de a se furișa în noaptea refugiată 
către apus... 

Şi apoi Barbă Neagră se rostogoli cu fața înainte pe scândurile 
digului, smulgând în sfârșit sabia din mâna amorțită a lui Shandy, care 
se uită uluit în jos, către cadavru, pentru că era ciuruit de tăieturi de 
sabie și de răni de glonţ, în care carnea părea să-i fi explodat, iar 
umărul stâng îi fusese despicat pe de-a-ntregul, ca și cum l-ar fi lovit cu 
putere lama unui târnăcop. 

Invocările Grăsanului Sumbru păreau să fi dat rezultate - 
Shandy se dovedise într-adevăr a fi moartea chemată din Lumea Veche 
pentru Barbă Neagră. 

După o vreme își ridică privirea. Toţi morţii dispăruseră. Beth 
stătea cu brațele atârnându-i pe lângă trup şi sângele îi picura din 
mâna stângă în ritm de metronom. Soarele era sus, şi lui îi trecu prin 
minte că trebuia să se grăbească dacă voia s-o bandajeze pe Beth, 
precum şi pe el însuşi, să pregătească și să aprindă un rug pentru 
Barbă Neagră şi să manevreze cumva pânzele bărcii cu mâinile lui 
maltratate, ca s-ajungă în locul unde aştepta Carmichael înainte de a 
ridica Skank ancora. 

Dar problemele lui n-aveau să se sfârșească nici măcar atunci. 
Probabil că Beth urma să scape cu timpul de momentele de întunecare 
datorate vrăjilor, dar echipajul lui devastat n-avea să se răzvrătească 
oare la primirea ordinului de întoarcere pe Noua Providență? lar 
Woodes Rogers putea oare fi convins că nici una dintre acțiunile 
întreprinse în ultimele două săptămâni nu fusese o încălcare a 
condiţiilor amnistierii acordate de Rege? 

Observă că acul busolei continua să iasă în afara mănușii lui 
drepte, îmbibate de sânge. Dus pe gânduri, și-l mişcă în propria carne 
amorțită, trăgându-l fără nici cea mai mică tresărire într-o parte şi 
într-alta, până ce reuşi să şi-l scoată, apoi îl fixă îndelung cu privirea. 
Zâmbi și îl aruncă dincolo de capătul docului, în apa scânteietoare în 
lumina zorilor... şi, uitându-se spre soare cu ochi mijiți, râse ușor, cu o 


mulțumire deplină, pentru că era însurat cu Beth Hurwood. Norocul lui 
era evident puternic şi era convins că putea să conducă barca lor 
printre toate acele dificultăți scoțând la timp apa și peticind pânzele. 
Înfruntase lucruri cu mult mai cumplite. 

Încă zâmbind, începu să pregătească bandaje rupându-și 
cămaşa de mătase, cu mâneci dantelate. 


